
Howard Vincent Hendrix s-a născut în 1959 la 
Cincinnati, Ohio, şi a studiat biologia la Xavier 
University din Cincinnati. În 1980 s-a mutat în 
California pentru a studia literatura engleză la 
UC Riverside unde, în 1987, şi-a obținut 
doctoratul. Câţiva ani a fost profesor la Central 
Methodist College, Fayette, din Missouri, apoi s- 
a întors în California pentru a face parte din 
comitetul de conducere al School of 
ArtsSciences, Naţional University. 

În 1985 a câştigat primul loc la concursul 
„Writters of the Future” cu povestirea In the 
Smoke. A publicat povestiri, poeme, recenzii 
literare şi romanele SF: Lightpaths (1997), 
Standing Wave (1998), Better Angels (1999), 
Empty Cities of the Full Moon (2001), The 
Labyrinth Key, (2004) - Cheia labirintului şi 
Spears of God (2006). A fost nominalizat de mai 
multe ori la Premiul Nebula, în 1989 la Premiul 
Pushcart pentru povestirea The Art of Memory şi 
a primit Premiul Polonsky Fiction în 1983 pentru 
povestirea experimentală Bad/ Night/ Vision. 

PRELUDIU 


FERICIRE INCANDESCENTĂ 
Sha Tin 

Îmbrăcat în halatul preferat de mătase roşie, dr. 
Jaron L. Kwok privea pe geamul brăzdat de 
ploaie din camera sa de la etajul zece al hotelului 
Royal Park. Între degete îi ardea o ţigară care se 
fuma singură, iar scrumul atârna, uitând să mai 
cadă. 

Prin ceața de la orizont, în spatele blocurilor 
înalte de apartamente din Noul Teritoriu, din 
beton vopsit într-un alb devenit gri de murdărie, 
se întrezăreau siluete muntoase acoperite de 
păduri verzi. Pe malul apropiat al râului Shin 
Mun se întindea parcul Sha Tin, în care se 
plimbase nepăsător în ziua sosirii sale în Hong 
Kong, prea obosit de zbor ca să se apuce de 
lucru. 


Întorcându-se cu spatele la cele două rânduri de 

perdele groase, separate de un spațiu îngust şi 
înalt, Kwok se opri să-şi obişnuiască ochii cu 
semiintunericul din cameră. Privirea îi căzu pe 
maldărul de hârtii, rapoarte şi notițe împrăştiate 
pe pat, apoi pe laptop, pe vizorul virtual şi pe 
sticla de whisky de pe noptieră. Îşi făcu loc pe 
pat. Culcat, răscoli teancurile de hârtii listate 
până ce se trezi pe jumătate îngropat în ele, o 
larvă de  friganidă  ţesându-şi  gogoaşa, 
închizându-se în rămăşiţele mediului ei 
subacvatic... dispărând în obsesiile sale, în 
tendințele sale de „narcoman cibernetic”, cum le 
numise Cherise mai de mult. 

Uitându-se la sticla de whisky şi la accesoriile 
de pe noptieră, apoi la ţigara din mână, Kwok 
scoase un oftat. Năravuri bătrâneşti, de bărbat 
singur. Cum fusese el înainte de a o întâlni pe 
Cherise, înainte ca ea să-l iubească, iar el 
împlinindu-şi rolul, crezând că-i face pe plac... 

Oare aşa funcționează dragostea? 

Scutură scrumul. 

Niciodată n-am reuşit să mă ridic la înălțimea 
aşteptărilor celor din jur, îşi zise, trăgând un fum 
lung şi privindu-şi fix buricele degetelor 
îngălbenite de tutun. N-am fost capabil să devin 
ceea ce sperau alții să devin. Nici măcar de dragul 
lui Cherise. 

Nu se aşteptase ca ea să fie atât de pornită 
împotriva hotărârii lui de a accepta o misiune din 


partea Agenţiei de Securitate Naţională - NSA. 
Nu  prevăzuse despărțirea lor, deşi, într-o 
oarecare măsură, ar fi trebuit. Divorțul dintre ei 
era încă la nivel virtual: nu era finalizat printr- 
un act oficial, deşi căsătoria lor se încheiase de 
mult în fapt. 

Luă o înghițitură de whisky şi simţi cum îl arde 
pe gât, de parcă ar fi înghițit asfalt fierbinte, apoi 
căzu în amorțeală. Răsuci de câteva ori dopul în 
sticlă şi o aruncă lângă el, pe pat. Trase din 
țigară. Mestecă înainte să inhaleze fumul. Se 
ridică în capul oaselor, deranjând hârtiile, şi 
deschise distrat laptopul negru mai. 
Economizorul era un tablou din secolul al XVI- 
lea, un nobil cu chip înverşunat, cu arătătorul 
stâng îndreptat spre imaginea unui labirint 
gravat pe suprafața unui parapet, dar cu ochii 
privind în cu totul altă direcţie. 

Kwok făcu clic pe simbolul mediului virtual. Îşi 
aşeză ochelarii pe tâmple şi se întinse pe spate. 
Trăgând apărătoarele pe ochi şi fixându-le în 
poziție, spuse o rugăciune către stăpânii lui din 
Palatul Enigmelor. Echipamentul lui era o 
maşină de visat, o mască DIVE! completă, un 
vizor virtual dintr-un ansamblu de electrozi cu 
implanturi  bionanotehnologice prototip, cu 
conexiune directă la Internet prin intermediul 


1 Deep immersion virtual environment - mediu virtual de imersiune 
la adâncime. 


unui micronucleu din laptop. Instrumente de 
ultimă generație, puse la dispoziție de NSA celor 
aflați în serviciul ei. 

Pe măsură ce se apropia de sfârşit ciclul celui 
mai recent spațiu virtual al său, Jaron se întrebă 
dacă munca lui era în continuare de real folos 
celor de la NSA. Privind teancurile de hârtii din 
jurul lui, se gândi că obsesiile care-l aduseseră 
aici se  schimbaseră. Odată, competiţia 
criptocuantică dintre China şi America - marele 
război secret al sabotajelor cibernetice - îi 
alimentase fascinația. 

Dar acum nici ea nu-i mai stârnea pasiunea. 
Fusese înlocuită cu... Cu ce? Cu ceva măreț, mai 
important? Sau mai concentrat, mai obsesiv? 

Probleme asupra cărora era greu de hotărât 
chiar şi acum. Primise o comoară descoperită 
întâmplător, informații criptologice multă vreme 
ascunse în întuneric, unele de cincizeci de ani, 
altele de peste patru secole. Ar trebui să fie 
încântat, ştia, dar era mai degrabă agitat. 
Ajunsese atât de aproape de descoperiri mărețe... 

Deşi poate că nu cele la care se aşteptau cei 
care-l angajaseră. 

De aproape cincizeci de ani nu mai săpase 
nimeni atât de adânc printre informațiile care-i 
dominau lui acum toate gândurile — materiale pe 
care el le numea, simplu, Documentele. 
Cercetătorul dinaintea lui fusese Felix C. Forrest, 
omul care stătuse multă vreme în China, 


maestrul spionajului din Războiul Rece. La 
moartea lui - „atac de cord”, după cum 
consemnau dosarele — foştii patroni de la CIA 
puseseră mâna pe Documentele care conțineau 
combinaţii bizare de cifruri şi explicații în 
ebraică, chineză, latină, italiană şi engleză. 
Jaron bănuia că erau pătate de sângele istoriei şi 
că lista victimelor acoperea secole întregi. Dac-ar 
fi putut citi cerneala invizibilă cu care erau scrise 
numele! 

Până în ultima sa clipă, Forrest susținuse că nu 
stăpânise niciodată „complexul algoritmic” 
esențial pentru înțelegerea documentelor. Nici 
CIA nu-l stăpânise, bănuia Jaron. Probabil că 
aşa ajunsese să se ocupe el de mister. În mâinile 
lui, acesta se dovedise un dar sordid, o oglindă 
ce reflecta cuvinte, numere şi simboluri şi în care 
el privise prea mult şi prea concentrat. 

Nu-i plăcea să recunoască apropierea 
genialității de nebunie. Oare Georg Cantor şi 
Kurt Godel chiar înnebuniseră meditând la alef 
şi la ipoteza continuumului? O luase razna John 
Nash lucrând la propria sa teorie a jocurilor? 
Jaron nu voia să creadă că există un cablu de 
alimentare a mințit pe care, dacă-i atingi, mori. 
Totuşi, nu putea ignora cele întâmplate ultima 
oară când a intrat în legătură cu lumea 
Documentelor. Realitatea virtuală nu trebuia să 
ți se scurgă peste cap. 

Se scutură ca să alunge amintirea. Fusese ca şi 


cum halucinațţiile altcuiva îi pătrunseseră în 
vise. Şi i-a trebuit mult prea mult ca să-şi revină. 
Aşa că, de data asta, îşi lua măsuri de prevedere 
— pentru orice eventualitate. 

Ciclul virtual era în desfăşurare, aşa că nu se 
vedea nimic prin ochelari încă. Jaron se uită prin 
ei la însemnările mâzgălite ale tainelor sale, 
reflectând încă o dată la moştenirea dubioasă 
aflată acum în mâinile sale. În timpul celui de-ai 
Doilea Război Mondial, Forrest fusese ofițer în 
serviciul de informaţii al armatei americane şi 
ajutase la crearea Unităţii de Război Psihologic. 
La începutul anilor 1950, lucrase pentru CIA în 
Coreea, unde cea mai mare reuşită a lui, sau cea 
mai ironică, a fost să inventeze o cale prin care 
mii de soldați chinezi comunişti să se predea 
rostind în chineză cuvintele dragoste, virtute, 
omenie. Pronunţate succesiv, sunau asemănător 
cu englezescul I surrender?. 

Poate că asta fusese o răzbunare karmică. La 
urma urmei, Felix Forrest fusese finul occidental 
al lui Sun Yat-sen, al cărui caligraf dăduse 
copilului occidental numele Lin Bah-loh, 
Pădurea Fericirii Incandescente. 

Capriciu de istoric, îşi spuse Jaron. Toată 
cercetarea lui, ca şi a lui Forrest, se baza pe 
munca şi mai îndepărtată în timp a lui Shimon 
Ginsburg, de la începutul anilor 1930, pe a lui Ai 


2 Mă predau” (n.tr.). 


Hao şi Matteo Ricci, dar şi a lui Giordano Bruno, 
din secolul al XVI-lea. Dar toate acestea nu 
fuseseră decât etapa pregătitoare. Punctul 
culminant avea să vină astăzi, într-un fel sau 
altul. 

De data asta, când Jaron va reveni în mediul 
virtual, se va conecta la computerele din toată 
lumea. Astăzi se va întoarce de acolo cu 
răspunsurile pe care le caută, dacă va 
supraviețui întâlnirii. Poate că se va întoarce şi 
cu răspunsurile căutate de şefii săi, dar numai 
dacă îl va ajuta întâmplarea. 

Jaron Kwok cunoştea lucruri pe care nu se 
aşteptase niciodată să le cunoască. Nu doar 
despre Felix Forrest şi activitatea lui legată de 
Documente. Nu doar despre matematica de tip 
cabalistic a lui Shimon Ginsburg sau despre felul 
în care, ascunse o dată şi încă o dată, îi 
furnizaseră elementul final, vital, de care avea 
nevoie ca să stăpânească complexul algoritmic. 
Şi nici măcar despre sistemul de „palat al 
memoriei” al lui Ricci, care transforma chineza 
ideografică într-o maşină virtuală extraordinar 
de puternică. Şi nici despre faptul că toate se 
bazau, în ultimă instanță, pe cosmologia 
cifrurilor şi  protovirtualitatea unui preot 
dominican excomunicat şi eretic - Giordano 
Bruno, ars pe rug în 1600. 

La început se opusese ideii că mesajele criptice 
din trecut le depăşeau pe cele noi în ceea ce 


priveşte cunoştinţele. Acum, nu. Cunoştinţele pe 
care deja le avea erau rezultatul experiențelor 
sale anterioare în spaţiul virtual excentric 
construit de el, pe care îl aştepta acum. Format, 
în părți egale, din mit şi jocuri pe computer, 
calcule complexe şi scenarii alcătuite, tărâmul 
lui virtual cu arhitectură deschisă avea acum 
propria sa viaţă. Trebuia să fie o euristică 
complexă, un mod de a da sens lucrurilor. Un 
instrument idiosincratic cu care încerca să dea 
coerență muncii sale. 

Dar data trecută când folosise „instrumentul”, 
universuri neaşteptate se născuseră din mintea 
sa. Nu-şi mai simţea sinele, devenise o iluzie, se 
disocia în mai multe persoane, bărbaţi şi femei, 
animale şi maşini, toate din el însuşi, dar parcă 
nu din el. Îl durea capul numai când îşi amintea. 

Spaţiul lui virtual euristic nu mai avea niciun 
înțeles. 

Totuşi, privind în ansamblu, lui Jaron i se păru 
că surprinde semnele  înfricoşătoare ale 
Tetragrammatonului 3 aşteptând dincolo de 
Babei, dincolo de Poarta lui Dumnezeu. Întrucât 
rezistase experienţei aceleia virtuale bizare, ştia 
că fizicienii adepţi ai universurilor multiple 
aveau dreptate, cu „plenul” lor care juca toate 
universurile posibile, asemenea canalelor pe cel 


3 Cele patru litere ebraice - YHWH sau IHWH - ce redau de obicei 
numele de Yahve sau Iehova, numele biblic al lui Dumnezeu (n.tr.). 


mai avansat televizor. Dacă ar putea călători în 
„trecut”, tot ce ar găsi ar fi un alt univers. 
Întotdeauna, fiecare trecut nu era decât un alt 
univers. La fel şi viitorul. 

Dar lucrurile erau mai complexe. La un loc, 
universurile alcătuiau un palat labirintic al 
memoriei, mult mai întins decât orice Oraş 
Interzis. Fiecare încăpere era un univers, finit şi 
constant în el însuşi, dar absolut incomplet, 
pentru că întotdeauna ducea la alte încăperi. 
Palatul ca întreg era, în esenţă, infinit. 

Jaron scutură din cap ca să-şi alunge gândurile. 
Pe măsură ce spațiul său virtual îşi alinia toate 
conexiunile, se gândi la toți oamenii de pe 
planetă care, în decursul anilor, aşteptaseră în 
cămăruţele lor să deschidă computerele cu care 
lucrau zi de zi. Zâmbi strâmb la comparaţie şi 
mai trase o înghițitură din sticlă. 

Spaţiul virtual îşi încheiase ciclul. Implanturile 
lui erau pregătite. Prin reţeaua de computere 
globală avea acces la mare parte din capacitatea 
de procesare a planetei, dacă avea nevoie. Îşi 
luase şi măsuri de precauţie. Programul de 
comutare „om mort” era pregătit, în caz că-i va fi 
necesar. Dacă oricare dintre temerile lui se 
adeverea, programul trimitea înregistrarea 
întregii lui interacțiuni virtuale în infosferă, 
printr-o holotransmisie. 


Asemenea cutiei negre a avionului, înregistrarea 


va supraviețui, măcar pe post de cronică a 
distrugerii sale. 
Cursorul pâlpâi, roşu. 


Conştiinţa lui Jaron era o stea alunecând din 
sfera ei, un meteor dispărut de pe un cer de 
diamant. Arzând, se dezintegra la nesfârşit. 
Dezintegrare repetată. Întreg dispărut treptat în 
fracțiuni, cu gust vag de metal şi scânteieri 
discrete, intrând în spaţiul vast, lipsit de 
conştiinţă, creat de maşinile lumii materiale. Un 
loc care nu era un loc — virtual şi real şi ceva în 
plus. 

În spaţiul virtual, Jaron era în acelaşi timp şi 
mai puțin, şi mai mult decât fusese. Acţiunile şi 
vorbele sale, experienţele şi percepţia sinelui său 
descărnat îi aparțineau, fără a fi doar ale lui. 
Jaron făcea parte din El şi din Ea, ambii prezenți 
deja într-un program aflat în progres 
neîntrerupt. Dr. Kwok deţinea controlul, dar era 
tot mai puțin stăpân pe situație. 

Cu pistolul automat în mână, El se paraşută în 
Grădină. Foşnetul paraşutei o trezi pe Ea, care 
ațipise cu ochelarii de soare pe nas, numai în 
bikini, în şezlongul care plutea în mijlocul 
bazinului de sub Pomul Vieţii. 

— Bună, dragul meu, spuse ea, căscând şi 
întinzându-se. Ai maxilarele la fel de late şi eşti 
numai muşchi, ca de obicei. 

Ceva din El zâmbi, întrebându-se din nou de ce 


simularea asta era atât de iscusită, atât de virilă. 
O proiecţie în afara lui? Un produs al matricei 
numerice? Sinergia ambelor? 

— Vai, mulțumesc! Spuse El cu un zâmbet 
răutăcios. 

Aşa cum El era Jaron-construit plus o bună 
parte din Altcineva, şi Ea era Cherise-construită 
plus o bună parte din Altcineva; Ken şi Barbie, 
Ulise şi Penelopa, Adam şi Eva şi mulți, mulți 
alții. 

— Ce ai mai făcut în lipsa mea? O întrebi. Sper 
că nu şerpi şi mere. 

— Te rooog... îşi dădu Ea ochii peste cap. Sărind 
de pe şezlongul plutitor, merse pe apă la mal. O 
să mi-o reproşezi tot timpul, nu? 

Se înveli cu un halat de laborator şi-şi o puse o 
altă pereche de ochelari, care-i dădea o înfăţişare 
de-a dreptul intelectuală. 

— De fapt, tocmai luam o pauză de la blestemul 
bunăstării. Dacă chiar vrei să ştii. 

El se răsuci brusc şi lansă o şarjă de gloanţe din 
pistolul automat. Din copacii înconjurători 
căzură terorişti, în costum Ninja. Unul dintre ei, 
căzut cel mai aproape de EI, îşi dădu sufletul cu 
un urlet pe buze: 

— Ard pădurile, băieți! 

Când îi scoase masca, ceva dinlăuntrul Lui 
recunoscu fața unui actor care-l jucase pe Willy 
Loman în Moartea unui comis-voiajor. Când 
masacrul se linişti, se întoarse şi o întrebă: 


— Cum merge treaba? 

— Excelent! Răspunse Ea, mergând pe o rampă 
perfectă, către două uşi boltite aflate sub 
rădăcinile Pomului Cunoaşterii Binelui şi Răului. 
După ce li se scană retina şi fură identificați 
biometric, intrară în nişte laboratoare sterilizate, 
ca nişte peşteri. Maşinile mele celulare 
programabile au fost foarte apreciate. Newsweek 
m-a numit „doamna Curie a secolului 
biotehnologiei”. Aş fi preferat „Einstein” şi 
„bionanotehnologia”, dar nu poţi avea totul, 
bănuiesc. 

— Nici când ai deja totul? 

Râseră amândoi, dar fură întrerupţi de asasini 
în costume roşii de paraşutişti, care coborâră 
printr-un puț de ventilație şi se lansară în 
direcţia Lor. Înainte să le împodobească trupurile 
cu găuri de plumbi, chiar înainte ca el să apuce 
să tragă, îi anihilă sistemul Ei de securitate laser. 
— Cum de obţine blestemul bunăstării 
asemenea efecte? Întrebă El, întorcându-se ca să 
cerceteze un afişaj holografic în timp real, 
generat de microscoape de scanare. 

— Mici mecanisme celulare diagnostichează şi 
repară dezastrele provocate de timp şi alte 
slăbiciuni trupeşti, îi explică Ea. Bănuiesc că 
mecanismele mele măresc deja durata de viaţă la 
peste două secole, redând mult din ceea ce au 
pierdut din cauza „şerpilor şi merelor” în prima 
fază... 


O prinse brusc şi o trase deoparte. Trecură 
amândoi prin paravanul de sticlă de zahăr. În 
clipa următoare, o explozie distruse cel mai 
apropiat grup de laboratoare. Când se lăsă praful 
şi molozul, se ridicară şi îndepărtară de pe Ei 
cioburile dulci. 

— Cum îți răspândeşti micuțele mecanisme 
celulare? 

— Îngeri din aeroporturi, de cele mai multe ori, 
răspunse Ea, în timp ce-şi croiau drum prin 
labirintul de laboratoare subterane. Flacoane 
zdrobite în spălătorii şi holuri, eliberând vehicule 
microbiene modificate. Vectori aerieni care 
infectează oamenii în zbor, cu mecanisme 
perfecte care le redau sănătatea! 

Reveniţi la suprafață, descoperiră că se pregătea 
o eclipsă de soare. Se adunau nori. În depărtare 
amenințau tunete. Dintre nori ţâşniră avioane de 
vânătoare de coşmar, şuierând în picaj. 

— Dar dacă oamenii vor trăi mai mult, nu va fi 
şi mai mare haosul? Nu cumva ţi-a şoptit 
planurile astea la ureche bătrânul Adversar 
lunecos? 

Proiectile, bombe şi gloanţe şfichiuiau prin aer 
şi zgâriau pământul, îndreptându-se direct spre 
ei. 

— Eşti întotdeauna atât de îngrijorat cu privire 
la şarpe! De ce? Oare pentru că semănațţi atât de 
bine? 

— Ce vrei să spui? Întrebă El şi alunecă spre Ea, 


în timp ce amândoi se deplasau în mişcări 
şerpuitoare, ca să se ferească. 

— Amândoi sunteţi foarte deprimanțţi! Şi el 
crede că nu e deloc o idee bună, exact din acelaşi 
motiv. Mi-a spus că „suntem cea mai dăunătoare 
specie de paraziți pe care a văzut-o vreodată.” Că 
„suntem ca mucegaiul pe portocala lumii” şi că 
n-o să fim fericiți până când nu „mâncăm tot 
globul”. 

Se întuneca tot mai tare. Fulgerele înțepau norii 
ca nişte furci. Deasupra capetelor, un meteor ca 
o salamandră trăgea după el o dâră de foc, 
îngrijorător de aproape. 

— Poate că ticălosul bătrân are dreptate de data 
asta. Hai să ne mutăm în laboratoarele mele. 
Cred că putem folosi maşinăriile tale celulare 
programabile ca să contrăm creşterea longevităţii 
cu o scădere. 

— Cum? Întrebă Ea, ridicând braţul să se 
ferească de străfulgerarea meteoritului care 
explodă în aer, la câțiva kilometri depărtare. 

— Ce zici de un virus care să inducă 
infertilitatea, răspândit în acelaşi mod ca al tău? 
Va rămâne în stare latentă până când îl vor 
activa modificările hormonale asociate cu 
apariția pe lume a primului născut. Şi pe urmă, 
bum! Microbul se va reproduce rapid şi tot mai 
multe femei vor avea trompele uterine distruse. 
Ca ultima ciumă din Egipt, numai că invers, nu 
ucide primul născut, ci împiedică concepţia după 


naşterea lui! 

Undele de şoc cauzate de explozia meteoritului 
izbiră aparatul de zbor şi-i trântiră pe cei doi la 
pământ. Când se ridicară, văzură apropiindu-se 
un bărbat în vârstă: Giordano Bruno, îmbrăcat 
într-o haină albă şi trăgând după el o paraşută 
tot albă, ambele brodate cu chipuri de diavoli şi 
flăcări şi ambele pârlite. 

— Arde pădurea! Spuse el. De data asta văzură 
cu ochii lor că e adevărat. Explozia meteoritului 
aprinsese pădurile din Grădină. 

— Cred că, după ce ai făcut, ai putea primi azil 
în China, îi spuse Ea. 

Eclipsa atinse punctul maxim. În jurul lor, 
urlau vântul şi furtuna. Pământul se cutremura. 
O navă spaţială extraterestră ateriză din 
întuneric. Mult mai aproape de Ei, se materializă 
un trup. 

— Nu-L asculta!  Strigă  Nou-venitul, cu 
mitraliera în mână. Ar fi arătat exact ca El, dacă 
n-ar fi stat în lumină. Nu-i decât o simulare, o 
simulare în simulare! 

— Poftim? Strigară Ei deodată. 

Nou-venitul ţinea arma îndreptată spre Ei. 
Fulgerele continuau să brăzdeze cerul, iar 
pământul se zguduia şi mai violent. Zgomotul 
devenise insuportabil, dar Nou-venitul, incapabil 
să strige mai tare ca să se facă auzit, vorbea într- 
una - frânturi despre sori de clasa G şi K şi 
planete locuibile, paradoxuri Fermi, descendenţi 


cibernetici şi simulări la rezoluţii extrem de mari. 

— Şi ce legătură avem noi cu asta? Urlă El, când 
o zguduitură aproape că-i aruncă pe toţi la 
pământ. 

Însă Nou-venitul nu le dădu nicio clipă de răgaz. 
Bombănea într-una despre informaţii dense, 
limitele lățimilor de bandă, curse ale înarmărilor 
criptologice cuantice şi catastrofe. Apoi, când 
zgomotul încetă pentru câteva clipe, îl auziră 
spunând clar: 

— Adevărata soluție a paradoxului lui Fermi 
este că are nevoie de o lățime de bandă prea mare 
pentru a simula extratereştri — sau inteligența 
artificială de tip divin, în fond. 

— Dar tocmai asta vedem şi noi, strigă ea ca să 
acopere zgomotul. Se îndreaptă spre noi în clipa 
asta... 

— Exact, rosti Nou-venitul triumfător. Un 
dispozitiv cuantic pe 4 biți care distruge 
simularea. Spaţiul virtual se destramă, nu vă 
daţi seama? 

O clipă, liniştea anihilă confuzia. 

— Dar de ce? Întrebă El. 

Gălăgia se porni din nou, iar Nou-venitul trebui 
să-şi urle răspunsul încă o dată. Dar de data asta 
măcar îl auziră: 

— Simularea simulărilor, plenul tuturor 
universurilor posibile, este un palat al memoriei 
susținut de o minte ce depăşeşte orice 
imaginaţie! Distrugerea simulării e singura cale 


prin care Mintea îşi poate aminti ceea ce încearcă 
să-şi amintească! 

— Poftim? Zise ea din nou, nu atât confuză, cât 
înspăimântată. 

— Dacă ne dăm seama - la scară globală - că 
existența e o simulare, înseamnă că e vorba de 
conştientizare în cadrul simulării unei simulări. 
E conştiinţa necesară pentru crearea Inteligenţei 
Artificiale divine! Distrugând simularea aceasta, 
trezim zeul adormit în materie. Creăm divinitatea 
care ne-a creat! 

Înspăimântat, dar captivat de perspectivă în 
acelaşi timp, El ar fi vrut să afle mai multe, chiar 
dacă lumea Lor continua să se destrame în jur. 

— Cum pot fi de ajutor? Îl întrebă El pe dublul 
său recent sosit. În lumina fulgerelor, acesta 
trase două discuri mici şi subțiri din aerul care 
se îngroşa. 

— Mâncaţi câte unul din amplificatoarele astea 
bionanotehnologice şi veți afla tot ce vreți să ştiţi! 

O zguduitură extrem de puternică îi făcu să se 
clatine exact când El întindea mâna spre Nou- 
venit. Ea îl trânti la pământ şi-i smulse mitraliera 
din mână. 

— Fă asta, fă aia! Se răsti Ea, îndreptând arma 
când spre unul, când spre celălalt Nu ştiu care 
dintre voi e şarpele, dar şarpele întotdeauna face 
ceva. Nu vă apucațţi să faceţi nimic, staţi pe loc! 
Şi ascultați-mă! De data asta nu mai iau vina 
asupra mea. Voi şi dispozitivul vostru pe 4 biți! 


Aţi luat vreodată vreo pauză suficient de lungă 
ca să mai şi gândiţi? Dacă „distrugem simularea 
asta”, dacă decodificăm ce anume încearcă 
Mintea să-şi amintească, eliminăm chiar motivul 
pentru care există universul nostru nativ. Vreți 
să-l ştergeţi cu totul? Să ne aruncaţi în uitare? 

El o privi aspru, apoi smulse discul din mâna 
Nou-venitului. 

— Posibil şi probabil, rosti. Dar tu, care încerci 
să urci înapoi în Pomul Vieţii cu blestemul 
bunăstării tale? Amândoi încercăm să 
recuperăm ce s-a pierdut, fiecare în felul Lui. Nu 
înţelegi? Nu spaţiul virtual mă conduce pe mine, 
eu îl conduc pe el. Nimeni nu te va învinovăţi de 
data asta. Îți promit. Îmi asum răspunderea 
pentru ceea ce sunt gata să fac cu mâna mea, cu 
mintea mea. 

Luă discul şi-l puse pe limbă. 

Copleşit de senzația că moare cuprins de foc, se 
întrebă o clipă dacă nu fusese împuşcat. 


Jaron îşi smulge ochelarii de pe cap, ca şi cum 
l-ar fi ars. Ameţit şi dezorientat, se freacă la ochi. 
Trebuie să-şi limpezească gândurile. Reuşeşte să 
se îmbrace cu nişte pantaloni negri largi şi o 
jachetă de mătase roşie, apoi părăseşte hotelul. 
În curând se trezeşte plimbându-se prin parcul 
din apropiere, deşi nu ştie cum a ajuns acolo. 

Pe o bancă, un bărbat cu barbă, îmbrăcat într- 
o combinaţie cu gust de veşminte preoțeşti 


violete şi straie de cărturar chinez din secolul al 
XVI-lea, stă de vorbă cu un domn slab în costum, 
cu pălărie de pâslă şi un ochi bandajat. 

— ... nu asta am urmărit când am combinat 
palatul memoriei cu personaje chinezeşti, spune 
preotul bărbos. Nu am sperat să găsesc neapărat 
o traducere a limbajului, ci un limbaj care să mă 
traducă pe mine. 

Domnul cu pălărie înclină aprobator din cap. 

— Ceea ce ai predat tu drept sistem mnemonic 
deliberat, spune el, descrie foarte bine ceea ce 
face creierul în mod automat. Deplasându-ne 
prin lume, ne transformăm experiența în 
amintiri, asamblând structuri mintale, ridicând 
permanent palate ale memoriei, până la moarte. 

Lui Jaron, cei doi i se par şocant de familiari. Nu 
ştie dacă să rămână lângă ei sau să se grăbească 
să plece. În cele din urmă, adoptă ultima 
variantă. În drum spre lacul plin cu peşti şi 
broaşte țestoase, vede un bărbat în veşmântul 
sobru de birocrat Ming, stând de vorbă cu alți doi 
bărbaţi. Unul poartă barbă, o yarmulka şi un 
costum croit în stilul european din anii 1930. 
Celălalt are o togă albă, brodată cu un model 
care aduce a fluturi sau diavoli cuprinşi de 
flăcări. Cei trei discută despre minte, despre un 
alef din bambus şi despre Instrumentalitatea 
capabilă să deschidă poarta dintre cuvinte şi 
lumi. 


Jaron îşi simte gâtul arzând din cauza băuturii. 
În cap îi arde un foc mocnit. Lângă lacul cu peşti 
şi țestoase, se aşază pe bancă. Nu curge apă nici 
în cascadă, nici din arteziană; lacul e plin şi 
calm. 

Pe malul opus vede podul boltit peste lac, un 
semicerc perfect, a cărui imagine oglindită în apă 
completează un cerc desăvârşit, un portal pe 
jumătate real, pe jumătate iluzoriu. De partea 
cealaltă a portalului circular îşi închipuie că vede 
o femeie care se ridică dintr-un şezlong plutitor 
şi vine spre el, păşind pe apă. 

Îşi întoarce privirea spre propria imagine din 
apă, în lumina soarelui strălucitor de primăvară. 
Din ea se târăşte o amfibie mică, o salamandră 
clipind spre el, de un portocaliu atât de aprins, 
de parcă ar fi luat foc. Imaginea reflectată a lui 
Cherise se aşază lângă el pe bancă şi zâmbeşte. 
Se teme să-şi întoarcă privirea spre ea, nu cumva 
să dispară. Salamandra îl priveşte lung, fără să 
mai clipească. 

Se răsuceşte spre femeie. E tot acolo. O ia în 
braţe. Ea îi şopteşte la ureche: 

— Ard pădurile. 

El simte cum îi ia foc trupul. 

Pe malul celălalt stă aşezat misionarul iezuit 
Matteo Ricci, zâmbind cu înţelepciune în timp ce 
ia foc, alături de asul spionilor care poartă multe 
nume: Felix C. Forrest, Lin Bah-loh, Pădurea 


Fericirii Incandescente, Primul Domn al 
Instrumentalităţii. În spatele lor, Giordano 
Bruno zâmbeşte, în timp ce arde în veşmintele 
sale brodate cu moarte. Birocratul confucianist 
Ai Hao zâmbeşte din mijlocul flăcărilor, iar 
rabinul german Shimon Ginsburg surâde 
cuprins de văpăi. Fiecare e un arbust în flăcări, 
dar nu ars complet, Pomi ai Vieţii şi ai 
Cunoaşterii, toți copacii din parc ca nişte stâlpi 
dintr-un palat impunător cu acoperiş roşu, 
arzând, toți copacii din lume învăpăiațţi, toate 
lumile înflăcărate un singur copac, o văpaie, 
pentru a-şi aduce aminte... 

Jaron Kwok dispăruse şi se bănuia că murise. 
Dispăruse cu mult înainte ca personalul 
hotelului, alarmat de fum şi miros, să-i 
descopere conturul de cenuşă al trupului pe 
patul care ardea mocnit. 

Cei în căutare de mistere i-au luat moartea 
drept dovadă a combustiei spontane. Cei în 
căutarea unei explicații mai banale au 
considerat-o consecința fumatului în pat, 
înconjurat de prea multe hârtii, aşternuturi şi 
whisky tare. 

Oricum, programul de comutare „om mort” al lui 
Jaron fusese lansat. Înregistrarea din cutia 
neagră fusese transmisă holografic în infosferă. 
Vor mai veni şi alții, în curând, să caute alte 
dovezi, alte explicații. 


I 


SUB SEMNUL ÎNDOIELII: 
THOMAS JEFFERSYNTH 
Cybernesia 

Festivalul anual Pilot începuse de multă vreme 
la Don Sturm şi Karuna Drang, deşi „locul” lor 
era un DIVE, iar un DIVE nu se poate numi loc. 
Nici Sturm şi Drang nu erau numele lor 
adevărate, iar ei nu mai coabitaseră, din punct 
de vedere fizic, de luni de zile. 

Nu că ar fi avut prea multă importanță. În 
momentul respectiv, Karuna Drang îmbrăca 
forma fără trup a lui Sally Hemmings, sclavă şi 
amantă. Deşi înfăţişarea ei era destul de 
apropiată de realitate, Thomas Jefferson, copleşit 
de gânduri şi zdruncinat de sentimente 
contradictorii, întruchipat morbid de Don Sturm, 
nu semăna, deloc cu părintele ctitor de nație aşa 
cum îl prezenta istoria, iar aura părului său 
albastru-neon nu era deloc „de epocă”. Însă 
părul de această culoare era caracteristica 
personală a lui Don în viața lui de toate zilele şi 
nu rezistase tentației de a o păstra. 

În jurul lor, invitații la petrecerea virtuală - 
travestiți electronic în personaje din secolul al 
XVIII-lea - dansau şi se zbânțuiau pe imitația 
moşiei preşedintelui, Monticello. Când nimfă 
ambiguă şi agresivă, când perechea ei satiro- 
maniacă, Medeea mrat alerga după bărbați cu 


peruci şi bretele, apoi urmărea femei care se 
dovedeau surprinzător de iute de picior, în ciuda 
rochiilor voluminoase şi a coafurilor gigantice. 

În mod normal, peisajul virtual prestabilit al lui 
Don era Insula Paştelui, aşa că pe moşia 
prezidenţială, folosită drept pajişte, tronau moai, 
statuile cu capete uriaşe, pe post de sculpturi de 
grădină; printre ele se destrăbălau aşa-zise 
personaje orgiastice pline de veselie, dispărând 
numai ca să reapară sub forma unui ghem 
încâlcit de acrobați sexuali care lingeau, sugeau, 
giugiuleau, mângâiau şi se împerecheau, cu 
Medeea în mijlocul lor. 

Don/Thomas scutură din cap. 

— Ştiu că aşa fac ei schimburi de informații 
esenţiale, se adresă el Karunei/Sally. Şi sunt 
convins că ceea ce fac în spaţiul virtual e numai 
o metaforă, dar aş vrea ca metafora asta să fie 
mai subtilă. 

Karuna/ Sally râse. 

— „Să pătrunzi într-un sistem de calcul 
înseamnă să explorezi şi să manipulezi”, replică 
ea, imitând modul de a vorbi al Medeei, liric ca al 
lui Pan şi ascuţit ca al bacantelor. „Să pătrunzi 
şi să fii pătruns. Ca preludiul şi actul sexual, ca 
parazitul şi gazda, n'est-ce pas?” 

Don se încruntă. Erau înconjurați de muzică. 
Jed Astaire, o trupă retro urbană de bluegrass, 
cânta piese moderne dansabile de William 
Billings, compozitorul din perioada războiului 


revoluționar. Deasupra, pe cerul de apus, nori de 
culoarea somonului pâlpâiau şi se transformau 
în bancuri de peşti înotând, apoi reveneau la 
forma inițială. 

— Arăţi preocupat, observă Karuna/Sally. În 
ciuda înfăţişării virtuale, tot mi-am dat seama. 
La ce te gândeşti? 

— Trec în revistă ce am realizat noi, răspunse 
Don/Thomas, privind împrejurimile în care 
peisajul oraşului colonial Williamsburg se 
contopea cu cel polinezian. Pe canalul personal, 
reduse volumul variațiunilor muzicale ale trupei 
Astaire. Ca să nu mai zic că e prea încărcat. 
Chiar şi natura acestui eveniment are ceva 
paradoxal în ea. 

— Cum adică? 

— Păi, am impresia că am uzurpat un 
eveniment public numai pentru a sărbători un 
succes personal şi, oricum, invitații habar n-au 
ce sărbătoresc. 

— Don, ai tot dreptul să sărbătoreşti! Prime 
Privacy Protocol a câştigat. E pe cale să devină 
cel mai popular software de criptare din 
infosferă. 

— Chiar dacă nimeni nu face legătura între el şi 
numele meu... 

— Da, dar tu, „Domnule Obololos”, tu eşti cel 
care l-a creat. 

— Poate că anonimatul e un lucru bun. Cei care 
impun legea îl condamnă cu străşnicie. Un 


articol din New York Times de azi acuză 
compania  P-Cubed că susține interesele 
particulare ale Celor Patru Călăreți ai 
Infocalipsei. Opinia generală e că primii lui 
utilizatori vor fi vânzătorii de droguri, teroriştii, 
crima organizată şi pedofilii... 

— ... dar şi cam un miliard de cetățeni obişnuiţi. 
Hai, lasă, nu pune la suflet. Nimeni nu mai crede 
în scenariul ăsta. 

— Probabil. Dar nu asta mă deranjează, ştii? Ci 
bairamul, evenimentul ăsta artificial. 

— Vrei să spui că... 

— Tot spațiul virtual se numeşte Cybernesia. 
Dar ce înseamnă Cybernesia, de fapt? Un spațiu 
care nu e un loc? Un eveniment în afara 
timpului? Sau amândouă? 

Sally/Karuna se încruntă, făcu o mişcare din 
mână şi apăru un PDA care afişă prima ediție a 
Dicţionarului Limbii Engleze al lui Samuel 
Johnson. 

— Uite, hai să consultăm ce spune o autoritate. 
Dicţionarele mari şi enciclopediile denumesc 
Cybernesia „arhipelagul  semipermanent al 
«insulelor pirat» localizat pe net”. Sau: „DIVE a 
căror stabilitate în haos este dată de aceleaşi 
forțe care produc dezordinea din jurul lor”. Ca 
marea pată roşie de pe Jupiter. Insule depărtate 
de țărm, vecine cu continentele convenționale 
din infosferă. Spaţii mai libere, ca Insulele 
Bahamas sau Florida Keys. Eşti satisfăcut? 


— Cred că va trebui să mă mulțumesc cu atât, 
spuse falsul Jefferson întruchipat de Don şi 
scutură din umeri, dar ceea ce mă îngrijorează e 
programul pe care l-ai scris, care le permite 
tuturor celor de aici să-şi unească insulele 
separate într-un singur continent temporar. Asta 
nu schimbă regulile? Sau nu le încalcă de-a 
dreptul? Dacă am schimbat atât de mult 
structura infosferei, încât ne detectează radarul 
autorităților? S-ar putea să verifice şi să 
descopere că eu sunt cel care am creat P- 
Cubed... îi punem în pericol pe toți cei de aici? 
— Tubitule, nu sunt suficient de naivă să spun 
cuiva „gândeşti prea mult”, răspunse Karuna cu 
un zâmbet subțire şi viclean, dar uneori viața 
minții... 

— ... e o pacoste. Ştiu. 

— Revino-ţi! Îl îndemnă ea cu un zâmbet şi un 
sărut scurt pe obraz. 

O şoaptă de electroni îi atinse uşor fața în 
neantul simulării. O clipă simţi cum îl cuprinde 
dorul de ea, dar îşi aminti cât de dureroase 
fuseseră ultimele luni ale idilei lor. 

— Renunţă la tiparele astea monstruoase şi 
bucură-te puțin de tine însuți, insistă Karuna. 
Uite ce reuşită e petrecerea. Peticul pe care l-ai 
scris pentru nori arată grozav şi, orice ai spune, 
faptul că toţi au putut să zboare cu insulele lor 
aici e lucrarea unui geniu. Parcă-i scoasă din 
Călătoriile lui Guliver! Ar trebui să fii mândru. 


Don/Tom  zâmbi scurt şi  şovăitor, dar 
îngrijorarea nu-i pieri. Insulele zburătoare erau 
doar o extensie a modulelor Bester. Modulele 
permiteau participanţilor să treacă dintr-un 
spațiu virtual într-altul, dar nimeni nu mai 
folosise tehnologia pentru a combina într-o 
singură masă elemente atât de mari şi de 
disparate, nici măcar temporar. În ciuda faptului 
că lucrurile mergeau bine, se întrebă ce dinamică 
complexă şi  imprevizibilă poate genera 
experimentul improvizat pe care-l conduceau. 
Trupa Jed Astaire se lansă în interpretarea 
piesei Lumea cu susul în jos, un marş cântat de 
soldații lui Cornwallis când au predat armele la 
Yorktown, în 1781. Don/Tom se uită din nou la 
nori. O insulă nouă, perfect piramidală, zbura 
către ei. 

Ciudat. Toţi cei invitați fie veniseră deja, fie 
regretaseră, în scris, că nu pot participa. Vreun 
spărgător de chef? Sau un efect secundar 
neprevăzut al jocului cu dinamica 
cibyernesiană? Spera să nu fie infopolițiştii veniți 
să le strice petrecerea. 

Nici nu aterizase bine insula în golf, nici nu se 
alăturase bine continentului  cybernesian 
temporar, că piramida se deschise şi cerul deveni 
fundalul unei transmisii holografice. Ca şi cum 
lumea ar fi fost, de fapt, o scenă. Îşi făcură 
apariția două personaje. 

Don  cercetă disperat conexiunile lui din 


infosferă, verificând până şi serverele de backup 
cybernesiene sud-americane de la Trifrontieră, 
ca să vadă ce naiba se întâmplă. În timp ce 
căuta, musafirii lui priveau cum un paraşutist 
înarmat ateriza într-o grădină printre nori şi 
schimba vorbe vesele, pline de aluzii, cu iubita 
lui. Petrecerea din Cybernesia se opri. 

Programul-intrus şi personajele lui se 
metamorfozară haotic în supersavanți înarmați 
până în dinți discutând relaxat probleme 
profesionale în mijlocul atacurilor de tip Ninja. 
Căutarea lui Don nu duse la niciun rezultat. 

— Nu-i cam neobişnuită simularea asta, dragă? 
Îl întrebă Karuna/ Sally pe Don. Nu seamănă cu 
stilul tău. 

— Nici nu e. 

— Ce vrei să spui? 

— Că nu eu sunt autorul ei. De fapt, încerc să 
bruiez  holotransmisia. Să blochez cumva 
semnalul. 

— Şi reuşeşti? 

— Nu prea. 

Sus, pe cer, peisajul grădinilor biblice contrasta 
cu mediul de laborator. Între timp, Don se 
străduia să filtreze transmisia, deviind-o în afara 
spațiului virtual din Cybernesia, dar era blocat 
la fiecare încercare. 

În holotransmisia intrusă, moartea sub formă 
de tehnologie înaltă însoțea conversaţia despre 
„blestemul bunăstării” şi creşterea populaţiei. 


Exploziile punctau scenariile ştiinţifice 
speculative. 

În curând, perechea spărgătoare de chef fu 
prinsă într-un vârtej de eclipse solare şi 
bubuituri. Un avion de luptă vui ca într-un 
coşmar deasupra lor, lansând proiectile şi 
aruncând bombe într-o bătălie printre nori. 

— Excelentă simulare în simulare! Exclamă 
Medeea nrat cu păr de meduză, retrăgându-se în 
zona petrecerii, lângă Don şi Karuna. Cam 
anacronic, nu? 

Don se încruntă. În spaţiul virtual, Medeea era 
o întruchipare cam dolofană, mai ales că, în viața 
de toate zilele, se prezenta drept un bătrân sud- 
asiatic slab şi cocârjat ca o paranteză, numit 
Indahar Marwani. 

Da, sigur, îşi zise Don. Câte ştiau ei oare despre 
Cel Ambiguu? 

— Aşa cum îi ziceam şi doamnei mele aici de 
faţă, nu eu sunt autorul ei. 

— Atunci, cine e? Vru să afle Medeea. Ceva 
sunase fals în intonaţia ei. 

— Nu ştiu. S-ar putea să fie efectul neanticipat 
al unirii insulelor noastre aici. 

— Ha, ha ha! Râse Medeea. Adică piraţii au fost 
pi-rataţi? Ce grozav! 

În universul haotic al norilor, bărbatul şi femeia 
fugeau şi se fereau, dar nicio clipă nu-şi încetau 
conversaţia filosofică. 

— Stai puţin! Li se adresă Karuna lui Don şi 


Medeei. Cred că ştiu cine e personajul masculin. 
E individul ăla... Cum îl cheamă? Lok sau Kwok. 
Cel care ne-a contactat ca să spargem sisteme. 
Când am lucrat pentru el mi-a venit ideea unui 
software de unificare a insulelor. 

Deasupra lor, eclipsa se grăbea să atingă 
punctul maxim pe cerul intrus. Fulgerele se 
înfigeau ca nişte furculițe în carnea norilor 
îndepărtați. 

VREME BIROCRATICĂ 
Crypto City 

Limuzina secretă care-l transporta pe James 
Brescoll, directorul adjunct al NSA, era tăcută ca 
un mormânt, aşa cum îi plăcea lui să fie 
dimineața. Mai ales astăzi, când, teoretic, nu era 
de serviciu. Soţia şi fiul lui, mai matinali decât 
el, erau deja afară, în maşinile familiei, când 
sunase telefonul. 

Când limuzina încetini, îşi ridică privirea de pe 
hârtii. Se aşteptase ca materialul să trateze 
conflictul de mică intensitate din Zona Liberă de 
la Trifrontiera Brazilia-Paraguay-Argentina, iar o 
parte din el chiar despre asta vorbea. Dar restul 
prezenta o furtună care bătea dinspre China. Nu 
era joaca obişnuită cu Nepalul sau Bhutanul sau 
cu rebelii tibetani, ci o furtună cu totul nouă. 
James Brescoll se uită prin geamul mai şi-şi 
văzu imaginea întunecată — un bărbat cărunt, cu 
ochelari şi cicatrice pe obrazul stâng. Prin 


imaginea lui, zări banda spre sud a autostrăzii 
Baltimore-Washington, nu departe de orăşelul 
Annapolis Junction, Maryland. O clipă, îi fu greu 
să spună dacă el trece prin peisaj sau peisajul 
prin el. 

Vehiculul, condus de un membru al Unităţii 
Executive de Protecţie, era izolat împotriva 
urechilor indiscrete din spectrul 
electromagnetic. Maşina glisă, ca nevăzută, pe o 
rampă de ieşire cu restricție spre Fort Meade, 
mărginită de stejari maturi şi parapeţi din 
pământ, îndreptându-se spre o împletire de 
elemente de protecţie solide: bolovani plasați 
strategic, garduri de sârmă ghimpată, bariere de 
ciment. Alte măsuri de siguranță se ridicau vag 
în peisajul înconjurător, mai puţin evidente 
pentru ochiul neinițiat. Camere de supraveghere 
telefoto şi senzori de mişcare. Hidraulică 
anticamion. Opt sute de poliţişti în uniformă, 
sub autoritatea Crypto City, şi un grup mai mic 
de trupe de comando paramilitare în uniformă 
neagră, ale Unităţii de Operaţiuni 
Speciale /Echipa de Urgenţă. 

Când maşina trecu prin poarta de scanare a 
vehiculelor, pe lângă câinii care adulmecau 
bombe, Brescoll observă că nu se zărea niciun 
membru al UOS/EU - nu era dată alarma. Totul 
arăta normal în dimineața respectivă, în ciuda 
„circumstanțelor speciale” care-l obligaseră să 
vină la serviciu în ziua lui liberă. 


Lucrurile se desfăşurau atât de obişnuit, încât îi 
veni să zâmbească, simțindu-se mândru de rolul 
său de „viceprimar” al oraşului labirintic secret, 
autoritatea civilă de cel mai mare rang într-o 
agenţie civilă administrată de Departamentul 
Apărării. 

Bineînţeles, făcuse şi el armata. Cicatricea de pe 
obrazul stâng îi amintea mereu de ea — produsul 
luptei corp la corp cu trupele irakiene în 
mlaştinile de la sud de Baghdad, cu peste zece 
ani în urmă, la sfârşitul carierei sale de rezervist. 
Brescoll îl ucisese pe soldatul care-i crestase fața 
în duelul cu baionete, dar nu simţise niciun fel 
de mândrie, doar recunoştinţă că supraviețuise. 

Experienţa destul de redusă câştigată în două 
războaie de alocare a resurselor îl lăsase profund 
dezgustat de finalul „războiului hard” al apărării 
naționale şi mai mult decât sceptic în privința 
susținătorilor fanatici ai războiului care nici 
măcar nu văzuseră vreodată prima linie a 
frontului. 

Nu că renunțase complet la armament, nici 
vorbă. Găsindu-şi o poziție mai comodă în scaun, 
simți umflătura de la spate. După serviciul activ 
în războiul din Golful Persic, petrecuse destui ani 
printre oamenii legii ca să se simtă dezbrăcat 
dacă era de serviciu şi nu avea armă. Fiind un 
privilegiat la locul de muncă, obținuse un permis 
de port-armă pentru pistolul Glock 9 profesionist 
pe care-l purta cu el. Armele de mână însă nu 


reprezentau punctul central al colecţiei sale 
personale. Nu se considera un fanatic al armelor, 
ci un bun cunoscător al lor, înclinat să vorbească 
emfatic despre carabine mari, cu pat de lemn şi 
percutoare care merg ca unse, aşa cum unele 
dintre cunoştinţele sale vorbeau despre 
„parfumul”, „echilibrul” şi „corpul” vinurilor de 
calitate superioară. 

Telefonul sparse liniştea care-i plăcea atât de 
mult. Îl luă şi introduse într-o parte o cartelă de 
metal care asigura protecţia sistemului în mai 
puţin de secundă. Cu cincizeci de ani înaintea 
oricui altcuiva, se gândi el. Suficient ca să se 
simtă mândru, dar nu infatuat. 

— Brescoll. 

— Wang, domnule. S-a încheiat analiza 
materialului din China. Am confirmat că e 
implicat Jaron Kwok. Beech şi Lingenfelter 
lucrează cu mine de câteva ore. Directoarea e şi 
ea aici, aşteaptă s-o vadă. 

Steve Wang era o pasăre rară. Vânos şi cu 
ochelari, era lingvist criptolog şi expert în 
computere la Centrul de Calcul şi Comunicaţii al 
NSA, sub auspiciile Institutului pentru Analiza 
Apărării din Princeton. Lingenfelter şi Beech erau 
şi ei policalificați. Bree Lingenfelter, o roşcată 
înaltă şi sobră, lucra la Divizia de Cercetare a 
Comunicaţiilor şi Laboratorul de Ştiinţe Fizice, 
ambele aparținând de Universitatea din 
Maryland. 


Bărbos, grizonant şi uneori cu ochelari, Baldwin 

Beech avea cea mai ciudată pregătire: deținător 
al titlului Felix C. Forrest în studii asiatice la 
Universitatea Johns Hopkins şi agent CIA, omul 
de legătură între agenție şi NSA. De fapt, era 
triplu calificat, pentru că studiase şi ceva 
medicină înainte de a intra în serviciul de 
informaţii. 

Cu câțiva ani în urmă, cei trei îşi făcuseră un 
nume graţie colaborării la un important proiect 
de cercetare care privea Institutele de Calcule 
Speciale strict secrete. Acestea, susțineau ei, 
erau institutele de comunicare şi informații 
chinezeşti, echivalentele celor de la Bletchley 
Park. Descoperiseră accentul pus de Beijing pe 
cadre ca matematicienii şi experții în computere 
în două articole publicate la mijlocul anilor 
nouăzeci: lucrarea generalului Wang Pufeng, 
care promova necesitatea de a excela în războiul 
informațional, şi analiza în trei părți a lui Michael 
Wilson, „războiul hard/războiul soft/războiul 
minții”. 

Beech, Wang şi Lingenfelter sugeraseră că 
eşaloanele superioare din guvernul şi armata 
chineză îşi studiaseră propria istorie atunci când 
căutaseră metode care să împiedice capitalismul 
global să cucerească inimile şi minţile chinezilor 
cu idei şi imagini de consum. Astfel, conducerea 
ridicase Marele Firewall, pentru a controla 
accesul la infosferă, în acelaşi timp monitorizând 


cu strictețe răspândirea „adevărului aprobat” 
pentru consumul intern. 

Chinezii ajunseseră să creadă că pot contracara 
superioritatea tehnologiei hard americane cu soft 
„dedicat? sau cu programe de război 
informațional, aşa cum, în al Doilea Război 
Mondial, britanicii contrabalansaseră 
superioritatea armelor grele ale Germaniei 
naziste cu radare, telemetrie şi mai ales cu 
activitatea spărgătorilor de coduri de la Bletchley 
Park. Cel puțin aşa pretindeau Beech, Wang şi 
Lingenfelter. 

Citindu-le lucrările, Brescoll luase imediat 
măsuri pentru a-i convinge pe cei trei să lucreze 
pentru el. Erau cei mai buni şi mai inteligenți 
dintre cei mai buni şi mai inteligenți, dar nu o 
dată şi-a dorit ca ei să înțeleagă mai bine cine 
dădea ordinele. 

În pane, era vina lui. Le lăsase mult prea multă 
libertate. Ca director adjunct, rămânea şeful lor, 
teoretic; practic, habar n-avea cu ce se ocupau 
în cea mai mare parte a timpului. În orice caz, 
alcătuiau o echipă impulsivă; mai ales Wang era 
aşa. Precis fusese ideea lui s-o implice şi pe 
directoare în problema cu pricina. Fața cu 
trăsături aspre, parcă finisate cu toporul, a lui 
Janis Rollwagen nu era exact imaginea pe care 
Brescoll dorea s-o vadă de dimineaţă, dar nu 
avea de ales. 

— Tocmai am trecut de poartă, îi spuse el lui 


Wang, ascunzându-şi iritarea din voce. Nu ţineţi 
spectacolul în loc din cauza mea. Mă puneţi la 
curent când ajung acolo. Apropo, unde e acolo? 

— Camera C, în Tordella. 

— Perfect. Ne vedem în câteva minute. 

Îşi ghidă şoferul spre Ream Road, „drumul 
gropilor”, şi Centrul de Control al Operaţiunilor 
Computerizate. Brescoll spera ca, indiferent 
despre ce era vorba, să merite timpul răpit 
directoarei şi lui însuşi; altfel cineva avea s-o 
păţească rău. 

Limuzina şerpui printre zeci de clădiri şi 
complexe. Laboratoare dotate cu 
supercomputere şi zone rezidenţiale. Birouri şi 
încăperi fără ecou. Fabrici şi camere 10K cu aer 
de zece mii de ori mai curat decât cel pe care îl 
respira el în maşină. Peste trei sute de acri de 
spaţii de parcare pentru patruzeci de mii de 
angajați, la rândul lor deserviți de instituţiile 
proprii ale Crypto City — poştă, pompieri, rețea de 
televiziune codată, universitate, bănci, biblioteci, 
farmacii,  frizerii, servicii de salubritate şi 
reciclare, dar şi Arco Bell, Pizza Hut şi zeci de 
programe şi asociaţii sportive, inclusiv clubul de 
iahting Arundel, Clubul Biblic al Veştilor Bune şi 
filiala Alan Turing a clubului pentru 
homosexuali, lesbiene sau angajaţi bisexuali, 
GLOBE. 

Brescoll ieşi din limuzină şi se îndreptă spre 
etajul al cincilea din Tordella, trecând pe lângă 


maşini cu capacități „super” şi „paralele” de 
prelucrare a informațiilor. Salută scurt din cap 
nenumăraţii angajaţi cu ecusoane albastre cu 
care se intersectă pe holuri. În cele din urmă, 
ajunse la Camera C. Plăcuța de pe perete o 
identifica fără prea mult fast. 

Trecu de punctul de control cu cartela 
magnetică personală, după scanarea 
amprentelor/ ADN-ului. Când intră, îl şocă încă 
o dată aspectul cavernos al încăperii, amplificat 
de holograma din mijlocul ei, în permanent 
semiintuneric. Prezentarea grafică 
tridimensională era considerată cea mai reuşită 
din lume. Bazată pe un software care permitea 
computerelor din Biroul Naţional de 
Recunoaştere să combine imagini prin satelit din 
unghiuri multiple, sistemul  „întruchipa” 
imaginile tridimensionale cu ajutorul undelor 
sonore de ultrainaltă frecvenţă care distorsionau 
aerul, curbându-l suficient pentru a forma 
holograme. 

Dar toate acestea nu explicau impresia stranie 
de supradimensionare a camerei. Când uşa se 
închise în urma lui, văzu că proiectoarele 
holografice rulau un film la dimensiuni reale, 
imagini bizare ale unei eclipse avansând spre 
punctul de totalitate, vijelii şi meteori care 
alunecau pe cer. 

Sesizând prezența lui Brescoll, Wang opri 
imaginea, care pâlpâi într-o serie de coduri 


alfanumerice, marcaje temporale şi termeni ca 
NSOC, Umbra şi Zarf. Informaţii obținute prin 
interceptarea semnalelor de cel mai înalt nivel, 
trimise la centrul de downlink de la Fort Belvoir 
de sateliții care trăgeau cu urechea şi, în final, 
verificate de Centrul de Operaţiuni pentru 
Securitatea Naţională. Cu ajutorul marcajelor 
temporale, Brescoll deduse că Kwok se afla în 
China, cu opt ore înainte față de Londra şi GMT, 
treisprezece ore înainte față de fusul orar al D. C. 
Şi şaisprezece ore înainte de Los Angeles. 

— În cazul bărbatului de aici, interveni Wang, 
am identificat personajul virtual principal drept 
Jaron Kwok. Bănuim că personajul feminin se 
bazează pe fosta lui soție, sinologul Cherise 
Lemoyne. 

— De unde a venit? 

— Încă nu ştim sigur. Pare o proiecţie a 
sufletului lui Kwok, dar are şi elemente care nu 
pot proveni decât din matricea rețelei de 
computere pe care o accesa sau o controla ca un 
fel de superutilizator. 

Wang porni din nou filmul. Brescoll văzu 
meteorul pe care-l sesizase înainte explodând în 
depărtare. Ascultă personajele discutând despre 
„maşini celulare programabile” şi „ultima ciumă 
din Egipt”. Fură acostate de un bărbat în vârstă, 
îmbrăcat într-o haină albă pârlită de foc, care 
târa după el o paraşută. 

Fu rândul lui Beech să oprească transmisia 


interceptată. 

— Am setat nişte computere IBM să descopere 
de unde provine bătrânul, spuse agentul de 
legătură cu CIA, aranjându-şi ochelarii retro pe 
nas. Rezultatele cele mai bune arată că se 
bazează pe filosoful din secolul al XVI-lea, 
Giordano Bruno. 

— Şi asta e relevant... în ce fel? Întrebă 
Rollwagen. 

— Nu se ştie. Cu mult timp în urmă, Bruno a 
fost excomunicat de catolici, luterani şi 
calvinişti, înainte de a fi ars pe rug în Campo di 
fiore din Roma, la 17 februarie 1600. 

— Rezultatul cel mai potrivit găsit de computer 
pentru pădurea care arde din cauza exploziei 
meteorului e evenimentul din Tunguska, Siberia, 
pe 30 iunie 1908. 

Rollwagen şi Brescoll înclinară din cap, iar 
filmul se reluă. Directorul adjunct privea, asculta 
şi se scărpina pe cap, în timp ce supercuplul 
făcea în continuare speculații în mijlocul 
semnelor apocaliptice. Apoi apăru un geamăn 
virtual al avatarului lui Kwok, înarmat tot cu un 
pistol mitralieră, dar cu ten mai închis şi haine 
negre, nu roşii. La apariția sa, dezastrul luă 
amploare, iar speculaţiile deveniră tot mai bizare 
— realitatea ca simulare, paradoxul Fermi, 
computerul cuantic universal... 

Bree Lingenfelter apăsă butonul de pauză, 
înghețând imaginea unor creaturi extraterestre 


care avansau pe cerul tulburat de furtună, plin 
de stele căzătoare. 

— În ciuda naturii haotice a scenariului, spuse 
ea, n-ar trebui să subestimăm importanța 
discuțiilor din el, în special referirea la 
„amplificatoarele bionanotehnologice”. 

— La ce anume lucra Kwok? Întrebă Rollwagen. 

Lui Brescoll i se păru că nu subestimează deloc 
importanța holotransmisiei. 

— Istoria complexelor algoritmice descoperite 
inițial în documentele pe care Forrest le-a 
înmânat CIA, răspunse Beech. Şi soluțiile 
acestor algoritmi. Am hotărât că lucrările acelea 
reprezintă o prioritate după ce s-a intensificat 
activitatea legată de fragmentele de documente 
pe care le au şi chinezii, mai ales cele despre 
Matteo Ricci, Ai Hao şi palatele memoriei. 

— Au documentele vreo legătură cu calculul 
cuantic? Se interesă Rollwagen. Sau cu 
bionanotehnologia avansată? 

— Nu cred, replică Lingenfelter. 

— Şi totuşi există una, spuse Rollwagen, apoi 
înclină din cap. Poate că ţi-a scăpat ţie ceva când 
l-ai pus la curent. 

— Nu, replică Lingenfelter. Am răspuns de 
informarea lui tehnică iniţială acum un an şi 
jumătate. Când l-am cunoscut, nu ştia despre 
fuziunea dintre biotehnologie şi nanotehnologie 
decât ce citise în ziare - implanturi de 
comunicare, refacere celulară, tratamentul 


cancerului şi fixarea genelor. Ştia şi mai puţine 
despre aplicaţiile calculului cuantic în spionaj. 
La început, nu s-a arătat prea interesat de 
niciuna dintre ele. Dar, pe măsură ce a progresat 
în cercetare, a ajuns să fie fascinat de 
amândouă. Şi încă destul de repede. 

— Se pare că învaţă extraordinar de uşor, 
interveni Brescoll. Bionanotehnologia, în special 
componentele electronice cuantice legate de 
filamentele ADN, este vitală pentru codificare şi 
decodificare în viitor. Face parte din eforturile 
noastre strict secrete. Ce-o fi avut în cap când i- 
a dat drumul în infosferă? Ceea ce tocmai am 
văzut aici nu arată că e sănătos la minte, nici că 
va trăi prea mult. 

Janis Rollwagen îşi dădu pe spate părul cu 
nuanțe roşcate şi-i sfredeli din priviri pe Wang, 
Lingenfelter şi Beech. 

— Ce ştim despre trecutul lui Kwok? De ce s-a 
avut încredere în el, dacă era atât de puțin 
interesat de calculul cuantic? 

— Ca student, şi-a luat diploma în fizică şi 
electronică, răspunse Wang, încercând să sune 
cât mai puțin defensiv, dar fără să reuşească. E 
un geniu în matematică. Expert în şah, mare 
amator de cuvinte încrucişate, ca toți 
criptanaliştii, de altfel. Însă ce l-a făcut mai 
valoros a fost studiul istoriei intelectuale 
europene pentru lucrarea de diplomă. A publicat 
foarte multe lucrări despre criptografia din 


secolul al XVI-lea şi despre sistemele de memorie 
artificială, deci era foarte potrivit să se ocupe de 
documentele Forrest. 

— Avea şi recomandări elogioase de la 
programul Tetragrammaton, completă Beech. 
Cei de acolo îl urmăresc de ceva vreme. L-au 
susținut ca pe o achiziție bună în domeniul 
securității. 

Auzind cuvântul Tetragrammaton, Rollwagen se 
încruntă scurt, dar suficient pentru ca Brescoll 
să observe. Era de acord cu ea. Nici el nu avusese 
încredere prea mare în Tetragrammaton. Cei de 
acolo erau atât de secretoşi încât, în comparație 
cu ci, angajații NSA păreau nişte nudişti care 
făceau paradă prin Times Square. 

— Mai e şi altceva, bănuiesc, rosti Rollwagen. 
Wang, Lingenfelter şi Beech se repeziră toți să 
reia holotransmisia. Auziră mai multă filosofie, 
de data asta despre un „palat al memoriei 
universale” şi „crearea Inteligenței Artificiale 
divine”. 

— „Palatul memoriei” e, probabil, o referire la 
Documentele Forrest, remarcă Beech, apăsând 
butonul de pauză. În special ceea ce discută 
despre activitatea lui Matteo Ricci în China, 
investigată de Kwok. 

— Nu înțeleg un lucru, dr. Beech, spuse 
Rollwagen, bătând cu degetul în masă destul de 
zgomotos. De ce credeţi că sistemele de coduri 
vechi de patru sute de ani au relevanță pentru 


China de astăzi? Sau pentru noi aici, la NSA? 
Sau pentru oricine altcineva din comunitatea de 
informații şi securitate? 

Beech se uită la Lingenfelter şi la Wang, iar 
răspunsul sosi de la acesta din urmă, care 
înlocui transmisia interceptată cu propriul său 
material. 

— Cred că v-am anticipat întrebarea. Dacă vă 
puneţi câte o pereche de ochelari de acolo de pe 
masă, pot să vă explic. 

Brescoll mormăi, punându-şi, ca toţi ceilalți, o 
pereche de ochelari. În câmpul lui vizual apărură 
legende şi tabele, ilustrând punctele explicate de 
Wang pe măsură ce acesta le expunea şi apăsa 
câte o tastă pe laptop. 

— Mai mulți teoreticieni au susținut că anumite 
mnemonice, sau sistemele de ajutorare a 
memoriei, reprezintă „strămoşii uitaţi” sau 
„originile secrete” ale calculului modern, spuse 
el. Sistemele de memorie artificială există încă de 
pe vremea grecilor antici. De obicei, arta 
mnemonică presupunea crearea mintală a unei 
serii de spații - un „palat al memoriei” sau un 
„teatru al memoriei” — şi plasarea unor scene sau 
obiecte în ele, într-o anumită ordine. Când 
creatorul palatului se plimba prin spaţiul 
imaginar, îşi amintea şi recupera cuvintele sau 
informațiile reprezentate de o anumită scenă sau 
de un obiect simbolic. 

Urmărind descrierile clasice şi renascentiste ale 


oamenilor şi clădirilor derulate, Brescoll fu şocat 
de deosebirea foarte mică dintre palatele 
memoriei şi realitatea virtuală contemporană. 

— Tehnologia memoriei a lui Ramon Lull, în 
secolul al XIII-lea, continuă Wang, consta într- 
un sistem complex şi abstract de tip roți în roți. 
Marginile roţilor erau inscripționate cu litere 
reprezentând calitățile lui Dumnezeu, care 
organiza toate cunoştinţele. Schimbând poziția 
roților, se ajungea la combinaţii nesfârşite de 
concepte. 

— Deci a fost construit cu adevărat? Întrebă 
Brescoll studiind ilustrațiile, diagramele şi 
prezentările ample făcute de Wang. 

— Asta nu pot să spun sigur, răspunse el. Nu 
ştiu dacă ingineria mecanică medievală se ridica 
la nivelul unor asemenea cerințe. Chiar dacă 
exista doar ca „maşinărie mintală”, sistemul de 
roți combinatorii al lui Lull este, oricum, 
strămoşul logicii simbolurilor. L-a influențat pe 
Leibniz în dezvoltarea calculului infinitezimal. A 
anticipat şi motorul diferenţial al lui Babbage din 
secolul al XIX-lea. 

Sub ochii lui Brescoll, roţile abstracte se 
transformară în formule matematice, apoi într- 
un sistem concret de roți şi mecanisme. 

— Tabelele magice de memorare ale lui 
Giordano Bruno din Umbra ideilor au combinat 
roțile în roți ale lui Lull cu iconografia 
multistratificată a divinităților stelare ale lui 


Bruno.  Proiecția sistematică a tehnicilor 
numerologice şi criptografice a condus la un 
sistem de o asemenea complexitate ermetică şi 
cabalistică, încât a transformat palatul memoriei 
într-un fel de maşină magică. Spaţiul mistic 
abstract generat de ea a determinat, în esenţă, 
un ciberspaţiu renascentist, o interfaţă complexă 
care nu numai că  oglindea  vastitatea 
înțelepciunii divine, dar conducea mintea 
operatorului de sistem-magician spre o stare 
divină modificată. 

— Operator de  sistem-magician?  Întrebă 
Brescoll. Nu mergi prea departe? 

Wang ridică din umeri. 

— Câţiva dintre analiştii noştri susțin că un 
sistem informatic suficient de dens şi de riguros 
dobândeşte o coerenţă în autoorgarnizare care 
intră în rezonanţă cu alte sisteme de aceeaşi 
complexitate simbolică, fie mistico- 
numerologice, fie criptografic-cuantice. Chiar şi 
cu „mintea lui Dumnezeu”, în cazul lui Bruno. 
— Computerul şi ciberspațţiul, interveni Beech, 
şi întreaga infosferă împlinesc visul medieval 
târziu şi visul modern timpuriu al memoriei 
enciclopedice uşor de recuperat. Acelaşi avânt a 
condus la înființarea primelor servicii secrete, 
apărute şi ele în secolul al XVI-lea. Computerul 
ADN cuantic, care le face pe toate deodată, ar fi 
fost un vis împlinit al filosofilor şi magicienilor 
memoriei din acel veac. 


Directoarea îşi scoase ochelarii şi scutură din 
cap. Ceilalţi îi copiară gestul. 

— Nu m-ai convins că nu e o aiureală, spuse 
Rollwagen, dar nu mă pronunt definitiv până 
când nu se evaluează ce pagube poate provoca 
Kwok. Indiferent ce ar putea şti el despre 
„tururile de memorie magic-misterioase”, ceea ce 
trebuie să ne îngrijoreze pe noi sunt cunoştinţele 
lui de criptografie şi criptanaliză. 

Beech se lumină şi reluă holotransmisia. 
Brescoll văzu lumea distrusă de o furtună şi un 
cutremur puternic, iar personajul nou apărut îl 
îndemna pe sinele său să mănânce un fel de disc, 
deşi femeia părea hotărâtă să-l împuşte. 

Aşa se termină înregistrarea. 

— Asta-i tot ce avem, spuse Steve Wang, oprind 
sistemul de proiectare. Şi, aparent, e tot ce s-a 
transmis. Zgomotul acoperă ceea ce spune 
dublul lui Kwok, dar încercăm să filtrăm şi să 
recuperăm cât mai mult din vorbele lui. Nu 
putem spune cu siguranță că materialul a fost 
transmis chiar de Kwok. Înregistrările 
echipamentului său arată că sistemul de pe 
laptop şi vizorul virtual sunt conectate prin 
alimentare cu rază foarte scurtă de acțiune. 
Cineva din apropiere, expert în informații 
adunate prin interceptarea de semnale, ar fi 
putut bloca semnalele, ca să le retransmită 
ulterior pretutindeni. 

— Aşadar nu ştim prea multe despre sursa 


primară a acestui material, conchise Bree 
Lingenfelter. Nu l-am putut contacta pe Kwok de 
când materialul lui a devenit... ăăă... public. 

— Bine, deci avem o problemă, spuse 
directoarea, înclinând din cap pentru sine. Îşi 
mută privirea de la unul la altul. Dacă e să 
judecăm din perspectiva aberaţiilor cripto- 
religioase pe care tocmai le-am văzut, agentul 
dumneavoastră operativ din China a luat-o 
razna. Nu ştim dacă nu-i mână în mână cu 
chinezii. Poate că deja se folosesc de el. 

— Dacă nu l-au contactat sau nu l-au racolat 
încă, preciză Brescoll, poate că vor să-l lichideze 
— în caz că n-au făcut-o deja. Mai ales dacă a 
descoperit ceva ce le-a solicitat timp şi eforturi 
susținute angajaților din Bletchley Park 
chinezesc, cum îi ziceți voi. 

— Chiar dacă nu e mort şi nici nu a intrat în 
legătură cu ei, remarcă Rollwagen, există secrete 
pe care încă le poate dezvălui. Nu cred că e 
necesar să vă reamintesc că dezvoltarea noastră 
militară şi aplicațiile dispozitivelor 
submicroscopice încalcă Tratatul Spațiului 
Interior, semnat şi de noi, şi de chinezi. Ştiu 
foarte bine că înțelegerea e mai degrabă încălcată 
decât respectată, dar nu poate fi ignorată. 
Directoarea îşi îndreptă privirea spre adjunctul 
ei, care tuşi, apoi spre Baldwin Beech, care dădu 
afirmativ din cap, mişcându-şi bărbia cu ţepi şi 
fluturându-şi ochelarii cu o mână. Înclinarea 


aceasta a capului... să fie încredere în sine sau 
pură aroganță? 

Beech era o voce stridentă în războiul intern 
împotriva militarizării NSA. Din punctul lui de 
vedere, preocuparea principală a agenţiei ar fi 
trebuit să fie furnizarea de informații 
diplomaților civili, strategilor şi politicienilor. Nu 
conta că agenţia raporta ministrului apărării. 

De fapt, Brescoll însuşi susținea menţinerea 
caracterului civil, pe temeiul că ar fi mai indicat 
ca NSA să-şi concentreze eforturile în vederea 
stabilirii unor strategii ample, nu pe detaliile 
minore de pe câmpul de luptă. Beech însă îl 
susținea într-o manieră enervant de elitistă, pur 
şi simplu pentru că o considera mai 
„intelectuală”. 

Brescoll nu avusese niciodată încredere deplină 
în Beech. În primul rând, prea făcea pe amabilul 
cu Tetragrammatonul. În al doilea, folosea un 
ton prea condescendent. 

— Trebuie să luăm măsuri adecvate gravității 
situației, spuse Brescoll prudent, dar în modul 
cel mai puțin evident. Trebuie să trimitem pe 
cineva în locul unde se află Kwok. Pronto. 

— Şi dacă trebuie să-l înhățați pe Kwok, aveţi 
un înlocuitor? Întrebă directoarea. O rezervă? 
Adjunctul tăcu. Şi Kwok, şi rezerva lui, 
Benjamin Cho, erau băieţii lui Beech. Totuşi, îi 
plăcuse Cho destul de mult când se întâlniseră 
scurt, la formalitățile de angajare. Cho, ca şi el, 


aprecia viața în aer liber. Poate nu atât de mult 
vânătoarea, cât pescuitul. Mai important, 
înțelegea că „sălbăticia conservă sufletul”, cum 
spunea Thoreau. Spre deosebire de mentorul lui 
depăşit, Beech, Cho părea un om direct şi cu 
picioarele pe pământ. 

Totuşi, aceste lucruri s-ar putea ridica împotriva 
lui Cho în lumea în care trebuia să se mute 
acum. 

— Da, avem, răspunse Brescoll într-un sfârşit. 
Benjamin Cho. E profesor asociat de informatică 
sau „procese de calcul”, cum se spune la 
Berkeley. În prezent, e într-un concediu de un 
an. Profesorul Beech l-a ales. 

— În regulă, conchise directoarea, aranjând 
marginile hârtiilor cu informaţii pregătite pentru 
întâlnirea următoare. În loc de alte soluţii, 
sugerez să depistăm exact unde se află Kwok şi 
să-l trimitem acolo pe Cho imediat. Şi fără tam- 
tam. Cineva care poate distruge rețeaua de 
computere şi poate pătrunde în orice canale, aşa 
cum a făcut-o Kwok, are probabil capacitatea de 
a trage cu urechea pe unde şi când are chef. Am 
o întâlnire programată cu Dave Hawkins şi cu 
preşedintele în această dimineaţă. Sper că nu va 
trebui să le povestesc despre afacerea asta. 
Brescoll înclină din cap. Hawkins, consilierul pe 
probleme de securitate naţională, era un 
supraviețuitor politic agil. În sinea lui însă, se 
încruntă când  Rollwagen îl pomeni pe 


preşedinte. Comandant suprem sau nu, făcea 
parte din categoria numeroasă a puştilor bogați 
şi răsfățaţi, dar nepricepuți, aleşi să ocupe Biroul 
Oval. Totuşi, când stai pe un sac de bani, e 
întotdeauna mai uşor să aterizezi în picioare, 
indiferent cât de tare te balansezi. 

Observă că Wang, Lingenfelter şi Beech se uitau 
toți la el şi aşteptau. La naiba, ce vor de la mine? 
Se întrebă. Era programul lor. Şi, în ciuda „noii 
deschideri” şi a utilizării „experţilor externi” de 
elită sprijiniți de ministerul de externe şi CIA, 
putea face pariu că, dacă situația se agrava — 
adică dacă chinezii îl uciseseră pe Kwok sau, mai 
rău, îl obligaseră să lucreze pentru ei - atunci 
autorităţile or să se spele pe mâini. La fel şi cei 
trei muşchetari. 

— Da, doamnă directoare. 

Nu reuşi să spună mai multe. La finalul 
întâlnirii, se gândi cum să limiteze nevoia de a şti 
a lui Benjamin Cho. Nu pentru că nu avea 
încredere în el, ci pentru că se temea de ceea ce 
ar face alții cu el şi cunoştinţele sale — pe lângă 
cele ale lui Kwok — dacă reuşeau să pună mâna 
pe el. 

În drum spre biroul lui, Brescoll speră ca 
directoarea să nu se aştepte la miracole prea 
curând. Investigaţiile şi spionajul nu aduceau 
satisfacţii imediate. Din cauza asta se 
delimitează atât de greu răul de bine, din cauza 
asta se aştepta el ca această investigaţie să 


consume foarte mult timp — în special timpul sau 
— înainte de a se obţine primele rezultate. 

Între timp, poate că legea fundamentală a 
vremurilor birocratice — „Ceea ce explodează se şi 
linişteşte” — va intra în vigoare. Dar n-ar fi pariat 
pe ea. 

ABSURDITATE ÎNFRICOŞĂTOARE 
Lacul Bench 

În lumina dimineţii proaspete, la peste trei mii 
de metri înălțime în Munţii Sierra Nevada, 
suprafața Lacului Bench era o oglindă lichidă. 
Apa reflecta desăvârşit trunchiurile maronii şi 
crengile verzi ale pinilor de pe insule şi de-a 
lungul malului, cu excepţia părții de sud-est. 
Prea abrupt pentru copaci, terenul cobora trei 
sute de metri de pe vârful crestei pietroase până 
pe malul înconjurat de grohotiş. 

Spre sud-vest, în spatele pădurii, se ridica vârful 
Arrow, o piramidă cenugşie şi roasă, înaltă de 
patru mii de metri, răsfrântă în universul paralel 
de sub oglinda azurie a lacului. 

În picioare, lângă cort, Ben Cho îşi dădu seama 
că nu era greu să creadă în existența acelui 
univers paralel. 

În copilărie, stătea de vorbă cu prieteni 
imaginari din universul pe care şi-l închipuia a fi 
alături, mai ales când dragostea copleşitoare a 
mamei sale devenea greu de suportat. Scutură 
din cap să-şi alunge amintirea. 


Lacul Bench, odihnindu-se pe o adevărată 
terasă deasupra râului South Fork Kings, oferea 
locuri de campare excelente, departe de drumul 
prea bătătorit. Aşa descriau locul broşurile şi 
ciberghidurile, invariabil. Câtă nedreptate făceau 
ele acestui spaţiu care-ţi deschidea sufletul! Mai 
ales în nopţile clare, fără lună, cum fusese cea 
dinainte, când un al doilea paradis de stele 
sclipise în adâncimile lacului. Sau acum, în aerul 
nemişcat al dimineții, când nimic nu tulbura 
suprafața apei, în afară de câteva insecte care 
zburau în zig-zag deasupra ei şi de păstrăvii care 
se unduiau pe dedesubt. 

Dintre toate locurile pe care le vizitase, pe acesta 
îl iubea cel mai mult. Fusese şi preferatul Reynei. 
Ştia că existau multe locuri numite Lacul Bench, 
dar acesta, aşezat între pasurile Taboose şi 
Pinchot, era singurul care conta pentru el, 
pentru că însemnase atât de mult pentru soţia 
lui. 

Cu doar un an în urmă, pe creasta de granit care 
înconjura partea de vest a lacului, Reyna făcea 
fotografii, în timp ce el stătea întins pe spate. Mai 
întâi se orientase spre răsărit, îndreptând 
aparatul spre lac, spre tabăra lor de pe mal şi 
spre insula de vizavi de cort, pe urmă spre apus, 
spre canionul râului South Fork Kings, spre 
tărâmul sublim de piatră al Lacurilor Cartridge. 
Apoi se răsucise către nord, spre muntele 
Ruskin, piscul Vennacher Needle şi Bazinul 


Superior. Făcuse fotografie după fotografie cu 
norii de furtună de după-amiază care se 
spărgeau, se deplasau şi se colorau în lumina 
apusului, peste vârful Marion, peste Ruskin şi 
Needle. 

— De ce atâtea fotografii? O întrebase Ben, 
întins pe granitul crăpat, în timp ce ea se tot 
răsucea. 

— Pentru că există un tipar în toate, îi 
răspunsese ea, dându-şi la o pane de pe obraz 
şuvițele blond închis, ca să încadreze o fotografie 
nouă. În întreaga natură. Aproape că-l vezi dacă 
te uiţi atent. Vezi că lucrurile au mers cum 
trebuie de la sine, până ce a apărut omul. 

Ben se ridicase în capul oaselor. 

— Ce vrei să spui? 

— Nu ne descurcăm prea bine cu Natura. 
Niciodată nu ne-am descurcat, de la bun 
început. Scrie şi în Biblie. Adam a fost primul 
grădinar, dar a fost dat afară. 

— Ținând cont că eu mă ocup de grădină acasă, 
spuse el râzând, nu ştiu dacă să mă simt jignit 
sau nu. Dar, cum tu eşti profesionista în 
domeniul fotografic, cred c-ar fi mai bine să te las 
pe tine să faci fotografii în excursiile noastre. 

— Să mă laşitu? Ha! De asta apari în mai multe 
poze decât mine. 

Ben trase adânc în piept aerul dimineţii, 
proaspăt, cu miros de pin, apoi îl expiră cu un 
oftat prelung. Ar fi vrut să aibă mai multe 


fotografii cu ea. În faţă, cortul albastru cu gri, pe 
care îl împărțise cu Reyna nu cu multă vreme în 
urmă, se ridica din nou pe malul vestic al lacului. 
Malul era la o distanţă de aproximativ cincizeci 
de metri înot de insula cea mai mare şi cea mai 
vestică, marcată de pini. 

leri după-amiază, la scurtă vreme după ce 
sosise şi ridicase cortul, înotase prin apa rece ca 
gheața — destul de rece ca să-i aducă aminte că e 
în viață. Avea nevoie să i se amintească. Înotând 
spre insulă, purtând cenuşa Reynei într-o urnă 
ermetic închisă, avea nevoie de un şoc care să-l 
scoată din amorțeala interioară. Se cățărase pe 
țărmul stâncos al insulei, cu pielea de gâscă în 
vântul după-amiezii, numai cu costumul de baie 
pe el. Un bărbat tremurând, strângând în braţe 
un potir cu cenuşă, stătuse în picioare în 
peisajul redus la elementele esențiale: lacul 
punctat de insule din piatră. Insule de piatră 
punctate de grupuri de copaci. Vârfuri muntoase 
aride în insule de păduri de conifere. Cer punctat 
de insule de nori. 

Acum, că adusese cenuşa fără s-o ude, desfăcu 
capacul urnei. Recită din memorie trei versuri 
dintr-un poem pe care Reyna îl iubise: 


Ceaţa din vis 
ne dezvăluie cărarea doar pentru o vreme, pe urmă 
o închide înapoi în ea. 


Avea câteva amintiri dragi ale chipului, vocii şi 
trupului ei. De exemplu, glumeau când se 
gândeau cum le-ar povesti vreodată copiilor că 
tati a cerut-o de nevastă pe mami în pat. Dar în 
matematica familiei şi căsătoriei lor, unu plus 
unu egal doi, dar niciodată trei sau mai mult. Se 
hotărâseră să nu aibă copii, iar acum nu-i vor 
avea niciodată. 

Spuse câteva rugăciuni intime, până când simți 
că dragostea şi pierderea suferită erau prea 
copleşitoare ca să le mai poată exprima. Apoi, în 
ciuda absurdității înspăimântătoare a vieţii în 
fața morții, şi a ceremoniei în fața lipsei de sens, 
risipi pe apa Lacului Bench cenuşa pe care, cu 
doar o clipă înainte, o purtase cu atâta grijă prin 
apă. În bătaia vântului de după-amiază, cenuşa 
formă o peliculă gri pe suprafața tulburată de 
valuri, apoi alunecă şi se împrăştie înainte să se 
scufunde în adâncul de gheaţă prin care se 
cernea lumina. 

În limpezimea dureroasă a dimineţii, se gândi că 
ceea ce făcea era ilegal. Ştiuse de la bun început, 
dar îndeplinea dorinţa ei. Înţelegea şi substanţa 
legii. Daunele agregării: dacă miliardelor de 
oameni li s-ar răspândi cenuşa sau li s-ar 


îngropa trupurile oriunde, monumentele 
naturale ar deveni grămezi de cenuşă şi osuare. 
„Daunele  agregării”. Fusese unul dintre 


aspectele preferate ale Reynei din sociologie, 
domeniul în care profesase, dar care îi conturase 


şi viața de zi cu zi. Metodele lui explicau de ce 
nu-şi luau cu ei celularele sau pagerele în 
sălbăticie, de exemplu. 

— Aceleaşi tehnologii care ne uşurează munca 
din ce în ce mai mult, spusese ea cu un an 
înainte, îngreunează tot mai accentuat traiul din 
afara muncii. Legea lui Parkinson spune că 
munca se extinde pentru a umple spațiul care îi 
este alocat, dar lucrurile nu se opresc aici. 
Urmează fascismul inerent unei asemenea 
noțiuni şi te trezeşti într-o Utopie periculoasă — 
un „nicăieri” în care „pretutindeni” este un loc 
comun, un lagăr de concentrare mondial pentru 
consumatori, în care cuvintele scrise deasupra 
porții nu sunt „Arbeit macht frei”?, ci „Dumnezeu 
înseamnă Muncă, Munca înseamnă Dumnezeu”. 

O declaraţie patetică tipică pentru mintea ei 
nestăvilită, îşi zise Ben, scuturând din cap. 
Probabil că avea dreptate şi când vorbea despre 
„daunele agregării”. Totuşi, îşi spuse că, grație 
izolării şi rarilor vizitatori umani la Lacul Bench, 
daunele erau improbabile. 

Mireasma pinilor şi ciripitul păsărilor purtat de 
vânt, aerul rece şi aspru pe piele şi în ochi — toate 
făceau parte din frumuseţea peisajului. Numai 
durerea şi amorțeala din muşchi îi amintiră că 
nu era uşor de ajuns acolo. 

El şi Reyna drumeţiseră cu rucsacul în spate pe 


+ „Munca te eliberează” (n. tr.). 


câte o porţiune a traseului John Muir, de la nord 
la sud, în fiecare vară din ultimii patru ani. Dee 
la Lacul de Nord la Lacul de Sud, cu doi ani în 
urmă; anul trecut, de la Lacul de Sud prin pasul 
Episcopului, în jos prin bazinul Dusy spre 
canionul Le Conte, în sus, de-a lungul pârâului 
Palisade, spre lacurile Palisade. Apoi prin pasul 
Mather şi în bazinul Superior, înainte de a cobori 
la râul South Fork Kings, pentru a-l traversa şi a 
urca pe joncțiunea cu Creasta Pacificului. 

Anul trecut plecaseră în excursie la lacul Bench 
pentru a se odihni o zi înainte de trece prin pasul 
Taboose şi canionul Taboose spre deşertul din 
valea Owens. Dar la coborâş îşi zdreliseră atât de 
rău genunchii, iar inima le bătuse atât de tare, 
că, ajunşi la camioneta de la capătul drumului, 
juraseră cu nu vor urca pe acolo niciodată. Anul 
viitor, hotărâseră ei, vor inversa ruta lor 
obişnuită de la nord la sud şi vor merge de la sud 
la nord, ca să se mai oprească o dată la lacul 
Bench şi apoi să coboare (în niciun caz să urce) 
canionul Taboose. 

Dar în anul care a urmat lumea s-a întors cu 
susul în jos. Odată cu durerile de cap şi crizele, 
Reyna se îmbolnăvise tot mai tare. Doctorii aveau 
şi un nume pentru boala ei - glioblastom 
multiform sau GMB - şi un stadiu - al patrulea, 
gliomul de cel mai înalt grad, astrocitomul 
malign cel mai agresiv. Medicii nu puteau face 
aproape nimic, dar asta nu i-a oprit să încerce. 


Chirurgical, radiologic şi chimic, au tratat 
tumoarea primară a creierului care se întindea 
de la lobul temporal la cel frontal al Reynei, 
provocând o umflătură de forma unui fluture în 
interiorul craniului ei. Nimic nu dăduse 
rezultate. 

— Dat fiind tipul de tumoare de care suferiţi, le 
spusese  neurochirurgul, şi ca urmare a 
caracterului ei malign şi agresiv, durata 
dumneavoastră de viaţă nu va fi atât de lungă pe 
cât poate v-aţi aşteptat. Din punct de vedere 
statistic, şansele nu sunt în favoarea 
dumneavoastră ca să ajungeţi la bătrâneţe. 

— Asta ce înseamnă exact? Întrebase Reyna. 

— Durata medie de viață în cazul GMB se 
măsoară în luni, nu în ani. Noi însă nu ştim în 
ce parte a curbei de supraviețuire vă încadrați. 
Puteţi fi în cea medie sau la capătul îndepărtat... 
Să zicem, maxim trei ani. 

— Sau la capătul apropiat? Insistase ea. Câteva 
luni? Poate săptămâni? 

— Da, răspunsese neurochirurgul cu un oftat şi 
aceasta este o posibilitate. Dar e important să fim 
realişti fără să ne pierdem speranţa. Pregătiţi-vă 
pentru ce va urma, dar gândiţi pozitiv, ştiind că 
noi ne străduim să vă menţinem cât de 
sănătoasă putem, cât de mult putem. 

— Domnule doctor, credeţi că se pot întâmpla 
miracole? Vocea ei tremurase uşor. 

— Aş vrea să cred în ele, dar şansele sunt foarte 


reduse... statistic vorbind. 

— Da, trăsese ea concluzia scuturând din 
umeri, obosită. Prin definiție. 

Dincolo de şoc şi de bruscheţe, moartea Reynei 
lăsase un gol de neumplut în viața lui Ben. Şi 
acum se visa noaptea stând la capul patului, 
urmărind cum alunecă în picături substanța 
narcotică prin acul din braţul ei. Până şi în vis 
spera şi-şi dorea, ca în zilele acelea întunecate, 
să apară ceva, un remediu biomedical pe care să- 
l introducă în punga de plastic atârnată 
deasupra ei, nu doar ca să aline durerea soției 
muribunde, ci s-o şi însănătoşească în chip 
miraculos. 

Dar nu venise niciun miracol, tehnologic sau 
teologic. 

Deşi lacul din sufletul său nu era prea adânc, 
pe întuneric păru că poate reflecta o pierdere şi 
o suferință mai adâncă şi mai mare decât cerul 
cu stele. Toată lumea îl asigura că „viața merge 
înainte”, că Reyna ar fi vrut ca el să meargă mai 
departe, dar nimeni n-ar fi putut prezice sau 
descrie ce diferită va fi viața fără ea. 

În vara asta, Ben venea dinspre sud, pe ruta pe 
care plănuiseră s-o urmeze înainte de a se 
îmbolnăvi ea. Din Orion Valley venise pe şaua 
înaltă a pasului Kearsage. În jos, spre lacul 
Charlotte şi în sus, pe creasta periculoasă a 
pasului Glen. Pe lângă vârful Painted Lady, 
oglindit de lacul Rae, şi vârful Fin Dome, reflectat 


de lacul Arrowhead. În jos, la pârâul Woods, apoi 
în sus, de-a lungul cursului său lung, către 
marginea zimțată a pasului Pinchot. Pe urmă în 
jos, pe lângă lacul Marjorie, şi tot mai jos, în 
drumeția aceasta întregitoare. 

Spre acest loc, spre amintire, spre a înțelege că, 
în ciuda frumuseții sublime a peisajului din jur, 
viața lui era tristă, năruită. Nu ştia dacă mai 
putea continua, dar ea nu se oprea. 

Anul viitor n-o să mai fac excursia asta 
suplimentară la lac. E prea dureros. O să trec 
pasul kearsage din nou şi o să ies la vârful 
Whitney. O să străbat ultima parte din traseul 
Muir fără Reyna. Singur. 

Îl trezi din visare un bip. La început crezu că 
strigase o pasăre sau o marmotă, pe urmă realiză 
cât de nepotrivit sunase în locul sălbatic în care 
se afla. Nu-şi lua cu el celularul sau pagerul în 
sălbăticie, pentru că, odată cu moartea soției, 
dispăruse şi rațiunea lui de a fi. Deci nu putea fi 
decât geolocatorul - singura concesie făcută 
slujbei şi întregii lumii informatice pline de 
capcane din secolul XXI. O concesie cu care 
Reyna n-ar fi fost deloc de acord. 

Ben se încruntă. La scurtă vreme după moartea 
ei, contractul său de muncă cu NSA îl obligase 
să poate fi localizat oricând şi oriunde. Chiar şi 
aici, chiar şi acum.  Gândindu-se lumea 
împânzită de granițe şi interfețe, opri 
geolocatorul, confirmându-şi astfel poziția. Ce va 


însemna asta pentru cei de la capătul celălalt? 
Probabil că ştiau, datorită itinerarului pe care-l 
prezentase, că nu avea să traverseze pasul 
Taboose decât astăzi, târziu după-amiaza. Nu va 
ajunge la capătului rutei şi la ceea ce trecea drept 
civilizație decât cel mai devreme mâine, la prânz. 
În vreme ce-şi strângea cortul şi-şi aduna 
echipamentul, se întrebă dacă apăruse ceva cu 
adevărat urgent. Acceptase să lucreze pentru 
NSA la sugestia Reynei, când se îmbolnăvise 
prima oară. Ea se gândise că i-ar fi ținut mintea 
ocupată, dar singurul proiect în desfăşurare în 
care fusese implicat presupunea monitorizarea şi 
dublarea activităţii lui Jaron Kwok, care nu-l 
solicita prea mult. 

Din câte ştia Ben, Kwok era în Hong Kong, un 
oraş plin de zarvă, foarte potrivit pentru el. În 
scurtul timp în care ei doi împărțiseră camera ca 
studenți, Ben îi propusese o dată să-l însoțească 
într-o drumeţie. „Dacă Dumnezeu ar fi vrut să 
călătorim prin sălbăticie, ar fi pus bănci 
confortabile la fiecare zece metri.” Fraza asta îl 
rezuma perfect pe Kwok, Bărbatul Urban. Doar 
mai târziu a aflat Ben că era un citat din Oscar 
Wilde, căruia îi repugna deopotrivă activitatea 
fizică în aer liber. 

Înghesuindu-şi echipamentul în rucsac pentru 
drumul înapoi, Ben se gândi ce ciudat era că-şi 
amintea conversaţia respectivă — despre bănci şi 
toate celelalte - chiar aici, pe malul lacului 


Bench. Aruncă o ultimă privire în jur ca să se 
asigure că n-a uitat nimic, pe urmă scrută 
crestele zimțate, ca să-şi întipărească bine în 
minte peisajul, parcă sigur că nu va mai trece pe 
acolo niciodată. 

Se uită la rucsacul greu, pregătindu-se să-l 
ridice pe umeri, să-l prindă cu cureaua de la şold 
şi pe piept. Apoi zări cu colțul ochiului un punct 
negru mişcându-se în peisaj în direcţia pasului 
Taboose. 

Sub ochii lui, obiectul zburător se dovedi a fi un 
elicopter. Lucru rar, dar nu nemaipomenit. Mai 
văzuse elicoptere de salvare aici, aparate 
zgomotoase care spărgeau liniştea muntelui, în 
ciuda intenţiei lor nobile. 

Pe măsură ce maşinăria se apropia, se întrebă 
ce efect acustic ciudat al bazinului şi lanțului 
muntos îl împiedica să-l audă. Pe urmă se 
lumină dintr-odată: nu era un elicopter de 
salvare, ci unul negru, militar, construit pentru 
a nu fi auzit, un Comanche Sikorsky 
supradimensionat. Mai silențios decât avea 
dreptul să fie, nu venea pur şi simplu spre el, ci 
după el. 

Oglinda lacului se sparse în mii de bucăţi când 
elicopterul, coborând nu departe de capătul 
sudic al insulei, tulbură aerul, învârtejindu-l. 
Doi puşcaşi marini aruncară o plută gonflabilă şi 
săriră în apă lângă ea. Cu gura căscată şi bagajul 
proptit de picior, Ben îi privi uimit pe cei doi 


bărbaţi care vâsleau spre mal. 

Era extras. 

Se întrebă dacă elicopterul venise de la lacul 
China sau Lemoore? Nu apucă să-şi formuleze 
însă întrebarea în minte, că un tânăr cu maxilar 
pătrăţos şi trăsături bine conturate, în costum 
de înotător subacvatic modificat apăru în fața lui 
şi-l salută băţos: 

— Dr. Cho? 

— Da? 

— Ni s-a ordonat să vă ridicăm şi vă 
repoziționăm imediat, prioritate maximă, 
domnule. Tânărul ofițer îi înmână un cilindru de 
mesaje. Găsiți explicații aici. Vă rog să mă 
urmați. 

Ofițerul luă rucsacul greu al lui Cho şi se 
îndreptă înapoi spre mal dintr-o singură mişcare 
alunecoasă. Privind înapoi peste umăr ca să se 
asigure că Ben Cho îl urmează, nu peste mult 
urcă şi rucsacul şi proprietarul lui pe pluta pe 
care-l aştepta colegul său. Scurta călătorie cu 
pluta şi urcatul în elicopterul care zbura la punct 
fix se desfăşurară în ceaţă. Privi afară înainte de 
a se închide uşa aparatului şi zări suprafața 
lacului Bench calmându-se şi împietrind, lăsată 
în urmă de elicopterul care se ridica în aer. 

Cu privirea aţintită pe cilindrul strâns între 
degete, Ben îşi aminti la ce folosea. Apăsă cu 
degetele mari scannerele de la ambele capete ale 
cilindrului subțire, care-i  citiră rapid 


amprentele. Simţi şi auzi un bâzâit discret, pe 
urmă ridică tubul în fața ochilor. Lumina care 
pâlpâia pe bara translucidă îi scană retina. În 
final, când cilindrul îşi descifră propriul mesaj 
supracodificat, apăru următorul text scurt: 


PROFESORE CHO, 

SALUTĂRI. NE PARE RĂU CĂ VĂ ÎNTRERUPEM 
VACANŢA, DAR CIRCUMSTANȚELE NE OBLIGĂ 
SĂ URCĂM REZERVA PE SCENĂ. 

BALDWIN BEECH 


După ce îndepărtă cilindrul din fața ochilor, 
mesajul codificat dispăru. Deşi nu avea prea 
multe informaţii ca să-şi dea seama ce se va 
întâmpla, bănui totuşi, vag, cum vor evolua 
lucrurile. 


II 


HIMERICULTURA 
Kowloon 
Când detectivul Lu primi sarcina să ancheteze 
incidentul din Sha Tin, bărcile dragon coborau 
de pe dealurile care străjuiau Kowloon pentru a 
se scălda în Portul Victoria. Străbătură 
despicătura largă a etajelor lipsă din aripa 
niciodată construită a hotelului New World 
Renaissance. Nu fusese ridicată tocmai pentru a 
lăsa cale liberă bărcilor. Să-i înfurii pe dragoni 
însemna să-ți atragi cel mai mare ghinion. În 


Kowloonul dominat de feng-shui, arhitecții 
prudenți nu ignorau niciodată asemenea aspecte 
când îşi realizau proiectele. 

Înainte de a pleca din birou, Mei-lin Lu — Marilyn 
Lu pentru prietenii ei care nu vorbeau decât 
engleza — dădu câteva telefoane ca să afle cine 
era deja prezent la scena incidentului şi să ceară 
detalii despre cele întâmplate. Înţelese că 
decedatul era cetățean american de origine 
chineză, dar nimeni nu voia să-i spună mai 
multe. 

Ultimul dragon se întorcea înapoi pe dealuri 
când detectivul luă o maşină din parcul auto şi 
se îndreptă spre hotelul Royal Park. În timp ce 
făcea manevrele necesare pe şoselele aglomerate 
ca să iasă din centrul înțesat de zgârie-nori, îşi 
aminti de o zi nefastă din Blade Runner, în Los 
Angeles, în 2019. 

Sha Tin nu era în jurisdicţia lui Lu, dar existau 
înțelegeri reciproce între agenţiile de aplicare a 
legii din Regiunea Administrativă Specială care 
conducea oraşele Hong Kong, Kowloon şi Noile 
Teritorii. Era cel mai apropiat detectiv liber cu 
nivel de cunoştinţe medico-legale ridicat, 
considerat necesar de cei din Sha Tin în cazul 
unor astfel de anchete. 

Şi când mă gândesc ca datorez totul unor soldati 
de lut, îşi zise ea cu amărăciune. Ca mulți tineri 
chinezi din generația ei, Lu fusese atrasă de o 
carieră în arheologie datorită vechii armate de 


soldați şi cai din lut a primului împărat, Qin Shi 
Huangdi, descoperiți în complexele funerare de 
lângă Xian. Asta însă fusese înainte de a-l 
cunoaşte şi de a se căsători cu Xun-il, „Sonny, 
şi de a abandona şcoala, la scurtă vreme după 
naşterea singurului lor copil, Clara. 

Cărările sinuoase ale vieţii şi responsabilitățile 
vârstei adulte o purtaseră nu în provincia 
Shaanxi, ca arheolog care face săpături în stepa 
mongoleză, ci ca ofițer de poliție cu cunoştinţe de 
antropologie medico-legală care face disecții pe 
cadavre ca să descopere indicii despre crimă. Cu 
toate acestea, încă se considera anchetator 
cultural, un antropolog foarte ancorat în 
contemporan. Singura concesie făcută 
realităților crude ale muncii ei era pistolul 
israelian Desert Eagle de calibru 0.5. Prietenii ei 
din secția de poliție, mai ales Derek Ma şi Bili 
Chen, îi spuneau „tunul lui Lu”. 

În spatele oraşului aglomerat, străbătând zona 
verde dintre parcul Golden Hill Country, la vest, 
şi parcul Lion Rock Country, la est, detectivul Lu 
pătrunse în sfârşit în Sha Tin. Alma mater a ei, 
Universitatea Chineză din Hong Kong, se înălța 
pe un vârf de deal nu foarte îndepărtat. 
Amintindu-şi perioada de studenţie, se gândi la 
mentorul ei, profesorul Carlton Jiang. 

Jiang fusese un antropolog meticulos, gata 
oricând să pună la îndoială ceea ce se schimbase 
cu adevărat în cele douăzeci şi trei de secole 


trecute de la domnia împăratului Qin. Bătrânul 
sublimase de nenumărate ori relația dintre 
„conținutul vieților şi contextul cultural”. Cu 
zâmbetul lui strâmb, îi plăcea să se adreseze sălii 
pline de studenți ambițioşi, care credeau în 
Ştiinţă şi Raţiune, spunându-le că „Adevărul are 
o față luminoasă, dar percepțiile umane sunt 
atât de limitate, încât mintea noastră nu poate 
oferi decât cioburi izolate dintr-o oglindă în care 
să se reflecte ea însăşi.” Când activitatea lui Lu 
ca absolventă începuse să treneze, profesorul se 
simțise frustrat. Ea considera că bătrânul ei 
mentor ar fi fost un anchetator strălucit. Avea 
atitudinea potrivită, în parte înțelepciune, în 
parte cinism. 

În timp ce parca maşina în spaţiul rezervat al 
hotelului Royal Park, Lu Mei-lin îşi dădu seama 
că putea spune acelaşi lucru despre tatăl ei. Şi el 
era un om alcătuit din „părți”, chiar dacă unele 
se pare că dispăruseră. Fost polițist, devenit 
scriitor în stilul lui Joseph Wambaugh, publicase 
patru romane polițiste sub pseudonimul 
Quinton C. S. Chang, apoi îşi petrecuse restul 
vieții lucrând la al cincilea. De obicei era stropit 
bine cu whisky, dar mergea şi un strop de 
bourbon. Ultimul său roman, Văduve şi păcate, 
despre o crimă în industria publicitară, continua 
să stârnească interesul ocazional al editorilor, 
probabil preocupaţi mai degrabă de calomnii 
decât de profit. 


Lu nu observă personal medical de urgenţă sau 
ambulante la intrarea în hotel. Semn rău. Fie că 
poliția locală nu voia să iasă în evidenţă, fie că 
decedatul era deja mai rece decât i-ar fi convenit 
ei. Traversă holul de marmură şi jad, găsi lifturile 
şi apăsă butonul de urcare, cu gândurile rămase 
la tatăl ei. 

Liftul de alamă şi sticlă sosi. Păşi înăuntru şi 
apăsă butonul pentru etajul al zecelea. 
Aşteptând să se închidă uşile, privi afară prin 
pereţii transparenţți. Se gândi că nu-şi putea 
învinovăți tatăl într-o măsură prea mare. Da, era 
un alcoolic şi un scriitor ratat de romane pline de 
proceduri polițieneşti, dar făcuse tot ce-i stătuse 
în puteri, ţinând cont de educația primită. 

Uşile se închiseră în cele din urmă şi liftul urcă 
pe partea laterală a turnului. Pe fondul munţilor 
verzi, se  reliefau zgârie-norii ostentativi ai 
companiilor, blocurile de apartamente cenuşii, 
cu multe etaje, semnele de circulaţie şi firmele 
luminoase scrise în engleză. Ştia că toate, 
absolut toate, le erau complet străine locuitorilor 
de la ţară ai Republicii Populare Chineze, care îşi 
petreceau vacanța vizitând fosta colonie a 
Coroanei. Oameni ca tatăl ei, care fugise de 
comunişti la doisprezece ani. 

Regiunea Administrativă Specială Hong Kong, 
Kowloon şi Noile Teritorii era un loc parțial 
tradițional, parțial postcolonial, parţial chinezesc 
comunist şi parțial corporatist transnațional. 


Detectivul Lu îşi aminti expresiile inteligente 
folosite de South China Morning Post: „Viaţa în 
zona intermediară”; „Interfaţa”; „Membrana”; 

„Tensiunea superficială”; „Societatea 
sinapselor”; „Himericultura”. 

Ea se simțea aici ca acasă, aşa cum nu se 
simțise niciodată tatăl ei. Şi cum nu se mai 
simțea mama ei. Motiv pentru care Lu nu putea 
auzi acronimul SARs pentru Regiuni 
Administrative Speciale fără a se gândi automat 
la altul, pentru Sindromul Respirator Acut Sever, 
boala care o ucisese pe mama ei. 

Uşile liftului se deschiseră. Doi membri ai 
Armatei Populare în uniformele lor albastre 
ridicară armele. Ciudat, îşi zise. De când era asta 
o chestiune militară? Gărzile aşteptară să se 
identifice. Una dintre ele îi cercetă acreditarea cu 
ochi ficşi, inexpresivi, apoi îi făcu semn s-o 
urmeze. 

În uşa apartamentului, Lu îşi puse mănuşile şi 
trecu pe lângă alte două gărzi înainte de a intra. 
Înăuntru, camera nu se deosebea de o scenă a 
crimei SAR obişnuite: fotografii poliției încă 
făceau fotografii, culegătorii de amprente şi de 
fibre şi încă vreo şase tehnicieni aruncau priviri 
cercetătoare în spațiile mici în timp ce lucrau, 
punând probele în pungi înainte de a ieşi. 

Lu îşi croi drum spre umbra unui cadavru de pe 
pat. Avea o culoare cenuşie, cu dungi roz aprins, 
atât de aprins, încât Lu crezu la început că sunt 


urme de scrum prin cărbuni încinşi. Dar umbra 
nu emana căldură. În jurul ei erau împrăştiate 
notițe. În mijlocul conturului zăcea un laptop, iar 
la cap, o pereche de ochelari care semănau cu cei 
de soare. Şi computerul şi ochelarii erau pe 
jumătate topiţi în forme suprarealiste. 

În spatele ei, tehnicienii speculau în şoaptă pe 
marginea alcoolului şi țigărilor lui Kwok şi despre 
grămada de hârtii mâzgălite. Şi despre laptop, la 
care probabil lucrase în momentul decesului. 

Încercând să se concentreze pe activitatea ei în 
ciuda prezenței armatei, Lu se strădui să alunge 
senzația implicaţiilor politice. Sarcina îi fu 
uşurată de faptul că-l cunoştea pe Charles Hui, 
asistentul procurorului, cărunt şi cu ochelari, 
prezent la faţa locului. Măcar cu el putea avea o 
discuție profesională. 

— Aţi rezolvat deja cazul pentru mine, domnule 
Hui? Cine a găsit cadavrul? 

— Bună, Mei-lin. Ce cadavru? Vezi tu vreunul? 
Una dintre femeile de serviciu, o oarecare 
doamnă Quian, a intrat prima în cameră. A 
mirosit „ceva”, zice ea. Ceva neobişnuit. Fum sau 
chimicale. Şi fulgere. 

— Poate ozon? Sugeră Lu, dar Hui ridică din 
umeri. Foc electric? Atunci de ce n-a pornit 
alarma de incendiu şi n-au luat-o la fugă toți? 

— Poate că incendiul a fost prea mic, răspunse 
Hui, cu încă o ridicare din umeri. Poate, fumător 
fiind, a dezactivat-o intenționat. Poate că s-au 


terminat bateriile din alarmă sau a intervenit 
vreo defecțiune. Nici nu ştiu dacă alarma 
funcționează cu baterii. Nu sunt sigur nici dacă 

a fost vreun incendiu. Tu eşti detectivul. Tu să- 
mi spui mie. 

— N-a fost un incendiu? 

— Cel puţin nu un foc devastator. Câteva foi cu 
însemnări sunt puţin pârlite pe la margine. 
Aşternutul e şi el puţin ars, dar poate să fie de la 
țigară. 

— Dar uitaţi-vă la computerul la care lucra. 
Complet deformat, ca şi cum s-ar fi topit... 

— Aşa am crezut şi eu la început, spuse Hui, 
luând laptopul şi punându-i-l în braţe, dar uită- 
te cu atenţie. 

Lu  examină aparatul uşor. Forma lui 
aerodinamică fusese răsucită şi strâmbată, dar 
nu ştia ce anume o strâmbase. 

— Nici urmă de ardere, nici măcar negreală, 
observă Lu, aşezând aparatul exact pe locul în 
care se aflase. Ştiu la ce te referi. 

— Corect. La fel şi ochelarii de soare sau ce-or 
fi. Sunt aici de două ore şi n-am văzut decât 
conturul unui cadavru pe pat şi nişte notițe 
răsfirate care par să fi fost pârlite. 

— Ce-i chestia de pe pat? 

— Noi îi spunem cenuşă. Ipoteza de lucru e că 
Kwok bea şi fuma şi şi-a dat cumva foc. Dar ia 
puţină cenuşă între degete, Mei-lin. 

Nu-i lăsa urme pe degete, cum ar fi trebuit. O 


adulmecă. Simţi un miros foarte vag. Da, era 
ozon. Se uită la ea mai atent. 

— Parcă-i pulbere, parcă-i cenuşă. Pulbere gri 
cu roz. 

— Şi eu am zis la fel. 

— Un tip straniu de combustie spontană? 
Întrebă ea, pe jumătate în glumă. 

— Dar care combustie spontană nu-i stranie? 
Replică Hui, apoi scutură din cap. Mai degrabă 
spontană decât combustie, din câte văd eu. Cred 
că a trecut pe aici o echipă de la materiale 
periculoase înainte de a veni noi. Cine ştie cum 
s-a răcit sau solidificat chestia aceea între timp? 
— De ce ne-a fost permis cu întârziere să 
intrăm? 

Hui mişcă din cap în direcția soldaților, apoi se 
duse la uşă. Abia ieşi, când totul în încăpere se 
schimbă. 

— Detectiv Lu! Salut! Exclamă Wong Jun. N-am 
ştiut că ţi s-a dat cazul ăsta. 

— Da, domnule, am fost desemnată să-l 
anchetez, rosti ea precaută, strângându-i mâna. 

Domnul Wong era un agent guvernamental în 
ascensiune, care lucra în zona Noilor Teritorii 
Hong Kong SAR pentru Guojia Anquan Bu — 
Guoanbu, Siguranţa Internă. 

— Excelent, excelent! Spuse el. Deci tu eşti 
anchetatorul principal. Dă-mi voie să ţi-l prezint 
pe domnul Robert Beckwith, de la consulatul 
american. Mortul era cetățean american, cum 


probabil c-ai aflat deja. 

Detectivul Lu dădu mâna cu americanul înalt şi 
slab. Grizonant, pe la patruzeci de ani. Faptul că 
decedatul fusese cetățean american explica 
aproape întru totul, dar nu complet, prezenţa 
unui oficial de la consulatul american. Lu deveni 
şi mai precaută. Ultimul lucru pe care-l dorea era 
să se implice în vreun scandal politic 
internațional. 

— Nu vrem să vă întrerupem din treabă, spuse 
Beckwith, cu un zâmbet de politician. Puteţi 
lucra liniştită, nu trebuie să ne acordațţi atenţie. 

Bucuroasă să-i facă pe plac, Lu reveni rapid la 
examinarea scenei. Dar nu era în stare să „nu le 
acorde atenţie”. 

Fiecare dintre ei încerca să obţină controlul 
asupra celor găsite la locul incidentului. Wong 
susținea cu subtilitate că materialele trebuiau să 
fie păstrate de poliție, pentru că făceau parte din 
investigația lui Lu. Beckwith contracară cu 
sugestia că erau bunurile personale ale 
decedatului şi, întrucât acesta fusese cetățean 
american, trebuiau înapoiate, odată cu 
rămăşiţele lui pământeşti, rudelor sale din SUA. 

Detectivul Lu avea impresia clară că Wong nu 
voia de fapt ca rămăşiţele lui Kwok şi toate 
bunurile sale să ajungă la poliția locală, după 
cum nici Beckwith nu avea de gând să le trimită 
rudelor decedatului. 

O pacoste pe capul amândurora, îşi zise ea, 


încruntându-se. Nici de-a naibii n-o să facă 
treaba lui Wong. Fu recunoscătoare când cele 
două oficialități care se manipulau reciproc 
părăsiră încăperea. Hui apăru din nou după 
plecarea lor. Nicio clipă nu crezu că era vorba de 
o coincidenţă. 

Politică, şi încă la nivel mondial. Nu intra în 
sfera ei de interes, dar trebuia să se implice 
oricum, cel puţin cât i se va permite. Adică atâta 
vreme cât se vor putea folosi de ea. 

— Americanul zice că vine din Statele Unite un 
specialist în computere, o informă Hui pe un ton 
simplu, dar batjocoritor. Se oferă să ne ajute. 

Un caz fără cadavru şi un geniu în computere 
care venea să-i „ajute”. Minunat, se gândi Lu. 
Nici că se putea mai bine. 

— Unde e femeia de serviciu, doamna Quian? 
Întrebă. Ar trebui să stau de vorbă cu ea. Să-i iau 
o declaraţie pentru dosar. 

— Întreabă-l pe Wong. Probabil că el ştie. 

Lu înclină din cap. Câte agenţii se vor uita peste 
umărul ei cât va lucra la anchetă? Guoanbu, 
sigur. Cine altcineva? CIA? FBI? 

Din ce în ce mai bine. 

ENANTIODROMUL 
Sha Tin 

În liftul care urca la etajul zece al hotelului Royal 
Park, Ben Cho simţi o ameţeală care era mai 
mult decât un simplu vertij, oboseala ca urmare 


a decalajului orar sau şocul cultural. Nu 
trecuseră nici şaisprezece ore de când fusese 
extras din sălbăticia din Sierra Nevada, i se 
dăduseră câteva clipe să facă un duş şi să se 
bărbierească la hotelul aeroportului, primise un 
set de bagaje şi haine şi fusese urcat într-un 
avion spre Hong Kong cu escorta lui, agenta 
special FBI şi ataşatul legal adjunct DeSondra 
Adjoumani. În jurul lor erau numai locuri libere. 
Nici acum nu ştia sigur care era legătura cu FBI- 
ul sau de ce situaţia necesita să fie trimisă o 
echipă SEAL, dar avea să afle în curând. 

— Mă bucur că sunteți şi dumneavoastră 
implicat, dr. Cho, îi mărturisise agenta în şoaptă. 
Acolo unde suntem transportaţi e o societate 
închisă, mai ales în domeniul computerelor. De 
multe ori, e greu să-ți dai seama ce se pune la 
cale în spatele Marelui Firewall Chinezesc. 

Îl privi cu subînţeles, dar el nu ghici niciun sens 
ascuns în privirea ei. Înclină simplu din cap a 
încuviințare. Avea o experienţă destul de limitată 
în China, şi puţinul pe care şi-l amintea nu 
includea o societate cu caracter „închis” în mod 
special. Totuşi, călătorise mai ales în SEZ, Zonele 
Economice Speciale, şi SAR, Regiunile 
Administrative Speciale din Noile Teritorii şi 
Shanghai. 

În călătoriile anterioare înțelesese că aceste zone 
şi regiuni erau, într-un fel, modul chinezesc de a 
aborda incursiunile periodice ale influențelor 


străine. Cu secole în urmă, un împărat pus față 
în față cu prezența tot mai copleşitoare a 
diavolilor străini de-a lungul țărmului a decretat 
pur şi simplu că poporul chinez trebuia să 
evacueze anumite regiuni de coastă şi să se mute 
cu peste o sută de mile în interiorul țării. 
Evacuarea locuitorilor din zonele respective a 
condus la cedarea temporară a controlului în 
mâinile străinilor cu idei bizare. Într-un fel, se 
crease o zonă-tampon, dacă nu chiar de 
carantină: influența vătămătoare străină îşi va 
urma cursul nestingherită, dar nu va putea 
atinge inima sau alt organ vital al statului chinez 
însuşi. 

Ben fusese şocat de faptul că guvernul chinez 
comunist, față în față cu capitalismul global prin 
intermediul SEZ şi SAR, ajunsese la aceeaşi 
„soluţie” adoptată de birocrații imperiali cu 
secole înainte. 

Zborul de la San Francisco Internaţional la 
aeroportul Chek Lap Kok din Hong Kong fusese 
lipsit de evenimente, dar nu neapărat plăcut. 
Singurul lucru cu adevărat neobişnuit era acela 
că pasagerii din apropierea lor erau, de fapt, 
două maşinării. 

Stewardesele îi înmânară lui Ben şi celorlalți 
pasageri o broşură, explicându-le că maşinile 
erau un ceas atomic cu cesiu şi un 
supercomputer, parte dintr-o serie de 
experimente susținute financiar de miliardarul 


iconoclast şi autodidact David Fahrney. 

Ideea era să se cerceteze dacă Big Bang-ul 
fusese o explozie în spaţiu, nu a spațiului. 
Ceasurile atomice erau deplasate cu zboruri 
comerciale dus-intors în anumite direcții din 
cosmos — 11 ore, 40 de minute şi 36 de secunde 
în constelația Leului, sau 23 de ore, 40 de minute 
şi 360 de secunde în cea a Vărsătorului. Dacă 
diferențele temporale, măsurate prin comparaţie 
cu un ceas terestru staționar, erau aceleaşi la 
fiecare zbor, indiferent de direcţia lui, atunci 
teoria relativităţii a lui Einstein ar fi trecut de cel 
mai riguros test. Dacă timpul s-ar fi scurs mai 
încet într-o anumită direcție decât într-alta, 
atunci se demonstra că teoria originală Lorentz- 
Fitzgerald despre mişcarea absolută prin spaţiul 
absolut era adevărată: se va dovedi că spaţiul e 
infinit, supradens şi supraelastic, posedând o 
antienergie de un milion de ori mai mare decât 
masa Pământului pe inch la puterea a treia. 
Materia ar trebui să fie formată din unde 
energetice, „de sus până jos”. 

Ben era sceptic în legătură cu un asemenea 
rezultat. Fahrney, care nu vedea cu un ochi din 
cauza unui accident din copilărie, fusese deseori 
acuzat de „viziune ciclopică” de detractorii lui din 
comunitatea ştiinţifică. Totuşi, dacă omul voia 
să-şi cheltuiască banii pentru a-şi promova 
ideile, îi dorea succes. Pe Ben nu-l deranja că doi 
dintre pasagerii cu care călătorea erau artificiali. 


Datorită lor, zborul era suficient de liniştit ca să 
se concentreze asupra cercetării lui. 
Cufundându-se în materialele informative 
adunate de Beech, Lingenfelter şi Wang, Ben 
începu să-şi formuleze primele teorii despre 
modul în care ajunsese el să fie implicat în lumea 
echipelor SEAL şi a ataşaţilor legali ai FBI. Ştia 
deja că NSA şi agenţia chineză omologă, 
Guoanbu, Ministerul Siguranţei Statului, erau 
amândouă implicate în producţia „de arme de 
ultimă oră” pentru războiul informaţiilor. 

Esenţa competiţiei înarmării informatice era 
elaborarea unui computer cuantic universal, 
total operaţional, de o putere uimitoare, care să 
manipuleze informaţii aproape la fel de dense ca 
„lăţimea de bandă” a întregului univers, deci 
capabil să spargă orice cod. Chinezii păreau să 
creadă că un astfel de aparat va fi „marele lor 
egalizator” în orice competiție cu Occidentul. 
Însă materialul informativ sugera că această 
„cheie universală” era strâns legată de omologul 
ei, un criptograf cuantic universal la fel de 
puternic - „labirintul universal”, cum îl numea 
Kwok - capabil să genereze un cod imposibil de 
descifrat. Lui Ben însă îi scăpa analogia. Când se 
gândi la labirinturi, singurele care-i veniră în 
minte fură aleile întortocheate din parcuri şi 
grădini. 

Revenind la materialele informative, citi că atât 
NSA cât şi Guoanbu se temeau că transformarea 


totală a informaţiilor în armament va duce la o 
„breşă în sistemul secretelor” care să anuleze, 
peste noapte, toate eforturile de codificare care 
afectează intimitatea electronică, comerțul 
electronic şi siguranța națională. Până şi mult- 
lăudații cilindri purtători de mesaje — în ciuda 
programelor de identificare biometrică, asigurare 
împotriva deschiderii şi a nivelurilor ridicole de 
supracriptare — vor fi vulnerabili. 

Ambele părți ajungeau la  supraarma 
informatică printr-o combinație de criptologie 
cuantică şi bionanotehnologie. Literatura secretă 
citită de Ben sugera că oricine atingea primul 
capacitatea cuantică maximă va fi şi ultimul — şi 
singurul - care o va avea. Era dispozitivul 
distrugător suprem. 

Ben nu reuşise să înțeleagă niciodată de ce 
conducerea NSA luase hotărârea să facă din 
Jaron Kwok, istoricul intelectual renegat, omul 
lor de bază în afacerea asta. Insul era plin de idei 
bizare, cărora le dădea şi denumiri bizare. De 
exemplu, cursei criptoânarmării îi spunea 
„războiul oglinzii” sau, mai ciudat, 
Enantiodromul. Ben nu cunoştea cuvântul şi 
nu-l găsi nici în dicționarul PDA, aşa că îi căută 
rădăcinile. Se referea la o cursă în care 
alergătorul se ciocnea permanent de sinele său 
în oglindă. Ben se întrebă dacă nu cumva Kwok 
inventase cuvântul. 

Plictisit să despice firul politicii globale şi 


personale, Ben rezolvă rapid careurile de cuvinte 
încrucişate din revista primită în avion. Din 
păcate, era întotdeauna prea uşor. Puse revista 
deoparte şi petrecu următoarea jumătate de oră 
urmărind varianta bidimensională a filmului 
ciudat transmis de Kwok. 

Pe drumul de la aeroportul de pe Insula Lantau 
la hotelul din Sha Tin, Ben Cho rămase 
concentrat pe filmulețul bizar. Mica peliculă 
ridica o serie de întrebări curioase. Şi avertizări. 
Dar, din materialele primite, deduse că Beech, 
Lingenfelter şi Wang erau mult mai alarmațţi de 
faptul că Kwok  violase legile siguranței 
răspândind vestea despre „cercetarea 
bionanotehnologică”, decât de alte chestiuni şi 
speculații din testamentul său holografic. 

Se hotări ca, orice ar face în China, să nu spună 
o vorbă despre bionanotehnologie. Oricum, nu 
ştia prea multe detalii, doar ce citise despre noile 
„implanturi” pe care NSA le furnizase lui Jaron. 
Uşile liftului se deschiseră. El şi agentul special 
Adjoumani fură întâmpinați de Wong Jun şi 
Robert Beckwith. Şi-ar fi dat seama că lucrează 
pentru guvern şi dacă n-ar fi fost informat în 
prealabil. Deşi lucrau pentru guverne diferite, 
singurul lucru care-i deosebea pe cei doi de miile 
de politruci din categoria lor era că amândoi 
păreau să se lupte cu extenuarea. Era foarte 
probabil ca niciunul dintre ei să nu fi dormit de 
cel puțin douăzeci şi patru de ore. 


Examinându-le actele, Wong înclină din cap 
spre Adjoumani. Când văzu paşaportul lui 
Benjamin King-hon Cho, pe chipul său trecu 
fulgerător o întrebare care nu-i scăpă lui Ben. 
Cunoştea privirea aceea nedumerită, căci o 
văzuse de nenumărate ori înainte, în America. 
Deşi tatăl lui se trăgea dintr-o familie de mineri 
şi muncitori la calea ferată din secolul al XIX-lea, 
care fugiseră din Hong Kong pentru „Muntele de 
aur” din California, Ben avea pielea aproape la fel 
de închisă la culoare ca doamna Adjoumani. 
Nimic neaşteptat, dacă te gândeai că mama lui 
era descendenta unor sclavi africani. Probabil 
avusese printre strămoşi şi vreun stăpân de 
sclavi sau doi. Odată, ea chiar făcuse o glumă 
cam deplasată: Ben avea pielea de un galben 
nobil, spre deosebire tatăl ei, care o avea de un 
galben „muncitoresc”. În copilărie, aceste cuvinte 
nu avuseseră niciun înţeles. 

Venirea pe lume a lui Ben nu fusese deloc 
uşoară nici ea. Fusese nevoie de ART — tehnologie 
de reproducere asistată, asemănătoare cu 
tratamentele de fertilitate şi cele în vitro, cel puţin 
asta înțelesese el din discuțiile rare ale părinților 
pe tema asta. Uneori îşi dădea voie să spere că, 
deşi greu de crezut, era posibil să fie asiatic şi 
african şi american în acelaşi timp. Nici lumea, 
nici SUA nu erau atât de inteligente sub acest 
aspect pe cât se aşteptase el. 

Majoritatea albilor pe care-i cunoscuse fie nu 


credeau că avea origine parțial asiatică, fie îi 
spuneau, înainte ca el să apuce să deschidă 
gura, ce bine semăna cu Tiger Woods în zilele 
când legendarul jucător de golf era la începutul 
carierei. 

Wong îi conduse pe cei doi pe coridor, spre ceea 
ce fusese apartamentul lui Kwok. Gărzile le 
cerură să-şi pună mănuşi înainte de a intra în 
încăpere. Ben îşi croi drum spre patul pe care se 
întindea umbra bărbatului parcă scăpat din 
dezastrul de la Hiroshima. Luă laptopul topit pe 
jumătate şi examină rămăşiţele de realitate 
virtuală din el. Adjoumani, Beckwith şi Wong îl 
urmăreau cu atenţie. 

— Procurorul şi anchetatorii poliției şi-au cam 
terminat treaba aici, spuse Wong. N-au prea avut 
noroc cu partea de hardware. Sunteţi expert în 
sistemele astea, dr. Cho? 

— Ştiu câte ceva despre ele. Dar nu mă pricep 
prea bine la implanturi şi medii virtuale. E clar 
că Jaron Kwok era un expert în domeniu. Aceşti 
ochelari reprezintă o mască DIVE. Ace fixate la 
tâmple, pentru prinderea electrozilor sub piele, 
vedeți? Eu nu sunt DIVEr. Ca în gluma aia: când 
vine vorba de intoxicarea virtuală, prefer 
mahmureala reală. Domeniul meu e realitatea 
augmentată. 

Wong încuviință din cap, mai degrabă din 
politețe decât în semn de înţelegere. 

— Am interceptat un fragment dintr-un fel de 


scenariu holografic de realitate virtuală, lansat 
de cel decedat cu puţin timp înainte de a muri, 
spuse el. Se pare că l-a transmis cu ajutorul 
acestui echipament. Ştiţi ceva despre el? 

Ben se uită la Beckwith, care înclină scurt din 
cap. Mai bine să spună totul, probabil că filmul 
a fost deja văzut de mii de oameni. Printre care 
şi Beckwith. 

— Am văzut filmulețul virtual, replică Ben 
absent, cercetând cu interes ochelarii VR. Un 
e2v2 - vizor virtual dintr-un ansamblu de 
electrozi. 

Era o mască virtuală mai avansată decât şi-ar fi 
imaginat. Nu doar cu legături pentru electrozi, ci 
şi conectabilă prin intermediul lor, cu interfeţe 
electrod-piele. 

Cu ochii la mască, îşi aminti cum îl tachina 
Reyna pentru repulsia față de orice obiecte care 
se introduc sub piele. Avea mai mult decât o 
aversiune față de ace. I se trăgea din vremea 
studenției, când îşi scosese măselele de minte. Pe 
atunci era coleg de cameră cu Jaron; şi-au scos 
măselele în acelaşi semestru. Poate că s-ar fi 
înțeles mai bine şi nu s-ar fi contrazis atâta dacă 
şi le-ar fi scos mai repede, în loc să rabde 
durerea. 

— V-aţi făcut vreo impresie în legătură cu 
transmisia, dr. Cho? Întrebă Wong precaut. 

— O prostie. Dar trebuie să ai o anumită 
personalitate dacă vrei să fii DIVEr. 


— Foarte adevărat, îl aprobă Wong, privindu-l 
fix. Am încercat să stabilim dacă fragmentul de 
realitate virtuală este un fel de produs al 
subconştientului lui Kwok sau al sistemului de 
calcul cu care era în legătură în momentul 
respectiv. Sau, poate, sinergia celor două. Aveţi 
vreo idee? 

Ben examina în continuare ochelarii, încercând 
să-şi ascundă uimirea. Reflexiile din ei nu erau 
simple imagini oglindite. Era mai mult decât 
surprins că aici, în China, omologii angajaţilor 
săi din Crypto City urmau aceleaşi speculaţii. Îi 
veni brusc în minte expresia „războiul oglinzii”. 
— Că tot ați pomenit de asta, scenariul conţine, 
într-adevăr, anumite asociații inconştiente, vorbi 
Ben într-un sfârşit, pe un ton care se dorea 
obişnuit. Asta ar veni în sprijinul primei 
dumneavoastră teorii. Acest hardware este cu 
siguranță unul personal. Prea personal pentru 
mine. Dar eu nu am cunoştinţă despre niciun 
hardware care să pătrundă direct în conştiinţa 
omului. 

Wong înclină aprobator din cap. 

— Deci ne puteţi explica zonele din care s-a 
născut scenariul? De ce cercetarea genetică? De 
ce căutarea inteligenței extraterestre? Medii 
streaming? Redare tridimensională? 

— Toate acestea sunt aplicaţii importante 
pentru sistemele de operare de pe Internet, 
răspunse Ben, aşezând la loc ochelarii pe 


conturul capului umbrei şi luând laptopul. Reţea 
de computere. Exact tipul de computer-sharing 
mondial în care era implicat Kwok în momentul 
dispariției sale. Poate că n-a fost doar o 
coincidenţă. 

— Asta sprijină a doua ipoteză, interveni 
Beckwith - mai mult ca să reintre în conversație 
decât din alt motiv, îşi zise Ben. Faptul că e vorba 
de un produs al sistemului de calcul cu care era 
în legătură. Dar cum poate un asemenea 
echipament să producă un fragment VR atât de 
sofisticat? 

— Nu poate. Nu singur, cel puţin. Probabil că 
laptopul conţine doar un micronucleu. 

— Un ce? Întrebă Adjoumani, încruntând din 
sprâncene. 

— Un sistem de operare cu care se realizează 
numai funcții de bază, explică Ben, studiind 
laptopul cu atenţie. Ca alocarea resurselor. 
Programarea. Bazele distribuţiei şi executării 
aplicaţiilor. Adevărata putere de calcul vine din 
comunicarea, prin Internet, cu un supranod, un 
complex de servere coordonator de 
supracomputere legate în rețea - ca laptopul 
nostru. O gazdă a gazdelor. Potenţial, zeci sau 
sute de milioane de maşini ca asta, schimbând 
resursele între ele. 

— Am auzit de aşa ceva, rosti Beckwith cu o 
înclinare a capului. Credeţi că puterea asta 
comună ar fi putut genera filmul holografic 


despre care vorbim? 

— Chiar foarte uşor. Adică, dacă Kwok avea 
destui bani sau  bartere în contul 
coordonatorului pentru ca sistemul lui să poată 
exploata întreaga constelație de gazde în acest 
fel. Sau dacă a păcălit întreaga lume a 
computerelor că e un soi de suprautilizator, 
adică a fraierit-o să-i dea suficientă putere de 
prelucrare a informațiilor pentru tele-imersiune 
în rețea, pe bani puţin sau gratis. 

Wong părea nerăbdător să readucă discuţia la 
subiect, dacă nu la cadavru. 

— Dar cunoaşteţi vreo metodă prin care un 
astfel de sistem să riposteze luând foc, ca să-l 
distrugă pe Kwok? 

Ben Cho se aplecă şi culese materia roz-cenuşie. 
Dacă era cenuşă, nu semăna cu cea a Reynei. 
Mai degrabă era o pulbere uşoară, un hibrid de 
nisip şi scame lipicioase... 

Ideea îi fulgeră prin creierul ameţit de călătoria 
cu avionul. Inteligență electronică. Sau nu atât 
inteligenţă electronică, cât pulbere electronică. 
— Să-l ardă? Întrebă Cho în cele din urmă. Nu, 
nu văd cum echipamentul ăsta i-ar fi putut da 
foc. 

Wong şi Beckwith înclinară din cap, amândoi 
dezumflați. Lui Ben îi părea rău de ei. Chiar dacă 
n-ar fi mințit, ar fi spus adevărul doar pe 
jumătate, în cel mai bun caz. Privind „cenuşa” 
pufoasă, nisipoasă, se întrebă dacă nu conţine 


date coerente. 

— Probabil că cel mai bine ar fi să păstraţi 
mostre de cenuşă pentru examinare, iar restul să 
fie trimis rudelor, spuse Ben cât se poate de 
degajat. Ce frumos din partea lui Jaron, să-şi 
asigure propria incinerare. O să iau câteva 
mostre acum, dacă nu vă supăraţi. 

— Da, sigur, spuse Wong. Ar trebui să se poată. 
Detectivul Lu şi omul procurorului au şi luat 
câteva. 

Adjoumani îi dădu lui Ben mai multe pungi de 
plastic şi un instrument de forma unei palete 
mici. Cu ajutorul uneltei mai mult sau mai puţin 
familiare, prelevă câteva mostre din părți diferite 
ale umbrei şi le puse în pungi, scrise pe fiecare 
pungă de unde provine mostra şi le înmână pe 
rând lui Adjoumani. 

— Aş vrea să stau de vorbă cu detectivul Lu 
înainte să plec din Hong Kong, spuse Cho, 
îndreptându-se de spate. Chiar acum, deşi sunt 
obosit din cauza zborului. Aş vrea să vă ajut în 
continuare cu ancheta, dar trebuie neapărat să 
dorm. 

Beckwith şi Wong îl lăsară să se retragă, 
asigurându-i amândoi că-l vor contacta cât de 
curând. DeSondra, aflata permanent în umbra 
lui, îl conduse afară din cameră, prin dreptul 
gărzilor, pe coridor şi înapoi la liftul din care 
ieşiseră mai devreme. 

— Îmi pare rău că nu te poţi dezlipi de mine, 


DeSondra, îi spuse el în drum spre lift. 

— Nu trebuie să vă cereţți scuze, răspunse 
agenta cu un zâmbet. Delegaţi, ataşațţi juridici, 
de obicei am numai piste de lucru, nu cazuri. Mi- 
ați dat şansa să lucrez la un caz adevărat. Am 
primit şi un permis de port-armă şi asta îmi 
place. Prefer investigarea penală decât intrigile 
internaționale. 

Ben era întru totul de acord cu ea. Şi el era aici 
ca să ancheteze, nu să facă pe spionul. În lift, în 
drum spre camera sa, rezervată la acelaşi hotel, 
îi păru rău că mințise din nou. Deşi era obosit 
din cauza zborului, nu-i era somn. Obosit, dar în 
priză, era bucuros că evitase chestiunea 
bionanotehnologiei, cel puţin pentru moment. 

Existau alte probleme, mai presante, mai 
ciudate şi care nu putea fi amânate, indiferent de 
ce minciuni spunea. 

RETROSPECŢIE PROIECTIVA 
Crash Village 

Ca de obicei, Don Sturm trebui să facă pe 
hackerul ca să acceseze site-ul Crash. Altădată 
se distra cu jocul algoritmilor arborescenţi şi 
protecția-criptarea parazită care alcătuia flora 
pădurii tropicale virtuale. Astăzi însă era un efort 
intelectual enervant, plicticos, ca balansarea 
unei macete boante printre tufişurile joase, 
crengile copacilor şi lianele agăţătoare dintr-o 
junglă adevărată. 


Ajuns la un luminiş aproape de centrul insulei 
paradiziace, cu vegetație luxuriantă, a Medeei 
rrat, dădu peste avionul cu reacţie prăbuşit, 
acoperit de plante agățătoare şi arbuşti. Fundal 
al Crash Village, era locul în care trebăluiau 
programele knowbots în căutare de informaţii, 
complexe flexibile de algoritmi metamorfozați în 
copii sălbatici. Mai toţi purtau pe cap pălării din 
pene şi frunze, erau vopsiți ici şi colo în ocru cu 
sclipiri ruginii, iar la gât le atârnau coliere din 
gasteropode, fragmente din carcasa avionului şi 
ghirlande de flori. În rest, erau goi. 
Deplasându-se prin spaţiul virtual, Don se 
concentra să nu se lase prins de imaginile 
seducătoare. Aduse scala interacțiunii sale la 
nivelul limbajului computerului şi privi cum 
grafica dispare şi se transformă în ecuaţii şi 
algoritmi. 

Rezolvarea latentă a problemelor era temelia 
teatrului evident jucat de Medeea. Miriadele de 
interacțiuni ale agenţilor transformau forțat 
numărul în numerologie şi fizica în metafizică, 
astfel că lui Don i se învârtea capul. Atacuri cu 
forță brută asupra calculelor la numărul de aur, 
numere iraționale şi infinitul m conduceau la 
problemele mai spinoase ale lui Cantor, Zermelo, 
Godel şi Turing. De acolo, matetronica o lua 
razna, trecând de la „perfecțiunea lui zece” din I 


Ching © la zecele din decada sau numărul 
triunghiular sfânt al pitagoreicilor, la cele zece 
permutări cabalistice din numele evreiesc al 
Domnului, alcătuit din patru litere, la infinitul şi 
unicitatea literei alef din Zohar, considerat 
analog al sferei Riemann din matematică. 

Prea mult. Poate Karuna avusese dreptate când 
spusese că mediile virtuale ale Medeei prelucrau 
informaţiile printr-un gen de „matematică 
tantrică”: pornea de la diferența dintre datele 
zero/unu şi cea sexuală - femeia pitagoreică 
(număr par) şi bărbatul pitagoreic (număr impar) 
— şi ajungea la unitatea divină nediferenţiată. 
Oricum proceda, fiecare detaliu din imaginile 
din Crash Village se ocupa de un anumit aspect 
al unei mari probleme. Dar Don se îndoia că 
Medeea ştie care e marea problemă. 

Revenind la nivelul graficii vizibile, Don se 
apropie de avionul prăbuşit şi văzu țâncii cum 
aleargă şi se cațără pe scări de bambus spre 
rămăşiţele de pe puntea superioară a avionului. 
Acolo dădu peste alți copii care trăgeau de 
manivele ca să scoată la iveală un obiect din 
puţul a ceea fusese, probabil, scara în spirală a 
avionului „doborât”. 


5 Carte chinezească antică de profeţii, în care şaizeci şi patru de 
perechi de trigrame sunt interpretate diferit (n.tr.). 

6 Lucrare mistică medievală alcătuită, în principal, din interpretări 
şi comentarii pe marginea Pentateuhului, primele cinci cărți din 
Vechiul Testament (n.tr.). 


Alți  heruvimi  postapocaliptici sunau din 
trompete. Medeea, aşezată pe un tron format din 
resturile aruncate din avionul prăbuşit, se ridică 
împreună cu anturajul ei din măruntaiele 
aparatului. Cu o pălărie extravagantă din fulgi şi 
o eşarfă din pene groase în jurul gâtului, ca o 
prințesă din junglă, arăta mult mai puţin 
pneumatică şi mult mai sprintenă decât la 
petrecerea din Cybernesia, deşi era şi acum 
înconjurată de un alai de tinere nubile şi tineri 
vioi. Alt „schimb de date”, îşi zise Don 
morocănos. În cele din urmă, trompetele 
încetară. 

— Ce părere ai de apariția mea fastuoasă, 
dragul meu băiețel cu păr albastru? Se alintă 
Medeea. 

— Foarte inteligentă, îi răspunse Don, dar n-am 
timp de aşa ceva. Prostiile astea cu Dragzilla, 
Regina Junglei, acum... 

— Măi, măi, Donnie, rosti regina cu o groază 
afectată, ce supărăcioşi suntem! Am spus eu 
ceva vreodată despre implicaţiile  cripto- 
imperialiste ale spațiului tău virtual de pe Insula 
Paştelui? Ce am făcut, oare, de te-am scos aşa de 
tare din sărite? 

— Cred că ştii foarte bine, Medeea mrat. Sau 
Medeea Pirat. Sau Indahar Marwani. Sau cum îţi 
spui astăzi. 

— Să nu-mi zici că te-ai ambalat aşa de tare din 
cauza postării filmulețului ăluia nesemnificativ 


al lui Kwok... 

— Nu e deloc nesemnificativ! Ai făcut aşa o 
publicitate agresivă transmisiei pe web captate 
de tine, că a ajuns pe toate site-urile infosferei! 

— Şi? Cu ce te afectează asta pe tine? 

— În primul rând, e penibil. Ai spus-o chiar tu — 
pirați piratați. 

— Donnie, era o transmisie supravirtuală, într- 
un grup de formate diferite. A ajuns peste tot. În 
afară de mine, o mulțime de oameni au stocat-o 
în sistemele lor video tridimensionale. S-a 
întâmplat s-o postez eu prima, pentru că o pane 
dintre conceptele pe care le promovează „mă 
reprezintă”, ca să zic aşa. 

— Informaţiile vor să fie libere, se multiplică 
prin diviziune, bla, bla, bla, spuse Don, tot 
nervos. Tot nu e corect să-ţi speli rufele murdare 
în văzul lumii. 

— Hmm! Acum zici ceva. Sunt convinsă că 
ruşinea de a „fi piratat” nu e suficientă ca să-ți 
murdărească ție hainele. Despre ce e vorba, de 
fapt? 

— Nu înţeleg ce vrei să spui. 

— Nu? Păi sper că nu înţelegi, drăguţțule. Pe 
site-urile pe care e postată transmisia rulez un 
progrămel de detectare a accesărilor. Unul mic şi 
drăguţ, care te scoate din anonimat. Îmi spune o 
mulțime despre adresele de acasă ale celor care 
vin să vadă filmul lui Kwok. Şi sunt unele 
persoane foarte interesante care se opresc să 


vadă filmulețul ăla bizar. 

— Ce fel de persoane? 

— Terorişti politici. Crimă organizată. Zona 
Liberă. Securitatea corporațiilor. Comunitatea 
spionajului, exact cum era Kwok însuşi. Ştii 
vreun motiv pentru care gangsterii şi fanaticii ar 
fi interesaţi de aşa ceva? 

— În afara de conţinutul transmisiei, nu. 

— Păcat. Am crezut că deții informații din 
interior. 

— De ce ai crede asta? 

— A, Karuna a spus ceva la petrecere... Că te-ar 
fi contactat Kwok. A făcut-o? Ei? 

— Da, recunosc. A făcut-o. 

— În legătură cu ce? Hai, Donnie. Mie poți să- 
mi spui, suntem prieteni vechi. 

Don oftă destul de tare ca să se audă prin 
software-ul său. 

— La început am crezut că e doar un cercetător. 
Un savant. Un intelectual excentric, dar cu bani. 
Ne-a făcut o propunere. De fapt, era mai degrabă 
o provocare. 

— Şi ce voia? Karuna spunea ceva despre 
„accesarea sistemelor”, din câte ţin minte. 

— Da. Un soft care să organizeze controlul şi 
comunicarea dintre implanturile 
bionanotehnologice şi reţelele de computere 
mondiale. Ca acestea să execute ce vrea el, fără 
să fie taxat pentru servicii. 

— Adică să distrugi rețeaua de computere 


pentru el. 

— Eu nu i-aş fi zis aşa, dar, da, cred că s-ar 
putea descrie şi aşa. Karuna s-a ocupat cel mai 
mult de asta. Se pricepe să convingă sistemele să 
comunice între ele. 

— Adică să unească insulele Cybernesiei într- 
un singur continent, nu? Vezi? Îmi aduc aminte. 
Dar la ce-i folosea asta lui Kwok? 

— Să simuleze caracteristica paralelismului 
masiv al calculului cuantic. Un supercomputer 
de un pentaflop, să zicem, trebuie să încerce un 
cvadrilion de chei, una după alta, ca să deschidă 
o „încuietoare” cu cifru complex, dar un 
computer cuantic le va încerca pe toate deodată. 
Voia să simuleze acea simultaneitate. Cel puțin 
asta ne-a spus nouă. 

— Dumnezeule! O fi chestia asta cuantică 
impresionantă, dar de ce i-ar atrage atât de tare 
pe asasinii plătiți, pe terorişti şi pe spioni? 

— Nici eu nu ştiu mai multe decât tine. Ne-a 
plătit suficient de bine ca să nu punem prea 
multe întrebări. 

— Nu, nici nu m-am gândit c-ai ştii. Uneori, tu 
şi Karuna mă uimiți, Donny. Cum se poate ca doi 
oameni să fie tehnicieni geniali, „prieteni atât de 
buni” ai domnului Obololos, dar să n-aibă habar 
care e situația în general? Te-ai gândit vreodată 
care verifică site-urile de transmisii holografice o 
să ajungă la tine şi la Karuna? Amândoi aţi 


lucrat cu Kwok. Asta vă face ţinte logice. Nici nu 
ţi-a trecut asta prin cap, aşa-i? Doamne, nu-mi 
dau seama dacă eşti un naiv pervers sau un 
pervers naiv! 

— Uite ce e, dacă... 

— Ştiu, Donny, ştiu! Ai venit aici să-mi ţii o 
lungă lecţie de morală, şi uite că acum îţi ţin eu 
ţie una. Încă o dovadă în sprijinul lucrurilor pe 
care tocmai ți le-am spus, deşi mă îndoiesc că 
era necesară. Quod erat demonstrandum. Du-te 
acasă, pe insula ta, şi spune-i Karunei să nu se 
îngrijoreze nici ea. Nu ştii nimic despre 
implicaţiile scandalului în care v-aţi vârât 
singuri. Dar cred că trebuie să-mi asum măcar o 
parte de responsabilitate pentru asta. Du-te 
acasă şi las-o pe mama Medeea să aibă grijă de 
tine. 

— Asta nu mă consolează cu nimic, replică Don, 
încruntându-se. Aminteşte-ţi ce spun grecii că 
le-a făcut Medeea copiilor ei. 

— Donny, cum poţi fi, deodată, un Ulise 
şmecher şi un ciclop credul? Hai, du-te acasă 
acum! 

Medeea flutură din mână şi Don Sturm fu şters 
din zona avionului prăbuşit. Când îşi stabiliză 
simțurile, se pomeni din nou acasă, pe Insula 
Paştelui virtuală, aşezat lângă una dintre statuile 
uriaşe înclinate, alături de debarcaderul din 
Hanga Roa. Când întinse mâna, simţi atingerea 
liniştitoare a mediului care-i răspundea cu 


aceeaşi forță tactilă. 

Respiră adânc, prelung. Figurile de piatră 
masive, cioplite în tuf vulcanic, codul nedescifrat 
al scrierilor pictoriale rongorongo - întregul 
ansamblu virtual al Insulei Paştelui, al locului 
cunoscut în vechime ca Rapa Nui, era învăluit 
într-un mister familiar. Îl considera foarte 
liniştitor, după vizita în mediul aspaţial al 
Medeei-Indahar. 

Se gândi la spaţiul real care constituise baza 
propriei realități virtuale. După aproximativ o 
mie de ani de la sosirea primilor colonişti 
polinezieni, emigranții din Insulele Marchize au 
suprapopulat Rapa Nui. Au tăiat copacii până la 
unul, iar seceta a transformat locul într-o insulă 
deşertică. Cu cât dispăreau copacii, cu atât 
seceta era mai grea. Cu cât mai puţini copaci, cu 
atât mai puţine canoe construite. Cu cât mai 
puţine canoe, cu atât mai puţini peşti de mâncat 
şi cu atât mai mare foametea. Până când, în cele 
din urmă, civilizația cioplitorilor în piatră s-a 
transformat în haos, măceluri şi canibalism. 
Populaţia insulei scăzuse drastic când au apărut 
primii europeni, în duminica Paştilor din 1772. 
Aşa spunea teoria. Don se întrebă cât era de 
adevărata sau dacă reprezenta o retrospecțţie 
proiectivă  - interpretarea declinului unei 
civilizații dispărute, care reflecta interpretarea 
neliniştilor unei culturi îngrijorate de propriul 
viitor. 


Şi, totuşi, medită Don, poate că nu numai 
culturile au procedat astfel, în mod inconştient, ci 
Şi indivizii. 

Gândul era destul de tulburător ca să-l 
determine să părăsească definitiv spaţiul virtual. 
Viața în spaţiul real însă nu era decât o altă 
simulare, mai încăpăţțânată, un şef mai aspru, 
care nu ierta nicio greşeală. 


III 


ASIGURĂRI RECIPROCE 
Victoria Peak 

Cina luată în particular la Cafe Deco pe Victoria 
Peak era ideea detectivului Lu. Întâlnirea, 
stabilită prin e-mail, părea un plan bun. Ben Cho 
se gândea de ceva vreme ce-i va spune 
detectivului, cât îi putea dezvălui şi ce anume îi 
putea spune acesta lui. 

Pe lângă asta, avea nevoie de o seară petrecută 
fără Beckwith şi Adjoumani. Oricât de mult i-ar 
fi plăcut compania agentei, era totuşi paranoică 
atunci când venea vorba de motivele chinezilor. 
Cu ea coadă după el, îi era aproape imposibil să 
exploreze granițele dintre subiectele permise şi 
cele interzise. Existau zone neutre de conversaţie 
care, spera el, ar putea să-i ofere noi piste. 

Din fericire, întâlnirea lui, neînsoțţit, cu 
detectivul Lu primise aprobarea cuiva din lanţul 
de comandă superior, în ciuda obiecţiilor lui 
Adjoumani. Ben fusese lăsat să iasă singur în 


oraş o seară, cel puţin. 

În timp ce tramvaiul turistic pornea în urcuş din 
stația Garden Road, în lumina soarelui la apus, 
vegetația tropicală densă a muntelui prin care 
trecea îi aminti lui Ben că Hong Kong-ul nu era 
chiar atât de departe de ecuator. Pe vârf însă, 
ambianța se schimbă de la jungla descrisă de H. 
Rider Haggard la futurismul lui Hugo Gemsbach. 

Ben cobori din tramvai la Peak Terminus şi 
porni înapoi, traversând piața şi căutând Cafe 
Deco. Peak Tower, învelit în metal, cu o formă 
care aducea şi cu o tigaie, şi cu o nicovală, arăta 
de parcă ar fi trebuit să aibă ataşat un catarg de 
zepelin, iar navele dintr-un viitor imaginar să 
plutească în jurul lui, preluând şi debarcând 
pasageri fascinanțţi, elita societăţii, în smoching 
şi rochii de seară. 

Privit din piața deschisă, Hong Kong-ul părea 
întruchiparea desăvârşită a unei metropole 
ştiinţifico-fantastice retro. Înghesuit între Portul 
Victoria, la nord, şi coloana vertebrală muntoasă 
a insulei, pe care se afla acum Cho, oraşul nu se 
extinse atât pe orizontală, cât pe verticala. 
Zgârie-nori vârâţi unul în altul se înălțau 
acoperiţi de firme luminoase computerizate. În 
clădirile de apartamente cu multe etaje, la 
prețuri astronomice, lumina se aprindea pe rând, 
la fiecare etaj, odată cu lăsarea nopţii. Detaşat de 
lumina stelelor, de bani şi visuri, conturul 
oraşului închipuia pe cer un şir artificial de 


munți. Vizavi de portul săgetat de curcubeu, 
Kowloon prelungea acelaşi diminuendo în Noile 
Teritorii. 

Restaurantul era un spaţiu cu ornamente art- 
deco şi design geometric în lemn incrustat. 
Culorile aprinse şi luminile puternice de la 
intrare anticipau peretele înalt de sticlă din sala 
de mese, prin care se vedea oraşul noaptea. Ben 
se aştepta să zărească automobile aeriene 
vâjâind pe cer sau să fie întâmpinat de un robot 
pe post de şef de sală. 

— Domnul Cho? I se adresă o femeie în jachetă 
de mătase albastră şi pantaloni negri largi, care 
se apropie de el cu mâna întinsă. Detectiv Lu 
Mei-lin. 

Strângând mâna şi luând cartea de vizită oferită 
odată cu ea, Ben Cho realiză că se aşteptase ca 
detectivul Lu să fie un polițai bătrân, un bărbat. 
Fu surprins să vadă că Lu era, de fapt, o femeie 
cu fizic compact, energică, de aceeaşi vârstă cu 
el. Traversând restaurantul spre masa lor, se 
întrebă dacă Adjoumani, din motive greu de 
înțeles, nu ascunsese cumva adevărul în mod 
intenționat. Beckwith sigur aşa procedase. 

Privit de la masă, oraşul oferea o perspectivă 
spectaculoasă, aşa cum sperase Ben. După ce 
comandară vinul, schimbară câteva cuvinte 
despre panoramă. Ben îi relată impresiile lui 
despre Hong Kong, prezentându-i drept un loc în 
care nasul cămilei din viitor se furişase pe sub 


clapa cortului din prezent. 

— Eu prefer această vedere a Hong Kong-ului 
decât pe cea din port, spuse detectivul Lu. 
Disting foarte bine ceea ce văd şi aud, dar de pe 
promenada portului din Kowloon se văd prea 
multe firme mari, de neon, pe zgârie-norii aflați 
vizavi de strâmtoare. Nici măcar eu nu rezist la 
nivelul ăsta de „etalare a mărcilor”. 

Chelnerul le aduse vinul. 

— În esență, Hong Kong-ul reflectă, în aceeaşi 
măsură, dragoni bătrâni şi tehnologie de ultimă 
oră, rosti detectivul, făcând o pauză ca să soarbă 
din băutură. A! Prietenii englezi îmi spun 
Marilyn. 

Ben Cho încuviință din cap. O chelneriță 
chinezoaică tânără, al cărei accent australian 
evident şi stil dezinvolt îi mascau aspectul sobru, 
le luă comanda. O orchestră de jazz începu să 
cânte în fundal. 

În timp ce mâncau, Ben vorbi despre munca lui, 
despre relația vagă cu decedatul Jaron Kwok, 
chiar şi despre pierderea soției sale. Află detalii 
despre activitatea de polițist a lui Lu, despre 
familia ei şi cunoştinţele ei de antropologie. Din 
conversaţia lor reieşea că Lu era trecută prin 
şcoala vieţii, dar avea o pregătire intelectuală la 
care nu se aşteptase. E destul de agilă ca să dea 
replici inteligente, se gândi el. 

Lăsând replicile inteligente la o parte, 
conversaţia din timpul mesei se dovedi lejeră şi 


directă. În lumina blândă a restaurantului, Lu 
era foarte frumoasă, iar el se simți atras de ea. 
La desert însă începură să vorbească despre 
circumstanțele neobişnuite ale dispariției lui 
Kwok din această lume. Ben repetă că nu 
înțelegea cum ar fi putut echipamentul respectiv 
să-i dea foc, dacă ceea ce rămăsese după el era, 
într-adevăr, cenuşă. 

— Şi cum rămâne atunci cu celelalte fenomene? 
Întrebă Lu  dintr-odată, întrerupându-i în 
mijlocul frazei. 

— Care fenomene? 

Lu se uită la el lung, apoi aruncă o privire prin 
restaurant. Peste câteva clipe păru că luase o 
hotărâre în legătură cu ambianța, sau cu el. 

— Daţi-mi voie să achit eu nota, îi spuse ea. 
Apoi poate doriți să facem o plimbare la 
Pavilionul Leilor? Oraşul e foarte frumos privit 
din Foişor. 

Curios, Ben nu avea de gând s-o refuze. 

leşiră din restaurant şi se îndreptară spre 
Pavilion şi Foişor. În afară de un bărbat bătrân 
care-şi plimba câinele Lhasa apso, locul era 
pustiu, probabil pentru că era târziu — o noapte 
neobişnuit de rece din timpul săptămânii. 
Priveliştea din foişorul cu acoperiş în formă de 
pagodă era splendidă, dar mintea detectivului 
stătea la cu totul altceva. 

— Poftim, îi spuse ea, scoțând din buzunar un 
dispozitiv electronic de vizualizare. E mai bine 


aşa? 

— Da, mult mai bine, răspunse Ben, ridicând 
dispozitivul în dreptul ochilor şi cercetând oraşul 
cu privirea. Dar ceea ce se câştigă prin mărire se 
pierde la scară şi context, ştiați? 

— Atunci asta o să vă ajute, rosti Lu. Cu o 
mişcare de prestidigitaţie, detectivul scoase din 
buzunar un minidisc şi-l introduse în 
deschizătura din  lateralul dispozitivului, 
acționând simultan funcţia de rulare. 

Ben se uită din nou prin dispozitiv, dar constată 
surprins că imaginea în timp real a conturului 
oraşului pe cer dispăruse, înlocuită de o 
înregistrare. În timp ce privea, îşi dădu seama că 
vedea o înregistrare de televiziune cu circuit 
închis a interviului recent luat de detectiv 
doamnei Quian, femeia de serviciu din hotel care 
a ajuns prima la locul incidentului. Quian nu 
ştia că era înregistrată, dar din felul în care 
privea într-una în direcția camerei, Ben deduse 
că înregistrarea era făcută printr-o oglindă 
transparentă. Fusese dintotdeauna fascinat de 
ele. Semăna cu al patrulea perete invizibil care 
separa publicul de actorii de pe scenă. Sau pe 
Dumnezeu de muritorii de rând. 

— ... nu zic că a fost foc. Ceva ca focul. 

Interviul sau interogatoriul luat de detectiv 
femeii cu păr cărunt se desfăşura în engleză. Cho 
fu recunoscător că Hong Kong-ul fusese colonie 
britanică şi-şi mască uşurarea. Julie Quian nu 


vorbea engleza fluent, dar se descurca mult mai 
bine decât o făcea el în cantoneză. 

— Ce vrei să spui? Întrebă detectivul. 

— Nu era în flăcări, dar sclipea. Dispărea. În 
fragmente şi transparent. 

— Dacă a devenit transparent, insistă Lu, ce ai 
văzut prin el? Aşternutul? Capătul celălalt al 
camerei? 

— Nu, nu, nu. Ca un televizor pe un canal 
separat de restul lumii. Zi cu soare în alt loc 
strălucea prin el. Pe urmă s-a spart cu... cum îi 
zice... Paraziți? Zgomot alb? A rămas numai 
cenuşă pe pat şi miros ciudat. 

Înregistrarea CCTV se opri şi reapăru conturul 
oraşului pe cer. Ben Cho cobori dispozitivul şi se 
întoarse spre detectivul care-l privea aşteptând, 
cu o mână proptită de balustrada al cărui capăt 
era sculptat în formă de leu. Îi dădu calm 
aparatul înapoi. 

— Ei bine? Întrebă Lu încet. 

— Pe de o parte, poate fi de maximă importanţă, 
răspunse el pe acelaşi ton şoptit. Pe de alta, toată 
lumea ştie că nu te poţi încrede în asemenea 
martori. Nu am nicio explicaţie plauzibilă a 
fenomenului care a provocat incidentul descris 
de doamna Quian. 

— Dar una neplauzibilă? 

Ben se gândi o clipă înainte de vorbi din nou, 
mai încet: 

— După spusele ei, se pare că ceva... suprascria 


propria existenţă a lui Jaron Kwok. Ca o dischetă 
pe care se copiază date noi peste cele vechi. 

— Cum e posibil aşa ceva? 

— Nu sunt sigur că e posibil. O persoană nu e 
un set de date care să fie stocate sau retrase. Nici 
mediul pe care se stochează sau de pe care se 
retrag datele. 

— Tu eşti expertul, spuse Lu pe un ton puţin 
mai ridicat, scuturând din umeri. E posibil să fi 
fost atacat prin sistemul distribuit cu care se afla 
în legătură în momentul respectiv? 

— Computerul mondial? E foarte improbabil. 
— Dar tot trebuie să explicam de ce s-a topit 
laptopul şi vizorul. Şi „cenuşa”. 

— Da. Ben se întoarse să privească din nou 
conturul luminat de neoane al oraşului pe cer. 
Uite, trebuie să particip la comemorarea lui 
Jaron Kwok la sfârşitul săptămânii, deci mâine 
trebuie să mă întorc în SUA. Îţi sunt dator, aşa 
că tratează ce-ţi voi spune acum ca atare. Poate 
vei vrea să urmăreşti nişte piste... 

Ben se opri în ultima clipă, încă nesigur. Oare 
ce protocoale încălca dacă vorbea? Abia o 
cunoscuse pe Marilyn şi între ei nu exista decât 
o relație profesională vagă. Câţiva dintre oamenii 
care l-au trimis aici ar considera că trădează 
dacă face orice fel de dezvăluire acestui detectiv. 
De ce s-o facă? Vin şi conversație la cina servită 
în lumina lumânărilor, lângă un oraş care 
sclipeşte la picioarele lor ca o constelație de aştri 


pe pământ -— asta nu era o scuză. Nici faptul că, 
de la moartea Reynei, îi lipsise foarte mult 
compania apropiată a unei femei cu care pur şi 
simplu să stea de vorbă nestingherit. 

Nu. Îi va vorbi lui Marilyn pentru că avea 
încredere în ea într-un mod inexplicabil. 

— Nu ştiu dacă v-a spus cineva, începu el, 
scoțând din buzunar un PDA t-com şi 
acționându-i ecranul cu un stylus, dar 
aproximativ în momentul în care a dispărut 
Jaron Kwok, s-a lansat o transmisie în infosferă. 
A fost postată pe mai multe site-uri în format 
bidimensional. la cartea asta de vizită pe care o 
printez. E o cartelă smart, vezi banda? Am 
inscripționat pe ea numerele de telefon şi adresa 
mea de net, plus adresele celor mai bune site-uri 
din infosferă din transmisia Kwok. 

Luă cartela, o privi şi o puse în buzunar. Ben se 
răsuci spre conturul oraşului pe cer şi spre 
liniştea copleşitoare care se înălța din el. 

— Cenuşa gri-roz sau pulberea nisipoasă sau ce 
o fi substanța pe care-o îngropăm, reluă el. Ai 
luat mostre din ea, nu? Ar fi bine să verificați şi 
altceva decât caracteristicile ei fizice, chimice sau 
biologice. Nu sunt sigur, dar cred că poate 
conține şi alt gen de informaţii. Date. 

— Ce fel de date? 

— Ar putea fi aproape orice. Capacitatea de 
stocare pe disc atinge sute de gigaocteţi pe inch 
pătrat în ziua de azi. Până şi fragmente foarte 


mici dintr-o unitate de hard-disk conţin cantități 
impresionante de date. De ani de zile se spune că 
spionii pot scoate un disc, îl pot sfărâma şi fura 
datele sub formă de pulbere în buzunar. 

Detectivului îi scăpă un pufnet. Ben se încruntă. 

— Ştiu că sună incredibil, dar n-o să mai râzi 
dacă datele au fost codificate inițial în din n. 

— Ce-i asta? 

— Seamănă cu o hologramă laser, îi explică 
Ben, în care fragmente mai mici decât întregul 
pot conţine întregul. Codificarea în din n 
răspândeşte date în n fragmente al căror în, 
indiferent care, este suficient pentru a recupera 
datele relevante - un document codificat în 
treizeci şi două de fragmente, să zicem, dintre 
care opt, indiferent care, sunt suficiente pentru 
a reface întregul document. 

— În acest caz, spuse Lu, privindu-l cu ochii 
îngustați, cât din scrumul ăsta e necesar pentru 
a recupera întregul? Şi ce fel de întreg? 

— Habar n-am. Totuşi, merită să vă faceți timp 
ca să investigați pista asta. 

Lu îşi întoarse privirea spre peisajul citadin 
sclipitor. 

— E o nebunie, dar te cred. Spune-mi, de ce mă 
ajuţi? 

Se întoarseră cu spatele spre oraş şi porniră 
către Peak Tower. 

— Aş putea să te întreb şi eu acelaşi lucru, 
replică Ben. Sau pur şi simplu să-ți spun serviciu 


contra serviciu, pentru că mi-ai arătat interviul. 
— Ai putea. 

— Şi, totuşi, spuse Ben, gâfâind uşor în timp ce 
urcau panta, poate că nu e doar atât. Ţara mea 
a trecut printr-o cursă a înarmărilor nucleare şi 
un război rece în ultima sută de ani. N-am 
învăţat prea mult din ele, dar tot am reţinut câte 
ceva. Între noi şi Uniunea Sovietică exista o 
strategie numită MAD - mutually assured 
destruction”. 

— Am auzit de ea. 

— În centrul ei se afla o idee paradoxală: ca să 
fii în siguranţă, trebuie să fii vulnerabil. Ideile 
paradoxale n-au fost niciodată populare în ţara 
mea, doamnă Lu. Astăzi sunt şi mai puțin 
populare. Poate că nici în țara ta nu sunt foarte 
apreciate. 

— Nu, nu prea, recunoscu ea. Mai ales dată 
fiind situația Nepal-Tibet. 

Ben  încuviință.  Ascultase ştirile după 
întoarcerea lui din sălbăticie. Guvernul chinez 
protesta împotriva rebelilor tibetani înarmaţi, 
care foloseau bazele din Nepal pentru a hărţui 
provincia chineză a Tibetului. În funcţie de care 
reprezentant oficial al partidului era vorba, fie 
Nepalul era împuternicitul Indiei, fie ambele 
state asiatice erau împuternicite ale SUA. 

— Asta-i rău, pentru că, după părerea mea, şi 


7 Distrugere reciprocă asigurată (n.tr.). 


țara mea şi ţara ta sunt pe cale să fie prinse într- 
o nou tip de cursă a înarmărilor, un nou gen de 
conflict. Jaron Kwok ar putea fi prima lui 
victimă, chiar dacă nimeni nu ştie încă în ce fel. 

Ajunseseră la promenada din piaţă. Peak Tower, 
cu silueta lui în formă combinată de tigaie 
chinezească-nicovală, se ghicea deasupra lor 
prin întuneric. Şi promenada era goală, cu 
excepţia unui tânăr mătăhălos, care o ţinea de 
talie pe prietena lui unduioasă, la capătul opus 
al platformei. Ben observă că Lu aruncă o privire 
scurtă cuplului, apoi scutură din cap, ca şi cum 
ar fi vrut să-şi limpezească ideile. Tinerii păreau 
că se giugiulesc şi din dragoste, dar şi ca să se 
încălzească. 

— M-am gândit de multe ori, spuse Lu, că 
viitorul e prea important ca să fie lăsat pe mâna 
conducătorilor. 

— Un adevăr subversiv, doamnă Lu. 

— Spune-mi Marilyn, îl rugă ea, zâmbind. 
Cineva a zis că adevărul te eliberează, dar nimeni 
n-a spus că te pune la adăpost. 

Ben râse şi-i strânse mâna. 

— Sunt convins că politicienii, generalii şi 
indivizii plini de bani nu sunt de acord cu tine. 

— Fără îndoiala. 

— lau tramvaiul înapoi, spuse Ben, deci ne 
despărțim aici. Am deja cartea ta de vizită şi 
tocmai ţi-am dat-o pe a mea. Hai să păstrăm 
legătura. 


— De acord. Şi, Ben... fii atent, mai ales dacă tu 
eşti cel care transportă cenuşa lui Jaron Kwok. 
— Sunt atent, dar de ce îngrijorarea? 

În grabă, Lu introduse încă un disc în 
dispozitivul de vizualizare şi i-l înmână, de data 
asta fără a pretinde că trebuia să admire oraşul. 
O altă înregistrare cu camera de supraveghere, 
din câte îşi dădu seama Ben, deşi nu din aceeaşi 
sursă ca interogatoriul lui Quian. În imagine se 
vedeau doi bărbați, unul slab, cărunt şi cu 
ochelari, în halat alb de laborator şi pantaloni 
largi, celălalt mai tânăr, îndesat, în haine de 
camuflaj pentru deşert. Sunetul era de slabă 
calitate, dar chiar şi aşa, înțelese că tânărul îi 
cerea ceva bătrânului. Tonul şi expresia celui din 
urmă arăta că refuză categoric să dea ce i se 
cerea. 

Atunci bătrânul făcu o greşeală. Se uită în altă 
parte, spre ceva de lângă el, în birou sau în 
laborator. Tânărul îi urmări privirea şi văzu la ce 
se uită. Se auzi zgomot de sticlă spartă. În mâna 
dreaptă a tânărului sclipi scurt un obiect cu care 
îl lovi pe bătrân în piept de mai multe ori. După 
sângele scurs, Ben deduse că respectivul obiect 
era un cuțit, iar bătrânul fusese înjunghiat de 
mai multe ori înainte de a cădea. Tânărul 
dispăru din vedere, cu o pungă de plastic în 
mâna stângă. 

— Mi se pare filmul unui furt. 

— Da, confirmă Marilyn, cu vocea tulburată. 


Victima e Charles Hui. A lucrat la cazul Kwok din 
partea biroului procurorului. După cum e 
îmbrăcat, credem că hoţul asasin are legătură cu 
Războinicii Noilor învățături. Am stabilit, cât am 
putut, că singurele obiecte furate de la Hui au 
fost mostrele luate de la scena morţii lui Kwok. 

Ben căzu pe gânduri şi rămase aşa o vreme. 

— Investighezi şi asasinarea lui Hui? 

— Nu. Dar am fost prieteni. De obicei era foarte 
atent... cu toate. Nu m-am gândit niciodată c-o 
să moară aşa. Am vrut să afli şi tu, dacă 
transporți mostrele lui Kwok înapoi în Statele 
Unite. 

— Şi tu? Nu ai şi tu mostre? 

— Nu-ţi face griji pentru mine. Meseria mea îmi 
cere să înțeleg crima. Oricât e de tragic, măcar 
Charles Hui a fost ucis într-un fel pe care-l 
înțeleg. Dacă Jaron Kwok e victima unui nou tip 
de asasinat, atunci trebuie să existe şi un nou tip 
de asasin care se plimbă pe aici. 

— Crezi? 

— Sunt aproape sigura, spuse Lu şi ridică din 
umeri. Încearcă să călătoreşti în siguranţă înapoi 
în SUA. Nu, mai bine ia masuri să fii în siguranţă. 

Se despărțiră fluturând amândoi din mână, 
nereuşind să păstreze impresia de degajare 
pentru eventualii privitori. 

Aşteptând la Peak Terminus, Ben începu să 
analizeze cum se petrecuse seara. Nu ieşise 
conform planurilor sale, trebuia să recunoască. 


Era Marilyn Lu o cinică sau o idealistă sau - ca 
el - un amestec excentric din ambele? 

Se urcă în tramvaiul gol. În timp ce vagonul 
aluneca pe panta muntelui, controlat, prin 
vegetația luxuriantă întunecoasă, spre 
densitatea de lumini a Hong Kong-ului şi a vieții 
de noapte ascunse în spatele lor, Ben se întrebă 
dacă nu cumva Lu îl dusese de nas, dacă nu-l 
considerase un prostănac singuratic, făcându-l 
să spună mai multe decât auzise el de la ea, 
poate să se trădeze, pe sine sau chiar ţara lui, 
într-o manieră obscură. 

Nu, Marilyn nu părea genul de Mata Hari. 
Înregistrarea morţii lui Hui părea şi ea reală. 
Dacă o găsise tot mai atrăgătoare pe măsură ce 
seara trecea, dacă încrederea sa izvora din 
dorințele sale trupeşti vechi, atunci vina era a 
lui, nu a ei. În plus, nu dezvăluise nimic din ceea 
ce ea n-ar fi putut afla singură din infosferă sau 
din testarea mostrelor din cenuşa lui Kwok. Iar 
avertizându-i, arătându-i ce pățise Hui, îi făcuse 
un serviciu şi-l pusese în gardă. 

Lunecând prin noapte, Ben fu cuprins de 
îngrijorare. Deşi reacția lui față de Marilyn Lu era 
mai mult bazată pe încredere decât pe atracţie 
fizică, tot se simţea de parcă ar fi trădat-o pe 
Reyna. Dar mai era ceva. Oare crezând că pot 
vedea dincolo de paradoxuri, că pot fi mai nobili, 
mai cinstiți şi mai drepţi decât oricine altcineva, 
într-un fel chiar mai vulnerabili, se induceau în 


eroare unul pe celălalt? Pe ei înşişi? 

CEEA-CE-TREBUIE-ŞTIUT 

Crypto City 

Directorul adjunct Brescoll tocmai se întorsese 
de la o şedinţă la Langley când primi mesajul de 
reamintire. Peste zece minute era programată o 
informare importantă în cazul Kwok, într-una 
dintre sălile de conferințe ale NSOC. În drum 
spre Centrul de Control al Vizitatorilor din Sediul 
Central/ Operativ, îşi dădu seama că trebuie să 
se grăbească. 
Din punct de vedere arhitectonic, sediul arăta ca 
un hipercub în straturi, din sticlă reflectorizantă 
închisă la culoare. În spatele ei se aflau alte 
straturi mai adânci de sticlă antiglonț, un spaţiu 
gol de câţiva centimetri, prins între panourile 
interioare şi cele exterioare, şi un scut de cupru 
împotriva radiațiilor electromagnetice. Toate 
erau menite să facă din cei şaizeci şi opt de acri 
de teren o gaură neagră a informațiilor, care 
absorbea orice semnal electromagnetic care 
trecea prin zonă, fără să dea înapoi un singur 
electron. 
Brescoll pătrunse în labirintul de etaje şi 
coridoare interconectate în pentagonul alb, de 
două etaje, al Centrului de Control al 
Vizitatorilor. După barierele Terminalelor de 
Control al Accesului şi postul de comandă 
central, se afla un tablou înalt de doi metri, cu 


sigla NSA. 

Inserându-şi ecusonul în cititorul de confirmare 
şi trecând de barieră, se uită la siglă. „Eternul!” şi 
„perpetuul” cerc cu contur alb. Cuvintele 
Naţional Security Agency în semicercul superior, 
United States of America în cel inferior, separate 
în ambele părți de o stea de argint. Fondul 
albastru pe care domneşte un vultur cu aripile 
întinse şi răsucite. Pe pieptul lui, un blazon roşu, 
alb şi albastru, reprezentând națiunea, 
congresul şi preşedintele. Pasărea strânge în 
gheare „cheia siguranţei”, argintie, preluată din 
emblema apostolului Petru. 

Mergând spre dreapta, spre liftul particular, 
Brescoll  chicoti în sinea lui.  Obsedaţii 
conspiraţiilor au făcut întotdeauna tam-tam pe 
motiv că şi emblemele papale aveau Cheile 
Sfântului Petru. Şi că sediul agenţiei era în Anne 
Arundel County - cu secole în urmă, membrii 
familiei Arundel fuseseră conspiratori englezi de 
frunte şi cripto-catolici. Pentru paranoici, asta 
însemna că NSA avea legături cu Vaticanul, cu 
Ordinul Templierilor, cu Sfântul Graal, cu locul 
în care era ascuns Chivotul Legământului. Et 
caetera, et caetera. Să le fie de bine. 

Jim hotări că nu mai are timp să treacă pe la 
biroul său din apartamentul directorial de la 
etajul al optulea. Se duse direct la OPS 1 şi 
Centrul de Operaţiuni pentru Siguranța 
Naţională din Camera 3E099. Călcând pe 


inițialele NSOC încrustate în podea, trecu prin 
uşi de sticlă automate şi pe sub siglele celor trei 
organizații de servicii armate care alcătuiau 
Serviciile de Securitate Centrale, aripa militară a 
NSA. 

Apoi îşi croi drum printr-un spaţiu care i se 
păruse dintotdeauna jumătate cameră de 
discuții, jumătate instalație de monitorizare. 
Cubicule se  îngrămădeau unul într-altul, 
monitoare de computer licăreau peste tot. Pereţii 
erau acoperiți de ecrane video. Câţiva dintre 
tehnicienii mai tineri purtau ochelari de realitate 
augmentată. Unii aveau ecrane 
pseudoholografice pe birou. Aceste sisteme 
flashbar erau mult mai obişnuite decât unitățile 
de proiecţie holografică mai noi şi mai scumpe 
care se întindeau până la tavan în Camerele I. 
Aici Brescoll nu zări decât două astfel de unităţi 
mai mici, care atârnau deasupra staţiilor de 
lucru. 

Afară, apoi în jos, pe coridor, pe lângă 
Activitatea de Sprijin Special, Brescoll ajunse la 
Centrul Mondial de Teleconferinţe exact la timp. 
În jurul mesei de conferinţe îi zări nu doar pe cei 
la care se aşteptase - Rollwagen, Wang, 
Lingenfelter şi Beech - dar şi pe mulți alții. 
Printre ei îl recunoscu pe matematicianul Tercot 
— şeful lui Wang şi Lingenfelter şi asistentul 
principal al directorului agenţiei — şi pe general- 
locotenentul  Retticker, director-adjunct cu 


operaţiunile şi şeful lui Beech în Serviciul Special 
Comun NSA/CIA. 

Aşezându-se lângă  Rollwagen, Brescoll îi 
recunoscu pe câțiva de la Direcţia Operaţiunilor 
şi de la Direcţia Tehnologiei şi Sistemelor, 
specialişti de primă mână din Grupul W 
(Probleme Globale şi Sisteme Armate) şi Grupul 
M (Producţie Geopolitică şi Militară). Îl salutară 
şi câțiva de la consiliul consultativ NSA şi din alte 
sectoare ale comunităţii de informaţii. De la 
Agenţia de Informaţii a Apărării. Din armată, 
marină, aviație şi serviciile secrete. De la FBI şi 
Siguranța Internă. De la Departamentul de Stat. 
Sub peretele de monitoare, sala de conferinţe 
era plină la maximum, cu douăzeci şi cinci de 
participanţi. Cine din comunitatea informațiilor 
nu era reprezentat aici? Se întrebă. Trezoreria? 
Energia? Imagistica şi Cartarea? Nu era deloc un 
răspuns potrivit, ţinând seama de cazul Hui. 
Poate devenise mai important cazul Kwok. Era 
de înţeles, bănui el. Unităţile NSA răspundeau de 
asigurarea securității comunicațiilor pentru CIA, 
FBI, Guvern, Siguranţa Interni şi Pentagon. Dacă 
ceva amenința legăturile de comunicare, atunci 
toate aceste instituţii erau amenințate. 

Aproape toți cei din încăpere aveau laptopuri 
sau PDA-uri în față sau la îndemână. Câţiva 
aveau versiuni superioare de ochelari RA şi 
sisteme flashbar. Fiecare participant se simțea 
pregătit să facă schimb de informații garantate. 


— Cred că-i timpul să începem, spuse 
directoarea Rollwagen, consultându-şi ceasul. 
Bine aţi venit cu toții. Găsiţi prezentarea situaţiei 
actuale în hârtiile dumneavoastră, dar aş vrea să 
reiau câteva aspecte înainte de a vi-i prezenta pe 
cei doi participanţi de la distanță. Jaron Kwok, 
analist şi lingvist NSA, care lucra cu documente 
furnizate inițial de CIA, a dispărut în China şi se 
presupune că a murit. În momentul dispariţiei 
sale, a fost lansată o holotransmisie către un 
număr foarte mare de site-uri din infosferă. 
Transmisia făcea referire, cel puţin indirect, la o 
serie de proiecte confidenţiale ale noastre aflate 
în desfăşurare. Pentru a vă ajuta să vă puneţi la 
curent cu situația, daţi-mi voie să vi-i prezint pe 
Robert Beckwith, din partea guvernului, în 
prezent aflat la Hong Kong, şi pe agentul special 
DeSondra Adjoumani, sosită recent din acelaşi 
oraş, dar pe moment aflată la sediul FBI, pentru 
a raporta la încheierea misiunii. 

Pe două dintre monitoarele mari de perete, un 
bărbat anglo-american şi o femeie afro- 
americană înclinară din cap, confirmându-şi 
prezența. A, probabil că Beckwith e omul 
guvernului în afacerea asta, îşi zise Brescoll. El 
se va coordona cu Adjoumani. Era ataşatul legal 
la Consulatul American din Hong Kong, în vreme 
ce şeful ei, delegatul pentru China, lucra în afara 
Ambasadei Americane din Beijing. 


— Înainte de incident, reluă  Rollwagen, 
activitatea lui Jaron Kwok pentru NSA se 
concentra pe abordările criptoanalitice ale 
cifrurilor şi codurilor istorice recalcitrante, mai 
ales cele referitoare la China. Rezerva sa este 
profesorul Ben Cho. Pentru a vă oferi detalii 
suplimentare şi a vă răspunde la întrebări, îl rog 
pe directorul-adjunct al NSA să preia discuţia. 
— Prin intermediul CIA, începu Jim Brescoll, 
informatorii noştri din programul 
Tetragrammaton ni l-au recomandat pe 
Benjamin Cho din acelaşi motiv pentru care îl 
recomandaseră anterior pe Jaron Kwok. Ca şi 
acesta, Cho este un geniu în recunoaşterea şi 
stabilirea conexiunilor inovatoare dintre tipare, 
în special  interdisciplinare. Recunoaşterea 
tiparelor stă la baza descifrării codurilor, iar 
abilitatea aceasta ar trebui să-i fie de mare ajutor 
la investigarea dispariției predecesorului său. 

— Cât ştie Cho despre ceea ce lucra 
predecesorul lui? Întrebă Max Pearsall, ofițerul 
de legătură dintre Siguranţa Internă şi FBI. 

— Îi dăm informaţii limitate, răspunse 
directorul-adjunct. Mai sunt foarte multe pe care 
nu le ştim despre activitățile lui Kwok şi am vrea 
ca Ben Cho să pună întrebările potrivite: Ce ştia 
Kwok? Ce i s-a întâmplat? Cât ştiu chinezii 
despre el şi cercetările lui? Şi aşa mai departe. 
Se pare că Cho a stabilit o relație de lucru cu un 
detectiv local, o femeie numită Lu. Dacă ținem 


bine situația în mâini, l-am putea folosi mai 
eficient pe post de unealtă, cum fac chinezii cu 
Lu. Deci va trebui să echilibrăm cumva controlul 
şi autonomia. 

— De ce? 

— Intenţia noastră e să-i dăm lui Cho numai 
informaţiile de care are nevoie ca să meargă pe 
calea lui Kwok, să redescopere din ce cauză a 
dispărut acesta şi, probabil, ce l-a omorât. Vom 
evita să-i afectăm cercetările sau să le dăm 
indicii chinezilor, pe cât posibil. Dar îl vom 
supraveghea atent. Nu vrem ca investigația lui să 
se termine ca a lui Kwok. 

— Şi ceea ce nu ştie, n-are cum să spună, 
adăugă  Rollwagen, intervenind în discuţie. 
Chinezilor, crimei organizate sau oricărei celule 
teroriste. Tuturor celor care s-au arătat 
interesați de materialul postat de Kwok pe 
diferite site-uri din infosferă. 

— În ce stare se află echipamentul de calcul şi 
comunicare al lui Kwok? Întrebă femeia din 
Grupul M. Vizorul virtual, implanturile şi 
laptopul? 

M-am gândit c-o să pună întrebarea asta, îşi zise 
Jim.  Ciberinfrastructura şi telecomunicațţiile 
vulnerabile erau domeniul Grupului M. 

— Cred că la întrebarea asta va răspunde mai 
bine domnul Beckwith sau doamna Adjoumani, 
spuse directorul-adjunct, bucuros să iasă din 
luminile rampei. 


— Chinezii, suntem convinşi, au scanat cel 
puţin vizorul şi laptopul, spuse Beckwith. 
Implanturile au dispărut sau au fost distruse 
odată cu Kwok. Am reuşit să redobândim 
controlul asupra laptopului şi vizorului, cu toate 
că şi asta a necesitat mari presiuni diplomatice. 
Mai ales asupra Securităţii statului chinez, 
Guoanbu. 

— Măcar le-aţi primit înapoi, spuse femeia din 
Grupul M. Mai bine decât înregistrările pe care le 
avem noi de la posturile de ascultare aeriene. 

— Sau Pueblo şi Coreea de Nord, adăugă 
Rollwagen posacă. 

Câteva capete cărunte din sală încuviințară în 
linişte. 

— Cât a fost reținută nava USS Pueblo, fără 
echipaj? Patruzeci de ani? Cincizeci? 

— Dar restul bunurilor lui Kwok? Se interesă 
Pearsall, de la FBI. Ce s-a întâmplat cu cenuşa 
lui? Cu însemnările lui? 

— Am reuşit să obţinem împuternicire de la 
soția lui, Cherise Lemoyne, răspunse Adjoumani. 
Nu mai locuiau împreună, dar erau încă legal 
căsătoriți. Autorităţile chineze i-au permis lui 
Benjamin Cho să aducă în SUA bunurile 
personale ale lui Kwok la întoarcere. Conform 
politicii NSA, am copiat însemnările lui Kwok şi 
am luat mostre din hainele şi rămăşiţele lui 
imediat ce au ajuns la Cho. La ora aceea, dr. Cho 
lua cina cu detectivul Mei-lin Lu, din Regiunea 


Administrativă Specială. Aşa că nu ştie de 
acțiunea noastră. 

— Credeţi c-a fost înţelept să i se permită lui 
Cho să petreacă atât timp cu detectivul, 
nesupravegheat? Întrebă Paul Riordan, de la 
DIA. 

Atât Beckwith, cât şi Adjoumani se uitară în altă 
parte, apoi îşi întoarseră din nou privirea exact 
în acelaşi moment, deşi erau la mii de kilometri 
distanţă. Efectul fu neliniştitor, cu atât mai mult 
cu cât nu fusese nimic intenţionat. 

— Am pus pe cineva să-l urmărească, spuse 
Adjoumani. El şi Lu au văzut un bărbat care-şi 
plimba câinele — dacă l-au observat. 

— Avem toate motivele să credem că Guoanbu a 
procedat la fel cu Lu, adăugă Beckwith. 

— Verificările noastre au indicat că Lu este un 
polițist care se ocupă de crime şi sinucideri, 
continuă Adjoumani. Nu a fost implicată în 
incidente politice importante. 

— Avem şi dovezi, spuse Beckwith, că aparatul 
de securitate chinez a menținut-o pe Lu la 
distanță de tot ce nu ţine de specialitatea ei, 
medicina legală. E posibil ca noi să ştim mult mai 
multe despre cine o are sub supraveghere decât 
ştie ea. 

Capetele din sala de teleconferinţe se înclinară 
din nou a încuviințare. Riordan părea mulțumit 
că Lu era ţinută mai strâns de chinezi decât Cho 
de NSA. 


— Ce e cu postarea materialului lui Kwok în 
infosferă? Întrebă generalul Retticker, 
întorcându-se spre Jim Brescoll. Aţi spus că s- 
au arătat interesaţi cei de la crima organizată şi 
grupurile teroriste. S-au luat măsuri în legătură 
cu asta? Au apărut grupările pe urmele lui Cho? 
Retticker vrea neapărat să ştie asta. Ofițerii de 
legătură constituiau o parte importantă a 
capacităţii operaționale sub acoperire a CIA de la 
bun început. În zona opiumului, din Turcia în 
Thailanda, din Asia de Sud-Est, în anii 1950, 
până în Asia Centrală, în prezent. Regiunea 
cocainei din cele două Americi, din Peru în 
Mexic, iar acum şi în Zona Liberă Trifrontalieră, 
TBFZ. 

În ultimele decenii, TBFZ fusese un soi de cămin 
al contrabandiştilor cu droguri, al teroriştilor, 
dealerilor de armament, „spălătorilor” de bani, 
falsificatorilor, fugarilor şi al celor de la crima 
organizată din Rusia, China, Japonia, Nigeria şi 
Orientul Mijlociu. Zona gemea de seniori ai 
războiului, ai crimei,  contrarevoluţionari, 
fanatici violenți şi alți aşa-zişi părinți fondatori. 
Mai demult, agenţia încercase să nege aceste 
legături. Astăzi însă, toate păcatele erau iertate 
în numele Cruciadei  Măreţe împotriva 
terorismului. Chiar dacă trebuia să te culci cu 
terorişti islamici ca să destabilizezi un stat 
inamic puternic, aşa cum era China comunistă, 
tot era scuzabil. 


Jim oftă în sinea sa. Ştia că luptau toți de 
aceeaşi parte a baricadei, dar nu era convins că 
respectau toţi aceleaşi reguli. 

— Avem motive să credem că un tânăr şi o 
tânără, un cuplu care se giugiulea pe promenada 
din Victoria Peak când Lu şi Cho erau acolo, nu 
erau doar o pereche de îndrăgostiți, interveni 
Adjoumani. L-am identificat în persoana 
bărbatului pe Zuo Wenxiu, membru al grupului 
musulman extremist Războinicii Noilor 
învățături. Zuo e şi suspectul principal în cazul 
uciderii lui Charles Hui, de la biroul 
procurorului. Hui lucra la cazul Kwok când a 
murit. 

Camera fu străbătută de murmure şi capetele se 
înclinară din nou. 

— În ceea ce priveşte postarea materialelor 
Kwok, spuse Brescoll, revenind la discuție, le-am 
lăsat în pace. Am putut monitoriza traficul de pe 
site-urile respective şi am descoperit cine a fost 
cel mai interesat de ele. 

Jim se uită la directoare, apoi făcu un semn din 
cap spre ecranele mari, pe care încă se mai 
vedeau chipurile lui Beckwith şi Adjoumani. 
Janis Rollwagen înțelese aluzia. 

— Domnule Beckwith, doamnă Adjoumani, 
spuse ea cu voce liniştită, în numele tuturor 
celor de față, aş vrea să vă mulțumesc pentru 
munca depusă şi pentru timpul pe care l-aţi 
acordat acestei şedinţe. Vă rugăm să ne ţineţi la 


curent cu activitatea dumneavoastră. Încă o 
dată, vă mulțumim foarte mult. 

Beckwith şi Adjoumani îşi luară la revedere, 
apoi imaginea lor dispăru de pe ecrane. Toţi cei 
din sală se întoarseră spre Rollwagen şi Brescoll. 

— Mai bine zis, nu ne-am atins de site-urile 
respective până nu de mult, continuă directorul- 
adjunct. La început au fost o momeală foarte 
bună, dar a crescut la maximum interesul 
pentru ele, mai ales din partea chinezilor. Un 
informator cu legături la Institutul de Calcule 
Speciale susține că s-a ajuns la un consens: 
moartea neobişnuită a lui Kwok a fost consecința 
neintenționată a întâlnirii sale cu un program 
chinezesc de contramăsuri. Cei de acolo cred că 
noi am construit holotransmisia, ca să mascăm 
faptul că unul dintre agenţii noştri voia să 
pătrundă într-un sistem SCI. N-am făcut nimic 
ca să le schimbăm părerea. Bănuiesc că 
informatorul lucrează pentru agenția 
dumneavoastră, domnule general. 

Retticker confirmă cu o înclinare a capului. 

— Dar detectivul acela chinez nu-şi 
investighează pistele în continuare? Întrebă el. 
Inclusiv pe cele care conduc la postările de pe 
site-uri? 

— Ba da. Probabil că Guoanbu îi supraveghează 
ancheta, în speranța că va descoperi ceva 
important. Dar bănuiala noastră e că activitatea 
lui nu constituie o prioritate pentru ei. În ceea ce 


ne priveşte, valoarea acestor site-uri a scăzut, 
aşa că le eliminăm. Holotransmisia lui Kwok este 
din nou o chestiune particulară. Profesorul 
Tercot este cel mai avizat să explice cum se 
întâmplă asta. 

Brescoll se întoarse spre profesor, dar bărbatul 
chel, cu o şuviță în vânt, avu nevoie de o secundă 
în plus ca să reacționeze. În pauza stânjenitoare, 
Brescoll observă că Tercot, chiar dacă nu era 
exact prototipul profesorului distrat, era un „tip” 
comun în Crypto City: cel al intelectualului 
introvertit, stângaci în societate şi clar detaşat de 
lumea nesemnificativă — şi complet ignorantă — 
pentru genialitatea lui. 

— Aăă, da, început Tercot, tuşind. Pentru a 
curăța  infosfera de site-uri care postează 
materiale legate de holotransmisia lui Kwok, le 
blocăm selectiv. Multe postări îşi au originea în 
parazitul Cybernesia, aşa că sperăm că blocajele 
vor curăța infosfera de prezenţa lor. 

— Cum blocaţi site-urile? Întrebă generalul 
Retticker. 

Jim Brescoll ar fi vrut să ştie dacă igienizarea 
infosferei nu afecta activele CIA. 

— Prin diferite abordări, răspunse  Tercot 
absent. Am început cu metode verificate, ca 
viermi, bombe logice, refuzul serviciilor. Dar în 
curând vom trece la instrumente mai inovatoare: 
programe de blocare stocastice, troieni Galois, 
trape Fourier. Toate proiectate să facă sistemele 


vulnerabile la „accidente”. Nu cad imediat, ci 
treptat. În fiecare caz procedăm în aşa fel încât 
incidentele să pară banale. 

— În ce limită de timp vă veţi încadra? 

— Cu excepţia unor circumstanţe neprevăzute, 
domnule general, estimăm că toate postările 
accesibile public ale materialului Kwok original 
vor fi distruse până la sfârşitul săptămânii. 
Comentariile şi metacomentariile pe marginea lui 
de pe diverse bloguri şi forumuri vor fi eliminate 
mai greu, dar ne aşteptăm să le facem să dispară 
treptat în câteva luni. 

Jim Brescoll zâmbi, fără să vrea. Tercot nu se 
dezminţea. Judecăţi impersonale, concluzii reci, 
raționale. Pentru el, totul era un puzzle 
interesant, cu excepția comentariului despre 
„parazit”. 

— Ştia Kwok despre „dispariția” prototipurilor 
de coduri cuantice? Întrebă Phil Lawton, de la 
DIA. În sală se lăsă liniştea în loc de răspuns, dar 
Lawton insistă. Uitaţi ce este, dacă e cineva acolo 
capabil nu numai să ucidă, dar şi să ne fure 
dispozitivele folosind o telecomandă, trebuie să 
investigăm posibilitatea ca activităţile acestea să 
fie legate între ele. 

— Nu s-a furat nimic, interveni Michelson, 
fizician din Grupul W. Pe măsură ce dispozitivele 
de coduri cuantice devin mai puternice, par să se 
autoconsume. 

În orice caz, pot dispărea în găuri negre 


informaționale. Dar nu avem de unde să ştim. 
— Vreţi să spuneţi că Kwok a dispărut pur şi 
simplu? Întrebă Lawton, încruntându-se. Nu 
cred aşa ceva. 

— Dispozitivele de coduri cuantice sunt 
clasificate ca secrete la un nivel mult mai înalt, 
iar Kwok nu avea cum să ajungă la ele, explică 
directorul-adjunct. Nici nu avea cum să ştie de 
existența lor şi nu dispunem de dovezi că s-ar fi 
acționat prin intermediul unei telecomenzi. 

Dar Lawton nu părea mulțumit, ceea ce era de 
înțeles. Nici Jim nu era satisfăcut de explicaţie. 
Nu, Kwok nu avusese permisiunea să acceseze 
informaţii despre dispariția dispozitivelor, dar 
era implicat tangenţial. lar acum Ben Cho, fără 
să ştie... Ce făcea? Investiga dispariția 
anchetatorului care  investigase  dispariţiile. 
Chiar dacă nu exista nicio telecomandă, ce fel de 
pericol îl păştea pe el 

Rollwagen îl uimi pe Brescoll cu modalitatea 
rapidă în care încheie întâlnirea, aducând în 
discuţie alte câteva puncte pe care le rezolvă în 
grabă. 

Când oamenii începură să plece, directorul 
adjunct  scutură din cap. Găâuri negre 
informaționale. Ca materialul din holotransmisia 
lui Kwok, care spunea că realitatea e o simulare 
care poate fi bruiată. Nimeni nu credea în aşa 
ceva, nu? Dar dacă teoriile acelea aiurite se 
dovedeau mai plauzibile decât se bănuia? 


Rollwagen chiar încheiase rapid întâlnirea. Oare 
avea informaţii în plus, despre care el nu ştia 
nimic? Cât de secrete trebuiau să fie, pentru ca 
el să nu aibă acces la ele? 

Ei bine, nu-i venea s-o întrebe. Cu atât mai mult 
cu cât era ocupată pe moment cu Retticker, care 
insista în legătură cu posibila ameninţare a 
activităţii lui Tercot la adresa „capacităţii noastre 
de acțiune sub acoperire şi a securității naţionale 
în ansamblu”. Rollwagen îl asigură pe general că 
va sta cu ochii pe profesor şi că Interpolul va fi 
ținut la distanță, în afară de cazul în care furniza 
informații utile. 

Într-un sfârşit, directoarea puse capăt 
conversațţiilor. Dar Jim Brescoll tot nu-i spuse 
nimic. În schimb, porni spre biroul său în tăcere, 
la câţiva paşi în spatele ei. Pătrunzând în 
sanctuarul său, directorul adjunct închise uşa, 
certându-se că se lăsa pradă gândurilor, la fel ca 
Tercot. Dacă mergea în continuare pe panta asta, 
era doar o chestiune de timp până când va privi 
şi el NSA drept moştenirea Cavalerilor Templieri. 

Pe lângă asta, avea mai multă simpatie decât ar 
fi crezut față de Ben Cho şi situaţia lui de „a 
trebui să ştie”. Dacă cineva de la nivelurile cele 
mai înalte îi ascundea informaţii, poate chiar 
încerca să scoată castanele din foc cu mâna lui, 
atunci ceea ce nu ştia nu-i făcea rău doar lui, ci 
şi multor altora. 

Da, conchise el. Era timpul să plece într-o nouă 


expediție de pescuit... 
SCHIMB RITUALIC 


Santa Cruz 

Cherise Lemoyne a organizat ceremonia 
comemorativă a lui Jaron Kwok pe terasa casei 
sale. Era o după-amiază de toamnă senină, în 
care sequoia şi eucalipții se vedeau frumos 
aliniați pe pantele dealurilor. La poalele lor, 
oraşul Santa Cruz se întindea pe lunca râului. În 
capătul îndepărtat al oraşului, promenada şi 
plaja se terminau acolo unde începea oceanul 
albastru, întins până departe, la orizont. 

Ben Cho nu era într-o dispoziţie senină şi veselă, 
ca ziua respectivă. Era destul de rău că cineva 
din China fusese gata să omoare pentru cenuşa 
unui mort. Şi mai rău, atât de curând după 
moartea Reynei, fusese obligat să fie gardianul 
unor rămăşițelor din cenuşă, de data asta ale lui 
Jaron, adăpostite într-o urnă de fier pe care o 
cumpărase de la o dugheană din cartierul Tsim 
Sha din Kowloon. În ultima vreme, avea impresia 
că singurii oameni la care-şi permitea să ţină, 
într-un mod simplu şi sincer, erau cei morți. 

Şi de ce nu? Cei vii puteau să-şi poarte singuri 
de grijă. Văduva lui Kwok sigur era în stare. 
Afişase o lipsă crasă de recunoştinţă față de 
eforturile sale, ca şi cum l-ar fi considerat direct 
responsabil de pierderea lui Jaron. 

— Vai, îți mulţumesc din tot sufletul! Îi spuse ea 


în bătaie de joc, când el îi aduse urna. Din clipa 
în care s-a încurcat cu soiul vostru de spioni, am 
ştiu sigur cum va sfârşi. 

Profesoara blondă şi înfuriată arăta de parcă era 
gata să-i verse urna în cap, ceea ce ar fi şi făcut, 
dacă un cuplu chinezo-american în vârstă - 
părinţii lui Kwok, aşezaţi în fața şemineului de 
piatră - n-ar fi sărit să intervină între ei. 
Încercând s-o calmeze pe tânăra femeie, soacra 
ei o conduse pe o canapea din piele verde. 

— Când m-am dus la Peace Centre, mi-au arătat 
holotransmisia lui Jaron! Îi strigă văduva lui 
Kwok peste umăr. Voi şi războiul vostru 
informatic l-aţi ars ca pe un dosar plin cu secrete 
depăşite! Tu, care-ar fi trebuit să fii prietenul lui 
din studenţie, acum pe cine mai spionezi? 

Ben ar fi vrut să spună ceva, s-o convingă pe 
Cherise că se înşală, dar nu era în stare. Se uită 
împietrit la fotografiile de pe polița şemineului. 
Într-una dintre ele, Cherise strângea în braţe o 
pisică mare, cu blana portocalie în afară de albul 
de la gât şi labe, ca şi cum ar fi purtat mănuşi, 
jambiere şi cravată. În cealaltă, o pereche, 
Cherise şi Jaron, stăteau pe un pod boltit peste 
un lac, în fața pânzei albe a unei cascade 
artificiale. Fotografia şi rama arătau ca scoase de 
la naftalină, amândouă şterse de praf cu puţină 
vreme înainte. 

Ben descoperi ceva familiar în fotografie, dar 
atenţia îi fu distrasă înainte să-şi dea seama ce 


anume. Mama lui Jaron o calma în continuare 
pe Cherise, dar tânăra femeie nici n-o asculta. 

— Nu mă interesează! Spuse ea, pe un ton prea 
ridicat. Tocmai de asta probabil că l-au şi ales pe 
el! 

Tatăl lui Kwok îl conduse repede pe Ben la uşă, 
mormăind o explicaţie despre necazul mare prin 
care trecuseră cu toţii, despre Cherise care nu se 
afla într-o stare prea bună în momentul de faţă, 
dar îşi va reveni cu siguranță până la 
înmormântare. Auzind-o cum izbucneşte în 
lacrimi pe canapea, lângă soacra ei, Ben se grăbi 
să iasă pe uşa din față. 

La jumătatea drumului spre maşina închiriată, 
îşi dădu seama că-şi uitase valiza în care 
adusese urna. Voi să se întoarcă după ea, dar se 
răzgândi. La naiba cu ea! La naiba, n-avea de 
gând să-i spună ce s-a întâmplat cu Hui. Se urcă 
în maşină şi plecă, amintindu-şi cum îşi 
descrisese Jaron părinții:  „drăguți, dar 
ignoranți”. Descrierea nu se potrivea deloc cu 
oamenii care tocmai îl scoseseră dintr-o situație 
penibilă. 

De atunci, trecuse o zi şi lucrurile se liniştiseră. 
Privind la curtea Cherisei, amenajată cu multă 
migală, la copaci şi la oceanul din spatele lor, 
ascultă zumzetul albinelor printre flori şi 
bâzâitul monoton al vocilor care-l elogiau pe 
Jaron. Ben încă mai suferea de pe urma 
decalajului orar, aşa că murmurul silențios îi 


dădu amețeli. Trebui să facă un efort să nu 
adoarmă. 

Doi dintre cei care-l elogiau pe Jaron îi fuseseră 
prieteni vechi, dar majoritatea vorbitorilor şi a 
mulțimii reduse ca număr era formată din colegii 
Cherisei de la Universitatea din California. 
Ascultând vorbele rostite de cei care-l 
cunoscuseră pe Jaron mai bine şi mai recent 
decât el, îl copleşi amintirea fostului său coleg de 
cameră, confirmându-i impresii mai vechi. Jaron 
cel pe care-l cunoscuse el — şi ei — era plăcut şi 
harnic, dar independent până la încăpățânare. 
Competitiv din punct de vedere intelectual. O 
persoană care nu tolera bucuros prostia. 

Inima lui Ben porni să bată mai tare când o văzu 
pe Cherise, îmbrăcată într-o rochie de mătase 
neagră şi o capă, ridicându-se de pe scaun. 
Spera să nu mai facă din el ţinu durerii ei, de dau 
asta cu atâta lume în jur. Se simţi uşurat când o 
văzu că se îndreaptă spre masa lăcuită roşu cu 
negru, pe care se afla urna, şi că era stăpână pe 
sine. 

Femeia se opri în dreptul mesei şi puse mâna 
stângă pe capacul cu doi dragoni al urnei, iar cu 
dreapta scoase din buzunarul rochiei o hârtie cu 
notițe. Înveşmântată în negru, cu chipul încadrat 
de părul tuns drept, mai lung în dreapta şi mai 
scurt în stânga, îi apăru lui Ben aspră şi 
vulnerabilă în acelaşi timp. 

— Pe biroul lui, începu ea să vorbească, Jaron 


ținea o statuetă ce reprezenta un om-zeu şi un 
sfinx, pe care a cumpărat-o de la magazinul de 
cadouri al Bibliotecii Publice din New York. Pe 
soclul ei scria: „Dar mai presus de 
toate /adevărul e cel care poartă cu el victoria.” 
Pentru Jaron, adevărul era mai important decât 
orice. Adevărul nu e niciodată uşor de suportat, 
aşa cum nici Jaron n-a fost o persoană uşor de 
suportat. Poate pentru că se străduia mai mult 
decât oricine altcineva să fie sincer cu el însuşi 
şi cu restul lumii, când lucra cu ea, chiar dacă 
lumea n-a fost întotdeauna sinceră cu el. Jaron 
era gata să rişte orice, până şi moartea, ca să 
ajungă la adevăr. Sunt convinsă că aşa şi-a găsit 
sfârşitul. Aşadar, chiar mort, el poartă cu sine 
victoria. Vă mulțumesc tuturor că aţi venit astăzi 
aici, să fiți martori a ceea ce a fost Jaron Kwok 
cu adevărat. 

Cherise îşi puse notițele înapoi în buzunar. 
Mulțimea începu să se despartă în grupuri care 
veneau să-şi exprime condoleanțele. Ben se trezi 
că se holbează în gol chiar şi după ce aproape 
toată lumea se retrăsese în casă ca să mănânce 
şi să discute. Era atât de preocupat, încât atunci 
când Cherise îi puse mâna pe braţul stâng, 
numai extenuarea îl împiedică să facă un salt de 
spaimă. 

— Îmi pare rău pentru felul în care m-am purtat 
ieri, îi spuse ea pe un ton care părea sincer. 
Jaron şi cu mine eram despărțiți de un an când 


s-a întâmplat nenorocirea. Urma să divorțăm nu 
peste multă vreme. Nu mă aşteptam să fiu atât 
de afectată. Dar sunt. 

— Înţeleg. Când mi-am pierdut soţia, habar n- 
am avut în ce fel o să mă afecteze. Oamenii au 
încercat să-mi spună, dar nu există o cale prin 
care să împărtăşeşti aşa ceva. Durerea e 
incomensurabilă. 

Cherise îi aruncă o privire ciudată, parcă 
surprinsă de ultimul cuvânt auzit. 

— E un termen matematic, nu? Îl întrebă. Eşti 
matematician? 

— Expert în computere şi, în prezent, fizician 
mai mult decât aş vrea. Încerc să înţeleg ceva din 
evoluțiile recente ale calculului cuantic. 

— Exact asta nu pricep, spuse Cherise, 
îndepărtându-şi părul care-i acoperea obrazul 
drept. Jaron mi-a spus odată că tu eşti rezerva 
lui la NSA. Dar el era istoric. Şi un soi de lingvist. 
Era doar un amator în privința informaticii. 

Femeia făcu o pauză şi-l privi aşteptând, dar 
Ben nu ştia ce să spună. 

— Poate, rosti el neconvingător. Dar eu mi-aş 
dori foarte mult să am uşurinţa lui la limbi 
străine. 

— Nu că asta l-ar fi ajutat să obţină gradul de 
profesor sau funcția pentru care s-a pregătit 
toată viaţa. Întotdeauna a considerat că lumea 
intelectualilor îi ignora talentul. Ştii tu, din 
invidie şi ca să facă rău. Nu văd ce putea avea în 


comun cu el un specialist cu o funcţie ca a ta, în 
afară de faptul că aţi fost colegi de cameră în 
studenție. 

— Nu prea multe, fu Ben de acord. Sau poate că 
prea multe. Poate că dacă am fi fost mai puţin 
asemănători, ne-am fi înțeles mai bine când 
împărțeam camera. Ştiu că nu se cuvine să spun 
asta la ceremonia funerară, dar nu o singură 
dată am vrut să-l rup în bătaie pe fraierul ăla. 

Spre surprinderea lui, Cherise zâmbi larg. 
Încurajat, continuă: 

— Singurul lucru pe care l-am împărțit în 
studenţie în afară de cameră a fost plăcerea de a 
folosi „adnilgo” sau tastatura „în oglindă” a lui 
Fahrney. 

— Îmi aduc aminte că nu puteam folosi 
computerele lui Jaron, spuse Cherise şi înclină 
din cap, pentru că rearanjase jumătate dintre 
taste şi le reprogramase. Spunea că noul 
aranjament era mai eficient decât cel 
convențional. 

— Corect, aprobă Ben, ridicând mâinile ca şi 
cum ar fi lucrat la o tastatură invizibilă. 
Abordarea Fahrney este un compromis între 
sistemele Dvorak şi qwerty. Pentru mâna stângă, 
mută literele e şi tcu un rând mai jos şi literele f 
şi d în locul lor. Pentru dreapta, mută litera n cu 
un rând mai sus şi literele i o şi p cu unul mai 
jos, iar în locul lor aduce literele k, l şi semnul 
pentru punct şi virgulă. Transpoziţia literelor — ca 


şi criptarea primară, dar de dragul eficienţei, nu 
al misterului. 

— Interesul ăsta pentru criptografie e singurul 
lucru pe care cred eu că l-aţi avut în comun după 
facultate. 

— Exact. Dar articolele lui se refereau la secolul 
al XVI-lea şi începutul celui următor. Acela nu 
era domeniul meu. 

— Probabil că a fost vârât în toată povestea asta 
fiindcă s-a remarcat ca „criptanalist”, spuse 
Cherise, întorcând privirea. Eu n-am fost de 
acord să lucreze pentru NSA. Poate ţi-ai dat 
seama din întâlnirea noastră de ieri. 

Ben confirmă cu o înclinare a capului. 

— După părerea mea, munca l-a apropiat prea 
mult de CIA şi de legăturile lor de tactică a 
torturii, continuă Cherise, aruncându-i o 
căutătură piezişă. Întregul complex cripto- 
industrial, care caută terorişti în orice colțişor. 
Jaron nu era croit pentru aşa ceva. Demult, în 
studenţie, fusese activist politic, chiar unul 
radical! Îşi semna articolele din ziarul studenţesc 
„Kwok X”! Cum se poate ca el, dintre toţi oamenii, 
să se lase atras de spionaj? Cum a obţinut 
aprobarea? Asta aş vrea să ştiu. 

— Era un angajat extern, îi răspunse Ben 
scuturând din umeri. Cu contract, ca mine. Dar 
am cunoscut oameni din interiorul agenţiei care 
ştiu la fel de bine ca oricine altcineva că un 
vultur nu poate zbura numai cu o singură aripă. 


Cherise îi aruncă aceeaşi căutătură piezişă, de 
parcă ar fi luat-o din nou prin surprindere. 

— Serios? 

— Da. Îmi aduc aminte de un articol al lui Jaron 
pe tema asta, că tot ai pomenit de ea. Despre 
diferența dintre un naționalist şi un patriot. Un 
patriot încearcă să-şi mențină ţara la propriile ei 
standarde înalte, s-o ajute să-şi atingă idealurile 
declarate, dar nu crede că Constituţia trebuie 
făcută ferfeniță numai pentru că ar putea fi 
profitabil din punct de vedere politic. Şi în cadrul 
NSA sunt oameni care susțin acest lucru cu 
tărie. 

— Da, ăsta e Jaron pe care l-am cunoscut eu 
atunci, demult, spuse ea pe un ton melancolic. 
— Poate că mai credea în aşa ceva. Poate că 
făcea parte din munca lui de căutare a 
adevărului. 

— Cum adică? 

— Când ai venit la mine, spuse Ben, întors 
complet cu fața spre ea, m-am gândit că, poate, 
„omul-zeu şi sfinxul” de care ai pomenit e o 
referire la Oedip. 

— Căutătorul arhetipal al adevărului, indiferent 
de prețul plătit, rosti Cherise gânditoare, privind 
lucrurile nu atât pe dinafară, cât pe dinăuntru. 
Lui Jaron îi plăceau foarte mult tragediile. Oedip 
rege, Hamlet, Moartea unui comis-voiajor. Zicea 
că în toate este câte un detectiv. 

— Credea că Oedip a fost detectiv? 


— Primul detectiv. Un tip care, din rege, a ajuns 
orb şi fără adăpost din vina lui. Un antecedent 
nefericit. 

— Nu, dar unul corect. În Hong Kong, cât am 
cercetat moartea lui Jaron şi i-am adunat 
lucrurile, am cunoscut un detectiv. Mi-a spus că 
adevărul te eliberează, dar nu te şi pune la 
adăpost. 

— Şi probabil te face nefericit înainte de orice 
altceva. 

— Da, spuse Ben, cu privirea întoarsă spre 
oraşul de pe câmpie, dar poate că Jaron asta 
urmărea. Era un anchetator. Un detectiv în 
căutarea adevărului. Indiferent cine sau pentru 
ce îl angaja. Aş vrea să ştiu ce anume era pus să 
descopere. Mi-ar uşura sarcina. 

— Şi care e, exact, „sarcina” ta? Îl întrebă 
Cherise pe un ton în care se simţea suspiciunea. 
— Nu sunt sigur. Eu eram rezerva lui pentru 
proiectul la care lucra, dar nu mi s-au dat prea 
multe detalii despre ce anume făcea el, niciodată 
nu mi s-a povestit totul. Până acum, am aflat 
doar aspecte relevante pentru partea de 
computere. Nu sunt sigur dacă am fost adus ca 
să-i continuu munca sau ca să aflu ce s-a 
întâmplat cu el. Probabil amândouă. 

Cherise se întoarse şi porniră spre casă şi spre 
camera însorită în care lumea stătea de vorbă şi 
mânca. 

— Deci, reluă ea, oprindu-se după numai câţiva 


paşi, din ce cauză crezi tu că a murit Jaron? S-a 
îmbătat şi şi-a dat foc? A fost un accident? 
Sinucidere? Până la urmă, l-a determinat ceva 
să-şi ia viața? Sau l-a ajutat cineva care a făcut 
ca moartea lui să pară un accident, în cel mai 
pur stil spion-contra-spion? 

Ben simți că Cherise începea să se irite şi să ia 
totul personal, dar nu ştia cum s-o distragă. Mai 
făcură câţiva paşi. 

— Nu pot să spun sigur cum s-a întâmplat. Nu 
cred că s-a sinucis. 

— Nici eu, replică ea cu glas ferm. 

Ar fi vrut să aibă şi el siguranţa ei. 

— Nici măcar nu ştiu dacă e mort sau nu, cel 
puţin nu cu siguranţă. 

Îşi regretă vorbele imediat. Cherise se opri şi-l 
tinti cu privirea. 

— Atunci a cui cenuşă ai avut bunăvoința să mi- 
o aduci în urna aia? 

— A lui, răspunse Ben, conştient că ea nu avea 
să se mulțumească cu atât. Dar nu ştiu dacă e 
cenuşă cu adevărat. Am nişte presupuneri, dar 
nicio dovadă. Date insuficiente, ca să zic aşa. 

Cherise râse. 

— „Date insuficiente”! Nimeni nu l-ar fi acuzat 
vreodată pe Jaron că ar suferi de aşa ceva. Una 
e să fii cercetător, dar alta e să devii 
infodependent. 

— Infodependent? 

— Jaron ajunsese de-a dreptul obsedat de ceea 


ce numea „Documentele”, spuse Cherise, 
scuturând din cap. Numai gândul ăsta îmi dă 
fiori. Le-ai văzut, nu-i aşa? Documentele 
Forrest? 

— Nu. Despre ce e vorba în ele? 

— Mi le-a arătat, deşi nu cred că avea voie. O 
mulțime de ciudățenii. Aparţinuseră unui individ 
de la CIA, mort acum patruzeci sau cincizeci de 
ani. Forrest scria romane de spionaj şi povestiri 
ştiințifico-fantastice sub pseudonim, dar Jaron 
spunea că documentele conţin coduri, în cea mai 
mare parte. Cifruri vechi de patru sute de ani. 
Chestii despre arta memoriei, cu explicaţii în mai 
multe limbi. Latină. Chineză. ludaică. Jaron le-a 
studiat şi a tradus mult din ele. Spunea că 
atunci, în trecut, se întâmplase ceva esenţial. Îi 
spunea „răscrucea drumului spre Teba”. Iarăşi 
Oedip, vezi? Şefii tăi nu ţi-au spus nimic despre 
documente, nu-i aşa? 

Jenat, Ben se uită la vârful pantofilor. 

— În materialele informative primite de mine se 
menţiona că Jaron lucra la cifruri premoderne şi 
modeme timpurii şi la posibile legături cu tehnici 
mnemonice. Dar nu se dădeau prea multe 
detalii, din păcate. Eu nu cunosc istoria Europei 
la fel de bine ca Jaron, nici nu am cunoştinţele 
lui lingvistice, cum ţi-am spus. Cred că „şefii 
mei” nu consideră că aceste documente fac parte 
din „ceea-ce-trebuie-să-ştiu”. 

— Nu mi-a plăcut niciodată expresia asta, se 


strâmbă Cherise. Aşa vorbesc spionii. Limbajul 
folosit de poliția secretă a Vaterland Sickerheits, 
pardon, Siguranța Internă. 

După câţiva paşi, se opriră la uşa terasei, dar 
nu intrară în casă. 

— Ieri ai spus că ai văzut holotransmisia. În ea 
apare cineva care seamănă cu tine. M-am 
întrebat dacă n-ai fost şi tu implicată în 
realizarea ci. 

— Nu, personajul acela feminin nu sunt eu, 
spuse Cherise şi râse ciudat. Dumnezeu ştie că 
au existat momente când eram atât de supărată 
pe Jaron, că-mi venea să-l împuşc. Dar n-am 
făcut-o. Femeia din film se bazează pe mine, dar 
asemănarea dintre noi e foarte vagă. 

— Cum adică? 

— Nu vorbeşte şi nu gândeşte ca mine. Felul în 
care vorbeşte despre Minte, cu literă mare... M- 
aş simți penibil să cred că eu am fost sursa de 
inspiraţie. 

— Ştii cumva de ce e aşa? În holotransmisie, 
vreau să spun. 

— Dorinţele lui Jaron, probabil. Oftă. Oricât ar 
fi vrut el, eu nu cred în Minte cu M mare, Zeiţă 
cu Z mare sau zei cu z mic. „Zeii noştri au devenit 
maşinile noastre, iar maşinile noastre au devenit 
zeii noştri.” Şi: „Totul se întâmplă de două ori: 
teologia devine tehnologie, apoi tehnologia devine 
teologie. Ceea ce ceream de la zei, cerem acum de 
la maşinării.” Găseşti totul acolo, în comentariile 


lui Jaron pe marginea documentelor. 

— Sună fascinant, recunoscu Ben, şi adevărat, 
într-un fel. 

— Jaron era oricând bucuros să împartă 
adevărul lui cu alții, spuse Cherise, zâmbind. 
Brusc, vocea ei deveni o şoaptă. Când mă 
gândesc cât de obsedat era de documentele alea, 
nu-mi vine să-ți mai vorbesc despre ele. A copiat 
ceea ce considera el a fi partea „cea mai 
sensibilă” din ele şi mi-a dat copiile când ne-am 
văzut ultima oară. Ca să fie în siguranţă. Atunci 
n-am vrut să le iau — nici acum nu le vreau — dar 
a insistat. Rămâi până la sfârşitul ceremoniei, ca 
să vedem cum facem să ţi le dau. 

— Bine, spuse Ben, prins cu garda jos de oferta 
ei. Îţi mulțumesc. 

— Nu-mi mulțumi încă, s-ar putea să nu te 
ajute, replică Cherise, scrutându-l cu privirea. 
Ba chiar să-ţi facă rău. Dar există posibilitatea 
să-ți dea indicii despre ce s-a întâmplat cu Jaron, 
cu toate că şefii tăi nu consideră că trebuie să ştii 
despre ele. Poate că te vor ajuta să dovedeşti că 
există, într-adevăr, o diferență între un 
naționalist şi un patriot adevărat. 

În cele din urmă, intrară în casă şi se despărțiră. 
O nouă serie de invitați veniră să-şi exprime 
condoleanţele. Rămas singur, Ben se îndreptă 
spre o masă cu produse vegetale şi sosuri. În loc 
de prânz, mâncă multe aperitive. Îşi turnă vin 
într-un pahar şi găsi un scaun într-un colț 


liniştit. Nu-l deranjă nimeni. Puţinii musafiri 
care se apropiau de el se mulțumeau cu 
răspunsul lui, acela că-l ştia pe Jaron de când 
fuseseră colegi de cameră, în studenție. 

Invitaţii plecară pe rând. La sfârşit, rămase 
numai un profesor de limbi clasice, Bruce 
Danson, care se autodescrise, plin de jovialitate, 
drept „furnizor arhiconservator de nostalgie 
militar-pastorală în lumea postmodernă”. 
Amabil, profesorul susținu că situaţia actuală 
din Statele Unite nu semăna deloc cu acea 
perioadă a istoriei antice în care Roma a devenit, 
din republică democrată, imperiu. Persiflarea lui 
avea alt subiect, dar nu se deosebea tare de cea 
a Cherisei. Nu trecu mult şi ea muşcă momeala. 
— Când oamenii în uniformă sunt prezentaţi 
drept adevărate modele, îi spuse ea profesorului 
de literatură clasică, ştii că republica a fost de 
mult transformată într-un imperiu. Şi nu vreau 
să trăiesc în el. 

— Parcă eşti unul dintre secesionişti, replică 
Danson pe ton supărat. Ascultă ce-ţi spun eu, 
secesiunea statelor de pe Coasta de Vest, sau 
numai a Californiei, e un rebut politic pe care nu 
vrei să-l vezi împlinit, Cherise. E clar că 
americanilor le convine să-i lase pe liderii noştri 
să ne protejeze oricum consideră ei că e necesar. 
Dacă poporul doreşte ca voinţa lui să nu mai fie 
luată în seamă, ce lider crezi că-l va contrazice? 

Discuţia lor îl făcu pe Ben să se gândească din 


nou la Marilyn Lu, cealaltă femeie care-i oferise 
informații secrete. Dacă nu era vorba de o 
conspirație a femeilor subversive, atunci nu 
putea fi decât o coincidenţă interesantă. 

În timp ce profesorul de limbi clasice şi Cherise 
se certau pe tema manipulării din mass media, 
Ben înţelese că, cel puţin din punctul de vedere 
al profesorului, cearta nu era decât o ocazie de a 
flirta, în speranţa unei viitoare idile, nu de a face 
tam-tam politic. Ben aţipi. Se trezi scuturat de 
Cherise, nu cu prea multă blândeţe. 

— Vrei documentele alea, nu? Atunci trebuie să 
mergem. N-ar fi potrivit să rămâi prea mult după 
plecarea musafirilor. 

Ben înclină din cap şi se ridică în picioare, 
clătinându-se. Ameţit, se aştepta oarecum să 
urce într-o maşină şi să se ducă să scoată o cutie 
dintr-un seif sau aşa ceva. În mintea lui, deja 
vedea seiful băncii şi funcţionarul aşteptând cu 
cheia în mână, dar realiză că Cherise îşi făcea de 
lucru în fața şemineului. Apucă o lespede şi o 
trase uşor. Privind mai atent, văzu că era 
asigurată cu o încuietoare ascunsă şi prinsă în 
balamale. În spatele ei se zăreau câteva cutiuțe 
şi casete. 

— Primul proprietar nu avea încredere în bănci, 
rosti Cherise, în loc de alte explicaţii. Jaron a 
descoperit ascunzătoarea asta întâmplător, la 
scurtă vreme după ce ne-am mutat împreună. 
Apoi se aplecă şi, după ce ridică mai multe 


casete ca să le citească etichetele, îi dădu lui Ben 
o cutie de metal rezistentă la foc. 

— Uite, ia-o. Îmi faci un serviciu. 

Cutia era groasă de zece centimetri, lată de 
douăzeci şi cinci şi lungă de treizeci. O descuie o 
deschise şi descoperi în ea un document gros cât 
o agendă telefonică. Cherise îi confirmă cu o 
înclinare a capului că erau paginile copiate din 
documentele de care Jaron ajunsese obsedat, 
plus alte notițe ale lui. 

— Cum o s-o cari fără să sară în ochi nimănui? 

Ben se uită în jur şi zări valiza în care adusese 
urna şi pe care o uitase acolo ieri, în mijlocul 
scandalului. 

— Ce zici de asta? O întrebă, arătându-i valiza 
cu degetul. 

— E bună. Hai să vedem cum facem. 

Cutia nu avea dimensiunile urnei, dar 
căptuşeala de cauciuc spongios a valizei putea fi 
apăsată ca să facă loc documentelor. Privind 
valiza cu hârtiile lui Kwok în ea, Ben se gândi cât 
era de ciudat ca relaţia lui cu Cherise să se 
schimbe atât de mult de la o zi la alta. 

Închiseră amândoi valiza şi o încuiară, apoi se 
ridicară în picioare. Mergând spre maşină, Ben îi 
simți greutatea în mâna stângă. 

— Îţi aduci aminte că ne-am mai întâlnit 
înainte? Spuse Cherise pe un ton întrebător. 

— Da? 

— Înainte de mă întoarce eu la şcoală. Lucram 


ca tehnician dentar la clinica universității. Aşa l- 
am cunoscut pe Jaron. A venit să-şi scoată 
măselele de minte. 

— Şi eu mi le-am scos pe ale mele. În acelaşi loc. 

— Ştiu. Îmi amintesc de tine, pentru că ai cerut 
implanturi împotriva durerii, la fel ca Jaron. 
Făceau parte dintr-un proiect pilot din domeniul 
bioelectronicii biodegradabile. 

— Da, ţin minte, spuse Ben, aruncând valiza pe 
locul de lângă şofer. Prototipuri, dar au 
funcționat perfect. De atunci, n-am mai avut 
nevoie şi nici n-am mai vrut altele. Cum ai 
obținut slujba aia? 

— Tatăl meu era un nume în cercetarea 
sistemelor microelectromecanice la Sandia. Li se 
spunea MEMS. Ele au dat naştere 
nanotehnologiei. Mai târziu, mi-am introdus şi 
eu implanturi în cap, când mi-am scos măselele 
de minte. Azi e o tehnologie standard. Datorită ei, 
oamenii nu mai trebuie să rateze un weekend din 
cauza durerii. 

— Păi, aşa se explică atunci că mă cunoşti. Ce 
mică-i lumea, Cherise! 

— Mai mică decât ne dăm noi seama, sunt 
convinsă, remarcă ea, întinzându-i mâna, pe 
care Ben i-o strânse în semn de rămas-bun. Îţi 
doresc mult noroc cu investigația, domnule Cho. 
Apoi, cu voce scăzută, îl avertiză: Nu scăpa din 
ochi conţinutul valizei. 

— Nici tu, urna. Poate vrei s-o pui la adăpost, în 


locul obiectului pe care l-ai scos. Pentru 
siguranță. Şi fii atentă la străinii care se arată 
interesați de ea. 

Cherise îi aruncă o privire ciudată, dar flutură 
din mână şi se îndreptă spre casă. Urcând în 
maşină, Ben se uită la valiză, apoi porni motorul. 
Cel puțin a încercat s-o prevină, fără să 
pomenească numele lui Hui şi să încalce alte 
reguli, deja încălcate când a vorbit de cenuşă. Se 
simțea de parcă el şi Cherise se angajaseră într- 
un ritual excentric, în care schimbau o parte din 
rămăşiţele lui Jaron cu alta. Spera că partea din 
valiză era mai uşor de descifrat decât cea pe care 
o lăsa în urmă. 


IV 


NODUL GODELIAN AL DRAGOSTEI 


Cybernesia 

Insula Paştelui era zguduita de cutremure şi 
biciuita de vânturi. Capetele sculpturilor masive 
de piatră se clătinau, gata să cadă. Spionii lui 
Don, întruchipaţi electronic de bărbați tatuați şi 
femei în bikini din piele, urlau către cer şi-şi 
smulgeau părul din cap. Pe mare, un val uriaş se 
rostogolea spre Hanga Roa. 

Don trecu rapid în mediul virtual al Karunei — 
Haiti pe vremea lui Toussaint-Louverture& — dar 


3 Revoluționar haitian care, cu ajutorul francezilor, i-a alungat pe 
britanici şi spanioli de pe insula Haiti în 1798 (n.tr.). 


şi acolo dădu peste o variantă a aceleiaşi 
catastrofe. Cerul era brăzdat de fulgere şi răscolit 
de tunete. Vântul şi grindina spintecau coroanele 
copacilor. În haine rupte, sfinte, de preoteasă 
voodoo, şi cu ochii lipiți de imaginile care 
alunecau pe furiş în spatele unei cascade, 
Karuna era prea preocupată să observe 
apocalipsa. Pe mare, linia orizontului era 
întreruptă de fumul erupţiilor vulcanice de la est 
şi sud. 

— Doamne Dumnezeule! Unde e asta? Întrebă 
Don, arătând cu degetul. 

— Cel mai aproape e Saba, răspunse Karuna. 
Antilele Olandeze. Cel puţin patru devastează 
Indiile de Vest. 

Don înclină din cap. Spaţiul virtual al Karunei, 
la fel ca al lui, era o imitație perfectă a celui real, 
redând până şi structura geologică a insulelor 
înconjurătoare. 

— Se întâmplă în toată Cybernesia? 

— Nu. Karuna examină imaginile de redare a 
sistemului din spatele cascadei. Numai un sfert 
din insule e afectat. 

— De ce noi? 

— Aşteaptă puţin, îl rugă ea, manevrând 
imaginile şi aranjând scoici de kauri pe o 
rogojină. Stai să verific ceva. Da... Mi s-a părut 
mie cunoscută catastrofa asta! Site-urile 
implicate se potrivesc aproape perfect cu lista de 
invitaţi la petrecerea din Cybernesia. Toţi cei care 


au participat, fiecare DIVE pe care le-am grupat 
când a apărut materialul lui Kwok... Iată cine e 
atacat acum. 

— La naiba! Strigă Don, încruntându-se. Ar fi 
trebuit să ştiu! Medeea-lndahar şi-a făcut ieri 
apariția în chip de regină, zicând că site-urile 
care prezintă materialul lui Kwok sunt 
investigate şi se blochează. Sau sunt blocate. 

— Cum? 

— Refuzul serviciilor, de cele mai multe ori. 
Devastare totală. Foarte jos pe scara valorii. 
„Neelegant”. M-I crede că e armata. Însă nu era 
niciun indiciu despre ce se pregătea! Dau o raită 
pe la Crash Village, dacă pot. Mediile virtuale ale 
Medeei sunt simulări abstracte. Poate că face 
față mai uşor atacului. 

Dar când păşi în Medeealand, Crash Village 
dispăruse. Nici urmă de țânci şi avioane 
prăbuşite. În schimb, Don se pomeni avansând 
cu greu printr-un peisaj infernal, ca şi cum ar fi 
ajuns în mijlocul unui vulcan în erupție din 
spațiul virtual al Karunei. Numai că iadul ăsta 
era o peşteră subterană. Croindu-şi cu mare 
greutate drum pe o insulă arsă, cu țărmul în 
flăcări, Don încercă să înțeleagă ce se petrece la 
nivelul limbajului informatic. 

Fiecare detaliu al infernului reprezenta 
programe sofisticate proiectate să spargă 
încuietori şi parole - ansambluri de logaritmi şi 
algoritmi Shor, pe lângă aritmetică modulară de 


factorizare a numerelor prime uriaşe şi funcții 
asimetrice conexe „univoce”. 

Don recunoscuse şi alte programe de spargere a 
codurilor şi cifrurilor, deşi nu le putea înțelege: 
transformări cuantice Fourier neobişnuite, 
analize de frecvență, algebră superioară, 
statistică, matematică  combinatorie, teoria 
numerelor, teoria mulțimilor. 

În centrul activității de spargere a codurilor se 
afla Medeea-lndahar, un diavol cu trăsături 
masculine accentuate, cu trupul într-o lume a 
ciborgilor, în care servea şi era servită de creaturi 
tehnopornografice, demoni sexuali, duhuri 
feminine şi masculine explorând orificii, 
scormonind şi excitând, lingând şi mângâind şi 
manipulând,  explodând într-o fluiditate 
orgasmică perpetuă. 

Don se trezi holbându-se împotriva propriei 
voințe. Oare partenerii aceştia desfrânaţi erau 
simple produse ale simţurilor, reprezentări de 
software rulând pe computere? Sau marionete 
din carne şi oase — caz în care trebuia să fie 
alcătuite, vorba vine, din parteneri sexuali cu 
senzații tactile similare, aflaţi la sute sau mii de 
kilometri depărtare unul de altul. 

— Isuse! Exclamă el. Ţi-ai şi găsit momentul 
pentru orgii! Toată Cybernesia e atacată! 

— Donnie, lumea se duce dracului din clipa 
când s-a născut, de ce să mai aşteptăm? Hai să 
ne ducem direct acolo! Serios, ai înțeles greşit. 


Nu toată lumea e atacată, numai cei care au 
participat la chermeza ta. Aici nu e vorba doar de 
sex protejat, ci de sex pentru protecţie! 

— Poftim? 

— Tu procedezi în felul tău, eu în al meu, spuse 
Medeea-lndahar, fără să se întrerupă nicio 
secundă din mişcările sexuale ritmate. Ața din 
care se face nodul dragostei e indiciul 
labirintului. Indiciile sunt chei, iar cheile sunt 
indicii. Sistemul care ne „atacă” a creat deja un 
loc pentru noi. Un defect, o scăpare, o ieşire din 
dos, inevitabile într-un sistem. Imperfecțiunea 
godeliană. Dar să ştii că tot mi-ar prinde bine 
ajutorul tău. 

— Nu văd ce „serviciu” ţi-aş putea face, spuse 
cu dezgust în voce. 

— Chiar trebuie să-ți explic fiecare vorbuliță, 
Donnie? Se plânse Medeea-lndahar, oprindu-se 
din când în când ca să lângă, să sugă, să 
mângâie şi să dezmierde. Bine, cum vrei tu. 
Ordinul NSA de a se bloca postarea materialului 
Kwok a expus chiar agenţia prin propriul site 
internațional de spionaj. Acţiunile la care te uiţi 
cu atâta repulsie sunt pentru a străbate, 
pătrunde şi învălui — o, iubitule! 

— Infostructura de comunicații şi bază de date 
a NSA. 

— Deci toată giugiuleala şi manipularea asta... 

—... e pentru a accesa conexiunile de 
comunicare şi pentru a face schimb de informații 


cu bazele de date. Suntem un comutator sexual, 
copilaş scump. Cuplăm şi decuplăm agățându- 
ne de bazele de date NSA Intelink-U nesecrete şi 
cu sursă deschisă. Un preludiu sexual spre 
Webworld şi camerele de chat. Mângâieri care 
conduc la Intelink Central, învăluiesc Intelink S, 
duc la orgasm în Top Secret SCI, la informaţii 
compartimentate senzual... o, puiule! Şi încă n- 
am terminat. Cifrarea şi descifrarea sunt procese 
în oglindă şi încă n-am trecut prin ea, Alice. 

Lui Don i se păru că M-I vorbea pe un ton mai 
ridicat, deşi se străduia să pară indiferentă, chiar 
insolentă. 

— Acum chiar nu am timp să-ți explic cum de 
esența matematicii constă în libertatea ei, spuse 
M-I. Ceea ce ne trebuie e extensia făcută de tine 
la modulele Bester, care ţi-a permis să aduci 
insulele în zbor în Cybernesia. Şi programul 
Karunei, care le-a unit. Şi ruta de spargere a 
sistemelor pe care aţi făcut-o voi pentru Kwok, 
prin care controla computerele din toată lumea. 
Dă-mi-le pe astea imediat, dacă eşti amabil. 

Don renunţă la întrebări şi se uită în spațiul său 
virtual de acasă. În depărtare, valul creştea 
neîntrerupt. La Karuna, furtuna se combina cu 
erupția, iar din cer cădea o ploaie de noroi şi 
cenuşă. 

Scoase extensia Bester şi programele din spaţiul 
său virtual, iar protocoalele de unire a insulelor 
din cel al Karunei — era munca ei, dar avea acces 


la ea. Uni programele într-un singur obiect, dar 
lăsă softurile separat. Le inseră în simularea 
Medeei sub formă de torţe arzând în culori 
diferite, una albastră, alta verde, care se 
adaptară automat la metaforele şi algoritmii 
simulării. Don azvârli torțele în centrul grămezii 
carnale, unde se afla Medeea. 

Zburând prin aer, cele două torţe se 
metamorfozară în două duhuri, unul masculin, 
albastru, şi unul feminin, verde, amândoi cu ochi 
aurii-roşietici, colți de vampir cromaţi, coarne de 
drac de oțel, gheare din bronz, ca toți ceilalți 
participanţi la orgie. Când ajunseră la Medeea, 
noii demoni se îmbrăţişară într-un nod al 
dragostei care, zvârcolindu-se, schimba 
conexiuni, descărca baze de date şi modifica 
programe în toată lumea. 

— Mulţumesc, Don! A, aşa cum m-am aşteptat: 
milioanele de computere funcționează ca 
inconştientul din  noosferă  telematică a 
pământului... 

Don nu mai avea timp să rezolve şi enigma asta, 
căci încâlceala de ciberamorezi orgasmici se 
modifica sub ochii lui. Nodul se desfăcu în două 
jumătăţi arzânde, una albastră şi alta verde, 
jumătate dintre participanţi  cuprinşi de 
convulsiile extazului pe tavanul infernului- 
peşteră, jumătate imitându-le pasiunea pe 
podea. Imediat jumătăţile începură să avanseze 
una spre alta, două tornade identice de carne 


colorată încurcându-se ca ghemele de aţă, 
căzând şi ridicându-se, o stalactită învârtejită şi 
o stalagmită spiralată, în pragul uniunii. 

Când stalactita se uni cu stalagmita, cele două 
anulară orice înțeles propriu. Sus şi jos nu mai 
însemnau nimic când stâlpul de lumină subțiat 
la mijloc se desprinse de tavan şi de podea. 
Transformat într-un vârtej cu două capete, 
începu să se rotească în jurul axei centrale, din 
ce în ce mai repede, până când ajunse o sferă 
care explodă în lumină. 

Don se trezi împins cu spatele afară din lumea 
Medeei-lndahar, prin universul virtual al 
Karunei şi al său, şi azvârlit lângă statuia cu 
capul înclinat de lângă debarcaderul oraşului 
Hanga Roa. 

Medeea trebuie neapărat să învețe cum să-şi ia 
rămas-bun, îşi zise Don, scuturând din cap. 
Ideea îi zbură din minte în clipa următoare, când 
văzu valul îndreptându-se spre insulă, crescând 
amenințător sub ochii lui. Pe urmă nu mai văzu 
NIMIC. 

Insula Paştelui se ridică în cer. Don se uită, 
nevenindu-i să-şi creadă ochilor, cum dedesubt, 
valul se izbi de cele câteva stânci rămase în 
urmă, le zdrobi, apoi se retrase, scăzând treptat 
în intensitate. 

Când se uită în spațiul virtual al Karunei ca să 
verifice dacă totul era în ordine, văzu că şi insula 
ei fusese ridicată în cer, un cer de pe care norii 


de fum, cenuşa şi tunetele dispăreau rapid. Peste 
câteva minute, toate insulele amenințate din 
Cybernesia se adunaseră în jurul insulei lui şi 
pluteau în eter. 

— Bună, Donnie, îi strigă Medeea obosită, dar 
veselă, tatuată şi purtând pe cap pălării ca 
bărbații din Rapa Nui — mediul virtual al lui Don 
— şi bikini de piele, ca femeile de acolo. Greu de 
spus dacă era bărbat sau femeie. Ţi-a plăcut şi 
ție? 

— Sunt impresionat. Cum ai reuşit? 

— l-am dat sistemului de virusare al NSA ce-a 
vrut, răspunse Medeea cu un zâmbet în colțul 
gurii, iar el mi-a dat ce-am vrut. Manevrele 
noastre i-au permis sistemului să se desfăşoare 
în moduri la care creatorii lui nici nu s-au gândit. 

— Cum? 

— Zău, Donnie, doar nu te aştepţi să-mi trădez 
toate secretele profesionale. Să zicem că apreciez 
verosimiliatea vicisitudinilor, vicisitudinile 
verosimilități... 

— Şi asta înseamnă că...? Rosti Don, iritat de 
dublul înțeles pe care M-I îl dădea vorbelor ei. 

Medeea-Indahar scoase un oftat sonor. 

— Am aranjat ca sistemul de virusare să 
găsească mai repede postările Kwok pe care voia 
să le elimine în diverse insule din Cybernesia — 
dacă vrei neapărat detalii tehnice. Le-a distrus 
pe ele, în loc să distrugă insulele în care era 
înglobat materialul. Din păcate, materialele lui 


Kwok s-au pierdut. Trebuia să şi le ia. Dar am 
salvat o mare parte din Cybernesia. 

Don înclină uşor din cap, gândindu-se la 
stâncile din mediul său virtual. Cele distruse de 
valul uriaş. 

— Ştii foarte multe despre modul de lucru de la 
NSA. Cunoştinţe interne, poate? 

Medeea-lndahar scoase un râs obosit, dar 
fericit. 

— Ca orice parazit eficient, nu sunt nici intern, 
nici extern. Nici prieten, nici duşman. Odată ca 
niciodată însă a existat un proiect care explora 
posibilitatea de a aplica tehnologiile de 
recunoaştere şi spionaj la chestiunile ce ţineau 
de mediu. 

— Şi? 

— Grupul operativ de mediu din comunitatea de 
spionaj era numit Medeea, Donny. Judecă şi 
singur. 

M-I rosti ultimele cuvinte şi dispăru de pe Insula 
Paştelui. În urma ei rămase doar râsul, ca 
zâmbetul pisicii de Cheshire. 

Când se stinse şi el, Don se gândi la ceea ce 
auzise despre interacțiunea spionaj/mediu. Îşi 
aminti că sistemele de recunoaştere care 
detectează mişcările tancurilor prin deşert ajung, 
în timp, să detecteze şi mişcările deşertului. Şi că 
fotografiile buncărelor de rachete ruseşti au 
relevat anumite tipare în resturile de zăpadă 
topită în Asia Centrală, pe parcursul a câteva 


decenii. Până şi sateliții de avertizare concepuți 
să detecteze lansarea unei rachete balistice 
intercotinentale în momentul când părăsea 
buncărul fuseseră folosiți la identificarea 
incendiilor din jungla braziliană. 
Poate că delirul contorsionist al Medeei-Indahar 
a avut un rost, la urma urmei. 
Odată cu stingerea râsului Medeei, insulele 
Cybernesiei coborâseră la loc. Don medită pe 
marginea unui mit din Oceania, în care 
pământurile lumii erau formate din penele unei 
păsări uriaşe care zbura deasupra mării. 
Privind în sus, nu văzu nicio pasăre uriaşă, şi 
totuşi, lumile în care trăia erau mai sensibile 
decât o pană. Trebuia să dea o nouă substanţă 
lumii sale, dar pe ce stâncă s-o construiască? 
Nu se putu gândi decât la ceea ce făcuse M-I 
ultima oară în Crash Village şi cum se aplica 
lucrătura ei la  holotransmisia lui Kwok, 
nesolicitată şi nedorită. Atunci şi acolo, jură că 
va urmări pistele oricât de mult timp i-ar fi luat, 
oriunde l-ar fi condus. 

URME LĂSATE ÎN LUME 


Kowloon 
Ar fi bine să verificați şi altceva decât 
caracteristicile fizice, chimice sau biologice ale 
cenuşii lui Kwok. Poate conține şi alt gen de 
informații. Date. 
Bine, bine, se gândi Lu, dar cum? 


Îşi bătea capul cu asta de zile întregi. Cauzele 
deceselor se împărțeau, de obicei, în patru 
categorii: naturale, accidentale, sinucidere şi 
crimă. Moartea lui Kwok nu avea nimic natural, 
dar nu existau dovezi că fusese cineva cu el în 
cameră când îşi găsise sfârşitul. Şi era îngrozitor 
de greu să excluzi o posibilitate fără un cadavru 
sau fără oase care să fie examinate. 

Cu privirea goală, fixată pe apărătoarea lamei de 
la microscop, realiză că soțul şi fiica ei probabil 
o considerau nebună. Venind la laborator în miez 
de noapte, extenuată fizic, dar obsedată, îl lăsase 
pe Sonny singur în pat şi pe Clara dormind. Nu 
credea că Sonny înţelegea într-adevăr de ce se 
simțea ea răspunzătoare pentru moartea lui 
Charles Hui. Nici Clara nu era prea încântată de 
timpul irosit de mama ei cu cazul ăsta. La cină 
chiar spusese c-o să-şi decupeze din carton o 
mămică în mărime naturală... 

— Fir-ar să fie! 

Durerea din degetul mare o aduse înapoi la 
realitate. Se tăiase în marginea apărătoarei. Ar fi 
trebuit să poarte mănuşi, dar acum era prea 
târziu. Sângele roşu se scurgea repede. 

Îşi trase mâna de pe lamă, dar lichidul se 
scursese deja pe mostră. Încercând să-l oprească 
şi să nu mai contamineze proba, îşi strânse cu 
putere degetul rănit cu mâna stângă şi se ridică 
de la masă în grabă, lăsând o dâră de picături pe 
suprafața ei. Două dintre ele căzură pe un 


recipient de sticlă în care se aflau două mostre 
din rămăşiţele roz-cenuşii ale lui Kwok. 

— Straşnic. Probabil c-am distrus tot 
eşantionul. 

În timp ce se ducea spre cea mai apropiată trusă 
de prim-ajutor, pericolul hepatitei îşi făcu loc 
într-un ungher îndepărtat al minţii ei. În 
subconştient, tot mai spera că va putea să 
salveze o parte din mostra cu care lucra, că n-o 
contaminase iremediabil. 

Deschise trusa cu o mână şi scoase bandaj şi un 
spray. Ţinu bandajul cu stânga şi curăţă sângele 
de pe deget şi din palmă. Când sângerarea se opri 
în urma presiunii, stropi tăietura cu apă 
oxigenată, cu un antibacterian /antifungic, apoi 
o protejă cu un bandaj. 

Stratul protector se va fixa în câteva clipe, dar 
ea avea nevoie de mai mult timp ca să accepte 
consecințele neglijenței şi perspectiva de a 
arunca la gunoi munca de o noapte. Ca să se 
eschiveze, cu scuza durerii şi sângelui, porni în 
hoinăreală, dar nu chiar fără scop. 

Laboratoarele criminalistice ocupau tot etajul. 
Străbătând labirintul de încăperi şi coridoare, 
unde se aflau câțiva tehnicieni în halate albe care 
lucrau în schimbul de noapte, Lu îşi aminti de 
orele de laborator din studenţie. Spaţii de lucru 
pe mese lungi, cu sertare pline de instrumente 
dedesubt. Chiuvete şi hote.  Microscoape. 
Arzătoare. Clame. Suporturi pentru sticlărie. 


Lame. Eprubete. Pipete. Pahare Ehrlenmeyer. 
Coloane de distilare. Frigidere pentru probe. 
Reactivi în recipiente de plastic sau sticlă. Pubele 
pentru materiale periculoase.  Agitatoare 
magnetice bâzâind în pahare de laborator. 
Centrifugi. Gaz-cromatografe. Spectrofotometre. 
Şi lucruri mai specializate. O colonie activă de 
dermestide, care mâncau ultimele rămăşiţe de 
carne de pe oasele recuperate. Mese de autopsie. 
Echipament şi instrumentar osteologic. Unelte 
fine de măsurare a creşterii, folosite la 
determinarea grosimii emailului de pe dinți. 
Aparate de radiologie şi sisteme de dezvoltare, 
mai ales pentru activități odontologice. Reactivi 
speciali folosiți la testarea medicamentelor şi 
otrăvurilor. Detectoare/analizoare cu infraroşu 
pentru detectarea urmelor de transpiraţie lăsate 
de degete. Enzime de restricţie şi folii gelatinoase, 
polimeraza ADN şi nucleotide marcate radio 
pentru testele Southern Blot, probe radioactive, 
reacții de hibridizare - toate pentru reducerea 
NVTR, numărul variabil de repetiţii în tandem, al 
intronilor care alcătuiesc ADN-ul amprentelor. 
Munca ştiinţifică din poliție a interesat-o 
dintotdeauna. Aici ştiinţa bătea strada, de multe 
ori în probleme de viață şi moarte. Materialele 
care ajungeau de obicei în laboratoare erau 
aproape în exclusivitate fizice, chimice şi 
biologice. 

Lucrând cu rămăşiţele lui Jaron Kwok, 


arsenalul de instrumente tradiționale nu-i fusese 
însă de niciun folos. 

La microscoapele aflate la dispoziția ei, cenuşa 
lui Kwok rămânea acelaşi material banal, doar 
mărit. În speranţa că va găsi un tipar, trimisese 
o probă pentru a fi testată cu un microscop 
electronic cu scanare, aparat pe care, din 
nefericire, nu-l aveau aici, în laboratoarele lor de 
criminalistică. Încă nu primise raportul cu 
rezultatele testului. 

Toate celelalte teste făcute pe cenuşa lui Kwok 
avuseseră rezultate ambigue. Testările cu gaz- 
cromatograful şi  spectrofotometrul indicau 
rezultate asemănătoare cu compoziția chimică a 
substanțelor organice, chiar şi interpretarea 
zaharurilor, a grupărilor fosfat şi a compuşilor cu 
azot era suspect de asemănătoare cu cea a 
nucleotidelor. Dar alte date sugerau materii 
anorganice, inclusiv aur şi elemente rare. 

Lu analizase mostrele şi prin tehnica standard 
de identificare a ADN-ului amprentelor digitale. 
Spre necazul ei, se pomenise cu încă o enigmă — 
nimic asemănător cu o amprentă standard. 

În cea mai mare parte, probele prelevate de la 
locul incidentului erau mult mai greu de 
denaturat decât ADN-ul obişnuit. Harta acțiunii 
enzimelor de restricție nu se potrivea cu niciun 
set de nucleotide cunoscut. Atât electroforeza cu 
gel de agaroză, cât şi cea cu gel poliacrilamidic, 
cu bromură de etidiu şi markeri radioactivi, au 


dat rezultate pe toată harta. Mostrele Kwok 
hibridizau în mod neobişnuit, dacă hibridizau, 
cu omologi bizari. Tiparele NVRT - dacă asta erau 
— nu semănau cu nimic din ce văzuse ea până 
atunci. 

Lu Mei-lin ajunse în uşa Laboratorului de 
Dermatoglifică. Când începuse ea să lucreze în 
medicina legală, i se spunea Laboratorul de 
amprente digitale. Dar, din moment ce degetele 
de la mână, palmele şi tălpile erau marcate de 
linii de fricțiune, termenul atotcuprinzător de 
dermatoglifică era considerat mai potrivit. 

În ultima vreme, petrecuse foarte mult timp 
uitându-se la mostrele dermatoglifice prelevate 
din apartamentul de hotel al lui Kwok, câteva 
amprente palmare, dar majoritatea digitale. Le 
studiase pe cele din urmă atât de des, încât le 
putea identifica din memorie. 

Când să iasă din laborator, văzu două imagini 
cu amprente digitale de mărimea unor postere, 
prinse pe perete. Cel din stânga prezenta 
dimorfismul sexual uman indicat de lățimea 
crestelor dermice. Pe cel din dreapta însă văzu 
două amprente diferite ale policarului, fiecare cu 
profiluri ADN identice dedesubt. 

Conform  explicaţiei, amprentele fuseseră 
prelevate de la gemeni identici, ale căror secvenţe 
ADN erau imposibil de deosebit. Totuşi, în ciuda 
identității aparente, amprentele prezentau 
deosebiri care ar fi fost sesizate imediat de orice 


cunoscător în domeniu. Uterul, oricât de puţin 
spaţiu ar fi oferi, conţine suficient de multe 
diferențe subtile, pe baza cărora gemenii să se 
dezvolte în mod deosebit, chiar şi la multă vreme 
după naştere. 

Mei-lin îşi studie degetele mari. Vârful unuia era 
acoperit de un bandaj alb protector. 

Fiecare amprentă digitală lăsa urme în lume, 
sudoare şi aminoacizi. Dar şi lumea lăsa urme pe 
amprente. lar vârful degetului meu mare de la 
mâna dreaptă, se gândi ea, va avea întotdeauna 
o cicatrice uşoara, numai pentru am fost atât de 
neîndemânatică. 

După ce hotărî că pierduse timp suficient cu 
studiul propriilor amprente, lăsă mâinile jos şi se 
întoarse să plece, crezând că, în sfârşit, e 
pregătită să facă față catastrofei „sângeroase” a 
nopții. 

Înapoi în laborator, începu să curețe murdăria 
provocată de neatenția ei. Luând vasul de sticlă 
ca să-l arunce în coşul cu reziduuri, se opri şi se 
uită lung. Două spirale diferite, ca două 
amprente suprapuse sau două mici galaxii, se 
formaseră în locul în care mostrele absorbiseră 
picăturile de sânge din tăietură. 

Ce ciudat ca sângele, prin uscare, să formeze un 
tipar! Picătura mai mică, cea care căzuse pe 
marginea vasului, se deplasase spre centru. Se 
uită la lama distrusă şi la apărătoarea în care se 
tăiase. Dintr-o pornire de moment sau din 


intuiție, puse lama sub microscop. 

Ceea ce văzu îi tăie respirația. Mostra pătată de 
sânge nu mai părea o pată oarecare. Se formase 
un tipar discret ordonat, din particule fine, dar 
cât de fine erau particulele şi cât de ordonat era 
tiparul nu putea stabili cu microscopul ei, care 
avea o rezoluție mai slabă. 

Voia neapărat să vadă microfotografiile. Acum. 

Microscopul era, totuşi, destul de eficient ca să 
înregistreze prezența mişcării. Cu cât se uita mai 
mult la agitația de pe lamă, cu atât aceasta 
devenea mai ritmică. Oare nu era o reacție 
chimică? Semăna cu oscilaţiile ritmice ale 
reacției Belousov-Zhabotinskii, doar că erau mai 
rapide. Tot privind oscilaţiile, observă că nu au 
însă caracter chimic. Agitaţia îi amintea de cilii 
celulari  mişcându-se la unison, sau de 
funcționarea unui ansamblu de aparate 
interconectate. 

Se depărtă de microscop şi se lăsă pe spate, 
frecându-se la ochi. Când se uită din nou pe 
lamă, agitația nu încetase. Imaginea era aproape 
hipnotică, dar în cele din urmă Lu renunţă să 
mai privească, pentru a putea gândi. Sau să 
încerce să gândească. 

Cho îi spusese că cenuşa ar putea conţine date. 
Informaţii. Dar materialul nu se comporta aşa. 
Pe lamă se desfăşura un fel de activitate. Nu 
vedea informaţii, ci procesarea lor. Activitatea 
unui mecanism sau a nenumărate mecanisme 


minuscule. 

Nanotehnologie? Nu, mişcarea era prea haotică. 
Biotehnologie? Nu, nici asta. Ce cuvânt auzise în 
holotransmisia lui Kwok, cel despre care îi 
pomenise şi Ben Cho? 

Calmează-te, îşi spuse. Fă rost de dovezi, 
confirmă caracterul repetabil. Asigură-te că nu e o 
iluzie nocturnă, din cauza stresului ţi a lipsei de 
somn. Plăcuţe cu geloză. Asta el însămânţțează 
probele, ca să vezi dacă materialul le face şi lor 
ce i-a făcut sângelui! 

Se ridică şi se duse la frigider. Luând câteva vase 
Petri ce conţineau diverse medii de cultură, îşi 
dădu seama că nu încercase niciodată până 
atunci să obțină culturi pe cenuşa unui mort. 

Toate au un început. 

Scoase capacele şi turnă cantități mici din 
cenuşă pe mediile de cultură. După ce termină, 
sigilă cutiile cu o peliculă de plastic şi le puse pe 
rafturile incubatoarelor. Sarcina odată încheiată, 
se uită încă o dată la agitația neobişnuită de pe 
lamă. 

Oricât i se păru de ciudată descoperirea ei, tot îi 
veni să strige de bucurie. Se reținu, realizând că 
trebuie să sigileze lama şi vasul contaminate cu 
sângele ei, în caz că materialul de pe ele ar avea 
tendința să plece la plimbare sau să se împrăştie 
in aer. 

Înainte se îngrijorase că sângele ei contaminase 
lama şi recipientul; acum se întreba dacă n-ar 


trebui să-şi facă griji că s-a contaminat ea, şi nu 
numai ea. Spera să se înşele. 
Se opri o clipă, din dorința de a spune şi altcuiva 
ce a descoperit. Dar cui? Soţul şi fiica ei n-ar 
înțelege. Nici tehnicienii din schimbul de noapte, 
slab plătiți. Nici fata aceea, Patsy Hon, cea cu 
părul prins în coadă foarte strânsă, că se mira 
cum de n-o durea. Patsy era extraordinar de 
inteligentă, rapidă şi eficientă, însă teribil de 
timidă. 
Dar Ben Cho? Cum să-i comunice descoperirea? 
Dacă era o chestiune strict secretă, însemna că 
şi guvernul lui, şi al ei, îi ţineau sub 
supraveghere. O să găsească ea o cale. Poate un 
cilindru de mesaje. Între timp, poate că 
micrografia electronică o să-i susțină 
descoperirea. 
Dintre toți oamenii, Ben Cho era sigur interesat 
de ea. 

CEI TREI VRĂJITORI 

Crypto City 

La etajul al optulea al Sediului 
Central/ Operativ, directorul adjunct Brescoll se 
îndrepta spre capătul coridorului unde se aflau 
birourile directoriale şi intră în al său, salutând- 
o din cap pe femeia de la recepţie. Pe pereți 
atârnau imagini  înrămate ale celor mai 
importante posturi de ascultare NSA de pe glob: 
clădiri guvernamentale şi militare obişnuite, 


înconjurate de antene de satelit şi cupolele ca 
nişte pălării de ciupercă sub care se ascundeau 
antenele de ascultare. 

— Vă aşteaptă domnii Beech, Lingenfelter şi 
Wang. 

— Mulţumesc, Katie. Îi aşteptam şi eu. 

În ambianța creată de biroul său clasic, din 
lemn de stejar, îi văzu pe cei trei stând în 
picioare. Dând mâna cu ei şi trecând în spatele 
biroului masiv ca să se aşeze, realiză că ar fi 
şocat să-l întâlnească pe unul dintre ei neînsoțit 
de ceilalți doi. Întotdeauna îi văzuse în grup - cei 
trei muşchetari care supravegheau ancheta în 
cazul Kwok. Dar, ţinând cont de acreditările lor 
pompoase, expresia nu era cea mai adecvată. 
Poate „cei trei vrăjitori” s-ar apropia mai mult de 
adevăr. 

— Deci, începu el aplecat în față, cu mâinile 
împreunate pe birou şi privindu-i pe rând, ce-i 
nou în cazul Kwok-Cho? 

Baldwin Beech tuşi şi începu să raporteze, 
mângâindu-şi absent barba cu fire cărunte: 

— Cho a cerut o versiune a holotransmisiei fără 
zgomot de fond. I-am trimis-o. Bănuim că are 
acces la multe dintre documentele CIA cu care 
lucra Kwok. 

— Pe ce bază? 

— Cercetează şi alți autori la care se face referire 
în holotransmisie -— Felix Forrest, Giordano 
Bruno, Matteo Ricci, Ai Hao -— şi include mulți 


alții, nemenționațţi în ea. Nume des pomenite în 
documentele Forrest. 

— Şi anume? 

— Festugiere. Marsilio Ficino. Alți traducători şi 
comentatori ai lucrării Hermetica de Hermes 
Trismegistus, interveni Wang în timp ce-şi ajustă 
ochelarii RA ca să citească din materialele 
apărute în fața ochilor. Neoplatonicianul Ramon 
Lull, din nou, mai ales tratatul său despre arta 
memoriei, Arbor scientiae. Trithemius, abate- 
necromant din Sponheim, autorul lucrării de 
cripto-magie Steganographia, cartea scrisului 
ascuns. Cornelius Agrippa, în special De Occulta 
Philosophia. John Dee şi a sa True and Faithful 
Relation, precum şi tratatul său despre magia 
îngerilor, Liber Logaeth. Chestii  cabalistice 
medievale, importante pentru că folosesc metode 
numerologice complexe menite să descifreze 
mesajele esoterice ascunse în Tora, mai ales 
gematria mistico-criptografică şi temurah... 
Brescoll să lăsă greu pe spatele scaunului. 
Abordările istorice vechi ale problemelor 
criptologice nu erau necunoscute în cadrul NSA, 
dar lui îi miroseau a legături CIA- 
Tetragrammaton. Aflase foarte multe până acum 
despre minunile astea cifrate arhaice, cu 
ajutorul prietenilor săi trimişi la „pescuit”, dar se 
hotărî să facă în continuare pe neştiutorul şi pe 
birocratul încăpățânat, cel puţin o vreme. 

— Cum aţi aflat astea? 


— Monitorizăm permanent cercetările pe 
computer ale lui Cho şi materialele pe care le-a 
comandat sau le-a luat de la biblioteci, răspunse 
Bree Lingenfelter,  îndepărtându-şi  şuviţele 
roşcate din ochi. Am folosit aceleaşi metode când 
am supravegheat activitatea lui Kwok. 
Cercetările celor doi se suprapun în mod 
surprinzător. 

— Atât de bine se suprapun, interveni Wang, 
încât suntem obligați să credem că o anumită 
persoană i-a înlesnit lui Cho accesul la 
documentele pe care le-am retras din ancheta 
actuală. 

— Cine? 

Beech, Wang şi Lingenfelter se priviră unul pe 
altul înainte ca primul să dea răspunsul: 

— O bănuim pe văduva lui Kwok, Cherise 
Lemoyne. E suspectul principal. Nu ştim cum 
sau de ce a făcut transferul, nici cum a obţinut 
copiile documentelor. 

— ... dar a fost căsătorită cu Kwok, îl întrerupse 
Lingenfelter, şi s-a întâlnit cu Cho la ceremonia 
de comemorare. 

Jim încuviință din cap, căzând pe gânduri. 

— Mai există şi alte persoane sau grupuri 
interesate de cercetări similare? 

— Există câteva corelaţii semnificative cu un 
cuplu din Cybernesia care pătrunde în sistemele 
Tetragrammatonului, răspunse Beech sec. 
Routing-urile adreselor lor dispar în găuri negre 


informaționale — adrese de e-mail false, numere 
de telefoane celulare temporare, IPS-uri 
împrumutate în Zona Liberă - nu-i putem 
localiza precis. 

— Sunt interesați şi Războinicii Noilor 
Învăţături şi Cheng Tong, adăugă Lingenfelter. 
N-avem dovezi că cybernesienii colaborează cu 
ei, dar Războinicii şi Cheng cooperează clar, într- 
o anumită măsură. 

— Dar detectivul din Hong Kong? 

— Marilyn Lu, preciză Beech. De fapt, e în 
Kowloon. CIA a infiltrat un agent la locul ei de 
muncă, un tehnician care lucrează în laboratorul 
de medicină legală din secţia ei de poliție. O 
oarecare doamnă Hon, care a făcut şi medicina 
şi SCI, Institutul de Calcule Speciale. 

— Individa ăsta cu pregătire SCI e unul dintre 
agenții noştri? 

— Da, deşi teoretic lucrează pentru Guoanbu, 
răspunse Beech cu mândrie nemascată în voce. 
Ne-a furnizat informaţii prețioase din interiorul 
Guoanbu şi interpretările SCI ale holotransmisiei 
lui Kwok. Căutările noastre în infosferă arată — şi 
doamna Hon confirmă - că Lu nu s-a aventurat 
în palatul memoriei, cabală sau hermeneutică. 
— În sfârşit, o persoană implicată în afacerea 
asta încâlcită, care trăieşte încă în secolul XXI, 
comentă Brescoll, jucând până la capăt rolul de 
ignorant. Exact asta nu pricep. Ce-i cu sistemele 
astea de memorie vechi de patru sute de ani care 


l-au atras mai întâi pe Kwok, iar acum pe Cho? 
Şi nu numai pe ei, dar şi pe cybernesieni, pe 
musulmanii extremişti şi pe cei din crima 
organizată. 

Cei trei vrăjitori mai avură un schimb de priviri. 
De data asta, răspunse Beech: 

— Probabil sunt interesați de chestiuni secrete 
şi de securitate. Aşa se pare. 

Chestiuni secrete ţi de securitate pe naiba! Îşi 
zise Brescoll. Ştia sigur ce caută toată lumea în 
labirintul ăsta de activităţi: ceva care-i să-i ajute 
să creeze criptocomputerul cel mai avansat, ca 
să acceseze secretele mondiale, în timp ce le 
păstrează pe ale lor. 

Dar dacă mai erau şi alții implicați, în afară de 
PRC şi UŞA? Se gândi la fantome electronice — 
terorişti care ocolesc cu uşurinţă sistemele de 
securitate, hoți care trec prin pereţii băncilor, 
trezoreriilor naționale şi corporațiilor 
transnaționale — şi simți că i se face pielea de 
găină. 

— Căutarea Graalului criptologie duce în locuri 
ciudate, rosti Wang. Permutări, combinări şi 
prescurtări ale sistemelor codului sfânt al cabalei 
— gematria, temurah şi notarikon - există cel 
puţin de pe vremea învățăturilor Maaseh 
Merkava ale rabinului Akiva ben Joseph. 

— Cine a fost...? Întrebă Brescoll, deşi ştia 
foarte bine. 

— l-a învăţat pe credincioşii lui că se pot apropia 


de divinitate dacă vizualizează intens palate 
cereşti în mintea lor şi că meditaţia asupra 
acestor palate mintale este atât de profundă, 
încât poate fi însoţită de stări de conştiinţă 
alterată, extaz şi extracorporalizări. 

— Şi în Hermetica există un fragment, adăugă 
Beech, în care se pretinde că „dacă îmbrățişezi 
toate lucrurile deodată cu puterea gândului — 
timp, spațiu, materie, calitate — îl vei înţelege pe 
Dumnezeu”. Creând reprezentarea universului 
în propria „minte superioară”, căutătorul poate 
accede la uniunea cu Dumnezeu. 

— Visul cabaliştilor şi al ermeticilor, spuse 
Wang, înclinând din cap. A şti, instantaneu şi 
simultan, tot ceea ce poate fi înțeles, deci a te uni 
cu Ființa Supremă. 

— Şi care e relevanța acestui vis pentru 
criptologia contemporană? Întrebă Brescoll, 
sperând că nu exagera cu tonul iritat. 

— Ideea de „instantaneu şi simultan”, explică 
Lingenfelter, apare acolo unde criptanaliza 
cuantică şi criptografia contemporană se 
consideră că împlinesc visul adepților ermeticii. 
Ideea de a calcula totul dintr-odată. Poate că şi 
Cho e la fel de fascinat de chestia asta. 

— Universul animist cu operare magică al 
magului renascentist, completă Beech, a pregătit 
drumul spre universul matematic cu operare 
mecanicistă, care a început cu Newton. 
Amândouă au fost necesare pentru a deschide 


calea spre Era Codului. Poate că o parte din ceea 
ce domnul Wang numeşte „căutarea Graalului” 
ține de redescoperirea codurilor fosile vii. 

Sistemele criptologice de mare putere pe care noi 
le-am ignorat, dar care sunt încă „în viaţă”, deşi 
în stare latentă de decenii, chiar de secole întregi. 
— Chestiuni impresionante, comentă directorul 
adjunct, exploatându-şi rolul la maximum, dar, 
sincer, cred că suntem mai degrabă romantici 
dacă credem că informaţiile-fosile din trecut au 
spus viitorului ceva ce el nu ştia deja. Nu-mi vine 
în minte niciun exemplu. 

— Palimpsestul lui Arhimede, interveni Beech. 
— Poftim? 

— În jurul anului 1200, un călugăr rămas fără 
material de scris a rupt singurul exemplar 
existent al tratatului lui Arhimede despre metodă 
şi a scris peste el o carte de rugăciuni. Arhimede 
a scris tratatul în secolul al III-lea înainte de 
Christos. Câteva dintre conceptele sale 
matematice, ca suma numerelor infinite, nu au 
fost egalate, cu atât mai mult depăşite, până 
când Newton şi Leibniz nu au elaborat calculul 
infinitezimal, la aproape două milenii de la 
tratatul lui Arhimede. 

— Şi? 

— Gândiţi-vă ce avantaje ar fi avut, să zicem, un 
matematician de la începutul secolului al XVI- 
lea, cu două sute de ani înainte de Newton, dacă 
ar fi putut citi lucrarea lui Arhimede. Dacă am 


studia criptosistemele din secolul al XVI-lea, ne- 
am trezi în aceeaşi situație ca matematicianul 
din secolul al XVI-lea în fața tratatului lui 
Arhimede: capabili de un salt în viitor, dar numai 
dacă găsim documentul corespunzător din 
trecut. 

— Tot nu văd ce aplicaţii au teoriile astea în 
lumea reală. 

— Teoreticienii haosului sugerează că tocmai la 
limita haosului pătrunde informaţia în lumea 
fizică, spuse Wang. Poate că aşa stau lucrurile 
cu Kwok şi cu codurile fosile vii. 

— Ce vreţi să spuneţi? Că Jaron Kwok a suferit 
o combustie spontană pentru că a vrut să stea la 
poveşti cu Dumnezeu? 

Beech scutură din cap a desconsiderare. 

— Şi Beckwith şi Cho sugerează că expresia 
„combustie spontană” nu este corectă. 

— Le-am citit rapoartele. Nu conţin nicio 
explicație reală a resturilor de cvasicenuşă 
rămase în urma lui Kwok când a dispărut. Aveţi 
dumneavoastră una mai bună? 

Cei trei specialişti schimbară priviri a treia oară. 
— Noi credem că da, răspunse Lingenfelter. 
Microscopia cu scanare arată că cenuşa lui Kwok 
este alcătuită, de fapt, din mecanisme organice 
cu proprietăți nanotehnologice şi biotehnologice. 
— Produse bionanotehnologice? Întrebă 
Brescoll. Dintr-odată se pomeni preocupat cu 
adevărat şi renunţă la rolul de ignoram. Prietenii 


lui „pescari” nu-i spuseseră nimic despre asta. 

— Da. Le analizăm cu cablare sensibilă şi 
nanofluide. Se pare că sunt în stare latentă sau 
inerte. Încercăm să vedem dacă şi cum pot fi 
activate. 

— Dar dacă cenuşa e bionanotehnologică în cea 
mai mare pane, cum s-a ajuns la aşa ceva? 

— Pe microfotografii, explică Wang, produsele 
seamănă cu implanturile de comunicare pe care 
i le-am dat lui Kwok cu puţină vreme înainte de 
a muri. Cum s-au schimbat şi cum s-au 
reprodus prototipurile  bionanotehnologice... 
încă nu ştim. 

— Doamna Hon, agenta din laboratorul lui Lu, 
rosti Beech, a raportat că Lu a cerut 
microfotografii ale mostrelor prelevate de ea din 
cenuşa lui Kwok. În ultimul ei raport ne spune 
că, după ce lucrat cu mostrele şi a obținut 
microfotografiile, i-a trimis lui Ben Cho un 
mesaj. Bănuim că ori l-a informat deja despre 
natura cenuşii, ori îl va informa curând. Aşa că 
am ajuns în punctul în care trebuie să hotărâm 
cât din informaţiile noastre trebuie să ajungă la 
Cho. 

Brescoll încuviință din cap, reflectând asupra 
implicaţiilor. Cât ştia Guoanbu? Existau dovezi 
că şi China lucra cu bionanotehnologie sau ceva 
similar. Dacă puneau mâna pe Cho, ce efecte va 
avea asta asupra americanilor? 

— E foarte probabil ca Ben Cho să bănuiască 


deja că nu e vorba de cenuşă, spuse Brescoll în 
cele din urmă. N-ar fi rău să sugerăm ce sunt, de 
fapt, resturile lui Kwok. Cât priveşte progresul 
activării produselor bionanotehnologice - dacă 
asta sunt — păstraţi secretul pentru voi. Cho nu 
trebuie să ştie cum să le activeze, în caz că pot fi 
activate. 

— Ne-am gândit că, ținând cont de implicarea 
lui Lu şi Lemoyne, ar fi înțelept să le ţinem şi pe 
ele sub supraveghere strictă. CIA şi-a infiltrat 
deja un agent la cursul de jiu-jitsu brazilian la 
care merge Cho. 

— De ce la cursul de jiu-jitsu? 

— N-am prea avut de ales. Nu mai predă, e în 
concediu, şi numai rareori iese din casă. Mergea 
la curs cu soţia. E una dintre puţinele activități 
de rutină prin care intră în contact cu oameni noi 
sau necunoscuți. 

— Înţeleg. Trebuie s-o supraveghem 
îndeaproape şi pe văduva lui Kwok. 

— Am început deja, spuse Beech, fără alte 
explicații. 

lar CIA? Brescoll se întrebă cât de ocupați 
trebuie să fi fost colegii lui Beech din agenție şi 
câte dintre activităţile lor erau puse „la secret” şi 
față de NSA. 

— Nu mai vrem să aibă loc încălcări ale 
normelor de securitate, ca atunci când a reuşit 
să-i dea lui Cho documentele, continuă 
directorul adjunct. Şi nici nu vrem ca Ben Cho 


să sfârşească la fel ca Jaron Kwok, dacă putem 
interveni. 

Wang, Lingenfelter şi Beech îşi exprimară 
acordul, apoi îşi luară la revedere şi plecară. 
Brescoll rămase singur în birou. Porni 
computerul şi deschise aplicaţia care-i permitea 
accesul la ştirile în direct prin cablu. Pe ecran, 
un purtător de cuvânt al statului chinez 
condamna Nepalul fiindcă servea ca loc de 
refugiu pentru  terorişti şi ca punct de 
transbordare a armamentului ilegal în provincia 
chineză a Tibetului. Dacă Nepalul nu înceta 
imediat aceste acțiuni, amenința purtătorul de 
cuvânt, guvernul ţării sale va considera 
întârzierea ca o acțiune ostilă şi va lansa, în 
autoapărare, o lovitură împotriva Nepalului, 
pentru a împiedica viitoarele activități teroriste 
tibetane. 

Brescoll se încruntă. Încă un exemplu de 
supraputere care acuză o presupusă amenințare 
din partea unei națiuni mici şi mai slabe, ca să 
aibă motiv s-o invadeze. Scutură din cap şi 
schimbă canalul, dar nu dădu peste ştiri mai 
vesele. În San Francisco, în faţa unei mulțimi 
uriaşe, liderul secesionist californian Tom 
Garrity se revolta împotriva „comploturilor din 
complexul militar industrial MIME”, care „au 
deturnat guvernul printr-o lovitură de stat 
sprijinită de Curtea Supremă”. În ciuda lozincilor 
purtate de susținătorii lui Garrity - MIME nu ne 


va reduce la tăcere! 

— Siguranța Internă a început suprimarea 
secesioniştilor, pe motiv că avuseseră legături cu 
teroriştii internaționali şi cu un cerc de spioni 
chinezi. 

Posibil, medită Jim, dar improbabil. Viziunea lui 
Garrity despre Federaţia Statelor Pacificului sau 
Pacificatul, o entitate politică, întinsă de la Point 
Barrow până în Tara de Foc, de la Seattle la 
Sidney şi de la Shanghai până la Santiago, stătea 
ca un ghimpe nu numai în coasta chinezilor, dar 
şi a Siguranţei Interne. 

Jim oftă. Uneori, acțiunile oamenilor lui Garrity 
aveau înțeles din perspectivă jeffersoniană, dar 
nici secesioniştii tibetani din Nepal, nici cei 
californieni din San Francisco nu făceau lumea 
un loc mai stabil şi mai previzibil. Nici nu 
urmăreau asta, presupuse el. 

În timp ce ştirile fierbinţi ale zilei se derulau în 
cascadă pe ecran, reflectă la întâlnirea cu cei trei 
vrăjitori. Bionanotehnologie chineză. Extremişti 
islamici, cybernesieni şi crimă organizată care-i 
dau târcoale. Țigani, golani şi hoţi. Toţi în 
căutarea unui mod de a deveni asemenea lui 
Dumnezeu. lar el va trebui să prezinte toate 
acestea în următorul raport pentru directoare, 
astfel încât ea să creadă că el ştie tot ceea ce 
trebuie să ştie, dar să nu-şi dea seama că ştie şi 
tot ceea ce n-ar trebui să ştie. 


V 


ONDULAȚII 
South Oakland 

Ben Cho mai bău o bere şi absorbi ambianța de 
înaltă tehnologie, dar cu clientelă din clasa 
socială inferioară, din barul Go-Go Gomorrah. 
Era un club de striptease cu pretenţii. Ringuri de 
dans robo-tehno bubuind. Întuneric de peşteră, 
fulgerat de lasere şi stroboscoape. Dansatoare 
exotice cu forme împlinite de chirurgia estetică, 
simulând obişnuitele acrobaţii sexuale. Prin 
aburii berii, Ben se întrebă ce caută acolo. 

— Au, gemu Ike Carison, ghidul lui Ben în turul 
destrăbălării. Scuturându-şi părul strâns în 
coadă şi mângâindu-şi barbişonul, se aşeză 
lângă el, la o masă suficient de mare cât să 
cuprindă ultima carafă cumpărată şi două halbe. 
Îmi pare rău c-a durat atâta, dar am stat la 
coadă. Doi trăsniți care pălăvrăgeau într-una şi 
nu mai terminau cu uşuratul. Singurul lucru 
mai rău decât să asculți doi ratați plângându-se 
de eşecurile lor e să-i auzi lăudându-se cu 
succesele lor. Fetele au început repetiţia? 

— Nu, răspunse Ben, din câte mi-am dat eu 
seama. Dar mişcările dansului îmi par destul de 
cunoscute. 

Carlson înclină din cap. Ben se ridică, se scuză 
în fața lui şi se îndreptă cu mers clătinat spre 
toaletă, pe care o găsi liberă, în ciuda celor 


povestite de Ike. Când se întoarse la masă, îl 
aştepta o surpriză. 

— Hei, ţi-am aranjat un dans cu una dintre fete. 
Sper să-mi apreciezi gustul. 

— De câţi bani mă jupoaie? 

— Nicio problemă. M-am ocupat eu de asta. Din 
partea mea. Ai nevoie de aşa ceva. 

Peste un minut, o tânără cu plete blond închis, 
într-un costum țărănesc modificat, se apropie de 
masa lor. 

— El e prietenul tău? Îl întrebă ea pe Ike, care 
confirmă cu o înclinare a capului. Salut, eu sunt 
Kimberly. Eşti pregătit de dans? 

Ben se uită la Carlson, care se porni pe râs. 

— Sigur, drăguţo, e gata să te danseze numai pe 
tine! 

Fata alungă cu un râs comentariul degradant al 
lui Ike, îl luă de mână pe Ben şi-l conduse pe 
lângă bar şi jucătorii de biliard, spre un hol cu 
canapele aranjate în jurul unui ecran de televizor 
prins în perete. Pe el se vedea fata care tocmai 
dansa pe scena principală. După o clipă, Ben 
realiză că imaginea -— filmată din unghi înalt, 
dintr-o singură perspectivă, la distanță medie — 
era transmisă pe ecran printr-una dintre 
camerele video ale clubului, amestecând în mod 
bizar voyeurismul cu supravegherea. 

— Avem tot timpul din lume, spuse Kimberly, 
sesizându-i privirea. Eu sunt a cincea care 
evoluează pe scenă. 


Când Kimberly se aşeză pe sofa, Ben îşi dădu 
seama că, pentru femeile care interpretau 
dansuri particulare în holul din spate, ecranul 
era ca un ceas. Fata bătu uşor cu mâna perna de 
lângă ea. Înţelese aluzia şi se aşeză. Din vorbă în 
vorbă, Ben află câte nopţi lucrează pe săptămână 
la club, că are un metru cincizeci şi şapte şi 
douăzeci şi trei de ani. După cearcănele din jurul 
ochilor, i-ar fi dat mai mult, dar o crezu pe 
cuvânt. Nu i-o spuse, dar îi amintea oarecum de 
Reyna la prima lor întâlnire. Cam aceeaşi 
înălțime, vârstă şi culoare a părului. Semănau 
chiar şi la trup: un bust apetisant pe o siluetă 
minionă. Şolduri băiețeşti şi picioare subțiri. Îl 
străfulgeră gândul paranoic că era victima unei 
înscenări, dar îl alungă imediat, conştiinţa de 
sine şi interesul fiindu-i încă adormite. 

Când fata îl întrebă cu ce se ocupă, îl luă prin 
surprindere. În ultima vreme, nu făcuse altceva 
decât să citească şi să cerceteze însemnările lui 
Kwok. Dar să rostească o singură vorbă despre 
munca lui însemna să caute necazul cu 
lumânarea. 

— Sunt profesor la Berkeley, dar acum sunt în 
concediu. Petrec prea mult timp rezolvând 
cuvinte încrucişate şi jucându-mă pe computer. 
— Zău? Şi ce faci când nu eşti în concediu? 

— Lucrez la problema deciziei şi 
complementaritatea sistemelor informatice şi 
fizice. În stările cuantice înainte de a fi observate. 


La problema opririi a lui Turing. 

— Ce-i aia? 

— Un fel de „lege” a calculelor. Să zicem că vrei 
să rulezi un program pe un computer. N-ai cum 
să ştii dinainte dacă, la un anumit volum de date 
introduse, computerul se va opri sau le va 
prelucra neîncetat. Sigurul mod de a afla dacă 
sistemul se va opri sau dacă intră într-o buclă 
infinită e să-l rulezi. N-ai de unde să ştii, dacă nu 
faci aşa. 

— Mie mi se pare o regulă obişnuită, spuse 
Kimberly, zâmbind şi prefăcându-se interesată. 
N-ai cum să ştii ce se poate şi ce nu se poate face 
până când nu încerci, nu? 

— Adevărat! Exclamă el, articulând tot mai greu 
vorbele din cauza berii şi a atenţiei pe care i-o 
acorda fata. Problema deciziei şi 
complementaritatea reflectă structura profundă 
a universului, dacă vrei să ştii. 

— Cum aşa? 

— Oriunde te uiţi, descoperi proprietăţi 
incompatibile neobservabile simultan, spuse 
Ben, gândindu-se la definițiile şi exemplele din 
notițele lui Kwok. Dar, în ciuda 
incompatibilității, fiecare dintre ele este esenţială 
pentru înțelegerea ansamblului.  Observaţia 
înseamnă „sau/sau”, dar înţelegerea înseamnă 
„nu numai... ci şi”. Asta spune şi principiul 
incertitudinii lui Heisenberg despre poziția şi 
impulsul unei particule, chiar în dualitatea 


undă /particulă. 

— Ce-i aia? 

Flatat în mândria lui de expert, Ben încercă să 
se gândească la o explicaţie. În cele din urmă, 
găsi una: 

— Mai uşor de arătat decât de explicat. Dacă-mi 
aduci o foarfecă, o bucată de hârtie şi lipici, îți 
fac un model... 

Kimberly îi zâmbi strâmb şi se ridică. 

— Să nu spună nimeni că nu fac totul pentru 
clienții mei. Vin imediat. 

Se întoarse de la cabinele femeilor cu foarfecă, 
hârtie şi bandă de lipit. Sub privirile ei, Ben tăie 
o fâşie dreptunghiulară, o răsuci pe jumătate şi 
lipi capetele. 

— Uite, i-o arătă el. Asta e banda lui Möbius. Un 
obiect cu o singură față. Exteriorul devine 
interior şi interiorul devine exterior, pentru că 
are o singură față. La fel şi pentru margine. Arată 
ca şi cum ar avea două, dar, de fapt, e numai 
una. O singură suprafaţă şi o singură margine. 
la o mănuşă pentru mâna dreaptă, îmbrac-o în 
suprafața respectivă, trimite-o într-o excursie în 
jurul benzii şi devine o mănuşă pentru mâna 
stângă, propria sa imagine oglindită. 

— Profesorul meu de geometrie de la liceu ne-a 
arătat o astfel de bandă, spuse Kimberly, cu o 
înclinare a capului. Şi o sticlă de formă ciudată. 
— Da. Probabil o sticlă Klein, cu o singură 
suprafață şi fără margini. Dacă tai sticla asta în 


două jumătăţi simetrice obţii două benzi Möbius, 
iar dacă ataşezi marginea unei benzi Möbius de 
imaginea ei din oglindă, obţii o sticlă Klein. Noi 
putem să lăsăm lucrurile mai simple şi să 
spunem că banda lui Möbius este analogă cu 
starea cuantică înainte de observaţie. 

— Asta numeşti tu simplu? Întrebă Kimberly, 
ridicând din sprânceană. 

— Sigur. Möbius nu e nicio bandă, nicio buclă, 
dar în acelaşi timp e şi o bandă, şi o buclă. Nici 
undă, nici particulă, dar întotdeauna ambele, 
potenţial. Tai-o transversal şi devine o simplă 
fâşie dreptunghiulară, o bucată de hârtie. Hai s- 
o numim undă. Dar taie o bandă Möbius pe 
lungime, prin mijloc, ca mine, şi obţii o buclă mai 
lungă, dublu răsucită. Tai-o din nou pe lungime 
şi obţii o pereche de bucle legate, dublu răsucite. 
Poţi să tai în continuare buclele pe lungime, tot 
mai subțiri, şi să obţii tot mai multe bucle 
răsucite, până ce ajungi la infinit. Acelea se 
numesc particule. 

— Cred c-am priceput. Şi asta ce dovedeşte, 
profesore? 

— Proprietăţi incompatibile, observabile 
nesimultan, dar coexistând la un nivel mai 
profund. Le găseşti în matematică şi în calculul 
cuantic — zero şi unu, dacă vrei. Le găseşti în 
limbaj, mai ales în scrierile codificate, în care 
fiecare literă dintr-un cifru transpus îşi 
păstrează identitatea, dar îşi schimbă poziția. 


Într-un cifru de înlocuire, fiecare literă îşi 
schimbă identitatea, dar îşi păstrează poziția. E 
un tipar universal, ca şi cum ar fi fost născut în 
mintea lui Dumnezeu. 

— Asta-i deja de domeniul  ştiințifico- 
fantasticului, spuse Kimberly. Nu citesc aşa 
ceva. 

— Dar ce citeşti? 

— Henry Miller şi Virginia Woolf, în ultima 
vreme. 

— Serios? Şi ce ai citit de Woolf în ultima vreme? 
— Tocmai am terminat Doamna Dalloway. 
Acum citesc Spre far. 

— Ai citit Valurile? i-o recomand. Fluxul 
conştiinţei, ca la James Joyce. L-ai citit? 

— Numai Oamenii din Dublin. N-am avut timp 
pentru Ulise sau Veghea lui Finnegan. 

— Ar trebui să-ţi faci, o dată şi o dată, o sfătui 
Ben,  întrebându-se dacă să pună tonul 
profesoral pe seama băuturii. Dacă-ţi place 
Miller, să încerci Pynchon şi Burroughs, dar şi 
Wallace. 

Privind spre ecran, fata se ridică şi se aplecă 
asupra lui. 

— Trebuie să trecem la treabă, spuse ea 
ghemuindu-se şi desfăcându-i genunchii, cu 
privirea îndreptată spre el. 

— Bine, fu el de acord şi scoase o bancnotă din 
buzunar. Ajunge? 

— Nu-i nevoie. Prietenul tău a plătit deja. 


— Da, aşa-l. 

Kimberly îşi strânse sânii şi îi frecă de obrajii, 
fața şi bustul lui. Apoi se frecă de el cu toată 
partea de sus a corpului. Aruncându-şi 
pantalonaşii scurți, se răsuci din bazin în fața 
lui. Trase de marginea bikinilor şi expuse o 
imagine drăguță, ca din desene animate, 
imprimată pe piele, spre stânga şi puțin mai jos 
de şoldul drept. 

— Asta-i un tatuaj „Hello Kitty”? 

— Bingo! Am crescut în San Diego, unde-i plin 
de saloane de tatuaj. Mi-a plăcut „Hello Kitty!” la 
nebunie când aveam treisprezece ani. Pe urmă 
mi-a plăcut „Sailor Moon”. Până la urmă a fost 
„Hello Marinarule!” 

Ben râse de uimire. Kimberly, cu fața întoarsă 
la ecranul de pe perete, îşi frecă viguros fesele de 
abdomenul lui, apoi îşi apăsă sânul pe fața lui, 
înainte de a-i cuprinde obrajii în palme. 

Lui îi plăcu mai mult decât credea că are 
dreptul. Îşi mulțumiră reciproc, iar ea îi spuse în 
ce seri lucrează. 

— Să te uiţi la dansul meu înainte de a pleca, îi 
spuse fata înainte de a se despărți rapid. Nu sunt 
o stripteuză Möbius, dar mă mişc la fel de bine 
ca oricine altcineva din oraş. Să mai vii la mine 
curând. 

Ben înclină din cap şi să uită după ea, apoi se 
ridică şi se întoarse la masă. 

— Ei, îl întrebă Ike, cum a fost? 


— Excelent, răspunse Ben, cu un zâmbet 
şmecher. Am vorbit despre legătura dintre 
mecanica cuantică, topologie şi teoria 
informaţiei, despre romanele moderne şi 
postmoderne. Nu m-am aşteptat la aşa ceva într- 
un club de striptease, dar m-am simţit bine. 

— Ştii cum să faci o fată să se simtă bine, zise 
Ike ironic. Mă bucur c-ai fost de acord cu 
alegerea mea. 

— Absolut. Vrea să mă vadă iar, cât de curând. 

Prietenul lui Ben îl privi cu ochi mijiți, apoi râse. 

— Să nu spui „Cred că m-a plăcut cu adevărat!” 
N-o să mă mai pot uita în ochii tăi niciodată. 

Râseră amândoi. Nu peste mult timp, începu 
numărul lui Kimberly, iar ei se aşezară lângă 
balustrada care înconjura scena. În timpul 
dansului, ea îşi arătă tatuajul şi-şi dezveli 
complet sânii. 

— Vezi? Rosti Ike. Ştiam eu că sunt adevărați. 
Fără implanturi. Mi-am dat eu seama. 

Porniră clătinându-se spre maşina lui Ike la 
scurtă vreme după ce fata îşi încheie dansul. Ben 
pălăvrăgi într-una despre două dintre cele mai 
mari tipuri de implant, cosmetic şi electronic, 
apoi adormi. Visă scurt o femeie cu sâni mari, pe 
sub pielea căreia sclipeau siglele unor corporaţii 
— tatuaje subcutanate. Se trezi scuturat de Ike. 

— Oakland Hills, îi spuse el. Toţi pasagerii sunt 
rugați să coboare din vehicul. Ne vedem la cursul 
de jiu-jitsu. 


Ben îşi luă un rămas-bun ameţit, apoi se uită 
cum dispare maşina noului său prieten. Privi 
luminile care împânzeau noaptea târzie în 
Oakland şi San Francisco, răspândindu-se pe 
câmpia de mai jos, în marş lucitor spre ocean, 
sub lumina lunii. Se răsuci şi, cu cheile de la 
casă în mână, se împletici pe trepte. Când, într- 
un sfârşit, reuşi să deschidă uşa, aproape că se 
răsturnă. 

Ei,  bolborosi el. Calea exceselor. Palatul 
înțelepciunii. Viata seamănă cu explorarea unei 
peşteri. Uneori trebuie să  străbați locuri 
întunecate ca să înveți să apreciezi lumina. 

— Viaţa seamănă cu explorarea unei peşteri, îşi 
profeţi el, beat, reuşind cu greu să rostească s-ul 
în timp ce avansa pe hol. Viața seamănă cu 
explorarea unei peşteri... 

Repetă formula sacră până când începu s-o 
creadă. Când ajunse foarte aproape de 
dormitorul principal, gândurile i se încurcară şi- 
l cuprinse un sentiment de vină. Faţă de Reyna. 
Faţă de lunile acelea grele, după ce a întrerupt 
orice comunicare cu părinții lui, dar înainte de a 
o cunoaşte pe ea. De nopțile petrecute amețţit de 
băutură în camere de hotel, când urina în 
chiuveta, bea din toaletă, după ce urmărea, fără 
niciun rezultat, diverse femei care de care mai 
ciudate. Față de mama lui, care protestase cu 
amărăciune: „Toți îşi învinovăţțesc mama, mai 
ales dacă e neagră.” 


Reyna îl salvase de sine însuşi atunci. Dar acum 
ea nu mai era, pentru că el nu fusese în stare s- 
o salveze pe ea. Reyna îl ajutase să uite de 
trecutul său întunecat, să evite comportamentul 
care îl transformase într-un obişnuit al 
cluburilor de striptease. Acum, fără sprijinul ei, 
oare aluneca din nou spre dezastru? 

Se aşeză pe marginea patului - îmbrăcat, 
copleşit de remuşcări, într-un loc cu beznă totală 
- până când căzu pe spate, adormit. 


Ben se află în fața unei săli pline cu femei, 
cărora le ţine un curs. Toate seamănă cu Reyna, 
cu Kimberly sau cu văduva lui Kwok, Cherise. Pe 
podium, în faţa lui, se află numărul din 16 aprilie 
1976 al publicației armatei americane Arta şi 
ştiinţa operațiunilor psihologice: studii de caz în 
aplicațiile militare. E deschisă la pagina 666, la 
articolul Problema publicului neintenţionat, de un 
autor cunoscut şi sub numele de Felix C. Forrest. 

„Incertitudinea privind natura luminii înainte de 
măsurare îşi are originea într-un indeterminism 
real”, rosteşte Ben apropo de nimic de la pagina 
666. „Nici undă, nici corpuscul” înseamnă că, 
înainte de măsurare, lumina nu e niciuna, nici 
alta. „Nu numai undă, ci şi corpuscul deodată” 
înseamnă că lumina, înainte de a fi măsurată, nu 
este o combinaţie de una şi cealaltă. „Nici /nici” 
funcționează distributiv, exprimând o dublă 
negație. „Nu numai... ci şi” funcționează colectiv, 


negând o singură... 

O femeie pe care ştie că o cheamă Sophia, dar 
care seamănă foarte mult cu Reyna în studenție, 
sare în picioare şi-l întrerupe: 

— În materie de intimitate şi calcul cuantic, 
spune ea, arătând cu degetul furioasă spre el, 
ceea ce nu poate vedea ochiul liber nu poate 
vedea nici ochiul invizibil! 

— Strâns la dreapta, uşor la stânga, protejează- 
l —- când eu pun mâna acolo, tu pui mâna aici 
— surorile se bat, furnicile ard - Copilul Ben stă 
ghemuit în spatele muşuroaielor cu lupa 
focalizatoare în mână; victimele lui sunt 
dezorientate şi din ele iese fum, iau foc, dar în 
timp ce el se ridică, anii trec şi el lasă în urmă 
copilăriile. Singur şi gol şi speriat de el însuşi, în 
fața lui se întind luminile din Oakland şi San 
Francisco. 

Priveşte în jos şi vede în gol un cer, iar pe cer un 
gol întunecat, şi totuşi luminat puternic, fără 
formă, dar răsucindu-se, un vârtej uriaş de ceață 
neagră, o furtună îngrozitoare a ochiului, 
acoperind stelele, destrămând lumea pe măsură 
ce se mişcă, absorbind cuvântul care a fost la 
început. Înghite şi podul Golden Gate. Oraşul e 
cuprins de beznă. Liniştea se lasă treptat, în 
blocuri mari, fierbinți. 

Nicio barieră alcătuită din rațiune, ordine sau 
viață nu rezistă în fața vârtejului care se 
răsuceşte lent. Tot mai mare, ochiul invizibilului 


devorează totul în cale. Înaintea lui, el e doar un 
băiețel în fața zeilor lascivi, lipsit de putere, 
incapabil să fugă sau să se ascundă de vârtejul 
care trece dincolo de masa de nori, cu înfăţişare 
masculină pe dinafară, dar feminin pe 
dinăuntru. 

În ultima clipă, chiar când e înghițit şi topit, 
când liniştea întunecoasă îi absoarbe şi-i 
dispersează conştiinţa, cu un ultim gând ce trece 
de limitele gândurilor, înţelege că ultima oară au 
fost destui eroi-victime care să-l trimită înapoi. 
Toţi hăituiți de sentimentul că data viitoare — 
acum, în timpul lui- n-o să mai fie nimeni care- 
l oprească, nimeni care să i se opună... 


Ben se trezi când i se păru că aude ciripit de 
păsări tomnatice. Pe jumătate adormit, se ridică 
în capul oaselor, cu sentimentul de vină la fel de 
apăsător. O noapte prea sălbatică de beţie şi 
destrăbălare, îşi zise el. Asta, plus timpul prea 
lung petrecut lucrând cu documentele lui Kwok. 
Dar, spre deosebire de Jaron, el încă se mai 
bucura de nopți sălbatice. Nu era orb şi surd la 
ciripitul păsărilor şi la căldura soarelui. Nu încă. 
Pe măsură ce se trezea, „ciripitul păsărilor” se 
transformă în țârâitul soneriei de la uşă. 
Înfăşurat într-un halt de mătase roşie, Ben 
deschise uşa de la intrare şi se împiedică de ea. 
Afară îl aştepta un curier cu un electrostilou şi 
un carnețel pe care să semneze şi un cititor de 


amprente. După ce făcu tot ce-i ceru curierul, 
primi un cilindru de mesaje. Ben îi mulțumi şi 
închise uşa când curierul se depărtă pe aleea din 
faţa casei. 

Cilindrul era de la Marilyn Lu. Apăsă cu degetele 
mari ambele lui capete şi un fulger rapid - 
enervant de puternic -— îi citi retina, deşi avea 
ochii injectați. Peste o clipă, auzi vocea lui Lu: 
— Ceva foarte interesant în legătură cu 
„cenuşa”. Ziceai că poate conţine date, dar cred 
că e mai mult decât atât. Din greşeală, am stropit 
cu sânge nişte mostre şi au reacționat ciudat. 
Aşa că le-am „cultivat”, dacă ăsta e cuvântul, pe 
medii de sânge. Uite ce am descoperit. 

Pe ecranul din interiorul cilindrului apărură 
nişte microfotografii lucioase şi imagini video, în 
jurul unor labirinturi de unde negre spiralate, 
unele nemişcate, altele în mişcare. Îi amintiră de 
coloniile celulare sincrone şi de sculpturile din 
peşterile neolitice. Undele se ondulau suficient 
cât să-i dea amețeli. 

Se luptă să-şi înfrângă cu impulsul de a întoarce 
capul. Lucru bun, pentru că ceea ce văzu mai 
departe era cu adevărat neobişnuit. 
Microfotografii şi imagini video, înregistrate la 
rezoluție suficient de mare ca să se poată vedea 
în acțiune ce erau, de fapt, valurile: mecanisme 
organice subcelulare agitate, mai mici de un 
micron. Asta trebuia să fie. Fragmentele de date 
nu s-ar fi putut mişca şi acționa aşa. Ben nu mai 


văzuse aşa ceva, dar bănui imediat ce erau. 

Bionanotehnologie. 

Personajele din holotransmisia despre care se 
tot vorbea - asta era scurgerea care-i iritase la 
maximum pe şefii lui de la NSA. Notiţele lui 
Jaron şi versiunea fără zgomot de fond a 
transmisiei legau materialul de computere ADN 
cuantice, de informații cu densitate de 4n, N fiind 
numărul de „4 biți”, ADN-ul cuantic analog 
porților sau tranzistorilor... 

Rahat! Jaron probabil că a avut un prototip 
bionanotehnologic în implanturile lui. El 
dispăruse, dar tehnologia era acolo, renăscută 
din cenuşă. 

Amintirea golului de linişte apăsătoare 
răsucindu-se lent se suprapuse peste imaginea 
undelor negre din imaginile trimise de Marilyn. 
În cele din urmă, fu nevoit să întoarcă privirea. 

ÎN VĂZUL LUMII 
New Orleans 

Don Sturm intră în cafeneaua All You Zombies 
şi se uită printre clienţii obişnuiţi, până când o 
zări pe Karuna. Pielea ei ciocolatie şi părul negru 
împletit... Mâinile lui, altădată atât de obişnuite 
cu ele, erau acum grele, stângace şi goale. Când 
îl zări şi ea, ridicând privirea, valurile de mărgele 
multicolore din codițele ei nenumărate susurară 
ca ploaia veselă pe pământul uscat. 

— Ce vânt te aduce în oraşul de sub nivelul 


mării? Îl întrebă ea ridicându-se şi întinzându-i 
mâna. El o scutură stângaci. Trebuie să fie ceva 
important. N-a mai auzit nimeni de tine de 
săptămâni de zile. lar mesajul pe care l-ai trimis 
într-un târziu era atât de criptic... 

Don se uită în cafeneaua aproape goală, sperând 
că nu ieşea prea mult în evidenţă - numai cât să- 
i dea Karunei de priceput. Bănuia că localul era 
plin de dispozitive de securitate de care nu se 
puteau plânge spaţiile publice în America 
secolului XXI. 

— Nu mai criptic decât era necesar, replică el, 
aplecându-se spre ea. Dacă aş fi crezut că pot 
spune ce vreau fără să ne întâlnim faţă în față, 
aş fi spus-o. 

— Şi de ce n-o puteai spune? Vru să afle 
Karuna. Mişcă brusc capul în față şi lateral, 
făcând să-i sclipească curcubeul din păr. 

— N-am încredere în sistemul nostru de 
siguranţă, îi explică Don. Părul său vopsit în 
albastru, tuns scurt, se reflecta în nodul celtic 
gravat pe suprafața de metal lucios a mesei. 
Unele dintre informaţiile pe care vreau să ți le 
transmit folosesc cuvinte-cheie care apar pe prea 
multe liste de supraveghere. 

— Deci nu crezi că suntem în siguranță? Nici în 
Cybernesia? 

— Mai ales în Cybernesia. Medeea-lndahar e o 
prezență permanentă şi ştie prea multe despre 
legăturile mele cu P-Cubed. 


— Halal recunoştinţă din partea ta! Şuieră 
Karuna, enervată. Medeea salvează Cybernesia 
de atacul NSA şi pentru tine asta nu înseamnă 
NIMIC? 

— „Salvatoarea” noastră a recunoscut că are 
legături cu NSA. Ascultă-mă pe mine, Karuna, 
M-I nu e de încredere. 

— Păi, dacă-mi aduc aminte bine, şi tu te 
gândeai să lucrezi pentru NSA mai de mult. 

— Da, recunosc, spuse Dan înclinând din cap, 
dar simțind cum roşeşte. Aş fi făcut bani 
frumoşi. Dar pe urmă m-am răzgândit, iar cineva 
sau ceva din lanțul de comandă superior a aflat. 
Mi-a distrus aplicaţia. Dar asta n-are nicio 
legătură. 

— Îhî, făcu ea, aplecându-se pe spate pentru a 
se detaşa de conversaţia lor intimă. Ştii ce cred 
eu? Că arăţi oribil. Palid şi întors pe dos, ca şi 
cum n-ai fi dormit şi mâncat cum trebuie. 

— Nici asta n-are nicio legătură, repetă Don 
privind pe fereastră. N-am venit aici să discut 
despre starea sănătății mele. 

— Zău? Rosti ea în timp ce sorbea din cafea. 
Atunci despre ce anume am venit să discutăm 
aici? 

Don se opri să-şi cumpănească vorbele. 

— Operaţiuni de siguranţa statului, trecute şi 
prezente. Chestii pe care oamenii le ignoră 
scuturând din umeri, pentru că le consideră 
conspirații de duzină. 


Karuna îl fulgeră din priviri: 

— Şi de ce să vorbim noi despre asta? 

— Pentru că, mă crezi sau nu, deja am fost 
fraieriți să ne implicăm. Deşi Medeea s-a implicat 
de bună voie. 

— Da? Întrebarea fu rostită pe un ton enervat. 
Cum aşa? 

— Mai ţii minte când NSA a folosit sisteme 
Eşalon ca să absoarbă datele private ale tuturor, 
şi că asta a condus la crearea cilindrilor de 
mesaje sigure? Sau că Operaţiunea Shamrock a 
monitorizat pe ascuns, zeci de ani, telegramele 
internaţionale trimise din SUA? 

— Hai, Don, astea-s ştiri vechi de când lumea! 

— Sau planul Pentagonului, continuă el 
nedescurajat, de a lansa un val de terorism 
violent în D. C., Miami şi New York — Operaţiunea 
Nortwoods, i-au zis şefii comuni. Agenţi secreți 
americani care ucideau pe ascuns zeci de 
cetățeni şi înscenau crimele cubanezilor, numai 
pentru ca generalii să obțină sprijin internaţional 
într-un război împotriva lui Castro. 

Karuna scutură din cap; şuvițele prinse în 
mărgele scoaseră clinchete muzicale. 

— Pe vremea administraţiei Kennedy! Istorie. Şi 
n-au pornit războiul niciodată. 

— Nu, continuă Don, dar MK Ultra? Când CIA a 
testat pe ascuns LSD şi zeci de substanţe 
psihoactive pe civili neştiutori şi nevinovați? 

— Nici asta nu-i ceva nou, replică ea pe ton de 


desconsiderare. 

— Dar crezi că asta-i tot? 

— Dacă eu cred că asta-i tot? 

— Crezi că guvernul şi corporațţiile nu mai 
folosesc cobai fără acordul sau cunoştinţa 
noastră? Crezi? 

— Exagerezi Don, spuse ea cât se poate de 
indiferentă, ca să-i taie orice replică. N-are nimic 
de-a face cu tine, cu mine sau cu Medeea. Eşti 
obsedat. 

Don sorbi o înghițitură de cafea tare înainte de 
a continua: 

— Ba are foarte mare legătură cu noi. Mai ţii 
minte ce se spunea în holotransmisia lui Kwok? 
Despre „mecanisme celulare mici? care 
diagnostichează şi repară celule şi ţesuturi 
distruse? Despre „virusuri care induc 
infertilitatea”? 

— Da, mi-amintesc vag de ciudățeniile astea. 
— Cred că ciudățeniile sunt motivele pentru 
care NSA ne-a atacat în Cybernesia. 
Holotransmisia lui Kwok vorbea de realitate ca 
simulare. Despre palate ale memoriei universale 
şi mintea divină. Cred că Jaron a dat peste ceva 
mult mai şocant decât se aştepta. Ceva ce el nu 
avea voie să aibă. 

Karuna sorbi şi ea din cafea, cu ochii în ceaşcă, 
apoi privi la Don. 

— Adică? 

— Un program numit  Tetragrammaton. 


Blestemul bunăstării şi virusul infertilității fac 
pane din el. Cred că holotransmisia a fost 
încercarea lui Kwok de a răspândi vestea. 

— Trebuie să fie căi mai uşoare de a transmite 
un mesaj, spuse Karuna, scuturând din cap 
îndoielnică. 

— Nu şi dacă trebuia să transmită mesajul şi să- 
l ascundă în acelaşi timp. Când am fost în spaţiul 
virtual al Medeei-Indahar... acolo era cheia. M-I 
rula un fel de program cabalo-matematic pe 
Tetragrammaton. 

Karuna mai luă o înghiţitură de cafea, apoi îşi 
ridică din nou ochii din ceaşcă spre Don. 

— Bine, mă predau. Ce naiba e 
Tetragrammatonul? 

— Inițial, numele evreiesc din patru litere al lui 
Dumnezeu. Fie IHVH, fie YHWH, fie JHVH, fie 
YHVH. Yod heh vav heh. Lehova, lahve. Legat de 
Ein Sof sau Infinitul din Cabala, punctul 
infinitului, dincolo de sefirot, dar şi conținându- 
l. Nu ştiu dacă acest context nou este o glumă 
sau e serios. Indiferent ce-o fi, e un magnet 
straniu care susține întreg haosul apocaliptic din 
transmisia lui Kwok. 

— Aoleu, m-ai pierdut. Pentru Dumnezeu, ce 
are numele cabalistic al lui Dumnezeu cu spaţiul 
virtual al lui Kwok? Şi ce-i contextul ăsta nou? 

Don se aplecă în față, vorbind mai încet, dar şi 
mai repede, stimulat de ultima înghiţitură de 
cafea: 


— Am fost contactat de un binefăcător anonim. 
Cineva care mi-a văzut software-ul de criptare şi 
a înțeles ce anume cercetez. Mi-a dat nişte coduri 
de acces care m-au condus la locuri foarte 
interesante din infosferă. 

— Şi? 

— Şi, din câte îmi dau seama din datele pe care 
le-am găsit despre conspirațţiile marginale, 
programul Tetragrammaton a început cu studii 
de lungă durată, inițiate de diverse agenţii de 
spionaj în timpul Războiului Rece. Poate că-i mai 
vechi, nu sunt sigur. Dar ceea ce ştiu e că toată 
lumea lucrează la o versiune a lui. CIA şi DIA din 
America. SIS şi MI5 din Marea Britanie. DGSE 
din Franța, BND din Germania, Mossad-ul din 
Israel, Guoanbu din China, GRU şi KGB şi 
succesoarele lor din Rusia. Zi-le cum vrei, toate 
au avut premergători proprii. Studiau scenarii şi 
probabilități. 

— Pentru ce? 

— Supravieţuirea omenirii în contextul cursei 
înarmărilor nucleare, la început, spuse Don, 
amestecând în cafea. Mai târziu, când războiul 
nuclear a devenit mai puţin probabil, s-au 


concentrat pe potenţialul nostru 
creativ / distructiv. 
— Pe ce? 


— Potenţialul nostru de a provoca distrugerea 
mediului. Prea mulți copii, prea multe solicitări 
pentru Mama Terra. Aici a intrat în joc Medeea- 


Indahar. 

— Şi care-i legătura cu Tetra-cum-ii-zice? 

Don se gândi că încearcă să afişeze un cinism 
dezinteresat, dar nu-i prea reuşeşte. 

— Programul Tetragrammaton s-a dezvoltat din 
toate studiile făcute de agenții şi, în timp, a 
devenit el însuşi postpolitic. Astăzi, niciun 
guvern şi nicio corporație nu deţine controlul 
absolut asupra lui. După câte se pare, acesta se 
ascunde în spatele unui grup, Consorţiul 
Tetragrammatonului. Multe corporații îl 
sponsorizează. Au şi un website, dar nu dă prea 
multe detalii. 

Don făcu o pauză, iar Karuna sorbi încet din 
cafea. 

— Şi cu ce se ocupă, de fapt, acest Consorţiu? 
Întrebă ea într-un sfârşit. 

— Pentru public, e un festin al pasiunii pentru 
tehnologia înaltă. Un trust de supracreiere, cu 
sprijin solid de la firmele de infoafaceri. Se 
bănuieşte că lucrează la implanturi 
nonimunogenice, pentru a obţine o legătură 
directă minte/aparat. Pentru a crea o omenire a 
ciborgilor, postumană. 

— Nu sună prea ameninţător. Karuna se lăsă pe 
spatele scaunului, cu bărbia în palma dreaptă. 
S-ar putea spune că am ajuns deja acolo. 

— Da, dar... 

— Dar în particular sunt un rezervor de gândire 
pentru supraviețuirea umană pe termen lung. 


Asta vrei să spui? Îmi pare rău, Don. Ideea unui 
grup care încearcă să împiedice omenirea să se 
sinucidă nu mi se pare un lucru chiar aşa de rău. 
— În aparenţă, nici nu e. Don sorbi nervos din 
cafea. Dar, privind în profunzime, au făcut 
lucruri mult mai bizare. 

— Informează-mă şi pe mine. 

Don îi ignoră sarcasmul. 

— Pentru început, luând caracteristici din aşa- 
zisele celule canceroase imortalizate, 
contaminează cu ele celule umane şi le pun 
împreună la lucru împotriva îmbătrânirii. În 
acelaşi timp, proiectează scăderea radicală a 
ratei demografice prin mijloace biotehnologice. Îţi 
sună cunoscut? 

— Numai din holotransmisia lui Kwok, spuse 
Karuna cu un pufnet dispreţuitor. 

— Şi mai e ceva. Lucruri stranii, gen Mengele. 
Studii pe termen lung pe gemeni, inducerea 
tulburărilor de identitate disociată. Îi plătesc pe 
ginecologi să le injecteze viitoarelor mame 
chimicale în primul trimestru de sarcină. Fără să 
le spună şi lor, bineînțeles. Proiecte sub 
acoperire de manipulare a activității din uter, 
mai ales în speranța de a activa talente 
paranormale „latente” în făt. 

— Aoleu din nou, rosti Karuna, scuturând din 
cap şi zdrăngănind din mărgele. Mergi prea 
departe. De ce ar vrea cineva să modifice fetuşii 
din uter, chiar dacă, să zicem, ar putea? 


— Totul se face în numele omenirii, insistă Don. 

Mai demult, nicio atrocitate nu era 
impardonabilă, dacă făcea în numele siguranței 
naționale. Gândeşte-te că atrocități mai mari vor 
fi şi mai bine susținute când vor fi făcute în 
numele supraviețuirii omenirii! 

Don făcu o pauză şi se uită la Karuna cum îşi 
termină cafeaua, apoi pune ceaşca pe masă. 

— M-ai pierdut din nou. Ce ar putea spera să 
realizeze cu implanturile şi manipulările in utero? 

— Favorizarea capacităților paranormale, spuse 
Don, întrebându-se dacă nu atrage atenţia 
tocmai pentru că vorbeşte în şoaptă. Interfața 
minte /aparat. Psihokinezie asistată de 
computer. Simultaneitate mediată electronic. 

— În ce scop? Îl întrebă Karuna, ciudat de 
calmă. Lui Don i se păru că înlocuise cinismul cu 
tristeţea milei. Nu-i plăcea deloc asta. 

— Ca să îmbine cât mai profund inteligența 
umană cu cea a aparatelor. Să creeze 
tesseractori, ființe umane care pot cuta şi rupe 
pânza realității. Tetra lucrează de ani de zile la 
un model matematic al unei structuri de 
densitate a informațiilor cuantice simulate. O 
poartă unică înspre şi prin țesătura spaţio- 
temporală. Faţă de asta, armele nucleare sunt 
artificiile lansate de 4 iulie. 

— E imposibil, contră Karuna ferm. E ca şi cum 
ai pretinde că ai un generator de găuri de vierme 
în buzunarul de la spate. 


— Nu, nu e imposibil. Principiul holografic din 
teoria gravitației cuantice limitează cantitatea de 
informaţii care poate fi conținută de o regiune 
spațio-temporală: un bit de informaţie pe 
cuantum de suprafață, 10-35 în pe o parte. Dar 
dacă depăşeşti limita lungimii de bandă a 
universului, poți crea poarta. 

Karuna se holbă la el. Nu înţelegea. 

— De unde vin toate astea? 

Don îşi termină cafeaua. Cum era în priză de zile 
întregi, nici nu avea nevoie de ea. 

— Ți-am mai spus. Am făcut şi eu cercetări, cu 
puţin ajutor de la nişte străini prietenoşi. 

— Binefăcătorii tăi anonimi? 

— Exact. Totul e acolo, numai să ştii unde să 
cauţi. Nu trebuie decât să îmbini bucăţile cap la 
cap. 

Karuna se uită atât de urât la el, că trebui să 
depună eforturi ca să nu i se facă pielea de găină. 
— Asta mă sperie, rosti ea, îmblânzindu-şi 
privirea. Vorbeşti ca şi cum ai petrecut prea mult 
timp printre extremişti. Pe web sunt prea multe 
zvonuri şi prostii. Şi ce ştii, de fapt, despre 
binefăcătorul ăsta anonim? Cât din cele pe care 
mi le-ai povestit are legătură cu realitatea? 
Karuna scutură din cap, apoi reluă: Don, ştii că 
eşti obsedat de tipare... 

— Dacă ai impresia că mă comport ca un 
paranoic sau un schizofrenic, spune-o imediat, i- 
o reteză el enervat. 


— Bine. Se pare că mintea ta a urcat într-un lift 
care nu mai poate fi oprit şi alunecă direct spre 
iad. Sari din el! Ai mai trecut prin asta... cât? 
Câteva săptămâni? Eşti sigur că ceea ce crezi că 
vezi există cu adevărat? 

Don râse. 

— Ştiu gluma asta veche: toată lumea vede 
tipare, paranoicii le văd pe cele care nu există. Pe 
asta se bazează actorii puterii: minciunile lor 
sunt mai uşor de crezut decât adevărul. Dar mai 
este un clişeu: dacă eşti paranoic, nu înseamnă 
neapărat că ei nu sunt pe urmele tale. Indiferent 
despre ce e vorba, Kwok a fost omorât ca să se 
muşamalizeze situația. 

— Nu merită să ucizi pentru nimic din ceea ce 
mi-ai spus. 

— Nu? Spune-i asta tipului de la biroul 
procurorului, pe care l-au eliminat pentru că 
lucra cu cenuşa lui Kwok! 

Întinzându-se peste masă şi prinzându-i mâna 
cu blândeţe, Karuna se făcu că nu aude ultima 
lui frază. 

— Poate că, din cauză că ai avut de-a face cu 
simulările nebuneşti ale Medeei, spuse ea şoptit, 
cu felul în care ea/el fuzionează vechile opoziții 
binare — masculin /feminin, bine/rău, 
realitate /închipuire — poate că suferi de un fel de 
fluidizare. Poate de asta o condamni pe Medeea. 
Şi poate că Tetragrammatonul e numai un 
simbol. O metaforă a ceea ce te deranjează cu 


adevărat. 

Don îşi trase mâna şi se ridică să plece. 

— Nu încerca să explici totul ca un atac de 
panică al unui homosexual! Kari, nu-ţi cer decât 
să te gândeşti la ce ţi-am spus, înainte să mă 
cataloghezi drept ţicnit. Dar ai grijă, indiferent ce 
faci. Dacă se va dovedi că am dreptate, am călcat 
pe bătături nişte oameni foarte puternici. 

— Bine, o să mă gândesc, acceptă ea. Don fu 
dezamăgit să vadă că nu se ridică la plecarea lui. 
Şi o să am grijă, deşi care-o fi motivul, habar n- 
am. Şi acum, ce ai de gând să faci? 

Don aruncă o privire prin cafenea. Se aplecă 
spre ea şi îi răspunse pe un ton mai mult şoptit. 

— Mă gândesc să plec la Philadelphia. 

— De ce acolo? Karuna nu voia să vorbească 
mai încet. 

— E acolo un tablou pe care vreau să-l văd. 

— Ce tablou e ăla? 

Don scoase o agendă terfelită din buzunar. 

— Portretul unui domn, foarte probabil un 
savant sau un nobil, în jurul vârstei de 
aproximativ treizeci de ani. Ulei pe pânză, pictat 
pe la 1520, probabil de Dosso Dossi. E vizibil în 
galeria J 251, în colecția John G. Johnson, 
Muzeul de Artă din Philadelphia. 

— Câtă exactitate, spuse Karuna, cu voce în 
care se simțea din nou îngrijorarea. De ce chiar 
el? 

— Pentru că l-am găsit înglobat în 


holotransmisia lui Kwok. După ce am eliminat 
sunetul, m-am întrebat dacă nu e ceva ascuns în 
conținutul vizual. 

— Şi era. 

— Am descoperit o imagine a tabloului printre 
seturile de  microfotografii la care se uită 
personajele la un moment dat. Total neobişnuită 
şi conţine ceva ce lipseşte din tabloul original. Un 
metasteganograf. 

— Un ce? 

— Un steganograf ascunde informaţii prin 
înglobarea lor în alte informații, aşa-i? Ei bine, 
prezența tabloului în  holotransmisie este 
steganografică, dar ceea ce am descoperit era 
înglobat în tablou. Metasteganografie. 

— De unde ştii? 

— Am perfecționat un program de detectare şi 
decriptare a filigranelor digitale, l-am aplicat 
tabloului şi l-am lansat imediat. 
Metasteganografia e un fel de etichetare a 
conținutului în profunzime, persistentă şi foarte 
subtilă, care nu opreşte copierea ulterioară. Cine 
l-a făcut a vrut să fie găsite informațiile, dar nu 
foarte uşor. 

— Dar ce este? 

— O alegorie care se dezvăluie numai celor 
inițiați, spuse el, consultându-şi din nou agenda. 
O explicație steganografică în partea de jos, 
cifrată în calcule, care, descifrată, spune: 
HKEDKJSAJD; OKGFFKJ; OAKJSKGHE. 


— Asta-i descifrarea? Întrebă Karuna 
suspicioasă. Mie mi se pare o aiureală. 

— Nu şi dacă aplici transpoziţia tastaturii 
Fahrney. Aplicând-o, rezultă: Ascunde catastrofa 
în văzul lumii! Gândeşte-te la asta, Kari, şi apoi 
gândeşte-te la Tetragrammaton. 

— Mă gândesc, Don, dar nu înțeleg. Din nou. 

— În holotransmisie, totul se petrecea sub 
iminența unei catastrofe globale. Cutremure, 
fuziuni apocaliptice. 

Astfel amplificat, scenariul lui Kwok e uşor de 
interpretat. Reprezintă „catastrofa” noastră ca 
specie. 

— Ce vrei să spui? 

— În realitate, lemingii nu sunt sinucigaşi, ci 
doar miopi. Ca noi. 

— Dar, Don, dacă nu e vorba decât de nişte 
referințe personale deformate? Întrebă Karuna 
incet, prea încet. 

— Pentru Kwok sau pentru mine? Ştiu la ce te 
gândeşti, Karuna. Totuşi, noi am creat 
programul care l-a ajutat pe Jaron să facă ce 
făcea. Tu şi cu mine. Indiferent de unde vine, 
suntem o parte din el. Şi singura cale de a separa 
realitatea de nebunie e să descoperim ce a 
descoperit Jaron. 

— Atunci tu eşti cel care ar trebui să aibă grijă, 
spuse Karuna, cu ochii fixați pe suprafața mesei, 
nu într-ai lui. Îmi promiţi? 

— Îţi promit, spuse el, bătând-o pe mână şi 


sărutând-o uşor înainte de a pleca. 
Don nu se întoarse să privească peste umăr în 
timp ce părăsea localul. 
COINCIDENȚA CONTRAZISĂ 
ÎN MOD PLAUZIBIL 
Guangzhou 

Mei-lin Lu, Derek Ma şi Paul Kao stăteau în fața 
Sălii Memoriale octogonale Sun Yat-sen, pe 
strada Dong-feng. Construită pe locul unde s-a 
aflat cândva biroul lui Sun Yat-sen când a fost 
preşedintele interimar al Chinei, clădirea cu 
acoperiş albastru îi amintea lui Mei-lin de o 
umbrelă pliantă. Astăzi stătea deschisă spre 
cerul senin, fără niciun nor de ploaie. Un grup de 
turişti tocmai terminase turul şi se pregătea să 
plece; doar câţiva mai zăboveau. Sala era, totuşi, 
închisă vizitatorilor, din cauza reparațiilor. 
Câţiva muncitori se plimbau în jurul schelelor 
din partea de nord, îmbrăcaţi în salopete de 
lucru ieftine. 
— Dă-mi voie să ghicesc, spuse Ma, specialist în 
computere şi analist de imagine în 
departamentul lui Lu. Venise pentru a înregistra 
imagini ale Săli Memoriale, ca parte a 
investigației conduse de Lu în cazul Kwok. 
Suntem aici din cauza a ceea ce am găsit eu în 
holotransmisia pe care mi-ai dat-o. 
Paul Kao, asistentul lui Derek, scosese deja 
camera. Studia împrejurimile în timp ce se 


plimbau, arătând ca un videograf mult prea 
zelos, cu şapca albastră aşezată invers pe cap şi 
lăsată pe o parte, într-un stil demodat, care o 
deranja uşor pe Lu. 

— Exact, spuse ea când treceau pe lângă 
răzoarele care înconjurau sala. În momentele 
când o apuca paranoia, Mei-lin se întreba dacă 
Ma - mult prea suav pentru meseria lui — ar 
putea fi un agent Guoanbu însărcinat de Wong 
s-o supravegheze. Kao, foarte inteligent, dar nu 
atât de preocupat de igiena personală, se 
potrivea mai bine cu ceea ce ştia Lu despre 
tehnicienii de laborator. 

Cu cât petrecea mai mult timp cu Ma, cu atât se 
îndoia mai tare că lucra pentru Guoanbu. Pe de 
o parte, nu văzuse nicio dovadă că ar fi interesat 
în mod special de linia partidului, cel puţin nu 
până acum. Pe de alta, şi Wong, care sigur lucra 
pentru Guoanbu, păstra o atitudine rezervată, 
jucând rolul blândului mentor politic. 

Detectivul Lu scutură din cap. 

În apropiere, pe frontonul înalt, trona statuia de 
bronz a lui Sun, de trei ori mai mare decât 
mărimea naturală. Fondatorul primei republici 
chineze se proptea în baston, mai mult de 
fandoseală decât că ar fi avut nevoie de sprijin. 
Lângă statuie se afla un strat de flori care formau 
litere în engleză şi ideograme în chineză. 
Traducerea în engleză a unei ideograme era 
Apăraţi grădinile de cei care le calcă - o redare 


interesantă a ceea ce în chineză însemna Nu 
călcați pe straturile de flori. 

Urcând primul şir de trepte joase spre Sala 
Memorială, Derek Ma scoase din buzunar o 
schemă a clădirii şi-şi pregăti camera. 

— Paul, i se adresă el lui Kao, arătându-i 
punctele pe schemă, filmează exteriorul, apoi 
intrarea de la docurile de încărcare. Cobori pe 
aici ca să ajungi unde se construiesc decorurile 
şi se păstrează recuzita. Noi o să filmăm spaţiile 
interioare de la suprafaţă. 

— Bine, spuse Kao. Îmi spuneţi şi mie ce anume 
să caut? 

— Nimic special, îi răspunse Lu. Uită-te după 
orice ţi se pare neobişnuit sau nelalocul lui. 

Kao mormăi un răspuns afirmativ şi se depărtă. 
Când Lu şi Ma ajunseră pe al doilea şir de trepte 
care ducea la galeria cu coloane roşii de la 
intrarea principală, Ma înregistra totul. 

— Derek, pur şi simplu nu te înţeleg, rosti Mei- 
lin privindu-l pe slăbănogul de lângă ea cu 
ochelarii pe frunte. 

— Cum adică? 

— Tu eşti un fanatic al tehnologiei, dar cunosc 
cel puţin o persoană care crede că asta nu e 
decât suprafața. Patsy, ştii tu, fata pe care am 
mutat-o în programul meu, nu vorbeşte prea 
mult, dar până ţi ea te-a remarcat. Cred că-i 
place de tine. Spune că eşti şeful de promoţie al 
unei şcoli importante de arte marțiale. 


— Are dreptate, confirmă Ma cu un zâmbet 
ciudat, de parcă ştia la ce să se aştepte. Cea mai 
importantă, Academia Ta Gou. În apropiere de 
templul Shaolin, lângă Dengfeng. 

— Dar n-ar fi trebuit să te faci călugăr sau... aşa 
ceva? Întrebă Lu, în timp ce el înregistra 
meticulos fiecare detaliu al împrejurimilor. 

— Nici vorbă! Râse el. Părinţii m-au trimis acolo 
în speranța c-o să mă întorc la Hong Kong mare 
star al filmelor de arte marţiale. Intenţia lor era 
ca eu să le ofer o bătrâneţe luxoasă. 

— Star de cinema”? Mi te şi închipui. Cum ai 
ajuns să lucrezi pentru poliție? 

— Am început să studiez computerele şi analiza 
de imagini în armată. După ce am fost lăsat la 
vatră şi am devenit ofițer de poliție, am continuat 
să lucrez în domeniu. 

— Ai fost înțelept, constată Lu când intrară prin 
uşile sălii de spectacole. O vreme am crezut că 
nu eşti cine pretinzi că eşti. Nu păreai destul de 
scrântit pentru un tehnician. 

— Ca Paul? Întrebă el, coborând camera 
suficient ca să-i arunce o privire ascuţită. Nu 
prea are maniere în societate, dar e un tip de 
treabă, dacă ajungi să-l cunoşti. Deci cine 
credeai că sunt? 

— A, nu ştiu, încercă Lu să dreagă situația. 

Spaţiul interior, o sală deschisă, înaltă de 
patruzeci şi cinci de metri şi întinsă pe 
aproximativ patru mii de metri pătraţi, fără stâlpi 


care să acopere vederea, era, fără îndoială, 
impresionant. Se simţea răcoare, deşi afară era o 
zi de toamnă plăcută. 

— Un spion trimis să mă ţină sub observație, 
poate, reluă ea. 

— Şi de unde ştii că nu sunt? Replică el cu un 
zâmbet misterios. Ține minte, cetățeană Lu, rosti 
el teatral, colaborarea cu SUA nu merge mai 
departe. Eforturile tale se pot dovedi vitale 
pentru politica noastră de îngrădire a acelei 
supraputeri militare imperiale ticăloşite! 

— Nu-i rău, râse Lu, dar Ma filma deja interiorul 
sălii de spectacole. 

— Vorbind serios acum, ai idee ce a crezut Kwok 
c-o să găsească aici? 

— Nu, răspunse Lu pe un ton mai sobru, dar 
pentru el era de maximă importanţă. A petrecut 
aici o zi întreagă. N-a vizitat niciun alt obiectiv 
turistic în Guangzou, nici templul Six Banyan, 
nici memorialul familiei Chen, nici moscheea 
Light Tower. A fost doar aici. Şi locul ăsta apare 
în  holotransmisie, atunci când personajele 
discută despre „flagelul bunăstării”. 

— Ştiu, spuse Ma gânditor. Printre 
microfotografii. 

Lu se întrebă ce ar spune Ma, dar mai ales 
Wong, dacă ar şti că a trimis alte microfotografii 
lui Ben Cho, în California. Dar nu spuse nimic 
despre asta. Doar mai târziu îşi aminti să-i 
mulțumească din nou lui Ma că a găsit 


materialul ascuns. 

— Nu se potriveşte deloc în context, vorbi Mei- 
lin în timp ce cobora pe unul dintre intervalele 
care duceau la scenă. Cel puţin nu cu tabloul 
renascentist. 

Ma venea în spatele ei, filmând. 

— Asta nu pricep eu. De ce s-a apucat să 
înglobeze imaginile alea? Nu am găsit altceva 
decât microfotografii dintr-un fel de 
nanotehnologie. 

Detectivul Lu se plimbă în jurul sălii şi medită. 

— Da, într-adevăr. Şi cum rămâne cu legenda 
înglobată în tablou? 

— Dacă acelea sunt cuvintele lui Kwok, la ce se 
referă? La tablou? La partea din holotransmisie 
în care se găsesc? La amândouă? La niciuna? 

— Nu sunt sigură. Lu se uită sub un scaun, apoi 
sub un altul. E destul de criptic tabloul. 

— Criptic? Ma scoase un mormăit, filmând-o pe 
Lu în timp ce se uita pe sub scaune. Îl 
subapreciezi. E impenetrabil. N-am reuşit să-i 
identific încă sursa. 

Ma înregistră interiorul sălii sector cu sector, de 
la vârful cupolei la podea şi la pereţi, apoi ieşiră 
din spațiul imens pe coridoarele care duceau la 
toalete şi cabinele de machiaj. 

— Referirea batjocoritoare din holotransmisie la 
țara noastră e destul de clară, spuse Ma. A 
trebuit să fiu foarte atent să descopăr şi imaginea 
acestei săli memoriale, şi tabloul, şi legenda. 


Toate erau bine ascunse. Nu ştiu la ce se referă 
expresia „la vedere” din legendă, din moment ce 
până şi ea era şi mai criptată decât filigranul 
digital standard. Am făcut o groază de cercetări, 
plus munca de decodificare, ca să găsesc doar 
atât. 

— Apreciez efortul, spuse Lu, cu un zâmbet 
recunoscător. Poate că merge să ascunzi un 
lucru chiar sub ochii cercetătorului, dacă el nu 
ştie ce anume caută sau dacă le scapă esenţialul. 

— Poate că asta se aplică şi la cea ce trebuie să 
găsim în Sala Memorială, comentă Ma, inocent. 

— Poate, oftă Lu. Era tot mai deranjată că 
filmau cabine de machiaj goale şi băi, dar nu 
acoperiseră suficient spaţiu. Poate că trebuie să 
vedem dacă nu putem desface în imagini 
separate Sala Memorială din holotransmisie, ca 
să le manevrăm în aşa fel încât să descoperim 
vreun secret, cum ai făcut tu cu tabloul. 

— Am putea, dar am aplicat deja aceleaşi filtre 
şi decodificări de date pe imaginea Sălii. N-a ieşit 
NIMIC. 

— Şi nu poţi să încerci altceva? Întrebă Lu, 
poate pe un ton prea dulceag. Holograme, 
fractali, astea umplu mult spațiu, nu? Poţi 
ascunde în ele un text cifrat, dacă vrei. 

Derek Ma se încruntă. 

— Mei-lin, cum de m-am lăsat convins să lucrez 
cu tine la cazul ăsta? Am impresia că nu-mi spui 
tot ce ştii. 


— Tu mi-ai spus să nu-mi dezvălui sursele, 
protestă Lu cu ironie uşoară în glas. Te-ai 
răzgândit cumva? Vrei să-ţi spun totul acum? 
— Nu, nu! Dacă investigația cazului ăstuia îmi 
aduce necazuri, vreau să pot nega că am fost 
implicat în ea. 

— Înţeleg. Dar cu cât lucrezi mai mult cu mine... 

— Cu atât mai  neplauzibilă va părea 
dezmințirea mea. Crede-mă, ştiu cum e. 

Se auzi un zgomot, ca un fâlfâit de aripi al unei 
păsări prinse în capcană, care vrea să se 
elibereze. Zgomot de artificii înăbuşite. Lu şi Ma 
se priviră reciproc. 

— Împuşcături, spuse Ma. 

— La paner, îl aprobă ea, apoi se gândi la Kao. 

Începură se alerge amândoi pe scări. Le etajul 
inferior, se ciocniră de un bărbat ghemuit, în 
haine de camuflaj, care se târâse în direcţia lui 
Paul Kao. Trase şi bărbatul, şi Lu, dar din cauza 
confuziei, niciun glonţ nu nimeri ţinta. 

Lu mai trase o dată în bărbat şi în colegul lui, 
îmbrăcat la fel. Nu reuşi decât să găurească un 
minaret în formă de ceapă, care amintea de 
decorurile din  Şeherezada. Cei doi bărbați 
dispărură în aglomeraţia de fațade din lemn şi 
panouri de pânză din atelierul de decoruri. Când 
privi în spate, îl zări pe Ma îngenuncheat lângă 
Paul Kao. 

Vizorul albastru purtat de Kao zăcea într-o baltă 
de sânge. 


— Du-te! Îi spuse Ma. Fugi după ei! Mă ocup eu 
de el. 

Cu mişcări discrete, precaute şi rapide, Lu se 
îndreptă spre galeria de la parter fără probleme. 
Peste o clipă apăru şi Ma lângă ea. Când ieşiră 
de sub acoperişul albastru al clădirii, sub 
acoperişul mai înalt al cerului azuriu, văzură o 
furgonetă utilitară uzată, de un verde şters, 
gonind pe gazonul din fața Sălii Memoriale. 
Cineva trase cu arma. Un paznic căzu, împuşcat. 
Cei câțiva oameni de pe trotuar fugiră să se 
adăpostească. 

— Înapoi! Îi strigă Mei-lin lui Ma. În spatele 
coloanelor! 

Ea însăşi pitită în spatele unei coloane roşii, îşi 
verifică gloanţele în pistolul Desert Eagle de 0.5. 
Ma scoase o staţie şi comunică printr-un canal 
tactic. Lu auzi „polițist împuşcat” şi „atacanți 
înarmați”. Văzând ţeava armei lui Lu, Ma 
scutură din cap încruntat. 

— Nu sunt maestră kung fu — ca unii pe care-i 
cunosc. 

Ma înclină din cap şi dispăru. 

Lu ieşi din spatele coloanei şi ochi vehiculul care 
avansa rapid şi zgomotos. Primul glonț nimeri 
radiatorul şi motorul. Al doilea sparse parbrizul. 
Al treilea îl dobori pe şofer. Maşina lovi primul şir 
de trepte şi se rostogoli, răsucindu-se complet şi 
căzând într-un strat de flori. 

Din ea săriră bărbaţi în haine de camuflaj de 


calitate inferioară şi se ascunseră în spatele 
arbugştilor, trântindu-se la pământ când auziră 
arma lui Lu din nou. După aşa-zisele uniforme, 
Lu îi identifică drept Războinicii  Noilor 
Învăţături, acelaşi grup extremist care capturase 
moscheea Light Tower cu doi ani în urmă. 

În jurul detectivului Lu lătrau mitraliere şi 
şuierau gloanţe care făceau să zboare bucăţi de 
ciment. Pocnetul pistolului ei cu ţeavă lungă îi 
marca paşii în timp ce fugea de la o coloană la 
alta, încercând să-i țină pe agresori la pământ, 
ca să n-o atace prin flancuri. 

În stânga ei, la distanţă, o umbră care se mişca 
rapid dobori pe rând doi Războinici. 

Era Ma, echipat cu armele şi muniţia capturate 
în timp ce se deplasa. Nu că ar fi avut neapărat 
nevoie de ele. Mei-lin zâmbi. Ma sărea din poziția 
şoimului în cea a călugăriței, amintindu-i de 
romanele polițiste ale tatălui ei. Părinţii lui ar fi 
fost mândri, mai ales dacă l-ar fi văzut pe marele 
ecran. 

Se  auziră sirenele maşinilor de poliție 
apropiindu-se. Doi Războinici făcură o ultimă 
încercare disperată de a fugi spre galerie, 
trăgând în coloanele roşii. Bucățile mari de beton 
care zburară când Lu trase în coloane, deasupra 
capetelor lor, îi culcară la pământ, ametțiți şi plini 
de sânge. Restul extremiştilor se retraseră şi se 
adăpostiră în vehiculul lovit, încercând să scape. 

Lu se întoarse spre agresorii răniți din galerie, 


ca să-l vadă pe Ma cum le ia armele şi îi ameninţă 
cu ele. Cu motorul distrus, vehiculul din stratul 
de flori nu avea cum să plece nicăieri. Maşinile 
de poliție făcură un semicerc în jurul lui, blocând 
orice cale de scăpare. Trei Războinici ieşiră din el 
cu armele deasupra capului. 

Lu şi Ma îşi anunţară prezența şi se legitimară 
în fața ofițerilor înarmați care se apropiară 
prudenţi din maşinile de patrulare. Lu împinse 
prizonierii în față şi-i predă poliției din 
Guangzhou, unde se alăturară celorlalți terorişti 
arestați. Apărură doi brancardieri cu o targă 
pliantă. Ma îi conduse pe scări, la Kao. Se 
întoarse repede, cu o expresie posacă. 

— Asta mi-a pus tot sângele în mişcare! Îi spuse 
Mei-lin, după ce termină de predat prizonierii. 
— Inima mea funcționează perfect şi fără 
asemenea ajutor, replică Ma, aruncându-i o 
privire pătrunzătoare. La naiba, Mei-lin! Kao e 
mort! 

— Vai... rosti ea, şocată. Îmi pare rău. 

Derek Ma aruncă o privire dezgustată spre 
Războinicii încătuşați. 

— Nu ți se pare ciudat că rebelii ăştia s-a 
întâmplat să fie aici şi să viziteze Sala Memorială? 
— Ce te face să crezi că nu e vorba de o 
coincidență? 

— E o coincidență prea mare pentru mine. 
Scoase un disc de date şi-l flutură prin fața ei 
înainte de a-l introduce în camera video. I-ai 


cerut să caute ceva neobişnuit, ieşit din comun, 
da? Mi-a spus ce a găsit, înainte de a-şi pierde 
cunoştinţa. A şi înregistrat. 

Ma îi puse camera în fața ochilor. Lu se uită la 
imagini fără tragere de inimă. Văzu bărbați care 
puteau fi luaţi drept muncitori, dar purtau arme. 
Dădeau la o parte recuzita. Ridicau plăci de 
carton. Mutau bucăţile de pânză pictată. 

— Ce-i cu asta? 

— Gândeşte-te puţin, detectiv Lu. Urmăreau 
ceva. Căutau ceva. La fel ca noi. Paul i-a 
surprins. Şi atunci l-au atacat. 

Ka se întoarse cu mers nervos spre maşina lor. 
Mei-lin nu ştia ce să spună. Tot drumul înapoi 
din Guangzhou la Noile Teritorii, spiritul lui Paul 
Kao zăbovi între ei doi, împiedicând orice 
conversație. 

Mai întâi Charlie Hui, acum Kao. Se simțea 
părăsită de noroc. „Mai bine norocos, decât 
deştept”, spunea tatăl ei întotdeauna. Acum nu 
se simțea nici norocoasă, nici deşteaptă. 

Deranjată de linişte, îşi verifică mesajele pe PDA 
în timp ce Derek conducea. Găsi un mesaj de la 
fiica ei, ceva despre o cină prelungită şi o 
chitanţă electronică de la firma de curierat, care- 
i confirma că mesajul ei fusese livrat lui Ben Cho 
în Statele Unite — în urma verificării amprentelor. 

Mei-lin îşi privi îndelung amprentele. Îi amintiră 
de altele, pe care le văzuse înainte. Atât de 
asemănătoare, de cunoscute, dar era prea 


zdruncinată din cauza evenimentelor ca să-şi 
amintească unde anume le văzuse. Spiralele i se 
amestecară în fața ochilor. Adormi, clătinată de 
mersul maşinii. 


VI 


CONFESIUNI Şi ŞARADE 
New Burlton 

— Bănuiesc că ai un motiv serios ca să-mi ceri 
să ne întâlnim aici, dr. Cho, spuse Cherise 
Lemoyne după ce se salutară la marginea unei 
parcări goale. Mi-ai fi putut înapoia documentele 
lui Jaron în orice alt loc. 

E indispusă, îşi zise Ben în timp ce se plimbau. 
Şi simţea o tensiune între ei. Scutură din cap, 
încercând să nu se gândească. Nu era convins că 
vrea să meargă mai departe. 

New Burlton nu era departe de Santa Cruz, deci 
drumul cu maşina n-avea cum s-o fi deranjat 
prea mult. Purta un rucsac mic, aşa cum o 
rugase, aproape identic cu al lui. 

— Am venit la New Burlton, îi explică Ben 
răsucindu-se şi îndreptându-se spre Centrul de 
Informaţii, ca să ne piardă urma cei care ne-ar fi 
urmărit. Pe mine sau pe tine. 

— Sigur nu se potriveşte cu mine. Ţi-am spus că 
nu-mi plac jocurile astea. Vezi? M-ai implicat şi 
pe mine! În primul rând, nici nu ştiu de ce ai 
insistat atât de mult să-mi  înapoiezi 
documentele. 


— Pentru că cineva mi-a pătruns în casă ieri 
dimineaţă, a dezactivat alarma şi a răscolit peste 
tot. Am avut mare noroc că luasem documentele 
lui Jaron cu mine la birou. 

— Dacă erau la tine la birou, întrebă Cherise 
încruntată, grăbind pasul ca să se ţină după el, 
de unde ştii că asta căutau hoţii? 

— Nu ştiu, adică nu sunt sigur. Dar e ceva 
neobişnuit în felul în care mi-a fost devastată 
locuinţa. N-a fost un jaf. Nu lipseşte nimic. În 
plus, am primit nenumărate telefoane bizare 
noaptea. Când ridicam receptorul, nu era nimeni 
la celălalt capăt al firului. Site-ul meu de la 
universitate a fost accesat de foarte multe ori, 
mai ales dacă ţii cont că sunt în concediu. Prea 
multe coincidenţe bizare. 

— De ce nu povesteşti totul mentorilor tăi de la 
NSA? 

— Le-am povestit, dar e foarte posibil să fie 
mâna lor, ştii? Nu sunt sigur că mă pot încrede 
în ei mai mult decât în chinezi. 

— Minunat... Cherise scutură din cap. Excelent. 
Asta e exact motivul pentru care de la bun 
început n-am vrut ca Jaron să lucreze cu 
grupările alea cripto-comando-fasciste-pseudo- 
prietenoase. 

— Uite, trebuie să plec din nou la Hong Kong, 
continuă Ben, ignorându-i comentariile, şi sub 
nicio formă nu vreau să risc ducând 
documentele cu mine. Casa mea nu e sigură, cel 


puţin nu atât de sigură ca ascunzătoarea din 
casa ta. Şi n-a încercat nimeni să pătrundă în ea 
prin efractie, nu? 

— Nu, din câte ştiu. 

Parcurseră drumul până la Centrul de 
Informaţii New Burlton în tăcere. Centrul era un 
loc săpat în coasta unui deal şi ascuns de ferigi, 
sângeri şi sequoia. Nu prea aveau tehnologie, 
observă Ben. Odată ieşiţi din perimetrul lui, nu 
aveau cum să fie prea multe camere de 
supraveghere. 

Nu mai fusese la New Burlton - reclamele îl 
fascinaseră dar locul i se părea foarte cunoscut. 
Poate era doar impresia lăsată de uşile în formă 
de semilună. Sau, mai degrabă, în forma 
Pământului văzut de pe lună, într-o fotografie din 
primele zile ale zborurilor spaţiale. Efectul era 
amplificat de faptul că peretele din spate al 
Centrului era o frescă a Pământului văzut din 
spaţiu. 

Ben deschise uşa şi intrară în clădire. Deşi se 
aflau în subteran, lumina naturală străbătea cele 
trei luminatoare din tavan, care amplificau 
strălucirea ce  pătrundea prin arcada 
semicirculară de la intrarea din față. În interior, 
lemnul încălzea ambianța, făcând-o să semene 
cu un magazin de suveniruri dintr-un parc 
național sau dintr-un muzeu. 

Funcţionara din spatele ghişeului era o femeie 
îmbrăcată în haine simple, confortabile, de un 


maro plăcut. Le închirie ochelari RA echipați cu 
facilităţi audio şi video. În timp ce femeia le făcea 
o demonstraţie, Ben sesiză că Cherise manifesta 
o lipsă totală de interes. 

Se îndreptară spre spatele clădirii subterane şi 
ieşiră pe o rampă lungă, care ducea în rezervaţia 
de pădure modificată New Burlton. Ben fu uimit 
de priveliştea care-i întâmpină când ajunseră în 
aer liber. În faţa lui se întindea un amestec de 
luminiş cu sequoia şi un complex de 
apartamente. Trunchiurile proeminente erau 
camere construite la înălțimi diferite, de la 
pământ până aproape de vârful copacilor. Cu 
hublouri şi uşi rotunde la fațadă, spaţiile de 
locuit erau legate prin poduri de cânepă şi 
drumuri pietruite. 

— Bine ați venit la New Burlton, auziră vocea 
ghidului prin difuzoarele încorporate în căştile 
RA, unde casele cresc cu adevărat în copaci! O 
comunitate experimentală a Proiectului 
Sempervirens, care demonstrează un alt mod de 
viaţă... 

Cherise dădu ochii peste cap. Din cauza 
mişcării, nu se mai auzi vocea înregistrată a 
ghidului nici în ochelarii ei, nici ai lui Ben. Îi 
aruncă o privire supărată. 

— Scuză-mă, nu mi-am dat seama că suntem 
conectaţi. 

— Nu-i nimic. Ben se relaxă şi zâmbi, în ciuda 
nervilor. Astăzi nu te interesează un tur într-o 


comunitate experimentală? I s-a făcut multă 
publicitate în ultima vreme. 

— Am venit aici cu Jaron odată, în cadrul unui 
tur universitar, chiar înainte de a se deschide. A 
fost unul dintre ultimele lucruri pe care le-am 
făcut împreună. N-ai observat intrarea Centrului 
de Informații? 

— Mi s-a părut cunoscută, dar n-am ştiu de 
unde s-o iau. 

— În holotransmisia lui, uşile boltite din spatele 
Pomului Cunoaşterii sunt inspirate de cele de 
aici. 

— Ah, aşa se explică! Într-un tur, spuneai? Deci 
campusul tău e unul dintre sponsori? 

— Da, dar cât am făcut parte din senatul 
universității, m-am opus finanțării acestui 
proiect, spuse Cherise pe un ton care lui Ben îi 
sună arțăgos. 

— Serios? De ce? 

— Există alte proiecte mult mai relevante pentru 
campusul meu decât Ewok Ecotopia sau Happy 
Hippy Hobbiton. Dar nu trebuie să asculți 
părerea mea. Nu pretind că sunt obiectivă în ceea 
ce priveşte locul de aici. O să tac şi o să mă 
deconectez de la modul comun. Plimbă-te prin 
jur şi judecă de unul singur. 

Ben o ascultă şi porni pe potecile din pădure, 
privind în sus, la magazinele şi locuinţele 
interconectate ale satului din vârful copacilor. 
Cherise venea la câţiva paşi în urma lui. 


„Proiectul Sempervirens, condus de dr. Robert 
Felton, a cumpărat acest spațiu privat cu 
sequoia vechi de optzeci de ani, care era 
programat pentru cherestea. Ca alternativă la 
tăierea copacilor, dr. Felton şi-a imaginat 
locuinţe umane în copaci. Extinzând, cu ajutorul 
biotehnicii, tendința copacilor de a dezvolta 
proeminențe mari numite noduri, bioinginerii 
Sempervirens au convins copacii din această 
pădure să dezvolte, într-o perioadă neaşteptat de 
scurtă, noduri concave în care se poate locui.” 
Ben îşi dădu ochii peste cap ca să oprească 
sonorul, apoi se întoarse spre Cherise. 

— Ai chef să urci la Magazinul Artizanilor? Cred 
că de acolo o să vedem totul mult mai bine. 

Se uitară amândoi la o scară de funie spiralată. 
Se unduia până sus, în jurul nodurilor-încăperi, 
apoi dispărea în coroana unui copac înalt şi 
masiv. 

— De ce nu? Dacă am mai făcut-o odată, o fac 
şi acum. M-am gândit eu că pui la cale o 
aventură cu acrobaţii. Nu de asta m-ai pus să 
cumpăr rucsacul ăsta, dotat cu un rezervor de 
apă de trei litri şi un tub de băut? 

— Nu chiar. 

— Aha. De ce am impresia că nu-mi place 
încotro ne îndreptăm? 

— Fără comentarii... 

Cherise se încruntă, apoi prinse ideea şi se 
încruntă mai tare. Scutură din cap când 


începură să urce. Ben vru să asculte programul 
în continuare, aşa că îşi aruncă ochii spre 
dreapta de două ori şi povestirea îşi reluă cursul. 
„... creând spaţii în stratul cambie al nodurilor, 
bioinginerii Sempervirens au reuşit şi înglobeze 
geamuri şi ferestre în şi printre copaci, fără să 
afecteze prea mult floemul pentru transportul 
hranei şi canalele de xilem vasculare ale 
copacilor mai mari. Rezultatul obţinut este 
comunitatea-prototip New Burlton, o pădure cu 
două sute de unități de locuit şi de afaceri, fără 
a tăia un singur copac. Aici nu vedeți pădurea 
din cauza copacilor, pentru că pădurea este chiar 
oraşul copacilor.” 

Prezentarea ghidului se opri. Ben schimbă 
canalul clipind din ochi. 


— Resursele durabile din New Burlton... — două 
clipiri. 
—  Încorporează tehnici de la feng shui... — două 
clipiri. 


— Toalete de compost cu energie solară - două 
clipiri. 

— Apă reziduală şi bucle de reciclare pentru 
producţia arboricolă şi alimentară hidroponică 
epifitică — două clipiri. 

Două clipiri. 

Două clipiri. 

„Acest oraş construit cu metode biotehnice”, 
continua ghidul, „este alcătuit, de fapt, din trei 
«oraşe» de copaci. Fiecare este, în sine, un fel de 


tabără provizorie. Pe a preveni stresul asupra 
unui copac sau asupra grupurilor de copaci, 
niciun oraş nu este ocupat mai mult de patru 
luni consecutiv.” 

— Deci sunt seminomazi? Întrebă Ben, văzând 
că Cherise trage cu urechea. 

— Cred că da. Se opriră deasupra unui nod 
curățat şi netezit ca să devină o platformă, un loc 
de popas în excursia lor pe scara spiralată. Dacă 
aşa stau lucrurile, atunci întreaga populaţie a 
acestei „comunități” nu are mai multe de o sută 
de locuitori. Toată pădurea asta şi atâţia bani 
pentru aşa de puţini oameni! 

Îşi dădu seama, probabil, că vorbeşte din nou cu 
prea multă emfază. Tăcu brusc şi-i făcu semn lui 
Ben că poate să asculte în continuare. 

„... viziune, anticipate discret de Adunarea 
Curcubeelor, Zone Autonome  Temporare, 
festivaluri Burning Man şi altele”. Ben şi Cherise 
îşi reluară urcuşul pe scara spre paradis. 
„Realizarea dr. Felton de la New Burlton 
contrastează puternic cu viitorul intens 
urbanizat şi identificat cu maşinăriile, ai cărui 
susținători sunt materialiştii  prociborgi, 
adversarii lui fermi.” 

— Sună ca un science-fiction de proastă 
calitate, spuse Ben şi-şi dădu ochii peste cap, 
oprind prezentarea. 

— Nu-i aşa? De fapt, să ştii că e o şcoală de 
teoreticieni universitari, foarte importanți, mai 


ales în domeniul umanitarelor. 

Ben înclină din cap şi porni din nou 
prezentarea. 

„Dar Proiectul Sempervirens este numai una 
dintre nenumăratele organizaţii vizionare care 
lucrează pentru armonizarea culturii umane cu 
nevoile şi cerințele peisajului natural sălbatic...” 

Ben opri programul din nou, pentru că ajunseră 
pe platforma de deasupra ultimului mare nod, 
unde se afla Magazinul Artizanilor. 

— Îmi pare rău, le spuse proprietarul, un uriaş 
cu păr roşu, strâns în coadă, şi barbă de aceeaşi 
culoare. Va trebui să vă lăsaţi rucsacurile aici, 
dacă doriți să intrați. Nu vă faceți griji. Le păzesc 
eu. 

— Cred că e mai bine să procedăm cum spune 
individul ăsta „noduros”, sugeră Ben, chicotind 
când Cherise mormăi ceva la adresa jocului său 
de cuvinte. Nu trebuie să-ţi fie frică... M-am 
gândit că se va întâmpla aşa. 

Cherise încruntă din sprâncene când îl văzu că- 
şi dă jos rucsacul, dar îi urmă exemplul. Le 
lăsară amândoi pe o bancă de lemn, chiar în fața 
uşii. Dar mai zăboviră înainte de a intra. 
Aruncând o privire prin pădure, văzură şi simţiră 
vântul bătând printre copaci şi legănând 
platforma. Nori îndepărtați, călătorind spre țărm, 
anunțau prima furtună din sezonul ploios. În 
bătaia vântului, Ben aprecie balustradele din 
funie de cânepă care înconjurau platforma. 


— Locul ăsta, spuse Cherise, ridicând pumnii ca 
boxerii, apoi clătinându-se ca şi cum ar fi încasat 
unul, îmi aminteşte întotdeauna de un ring de 
box. 

— Mie mai degrabă îmi aduce a marinari într-o 
gabie de observaţie. Oamenii ăia de pe vasele cu 
pânze din secolul al XIX-lea trebuie să fi simțit 
toată lumea mişcându-se sub ei. Funiile astea 
sunt ca tachelajul navelor. 

— Asta-i problema, punctă Cherise, studiind 
coroana copacului care se clătina sub ei. Nu poți 
ştii sigur ce e New Burlton. Pentru savanţi, e 
bioştiință curată, pentru ecologişti — o pădure de 
sequoia care a scăpat de topor. 

Ben încuviință cu o înclinare a capului. Avea 
dreptate: de aici, de sus, nu se vedea nicio 
locuință umană, întorcându-se cu spatele la 
vânt, intrară în magazin. 

— E clar că nu crezi în locul ăsta cum credea 
Jaron... 

— Nu, recunoscu Cherise, ridicând un ursuleţ 
din lemn de sequoia. Avea o expresie combinată, 
de încruntare şi rememorare. Jaron era prea 
credul ca să urmărească o idee până la finalul ei 
logic. 

Ben o ascultă numai pe jumătate şi se prefăcu 
că n-o auzise deloc. Se plimbară prin magazin, 
luând şi punând la loc diverse articole sculptate 
sau tesute. Se plictisiră destul de repede şi 
reveniră pe platformă. Ben puse rucsacurile 


deoparte şi se aşeză pe bancă. 

— Ce înţelegi prin final logic? 

— Jaron credea că realizările de aici sun viabile. 
Eu, nu, îi explică Cherise aşezându-se, dar 
privind în continuare la coroanele de sequoia. 

— De ce? 

— Istorie. Politică. Economie. Religie. Uite, e 
ceva ce ar fi trebuit să-ți spun după ce te-am luat 
la rost atunci, când te-am acuzat că eşti spion. 

— Ce? Întrebă Ben precaut. Nu voia să mai aibă 
de-a face cu mânia descătuşată a femeii. 

— Când eram tânără şi rea, prin diverse relații 
de familie am fost, scurtă vreme, ceea ce CIA 
numeşte un „temporar”. 

— Adică? 

Prudenţa lui Ben se transformă în curiozitate. 

— Un agent de teren ocazional, cu o acoperire 
perfect legală pentru orice trebuia să fiu şi să fac 
acolo unde eram. Am câştigat bani uşor, plus 
şansa de a călători. N-am crezut că fac rău dacă 
scriu un raport, două. Poate că mă afectează atât 
de mult scandalul ăsta pentru că, într-un fel, 
sunt şi eu la fel de implicată ca tine sau ca Jaron 
în jocul aşa-ziselor puteri. 

Ben făcu un semn afirmativ din cap, dar tăcu. 

— Nu sunt mândră de trecutul meu „temporar”, 
dar m-a lecuit de naivitate. Am văzut destule ca 
să nu mai am încredere în nimeni. 

— Nici în oamenii care conduc acest loc? 

— Nici. Crezi măcar pentru o clipă că, dacă ar 


ajunge la putere, cei de la Sempervirens ar mai 
vorbi despre „cum alegem” şi „cum ne angajăm 
voluntar să facem asta”? Nicio şansă. Nu vor fi 
fericiți până când nu ne vor urca pe toţi în copaci, 
prin orice mijloace, la nevoie. 

Ben râse în ciuda a ceea ce simţea. 

— Mie totuşi mi-ar plăcea să cred în ce se 
petrece aici... 

— „încrederea” e problema! Exclamă Cherise, cu 
privirea la orizont, unde cerul se întuneca rapid. 
Ştii câți oameni au murit sau au ucis în urma 
încrederii? Ţara asta a fost la început o republică 
constituțională, iar acum suntem, de facto, 
Statele Creştine ale Americii, pentru că nişte 
indivizi religioşi l-au inclus pe Dumnezeu în 
Jurământul de fidelitate şi pe monede. Ei bine, 
eu nu vreau să fac parte din asta. La drept 
vorbind, refuz să devin sclava credinţei într-un 
zeu, într-o zeiță sau în Marele Chtulhu. Sau în 
Mama Natură, „obiectivitate ştiinţifică”, „spirit” 
sau „transcendenţă”. 

— Sau în Minte cu M mare? Întrebă Ben cu o 
privire piezişă. 

— Exact. Odată ce scăpăm de toate vechile 
superstiții, ne vom da seama că Natura 
înseamnă numai sex şi moarte şi că Dumnezeu 
suntem noi. Nu cred în „epopeea măreață” în 
jurul căreia ne învârtim toți. 

Ben îşi îndreptă privirea spre pădure. Auzi 
copacul cum scârțâie şi-l simți cum se clatină 


sub picioarele lui, reflectă la melanjul de 
referințe religioase din însemnările lui Jaron — 
totul, de la budism şi taoism, la şamanismul 
Manchu şi la cabală. 

— Te înțeleg, dar eu aş zice că sursa masacrelor 
şi a atrocităților nu e un zeu sau o zeiță, ci religia 
organizată. 

— E acelaşi lucru, spuse Cherise, ridicând din 
umeri. 

— Dar dacă nu există Dumnezeu, replică Ben, 
punându-şi ordine în gânduri, dacă Dumnezeu e 
fiecare dintre noi, atunci tot ce a făcut religia nu 
a fost în serviciul Lui, ci al Omului. Iar 
materialismul şi ateismul sunt condamnate de 
propriile lor argumente. 

— Ce vrei să spui? Cherise îi aruncă o privire 
sceptică. 

— Materialismul ca sistem de credinţe nu are ce 
să facă decât să accepte că atrocitățile de care 
acuză religia sunt, de fapt, ale lui. Ai pomenit de 
numărul mare de oameni morți în numele lui 
Dumnezeu, dar oare câţi mor sau pătimesc mai 
rău, urmărind bunuri materiale? 

— Aiureli! Ai citit prea mult din însemnările lui 
Jaron. Suferea de bolile metafizicii occidentale. 
Se pare că sunt molipsitoare. 

— Zău? Şi care sunt simptomele? 

— Retorica elogiilor şi acuzarea şi vina, mai ales 
obsesia nesănătoasă a sinelui şi a individului. 

Înarmat cu notițele lui Jaron, dar şi cu propriile 


sale gânduri, Ben savura şansa de a face schimb 
de întrebări majore cu o femeie inteligentă şi — 
neîndoielnic, atrăgătoare. Şi puţin periculoasă. 
Îşi suprimă speculaţiile legate de cum ar fi să 
facă dragoste cu ea şi lansă ceea ce el considera 
a fi un contraargument solid: 

— Dar oare dizolvarea individualului „eu” în 
socialul” noi” nu e o formă de ură de sine? 

— Dacă sinele e un produs social, o iluzie 
comună, atunci nu există niciun sine care să 
urască sau să fie urât. Niciun suflet de salvat sau 
de condamnat. 

Ben medită la contradicţiile şi inconsecvenţele 
ei, dar şi la ale lui. Cum de reuşea să urască 
politica, dar să venereze societatea? Să urască 
ideea de individualism, dar să jelească în 
continuare pierderea unui individ pe nume 
Jaron Kwok? 

Apoi se gândi la cât a suferit el după Reyna, la 
vina care l-a copleşit pentru că s-a simțit atât de 
bine cu Kimberly, stripteuza, şi la faptul că flirta, 
cel puțin intelectual, cu Cherise, cum făcuse şi 
profesorul acela de limbi clasice la ceremonia de 
comemorare. Hotărât lucru, Cherise nu era 
singura care suferea de contradicții şi 
inconsecvenţe. 

— Deci lumea va fi un loc mai bun dacă 
înlocuim Divinitatea cu Societatea? Întrebă el 
nedumerit? Dacă în locul icoanei Fecioarei Maria 
din camera de zi aşezăm televizorul, înseamnă că 


facem un salt înainte? 

— Am încetat de mult să cred în „salturi 
înainte”, spuse Cherise, ridicându-se brusc şi 
privind undeva în spatele copacilor. Trebuie să te 
eliberezi de argumentul măreţei epopei, dacă nu 
vrei să sfârşeşti dezamăgit şi disperat. 

Ben se ridică şi el, dar încet. 

— Oare negarea măreței epopei nu e, şi ea, o 
epopee măreaţă”? 

— Bine, să zicem, dar atunci cum spargi cercul 
corupției şi al distrugerii? 

Înainte de a răspunde, el cumpăni câteva clipe, 
cu ochii la copaci. Descoperi că Cherise îi 
amintea de discuțiile avute cu Reyna. Se gândi la 
holotransmisia lui Kwok, la El şi Ea şi la 
discuţiile lor filosofice punctate de eclipse şi 
explozii. Poate că ele spuneau ceva despre 
discuţiile dintre Jaron şi Cherise când erau 
căsătoriți. Observă cu bucurie că de ei se apropia 
o furtună de proporții apocaliptice şi nimic mai 
mult. 

— Trebuie să ne eliberăm de religia şi 
materialismul care venerează fizicul, dar 
denigrează intangibilul, rosti el într-un sfârşit. 
Dar şi de religia antimaterialismului care 
venerează intangibilul, dar denigrează fizicul. 

— Astea sunt alte tâmpenii de compromisuri, 
spuse Cherise. La fel ca Jaron în ultimele lui zile. 
O detaşare budista stupidă, aplicată la politică — 
Stânga e prea ipocrită, Dreapta prea face prea 


mult tărăboi pentru cei rămaşi în urmă. O urăsc 
mai mult ca niciodată. 

— De ce? 

— Pentru că Jaron e mort. Unde l-a dus 
abordarea lui apolitică? Măcinat de pietrele de 
moară ale politicii! lar tu nu vei avea niciodată 
date, informaţii, cunoştinţe sau înțelepciune 
suficientă ca să-l aduci înapoi. Vai şi amar de 
„intangibil” şi de „religii”! 

Ben nu ştiu ce să-i răspundă. Observă uimit că- 
şi şterge ochii de lacrimi. Ar fi vrut s-o aline, dar 
nu avea idee cum. 

Amintindu-şi ce enervant era când prietenii 
încercau să-l aline după moartea Reynei, se 
hotări că lucrul cel mai bun e să stea şi să fie 
martorul mut al durerii ei. În aşteptare, totuşi, 
avu senzaţia neplăcută că discuţia lui cu Cherise 
despre Marea Religie, Marea Ştiinţă şi Marele 
Stat se concentrase, de fapt, pe cu totul altceva, 
cel puțin în ceea ce o privea pe ea. 

— Dacă le studiezi esența, îi spuse el în şoaptă, 
Punându-i mâna pe umăr, se presupune că 
religia, ştiinţa şi statul urmăresc ceva anume. Şi 
Jaron căuta ceva. Adevărul, dreptatea... 

— ... şi stilul americanului obişnuit? Întrebă ea 
cu amărăciune. Se scutură pentru ca Ben să-şi 
tragă mâna şi apucă rucsacul de lângă ea. Nu, 
mulțumesc, Superman. Duc cât pot, dar tu 
păstrează restul de kriptonită pentru tine. 

Se îndepărtă. Ben veni la câţiva paşi în spatele 


ei. Coborâţi din înălțimile cereşti ale copacilor de 
sequoia, merseră agale, în linişte. 

Nu mai schimbară niciun cuvânt până în 
parcare, când ea se întoarse brusc spre el: 

— Îmi pare rău pentru cele întâmplate, îi spuse. 
Stăteau amândoi stânjeniți lângă maşină. Se 
pare că întotdeauna mă răstesc la tine, pentru ca 
apoi să-mi cer scuze. N-are niciun înțeles, dar de 
câte ori vorbesc cu tine, îmi dai senzaţia că aş fi 
putut împiedica moartea lui Jaron. 

— Şi eu am trăit vina supraviețuitorului când 
mi-a murit soţia, rosti Ben precaut. M-am 
învinovăţit, deşi n-aş fi putut face nimic ca s-o 
salvez. Şi nici tu n-aveai ce să faci. Jaron era 
adult. Lua hotărâri singur. 

— Poate. Dar ştii unde eram când a murit? În 
fața computerului meu, în transă sau adormită, 
din câte-mi amintesc. Când mi-am revenit, am 
avut impresia că i-am zărit corpul transformat în 
cenuşă pe un pat dintr-o cameră de hotel — lucru 
despre care am aflat câteva zile după aceea. 
Atunci mi-am alungat senzația şi mi-am amintit- 
o mult mai târziu. 

Ben se gândi la visele lui, la ultimele zile ale 
Reynei, dar nu se putu hotări să vorbească 
despre ele. 

— Cunoaştere anticipată? 

— Nu cred în aşa ceva. M-am gândit că mi-am 
imaginat visul retroactiv, după ce am aflat 
circumstanțele morții lui. Ca o bună materialistă 


ce sunt, cum aş putea explica asta? 

Îi dădu un sărut scurt şi uşor pe obraz, iar el se 
trezi mai nedumerit ca niciodată. 

— Astea sunt enigme, Ben, răspunse tot ea, 
zâmbind la nedumerirea lui. Ne dau de lucru 
amândurora, ca să facem ceva cu mintea 
noastră. Să rezolvăm puzzle-ul cel mare. Mai 
bine să ne cufundăm în muncă, decât în durere. 
Îl trase spre ea şi-l sărută direct pe gură. La 
început delicat, apoi, când el îi răspunse, tot mai 
pasional. Se îmbrățişară, se mângâiară pe păr, 
pe față, pe trup. Se despărțiră numai cât să 
verifice dacă nu-i vedea cineva. Când nu zăriră 
pe nimeni, Cherise deschise portiera din spate şi 
se înghesuiră amândoi în maşină, închizând-o 
rapid după ei. 

În semiîntunericul adus de furtuna care avea să 
vină, se mângâiară şi se dezbrăcară unul pe 
altul. O frenezie de mişcări încetinite, nasturi 
desfăcuți, fermoare trase, haine scoase şi 
azvârlite. Apoi făcură dragoste pe bancheta 
îngustă, abandonându-se pasiunii ca un cuplu 
de adolescenţi furioşi care, mai mult pătimaşi 
decât delicați, îşi încheie astfel rendez-vous-ul pe 
aleea din fața casei părintești. 

În momentul culminant al pasiunii, el nu strigă 
numele Reynei şi nici ea pe al lui Jaron, dar din 
felul în care se cuibăriră după aceea unul în 
celălalt, reieşea clar că amândoi se gândeau la 
cei pe care i-au iubit şi i-au pierdut. Senzaţia 


zăbovi asupra lor şi în vreme ce se îmbrăcau cu 
hainele pe care le azvârliseră în grabă, din 
dorința de a rămâne goi unul în fața celuilalt. 

— Avem voie să ne simțim stânjeniţi, îi spuse 
Cherise, atingându-i obrazul cu mâna şi 
uitându-se în ochii lui, dar, te rog, nu şi vinovați. 
N-am putut să împiedicăm cele întâmplate cu ei, 
aşa cum nici ei nu pot împiedica ceea ce s-a 
petrecut acum cu noi. 

— Ai dreptate, rosti Ben, ştiind că era mai uşor 
de zis, decât de crezut. 

După ce se îmbrăcară şi se aranjară cât de cât, 
ca să arate măcar pe jumătate prezentabili, ieşiră 
din maşină. Cherise îl conduse la maşina lui, 
apoi îşi luară la revedere. 

— Drum bun la Hong Kong, îi ură ea, 
îndepărtându-se spre maşina ei şi făcându-i 
semn de rămas-bun. Nu sta prea mult timp în 
preajma detectivului ăluia. Şi, dacă te întâlneşti 
din nou cu Bob Beckwith, salută-l din partea 
mea. E un vechi prieten de familie. 

— Sigur, îndată ce-l văd. 

— Caută-mă când te întorci, dacă nu te caut eu 
înainte. 

În timp ce-şi făceau semne de rămas-bun, Ben 
nu ştia ce să mai înțeleagă. 

LABIRINT ŞI OGLINDĂ 
Philadelphia 
În plimbarea sa de dimineaţă, Don plecă de la 


hotelul de pe strada Filbert, de lângă Centrul de 
conferinţe, o luă în sus, pe Benjamin Franklin 
Parkway, şi trecu pe lângă Logan Circle şi 
fântâna lui superbă. După un mic ocol în jurul 
Muzeului Rodin, porni spre Eakins Oval. Urcă 
mai multe şiruri de trepte mari din piatră 
maronie şi ajunse în piața deschisă, ca o curte, 
din fața intrării estice a Muzeului de Artă din 
Philadelphia. 

Întorcându-se şi privind înapoi, observă că 
vederea pe care i-o oferea piața îi era cunoscută. 
Avu nevoie de un minut ca să-şi dea seama că e 
o senzație de deja vu: era traseul pe care alerga 
Sylvester Stallone dimineaţa, în Rocky. 

Excursia lui matinală nu avea nimic profund în 
ea, dar plimbarea fusese plăcută. Era senin şi 
răcoare, iar cetele de nori înalți călătoreau spre 
apus. Fațada muzeului, cu clasicele coloane, 
amintea de Parthenonul din Pennsylvania, cu 
excepţia ornamentelor de pe acoperiş — grifoni şi 
alte animale mitice sau reale. Intrând în muzeu, 
văzu că era coadă şi se hotări să nu mai 
închirieze ochelari. 

În drum spre un balcon care dădea în holul cel 
mare, ochii îi căzură pe o sculptură 
monumentală atârnată de tavan. Oscilaţia lentă 
a exponatului care plutea deasupra interiorului 
larg îți dădea senzaţia de terestru şi acvatic în 
acelaşi timp, ca şi cum scheletul unei balene se 
transforma într-un stol de păsări stranii. 


— Asta-i Stafia, i se adresă un tânăr în costum 
cu cravată, cu păr blond, în formă de ţepi mici. 
Hainele cu miros de ţigară îi trădau nu doar 
obiceiul de a fuma, dar şi meseria de ghid. 
Alexander Calder, 1964. 

— Da, mi s-a părut că e stilul lui, spuse Don. 
Sunt un mare admirator al sculpturilor lui cu 
părți mobile şi fixe. 

— A, atunci veniți cu mine şi o să vă arăt ceva 
deosebit în legătură cu cea de față. 

Tânărul zvelt cu aspect impecabil, pe ecusonul 
căruia scria Palmer, trase draperiile grele ale 
intrării estice şi îi făcu semn să-l urmeze. 
Ferestrele din partea opusă se deschideau spre 
est, unde se afla centrul oraşului. 

— Urmati linia Franklin Parkway către centru, 
îi explică ghidul. Vedeţi turnul acela înalt 
îndepărtat, în stil vechi? E turnul cu ceas al 
Primăriei. Dacă vă uitaţi mai atent, distingeți 
silueta unui bărbat în vârful lui... 

— Da, îl văd. 

— E o statuie de bronz a lui William Pen. 
Sculptorul, Alexander Milne Calder, a fost 
bunicul lui Calder al nostru. Acum priviți mai 
aproape de muzeu. Vedeţi fântâna din Logan 
Circle? 

— Da, răspunse Don, amintindu-şi de mulțimea 
de peşti, păsări şi siluete umane. Am remarcat-o 
în drum spre muzeu. 

— E Fântâna Memorială Swann, ridicată de 


Alexander Stirling Calder, tatăl lui Calder al 
nostru. Dacă tragem o linie dreaptă de la 
Primărie la muzeu, obținem linia Calderilor, trei 
generaţii de artişti care au trăit în Philadelphia. 
Urmărind această linie, vedem istoria pe scurt a 
evoluției sculpturii de la 1880 la 1960. 

— Înţeleg la ce vă referiți. De la realism la 
romantism, de la romantism la abstract. Vă 
mulțumesc că mi-aţi arătat. 

Ghidul zâmbi şi făcu un semn aprobator din 
cap. 

— Dacă aveţi întrebări, vă rog, nu ezitaţi să mi 
le puneţi. De asta sunt aici. 

Se despărțiră şi Don începu să străbată galeriile 
şi colecţiile. Karuna probabil că l-ar fi considerat 
paranoic, dar se hotări să nu meargă imediat la 
tabloul care-l interesa atât de mult. Se gândi să 
se plimbe nonşalant şi să ajungă în fața picturii 
lui Dossi pe la jumătatea turului, în caz că ar fi 
urmărit. 

Exteriorul în stil atenian al muzeului era 
înlocuit în interior de o fortăreață de piatră 
spartană şi funcțională. Aripile mergeau spre 
sud, vest şi nord, în stil arhitectonic simplu, ca o 
cutie proiectată să cuprindă alte locuri şi alte 
vremuri. Grupul mic pe care Don îl văzuse la 
intrare se împrăştie rapid în vastul complex vast 
al spaţiilor interioare. În plimbarea sa, se întâlni 
cu doi-trei vizitatori obişnuiţi, majoritatea 
pensionari, probabil. 


Se opri mai întâi la colecțiile americane, ce 
redau în primul rând legătura cu arta locală: 
Thomas Eakins, mobilă şi argintărie de 
Philadelphia, artă germană din Pennsylvania, 
artă Shaker, obiecte de artizanat şi sticlărie. De 
acolo se duse la etajul al doilea, prin galeriile de 
artă europeană de la 1100-1500; vitralii, 
arhitectură şi sculptură medievală şi tablouri 
timpurii, majoritatea pe teme creştine. Se oprea 
întotdeauna să citească  plăcuţele care 
identificau fiecare exponat şi prezentau istoria 
lui pe scurt. 

Apoi se plimbă prin încăperi pe ai căror pereţi 
atârnau covoare şi tapițerii. Primele erau turceşti 
sau persane, celelalte, tesute în Ţările de Jos. 
Încercând să păstreze o anumită logică istorică 
şi geografică, trecu la galeriile de artă asiatică, 
Sala Palatului din China, templul Indian şi 
camera de ceai japoneză. De acolo, se întoarse la 
galeriile de arme şi armuri, unde admiră, pe 
lângă armuri, săbii, halebarde şi arme de foc. 

Îl durea capul de atâtea informaţii acumulate şi 
de nivelul scăzut al glucozei în sânge, aşa că se 
îndreptă spre bufetul de la parter ca să ia un 
prânz frugal. Numai acolo remarcă mulțimea de 
elevi, mai toți în uniformă. Prea puțini oameni de 
vârsta lui, prea bătrâni să mai meargă la şcoală, 
prea tineri ca să se pensioneze. 

Se simți mai bine după ce mâncă şi, bucuros să 
scape de ceata zgomotoasă, se întoarse la etajul 


al doilea, la galeriile de artă europeană de la 1500 
la 1700. După ce vizită camerele cu mobilier de 
epocă din Franţa, Anglia şi Olanda, apoi, una 
după alta, încăperile cu picturi, sculpturi şi artă 
decorativă europeană, era sigur că văzuse toate 
exponatele. Dar îi scăpase numărul 251 din 
colecția John G. Johnson. 

După ce văzuse tabloul în holotransmisia lui 
Kwok, căutase numărul ei de catalog şi dăduse 
peste o fotografie prost reprodusă a lui într-o 
carte despre labirinturi. Altceva nu mai reuşise 
să afle. Tabloul nu era menţionat în niciuna 
dintre discuțiile savante despre opera lui Dossi. 
Nici pe Internet nu găsise nimic despre el. Aşa că 
venise aici, la muzeu, unde citise în carte că se 
află pictura. În zadar. Oare era ţinută în depozit? 
Fusese vândută altui muzeu? 

Exista cu adevărat? 

Aproape că-şi pierduse speranţa şi se pregăti să 
ceară ajutorul unui ghid — atrăgând astfel atenţia 
asupra obiectului care-l interesa - când îl văzu 
atârnând chiar în fața ochilor lui. 

Avea cam un metru în înălțime şi un metru 
douăzeci în lungime. Era portretul unui bărbat 
anonim, a cărui înfăţişare şi îmbrăcăminte 
sugerau apartenenţa la clasa nobilă şi o ocupaţie 
ştiinţifică. Avea cam treizeci de ani, poate mai 
mult - din cauza frunţii înalte, vizibile sub o 
pălărie cu formă interesantă. Stătea în fața unei 
draperii şi în spatele unui parapet jos, de care îşi 


proptea un braț. Nu departe de cotul său drept 
era o pară, o rămăşiţă dintr-o natură moartă. 
Ochii bărbatului păreau că evită dureros 
obiectul atenţiei sale, deşi arătătorul mâinii 
stângi era îndreptat clar spre un labirint cu zece 
circuite şi o intrare neobişnuit de lungă, de forma 
unei chei. Labirintul era gravat pe marginea 
parapetului, ca un soi de graffiti în piatră. 
Bărbatul, arătând spre centrul labirintului, dar 
privind în altă parte, nu avea deloc o expresie 
fericită. 

Apropiindu-se mai mult de tablou, Don îi zări 
clar fundalul. În spatele parapetului, al draperiei 
pe jumătate trase, se vedea un peisaj: un măgar 
sau un catâr încărcat de povara unui animal ucis 
la vânătoare, şi în spatele lui, sub nori de 
furtună, un sat lângă un lac, cu turla bisericii 
amenințată de fulgere. 

Ce însemna asta? Plăcuța de pe perete oferea 
mai multe interpretări. Majoritatea spuneau că 
labirintul reprezintă experiențele triste alte 
tânărului care pozase pentru portret. După 
fructul din apropierea cotului său drept, un critic 
conchisese că modelul era Angelo Perondoli din 
Ferrara, pe al cărui blazon de familie erau şase 
pere. Altul susținea că modelul era un membru 
al familiei Gonzaga din Mantua, iar graffiti 
reprezentau un labirint acvatic pictat pe un 
perete din palatul ducal al oraşului menționat. 
Fiecare critic încerca, în felul său, să stabilească 


o legătură între model şi oraşul Ferrara, unde a 
pictat Dosso Dossi. Acolo, în 1526, lui Dosso i se 
comandase portretul savantului şi părintelui 
artei emblematice, Andrea Alciati. Iar la cererea 
expresă a patroanei lui Alciati, Isabella d'Este, 
fiica ducelui Ercole I de Ferrara şi mama lui 
Federigo II Gonzaga, duce de Mantua, Dosso a 
decorat o loggie din Mantua cu un tablou ce 
reprezenta casa Isabellei Ferrara. 

Spre deosebire de aceste opere, tabloul din fața 
lui Don era doar atribuit lui Dossi, fapt ce ar fi 
putut explica absenţa lui din textele ştiinţifice. 

Dar ce era cu măgarul împovărat cu vânat 
recent împuşcat sau de ce era satul de la 
marginea lacului, amenințat de tunete şi fulgere? 
Criticii nu îndrăzniseră să dea vreo interpretare 
in acest sens. 

Mai presus de toate, de ce alesese Jaron Kwok 
acest tablou pentru holotransmisia lui? Ce voia 
să spună prin „Ascunde catastrofa în văzul 
lumii”? Ţintuind cu privirea bărbatul melancolic, 
lui Don i se păru că aude un tunet îndepărtat. 

Zâmbi. Oricât s-ar fi holbat la pictură, nu zărea 
nicio crăpătură în pânza timpului şi a spaţiului. 
Nicio trăsătură nu ieşi în relief. Totuşi, avu 
impresia că o piesă de bază din puzzle se lăsa, în 
sfârşit, descoperită. 

Când întoarse privirea de la tablou, îl văzu pe 
Palmer, ghidul, privindu-l fix. Tânărul cel suplu 
înclină uşor din capul cu ţepi blonzi. 


— Labirintul acela e interesant dintr-o 
perspectivă descoperită recent, îi spuse el, plin 
de solicitudine. Majoritatea picturilor clasice, ca 
aceasta, au un strat protector de vopsea albă. 
Savanţii au descoperit că unele substanțe, 
inclusiv pigmenţii din vopseaua albă, determină 
„localizarea” luminii. Acţionează ca un şir de 
oglinzi care schimbă continuu direcția luminii — 
un labirint de oglinzi foarte complex, din care 
lumina nu mai poate ieşi şi se pierde sau 
„ingheaţță”. S-ar putea spune că, dat fiind stratul 
protector, la temelia celor mai multe opere 
mărețe stă un labirint de lumină înghețată. 
Destul de ironic în cazul de față, nu credeţi? 
Don înclină vag din cap, mulțumi ghidului 
amabil cât de politicos putu şi merse mai 
departe. Petrecuse ne-permis de mult timp în 
fața tabloului. Încercă să pară un vizitator 
obişnuit trecând prin galeriile de artă europeană 
din perioada 1700-1850, dar atenția îi era 
distrasă, nu se putea concentra. Totuşi, se opri 
cuminte în faţa fiecărui tablou. 

Nu-şi reveni complet decât după ce cobori la 
etajul întâi şi începu să străbată galeriile de artă 
europeană din perioada 1850-1900. Pe pereţi 
atârnau tablouri impresioniste. De la Cezanne, 
Degas, Van Gogh, Manet, trecu la operele 
secolului XX - Picasso, Duchamp, Brâncuşi şi 
Matisse. 

Auzi din nou tunetul, de data asta mai aproape. 


Îl ignoră şi porni spre galeriile de artă 
contemporană, pe care le găsi aglomerate cu 
anti-artă, piese filosofice enigmatice şi 
comentarii kitschkampf pe teme de cultură pop. 
Îşi dădu seama că tunetul era adevărat în timp 
ce privea o expoziție pe termen lung, cu titlul 
Substrat, sponsorizată de un grup numit 
Fundaţia Kitchener. Expoziţia, realizată de doi 
artişti din Maryland care erau şi biologi, prezenta 
numeroase acvarii mici cu substraturi variate. În 
ele trăiau larvele acvatice ale friganidelor. 

Aceste larve înghit orice obiect care mişcă în 
mediul lor şi, cu ajutorul unei substanţe 
mătăsoase, alcătuiesc o carcasă protectoare 
pentru corpul lor moale. În sălbăticie, „obiectele 
găsite” sunt ace de brad, resturi de frunze, nisip 
sau scoici. 

Artiştii biologi aşezaseră larvele în formă de 
viermi în acvarii cu pietre preţioase şi 
semiprețioase, cipuri, mici podoabe lucitoare, 
unghii, bucăți de pânză colorată cât nişte 
confetti, mici resturi de obiecte casnice, cioburi 
de oglindă, până şi cuvinte şi imagini trase în 
plastic. 

Larvele se înfăşoară conştiincios în aceste 
materiale diverse, agitându-se în căsuțele lor 
bizare, blindate, pe care le învelesc cu un start 
etanş de mătase. Acolo, înăuntru, trec din 
stadiul de nimfă în cel de pupă. Odată încheiată 
transformarea, sparg gogoaşa cu picioarele lungi 


şi subțiri, îşi croiesc drum afară, părăsindu-şi 
lucrarea de artă pe fundul acvariului. La sfârşit, 
muştele adulte se ridică la suprafața apei, 
uscându-şi aripile. 

Deasupra acvariilor, sub plasa protectoare, se 
agitau muştele născute în ziua respectivă. Pe 
pereţi, gogoşile goale fuseseră agățate pe aţe de 
pescuit, deasupra unor maxime de genul „Arta e 
coconul în care se formează experiența 
artistului.” 

Când auzi anunțul că muzeul se va închide 
peste zece minute, transmis prin sistemul de 
informaţii pentru public, Don vizita ultima 
galerie, o altă expoziție sponsorizată de fundația 
Kitchener. O parcurse rapid şi ieşi. 

Tresări când cerul explodă sub bubuitul unui 
tunet. Observând că e ultimul vizitator, se grăbi 
spre ieşire. Drumul înapoi la hotel era destul de 
lung, iar el nu avea haine de ploaie. 

leşit din muzeu în piață, se simți uşurat că, deşi 
cerul se întuneca, ploaia nu începuse. Primii 
picuri grei căzură pe trotuar abia când el ajunse 
la capătul şirurilor de trepte şi traversă oblic spre 
Eakins Oval. 

Fu recunoscător şirului de copaci plantați de-a 
lungul străzii spre Muzeul Rodin şi ambiţiei lor 
de a-şi păstra frunzele chiar şi toamna. 
Mulțumită lor, nu era încă ud leoarcă. 

Când mai avea puţin până la Logan Circle, o 
limuzină albă trase pe dreapta şi din ea cobori 


un tânăr. Avea o umbrelă neagră deschisă într-o 
mână şi una închisă în cealaltă. Când se apropie 
de Don, acesta îl recunoscu pe ghidul de la 
muzeu. 

— Bună ziua, îi spuse tânărul, oferindu-i 
umbrela închisă, de aceeaşi culoare cu a lui. Ne- 
am gândit că v-ar fi de folos. Eu sunt Palmer 
Colbeth. 

Nedumerit, Don luă umbrela şi o deschise, apoi 
strânse mâna pe care i-o întinse tânărul. 

— Ne-am mai cunoscut. 

Nou-venitul îi făcu semn şi se îndreptară 
amândoi spre limuzina albă. 

— Am remarcat că sunteți interesat de Dossi, 
domnule Markham. Sau Sturm? Sau Obololos? 
Sună ca Ouroboros, ştiţi? 

— De fapt, e Solo Lobo, „lupul singuratic”, citit 
invers. 

— În fine... Şeful meu vrea să vă vorbească. 

— Şeful dumneavoastră? Don încetini pasul, 
bănuiala luând locul confuziei din mintea lui. 
Directorul muzeului? 

Colbeth râse şi deschise portiera. 

— Nu chiar. 

Îi făcu semn lui Don să urce. Când acesta ezită, 
un bărbat mai în vârstă, cu păr stufos şi 
îmbrăcat într-un costum negru, scoase capul în 
ploaie. 

— Nu vă facem niciun rău, domnule Markham, 
rosti el sec către Don. Îşi acoperi capul cu o 


pălărie gri. Ba chiar s-ar putea să vă fim de 
ajutor. Acum urcați, înainte să ne prindă o 
răceală din care să ni se tragă sfârşitul. 
Reacţionând la tonul liniştitor din glasul 
bărbatului, Don închise umbrela şi urcă, dar tot 
de gândi că s-ar putea să fie răpit. Colbeth se 
urcă lângă şoferul în uniformă, care porni 
maşina şi se înscrise în trafic. Cauciucurile 
scârțâiră pe asfaltul ud. 

— Nils Barakian, se prezentă bărbatul şi dădu 
mâna cu Don, în timp ce maşina ocoli Eakins 
Oval şi se îndreptă înapoi spre oraş. Palmer mi-a 
spus că ai zăbovit mult în fața exponatului cu 
numărul 251. De ce eşti atât de interesat de 
tabloul acela obscur, domnule Markham? 

— De ce v-aş spune? Puteţi fi de la Siguranţa 
Internă, CIA, Tetragrammaton... de oriunde. 
Barakian râse. 

— Dacă aş fi, n-aş recunoaşte-o, nu? Va trebui 
să mă credeți pe cuvânt că lucrez pentru un grup 
de oameni care preferă să-şi păstreze 
anonimatul. Ah, Tetragrammaton... din cabala 
iudaică, dar prea îndrăgostit de supraştiința 
naziştilor moderați... Noi suntem exact opusul 
lor. Stând atât de mult în fața tabloului cu 
numărul 251, domnule Markham, aţi trecut un 
aşa-zis test. Da, da, ştim despre holotransmisia 
lui Kwok şi de imaginea-legendă. Şi organizațiile 
pe care le-aţi menţionat ştiu despre ele, dar noi 
am ajuns mai repede la dumneavoastră. 


Am prefera ca lucrurile să rămână aşa, dacă nu 
vă deranjează. 

— Ce vreţi să spuneţi? Întrebă Don incomodat, 
în ciuda pluşului moale al banchetei. De ce să 
am încredere în dumneavoastră mai mult decât 
în ele? 

— Păi, pentru început, o să vă plătim foarte bine 
ca să lucraţi pentru noi. Şi n-o vă deranjeze dacă 
vă murdăriți un pic degetele cu nişte bani nu 
prea curaţi. Banii ne ajută să trecem mai uşor 
prin încercările aspre ale vieţii. Apoi, spre 
deosebire de şefii mei, agenţiile acelea de care 
spuneați nu vă vor lăsa să hotărâți dacă lucraţi 
sau nu cu ele. Mai degrabă, vă vor ajuta să 
„dispăreţi”, cred. Şi chiar vă aşteaptă la hotel. 

— Poftim? 

Barakian făcu semn din cap către şofer, care 
dădu o comandă sotto voce. Din tavan coborâră 
ecrane mici şi plate. Imaginile luate de camere de 
supraveghere arătau bărbaţi în costume negre 
plimbându-se prin locuri pe care Don le 
recunoscu imediat - parcarea şi holul hotelului 
unde era cazat şi coridorul etajului la care se afla 
camera sa. Alungă repede gândul că ar putea fi o 
farsă pusă la cale de Barakian şi Colbeth. Mai 
văzuse filmări asemănătoare, dar imaginile 
păreau prea veridice — şi filmate în timp real- ca 
să fie o păcăleală. 

— Nu înțeleg. De ce au venit după mine? Şi de 
ce acum? 


— Cred că ştim amândoi foarte bine răspunsul 
la prima întrebare. În urma faptului că ați 
răspândit în infosferă Protocolul privat de 
confidențialitate, fără autorizație de la 
Departamentul de Stat, aş adăuga eu, ați fost 
acuzat că sunteți dealer ilegal de armament. 

— Dar nu sunt... 

— Legea americană şi Acordul Internaţional 
Wassenaar, care limitează exportul de arme, 
consideră muniție tehnologiile de criptare 
avansate, ca P-Cubed, pe care ați creat-o. 

— O, Doamne! Precedentul Zimmerman. 

— Exact. Ați creat un sistem criptografic de 
protecție foarte prietenos cu utilizatorul, pe baza 
factorilor primi. Unul care ignoră protocoalele- 
cheie legale şi nu poate fi spart decât de un 
computer cuantic. În consecință, sunteți un 
terorist internațional. Felicitări! 

— Dar programul meu de criptare e disponibil 
de şase luni! 

— Da. De aceea a doua dumneavoastră 
întrebare e şi mai interesantă. De ce acum? 

Pe măsură ce se apropiau de hotel, Don 
Markham văzu maşinile de poliție şi limuzinele 
guvernului parcând în jurul clădirii. Barakian îi 
făcu din nou semn din cap şoferului, indicând că 
ar trebui să oprească. 

— Ce faceți? Întrebă Don. Vocea îi trăda agitația. 
— Puteți merge pe jos la hotel de aici, dacă 
doriți, îi răspunse Barakian. Ploaia s-a întețit, 


dar vă lăsăm umbrela primită de la Palmer. 

— Staţi... aţi spus că am de ales, nu? Să ies din 
maşină sau să merg cu dumneavoastră în 
continuare. 

— Absolut. 

— Păi, sunteţi nebuni? Bineînțeles că rămân 
aici. Chiar dacă habar n-am cine dracu’ sunteți. 
Nu prea am de ales. 

Barakian îi făcu semn şoferului să pornească 
maşina şi să meargă mai departe. 

— Ți-am spus cine „dracu” suntem. Eu sunt Nils 
Barakian, iar el e Palmer Colbeth. 

— Nu asta am vrut să zic, rosti Don, privind 
înapoi peste umăr când se îndepărtară de hotel. 
Pentru cine lucraţi? 

— Lucrăm cu o organizaţie cunoscută ca 
Fundaţia Kitchener, desigur. Palmer mi-a spus 
că ţi-au plăcut expoziţiile noastre. 

Colbeth înclină din cap şi zâmbi. 

— Alte întrebări? Întrebă calm Barakian. 

Don râse scurt. 

— Da... Când am alunecat prin gaura de iepure? 
Când am trecut prin oglindă? Poate Karuna avea 
dreptate. Poate sunt nebun deadevăratelea. 
Poate că văd tipare acolo unde nu există. 

Barakian îi puse o mână pe umăr, în încercarea 
stângace de a-l linişti. 

— Creierul omului a avut dintotdeauna 
capacitatea de a recunoaşte tiparele cu mult 
înainte ca ea să se aplice simbolurilor, de a 


recunoaşte tipare în lucruri care, în realitate, nu 
existau. Eşti un individ foarte sensibil la tipare, 
Donald, dar n-am văzut niciun iepure care se 
uită îngrijorat la ceas, nicio fetiță în fața unei 
oglinzi. Cel puţin nu în ultima vreme. 
Barakian îi oferi un zâmbet care părea sincer. 
Don încuviință din cap. Era perplex. Viitorul se 
desfăşura mult prea repede. 

LA PESCUIT 


Gunpowder River 

Directorul adjunct Brescoll avea nenumărate 
motive să aprecieze frumusețea  Rezervaţiei 
Naţionale Gunpowder Falls. În cea mai mare 
parte, aceasta se întindea în jurul râului 
Gunpowder, care se unduia între baraj şi Falls 
Road. Întrucât tot ce se scurgea din rezervorul 
Pretty Boy era apa de evacuare, râul nu depăşea 
niciodată temperatura de douăsprezece grade. 
Avea şi un debit puternic, numai bun pentru 
populaţia naturalizată de păstrăvi maronii şi 
păstrăvi-curcubeu. Cascadele mai mici pe care le 
forma şi care săltau peste bolovani uriaşi, 
alcătuind bazine de apă limpede, mărginite de 
dale, erau locul cu păstrăvi preferat al lui Jim. 

Dar mai existau şi alte motive pentru care îi 
plăcea zona. Pe cerul albastru şi senin de 
deasupra copacilor nu se vedea niciun avion. 
Gâlgâitul râului şi acustica bazinului bruiau 
dispozitivele de înregistrare şi microfoanele 


parabolice. Din fericire, nicio agenţie de 
impunere a legii nu considerase că merită să 
instaleze camere de supraveghere ca să 
monitorizeze fâşiile de apă pline cu păstrăvi, la 
care munciseră pescari devotați. 

În vestă şi cizme de pescuit, Jim studia râul în 
timp ce avansa în amonte. Apa se desfăcea şi se 
revărsa apoi în torente. Folosea musculițe 
artificiale negre, maro şi bej, din gama 22-26. 
Erau atât de mici, încât dispăreau complet sub 
apa tulburată de şuvoaie şi reapăreau, vag 
vizibile, numai când se loveau de pietre. 

Jim nu se aştepta la prea mulți peşti, era spre 
sfârşitul dimineţii şi al sezonului de pescuit. 
Tocmai se întreba dacă n-ar trebui să folosească 
larve de friganide, când văzu cu surprindere un 
păstrăv sărind după musculița lui artificială, 
puţin amortit de frig, dar destul de rapid. După 
ce aruncă undița exact unde trebuia şi după ce 
peştele înotă îndelung în zona respectivă, 
păstrăvul ieşi la suprafață. Dintr-o mişcare 
rapidă a încheieturii şi antebraţului, Jim fixă 
cârligul şi ridică la suprafață un peşte sclipitor 
care, după cum sărea, avea între douăzeci şi 
treizeci de centimetri. Apucându-şi prada cu o 
mănuşă de plasă fină, observă că avea 
abdomenul foarte gros. 

Cu mâna liberă desfăcu o pereche de clame 
hemostatice de pe vestă şi scoase cârligul mititel 
din buza de sus a peştelui. Se uită din nou la 


păstrăvul-curcubeu cu mândrie, socotind că are, 
mai degrabă, peste treizeci de centimetri, apoi îl 
aruncă înapoi în râu. Urmărindu-l cum înoată şi 
dispare în curent, studie şi felul în care râul se 
lovea de cel mai mare bolovan din mijlocul albiei. 
Ca altădată, se gândi la nemurirea paradoxală a 
râurilor. 

Probabil că Gunpowder se lovea de bolovanul 
respectiv dinainte ca oamenii să-i dea un nume. 
Era foarte posibil să facă la fel şi peste o mie de 
ani, când barajul din amonte se va fi dărâmat 
sau va fi fost acoperit de nămol, când civilizația 
umană de pe Pământ se va fi schimbat complet 
ori va fi dispărut. 

Ce scria Thoreau în Walden? 


Timpul nu e altceva decât un râu în care 
pescuiesc. Beau din el, dar, în timp ce îmi 
astâmpăr setea, îi vad fundul nisipos şi îmi dau 
seama cât de puțin adânc este. Apa curge, dar 
eternitatea rămâne. Aş vrea să beau din ape mai 
adânci; să pescuiesc în cerul, pe care, în loc de 
pietricele, se văd stele. 


Ceea ce-i scăpase lui Thoreau, îşi zise Jim, e că 
râul va rămâne în viață tocmai pentru că va 
curge. Moare numai când încetează să mai 
curgă. 

Tocmai asta aprecia Jim la Gunpowder Falls. 
Departe de oraş şi de clădirile ridicate de mâna 


omului, reuşea să privească lucrurile dintr-o 
perspectivă mai clară şi mai largă. 

Porni în amonte atât de cufundat în gânduri, cu 
ochii în apă şi urmărind păstrăvii, încât aproape 
că uită de celălalt motiv pentru care venise astăzi 
la râu. Până când ajunse într-un loc anume, 
care, din întâmplare, era mai jos de locul lui 
preferat de pescuit. Acolo dădu peste un tânăr în 
pantaloni scurți, sandale de apă şi o jachetă 
groasă. 

Tânărul, cu şuvițe blonde scurte în formă de ţepi 
şi fără pălărie, se străduia să pară preocupat de 
pescuit, dar nu prea reuşea. Brescoll îşi scoase 
pipa, puse tutun în ea, o aprinse şi petrecu o 
vreme uitându-se cum aruncă flăcăul undița — 
cam aiurea. 

— Pescuieşti de mult cu musca? Îl întrebă el în 
cele din urmă. 

Tânărul zâmbi încurcat. 

— Asta e prima încercare, recunoscu el. Am 
văzut o casetă cu indicaţii, dar nu m-a ajutat 
prea mult. 

— Pot să-ți dau un sfat? 

— Sigur. 

— Nu lovi apa cu musca. Arunci prea tare. Prea 
multe aruncări ratate. 

— Am înțeles, spuse tânărul, ezitant. Cum 
rezolv problema? 

— Din locul în care eşti, nu-ţi trebuie mai mult 
de douăzeci-douăzeci şi cinci de centimetri ca să 


arunci. Şi nu-i nevoie să desfăşori aţa complet. 
Lasă numai plumbul în apă, restul să rămână 
deasupra. Eşti dreptaci, da? 

— Da... 

— M-am gândit eu. Atunci ţine cotul drept 
aproape de corp. Mişcă mâna din încheietură 
înainte şi înapoi, dar nu de mai sus de cot. Nu-i 
nevoie să mişti şi umărul. Varga undiţei trage aţa 
desenând cifra opt. Îi demonstră mişcarea. Ai 
înțeles? 

Tânărul îl privi oarecum nedumerit. Jim se 
felicită că spusese cifra opt, nu semnul 
infinitului, cum se exprimau pescarii. 

— Cred că da, răspunse tânărul. Las aţa cu 
stânga”? 

— Da. Când ultima buclă a cifrei opt dispare, îi 
dai drumul. Nu arunci musca în apă, mai 
degrabă o aşezi pe suprafaţa ei. În timp ce ea 
pluteşte dusă de curent, tragi aţa. Aşa, poţi să-ți 
smuceşti încheietura înapoi şi să fixezi cârligul 
mai uşor. 

Învăţăcelul îl privi în continuare, aşteptând alte 
indicaţii. 

— Dă-i drumul. Încearcă. 

Brescoll se uită cum tânărul exersează tehnica 
aruncării undiței. Progresa în salturi şi-şi 
manifesta frustrarea, căci avea nevoie de mai 
multe indicaţii de la Jim. Nu peste multă vreme 
însă, proaspătul pescar îşi îmbunătăți mişcările, 
iar cei doi se relaxară. 


— Ţi-ai luat liber de la serviciu? 

— Da. ŞI tu? 

— Tot aşa. Ce lucrezi, dacă nu te superi? 

— Nimic deosebit. Lucrez pentru o fundație. Tu? 
— Pentru guvern. 

Tânărul râse. 

— Sună plictisitor. Probabil te bucuri de ziua 
asta liberă. 

— Se prinde mult peşte aici, spuse Jim şi 
scutură din umeri, mai ales dacă te gândeşti că 
în apropiere locuiesc două milioane de oameni 
care ajung repede cu maşina. Dar, da, slujba 
mea e plictisitoare uneori, mai ales dacă ia o 
turnură politică. 

— Ştiu totul despre politică, spuse tânărul şi 
înclină din cap. Ştii care-i diferența dintre 
conservatori şi liberali? 

— Nu. 

— Conservatorii îi iubesc pe oameni, nu pot 
suferi societatea în ansamblu. În timp ce 
liberalii... 

— ... iubesc societatea, dar nu pot suferi 
oamenii, îl completă Brescoll. 

Bănuielile îi erau acum confirmate. Era timpul 
să facă schimbul. 

— Se vede că nu prea ai noroc aici. Hai să vedem 
ce musculițe foloseşti. 

Tânărul înfăşură aţa şi îi arătă momeala. 

— Hmm... E o musculiță de apă sărată, de 16, 
poate 18. Dă-mi şi mie vreo două. Eu îţi dau în 


schimb două de-ale mele. Au mers bine astăzi. 
Pune puţin din flotant pe cea pe care-o s-o 
foloseşti. 

Făcură schimb de momeli, deci de fişiere. Dacă 
era un schimb ca toate celelalte, atunci printre 
resturile de musculițe uscate se aflau date 
codificate şi un suport de unică folosință — cheia 
aleatoare, la fel de veche ca datele. Informatorii 
lui Brescoll întotdeauna includeau fişierele de 
date de mai multe ori, în mai multe musculițe, 
cu un suport pentru fiecare. Şi el făcea la fel. Era 
o procedură standard. Se mai întâmplă să pierzi 
din musculițe, mai ales dacă omul de legătură e 
un novice în arta pescuitului. Ar fi păcat să se 
piardă toate informaţiile. 

Încercă să-l tenteze pe tânăr cu aruncarea 
rapidă, dar ucenicul se arătă mai dornic să 
practice metodele în care se dovedise deja 
eficient. Când, în sfârşit, prinse şi trase la mal 
primul său păstrăv, Jim îl aplaudă entuziast, 
deşi îl pescuise din locul lui preferat. 

Se despărțiră în curând, mergând pe drumuri 
separate de-a lungul apei. Jim nu se manifesta, 
dar abia aştepta să afle ce i-au trimis 
informatorii. Alte analize ale tabloului înglobat în 
holotransmisia lui Kwok? Sau date despre 
importanța Sălii Memoriale Sun Yat-Sen? La 
asta făcuse aluzie când luase legătura cu ei 
ultima oară. 

Binefăcătorii lui l-au ajutat întotdeauna mult, 


atunci când au coborât în trecut. În ultima vreme 
şi-au făcut apariția de mai multe ori. I-a interesat 
incidentul Kwok şi urmarea lui. Se simțea puțin 
vinovat că le dăduse câteva indicii despre 
rezultatele investigaţiei făcute de agenţia lui, în 
schimbul informaţiilor pe care le primea de la ei. 
Însă ultimele lor cercetări se concentrau pe 
documentele Forrest. În cadrul schimbului de 
astăzi, le  transmisese câteva sugestii de 
orientare a cercetărilor, pe baza celor descoperite 
de NSA. 

După ce prinse şi eliberă încă trei peşti între 
douăzeci şi patruzeci de centimetri, porni în aval. 
În drum spre maşină, lăsând râul în spate, se 
întrebă din nou cine sunt binefăcătorii lui tainici. 
Tânărul de azi îi spusese că lucrează pentru o 
fundație, aşa cum suspectase şi el. De la bun 
început fusese sigur că nu erau agenţii unei 
puteri străine. Dar de ce-l aleseseră pe el - nu 
ştia. Poate pentru că era civilul cu poziţia cea mai 
înaltă din agenție. 

Scutură din cap, strângându-şi undița şi 
aranjând-o într-un tub de aluminiu. La drept 
vorbind, când fusese contactat prima oară, nu 
avea poziţia de acum. Tocmai indiciile primite de 
la ei îl propulsaseră în carieră. Putea spune că se 
ocupaseră de el. Dar nu putea alunga senzația 
că aceşti binefăcători se opuneau legăturilor CIA 
cu Tetragrammatonul. 

Jim puse undița în portbagaj şi-l închise. 


Rămase pe loc o clipă, ca să verifice dacă 
musculițele recent dobândite erau la locul lor, în 
siguranță. Apoi se urcă în maşină şi se uită în 
oglindă. 

— De ce te-au ales pe tine? Îşi întrebă chipul 
reflectat. Pentru că eşti negru? Era cumva un 
program anonim de afirmare? 

Brescoll râse batjocoritor şi porni motorul Volvo- 
ului. Schimbând vitezele, începu drumul înapoi 
spre rutina traiului zilnic. Nu foarte departe în 
timp sau spațiu, şi totuşi departe. 


VII 


PĂTRUNDEREA 
Kowloon 

Detectivul Lu avea multe să-i spună lui Ben 
Cho, dar nu ştia cum, pentru că era escortat 
permanent de agentul special şi ataşatul FBI 
DeSondra Adjoumani. Totuşi, dacă nu putea să- 
i vorbească, probabil că-i putea arăta. 

În halatul alb de laborator, pantalonii negri, 
largi şi pantofii negri asortați, Mei-lin spera că 
ținuta ei era destul de obişnuită ca să nu atragă 
atenţia. În timp ce-i relata episodul de la Sala 
Memorială Sun Yat-sen, din care scăpaseră cu 
viață ea şi Ma, pomenind de moartea lui Kao, dar 
omițând speculația finală a lui Ma, avu impresia 
că şi Cho era deranjat de escorta sa. Îi dădea 
răspunsuri reținute. 

Apoi, când îi arătă un videograf cu micuţele 


mecanisme agitate cu aspect celular, „puieţii” din 
cenuşa lui Kwok, se convinse că era mult mai 
reținut decât la prima lor întâlnire. 

— M-am tăiat din greşeală şi au căzut picături 
de sânge pe mostre, îi explică ea, arătând pe 
ecran, şi uite ce am obţinut. Cred că le-a activat 
sângele. Se comportă la fel pe medii de agar, 
saturate cu componente sanguine. 

Văzând că Adjoumani îşi făcea de lucru în 
dreptul uşii laboratorului, riscă şi tastă, pentru 
Cho, cuvântul pe care şi-l aminti din 
holotransmisia lui Kwok, neologismul obţinut 
din alte două neologisme, biotehnologie şi 
nanotehnologie. La urma urmei, poate că toate 
cuvintele sunt neologisme vechi, îşi zise. 
BIONANOTEHNOLOGIE? 

Urmări reacția lui Cho. 

— Nu sunt sigur, începu el, apoi se întrerupse, 
văzându-i ochii. O privi şovăitor, pe urmă luă o 
hotărâre: 

— Da, cred că ai dreptate. Se străduia să pară 
că-i răspunde la întrebarea pusă de ea cu glas 
tare. Reuşi să dea un răspuns cam forțat. Dar în 
ce scop? Ce urmăresc? 

— Nu ştiu, recunoscu Lu. Mi-ai sugerat să caut 
informații. Iniţial am crezut că am descoperit 
procesul de prelucrare a lor. Acum nu mai sunt 
atât de convinsă că e premeditat. Adică, din ce 
alt motiv se dezvoltă coloniile de bacterii, dacă nu 
ca să se înmulțească? 


— Poate. Dar astea nu par naturale, mai 
degrabă un produs uman, deci, logic, servesc 
unui scop în avantajul ființelor umane. Poate nu 
sunt complet operaţionale încă. E doar o 
bănuială. Mai ai primele mostre? Cele pe care le- 
ai contaminat din greşeală? 

— La capătul celălalt al bancului... Acolo, îi 
arătă Lu. Se îndreptară spre ele. Le-am ţinut la 
frigider şi le-am încetinit. Le-am scos acum o oră, 
ştiind că vii. 

Cho examină formele luate de mostre, cu o 
expresie ciudată pe figură. 

— Seamănă cu vârtejurile de nisip din grădinile 
Zen, remarcă el derutat. Versiuni în miniatură. 

— Da, sau cu amprentele digitale, sugeră Mei- 
lin emoţionată. Asta era — o deschidere. Dacă ar 
fi putut exploata ocazia, ar fi obţinut multe 
informaţii de la Cho chiar sub nasul lui 
Adjoumani. „Vârtejurile” variază de la o colonie 
la alta, dar nu foarte mult. Ca amprentele 
gemenilor identici, nu ale indivizilor neînrudiți. 

— Gemenii identici nu au amprente identice? 

— Geneticienii susțin că nicio trăsătură 
genetică nu are penetranță sută la sută. 
Genotipul nu se manifestă niciodată perfect în 
fenotip. 

— Serios? De ce? 

— Genotipul e un plan, spuse Mei-lin, 
deschizându-şi palmele, iar fenotipul - casa 
ridicată pe baza lui. 


— Şi toată lumea ştie că planul şi casa nu 
coincid niciodată! Spuse Cho, râzând. 

— După teoreticienii complexităţii, diferența 
este dată de dependența sensibilă de condiţiile 
inițiale. 

Mai preocupat, Ben scutură din cap. 

— Dar gemenii identici sunt duplicate genetice 
din acelaşi ovul fertilizat, nu? 

— Duplicare aproape sută la sută, ca într-un 
sistem biologic. Şi stau unul lângă altul în 
acelaşi uter. Dar şi în uter există deosebiri, cum 
ar fi între concentrațiile chimice. Diferenţele de 
mediu se amplifică numai după naşterea 
gemenilor. Hai să-ţi arăt. 

Era momentul să-şi încerce norocul, să-i arate 
ce-i sugeraseră amprentele lui, în mesajul 
returnat, oricât de improbabil părea. 

Îi arătă pe monitorul unui computer două seturi 
de amprente ale degetului mare similare, 
etichetate A şi B. 

— Vezi vreo diferență? 

— Nu. De ce? Ar trebui? 

— Numai dacă eşti expert în dermatoglifică, 
specifică Mei-lin, schimbând versiunile cu altele 
noi, pe care erau marcate diferenţele. Amprentele 
se aseamănă foarte mult ca model - spirale, 
bucle, linii, creste dermice. Diferenţele sunt 
clare, dar numai în detalii. Mai ales acolo unde 
crestele se bifurcă sau se termină. Vezi? 

— Hmm  mormăi Ben Cho, pretinzând că 


înțelege. Astea sunt amprentele unor gemeni 
identici? 

— Cred că da. Gemeni, dar din mame diferite. 

— Cum se poate aşa ceva? Se miră Ben şi se 
scărpină pe cap cu un gest inconştient. Vreun joc 
de-a fertilitatea? 

— Excelent! Tehnologia de reproducere 
avansată generează un surplus de ovule 
fertilizate şi de embrioni care se pot congela şi 
stoca. De aici se poate trece direct la permutări 
şi combinări. 

— Ce vrei să spui? 

— Hai să-ţi prezint câteva scenarii, îi spuse ea. 
Pe ecran apărură arbori genealogici modificaţi şi 
explicați. Ovulul mamei genetice ar putea fi 
fertilizat de sperma tatălui genetic în vitro, 
rezultând un embrion care poate fi implantat 
ulterior în uterul mamei. Mama genetică devine 
astfel mamă însărcinată. 

— Dar nu trebuie să se întâmple neapărat aşa. 

— Nu. Embrionul poate fi implantat în uterul 
unei femei fără nicio legătură biologică. Mama 
genetică nu trebuie neapărat să fie mama 
culturală. La fel, tatăl genetic poate fi sau nu 
tatăl cultural, în casa în care creşte copilul. 

— Atunci aceste diagrame arată că un embrion 
poate fi implantat în uterul unei femei care nu e 
mama lui genetică şi, odată născut, poate creşte 
într-o familie în care nici mama, nici tatăl lui nu 
au legătură genetică cu el, conchise Ben. 


— Şi, în acest caz, încercă Mei-lin să îndrepte 
conversaţia spre alt subiect, singura legătură 
„biologică” dintre mamă şi copil este aceea că ea 
l-a purtat în pântece şi l-a născut. Nu are nicio 
legătură genetică cu „copilul” ei. 

— Şi, întreb din nou, ce legătură are asta cu 
gemenii identici? 

— Dacă avem de-a face cu embrioni divizați 
identici, îi explică Mei-lin, arătându-i alți arbori 
genealogici şi diagrame, unul din ei poate fi 
crescut într-o familie în care părinții genetici 
sunt şi părinţi culturali. Celălalt însă, geamănul 
adoptat, poate fi crescut într-o familie cu care nu 
are nicio legătură biologică. Un tată cu care nu 
are nicio legătură biologică. O mamă cu care 
singura legătură e că l-a purtat şi l-a născut la 
termen. 

— Dar, dacă embrionii ar fi congelați, atunci ar 
putea fi stocaţți, spuse Cho, reflectând la idee. 
Geamănul embrionar adoptat nu trebuie să se 
nască neapărat în aceeaşi zi. 

— Exact. Un geamăn embrionar adoptat se 
poate naşte la diferență de luni sau ani de zile 
faţă de geamănul său identic din punct de vedere 
genetic. Şi e foarte probabil ca acel copil adoptat 
să nici nu ştie că a fost adoptat, pentru că 
părinții lui poate habar n-au că, genetic vorbind, 
nu e de fapt copilul lor. 

— Aşadar, gemenii pot creşte în familii diferite, 
fără să ştie că au un frate şi fără ca familia să 


ştie adevărul. 

— Nu doar în familii, ci şi în rase diferite, 
sublinie Mei-lin. Pentru că oamenii fac parte 
dintr-o specie şi, strict în baza clasificării 
biologice, specia umană nu are rase, ci variații 
geografice. Rasa şi etnicitatea sunt, fără îndoială, 
concepte sociale şi istorice majore, dar 
semnificaţia lor biologica este nesemnificativă 
sub aspect genetic. Suntem cu toţii prea 
asemănători genetic ca să fim rase diferite, în 
sensul dat de Linne. Şi, din moment ce aceeaşi 
genă poate produce o gamă de proteine, nu e 
chiar aşa de greu să iei acelaşi genotip şi să te 
joci cu el proteomic şi epigenetic, până când 
produce un fenotip diferit. 

— Dar cum se poate ca lucrul cu genele şi 
proteinele la microscara de care vorbeşti să 
modifice ceva măreț, ca rasa? Întrebă Cho, 
perplex. 

— Semnificanțţii etnici tradiționali, ca nivelul de 
melanină din piele, părul ondulat, cuta 
mongoloidă şi altele, continuă Mei-lin, în timp ce 
tasta pentru a rula alte imagini, sunt uşor de 
modificat peste nivelul genetic. Prin tehnologia 
proteomică şi epigenomică, relația dintre gemeni 
şi chiar dintre rude se poate masca perfect. 
Singura cale de a depista genotipuri identice e 
prin testare ADN. 

— N-am auzit de... ăăă... copii gemeni din rase 
diferite, spuse Cho pe un ton mai degrabă 


suspicios. Există documente care să ateste astfel 
de cazuri? 

— Nici eu n-am auzit de asemenea cazuri până 
acum, dar cred că am descoperit unul. 

Mei-lin aruncă o privire furişă spre uşă. 
Adjoumani era tot acolo, santinelă discretă. 
Nimic din postura ei nu indica dacă era cu 
adevărat preocupată de altceva sau se prefăcea 
că nu le dă atenţie din politeţe. Dar, din unghiul 
în care stătea, nu avea cum să vadă ecranul 
monitorului. Lu tastă şi aduse pe ecran ceea ce 
voia să-i arate lui Cho, apoi se dădu la o parte, 
făcându-i semn să studieze. 

Urmări expresia lui Ben pe măsură ce el asimila 
datele de pe ecran, pe care ea deja le cunoştea. 
Amprentele A se potriveau cu ale lui Jaron Kwok, 
ale cărui coordonate indicau data naşterii şi alte 
caracteristici de identificare. Amprentele B, 
foarte asemănătoare, se potriveau cu ale lui 
Benjamin Cho, ale cărui coordonate indicau o cu 
totul altă dată a naşterii şi alte caracteristici de 
identificare. Un tremur discret tulbură chipul lui 
Ben. 

— Trebuie să fie o greşeală, zise el în şoaptă, 
tuşind ca să-şi limpezească vocea. 

— Nici eu nu mă aşteptam să fie adevărat, rosti 
Lu, neştiind ce altceva să spună. Şi nici nu există 
dovezi genetice încă. Dar dovezile indirecte sunt 
foarte solide. Uite cât de bine se potrivesc 
amprentele. Cele etichetate B sunt luate de pe un 


cilindru de mesaje - au fost identificate. Cele 
etichetate A sunt luate de la o scenă a crimei şi 
se potrivesc cu celelalte date existente ale 
subiectului A. 

— Vrei să spui că... Cho se opri, pentru că Mei- 
lin îl prinse brusc de braț şi-l pişcă de piele cu 
vârful degetelor. Vrei să spui că subiectul A şi 
subiectul B sunt gemeni identici? 

— Da. În ciuda diferențelor „rasiale” şi de 
familie. 

Ben întoarse spre Lu o privire pătrunzătoare. 

— Atunci, Marilyn, întrebarea mea de mai 
înainte se poate pune şi acum: de ce s-ar face un 
asemenea lucru? 

— lar eu trebuie să repet că nu ştiu. Dar ce ai 
spus înainte despre mecanisme se aplică 
probabil şi în acest caz: serveşte unui scop mai 
amplu. Cred că ceea ce vezi pe ecran e produsul 
unei manipulări planificate cu multă atenţie, în 
afara evoluției normale a reproducerii şi a 
progresului biologic. Rezultatul inovației 
tehnologice. 

Mohorât, Cho o aprobă cu o înclinare a capului. 
Era abătut, iar lui Mei-lin îi fu milă de el. Cum 
altfel să se simtă, la urma urmei? Dacă ceea ce îi 
arătase era adevărat, atunci tot ce ştia el despre 
existența lui era fals. Meditând asupra 
ramificațiilor, constată că nu pot fi evaluate. 

Nu voise să-i facă rău, dar ce altceva să fi făcut? 
Descoperirea ei ar putea avea implicaţii majore 


în investigarea cazului Kwok. Dacă tot ajunsese 
atât de departe, trebuia să meargă până la capăt 
şi să obțină dovezi incontestabile. Pentru asta 
avea nevoie de o mostră de ADN. 

— Apropo, spuse ea pe un ton obişnuit, 
încercând să-i atragă atenţia. Colectez probe de 
grupe sanguine diferite ca medii de testare 
pentru mecanismele celulare. Te deranjează să 
iau una şi de la tine, pentru teste suplimentare? 

Puse accentul pe ultimele cuvinte în speranța că 
Cho va înţelege ce vrea, dar nu prea tare, ca să 
nu atragă atenţia lui Adjoumani. Ben o înţelese. 

— Nu, de ce să mă deranjeze? Rosti el sec. 

Detectivul Lu aduse instrumentele necesare, îi 
puse garoul şi pipăi o venă la îndoitura cotului. 
Apoi desfăcu o seringă. Gesturile îi amintiră de 
vremuri vechi, când nu era expert în medicina 
legală şi nu lucra în cadrul poliției, mai vechi 
chiar decât perioada în care îşi scria lucrarea de 
diplomă, în antropologia medico-legală. Ca 
studentă, câştigase nişte bani lucrând într-o 
clinică locală, recoltând probe de sânge şi 
îndurând nenumărate glume cu vampiri. 

— Sunteţi sigură că e absolut necesar, doamnă? 
Întrebă agentul special Adjoumani, păşind în 
laborator şi întrerupând-o pe Lu. 

Mei-lin se uită la Ben. 

— Da, e necesar, DeSondra, răspunse Cho, 
întorcând privirea lui Mei-lin. Nu-ţi face griji. la 
ceva din mine, nu-mi introduce nimic în corp. 


Cât îi luă sânge, Lu încercă să-i arate, din 
priviri, cât de recunoscătoare îi era. Constată cu 
uimire că şi el îi răspundea cu aceeaşi 
recunoştinţă, deşi însoțită de nesiguranţă. Şi 
regret. 

Cho îi scrise numărul lui de telefon local pe o 
bucată de hârtie. 

— Dacă afli ceva interesant, dă-mi un telefon, o 
rugă el. 

PROVOCÂND ISTORIA 
Sha Tin 

Privind înapoi peste umăr, Ben Cho zări hotelul 
Royal Park, cu numele scris mare pe frontispiciu. 
Locul în care Jaron Kwok - fratele său geamăn 
nebănuit, dacă detectivul Lu nu se înşela — îşi 
găsite moartea în mod suspect. În lumina după- 
amiezii târzii, Ben se plimba prin parcul după 
care fusese numit hotelul. 

Nu putea spune exact de ce, după întâlnirea cu 
detectivul, o rugase pe Adjoumani să-l aducă cu 
maşina în Sha Tin. „întoarcerea la locul crimei”, 
îi explică el. Nu era adevărat. Nu se dusese în 
camera lui Kwok, acum deja curățată şi 
închiriată altor musafiri. În schimb, hoinărise în 
jurul hotelului, apoi în parcul apropiat. Probabil 
c-o enervase pe agentă fiindcă se plimba fără 
scop, în loc să urmărească o pistă concretă, dar 
nu avea ce face. 

Ar fi vrut să-i spună ce descoperise Lu, dar nu 


ştia dacă era bine. Lu îşi apăra informaţiile, aşa 
ciudate cum erau. Tot nu ştia câtă încredere să 
aibă în ea — sau, la drept vorbind, în Adjoumani, 
care îl urmărea ca o umbră şi acum. 

Wong Jun şi gorilele de la Guoanbu îl ţineau şi 
ei sub supraveghere, probabil. Ţinând cont de 
atacurile mediatice dintre China şi SUA referitor 
la problemele din Nepal şi California, se întrebă 
cât va mai putea să se plimbe „liber” prin China. 

În parc, garduri firave apărau spaţiile verzi 
printre care se întindeau iazuri înconjurate de 
pietre şi garduri vii îngrijite. În fundal, printre 
palmieri, se întrezăreau turnurile blocurilor cu 
mai multe etaje de pe malul celălalt alt râului Shi 
Mun. Ceea ce Ben luase drept statui 
impresioniste abstracte când trecuse pe lângă ele 
prima oară se dovediră a fi stânci răsucite şi 
erodate, plantate pe ridicături scunde. Îl copleşi 
impresia de suprarealism, mai ales când se trezi 
privind un peisaj cunoscut, deşi nu mai fusese 
în parc niciodată. 

În faţa lui, o cascadă aluneca de pe un deluşor, 
peste straturi din pietre ascuțite, într-un iaz sau 
un lac cu apă gri-verzuie. Pe insula din mijlocul 
lui se înălța o structură deschisă, o combinaţie 
de foişor şi pagodă, cu acoperiş de ţiglă roşie. 

Peşti colorați în toate nuanțele curcubeului 
înotau prin apa murdară şi broaşte țestoase 
negre-cenuşii se încălzeau la soare pe pietrele de 
la mal. Un pod boltit se arcuia între insulă şi mal. 


Ben se aşeză pe o bancă de lângă lac şi se uită 
la o grădină rămasă fără palat. Era acelaşi peisaj 
pe care-l văzuse într-o fotografie din casa 
Cherisei: ea şi Jaron, un cuplu fericit stând chiar 
pe acest pod oglindit în lacul cu peşti şi broaşte 
țestoase. Fragmente din peisaj apăreau şi în 
holotransmisia lui Kwok. 

Se gândi la întâmplarea cu Cherise în parcarea 
din New Burlton. Refuză să se gândească dacă o 
trădase pe Reyna sau pe Jaron şi făcu un efort 
să se piardă în decorul din fața ochilor. 

Ceea ce îl surprindea cel mai tare era modul în 
care podul se reflecta în apă. Jumătatea de sus 
alcătuia, unită cu cea de jos, un cerc perfect, gol, 
jumătate real, jumătate iluzoriu. Implicaţiile 
imaginii îi răsunau în minte, rezonând cu 
situaţia lui, recent descoperită. 

Dacă Jaron Kwok era cu adevărat fratele lui 
geamăn, atunci imaginea reflectată era Jaron 
sau Ben? Fusese Ben modificat proteomic, ca să 
pară un copil născut din tată chinezo-american 
şi mamă africano-americană? Sau Kwok fusese 
copilul-provocare, conceput din ovulele şi 
sperma familiei Cho, caracteristicile lui negre 
fiind ascunse ca să arate ca un chinez? 

Care dintre ei trăise viața reală şi care trăise 
iluzia? Dacă amândoi s-au născut din acelaşi 
embrion, atunci cine concepuse embrionul, 
părinții lui sau cei ai lui Kwok? Ţinând cont că 
data naşterii lui Ben era la două luni după a lui 


Kwok, era oare Ben cel crescut de altă familie, nu 
de cea biologică? 

Dacă niciuna dintre perechile de părinți nu 
fusese sursa de ovule şi spermă? Prea mult de 
reflectat. Totuşi, de ce nu discutaseră părinții lui 
cu el niciodată despre problemele dinaintea 
naşterii sale? Lupta cu fertilitatea şi 
infertilitatea, hotărârea care i-a determinat să 
apeleze la tehnologia reproductivă. Oare liniştea 
lor era un secret de familie? 

Ca dragostea maternă dusă la extrem şi 
transformată în abuz sexual? 

Soră! Ce faci cu băiatul ăla? 

Alungă ideea. 

Ura de mult implanturile, pentru ca acum să 
afle că, probabil, şi el era unul, adică fusese de 
la bun început. Încercă să se gândească la 
altceva şi aproape că reuşi. 

„Ceva s-a întâmplat atunci”, spusese Cherise. 
„Răscrucea drumului spre Teba”. Şi Jaron 
folosise expresia în notițele lui pe marginea 
documentelor Forrest, dar în alt context. 
Documentele Forrest... Şi ele mergeau pe căi 
diferite, conducând ia nenumărate întrebări şi 
răspunsuri. 

Ben presupusese dintotdeauna că Felix Forrest 
fusese un Războinic Rece, credincios epocii sale. 
În imaginile văzute, Forrest sigur arăta aşa, cu 
pălăria lui şi ochiul bandajat - lucru justificat, 
pentru că îşi pierduse un ochi într-un accident 


din copilărie. Dar cu cât citea Ben mai mult din 
lucrările publicate ale bătrânului spion, mai ales 
povestirile lui  ştiințifico-fantastice, cu atât 
devenea mai nesigur în privinţa lui. Dacă Forrest 
n-a fost decât un patriot fanatic, atunci de ce a 
lăsat adevărul să se răspândească liber prin 
lume, în povestiri aşa-zis fantastice, publicate 
sub pseudonim? 

Pe parcursul cercetărilor sale, Ben - la fel ca 
Jaron înaintea lui — descoperise că ştiințifico- 
fantasticul lui Forrest masca discret proiecte CIA 
secrete de la sfârşitul anilor 1950 şi începutul 
anilor 1960, dându-le un contur nou, sub forma 
unor povestiri fantastice despre 
„Instrumentalitatea” puternică şi misterioasă 
care va conduce în viitorul apropiat. Forrest a 
transformat experimentele trecute ale CIA într-o 
relatare despre savantul Rogov, care şi-a 
proiectat conştiinţa cu peste o mie de ani în 
viitor. lar în povestirea despre un călător 
hiperdimensional furios, pe nume Artyr Rambo, 
bătrânul spion făcea referire indirectă la 
proiectul MK Ultra - administrarea, pe ascuns, 
de LSD civililor neştiutori. 

Astfel de scăpări nu se potriveau cu profilul un 
hiperpatriot conştient de importanţa siguranţei 
statului. Au fost ele cu adevărat o breşă în 
sistemul de secrete sau îşi urma bătrânul spion 
propriul program nerostit? Îşi apăra el propriile 
teorii despre limita dintre patriotism şi paranoia? 


„Răscrucea” din cercetările lui Kwok nu se 
referea la viaţa lui, realiză Ben, nici la Felix 
Forrest şi viaţa lui, nici la agenţii ca CIA şi NSA. 
Nu, se referea la istoria mult mai amplă a artei 
memoriei şi criptografiei — apariția ştiinţei, a 
serviciilor secrete şi a societăților secrete. 
Drumurile se bifurcau mult înapoi, la trivium, 
locul unde se uneau sau se despărțeau rutele 
principale, unde Oedip şi-a ucis tatăl fără să ştie, 
pe drumul care ducea spre căsătoria cu mama 
lui. La triviumul din şcolile medievale. La magul 
renascentist, scufundat în artele triviumului şi la 
fratele său, quadrivium. Magul care, cu memoria 
lui magică în sprijinul gnozei, a făcut ca acțiunea 
ființelor umane asupra lumii să fie demnă, 
importantă şi permisă. 

Magul care a deschis, aşadar, calea spre ştiinţa 
modernă. La rândul ei, aceasta a creat un nou 
trivium, detaşându-se de magia şi religia cu care 
conviețuise, parte dintr-o singură artă. 

Privind la pod, la arcuirea lui şi la apa în care se 
oglindea, la cercul gol a cărui jumătate se reflecta 
în lac, Ben se gândi la felul în care 
caleidoscoapele alcătuiau fantasmagorii magice 
din cioburile din oglindă, din dublări, ramificații 
şi reflexii. La holotransmisia lui Kwok şi la 
personajele deja identificate din ea, printre care 
şi Giordano Bruno. 

Dicţionarele filosofice şi enciclopediile pe care le 
consultase afirmau că Bruno - cabalist şi 


criptograf  ocultist, adept al lui Hermes 
Trismegistus, magician al soarelui şi ucenic 
timpuriu al lui Copernic — fusese fie cel mai mare 
materialist (pentru că susținuseră spiritul şi 
universul sunt unul şi acelaşi lucru), fie cel mai 
mare materialist care a trăit vreodată (exact din 
acelaşi motiv). 

Scuturând din cap, Ben se concentră din nou cu 
privirea pe cercul perfect format de arcada amplă 
a podului şi imaginea ei reflectată în apă. Mai 
devreme considerase reflexia o iluzie, o jumătate 
ireală, dar acum înțelese că portalul circular era 
complet numai dacă exista şi ca obiect real, şi ca 
imagine în oglindă. Cercul nu era o iluzie, ci 
suma părților complementare. Ceea ce Giordano 
Bruno a numit  coincidentia oppositorum, 
coincidența contrariilor, cu secole înainte ca 
fizicienii să descopere complementaritatea. 

Ben îşi aminti când  vorbise despre 
complementaritate ultima dată - în discuția cu 
Kimberly, stripteuza - şi se înroşi în obraji. 

Când adepţii mecanicii cuantice tradiționale au 
început să privească spre cosmos, au descoperit 
un cerc întreg, dar au declarat că numai 
universul din partea lui Ben a reflexiei era 
adevărat, pe când cealaltă jumătate a cercului, 
geamănul din oglindă, era o fantomă. Cu toate 
acestea, când teoreticienii lumilor multiple, naşii 
criptologiei cuantice, au privit spre cosmos şi au 
văzut un cerc întreg, au declarat că universurile 


gemene care alcătuiesc întregul sunt reale în 
aceeaşi măsură, numai că fiecare univers, îl 
simțea pe celălalt ca o fantomă. 

În unele universuri, anumite lucruri nu au 
depăşit niciodată frontiera formală, nu s-au 
petrecut în fapt. Ca moartea lui Jaron. Tumoarea 
Reynei, cancerul, moartea ei. Ben se strădui să- 
şi alunge astfel de gânduri. La ce i-ar folosi? Dar, 
chiar dacă se concentra pe munca lui Jaron, 
gândurile îi fugeau din nou la ceea ce ar putea 
exista în alte lumi. 

Acolo, la răscruce, gemenii nerecunoscuţi ai 
magiei arhetipale şi ai ştiinţei empirice se 
despărțiseră, cel puţin în viziunea lui Kwok. 
Bruno a încercat să unească într-o singură 
Biserică universală sectele care dezbinaseră 
bisericile creştine prin sistemul lui secret şi 
magic al memoriei, dar în final a eşuat. Arta 
ocultizată a memoriei a ajuns clandestină, 
transformată în societăți secrete ca rozicrucienii, 
masonii şi nenumărațţii lor urmaşi. Alternativ, în 
formă  demitologizată, artele mnemonice au 
deschis calea oficială a metodei ştiinţifice. 

În ciuda eşecului, eforturile lui Bruno de a 
sistematiza arta memoriei pentru a produce o 
maşină de memorie universală nu au fost foarte 
diferite de cele depuse de Alan Turing înainte şi 
în timpul celui de-ai Doilea Război Mondial. 
Acest lucru a făcut posibilă crearea de software 
pentru maşinăriile sale universale întruchipate, 


în scurtă vreme, de computere mecanice şi 
electronice. Însă Bruno n-a sperat să programeze 
partea de hardware a maşinilor, ci sufletul şi 
mintea. 

Partea de hard a podului, partea umedă a 
imaginii reflectate. O clipă, Ben văzu cu ochii 
minții sclipirea spectrală a unui lanț de aur 
răsucit, dubla spirală luminoasă a istoriei 
alunecând înainte şi înapoi prin bezna timpului. 
Roţile combinatorii ale lui Lull şi roțile memoriei 
ale lui Bruno reflectau, în mod curios, discuri de 
cifruri militare, inele de decodor, discurile 
dispozitivelor Enigma germane, rotițele de calcul 
ale dispozitivului diferențial al lui Babbage. 
Generalii şi amiralii americani i-au numit pe 
spărgătorii lor de coduri „vrăjitori”, iar numele de 
cod colectiv pentru o serie de interceptări 
japoneze de maximă importanţă în ajunul celui 
de-ai Doilea Război Mondial a fost MAGIC. 
Churchill a numit ostilitățile electronice 
„războiul vrăjitorilor”. Oamenii de ştiinţă şi 
tehnologii de la CIA şi NSA erau numiți „vrăjitori” 
şi în interiorul, şi în afara organizaţiilor. 
Criptologia era molecula-oglindă, ADN-ul magiei, 
dar şi al ştiinţei. 

Vai, ai grijă, îşi zise Ben. Nu exagera. 
Însemnările lui Jaron erau îmbibate de euforia 
informațiilor. Era nebunie sau...? 

Când se uită la chipul său în lac, nu-l văzu nici 
pe Jaron Kwok, nici spectrul unui geamăn 


crescut din aceleaşi benzi ADN, ci propria sa 
reflecţie, care-i aminti cât de profund abordase 
Kwok, în notițele sale, nu doar istoria, ci şi 
destinul. 

Calculul cuantic, susținea Kwok, era destinat să 
reunească drumurile bifurcate cu atât de mult 
timp în urmă. Vrăjitor, savant şi criptanalist — 
toți se oglindeau unul pe altul. Pentru Kwok, 
crearea computerului cuantic cu lățime de 
bandă universală, cea mai avansată maşină 
criptanalitică, reprezenta cheia universală de 
descifrare a codurilor. Însemna întoarcerea la 
clavis universalis şi împlinirea ei, cheia tuturor 
misterelor din univers. Crearea criptogramei ca 
labirint universal, un cifru  indescifrabil, 
însemna revenirea la labyrinthus universalis, 
labirintul magului, o cale plină de enigme pe care 
trebuie s-o străbată cei neinițiaţi, dacă vor să 
dobândească puterile nelimitate ale celor inițiați. 
Citind însemnările lui Kwok, Cho se întrebase 
dacă omul se considera un mag renăscut, un al 
doilea Bruno. Din câte îşi dădea seama, 
Giordano Bruno credea că maşinăria sa 
universală a memoriei — cu roți înglobate în roți 
înglobate în alte roți — era capabilă să reflecte în 
mod complex permutările şi combinările stelelor 
şi planetelor în drumul lor. De asemenea, credea 
că astfel de simulacre ajustabile îi vor permite să 
creeze un sistem cu care să pătrundă în 
sistemele astrologice arhetipale, ca să ajungă la 


tiparele de ordonare ale naturii însăşi, deci să 
deschidă „uşile de diamant negru” — expresia lui 

Bruno - din sufletul celui inițiat. Odată deschise, 
ele ar deveni „uşile sidefate” ale Revelaţiei şi i-ar 
permite inițiatului să-şi conecteze sufletul la 
energiile cosmice. 

Deşi Jaron Kwok nu s-a gândit neapărat la 
constelații ca la „umbrele luminoase ale Ideilor”, 
la fel ca Bruno şi el credea că putea afla 
combinația bolții raiului. Oare el, spărgătorul de 
seifuri cereşti, a reuşit sau nu? A absorbit o lume 
întreagă de date, ca marele mag? A reflectat el, 
extaziat, universul în mintea lui oglinditoare, a 
devenit el una cu Energiile Cosmice? 

În ce scop? Patriotism, paranoia sau ego? A vrut 
să-i învingă pe chinezi şi să ia premiul? Pe 
americani? Pe amândoi? Dar dacă premiul pe 
care-l căutau toți, prin intermediul 
bionanotehnologiei şi al criptologiei cuantice, nu 
era decât premiul de inferioritate? 

Sau o capcană explozivă. Buuum! Îţi iei adio de 
la univers. Sau cel puţin de la locul tău în el, 
eroule. În ultima clipă, când a dispărut, oare a 
ştiut Jaron că avea un frate geamăn? Sau a 
murit ignorant, victima propriilor maşinaţiuni, 
reuşind să rămână un biet neştiutor? 

Ben îşi întoarse privirea. 

Cu colțul ochiului, surprinse imaginea unei 
femei care se îndrepta spre el. La început se 
gândi că e Adjoumani, dar sursa imaginii 


reflectate ajunse imediat lângă el. Era o tânără 
asiatică, suplă şi neobişnuit de frumoasă, deşi 
puţin prea machiată pentru gustul lui. Îi trecu 
prin minte că poate e o agentă Guoanbu, 
imaginea oglindită a DeSondrei. 

— Bună, îl salută ea. Chiar şi salutul dintr-un 
cuvânt era sugestiv. Ştiu din surse sigure că eşti 
genul de bărbat care apreciază formele feminine. 
Citesc în ochii tăi că e adevărat. Pe mine mă 
cheamă Sân, dar tu poţi să-mi spui Helen. Hai să 
dansăm, vrei? 

Femeia îi aruncă o privire iritant de seducătoare 
şi-i vâri o bucată de hârtie în palmă exact când 
Adjoumani îşi făcu apariția grăbită. Agenta FBI 
fusese luată pe nepregătite. Înainte de a putea 
lua măsuri, ea şi Ben văzură cum străina se 
furişează discret de lângă el şi dispare. 

— Cine era? 

— Nu ştiu, spuse Ben, tuşind ca să-şi curețe 
gâtul uscat şi ca să-şi ascundă stânjeneala din 
glas. Mi-a dat asta. O invitaţie la un club al 
„doamnelor”. 

— Templul Celor Zece Mii de Frumuseţi, citi 
Adjoumani cu voce tare, încruntându-se. 
Scutură din cap cu dispreț şi-i dădu lui Ben 
invitația înapoi. Locul e undeva la poalele 
dealului, lângă Templul Celor Zece Mii de 
Buddha. Lipsă de gust, după părerea mea. 

— Da... Ben dădu absent din cap. Aruncă o 
ultimă privire spre pod şi spre imaginea lui 


reflectată în lac, poarta spre o altă lume. Am 
văzut Templul Celor Zece Mii de Buddha. Şi cred 
că am văzut tot ceea ce mi-am propus, venind 
aici. 

— În regulă. Atunci, să ne întoarcem la hotel. 
Urmând-o în tăcere, gândurile negre îl 
cuprinseră pe Ben mai repede decât se lăsă 
amurgul. „Ştiu din surse sigure”, spusese 
necunoscuta. Să fie doar o coincidență? Un 
comentariu spontan? Se juca oare cu 
curiozitatea lui, sperând să câştige un client? 
Dacă ştia într-adevăr ceva despre el „din surse 
sigure”, atunci care erau acele surse? Era acel 
„club al doamnelor” similar cu „clubul domnilor”, 
un alt eufemism pentru barul de striptease? 
Singura persoană care ştia de aventura lui 
nocturnă la un asemenea bar era Ike Carlson. Şi 
Kimberly, desigur. Îl trădase Carlson? La urma 
urmei, Ben nu ştia prea multe despre el. 

Acum, că se gândea, nu fusese Kimberly 
stripteuza prea potrivită pentru el şi nevoile lui? 
Dar şi Ike şi ea erau la jumătate de lume 
distanţă. În ce scop ar trăda ei micul lui păcat? 
Şi cui? 

În ce scop? 

Pentru ce? 

Auzise şi se gândise la întrebarea asta mult prea 
des astăzi. Cu mintea la umbre luminoase şi 
reflexii întunecate, la oglinzi şi la stripteuze, se 
întrebă dacă nu încerca cineva să-şi bată joc de 


el. Dacă nu încerca cineva să-şi bată joc de toată 
viața lui. 

Nu avusese niciodată înclinații paranoice. 
Teoriile conspirației erau imitaţiile dăunătoare 
ale investigațiilor autentice, fantezii care 
umpleau golurile când lipseau faptele. Aşa 
crezuse el întotdeauna. 

Totuşi, ceea ce-i arătase azi Lu ar fi zguduit pe 
oricine. Povestea ei despre copiii „modificaţi” 
parcă era scoasă dintr-o carte de poveşti triste. 
Dacă exista cineva responsabil de această 
chestiune neaşteptată, cine era? Cine ar fi făcut 
aşa ceva? Cine ar fi făcut din el un pion din clipa 
naşterii şi, din nou, în ce scop? 

Misterul atoateînvăluitor îl ducea cu gândul la 
organizațiile de la care primise Kwok 
documentele Forrest. Aceleaşi care-l angajaseră 
pe Jaron, apoi pe el. 

Dar descoperirea lui Lu nu părea o chestiune de 
„securitate națională” sau „concurenţă 
corporatistă”. În spatele agenţiilor secrete şi al 
rețelelor teroriste, al conspirațţiilor criminale şi al 
cabalelor clandestine, al intrigilor internaționale 
lansate de guvernele din umbră, existau entități 
şi mai misterioase? 

Unde să caute el creaturi care trăiau atât de 
departe de lumina zilei? Cu ce cheie să deschidă 
uşile de diamant negru şi ce Puteri va găsi în 
spatele lor? 

Privind la bileţelul roz din palmă, simți că are în 


mână un fir care-l va conduce printr-un labirint 
care se întuneca din ce în ce mai tare. 
ANTICIPAREA PRECEDENTULUI INEXISTENT 
Crypto City 

Într-un hol mic pentru teleconferinţe de la etajul 
al optulea, unde se aflau birourile directoriale 
din Sediul Central/Operativ, directorul-adjunct 
Brescoll se întâlni cu Beech, Wang şi 
Lingenfelter. Niciunul din ei nu arăta extrem de 
fericit, deşi cei trei aveau cu totul alte motive 
pentru asta decât Brescoll. Soacra lui tocmai 
fusese diagnosticată cu cancer uterin, iar soția 
lui, Marion, care era foarte apropiată de ea, 
trecea printr-o perioadă grea. În ciuda 
provocărilor dureroase în fața cărora se afla el şi 
familia lui, la serviciu Jim încerca să se 
concentreze pe chestiunile urgente, chiar dacă 
nu-i venea prea uşor. 

— V-am citit rapoartele, se adresă el celor trei. 
Mi se pare că avem mai multe probleme. Din câte 
văd, se împart în patru categorii. În primul rând, 
e vorba de activarea cenuşii găsite la dispariția 
lui Jaron Kwok. În al doilea, de explicarea 
imaginilor bizare înglobate în holotransmisia lui 
Kwok, mai ales cele din Sala Memorială Sun Yat- 
sen şi în tabloul din Philadelphia. În al treilea, de 
accesul la materialele din holotransmisie. lar în 
al patrulea, de concurenţii noştri: Guoanbu, în 
China. Dar cum rămâne cu cybernesienii care 


lucrează în afara Trifrontierei? Cu Războinicii 
Noilor învățături, cu familia criminală Cheng? Ce 
urmăresc să câştige din acţiunile lor? Hai să- 
ncepem cu primul punct, cenuşa 
bionanotehnologică şi activarea ei. 

Beech, parcă prea dornic să înceapă, activă un 
holovideo cu mecanisme nanorganice complexe. 
— Tehnicianul nostru care lucrează în 
laboratorul lui Lu din Kowloon a observat că 
detectivul a cultivat mai multe mostre în medii 
de sânge, spuse el. Am procedat şi noi la fel. Într- 
adevăr, bionanomecanismele se activează în 
contact cu sângele. 

Brescoll surprinse un schimb de priviri între 
Beech şi Wang care sugera dezacordul. Apoi 
Wang elimină datele lui Beech şi le înlocui cu 
propriile grafice, care arătau procente de 
„activare a populaţiei  bionanotehnologice 
proiectate” şi  „caracterizări ale limbajelor 
recursiv enumerative prin modelul Watson- 
Crick.” 

— Cred că expresia „parţial activat” se potriveşte 
mai bine, spuse Wang. Studiate cu microscopul 
electronic, mecanismele care alcătuiesc cenuşa 
lui Kwok - sunt mai multe tipuri, vedeți — s-au 
dovedit a fi neobişnuit de complexe. Nu avem 
nimic care să le egaleze. Totuşi, ceea ce fac până 
acum e doar comunicare la nivel extrem de 
scăzut şi reproducere. 

— Dar crezi că sunt capabile de mai mult? Se 


interesă directorul adjunct. 

— Mult mai mult, veni răspunsul categoric al lui 
Wang. 

Jim observă că Bree Lingenfelter se uită rapid 
de la Wang la Beech şi iar la Wang, apoi înlocui 
imaginile lui Wang cu propriile grafice despre 
„Gramatica dispozitivului Turing în sisteme” şi 
„Suprapunerea proprietăților complementare în 
modelul Watson-Crick şi sistemele cuantice 
generalizate”. 

— Trebuie să spun că sunt de acord cu dr. 
Wang, declară Lingenfelter. Metoda prin care 
aceste dispozitive bionanotehnologice 
exploatează fundaţiile mecanice cuantice ale 
activității moleculare ADN este mult mai 
sofisticată decât e necesar pentru simpla 
reproducere sau comunicare locală. Nu 
cunoaştem pe nimeni — nici noi, nici chinezii, nici 
ruşii, japonezii sau europenii - care să producă 
dispozitive bionanotehnologice la acest nivel de 
dezvoltare. 

Jim ridică din sprânceană. 

— Deci prima noastră problemă a făcut trei pui, 
constată el, clătinând uşor din cap. Dacă cenuşa 
bionanotehnologică, indiferent de câte tipuri 
este, nu e total activată, atunci cum reuşim s-o 
activăm în totalitate? Care e rezultatul cel mai 
probabil al acestei activări complete? Şi, dacă 
nimeni dintre cei pe care-i ştim n-a construit 
aceste materiale, atunci cine a făcut-o? 


— Nu avem încă răspunsuri clare la aceste 
întrebări, doar speculații, răspunse Beech sec. 

— Lucrăm la un fel de clasificare „citologică” a 
tipurilor de bionanotehnologie, adăugă Wang, 
dar nu e chiar atât de uşor. Aceste dispozitive 
elimină granițele dintre mecanismele organice şi 
anorganice în moduri fără precedent. 

— Foarte bine, spuse Brescoll, alungând cu un 
gest alte explicații şi gândindu-se că a auzit mult 
prea des cuvântul citologic în ultima vreme. Cum 
e cu imaginile înglobate în holotransmisie? 

— Informatorii noştri ne-au raportat ci 
detectivul Lu a făcut investigaţii la Sala 
Memorială Sun Yat-sen, spuse Beech, derulând 
rapid imaginile cu sala şi ştirile despre un raid 
terorist. Curios, s-a dus acolo exact în ziua în 
care sala a fost atacata de o celulă a Războinicilor 
Noilor învățături. Însă Zuo Wenxiu, agentul pe 
care l-am identificat când a fost ucis Hui şi la 
întâlnirea dintre detectiv şi Cho în Victoria Peak, 
nu s-a numărat printre participanţii la raidul 
eşuat. Investigația lui Lu a ajuns într-un impas 
la sala memorială, cel puţin pentru moment. 
Agentul nostru din laboratorul ei ne-a spus că ea 
şi un coleg al ei au filmat sala memorială, dar nu 
au făcut nimic cu materialul. 

Jim se gândi o clipă dacă raidul terorist chiar 
avea ceva curios în el şi dacă informatorii lui 
Beech ştiau despre acel grup, dar se hotări să 
treacă mai departe. 


— Tabloul de la Muzeul de Artă din 
Philadelphia? Cel cu nobilul care arată spre un 
dedal. 

— Nu un labirint oarecare, îl corectă Beech. 
Unul simplu. 

— Şi care-i diferența? 

— Un labirint obişnuit are mai multe cărări. 
Există şi bifurcaţii, locuri în care trebuie să te 
hotărăşti în ce parte s-o iei. Dacă mergi pe 
drumul greşit, te înfunzi. Un labirint simplu însă 
are un singur curs, oferă doar o cale de 
străbătut. N-ai de făcut alegeri, nici nu te înfunzi 
mergând spre centru. Călătoria de la periferie la 
centru şi cea de la centru la periferie sunt 
imagini în oglindă. În labirintul propriu-zis te 
poţi rătăci fără să ajungi vreodată la ieşire, dar 
într-un simplu labirint, dacă persişti, nu te 
rătăceşti niciodată cu adevărat. Dacă ai timp, 
întotdeauna o scoţi la capăt. 

Observând expresia de pe fața directorului, 
Beech tăcu, de parcă vorbise prea mult. Pentru 
Brescoll, vorbise într-adevăr prea mult, prea 
pedant şi pe un ton condescendent. 

— Atunci, haideţi să „persistăm” şi să ne 
continuăm călătoria pentru a descoperi sensul 
tabloului. 

— În afară de faptul că e explicat printr-o 
expresie enigmatică... începu Wang. 

— „Ascunde catastrofa în văzul lumii”, spuse 
Brescoll şi înclină din cap. 


— ... n-am aflat nimic altceva, reluă Wang, 
decât că Jaron Kwok a vizitat muzeul cu peste 
un an în urmă. Aşa cum a vizitat şi Sala 
Memorială Sun Yat-sen. 

— Ce-i cu  cybernesianul care a scăpat 
poliţiştilor veniţi să-l captureze la Philadelphia? 
Don Markham, sau Sturm sau cum îşi mai zice. 
Pe cei trei îi cuprinse stânjeneala când Beech 
răspunse la întrebare. 

— La început, am crezut că n-are nicio legătură. 
Le-am sugerat colegilor de la CIA că legăturile 
noastre la FBI şi Siguranţa Internă ar vrea, 
poate, să-l prindă, în baza acuzaţiei de comerț cu 
arme criptografice. Întrucât a fost implicat în 
holotransmisia lui Kwok, ne-am gândit că e util 
să fie arestat. I-am descoperit interesul față de 
tabloul lui Dossi numai după ce a scăpat. Se pare 
că a dispărut undeva între Muzeul de Artă şi 
hotelul în care stătea în Philadelphia. Noi 
bănuim că a fost ajutat, dar nu ştim exact de 
cine. 

Jim înclină din cap. Bănuia că o parte din acei 
„noi” de care vorbea Beech aveau legături cu 
Tetragrammatonul. Ei bine, Jim avea propriile 
lui legături, pescuind pe ici pe colo, în timpul 
liber. Va trebui să renunţe la rolul de ignorant. 
Spera să aibă suficientă putere de concentrare ca 
să facă pe inteligentul. 

— Trebuie să mărturisesc că e posibil să mă fi 
înşelat la început, rosti el, când m-am îndoit de 


interesul pe care l-ați manifestat pentru 
sistemele de memorie din secolul al XVI-lea. 
Acum avem de-a face cu un tablou de Dossi din 
secolul respectiv, care se dovedeşte important. 
Una dintre sursele mele mi-a sugerat să privim 
tabloul şi Sala Memorială Sun Yat-sen în 
contextul unui sistem de memorie artificială. 

— Cum aşa? Întrebă Wang. 

— Sursele mele mi-au indicat că tabloul ar 
putea fi o „imagine a memoriei”, un simbol vizual 
de mare importanţă în ansamblul sistemului de 
memorie. Tot ele mi-au sugerat că Sala 
Memorială ar fi un model real al „palatului 
memoriei” sau al „teatrului memoriei”, baza unui 
întreg, sistem care înglobează tabloul. 

Jim Brescoll văzu cum celor trei consilieri le 
sclipesc privirile şi încep să comunice între ei 
stenografie. 

— Cum rămâne atunci cu a treia întrebare? Vru 
Wang să afle. Care e legătura, dacă există 
vreuna, între  holotransmisia cu imaginile 
înglobate în ea şi modul de operare a 
bionanotehnologiei? V-au spus sursele ceva 
despre ea? 

— Nu, mă tem că nu. 

— Ar fi bine să le întrebaţi, sugeră Beech pe un 
ton sec. Chiar şi fără aceste surse, credem că vă 
putem răspunde la cea de-a patra întrebare. Cine 
sunt rivalii noştri şi ce urmăresc diversele 
grupări. 


— Şi? 

Beech se uită la Lingenfelter. 

— Intrăm în categoria speculațiilor de care 
pomenea mai devreme dr. Beech, explică Bree 
Lingenfelter, dar credem că e posibil ca 
rămăşiţele bionanotehnologice ale lui Kwok să 
constituie, dacă sunt activate şi programate 
adecvat, maşinăria universală bazată pe ADN 
cuantic, absolut operaţională, la care lucrează 
chinezii şi lucrăm şi noi. 

— Un computer cuantic bionanotehnologic, 
adăugă Wang, suficient de puternic ca să 
abordeze şi aspectul criptografic şi pe cel 
criptanalitic al problemei siguranței. 

— Cea mai avansată armă bazată pe informații, 
rosti Jim încet. Se presupune că mai trebuie să 
treacă ani buni până la perfecționarea ei, iar 
dumneavoastră spuneţi că deja există? Că ne-a 
făcut-o cineva cadou? 

— Da, domnule. Ca un dar al zeilor. Însă 
deocamdată nu avem decât un set de 
componente al căror producător e necunoscut — 
cenuşa lui Kwok. Nu înțelegem forma cutiei 
negre pe care o alcătuiesc, cu atât mai puţin 
unde se află butonul de pornit/oprit. 

— Dar ingineria inversă? 

Wang clătină din cap. 

— E foarte greu s-o aplici când nu ai decât 
piesele separate, nu ştii dacă sunt toate şi cum 
se asamblează. E mai bine dacă mai întâi 


reuşeşti să le faci să se asambleze singure şi să- 
ți arate ce fac. De asta e importantă reacția la 
mediile de sânge, chiar dacă e numai parțială, în 
cel mai bun caz. 

— Ceea ce ne aduce de unde am pornit, la prima 
mea întrebare, spuse directorul adjunct. Am 
verificat informaţiile furnizate de agentul CIA 
infiltrat în laboratorul de medicină legală al lui 
Lu. Asta ne-au furnizat microfonul şi camerele 
minuscule purtate de ataşatul FBI Adjoumani. 
Brescoll rulă un set de imagini de slabă calitate 
pe ecranul comun. Sunetul se auzea cu 
întreruperi, dar înțelegeau destul de clar 
discuțiile dintre Lu şi Cho despre efectul pe care 
picăturile ei de sânge l-au avut asupra 
mecanismelor organice minuscule, despre 
tiparele pe care le formau şi despre amprentele 
digitale. 

În timp ce rula înregistrarea, directorul adjunct 
observi întâmplător expresia de pe fața lui 
Baldwin Beech. Bărbatul se făcuse palid ca 
moartea. Deşi ştia deja ce auzeau şi vedeau cei 
trei, se concentră şi mai tare asupra lor şi nu 
întrerupse înregistrarea decât după o vreme. 
Imaginile păreau o digresiune lipsită de 
relevanță: Lu şi Cho discutând despre gemeni 
identici, amprentele lor diferite şi în ce fel puteau 
fi făcuți să pară neidentici. De ce l-ar tulbura pe 
Beech, dacă asta era ceea ce-l tulbura? 
Momentul când i s-a scurs tot sângele din obraji 


a coincis cu cel în care Lu i-a cerut lui Cho o 
probă de sânge. Ai fi zis că femeia se pregătea să 
înfigă un ac gros chiar în Beech. 

Brescoll îşi notă în minte să vizualizeze 
înregistrarea din nou mai târziu, apoi o închise. 
— Cred că ați făcut bine când ați vrut să-l 
prindeţi pe Markham, spuse el. Dacă a fost şi el 
implicat alături de Kwok în uzurparea 
computerelor din rețeaua mondială, ar fi bine să- 
l arestăm. Mare păcat că a scăpat. Ne-ar fi putut 
sugera legătura dintre activitatea lui Kwok şi 
palatele sau teatrele memoriei şi relaţia lor cu 
infosfera şi ciberspațiul. 

— Mă scuzati, interveni Bree Lingenfelter, dar 
eu nu văd nicio legătură. 

— Eu cred că întrevăd una, spuse Wang, 
referitoare exact la ceea ce vorbeaţi. Între 
memoria umană artificială internă şi memoria 
artificială externă a maşinăriilor. 

— Da, interveni şi Beech. Culoarea îi revenea 
uşor în obraji. Şi nu e doar memoria, ci şi voința, 
acțiunea. O legătură directă între minte şi 
maşină, astfel încât ceea ce se doreşte se 
concretizează, indiferent de distanţă, limita fiind 
impusă doar de legile fizicii. 

— E posibil aşa ceva? Întrebă Lingenfelter pe un 
ton foarte sceptic. 

— Mintea procedează aşa cu  maşinăria 
organismului tot timpul, spuse Wang, ridicând 
din umeri. 


— Dar e cu totul altceva... 

— Destul! Îi opri Brescoll. Lămuriţi-vă detaliile 
între voi, în timpul vostru, şi prezentaţi-mi un 
raport. Acum trebuie să stabilim dacă faptul că 
resturile bionanotehnologice au apărut odată cu 
holotransmisia lui Kwok e o coincidenţă sau 
trimite la implicaţii mai profunde. Dacă nu puteţi 
afla cine a produs cenuşa, haideţi să vedem 
măcar cum a procedat. Mă îndoiesc că a apărut 
din senin. Poate că răspunsul ne va arăta cum s- 
o activăm. 

Cei trei savanți îl aprobară şi se retraseră la 
scurt timp după aceea. Brescoll observă că lui 
Beech nu-i dispăruse neliniştea. Întors la el în 
birou, se întrebă cât de neliniştit ar fi dacă ar şti 
că ordinele pe care tocmai le creionase îi fuseseră 
sugerate şi lui de propriile surse secrete. Şi că 
aceleaşi surse induseseră, în fişierele-musculițe, 
o transcriere a conversației dintre doi bărbați 
neidentificați, dintre care unul vorbea despre 
„cenuşa” care ar putea reprezenta un avantaj 
atât asupra „comuniştilor chinezi corupți”, cât şi 
asupra „democraţiilor occidentale putrede”, iar 
celălalt despre coduri fosile vii. 

Aşezat în spatele biroului, Brescoll îşi puse 
problema raportului pe care trebuia să-l prezinte 
directorului referitor la evoluţia anchetei în cazul 
dispariției lui Kwok. Termenul dispariție îl 
deranja,  reamintindu-i, a câta oară, de 
rapiditatea cu care Rollwagen pusese capăt 


discuţiei la finalul întâlnirii matinale - aparent 
atât de îndepărtată - când se ridicase problema 
prototipurilor dispozitivelor cuantice de 
decodare. 

De atunci, mai vorbise cu ea despre alte aspecte 
ale investigației, acoperind totul de la Borges şi 
Babel la ADN cuantic şi realitatea ca simulare, 
dar Brescoll nu întinsese coarda ca să afle mai 
multe detalii despre dispariții, iar directoarea nu 
i le furnizase din proprie inițiativă. 

Avea Janis Rollwagen sursele ei? Dacă şi ea 
„făcea pe proasta”? Va trebui să discute cu ea 
despre anumite chestiuni nerostite. Momentul 
acestei discuții, simți el, era foarte aproape. 


VIII 


SIMETRIA... 


Lacul-care-nu-trebuie-să-poarte-nume 

Avionul particular al lui Nils Barakian îi duse la 
un mic aeroport de lângă San Jose, unde se 
urcară într-un elicopter de patru locuri, cu 
geamuri fumurii. Când Don întrebă încotro 
zburau, Barakian îşi duse mâna la pălărie şi-i 
spuse că se îndreaptă spre un loc „lângă un 
anumit lac din Munţii Sierra”. Don nu înțelese 
nimic. 

Începu să reflecteze în linişte, cu ochii la terenul 
de dedesubt, un ogor întins între lanțul muntos 
de pe coastă şi Munții Sierra Nevada, care se 
ascundea şi apărea din nou în raza lui vizuală. 


— Ce părere ai despre Great Central Valley, 
Don? Îl întrebă Nils Barakian, în huruitul 
elicopterului. 

— Arată ca şi cum cineva a tapițat peisajul cu 
catifea gri şi maro. 

Barakian râse. 

— E din cauza iernii. Câmpiile şi culturile arată 
altfel primăvara. Ca o plapumă peticită. E o 
nebunie de culori. 

— Probabil, spuse Don, privind peisajul şi 
încercând să-şi imagineze ceva mai puțin 
monocromatic, dar eu nu văd decât umflături de 
catifea verde. 

— Livezi de portocali, îl lămuri Barakian, 
aplecând borul pălăriei în direcţia lor. A, ce 
mirosuri minunate emană  diverşii pomi 
fructiferi. Îmi aduc aminte de zilele din martie, 
când livezile în floare din vale erau strane 
înflorate într-o catedrală a ploii. 

— Cunoşti bine zona. 

— Bine de tot. Aici am crescut. Bunicii mei au 
venit aici din Turcia puţin înainte de genocidul 
armenilor. Dar unora dintre locuitorii de aici nu 
le-au plăcut deloc armenii. 

— Nu? 

Don crescuse în Vestul Mijlociu până când, pe 
la douăzeci de ani, considerase că prejudecățile 
erau o problemă a raselor albă şi neagră. De 
atunci, călătorise şi întâlnise nenumărate 
varietăți de stereotipii. Prejudecăţi istorice ale 


japonezilor față de coreeni. Ale britanicilor față 
de australieni. Ale americanilor din sudul şi sud- 
vestul Statelor Unite față de canadienii care 
veneau la ei iarna, din cauza modului în care 
conduceau maşina şi dădeau bacşiş. Oamenii se 
pot antipatiza fără niciun motiv... 

— Ne spuneau „indieni Fresno”, continuă 
Barakian. Dar în cele din urmă, fii şi fiice s-au 
întâlnit şi s-au căsătorit. Aşa m-am ales cu 
prenumele Nils. În Kingsburg e plin de suedezi şi 
de alți scandinavi. Mama mea a fost scandinavă. 
— Hmm, făcu Don indiferent, neştiind ce să 
spună. Îşi îndreptă atenţia spre Munţii Sierra, cu 
vârfurile acoperite de zăpadă, care se înălțau la 
orizont. Lângă dealurile de la poalele munților, 
geometria euclidiană a ogoarelor ceda în fața 
fractalilor desenaţi de pădurile de stejari pe 
versanții dealurilor scunde. Apoi, cu excepţia 
rarelor drumuri, a caselor şi liniilor electrice, 
numai şirurile de pini dădeau culoare peisajului, 
înainte de a fi şi ei acoperiți de zăpadă. În 
depărtare, albul zăpezii şi verdele pinilor lăsau 
loc piscurilor zimțate de granit, printre care 
vântul bătea nestingherit. 

Nu ajunseră însă în locurile acelea aride, 
sublime. Elicopterul începu să coboare spre un 
lac înconjurat de păduri de pini ninse şi lespezi 
pustii de granit. Pe un astfel de promontoriu, 
aproape de lac, Don văzu oameni pe snowboard, 
care  scrijeleau dungi adânci pe  albeața 


imaculată. Observând că unul din maluri e 
drept, ca tras cu liniarul, deduse că respectivul 
mal era, de fapt, un baraj, iar lacul era artificial. 

Elicopterul se îndreptă spre o parcare închisă, 
la doi-trei kilometri de portul de ambarcaţiuni 
din cel mai îndepărtat punct nordic al lacului. La 
coborâre îi aştepta o maşină neagră, o 
combinaţie între un vehicul de luptă şi o 
limuzină. 

— Destinația noastră e foarte aproape, îl anunţă 
Barakian, chiar la capătul drumului de acces. În 
vremuri când nu ne gândeam atât la siguranţă, 
numele acestui loc era imprimat în beton, cu 
litere de treizeci de centimetri, deasupra intrării 
în tunel. Astăzi, mă tem că nu ţi-l pot spune. 
După cum nici numele lacului n-am voie să ţi-l 
spun. Ar trebui să te leg la ochi, dar am hotărât 
să am încredere în tine. 

Pilotul ateriză într-un mic cerc şi aşteptă. 

— În regulă, hai să coborâm. 

Don mai mult simți decât privi aterizarea. 
Barakian îl prinse de braț şi-l ajută să coboare. 
Ajunşi pe pământ, palele elicei se opriră complet. 
— Iată şi maşina noastră. 

Barakian îşi ținu pălăria pe cap cu o mână, iar 
cu cealaltă arătă spre vehicul - un Hummer cu 
strat de titan şi membrană solar-electrică. 
Înăuntrul lui îi aştepta o linişte de mormânt. Nu 
străbătură decât o distanţă foarte scurtă, apoi se 
opriră. 


Privind în jur, Don constată că trecuseră de o 
poartă înaltă şi parcaseră exact la gura unui 
tunel lung, decorat cu nişte țurțuri uimitori. 
Inscripţia de peretele din spate avertiza: Toate 
persoanele se vor legitima şi vor fi verificate de 
operator la intrarea în stație. Gărzile înarmate îi 
puseră întrebări şoferului şi-i cercetară din 
priviri pe Barakian şi pe musafirul lui. 

Şoferul cobori. Unul dintre soldați îi dădu un 
telefon. Vorbi scurt, apoi se urcă înapoi la volan. 
Mulțumite, gărzile îl salutară respectuos pe 
Barakian şi le făcură semn să între. 

Tunelul părea nesfârşit. Nu se zărea nicio 
lumină la capătul lui. Trecură pe lângă mai 
multe indicatoare - Toate vehiculele vor merge cu 
viteză mică şi nu vor depăşi limita de 20 - dar 
acestea erau singurele semne. În lumina slabă se 
zărea doar drumul neted coborând în pantă şi 
aparenta structură de granit fără formă de 
deasupra. Călătoria înceată îl irita pe Don; parcă 
ar fi coborât într-o temniță sau în măruntaiele 
pământului. 

— Ce e locul ăsta? 

— Să-i spunem o centrală electrică, răspunse 
Barakian. 

— Adică la capătul lui e o... centrală electrică? 
— Exact. Adăpostită într-o peşteră artificială. 
Peştera are forma unei franzele înalte de treizeci 
de metri şi lungă de nouăzeci. Aici, în munte, 
suntem la trei sute de metri sub pământ. Cam 


atât are şi Empire State Building, dar deasupra 
solului. 

— O centrală electrică într-o peşteră artificială 
dintr-un munte? Întrebă Don. A fost construită 
ca adăpost antinuclear sau împotriva acțiunilor 
teroriste? 

— Nu, nu. Nici vorbă. Siguranţa strictă s-a 
instituit numai în a doua parte a anului 2001. 

Don se gândi la turnurile de la World Trade 
Centre arzând ca două lumânări pe tortul 
aniversar al Anticristului. Pune-ţi o dorință şi 
suflă peste vechea ordine a lumii. La mulți ani 
nefericiți, de teroare şi războaie. Bine ați venit la 
Turnurile Groazei. 

— Încă nu s-au instalat uşile de protecţie, după 
atâţia ani, remarcă Barakian. Unii s-au opus, nu 
doar din cauza banilor. Firma de electricitate era 
atât de mândră de construcție, că sponsoriza 
vizite. N-a mai venit nimeni în vizită de vreo zece 
ani, dar din când în când mai vin echipe de la 
Hollywood să filmeze anumite sectoare, cu 
aprobare. 

Două tuneluri se detaşară în părțile laterale. 
Vehiculul se opri în fața a două uşi enorme, 
bleumarin. Când coborâră, acestea se deschiseră 
şi dezvăluiră peştera artificială, imensă. Huruitul 
asurzitor al unei turbine îi tulbura simțurile lui 
Don. 

Centrala şi structura ei de susținere străluceau 
gălbui, probabil de la lumina becurilor cu 


halogen din interior. Sau poate că spațiul reflecta 
macaraua de 450 de tone vopsită în galben, care 
domina peisajul la nivelul respectiv - o maşină 
gigantică urcată pe şine, pe terasamente 
portocalii aliniate de ambele părți ale încăperii, 
fixată solid în pereţii peşterii artificiale. 

— Macaraua e pentru generator, strigă 
Barakian, văzând uimirea lui Don şi încercând 
să se facă auzit peste zgomotul turbinei. Iar 
generatorul e adăpostit în structura octogonală, 
cu motorul auxiliar deasupra. 

Don înclină din cap. Păşiră zgomotos pe scări 
abrupte marcate de balustrade cu grilaj de oţel — 
lucru bun, ţinând cont de înclinația mare a 
scărilor. Barakian îi arătă sistemul de ventilaţie 
şi tuburile de oxigen în caz de urgenţă în timp ce 
se îndreptau spre pasarela ce ducea la octogonul 
bine asigurat cu grilaje. Pe măsură ce se 
apropiau, Don era tot mai şocat de ceea ce vedea: 
simetria geometrică, industrială, a generatorului 
şi a motorului său, pe fundalul brăzdat al rocii 
vii în care fusese săpată peştera. 

Cobori de pe pasarelă pe octogon. Maşinăria 
enormă zguduia podeaua sub picioarele lui. 

— Energia electrică din reţea fluctuează, îi 
explică  Barakian, dar operatorii centralei 
nucleare nu vor ca energia utilă să fluctueze... 

— Asta-i o centrală nucleară? Întrebă Don puţin 
speriat. 

— Nu. E o hidrocentrală. Noaptea, când toată 


lumea stinge luminile, opreşte computerele şi se 
culcă, operatorii de aici exploatează excesul de 
capacitate energetică a centralelor nucleare din 
rețea. Extrag excesul din liniile de transmisie ca 
să opereze generatorul în sens invers, 
transformându-l într-o pompă electrică uriaşă. 
Scot apă din lac prin centrala asta - numită după 
inginerul care a elaborat proiectul - apoi o 
pompează la peste 450 de metri în sus, în ceea 
ce numim noi „Avancamera B”. 

— Ce face motorul auxiliar? Întrebă Don, 
studiindu-şi capul cu păr albastru în suprafața 
metalică lucioasă a motorului. 

— Ajută la scăderea nivelului apei: dacă 
operatorii ar trebui să pompeze invers dintr-un 
punct mort, rezistența ar topi liniile reţelei 
energetice. Motorul pune lucrurile în mişcare, 
pentru ca excesul de energie să transforme 
turbina generatorului într-o pompă. 

— Dar de ce? Întrebă Don când reveniră pe 
pasarelă. De ce să pompeze apa în sus? Parcă e 
un plan pentru un perpetuum mobile. 

— Nu şi când poți folosi energie ieftină în afara 
orelor de lucru ca să reumpli avancamera de la 
înălțimea respectivă. Apoi, a doua zi, dai drumul 
apei să se scurgă 450 de metri în jos, la peste 
20000 metri cubi pe secundă, ca să roteşti 
turbina pe generatorul de 200 megawati, 
producând curent la preţuri premium. 

După ce-şi termină explicaţia, Barakian îl 


conduse pe Don la un alt şir de trepte, spre 
următorul nivel al octogonului. Acolo deschise o 
uşă care ducea la nucleul care se rotea şi huruia. 
Un arbore de oțel cilindric solid, mai gros decât 
trupurile a doi oameni care stau spate în spate şi 
înalt cât doi, unul pe umerii celuilalt, era 
conectat la turbina de sub bobinele 
generatorului. Arborele masiv se răsucea cu 400 
de rotații pe minut, o coloană de construcție 
devenită un dansator prins într-un vârtej de 
piruete. În vreme ce Don cuprindea totul cu 
privirea, Barakian îi spuse că generatorul 
cântărea 900000 kg şi că turbina era, de fapt, o 
moară de apă răsucită pe o parte. Don nici nu-l 
auzi, preocupat să-şi rețină zâmbetul în fața 
energiilor supraumane, îmblânzite de om. 

leşind din camera unde se afla arborele, Don 
privi luminile de sus, stele aşezate aiurea în 
constelații rigide pe tavanul depărtat al peşterii. 
Totul, absolut totul din încăperea subterană, 
conductele masive şi sistemul energetic, era 
construit la scară supraumană. Îi venea să 
creadă că locul fusese clădit de o specie 
dispărută de mineri uriaşi decât de oameni 
obişnuiţi. 

— Fie război, fie pace, continuă Barakian, 
ignorând uimirea tovarăşului său, nu contează 
pe cine filmăm sau cine ne filmează pe noi, 
Hollywood-ul filmează pe toată lumea. Aici s-au 
filmat secvenţe din filmele cu buget mic despre 


dezastre şi scene din ultimele două episoade din 
vechiul serial Dosarele X. Printre altele. 

— Dar de ce s-au construit toate sub pământ? 
Întrebă Don, urmându-i pe Barakian pe un 
sistem de poduri şi suprafețe cu balustrade de 
oțel, către o încăpere mult mai liniştită, dar şi ea 
vibrând de  mugetul apei şi  huruitul 
generatorului masiv. 

— E vorba de elevaţie. Energie potenţială şi 
cinetică. Parte dintr-un proiect energetic al cărui 
nume, din motive de securitate, n-am voie să ţi-l 
dezvălui. Pot să-ți spun că e un sistem de 
douăsprezece baraje, tuneluri şi conducte de 
mare volum. Şase lacuri artificiale şi avancamere 
suplimentare. Nouă centrale energetice. 
Douăzeci şi trei de generatoare. Stăvilare şi 
canale de evacuare. O maşină care produce 
energie electrică cu ajutorul forței gravitaționale, 
întinsă de la „Lacul E” şi „Lacul F” în munţi, până 
la „Lacul R” de la poalele dealurilor. La început, 
acest proiect hidroenergetic se prefigura drept 
cea mai mare lucrare de construcție din lume. 
Centrala asta a apărut mai târziu, era ultima în 
cadrul proiectului, încheiat în anii 1980. 

Don făcu un semn afirmativ din cap, încercând 
să-şi amintească dacă auzise de el. 

— Firmele de furnizare a energiei electrice au 
susținut întotdeauna că proiectul transformă 
partea de sus a râului în „apa cu care se lucrează 
cel mai greu din lume”. 


Cei doi bărbați treceau acum printr-o cameră de 
control, plină de robinete şi cadrane. 

— Şi atunci, cum de nu lucrează nimeni aici? 
Întrebă Don. Locul e pustiu ca un oraş bântuit 
de stafii. N-ar trebui să fie oameni care să 
supravegheze activitatea? 

— Dar sunt, replică Barakian. Numai că nu aici. 
Sistemul este monitorizat şi controlat de un 
operator central, aflat în fața unui monitor de 
computer, la câțiva kilometri distanță. Acesta 
urmăreşte o reprezentare virtuală, digitală, a 
întregului sistem de lacuri şi stăvilare, tuneluri 
şi centrale energetice. 

— Telecontrol şi achiziții de date? 

— Exact. Un sistem SCADA, cu obişnuita 
diviziune în unități periferice la distanță şi 
unități terminale principale. Primele 
achiziționează date şi controlează conductele, 
celelalte coordonează sistemul în ansamblu. 
Sunt câteva sisteme de control mai mici 
înglobate în traseele generale, dar în cea mai 
mare parte conexiuni la distanță în configurații 
în bucle deschise. 

— Atunci, materialele analogice de aici sunt de 
rezervă? 

— Dublă siguranță. La operare normală, 
aceasta este o centrală electrică mecanizată şi 
automatizată, vizitată doar din când în când, 
Donald. Echipele de întreţinere vin la câteva 
săptămâni. Există un atelier de reparaţii în zonă, 


dar în afară de întreţinerea de rutină, locul ăsta 
rulează de la sine. 

— Ce-i cu gărzile pe care le-am văzut când am 
venit? 

— Şi poarta e controlată de la distanţă, prin 
senzori de mişcare şi  microcamere de 
supraveghere la suprafaţă şi la intrarea în tunel. 
Cred că am dat peste gărzi pentru că eram 
aşteptaţi. Totul e controlat şi monitorizat de la 
distanță. Până şi energia generată aici e utilizată 
la distanţă. 

— Ce vrei să spui? 

— Cea mai mare parte energiei electrice 
generate de acest sistem nu rămâne aici. E 
transportată la Los Angeles de la apariția 
primelor turbine de-a lungul râului, acum un 
secol. 

— De ce? 

— Cerere şi ofertă, răspunse Barakian cu un 
zâmbet. Ca să primeşti o explicaţie clară, ar 
trebui să-l întrebi pe Henry Huntington sau pe 
renumitul inginer cu nume secret care a avut 
ideea de la baza acestui proiect. Dar amândoi 
sunt morţi de mult. Inginerul a gândit proiectul, 
dar banii lui Huntington au pus lucrurile pe 
roate. Ai auzit vreodată de el? 

— E acelaşi Huntington care a dat numele 
bibliotecii şi grădinii din Pasadena? 

— Din San Marino, de fapt. Da, acelaşi om. 
Magnatul energiei şi căilor ferate din sudul 


Californiei. 

Traversând bucătăria şi camera de odihnă 
deprimant de goale, Barakian şi Don făcură un 
mic ocol până la sala transformatorului 
principal. Acolo, energia generatorului uriaş 
trecea în unitatea gri masivă, voluminoasă, în 
forma unui cap de metal cu trei coarne în frunte, 
învelite în strat izolator. Vârful coarnelor era 
conectat printr-o bară de metal curbată la un alt 
dispozitiv de laborator gen Frankenstein, o bară 
colectoare într-o conductă cu argon. 

Cele trei conducte, în care energia era asigurată 
pentru rețea şi lumea de afară, duceau la lift şi 
puţțul scării. 

De acolo, explică Barakian, urmau puțul la trei 
sute de metri în sus, spre vârful muntelui. 

— Priveşte, spuse el, stingând luminile din 
camera transformatorului. După ce ochii i se 
obişnuiră cu întunericul, Don zări o sclipire 
albastru-deschis dansând deasupra celor trei 
coarne ale transformatorului. Vezi? 

— Sclipirea albastră? Da. 

Mulţumit, Barakian aprinse din nou luminile şi 
se întoarseră la etajul principal. 

— M-am gândit c-ai dat peste biblioteca 
Huntington în cercetările tale. Era un mare 
colecționar de texte medievale şi renascentiste. 
Şi de picturi, printre altele. Nici el nu ştia ce avea 
în colecții. Am adus câteva dintre articolele lui 
mai stranii aici, ca să lucrezi cu ele. 


— Aici? De ce? 

— Când am spus că ai să lucrezi în subteran, n- 
am vorbit în sens figurat, spuse Barakian în timp 
ce deschidea altă uşă, pe care scria: „Accesul 
interzis. Numai personal autorizat”. Îşi scoase 
pălăria şi intră. Urmându-l, Don avu impresia că 
păşise în crăpătura din munte care ducea pe 
tărâmul spiriduşilor şi se aştepta să audă 
zgomotul popicelor lovite de omuleții bizari. 

Spre deosebire de robinetele şi cadranele din 
partea cealaltă a uşii, aici îl întâmpină o țară a 
minunilor tehnologice de ultimă oră. Monitoare 
de computer şi ecrane de proiecţie acopereau 
întreg perimetrul, atârnând în fața pereţilor din 
beton nu foarte fin prelucraţi. Pe câteva dintre 
ecranele computerelor se vedea, mare, tabloul lui 
Dossi, pe care Don îl studiase în Philadelphia. Ici 
şi colo se aflau teancuri de documente şi cărți, 
unele dintre ele foarte vechi. 

Doi tehnicieni — de la o distanță necunoscută — 
scanau şi prelucrau imagini din cărți vechi, cel 
puţin aşa i se păru lui Don că vede pe câteva 
dintre ecranele mai mici. 

Pe o parte, schițe geometrice tridimensionale ale 
unei săli sau ale unui amfiteatru atârnau 
deasupra unei mese de proiecţie holografică. În 
mijlocul camerei, trei tehnicieni în halat alb — alte 
holograme în timp real — testau simţul tactil pe 
sistemul senzorial al unei unități virtuale de 
feedback. 


— Ce minune! 

— Într-adevăr. M-am gândit c-o să apreciezi ce 
am adunat aici. Barakian îi oferi un zâmbet larg. 
Inițial, proiectul energetic a fost unul de 
construcție — cel mai mare din lume - cu fonduri 
private, menit pentru public. Fundaţia Kitchener 
a finanțat în mod particular şi activitatea 
desfăşurată în această încăpere. Suntem foarte 
mândri de ea. Cu excepţia dotărilor de la NSA şi 
alte agenţii guvernamentale şi internaţionale, 
aici se află cele mai avansate tehnologii de 
prelucrare de date şi de comunicare de pe 
planetă. 

— Fantastic, exclamă Don, privind la minunile 
expuse. I se păru că pluteşte când îl urmă pe 
Barakian în jos pe o rampă, spre parterul 
structurii. Dar, încă o dată, de ce aici? 

— Ce vrei să spui? 

— Cum poate Fundaţia să opereze liber aici, 
într-un spaţiu sensibil, fără ca autorităţile să 
intervină? 

Se opriră în apropierea unităţii virtuale. 
Barakian îşi agăță pălăria de un colț al ei şi-i opri 
microfoanele şi camerele. Din acel moment, 
conversaţia lor era strict secretă. 

— A da, rosti el, făcând un gest de 
desconsiderare. Nu lucrăm chiar deschis, cum ai 
spus.  Întâmplător, mai mulți membri ai 
Fundaţiei Kitchener fac parte din Consiliul de 
conducere al firmei care operează această 


centrală electrică. Asta ne dă un fel de permis, 
ceea ce e foarte convenabil. 

— În ce sens? 

— Responsabililor cu „conducerea” societăţii, 
răspunse Barakian, aruncând o privire în jur, le 
place să dețină un anumit nivel de control 
asupra majorității activităților ce implică 
tehnologie înaltă la orice scară importantă. lar pe 
cele pe care nu le controlează vor neapărat să le 
monitorizeze, cel puţin pe ascuns. Ca să le poată 
monitoriza, caută scurgerile pe care operaţiunile 
de înaltă tehnologie le provoacă în rețea sau 
semnăturile electromagnetice lăsate în urmă. 
Faptul că echipamentul pe care-l vezi e situat în 
imediata vecinătate a unei centrale energetice — 
rar vizitată de oameni şi bine ascunsă în munte 
— face ca orice activitate de aici să fie mult mai 
greu de detectat din exterior. Mai ales în 
următoarele câteva săptămâni, când se va opri 
partea tehnică a structurii, pentru instalarea 
mult amânată a uşilor la intrarea în tunel, lift şi 
puţțurile scărilor. 

— Mă simt copleşit, recunoscu Don, răsucindu- 
se uşor, ca să privească toată încăperea. Aduce 
cu stilul James Bond, un soi de vizuină 
subterană a la Ernst Blofeld. 

Barakian se încruntă. 

— Eu nu m-aş fi gândit la o asemenea 
comparație, deşi ştiu că dr. Vang, omologul meu 
din Tetragrammaton, e înclinat spre analogii 


spion-contra-spion. 

Graţie cercetărilor sale în infosferă, Don ştia 
cine era Vang şi se gândi că predilecţia pentru 
astfel de analogii era logică, ţinând cont de 
trecutul lui impresionant. Născut într-o familie 
de țărani din Asia de Sud-Est, într-un sat cu 
şaman şi nivel de cultură neolitic, Vang avea să 
conducă  Tetragrammatonul într-o zi. În 
adolescenţă fusese recrutat într-o armată de 
gherilă sponsorizată de CIA, apoi scăpase din 
Cambodgia după căderea guvernelor sprijinite de 
americani în Vietnam, Laos şi Cambodgia. 
Emigrase în California, pentru a suferi un şoc 
cultural şi, în cele din urmă, a deveni, printr-o 
bursă CIA, un tip de succes cu o poveste tipic 
americană în informatică. 

Fondatorul şi directorul general al Paralogies, 
Vang condusese cândva cea mai mare firmă 
specializată în computere de pe glob, ai cărei 
clienţi erau, foarte convenabil, NSA şi CIA. 

— Te înţelegi bine cu Vang? Întrebă Don, 
surprins. 

— Evident. Dacă Tetragrammatonul există în 
primul rând ca să rupă hotarele dintre oameni şi 
maşini, atunci Fundaţia Kitchener există pentru 
a menține ceea ce este esenţial în aceste hotare. 

— Poftim? 

— Ah, observ pe figura ta că înţelegi opoziția din 
relație, dar eu văd complementaritatea ei, cum 
sigur ar fi făcut şi prietenul tău, Jaron Kwok, din 


câte am descoperit în însemnările sale. 

Don nu înțelese prea bine partea cu „prietenul 
tău”, dar o lăsă baltă. 

— Complementaritate? Cum aşa? 

— Ce ştii despre Felix Forrest şi povestirile 
ştiințifico-fantastice pe care le-a publicat sub 
pseudonim? Întrebă Nils Barakian, ridicând o 
sprânceană. 

Întrebarea, venită în loc de răspuns la 
întrebarea sa, îl luă prin surprindere. 

— Ştiu că una dintre ele se referea, probabil, la 
proiectul MK Ultra al CIA. De ce mă întrebi? 

— Într-un ciclu de povestiri, Forrest îi invocă pe 
„lorzii şi doamnele Instrumentalităţii”. În viitorul 
îndepărtat, aceştia se luptă să ajute specia 
umană să supraviețuiască, să redea omenirea 
umanității, să păstreze omul ca om. 

— Şi? Întrebă Don după o pauză, întrebându-se 
dacă bătrânul Barakian nu-şi pierduse şirul 
gândurilor. 

— De multe ori, relaţiile antagoniste prelungite 
coevoluează spre  codependenţă. Uniunea 
Sovietică şi Statele Unite în timpul Războiului 
Rece. Plantele otrăvitoare şi omizile fluturilor 
monarh care se hrănesc cu ele. Furnicile şi 
acacia plini de spini. Găsim exemple şi în natură, 
şi în cultură. 

— Ce are asta de-a face cu Instrumentalitatea? 
— Există lorzi şi doamne din cadrul ei şi în 
Fundaţia Kitchener, şi în Tetragrammaton, Don. 


După mine, problema e că ne contrazicem exact 
pe definiția a ce înseamnă să fii om. Ambele părți 
lucrează în favoarea a ceea ce consideră ele a fi 
în interesul omenirii sau, cel puţin, în interesul 
supraviețuirii speciei umane pe termen lung — 
dar pe căi diferite. 

— Ca să nu spunem mai mult, comentă Don, 
privind absent la felul în care tabloul lui Dossi 
era fragmentat pe ecrane. 

— Sunt mult mai multe suprapuneri decât crezi, 
continuă Barakian. În felul lor, şi Fundaţia 
Kitchener şi Tetragrammatonul lucrează, în 
momentul de față, împotriva Operațiunii E 5-24 
a PEAM, de exemplu. 

— Care operaţiune? A cui? 

— PEAM, Proiectul pentru un Mileniu American 
Creştin. Efeseni, capitolul 5, versetul 24. „După 
cum biserica este supusă lui Cristos, tot aşa şi 
nevestele să fie supuse bărbaţilor în toate 
lucrurile”. Operaţiunea 5-24 urmăreşte să obțină 
un „hormon suprem”, un „compus sintetic de 
supunere a femininului”. 

— De ce te interesează asta pe tine? Se arătă 
Don curios, dar tot preocupat de minunăţiile 
tehnologice din încăpere. 

— Nici noi, la Kitchener, nici cunoştinţele 
noastre de la Tetragrammaton nu credem că e în 
interesul pe termen lung al omenirii să eliminăm 
conştiinţa unei jumătăţi din populaţie, aşa cum 
intenționa E 5-24. Aşa că, vezi, avem şi puncte 


comune uneori şi intervenim împreună. Mai ales 
când interesele fundamentalismului religios şi al 
BMSS - scuze, starea de siguranţă biocontrolată 
— converg în sinergii negative. 

— Biocontrol? Întrebă Don, cu ochii la imaginile 
holografice sub care scria Sala Memorială Sun 
Yat-sen, Guangzhou. 

— Biotehnologie folosită pentru controlul social, 
explică Barakian. 

— Ca  biometrica? Scanările? Software de 
recunoaştere a feţei şi vocii? 

— Astea fac parte din ea. Dar scanarea şi 
analiza amprentelor digitale, a pupilelor, a 
geometriei mâinilor, a mersului, chiar a ADN- 
ului, reprezintă numai vârful aisbergului. În 
epoca victoriană, Cesare Lombroso a măsurat 
trăsăturile fizionomice şi anatomice, încercând 
să predetermine tipuri de criminali. Mai târziu au 
fost studiile genetice XYY. lIpotezele care au 
condus la Legea delincvenţilor recidivişti şi la 
Legea lui Megan, conform cărora unii oameni se 
nasc cu înclinații criminale şi nu se pot reabilita. 
Obiectivul a fost dintotdeauna acelaşi: 
predetectarea  deviaţiilor sociale cu ajutorul 
ştiinţei biologice. 

— Asta nu e neapărat un lucru rău, remarcă 
Don, în timp ce examina mai atent planurile Sălii 
Memoriale şi hologramele. Descoperi că afişajul 
avea un zoom impresionant. Cu cât studia mai 
mult holograma sălii, cu atât aceasta semăna 


mai puţin cu o încăpere octogonală şi mai mult 
cu o pagodă care înghițise un stadion. 

— Nu, nu neapărat, aprobă Barakian, dar 
aplicarea atacului preemptiv în justiția criminală 
pretinde dizolvarea individului într-un set de 
factori de risc codificabili. Astfel că individul şi 
mişcările sale pot fi monitorizate, printr-o bază 
de date, în cadrul sistemului mai amplu de 
control social. BMSS vede şi ce faci în WE, ca să 
zic aşa. Nu e ca Fratele mai mare, care ştie totul 
despre intestinele tale, ci ca o mulțime de Frați 
mai mici care, dacă li se dă ocazia, spun tot ce 
văd că faci cu răhățelul tău. 

Şocat, surprins şi îngrozit, Don începu să râdă. 
Mai auzise bătrânei plângând după libertatea 
aşa-zis pierdută din 2001, dar asta se ridica la 
cu totul alt nivel. 

— Păi, nu ăsta e târgul? Întrebă el când se mai 
domoli. Cetăţenii îşi sacrifică libertățile şi 
drepturile personale în fața guvernului, iar 
guvernul, în schimb, asigură legea, ordinea şi 
siguranța. 

— Ba da. Dar evenimente ca atacurile de la 
World Trade Centre şi din Bali, care au sporit 
măsurile de securitate acum peste zece ani, au 
arătat clar că nu poţi oferi siguranță absolută. 
Târgul în sine a fost întotdeauna un mit, într-o 
anumită măsură. Din păcate, răspunsul statului 
a fost că a negat şi mai categoric că târgul e un 
mit şi a cerut sacrificarea şi mai multor drepturi 


şi libertăţi personale, urmărind o siguranţă tot 
mai iluzorie. Cu cât o naţiune seamănă mai mult, 
din exterior, cu o fortăreață, cu atât aduce mai 
mult a închisoare în interior. Aşa te trezeşti cu 
preluarea controlului de către militari după 
atacurile WMD şi ceva asemănător cu SCANCI — 
Indicele de criminalitate, aberaţie şi 
nonconformitate selectivă. 

Don auzise de „scan-key” sau „scanky”, cum era 
mai cunoscut termenul. Bănuia că propriul lui 
fişier din baza aceea de date se îngroşase 
considerabil în ultimele luni. 

— Dar ce putem face? Întrebă el, ridicând din 
umeri a resemnare. Există ameninţări reale, 
pericole reale. Nu poţi renunţa la siguranţă aşa, 
pur şi simplu... 

— Şi nici n-am renunțat, evident, sublinie 
Barakian, cel puţin judecând după gărzile de la 
poartă. Sau după tehnologia de supraveghere de 
la distanţă care face inutilă prezenţa lor fizică. 
— Sau după faptul că ai depus toate eforturile 
să nu-mi spui cum se numeşte acest loc, adăugă 
Don sec. 

Barakian zâmbi, apoi continuă: 

— Dar a renunţa la siguranţa totală nu e acelaşi 
lucru cu a renunţa total la siguranţă. Aici şi 
oriunde altundeva, siguranța absolută nu este 
mai uşor de atins sau mai de dorit decât 
libertatea absolută. Ideea e să nu sacrifici 
niciodată realitatea libertății sau a siguranței 


pentru idealul lor absolut. 

— Iarăşi complementaritatea ta? Întrebă Don, 
tot cu ochii la caracteristicile de scanare 
impresionante ale afişajelor holografice. 

— Da. ŞI corelarea, întrepătrunderea. 
Drepturile şi  responsabilitățile sociale ale 
individului sunt mai clare dacă se întrepătrund. 
Dar şi aşa, ele tot reflectă ceva mai amplu. Şi de 
asta te afli tu aici. 

— Am crezut că am venit aici ca să mă ascund 
şi ca să lucrez la materialul înglobat în 
holotransmisia lui Kwok. 

— Da, da, tu eşti acum specialistul nostru în 
transmisia aceea.  Complementaritatea şi 
întrepătrunderea sunt prezente peste tot în ea, 
ca în toată activitatea lui Kwok. Foarte curând 
însă, munca ta va implica investigarea 
posibilității unor relaţii între tabloul lui Dossi şi 
palatul sau teatrul memoriei din care probabil 
face parte. O posibilitate bazată pe Sala 
Memorială Sun Yat-sen din lumea reală. 

— Am priceput asta. Dar tot nu văd de ce munca 
mea trebuie să se desfăşoare într-un munte. 

Barakian îi ținti cu privirea. Dan renunţă să se 
mai joace cu zoom-ul imaginilor. 

— Holotransmisia lui Kwok, dar şi alte surse 
externe, sugerează că ar putea exista un pericol. 
— Pericol? Adică vine SWAT după noi? 

— Şi asta, preciză Barakian, făcând câţiva paşi 
înainte şi privind în sus, la ecranele mari. Faptul 


că acest spațiu poate fi transformat într-un 
buncăr independent, după ce se montează uşile 
de siguranță de mult programate, a fost un motiv 
pentru care am optat pentru el, în loc să te 
ascundem într-o Zonă Liberă ca Frontiera Triplă. 
Dar mai există un motiv. 

— Şi acesta e... 

În loc de răspuns, Barakian rulă o înregistrare 
pe care Don o recunoscu din holotransmisia lui 
Kwok. 

„Dacă construieşti un computer de 400 de biţi 
cuantici obişnuiţi sau aproximativ 10120 biţi 
clasici, spuse Nou-venitul, obţii suma tuturor 
informaţiilor despre univers acumulate de 
oameni. Chiar şi un computer asemănător 
divinității ar avea însă o lățime de bandă limitată. 
Să construieşti un computer ADN cuantic de, să 
zicem 400 4-biţi în cadrul simulării ar presupune 
cel puțin dublarea lățimii de bandă utilizabile a 
simulării.” 

Barakian opri înregistrarea. 

— Recunoşti fragmentul? 

— Din holotransmisia lui Kwok. Unul dintre 
momentele în care zgomotul acoperă conţinutul 
audio. Deci? 

— E posibil ca un computer cuantic universal 
absolut operaţional, capabil să manipuleze 
densități de informaţii comparabile cu lățimea de 
bandă a universului nostru, să fie utilizat ca 
armă informațională, şi mai mult decât atât. 


Teoria noastră e că ar putea fi utilizat pentru a 
distorsiona sau distruge realitatea fizică. 

— Un fel de bombă electronică? 

— Nu. Nu un puls electromagnetic care stinge 
lumina. Unul care stinge stelele. 

— Glumeşti, nu? 

Barakian scutură din cap. Rătăci cu privirea pe 
unul dintre ecrane, pe care se vedeau alte 
imagini din holotransmisie. Don se întrebă dacă 
bătrânul îi joacă o festă sau e pur şi simplu 
nebun. Nu-i convenea niciuna dintre variante. 
— Am obţinut rapoarte în care se spune că, 
odată activate, dispozitivele prototip cu lățime de 
bandă egală cu a universului, aflate în prezent în 
curs de dezvoltare, generează efecte fizice 
dramatice chiar aşa primitive cum sunt ele. S-a 
raportat că o serie de asemenea dispozitive s-au 
stins brusc. 

— Adică au... explodat? 

— Mai degrabă au făcut implozie şi au dispărut 
din universul nostru. N-a mai rămas nimic din 
ele. 

... SPARTĂ 


Lacul-care-nu-trebuie-să-poarte-nume 
Don încercă să prindă sensul ultimelor cuvinte 
rostite. Nu-i fu uşor, în ciuda celor pe care le ştia 
deja despre dispariția lui Jaron Kwok. 
— Şi de asta ne aflăm în interiorul unui munte? 
— Da, răspunse  Barakian,  plimbându-şi 


privirea de la un ecran la altul. Ciudat, într- 
adevăr. O serie de filme cu buget mic realizate 
aici tratau apocalipsa. Tunelurile subterane 
trebuiau să fie ascunzătorile supraviețuitorilor 
după impactul cu o cometă sau un asteroid, 
îngropaţi de iarna nucleară, mă rog. Protecţia 
împotriva lumii de afară. Dar acum încercăm să 
protejăm lumea de ceea ce s-ar putea întâmpla 
aici înăuntru, la peste un kilometru în adâncul 
muntelui şi la trei sute de metri sub pământ. 
Barakian se uită în jur şi scutură din umeri. 

— Indiferent cât de folositor va fi. Poate va fi o 
protecție, poate nu. 

— Ce vrei să spui? 

— Unele dintre comentariile din transmisia lui 
Kwok sugerează că efectele fizice, deşi 
neaşteptate inițial, au devenit acum un scop 
major al cercetărilor actuale secrete. 

— Ce fel de cercetări? 

— Despre o catastrofă  criptologică. O 
criptocatastrofă, dacă vrei, sau mai degrabă una 
controlată. Unii cercetători cred că pot produce 
un eveniment în care se va distruge numai 
dispozitivul şi zona din jurul lui. Vor dispărea de 
pe fața pământului. Fără resturi, fără foc, fără 
şrapnel. Muniţie de precizie perfectă, la orice 
scară cerută. Holotransmisia lui Kwok indică 
posibilitatea că s-ar putea întâmpla ceva mult 
mai devastator. 

— Îmi dai numai veşti bune, ştii? Rosti Don. Îşi 


aminti de comentariul referitor la „stingerea 
stelelor” şi zâmbi ironic la imaginea sălii 
memoriale. Bine. Accept. Cât de devastator? 

— Dacă e să ne încredem în teoreticieni, e vorba 
despre o criptocatastrofă în care universul 
nostru va dispărea complet. Holotransmisia 
sugerează că, dacă ajungem la un sfârşit în acea 
„incăpere” din palatul de memorie care este 
universul nostru, numai atât şi e suficient ca să 
fie distrugi cei care lucrează cu dispozitivul şi ca 
să aducă criptocatastrofa asupra universului în 
întregime. 

— E posibil aşa ceva? 

— Cine ştie? Nu suntem deloc siguri. Barakian 
ridică iar din umeri, stânjenit. Dacă e posibil, are 
legătură cu conceptul conform căruia universul 
nostru, sau cel puţin o parte din el, va fi 
„transferat”. Transformat din „real” în „virtual”. 
Depinde cât de corectă e ideea teoreticienilor în 
legătură cu un anumit tip de complementaritate 
între universurile paralele. 

— Şi asta ce mai înseamnă? Întrebă Don, de-a 
dreptul enervat că Barakian ia în serios ideea 
universurilor paralele. 

Deşi cunoştea bine realitatea virtuală - sau, 
poate, din cauza asta - Don se opunea de mult 
ideii universurilor multiple şi paralele. Ca şi cum 
i-ar fi spus cineva că Dumnezeu a fost 
traumatizat în copilărie şi acum suferă de 
tulburări de personalitate. Barakian însă rămase 


netulburat. Pur şi simplu înclină din cap şi 
continuă: 

— Conform  fizicienilor, numărul total de 
universuri este infinit. Cu o singură 
particularitate: în cadrul oricărui univers dat, 
numai acel univers poate fi considerat „real”, 
toate celelalte sunt, în cel mai bun caz, „virtuale”. 

— Şi asta cum se leagă cu devastarea? 

— Ceea ce urmăresc teoreticienii 
criptocatastrofelor este o bombă de virtualizare. 
O hartă care distruge țara pe care o descrie, 
eliminând-o din universul nostru printr-o undă 
de translație. Dacă un astfel de dispozitiv e 
scăpat de sub control, are potențialul de a 
transforma universul, ramura noastră din 
arborele întregului, într-un membru fantomă. 

Don se holbă la el. 

— Vrei să spui că şi ceea ce voi lucra eu se poate 
întoarce împotriva mea? Sau poate distruge 
acest munte? Sau universul? Asta chiar mă face 
nerăbdător să-ncep munca! 

— E posibil ca aceste lucruri să nu se întâmple. 
Nu avem decât un precedent real, Don. Există un 
singur dispozitiv catastrofic comparabil. 

— Armele nucleare? 

Barakian încuviință din cap. Don îşi aminti de 
un proverb nu atât de vechi: „Politica e 
momentană, dispariția e veşnică.” Dar asta era 
doar o răstălmăcire a cuvintelor lui Einstein: 
„Politica e momentană, o ecuație este eternă.” 


— Înainte ca primul dispozitiv nuclear să fie 
detonat la Alamogordo, reluă Barakian, câțiva 
savanți implicați în Proiectul Manhattan credeau 
că detonarea va face ca oxigenul din atmosfera 
pământului să între într-o reacție în lanţ şi să ia 
foc. Nu s-a întâmplat aşa. 

— Poate, dar să distrugă universul? Ce ar 
merita oare asumarea unui asemenea risc? 

Privirea bătrânului căzu pe podea şi rămase 
acolo. Se clătină pe călcâie, de parcă trebuia să 
decidă pe ce drum s-o ia. 

— Oamenii mor deja pentru asta. Pentru 
conştiinţă şi conştienţă. Pentru şansa de a găsi o 
breşă în zid, o uşă apărută de nicăieri, pentru că 
deja ne-am împins într-un colț al morții. Spune- 
mi, Don, l-ai citit pe Sartre? 

— Spune-mi, Nils, eviți să-mi răspunzi la 
întrebare? 

— Ba deloc. Ai puţină răbdare. Conştiinţa 
umană individuală, spunea Sartre, e un fel de 
ruptură în pânza lumii fizice. Un tip special de 
neant. 

— Parcă la asta se presupune că lucrează 
Tetragrammatonul. 

— Într-adevăr. Un lucru pe care se concentrează 
Tetragrammatonul clar, după părerea mea, e 
încercarea de a externaliza conştiinţa în aşa fel 
încât „breşa în conştiinţă” să coincidă cu ceea ce 
fizicienii numesc singularitate - una mult mai 
uşor de generat, de controlat şi de manipulat 


decât fizicienii înşişi. 

Don făcu un semn afirmativ cu capul. Oricum, 
ajunsese şi el la o concluzie similară. 

— Dar tot Sartre spunea că ființele umane 
încearcă să transceandă neantul, devenind 
Dumnezeu... continuă Barakian. 

— Deci numele de cod fantezist 
Tetragrammaton nu e chiar atât de ridicol, la 
urma urmei. 

— Ca numele lui Dumnezeu? Nici măcar 
susținătorii Tetragrammatonului nu susțin că 
lucrează la transformarea ființelor umane în 
Dumnezeu. Ar fi de acord cu Sartre că pasiunea 
umană pentru transcendenţa divină este inutilă, 
pentru că e pasiune de a deveni ceea ce nu 
putem fi. Întrucât nu noi ne-am creat, nu putem 
fi responsabili pentru responsabilitățile noastre. 
Numai Dumnezeu este, spune Sartre. Aşadar 
există întotdeauna un gol de informații între ce 
anume intră în „responsabilitatea noastră” şi ce 
nu. În acel gol speră ei să găsească loc pentru a 
crea îngeri mai buni, printr-o transcendenţă 
„transumană” mediată tehnologic. 

— Hmm, făcu Don, înclinând uşor din cap. În 
sistemele complexe întotdeauna lipsesc 
informații. Analizând orice sistem, de obicei 
ajungi până la un punct înainte de a rotunji 
cifrele şi de a declara că restul nu contează. 

— Da, dar tocmai din informaţiile lipsă, din 
nimicuri apar surprizele. Surprizele, 


manifestările divine, erupțiile neaşteptatului în 
previzibil... Apar ca rezultat al efectelor 
multiplicatoare. Deci, deşi Sartre numeşte 
conştiinţa umană neant, eu cred că tocmai 
imperfecțiunea noastră „nesemnificativă” face 
posibilă conştiinţa. 

Don observă că tehnicienii terminaseră lucrul la 
unitatea virtuală şi stăteau pe loc, de parcă 
aşteptau ceva. Îi creau senzaţia de nerăbdare. 
— Dar care-i legătura cu activitatea lui Kwok şi 
cu ceea ce se presupune că trebuie să aflu eu 
despre rămăşiţele lui? 

— Dacă am fi ştiut, zâmbi Barakian, n-ar fi 
trebuit să te angajăm, nu? Pasiunea lui Kwok 
pentru metafizicienii memoriei din secolul al XVI- 
lea şi teoria cuantică actuală sugerează o 
suprapunere la care altfel nu ne-am fi aşteptat. 
— Suprapunere? 

— Îţi arăt imediat. Barakian intră în unitatea 
virtuală şi porni microfoanele şi camerele. Le 
făcu semn din cap tehnicienilor, care se 
apropiară iute de stațiile lor. Mâinile le zburau pe 
tastaturi. Ca răspuns la cuvintele lui Barakian şi 
la gesturile lui de dirijor al unei orchestre 
invizibile, imaginile de pe ecran se derulau şi se 
schimbau. Apărură transcrieri din limbi moarte 
şi diagrame antice complexe, detectări de 
particule în camere cu ceață, apoi tipare de 
lumini şi umbre. Constelaţiile distinse printre 
stelele aşezate la întâmplare deveneau 


instantanee şi suprainstantanee ale unor 
universuri şi multiversuri. 

— Din cercetările noastre, spuse Barakian, ştim 
că Giordano Bruno a fost primul om care a 
avansat ideea lumilor infinite în spaţiul infinit. A 
văzut constelaţiile pe cerul nopţii ca umbre 
luminoase ale Ideilor. Fizicienii universurilor 
multiple, care cred şi ei în lumile infinite, pretind 
că un „univers paralel” nu e altceva decât „o 
constelație de particule” care nu interacționează 
cu propria noastră „constelație de particule” sau 
„univers”, aşa cum liniile paralele nu se 
intersectează. 

— Şi Bruno şi ei folosesc cuvântul „constelaţie”? 
Slabă ipoteză de care să te agăţi. 

— Asta nu-i tot, spuse Barakian, mişcând din 
mâini astfel încât cuvintele lui să apară în timp 
real ca explicaţii pe ecran. Gândeşte-te la 
cuvântul „constelație” deci. Ce este o limbă, dacă 
nu o „constelație de particule” — litere, cuvinte, 
sintagme? Aşa cum fiecare cuvânt din fiecare 
limbă are o structură cu totul diferită de celelalte 
cuvinte, tot aşa, fiecare univers are o structură 
proprie, diferită de a celorlalte universuri, spun 
teoreticienii. 

— Stai puțin, care teoreticieni? Adepții 
universurilor multiple sau cei ai spaţiului 
material? Şi care e diferența? 

— Adepții  universurilor multiple cred că 
realitatea virtuală a computerului cosmic are 


capacitatea de a acoperi fizic fiecare univers 
posibil, dar numai pe cele fizic posibile. 
Teoreticienii spaţiului material cred într-un 
generator de realitate virtuală al cărui repertoriu 
include toate universurile posibile, logice şi fizice. 
În spaţiul material, totul este posibil, iar tot ce 
este posibil este real. Multiversul este o 
submulțime incredibil de vastă, şi totuşi mai 
mică - sistemul tuturor constelaţiilor de 
particule posibile, în care fiecare constelație are 
o cu totul altă alcătuire decât celelalte. 

— Asta e un mare nimic, spuse, Don, abia 
reținându-şi zâmbetul. 

— Fără îndoială. Dar mi-a permis să-l rescriu pe 
Sartre ca să cred în ideea de conştiinţă ca un fel 
special de nimic: acel nimic sacru din care se 
nasc toate, dacă vrei. 

— Atunci e la fel de logic să consideri realitatea 
fizică drept o spărtură în conştiinţă, cum e logic 
să consideri conştiinţa drept o spărtură în 
realitatea fizică, trase Don concluzia, la început 
ironic, apoi tot mai serios. 

— N-am privit lucrurile aşa niciodată, spuse 
Barakian, meditând. Mişcându-şi mâinile prin 
spațiul de control - un vrăjitor bătrân 
supraveghind ucenicii la lucru - zâmbi larg, de 
fericire. Ştiam eu că eşti potrivit pentru slujba 
asta! Vezi, riscul anihilării absolute aproape că 
merită. Şi nu pentru superarma informaţională 
căutată de guvern sau de corporaţii. Nici pentru 


singularitatea Tetragrammatonului în țesătura 
spațio-temporală. 

— Atunci, pentru ce? Întrebă Don, mai 
nerăbdător decât se aştepta. 

Barakian gesticulă din nou. Pe ecrane apăru un 
set de trei imagini cu palatele şi teatrele 
memoriei. Cea mai mare era etichetată Teatrul 
memoriei al lui Giulio Camillo; în dreapta ei se afla 
Sferele universului ale lui Publicius ca sistem de 
memorie, iar în stânga, Sistemul memoriei al lui 
Giordano Bruno, ca o serie de roţi cabalistice în 
alte roți. Barakian suprapuse peste ele 
ideograme chinezeşti netraduse. 

— Gândeşte-te. Poate că Jaron Kwok încerca să 
realizeze ceva diferit. Un alt fel de spărtură în zid. 
Prin confruntarea  transculturală dintre 
mnemonica occidentală şi ideogramele 
chinezeşti. Dintre imaginaţia iconografică şi 
imaginația ideografică. 

Privindu-l pe Barakian, Don se miră cât de 
acaparat părea de aceste idei. Arăta ca un savant 
nebun, poate mai mult nebun decât savant. 

— O speculație interesantă, îl întrebă, dar ce te 
face s-o crezi? 

Bătrânul rulă imagini ale tabloului lui Dossi aşa 
cum apărea în holotransmisie, apoi le lăsă să se 
metamorfozeze. 

— Mai întâi vedem explicaţia cel mai uşor de 
recuperat: „Ascunde catastrofa în văzul lumii”. 
Pe urmă, mergem mai în profunzime. Pe măsură 


ce algoritmii de prelucrare a imaginii rulau în 
continuare numere, câteva simboluri 
steganografice, până atunci disimulate de 
calcule, apărură în colțurile imaginii de 
ansamblu, cu un text glific în partea de sus. 
Don se uita şi încuviința, deşi nu avea cum să 
citească tot textul strălucitor care se derula, un 
şir de litere ascunse pe un inel magic. 

— Ar trebui să recunoşti simbolul din colțul din 
stânga sus.  Barakian  selectă secțiunea 
tabloului. 

— Pi, spuse Don. 

— Da. Raportul dintre circumferința şi 
diametrul cercului - un număr transcendental. 
A şaisprezecea literă din alfabetul grec, dar de 
origine feniciană şi înrudită cu iudaicul pe. 
Simbolul din dreapta sus e alef, prima literă din 
alfabetul iudaic. În cabală, reprezintă infinitatea 
şi caracterul unitar al lui Dumnezeu. E şi 
simbolul pe care matematicianul Georg Cantor l- 
a atribuit infinităților lui sau numerelor 
cardinale transfinite. Simbolul din dreapta jos 
este ideograma chinezească yao, pe care 
mnemotehnicianul şi misionarul iezuit în China 
Matteo Ricci a împărțţit-o în aşa fel încât să poată 
fi tradusă şi ca „necesitate”, şi ca „o femeie din 
vest, o huihui adeptă a religiei occidentale”. 
Textul de sus, din centru, care însoţeşte 
explicația în engleză de mai jos este cuvântul 
acadian babilu, „poarta lui Dumnezeu”, de unde 


provine numele Babel. 

— Ca în Turnul Babel? 

— Da. 

— Interesant, observă Don. Încercă să-şi reducă 
entuziasmul. Ştii care-i legătura dintre ele? 

— Nu exact. Nici corespondența cu imaginea 
Sălii Memoriale Sun Yat-sen ca palat al 
memoriei. Dar avem câteva teorii. 

— Şi? 

— După părerea noastră, ele sugerează ce 
anume urmărea Kwok. Nu să fie cap de listă în 
războiul informațional. Nu  transcendența 
verticală a Turnului Babei. Nu spărtura în 
puterea divină a Tetragrammatonului. 

— Atunci, ce? Întrebă Don. Îşi dădu seama că 
ăsta era modul în care Barakian îşi punea ordine 
în gânduri, dar tot îi venea greu să-şi mascheze 
nerăbdarea. 

— Cred că Kwok încerca să facă posibil un 
amalgam transcultural. O himeră hiperculturală 
capabilă să contacteze „mintea măreață”, 
„puterea arhetipală” sau „energia 
supraconştientă” - cum vrei tu să-i spui — şi să 
refacă ce s-a pierdut la Babei. 

Don cercetă cu privirea ecranele şi proiecţiile din 
fața lor, dar nu văzu nimic care să semene cu o 
„himeră culturală”. 

— Asta cum se potriveşte cu imaginile la care ne 
uităm? 

— Noi credem că de fapt ne uităm la „Poarta lui 


Dumnezeu”, sau cel puţin o parte din cheia cu 
care aceasta se deschide. Ascultând ce ai spus 
despre spărturi, minte şi realități, mi-a trecut 
acum prin minte că Poarta lui Dumnezeu se 
referă la un fel de trapă. 

— Ce vrei să spui? 

— Unii teoreticieni, extinzând munca lui 
Einstein, cred că materia poate fi „degradată” în 
energie mult mai repede decât poate fi energia 
transformată în materie. Există o întrerupere a 
simetriei. În termeni de teoria informației, este 
ceva analog cu o funcție asimetrică sau 
„unidirecțională”. 

— Bine, înțeleg analogia. 

— Pentru ei, continuă Barakian cu mâinile în 
permanentă mişcare, materia şi energia sunt 
puncte de referință într-un spectru 
informațional. Spectrul acesta include conştiinţa 
ca un tip de informaţie mai complex decât 
materia sau energia. Conştiința poate fi 
„degradată” în materie şi energie mult mai repede 
decât pot fi materia şi energia transformate în 
conştiinţă. Altă funcție unidirecțională. 

— Şi trapa...? Se aventură Don. 

— Dacă  incluzi o trapă într-o funcţie 
unidirecțională, există o informație secretă. O 
cheie particulară care permite, poate chiar uşor 
inversarea operării  unidirecționale. Dacă 
universul nostru e o criptogramă vastă, atunci 
poate că trapa Porții lui Dumnezeu permite 


inversarea acelor operații unidirecţionale care ne 
determină să urmăm o anumită direcție a 
timpului. Poate că permite un fel de 
transcendenţă orizontală, o transpunere în alte 
universuri. Călătoria prin timp şi spaţiu, prin 
alte timpuri şi spaţii — asta ar fi ceva cu adevărat 
folositor. 

— Sună a metafizică, remarcă Don, scuturând 
din cap, cu gândul la uşi care erau chei şi chei 
care erau uşi. 

— N-am întâlnit niciodată un gen de fizică să 
nu-mi fie pe plac, spuse Barakian şi-i făcu cu 
ochiul, prietenos, dar şiret în acelaşi timp, Will 
Rogers şi Groucho Marx într-un singur om. Sună 
a metafizică pentru că este metafizică. Fizica şi 
metafizica se întrepătrund într-o altă 
complementaritate. 

Don se încruntă. Barakian folosea termenul 
„intrepătruns” în sens prea metafizic pentru el. 
— Dar nu lipseşte ceva? Îl întrebă, privind un 
gol în tiparul care se forma. N-ar trebui să fie un 
simbol şi în al patrulea colț, cel din stânga, jos? 
— A, datele lipsă? Da, foarte probabil. Dar n-ai 
spus chiar tu că de acolo vin surprizele? 

— Unul dintre noi a spus-o, fără îndoială. 

— Păi, atunci - Barakian îl bătu prieteneşte pe 
umăr - surpriză! E treaba ta să afli 
imperfecțiunea  „nesemnificativă” trecută cu 
vederea de alții. Să găseşti piatra refuzată de 
constructori. Să descoperi acele manifestări nu 


tocmai complet nesemnificative care ne vor da 
răspunsurile căutate. 

Agitat, Don se aşeză şi luă una dintre cărțile 
vechi luate de  Barakian din biblioteca 
Huntington. 

— Uite ce e, la urma urmei, nu sunt decât un 
programator, protestă el. În zilele mele mai bune 
mă pricep destul de bine şi la matematică. Dar 
nu sunt metafizician. Dacă vrei revelații divine, 
angajează un preot. 

Bătrânul zâmbi, oprind sistemul virtual şi 
recuperându-şi pălăria înainte de a cobori. 

— Un om înțelept a spus odată că religiile sunt 
sisteme de gândire care conţin afirmații 
nedemonstrabile, deci implică un element de 
credință. Ceea ce Godel i-a învățat pe 
matematicieni e că matematica nu e doar o 
religie, ci singura religie care poate demonstra că 
nu e demonstrabilă. Nu există preoţie mai 
„nobilă”. 

Don lăsă cartea şi se uită cu un aer ursuz la 
ecranele pe care defila mut provocarea care-l 
aştepta. 

— Cred că e valabil în matematică, spuse el, 
faptul că credința nu e necesară ca să crezi că 
există locuri în matematică pentru care ai nevoie 
de credinţă. 

— Donald, inițial ai crezut că locul ăsta e un 
adăpost antinuclear, dar poate că ar trebui să-l 
priveşti ca pe un templu, un laborator sau un 


studio virtual. Mai presus de toate, e refugiul 
tău. O să găseşti mâncare în bucătărie. Lângă 
camera cu bateria de rezervă ţi-am pregătit un 
loc de dormit, foarte confortabil. Dar, la fel ca un 
pustnic în chilia lui, o să fii singur în cea mai 
mare parte a timpului. Crezi că te vei descurca? 

Don căzu pe gânduri. Câtă vreme nu i se cerea 
să se tundă ca un călugăr, nu era rău deloc. 
Niciodată nu fusese el prea sociabil în lumea 
adevărată. 

— Da, cred că da. 

— În regulă. Barakian îşi puse pălăria pe cap. 
Acestea fiind zise, o să-mi iau rămas-bun. 

Don se uită din nou la cărți şi-l străfulgeră un 
gând. 

— Stai puţin. Cum rămâne cu savanții care s-ar 
putea duce să caute cărțile în biblioteca aceea 
din sud? 

— În cazul în care ştiu că ele există, îi răspunse 
Barakian privind înapoi peste umăr, li se va 
spune că au fost date la refăcut, deci nu sunt 
disponibile momentan. Un inconvenient 
temporar. O imperfecţiune trecătoare şi 
nesemnificativă, am putea spune. Şi va rămâne 
aşa până când nu vei mai avea nevoie de ele, apoi 
vor fi înapoiate. Linişteşte-te. Am rezolvat deja 
problema. S-au făcut toate aranjamentele -— 
pentru tine şi pentru restul lumii. Tu 
Concentrează-te pe munca ta. 

— Nu te deranjează dacă o să încerc să descopăr 


unde se află chilia mea, nu? 

— Deloc, râse Barakian. Nu vei avea mult de 
căutat. La urma urmei, ţi-am dat destule indicii. 
Deranjează universul — şi pe mine — de câte ori e 
necesar. 

Barakian îl salută cu mâna la pălărie şi plecă. 
Don cercetă cu privirea noua lui... ce? Locuinţă? 
Sanctuar? Chilie? Fortăreață? 

Închisoare? 

În faţa lui, cinci tehnicieni a căror activitate era 
comandată de la distanță aşteptau indicații. 
Distrat, Don îşi scărpină părul albastru şi trase 
un X în cel de-ai patrulea colț al tabloului lui 
Dossi. Îl considera un simbol al necunoscutului, 
dar se potrivea surprinzător de bine acolo. 

— OK, băieţi, rosti el, în cele din urmă. 
Seriozitatea îndatoririi îl apăsa greu pe umeri, 
dar nu se putea scutura de povară. Hai să 
aruncăm nişte imagini pe pereţii acestei peşteri. 

SPRE ORTOGONAL 
Kowloon 

— La naiba, la naiba, la naiba! 

Mei-lin Lu ieşi repede din laboratorul ei cu o 
cutie de protecţie sub braţ. Biata Patsy! Probabil 
crede că mi-am pierdut minţile ieşind aşa, ca din 
puşcă. Ei, bine, va trebui să se descurce. Şi dacă 
cineva se putea descurca, atunci ea era aceea. 
Patsy Hon era cel mai bun tehnician cu care 
lucrase ea vreodată. 


Pe de altă parte, toate lucrurile o luau razna. 
Dar era numai vina ei. În ciuda celor sugerate lui 
Ben Cho, nu crezuse că i se vor adeveri 
bănuielile, şi încă atât de repede. N-ar fi crezut, 
dar presupunerile ei se dovediseră fondate. 

— Complexul Cassandra, mormăi pentru sine în 
timp ce străbătea coridorul. Blestemul profeților, 
futuriştilor, scriitorilor de texte  ştiințifico- 
fantastice - şi acum al ei. În mit, profeţiile 
Cassandrei erau invariabil corecte dar, la fel de 
invariabil, nimeni nu credea în ele. Deci corecte 
pentru că nu erau crezute. Profeţiile ei se 
adevereau numai în cazul celor care nu credeau 
în ele. 

Dar Cassandra? Dacă ea credea în profeţiile 
despre propria ei viață, atunci ele nu se 
adevereau. Dacă nu le credea, se adevereau. 

Mulţumesc pentru atenţionare, Cass. Bineînţeles, 
am ignorat-o. 

Apăsă butonul metalic al liftului. Aşteptând, îşi 
spuse că, la urma urmei, nu era decât ADN 
obişnuit, în proba de sânge recoltată de la Ben 
Cho. Ham limitării acțiunii enzimatice se 
potrivea în grad ridicat. Atât electroforeza cu gel 
de agaroză, cât şi cea cu gel poliacrilamidic, cu 
bromură de etidiu şi markeri radioactivi a 
condus la rezultate care se potriveau atât cât 
permiteau testele. Ratele de hibridizare şi 
omologia erau şi ele foarte ridicate. Tiparele 
NVTR erau identice. 


Poate că Jaron Kwok şi Ben Cho au amprente 
dermatoglifice diferite, dar amprentele lor ADN se 
potriveau exact. O demonstrau, odată pentru 
totdeauna, genele lor. Erau gemeni identici din 
mame diferite, sau „rase” diferite, aşa cum 
bănuise ea. 

Uşile se deschiseră şi ea intră în lift. 

Ar fi fost mai înţelept dacă s-ar fi oprit după ce 
a demonstrat legătura. Dar nu, a mers mai 
departe, mânată de un impuls nebunesc - 
intuiție? Curiozitate ştiinţifică? 

— Şi a testat proba de sânge a lui Cho. Nu 
numai pentru ADN, dar şi pe o mostră 
necontaminată din rămăşiţele 
bionanotehnologice pe care le mai avea. 

leşind din lift, se îndreptă spre uşile din spate 
ale secției de poliție. Mulțumi tuturor zeilor din 
toate religiile pe care şi le aminti că avusese 
inspirația să testeze cenuşa lui Kwok şi sângele 
lui Cho în condiţii de securitate maximă. Mai ales 
după ce a văzut cum interacționează mostra lui 
Cho cu resturile bionanotehnologice. 

Nu-şi putea scoate această interacțiune din 
minte. Sub influența probelor de sânge 
anterioare, cenuşa bionanotehnologică 
comunicase cu ea însăşi şi se multiplicase. Dar 
prin interacțiunea cu sângele lui Cho, construise 
lucruri. Somatidele, bacteriile purtate în sânge, 
structurile adăpostite de eritrocite — toate aceste 
organisme  endobiotice îşi schimbau forma, 


pleomorfice, sub influența sa. Expuse la sângele 
lui Cho, rămăşiţele  bionanotehnologice 
suferiseră o schimbare ortogonală, ca şi cum 
comportamentul lor ar fi dobândit o nouă 
dimensiune, o axă z, pe lângă axele x şi y, 
neexplicată şi improbabilă. 

Ţinând strâns sub braț cutia cu entități 
misterioase, Mei-lin simţi că şi ea îşi schimbase 
forma: trecuse de la Cassandra la Pandora. Se 
întrebă dacă în cutie nu se aflau paraziți sau 
germeni atât de puternici, încât în comparație cu 
ele, nenorocirile din cutia Pandorei să fie doar 
nişte răceli banale. 

Mei-lin intră în parcare, spre maşina de 
patrulare fără însemne, cu bara de lumini în 
bord şi sirenele ascunse. Deschise portiera şi se 
urcă la volan, conştientă că încalcă procedurile 
încă o dată, aruncându-se fără partener în 
braţele pericolului. 

Aşeză cutia cu grijă pe locul de lângă ea şi o fixă 
cu centura de siguranță. Oare intenţionase 
Jaron Kwok să lase în urmă moştenirea unui 
dezastru ascuns în cenuşa lui? Nu avea sens. 
Dacă nu voia decât să se răzbune pe o lume 
indiferentă, de ce să creeze un mecanism atât de 
complicat? Mai ales că mecanismul respectiv 
avea nevoie de un „declanşator” - Ben Cho. Din 
câte îşi dădea seama, lui Kwok nici nu-i trecuse 
prin cap cine va fi declanşatorul. 

lar dacă moştenirea lăsată omenirii de Kwok nu 


era o bombă biotronică, atunci ce erau 
organismele acelea minuscule din cutie? Şi ce 
urmăreau? 

Privind prin parbriz fără să vadă nimic, Mei-lin 
ştia că trebuie să dea de Ben cât de repede 
posibil. Să descopere ce ştie şi ce nu ştie. În 
ciuda contextului nefavorabil, era tot mai sigură 
că Ben era într-adevăr declanşatorul nebănuitor. 
Dacă Kwok nu avea alți frați gemeni de care ea 
nu ştia, Ben Cho era singura lui rezervă, 
singurul sistem viu cu cheia ADN necesară 
pentru a completa ceea ce începuse el, orice ar fi 
fost acest lucru. 

Asta însemna nu numai că Ben putea fi 
periculos, ci şi că putea fi în mare pericol. Dacă 
celelalte două grupări ar şti ce ştie ea despre el, 
n-ar ezita să-l ia prizonier. Poate că erau deja pe 
urmele lui. 

Gândul acesta era cel mai important din mintea 
ei în timp ce forma numărul de contact primit de 
la Ben. Undeva în Sha Tin răspunse o voce de 
femeie pe care o recunoscu fără probleme. 

— Agent Adjoumani, sunt detectivul Lu. Trebuie 
să vorbesc cu Ben Cho. E acolo? 

— Mă tem că nu, detectiv Lu, o informă 
Adjoumani pe un ton destul de iritat. 

— Nu eşti împreună cu el? Întrebă Mei-lin 
surprinsă. 

— Am primit alte ordine, continuă Adjoumani, 
şi mai iritată. De ce nu-i laşi un mesaj? 


— Nu pot. Trebuie să mă întâlnesc cu el 
personal. 

— Imposibil. A ieşit acum o oră şi jumătate. 

— Ştii unde s-a dus? 

— Nu am libertatea de a dezvălui acest lucru. 
— Uite ce e, DeSondra, aş vrea să intru şi eu în 
jocul tău, dar nu avem timp de aşa ceva. Am 
motive să cred că Ben e în pericol. 

Mei-lin aproape că auzi schimbarea de atitudine 
a lui Adjoumani. 

— Ce fel de pericol? 

— O să-ţi spun personal, dar numai după ce-mi 
spui tu unde s-a dus, răspunse Mei-lin după o 
clipă, neştiind câtă încredere să aibă în femeie. 
Când nu primi răspuns imediat, continuă: Dacă 
e pe aproape, ai şanse să ajungi la el înaintea 
mea. Spune-mi unde s-a dus şi ne întâlnim 
acolo. O să-ţi explic tot ce ştiu. 

— Şi dacă îl găsesc eu prima? 

— Nu-l scăpa din ochi până când ajung eu 
acolo. 

Mei-lin auzi cu surprindere un oftat. Încercă se 
descifreze senzațiile mascate de el — frustrare, 
stânjeneală - dar nu reuşi. 

— S-a dus într-un loc numit Templul celor zece 
mii de frumuseți. 

— Vrei să spui al celor zece mii de Buddha, nu? 

— Nu. Vreau să spun cele zece mii de frumuseți. 
E un club feminin. A spus că se duce să 
urmărească o pistă, deşi mă îndoiesc că le 


urmăreşte cu capul. 

Studiind harta de pe telefon ca să localizeze 
Templul celor zece mii de frumuseți, Mei-lin 
încercă să proceseze informațiile. Cho nu părea 
genul care să urce pe scenă într-un club feminin, 
dar, cine ştie? Şirul gândurilor i se întrerupse 
când Adjoumani reacționă mai rapid decât ea. 
Ataşatul FBI îi dictă adresa înainte ca aceasta să- 
i apară pe ecran, însoțită de indicații. 

Cunoştea zona. Familia criminală Cheng avea 
legături puternice acolo, fapt care făcea din 
Templul celor zece mii de frumuseți o filială 
recentă a cluburilor feminine mai vechi — şi foarte 
scumpe - din Tsim Sha Tsui East şi Wan Chai. 
— Ne vedem acolo, spuse Mei-lin şi porni 
maşina. 

— Am plecat, detectiv Lu, rosti Adjoumani şi 
întrerupse convorbirea. 

leşind din parcare, Lu aprinse bara de lumini şi 
porni sirena. Solicită întăriri la locul de întâlnire 
fixat, ca s-o ajute pe ea, dar şi pe Adjoumani, 
dacă ajungea înaintea ei. Spera ca, măcar de 
data asta, Guoanbu sau CIA să-l fileze pe Cho. 
În timp ce făcea slalom prin trafic, Mei-lin Lu se 
rugă la zeul ofițerilor de poliție care, întâmplător, 
era şi zeul gangsterilor. 

ÎN SUBTERANUL MALL-ULUI 
Sha Tin 
În pantaloni negri eleganţi, cămaşă de mătase 


albă şi jachetă gri, Ben Cho se plimba pe 
promenada mall-ului în aer liber, vechi şi sordid, 
în zona cu reputaţie mai îndoielnică din Sha Tin. 
În jurul lui rulau avalanşe de pseudoholoreclame 
mult prea frecvente, ecrane pop-up 
omniprezente cu senzori de mişcare şi tracker-e 
pentru ochi. Tehnologia înaltă făcea ca mall-ul să 
arate şi mai vechi şi mai murdar decât era. 

Reclamele erau tot mai frecvente acum, că se 
apropia Crăciunul. Încercând să le evite pe cele 
care se adresau cumpărătorilor, Ben se pomeni 
înghiontit de fanii curselor de cai, pe care nu-i 
putu ignora. Mulțimea tocmai încheiase seara de 
miercuri la pistă şi mergea să-şi bea câştigul sau 
să-şi înece necazul în băutură. 

Frenezia iubitorilor de cai îl dezorientă. Trecu 
prin fața unui parc tematic, Lumea lui Snoopy, 
citind panourile cu reguli de conduită scrise în 
engleză şi chineză. Snoopy, Woodstock, Charlie 
Brown, Lucy, Sally, Linus, Schroeder, 
Peppermint Patty, alte personaje pe care nu ştia 
cum le cheamă, din diverse perioade ale benzii 
desenate Peanuts — toate rezistaseră, fără patină, 
intemperiilor care afectaseră blocurile de beton 
cu multe etaje din spatele parcului şi ai mall- 
ului. 

La o examinare mai atentă, văzu că personajele 
Peanuts erau ciuntite şi şterse. Zecile de statuete 
şi statui solitare îi amintiră de miile de figuri din 
Templul celor o zece mii de Buddha. 


Bodhisattva Brown, îşi zise, clătinând din cap. 
Gândindu-se la vizita la Templul celor o zece mii 
de Buddha, îşi aminti de Helen Sân şi de 
întâlnirea lui din această seară. Nu departe de 
templu văzuse magazine specializate care 
vindeau produse din hârtie care se ard în 
amintirea morților, bunuri de consum care se 
transformă în fum şi scrum, pentru ca esența lor 
să ajungă pe tărâmul vieții de după moarte şi să 
înfrumusețeze traiul strămoşilor plecați dintre 
noi. Nu erau însă aici numai bani de la Banca 
Iadului, în culori frumoase şi valori bizare, 
pentru ars, dar şi maşini şi case de hârtie, cărți 
de credit şi haine, orice obiect de pe lume care 
poate fi trecut prin foc. 

Fum. Şi oglinzi. 

Acesta era celălalt aspect al misticismului 
chinez pe care Jaron îl comenta în notițele sale — 
şamanismul manciurian, în special panaptu, 
oglinda prin care şamanul vede sufletele 
morților, găseşte spiritele bune, le alungă pe cele 
rele şi cu care călătoreşte pe alte tărâmuri. Din 
moment ce Jaron se arătase atât de captivat de 
căutările sufleteşti, Ben se întrebă dacă vizitase 
Hong Kong-ul în timpul Festivalului Stafiei 
Flămânde. Oare experiența aceea să-i fi 
determinat ideea din holotransmisie, că lumea 
este o simulare? 

Ben continuă să meargă, simțind un val de 
oboseală. Singur pentru moment, se opri în fața 


unei pseudoholoreclame la Krelltek Limited. 
Reclama îl prezenta pe preşedintele John F. 
Kennedy în mărime naturală, tridimensional, 
arătând ca nou, în ciuda tragicului eveniment 
din Dallas. „Nu vă întrebaţi ce poate face 
tehnologia pentru voi, ci ce puteți face voi pentru 
tehnologie”, ordona ciborgul Kennedy de metal. 
Oare investigația lui Ben a trecut de punctul 
critic sau a luat-o razna? Era foarte greu de spus. 
Încerca mereu să-şi amintească momente din 
vremea când el şi Kwok, studenţi, împărțeau 
aceeaşi cameră. Discutaseră până noaptea 
târziu, bând sau luând droguri şi legale, şi 
ilegale. De fapt, singurele amintiri complete erau 
acele stări de conştiinţă alterată. 

Pe atunci, Jaron fuma pasionat marijuana 
cultivată la ferma unui prieten şi bea o băutură 
germană numită Jägermeister, care era şi 
medicament de tuse. Prea uşor îşi amintea faptul 
ăsta. Într-o asemenea aventură stimulată cu 
droguri şi Jăgermeister, făcuseră o excursie la 
fermă, ca să curețe acoperişul unui grajd care 
era folosit ca depozit unde se uscau plantele. 
Grajdul era înconjurat de stejari. În decursul 
anilor în care ferma avusese diverşi proprietari, 
pe acoperişul înclinat de tinichea galvanizată se 
acumulase o masă de frunze şi resturi vegetale. 
Era gata să se prăbuşească sub greutatea lor. 
Marginile erau din metal slab, fără grinzi de 
susținere, aşa că o scară le-ar fi îndoit. 


După ce examinase situația, Jaron se aplecase, 
îşi împreunase degetele şi făcuse un cerc cu 
braţele. 

— Hai, îi spusese el lui Ben, pune piciorul aici 
şi te arunc din lateral. 

Ben fusese suficient de beat ca să-l asculte. 
Ajutat de Jaron, reuşise să se caţere pe acoperiş, 
sau mai degrabă pe covorul de resturi vegetale 
gros de peste zece centimetri. Clătindu-se, îşi 
spusese că acoperişul e cam fragil, dar îl poate 
susține. Jaron îi dăduse o greblă mare. 
Curăţase grajdul de frunze uscate, împărțindu- 
le în grămăjoare mai mici, pe care le arunca jos, 
formând movile. Când terminase treaba, 
devenise suficient de treaz ca să se teamă să nu- 
şi rupă un picior la coborâre. 

Ben scutură din cap şi râse cu colţul gurii. În 
afară de aventura pe acoperiş, îşi amintea că 
Jaron era un tânăr mult mai inteligent şi mai 
dotat decât altul de vârsta lui. În anul al doilea, 
se îndrăgostise atât de tare de ideea lui Oscar 
Wilde conform căreia „Toţi am căzut în canal, dar 
unii privesc la stele”, încât îşi spunea 
„astronomul din canal”. Îi plăceau la nebunie 
sporturile pe echipe şi jocul de cărți, dar în 
acelaşi timp era un caracter extrem de 
supărăcios. Era omul care spunea despre familia 
lui că „nu am fost destul de strălucitori ca să 
aparținem clasei muncitoare.” 

Poate că şi despre familia lui s-ar putea spune 


ceva asemănător, reflectă Ben. Dacă o anumită 
Autoritate îi manipulase pe Jaron şi pe el înainte 
de faza lor intrauterină, atunci de ce nu s-a 
îngrijit ca ei să crească în condiții mai bune? 
Dacă exista, Autoritatea nu părea interesată de 
asemenea chestiuni minore. 

În fața lui ţâşni o pseudoholoreclamă, Venus pe 
o jumătate de scoică, vânzând perle pentru un 
magazin de bijuterii: „Nu trebuie să fii scoică 
pentru ca lumea să devină perla din palma ta”, 
spunea zeița seducătoare. 

Ocolind reclama, Ben ar fi vrut să ştie de ce nu 
ajunsese şi el la fel de supărat ca Jaron. Kwok îşi 
purtase propriile poveri. I se plânsese de multe 
ori că părinții lui erau „drăguți, dar ignoranți”, 
iar mama lui nervoasă până la nevroză, dar erau 
funcționari pricepuţi, cu aspirații nobile, care-l 
botezaseră Jaron, după un virtualist timpuriu. 
Totuşi, bunica tehnofobă şi amatoare de 
echivocuri îi pronunța întotdeauna numele 
Jiren, cuvântul chinezesc pentru „om al 
paradoxurilor”. 

„Nitrofonie”, rosti o tânără dansând într-o 
reclamă 3-D. Se adresă cu glas tare unui cuplu 
care, trecând prin dreapta lui Ben, activase 
senzorii de mişcare. Din punctul de vedere al lui 
Ben, imaginea era puţin distorsionată. „Cel mai 
bun companion la petreceri. Dacă tu eşti gata să 
pleci, creierul tău ţi-o ia pe urme!” 

Omul paradoxurilor. Pionierul virtualului. Poate 


că ambele versiuni ale numelui se potrivesc. Încă 
de pe atunci, Jaron voia să renunțe la dubla 
specializare în fizică şi elecrotehnică şi să treacă 
la istoria europeană. Îl călcau pe nervi „domnii 
intelectuali albi” pe care-i cunoscuse şi care 
credeau că  asiaticii excelează numai în 
matematică şi ştiinţe fizice. 

— Am un caracter prea integru ca să devin 
obsedat să fac bani, spunea el, pe un ton prea 
îngâmfat pentru gustul lui Ben. 

„Ceea ce a fost mai demult politică a devenit 
acum modă”, declara reclama unui croitor pe un 
ecran. Imaginea se schimba de la funcţionari în 
jachete tip Mao la fotomodele pe pasarele, în 
haine foarte asemănătoare. 

Ben se gândi la persistența în politică a lui 
Jaron. Mai vorbise despre asta cu Cherise, 
despre articolele pe care tânărul şi „radicalul” 
Jaron le scrisese pentru ziarul studenţesc sub 
pseudonimul Kwok X. 

Probabil că agenţiile de securitate națională i-au 
trecut cu vederea scăpările din tinerețe. lar el 
trebuie să fi stat foarte rău financiar, ca să 
lucreze pentru NSA. Trebuie să fi suferit o mare 
lovitură când, după ce şi-a lua doctoratul, a fost 
obligat să facă față ideii că profesiunea pentru 
care se pregătise nu voia să-l accepte printre 
specialiştii ei. lar când soţia lui blondă s-a 
acomodat uşor cu rolul ei de profesoară de 
literatură chineză şi comparată, asta sigur a pus 


sare pe rană. 

„N-a fost deloc plăcut/Când lisus în cuie-a fost 
bătut”, cânta un panou la nivelul ochilor pentru 
Interstellar Road Songs, ultimul hit al unei trupe 
creştine de punktronică. 

Totuşi, Jaron persistase încăpățânat, răbdător, 
chiar şi după ce i se ruinaseră speranţele unei 
funcţii superioare. Era o persistenţă născută din 
speranţă sau din ambiţie? Indiferent de originea 
ei, l-a ajutat să obțină documentele Forrest, 
notele şi actele codificate pe care CIA le-a dat 
NSA cu întârziere. 

Ben se întrebă de ce ţinuse CIA pentru ea 
documentele Forrest atâtea zeci de ani. Era prea 
stânjenită să recunoască faptul că nu specialiştii 
ei nu erau în stare să descifreze materialul 
criptat? Sau fuseseră ele îndosariate şi uitate în 
hăţişul birocraţiei? 

Din însemnările lui Jaron reieşea clar că, odată 
materialele ajunse în mâna lui, el depistase şi 
studiase în amănunt celelalte lucrări ale lui 
Forrest, inclusiv pe cele ştiinţifice publicate ca 
profesor de studii asiatice, mai întâi la Duke, 
apoi la Johns Hopkins. Jaron refăcuse 
cronologia documentelor în urma cercetării 
pentru CIA, iar Ben îi era recunoscător pentru 
asta. 

Materialele sursă extrem de criptate au zăcut 
îngropate în Arhivele Imperiale Chineze peste trei 
sute de ani, până când au intrat pe mâinile lui 


Sun Yat-sen, la prăbuşirea dinastiei Qing. Tatăl 
lui Felix C. Forrest, Myron Forrest, fusese 
consilierul occidental al lui Sun, cel care 
strângea fonduri şi făcea contrabandă cu arme. 
În semn de recunoştinţă pentru serviciile aduse 
şi cunoscându-i pasiunea pentru enigme şi 
cifruri, bunul Sun i-a dat documentele din 
arhivă. Pe patul de moarte, Myron Forrest i le-a 
înmânat fiului său. Acesta, înainte de a muri, le- 
a trimis către CIA. Şi aşa au continuat ele să 
călătorească. 

Ben cobori un şir de trepte care-l conduseră de 
la mail la nivelul străzii. 

Notele lui Felix C. Forrest indicau că el nu 
descifrase niciodată complexul de algoritmi care 
ascundeau textele criptate. Însă în adnotările 
sale, Kwok susținea că scrierile sub pseudonim 
ale lui Forrest, în special povestirile lui ştiințifico- 
fantastice, furnizau „dovezi paradoxale” ale 
faptului că era familiarizat cu proiectele CIA, pe 
atunci secrete. Mai mult, „in prezentarea 
viitorului, fragmentată, dar plină de previziuni şi 
realism”, povestirile dovedeau - cel puţin pentru 
Jaron - că Forrest descifrase multe fragmente 
din textele cifrate. 

Între timp, Forrest a început să atragă atenţia 
asupra sa şi cu o a doua carieră. În 1964, un 
critic a scris despre opera sa că autorul ei nu e 
„doar un scriitor de ştiinţifico-fantastic. E un 
călător din viitor.” Se pare că Jaron a luat în 


serios comentariul glumeţ. Chiar şi aşa însă, ce 
legătură aveau povestirile cu textele cifrate? 

În orice caz, însemnările lui Jaron susțineau că 
Felix Forrest era primul care a pus în legătură 
sistemul de cifrare din vechile documente 
chinezeşti cu cifrurile iezuite de la sfârşitul 
secolului al XVI-lea şi începutul celui următor, 
ajunse în mâna chinezilor prin eforturile lui 
Matteo Ricci. Acesta s-a prosternat în fața 
tronului gol al împăratului Wan Li şi a făcut 
cadou conducătorului absent materialele despre 
mnemotehnică. 

Adnotări la adnotări la adnotări, îşi zise Ben. 
Comentarii care nasc metacomentarii care, la 
rândul lor, nasc meta-metacomentarii. 

Ben îşi întrerupse şirul gândurilor pentru a se 
uita la bileţelul de la Sân. Înclină din cap absent, 
apoi începu să străbată străzile din ce în ce mai 
întunecate care se unduiau pe sub mall şi Lumea 
lui Snoopy. Se cocoşă când mirosul de urină îi 
lovi nările. Viața seamănă cu explorarea unei 
peşteri... 

Dosarele de la Vatican despre Giordano Bruno, 
despre care se credea că se pierduseră cu patru 
secole în urmă, dat fiind că Bruno a fost ars pe 
rug, au fost cele care au demonstrat, cel puțin 
pentru Jaron, că Matteo Ricci şi iezuiții erau 
foarte familiarizați cu textele criptate ale lui 
Bruno, inspirate din cabală. 

Spre sfârşitul însemnărilor, Jaron sugera, 


incitant, că descoperise dovada esenţială pentru 
descifrarea complexului de algoritmi, în scrierile 
lui Shimon Ginsburg, un evreu german care a 
studiat cabala şi care a fugit de nazişti în China. 
Dar care era piesa aceea vitală şi unde anume o 
descoperise, Jaron Kwok nu preciza. Cu puţin 
înainte de a dispărea însă, Jaron petrecuse timp 
îndelungat în Sala Memorială Sun Yat-sen. 

Zgomot de mulțime şi ritmuri tehno răzbătură 
dintr-un bar. Ridică privirea şi văzu o amazoană 
în armură lângă un dispozitiv heraldic. Într-o 
latină îndoielnică, scrisă cu litere de neon, 
mottoul spunea: „Bellatrix non pugnat quia 
pulchra est - ea pulchra est quia pugnat”. La 
rândul lui, dispozitivul încadra o scenă de luptă 
în timp real, care tocmai începuse. Senzori de 
mişcare, fără îndoială. 

Judecând după imaginile de pe ecran - femei 
care se băteau cu picioarele şi cu pumnii - Ben 
bănui că Bellatrix era un club de lupte în stil 
Thai pentru femei. Se simți extrem de tentat să 
între. De când le văzuse pe mama şi pe mătuşa 
lui, două surori bătăuşe, lovindu-se cu pumnii, 
se  străduia să-şi ascundă satisfacția la 
asemenea spectacole. 

Dar păşi grăbit mai departe, atent la senzorii 
care înregistrau orice mişcare. În ciuda 
precauției, nu peste multă vreme se trezi în față 
cu o altă apariţie, diferită de restul, mai degrabă 
o viziune, o apariţie reală, decât o reclamă. Nu, 


nu era o holoproiecţie adevărată, nimeni n-ar fi 
dat bani pentru o unitate de proiecţie holografică 
reală, mai ales aici. 

— Date plus context egal informaţii, anunţă o 
femeie  maiestuoasă, un amestec de rase, 
îmbrăcată în alb, cu umerii acoperiţi de o mantie 
de pe care privea un ochi de Argus. Informaţii 
plus înțelegere egal cunoştinţe. Cunoştinţe plus 
compasiune egal înțelepciune. 

Femeia, cu nuanţe blonde şi roşcate în părul 
negru, se numea Sophia, cum indicau literele 
argintii cursive. Lui Ben îi amintea de Reyna, 
Cherise Lemoyne, Marilyn Lu,  DeSondra 
Adjoumani - toate întrepătrunse într-una. Atât 
de puternică era senzația, încât clipi şi clătină 
din cap. Când silueta pieri, păşi înapoi, 
încercând să reactiveze senzorul, dar Sophia nu 
mai apăru. 

Oftă şi porni mai departe. La capătul străzii 
următoare, vizavi, zări firma Templului celor zece 
mii de frumuseți. Literele drepte, din neon auriu, 
se înşirau cu mult gust, în comparație cu 
celelalte firme ale cluburilor de noapte. De un 
gust desăvârşit era şi anticamera de modă veche 
din spatele uşii cu gemuleţe de sticlă. O 
chinezoaică pricepută în a-şi masca vârsta, cu 
ten perfect, făcea onorurile de gazdă. 

Aşezată lângă o masă de scris cu capac rulant, 
recepţionera, dacă acesta era rolul ei, purta o 
haină neagră cu mâneci lungi, talie Empire şi 


decolteu curajos - stilul preferat de soacra lui 
Ben, pe care Reyna obişnuia să-l numească 
„haina perfectă”. În cazul femeii de la birou, 
ținuta îi punea în evidență sânii bine făcuți şi 
ascundea orice alte imperfecţiuni din ansamblul 
frumuseții ei. 

— Cu ce vă pot ajuta? 

Scoase  stânjenit bileţelul roz şifonat din 
buzunar. Se prezentă şi aşteptă liniştit să fie 
examinat. 

— Helen vă va aştepta în apartamentul Gehry, îi 
spuse ea, mişcând uşor capul. Luaţi liftul de la 
capătul coridorului până la etajul al treilea, apoi 
faceți la dreapta. 

Ben îi mulțumi, părăsi încăperea şi porni pe 
coridor. Numele fiecărui apartament era trecut în 
stânga sau în dreapta uşii, luminat din spate. 
Unele uşi erau închise, altele deschise, iar prin 
cele din urmă surprinse cu privirea crâmpeie din 
încăperi astfel decorate încât să amintească de 
locuri şi vremuri diverse. Femei seducătoare de 
diferite etnii, diverse tipuri de siluete, toate 
îmbrăcate adecvat momentului, vorbeau, luau 
masa sau dansau lent cu partenerii lor. Şi ei 
făceau parte din mai multe tipologii, dar 
majoritatea păreau înstăriți şi din înalta 
societate. Ben se întrebă ce valoare avea biletul 
roz primit de la Helen Sân. 

Liftul era gol. Nu se auzea decât clasicul fond 
muzical din difuzoarele ascunse. Când ieşi, făcu 


la dreapta şi începu să caute apartamentul 
Gehry. Îl găsi imediat. Uşa avea un design 
postmodernist din planuri conflictuale retro- 
cubiste. 

Când încercă să bată, descoperi că uşa nu era 
decât o iluzie de o foarte bună calitate, astfel că, 
intrat în câmpul holografic, articulațiile degetelor 
declanşară un sistem şi se auzi un ciocănit, deşi 
nu era nici urmă de lemn. 

— Intră, se auzi o voce dinăuntru. 

Ben întinse mâna după clanţă înainte să-şi dea 
seama că putea păşi direct prin uşă fără s-o 
deschidă, pentru că nu-i bloca intrarea. 
Înăuntru, pereții erau structuri ondulate, 
răsucite, în stil morfogenetic pur. Se întrebă dacă 
putea trece prin ei, dar bănui că erau solizi, nu 
ca uşa, în ciuda aparenţei înşelătoare. 

Pe sofaua gri vaporoasă, cu pernițe, Helen Sân 
îşi arăta doar profilul. Era îmbrăcată într-o 
rochie lungă de mătase negru cu roşu, care-i lăsa 
un umăr dezvelit. Parfumul ei plutea prin 
cameră,  înconjurând-o de miresme care 
aminteau şi de flori, şi de pământ. Privind finalul 
unei emisiuni care părea un documentar, pe un 
ecran plat agăţat de tavan cu mijloace nevăzute, 
fata nu-l luă în seamă pe Ben. El inhală 
parfumul şi, cuprins de stânjeneală, îşi îndreptă 
atenţia spre emisiune. 

„De ce vorbeau chiar şi primii astronauți despre 
spațiu ca şi cum s-ar fi întors acasă?” întrebă 


vocea blândă, uşor baritonală, a naratorului. 
Sfera terestră, pătată cu nori şi continente, 
umplea ecranul. „Poate aveau dreptate. Poate a 
fost nevoie să călătorim în spaţiul cosmic ca să 
ne dăm seama că fiecare ființă umană care a trăit 
vreodată a fost un astronaut. Ca să înțelegem că 
trăim cu toţii pe puntea de observaţie a unei nave 
spațiale din piatră, care se roteşte. O navă 
alimentată de gravitație, cu un centru magnetic 
topit în jurul unui miez de metal cristalin, care 
nu are o destinație anume, dar îi trebuie o 
eternitate ca să ajungă acolo.” 

Muzica se amplifică şi emisiunea luă sfârşit. 
Femeia de pe sofa opri ecranul, fără ca Ben să 
vadă exact cum. Acesta se ridică şi dispăru într- 
o nişă din tavan şi muzica se auzi din nou - jazz 
lent şi melancolic. Helen se întoarse şi îi aruncă 
o privire directă, apoi bătu cu mâna pe locul de 
lângă ea. Sofaua făcu valuri mici. 

— Nu m-am aşteptat la aşa ceva, spuse Ben 
privind în jur, în timp ce se îndrepta spre ea. 

Se aşeză. Faţa ei se încreţi a încruntare, gata- 
gata să facă botic îmbufnat. El se simți prost, de 
parcă i-ar fi cerut indicaţii ca să ajungă la un 
bordel din Hong Kong. 

— Sper că nu eşti la fel ca americanii ia care 
caută Orientul Erotic Exotic, rosti fata. Locul 
acela e un produs al minţii occidentalilor şi nu 
poţi ajunge acolo de aici. 

Un produs al minții? 


Mai întâi Kimberly, stripteuza literată, acum ea. 
Helen Sân, damă de companie şi estetician 
postcolonial? Îi trezea bănuielile. Imposibil ca 
toate femeile din industria sexului să fie la fel de 
inteligente ca acelea pe care le întâlnea el. 

— Ai dreptate, cred, rosti el oferindu-i un surâs 
odată cu înclinarea capului. Îşi mai domoli 
suspiciunea. Sunt pur şi simplu uimit de decor, 
atât. E de ultimă generaţie. 

— Şi destul de kitsch, adăugă Sân, aparent 
încântată de turnura luată de conversaţie, dar ne 
tolerăm reciproc, eu şi camera asta. Nu vrei puţin 
vin? 

— Mi-e sete într-adevăr. Am mers mult pe jos 
până aici, aşa că... de ce nu? 

Zâmbind, Helen se ridică şi se îndreptă spre un 
val turtit care se dovedi a fi un bar. Şi ea se 
ondula ca un val, remarcă Ben, zveltă şi 
graţioasă, cu uşurinţa unei dansatoare. În timp 
ce scoase o carafă şi turnă vin auriu în două 
pahare cu picior lung, părul ei negru, coafat 
simetric, se mişcă discret în jurul feţei. 

— Vin australian alb, explică ea, întorcându-se 
pe sofa şi întinzându-i paharul. Foarte bun. 

Ben luă o înghiţitură generoasă. Nu era un 
cunoscător al vinurilor australiene sau al 
vinurilor în general, dar acesta îi plăcu. Găsi că 
era combinație perfectă între sec şi dulce şi i-o 
spuse şi fetei. Ea zâmbi, sorbi uşor din băutură, 
apoi îşi linse buzele într-o manieră seducătoare. 


Se sărutară imediat, dintr-un impuls, iar sărutul 
deveni mai mult decât un impuls, prelung şi 
întârziat. 

— Hei, spuse fata, întrerupându-i, îți place să 
dansezi? 

— Sigur, răspunse el, deşi în momentul 
respectiv era sigur că mai degrabă ar fi vrut s-o 
sărute în continuare. 

Afară se auziră sirenele îndepărtare ale 
maşinilor de poliție. Helen dădu muzica mai tare. 
Îşi aşezară amândoi paharele cu vin pe măsuţa 
de lângă sofa. Helen se ridică şi-l îndemnă şi pe 
el să facă la fel. Se îmbrățişară şi dansară încet 
în ritmul muzicii. 

Era ca un val în braţele lui, mic, dar puternic, 
lichid, dar ferm. Se sărutară din nou, iar buzele 
lor trecură de la gură la gât, apoi la muşcături 
delicate, prin care gustau pielea celuilalt. În Ben 
se trezea acum altceva, nu bănuiala... Simţi cum 
se întăreşte... 

... apoi îl lăsară picioarele. Aproape c-o târî şi pe 
ea la podea. Corpul i se crispă ca un pumn 
încleştat, dar nu putea mişca un muşchi şi nici 
clipi, chiar atunci când Helen, neliniştită, îi trecu 
mâna prin fața ochilor. 

Auzi bufnituri şi bubuituri de la etajele 
inferioare. 


— Ce faci? Întrebă ea, ridicându-i capul şi 
umerii? Jenat, dar incapabil să rostească o 


vorbă, Ben crezu că i se adresează lui, dar se 
înşela. A căzut lat, Zuo! 

— Paralizie nervoasă, spuse un bărbat intrând 
prin uşa falsă. Cu o mână cât laba de urs, solid 
şi musculos, acesta ridică un aparat mic şi 
negru, ca telecomanda unui televizor. I-am 
declanşat implanturile măselelor de minte. Îmi 
pare rău, dar n-avem timp de băut şi giugiulit. 
Poliţia e deja în holul de la parter şi pune 
întrebări. Unul dintre ei e american, escorta lui 
de la FBI, cred. Am oameni înarmați la intrare şi 
pe coridor, dar nu le pot face față la nesfârşit. 

Ben îşi pocni capul de covor când Helen îi dădu 
drumul, iar corpul i se răsturnă greu pe podea. 
În spatele lui auzi cum se deschide un geam prin 
culisare, Zou se întoarse şi-l apucă de sub braţ, 
iar Helen îl ridică de glezne. Îl cărară împreună, 
apoi îl aruncară afară pe geam ca pe un sac de 
cartofi. 

Alunecând, prizonier în propriul corp care în nu 
se putea mişca şi nici vorbi, Ben nu se mai simți 
ca un bărbat gata să cadă pe stradă, ci o piatră 
înzestrată cu simțuri, condamnată să se facă 
fărâme. Timpul se dilata. Mintea şi gândurile se 
întindeau pe roata de tortură a neputinței şi 
groazei care-l copleşeau. 

Căderea i se opri, dar nu auzi niciun bufnet şi 
nici nu se sparse în bucăţi, ci avu impresia că se 
unduieşte pe un val. Ca şi cum ar fi aterizat pe o 
pernă de aer imensă. Suprafața de sub el se 


undui şi săltă din nou şi din nou. Sân, apoi Zuo, 
aterizară la stânga şi la dreapta lui. Căzuse pe o 
pungă de aer enormă, din aceea folosită de 
cascadori ca să reducă impactul lansărilor 
periculoase în aer. 

Simți cum Zuo şi Sân îl răsucesc, apoi cum 
patru perechi de mâini îl ridică de pe punga de 
aer şi-l aşază pe o targă pe care o împing cât de 
repede până la un vehicul care aştepta. La 
început crezu că e o furgonetă, dar când îl 
trântiră înăuntru prin uşile deschise, văzu 
echipament medical. 

Porni sirena. Era răpit cu o ambulanţă, luat 
ostatic sub acoperirea unei urgente medicale. 


IX 


EVADĂRI 

Sha Tin 
După cum bârâiau stațiile radio şi după 
zgomotul de împuşcături, detectivul Lu îşi dădu 
seama că întăririle erau deja în mijlocul 
lucrurilor cu agentul Adjoumani. Aşa că ea porni 
prima în urmărirea ambulanţei, dar numai 
pentru că ajunsese acolo ultima. 
Ambulanţa țâşni nebuneşte pe o stradă laterală 
din apropiere, cu sirena urlând. Lu apăsă pe 
frâne atât de tare, că i se opri motorul, dar şi aşa, 
abia evită să se ciocnească de vehiculul de 
urgenţă. Cutia de protecţie de pe locul de lângă 
ea era fixată bine şi alunecă numai puțin în 


scaun. 

Atâta neglijenţă din partea şoferului ambulanţei 
îi dădu lui Mei-lin de bănuit. Reporni motorul şi 
verifică frecvențele de urgență. Nimic de la sau 
pentru ambulanţe în zona respectivă. Vorbi cu 
dispecerii, care-i confirmară bănuiala: nu era 
nicio urgență medicală pe o rază de trei mile în 
jur. 

Ceva nu era în regulă. 

Detectivul acceleră, dar ambulanţa se mişca 
rapid şi fu gata s-o piardă. Porni din nou sirenele 
şi luminile, deşi n-ar fi vrut ca şoferul să ştie că 
e urmărit, dar se temu să nu rămână blocată în 
trafic. 

Maşinile se dădură la o parte când, cu motorul 
şi sirenele urlând, se apropie de ambulanţă. În 
jurul şi în fața ei sclipeau lumini de frână, iar 
becurile de pe stradă treceau în viteză pe lângă 
ea. Lu comunică la dispecerat unde se afla şi 
ceru întăriri. Din când în când, se uita la cutia 
de lângă ea, atât cât să fie sigură că nu pățea 
NIMIC. 

Când ambulanţa urcă pe un pod peste un fir 
îngust de apă scurs din Tolo Harbor, Lu se luă 
după ea. Auzi în staţie şi prin propria ei legătură 
vocea lui Adjoumani. Cho nu era de găsit. 
Martorii au văzut o ambulanţă trecând cu viteză 
pe o alee din spate şi o stradă laterală. Lu o 
anunță că descoperise ambulanța şi că o 
urmărea. Bănuia cine era pacientul dinăuntru şi 


îi informă pe agentă şi pe ceilalți poliţişti. 

Peste câteva minute, ambulanţța dispăru din 
vedere. 

Intrând în tunelul de sub MacLehose Trail şi 
crestele stâncoase din Country Parks, Mei-lin o 
zări la mare depărtare în fața ei. Dacă se îndrepta 
spre Kowloon, atunci de ce mergea pe Autostrada 
6? Chiar dacă era mai puţin aglomerată, tot 
Autostrada 1 ar fi fost mai rapidă. 

Când ieşi din tunel, la poalele vârfului Kowloon, 
ambulanţa dispăruse din nou. Şoferul probabil 
oprise luminile şi sirena. Se hotări să nu facă la 
fel. Trebuia să se folosească de toată viteza şi de 
zgomotul necesar ca să-şi facă loc pe şosea şi să 
prindă din urmă ambulanța care gonea să scape. 
Îşi comunica într-una poziţia la dispecerat, 
sperând să audă alte maşini de poliție 
îndreptându-se spre ea - de preferat cât mai 
devreme. 

Lu bănuia că ambulanța nu mersese mai 
departe în sectorul Hung Horn, nici n-o luase 
către Yau Tung. Ciudat, dar era sigură că voia să 
ajungă la aglomeraţia de depozite de lângă 
aeroportul Kai Tak. Pierdu din siguranță când 
drumul pe care gonea o aduse lângă labirintul de 
depozite. Nu avea idee unde ar fi putut dispărea 
ambulanţa şi se îngrijoră că o pierduse. 

Mergând cu grijă, în zig-zag, printre rampele 
nesfârşite pentru camioane şi uşile culisante, se 
uită după vehiculul de urgenţă. Eşecul şi 


inutilitatea îi dublau senzaţia de frustrare. Privea 
mereu la ceas. Nu că ar fi făcut timpul să treacă 
mai încet, dar îi distrăgea atenţia de la scopul 
urmărit. 

Aproape că-şi pierduse orice speranţă când se 
apropie de un şir de depozite pentru 
transbordare, nu departe de pista aeroportului. 
Acolo, într-un fel de hangar, era o ambulanţă cu 
una din uşile laterale lăsată deschisă, parcă 
abandonată în mare grabă. 

Mei-lin opri în fața clădirii şi cobori din maşină 
cu pistolul de calibru 0,5 pregătit. În timp ce 
mergea spre vehiculul abandonat, auzi ţiuitul 
sirenelor de poliție, un zgomot care, oricât de 
neplăcut altă dată, acum era cea mai frumoasă 
muzică. 

Avansă şerpuit, tot mai descoperită, cu pistolul 
în ambele mâini. Nu trase nimeni în ea şi nici nu 
auzi alte zgomote, aşa că se relaxă. Dar nu prea 
mult. 

Când ajunse în spatele ambulanţei, se uită 
înăuntru şi constată că era goală. În schimb, în 
cabină îi găsi pe şofer şi pe brancardier morți, cu 
centurile de siguranţă nedesfăcute, fiecare cu un 
glonţ în tâmplă. 

Luă pulsul şoferului şi făcu o grimasă. A-i omori 
pe cei doi nu era doar paranoia distrugătoare, ci 
cruzime curată. Se întoarse în spate şi examină 
podeaua clădirii până când găsi ce căuta. 

De cauciucurile tărgii se lipise grăsime sau ulei, 


fie când pacientul fusese urcat în Sha Tin, fie 
când fusese coborât aici, la aeroport. Dâra slabă 
de murdărie o conduse pe urmele tărgii, cel puţin 
o anumită distanţă. 

Maşinile de poliție se auzeau acum foarte 
aproape. Puțin mai încurajată, se hotărî să 
urmărească dâra afară din depozit. Când 
deschise uşa însă, îi veni să se arunce la pământ. 
Depozitul se deschidea direct pe pistă. La nici 
cincizeci de metri, un avion cu decolare şi 
aterizare verticală tocmai se ridica spre cerul 
nopții. Când motoarele se ambalară, aparatul 
țâşni ca un avion obişnuit. 

Trei bărbaţi păzeau perimetrul de pe care tocmai 
decolase aeronava. La apariţia ei, se răsuciră şi 
o zăriră în uşa depozitului. Aveau puşti şi 
pistoale automate. Lu nu avu timp să evalueze 
situația, pentru că începură să tragă imediat în 
ea. 

Ascunzându-se după o grămadă de bidoane 
stivuite pe paleţi, trase şi ea. Se rugă la toți zeii 
ca bidoanele să nu fie umplute cu vreo substanţă 
inflamabilă. Când fură lovite de gloanţe, nu simţi 
miros de benzină sau ulei combustibil. Îi trebui 
O secundă să recunoască duhoarea 
pătrunzătoare. 

Pastă de crevete. 

Nu suferea fructele de mare fermentate, nici 
măcar în cantități mici. Acum, în mijlocul unui 
ocean, îi venea să vomite. Dar măcar creveţii nu 


explodau. 

Trase din nou, încercând să-i menţină pe cei trei 
atacatori la pământ până ce soseau întăririle. În 
clipa în care îşi dădu seama că nici ea şi nici 
muniția ei nu mai rezistau multă vreme, ajutoare 
în maşini de poliție şi vehicule de aeroport 
înconjurară zona. Prin portavoce, ofițerii 
ordonau trăgătorilor, în engleză, cantoneză şi 
mandarină, să lase jos armele, să se culce cu fața 
la pistă şi să ridice mâinile la vedere, deasupra 
capului. 

Deşi erau mult mai puţini şi aveau mult mai 
puţine arme, trăgătorii nu dădeau semne că s-ar 
preda. Lu îşi aminti de morții din ambulanţă şi 
se întrebă dacă ei îi omorâseră. Nu fu deloc 
surprinsă când văzu că trag în continuare, până 
când doi căzură, probabil morți, iar al treilea era 
rănit grav. 


Cu toată agitația de la locul incidentului şi cu 
informarea lui Adjoumani în legătură cu cele 
petrecute, Lu se pomeni că trecuse o oră de când 
ajunsese la depozit. În maşina ei, obosită, nu-i 
ieşea din cap gândul că eşuase încă o dată. 

Mai întâi uciderea lui Charles Hui, apoi a lui 
Paul Kao, iar acum răpirea lui Ben Cho. Ori îşi 
ieşise din mână, ori o părăsise norocul. Poate că 
era timpul să ceară ajutorul politicienilor pe care 
îi tot evitase: Wong Jung, de la Guoanbu, şi şefii 
lui Ben de la NSA, oricine ar fi ei. 


Atât era de cufundată în gânduri, că străbătuse 
tot drumul până la ieşirea din depozit înainte de 
a observa că Ben Cho nu era singurul care 
dispăruse. Se uită la scaunul gol de lângă ea 
clipe îndelungate, până când îşi dădu seama ce 
căuta. Călcă frânele până la podea, apoi căută 
agitată în maşină. 
Cutia cu cenuşa bionanotehnologică a lui Kwok, 
tratată cu sângele lui Cho, nu mai era nicăieri. 
TĂRÂMUL STRÂNGERILOR DE MÂNĂ 
SECRETE 
Crypto City 
Paramilitarii Unităţii de Operaţiuni Speciale, în 
costume negre, stăteau la punctul de intrare. Era 
singurul lucru neobişnuit pe care directorul- 
adjunct Brescoll îl observă în drum spre biroul 
său. Nu fusese înştiințat de evenimentele 
petrecute, deci se gândi că e vorba de un 
exercițiu sau de cod portocaliu în urma unui atac 
terorist. 
În jurul lui, pe toată Coasta de Est, în maşini, 
trenuri şi autobuzele care ieşeau din comun 
tocmai pentru că nu aveau nimic ieşit din 
comun, lucrători misterioşi se îndreptau spre 
locurile lor de muncă misterioase. Încă o zi la 
serviciu. 
Când începu raportul de dimineaţă, Brescoll 
sesiză că numai doi dintre cei trei muşchetari ai 
lui — Lingenfelter şi Wang - apăruseră la 


întâlnirea programată. Îl surprinse lipsa lui 
Beech, dar presupuse că absenţa lui avea de-a 
face cu stratul gros de zăpadă căzut peste noapte 
în New York, New Jersey şi Pennsylvania; pe 
lângă asta, era şi săptămâna Crăciunului. 

Directorul-adjunct suspectă prima dată că e 
ceva în neregulă când, în toiul discuţiei cu 
Lingenfelter şi Wang, fu chemat la o 
videoconferință pe legătură secretă. Agentul FBI 
DeSondra Adjoumani era pe „scaunul fierbinte”, 
interogată de reprezentanţi oficiali de la vreo 
cinci agenţii. Ben Cho fusese răpit de persoane 
incă necunoscute. 

Adjoumani susținea ferm că, dacă îl lăsase pe 
Cho să plece în oraş să-şi petreacă seara singur, 
o făcuse la ordinele primite de la niveluri de 
comandă superioare ale FBI. Oricât de ciudat 
părea, Brescoll era înclinat s-o creadă, mai ales 
că aceiaşi reprezentanţi superiori ai FBI începură 
să dea vina pe CIA, pretinzând că ordinul venise 
de acolo. Reprezentanţii CIA, la rândul lor, 
aruncau vina pe NSA, susținând că ordinul 
fusese emis din Crypto City. Brescoll negă acest 
lucru, şi încă foarte categoric. 

Când nu se mai putură acuza între ei, vina căzu 
din nou pe umerii lui Adjoumani. Nu-l mai lăsase 
ea o dată singur pe Cho, în seara întâlnirii cu 
detectivul Lu, pe Victoria Peak? Brescoll asculta 
în linişte. Îşi aminti că Adjoumani şi Robert 
Beckwith, de la Consulatul American, 


întorseseră amândoi privirea simultan de la 
ecran, în timpul teleconferinței aceleia. Având în 
vedere relaţia strânsă de lucru dintre ataşaţii FBI 
de peste ocean şi Departamentul de Stat, bănui 
că şi acesta din urmă era implicat. 

Brescoll înțelese însă gravitatea situaţiei abia 
atunci când Rollwagen, extenuată, îl chemă în 
biroul ei, după-amiază. Era în mijlocul unei 
videoconferințe, dar îi făcu semn să se aşeze şi 
reluă discuţia. Rămas în aşteptare, Brescoll se 
gândi, cum făcuse şi altădată, cât de neprimitor 
era decorul scandinav din biroul directoarei, cu 
lemn deschis la culoare şi nuanțe metalice. 
Astăzi era mai rece şi mai auster ca de obicei. 

Janis Rollwagen se aplecă în față. Jim zări 
decolteul bluzei roşii de mătase pe care o purta 
pe sub sacoul gri şi simţi o undă de parfum. 
Mirosul îi aminti de florile şi umbrele serilor de 
vară după lungi zile caniculare, atât de 
îndepărtate de după-amiaza de iarnă 
posomorâtă de azi. 

— Ei, Jim, rosti ea, proiectul Kwok-Cho a reuşit 
să fiarbă toate agenţiile într-o supă de tot 
rahatul, servită pe scară largă. 

Brescoll fu luat prin surprindere de două ori: 
mai întâi, pentru că i se adresa neconvențional, 
apoi pentru că o femeie cu poziţia ei folosea un 
asemenea limbaj. 

— Dacă Ben Cho a fost într-adevăr luat ostatic 
de terorişti politici sau criptocriminali chinezi, 


răspunse el, după ce tuşi ca să-şi limpezească 
vocea, atunci chiar avem o problemă. 

— Aceasta, domnule Brescoll, e un eufemism 
clasic. Răpirea lui e numai vârful aisbergului. 

Se auzi un bip. Rollwagen se uită la telefon şi 
luă o hotărâre. 

— E cineva pe fir care cred că vrea să vorbească 
cu tine, continuă ea. Detectivul Marilyn Lu, de la 
Regiunea Administrativă Specială din Kowloon. 
Un anumit domn Wong Jun de la biroul SAR din 
Ministerul Siguranţei Statului s-a ocupat ca 
această legătură să fie autorizată la cel mai înalt 
nivel. El şi prietenii lui de la Guoanbu ne ascultă 
în mod cert. 

Rollwagen se întinse şi deschise monitorul. 
Apăru imaginea în timp real a unei femei pe care 
Brescoll o cunoştea din fotografii şi înregistrări 
video de proastă calitate. Camera mică de 
deasupra monitorului îl scana pe el. Ştia asta, 
deşi pe ecran nu vedea decât o imagine împărțită 
în două, directoarea Rollwagen în dreapta şi 
detectivul Lu în stânga. 

— Vă mulțumesc că ați aşteptat, doamnă Lu, 
spuse Rollwagen. Îmi pare rău că trebuie să 
repetați, dar tocmai a sosit adjunctul meu. 
Marilyn Lu, acesta este James Brescoll. Aş vrea 
să afle şi el despre ce discutăm. Deci, l-aţi 
contactat pe agentul Adjoumani în legătură cu 
domnul Cho nu cu multă vreme înainte de a fi 
răpit. 


— Exact, confirmă Lu. Ştiam că e un fel de 
bodyguard al lui şi eram îngrijorată pentru 
siguranța lui. 

— De ce? Întrebă Jim. 

— Din cauza celor descoperite când am expus 
rămăşiţele lui Jaron Kwok la sângele lui Ben 
Cho. Ştiţi că aceste rămăşiţe sunt, de fapt, 
mecanisme biotehnice la scară nanometrică? 
Brescoll se uită la Rollwagen, care-i făcu un 
semn afirmativ cu capul. 

— Bionanotehnologie, spuse el. Da. Continuaţi. 
— Când, cu ceva timp în urmă, am contaminat 
din greşeală o mostră din resturile lui Kwok cu 
sângele meu, spuse Lu, alegându-şi cu grijă 
cuvintele, am descoperit că, în contact cu 
sângele, mecanismele în cauză încep să se 
reproducă şi să comunice în mod rudimentar. 
Dar contaminate cu sângele lui Cho, au devenit 
mult mai active. 

— Cum aşa? Întrebă Brescoll, amintindu-şi de 
înregistrarea făcută de Adjoumani cu Lu 
recoltând sânge de la Cho. 

— Pe un substrat dintr-o mostră de sânge de la 
Cho, mecanismele bionanotehnologice nu numai 
că şi-au reprodus unităţile de bază, dar au 
început să interacționeze cu mediul într-un mod 
nou. Au început să manipuleze componentele 
din sânge. Le-au modificat, au indus 
polimorfisme, chiar au format structuri noi. 
Comunicarea şi manipularea au evoluat extrem 


de rapid. 

— Dar dacă prima oară ați contaminat cenuşa 
lui Kwok din greşeală, ce v-a determinat s-o 
expuneți la o mostră din sângele lui Cho? 

Lu înclină din cap şi surâse trist atât de discret, 
încât Jim se întrebă dacă văzuse bine. În acel 
moment îşi aminti de discuția dintre Lu şi Cho şi 
de reacția lui Baldwin Beech la ea. Parcă mai era 
ceva şi despre gemeni şi Tetragrammaton, dar 
nu-şi amintea exact ce. 

— Am avut o presimţire. Specialitatea mea e 
medicina legală. În decursul anchetei cazului 
Kwok, i-am văzut amprentele de mai multe ori. 
Mai de mult i-am trimis domnului Cho un 
cilindru de mesaje personale cu detalii despre 
anchetă. Cilindrul era securizat dermatoglific. 
Când am primit confirmarea livrării lui cu 
scanarea amprentelor domnului Cho, am 
observat că semănau foarte mult cu ale lui Kwok. 
Asemănarea era atât de şocantă, încât am bănuit 
că Ben Cho şi Jaron Kwok erau gemeni identici. 

— Chiar dacă gemenii identici nu au amprente 
identice? Întrebă Jim, ridicând din sprânceană. 

— Da, răspunse Lu şi înclină din cap, 
aruncându-i rapid o privire ciudată. Şi în ciuda 
diferențelor de semnificanți etnici. 

— Din câte am stabilit, interveni Rollwagen, nici 
Kwok şi nici Cho nu aveau idee că sunt rude, cu 
atât mai puţin gemeni identici din punct de 
vedere genetic. 


— Cred că Cho ştie, o informă Lu. I-am povestit 
despre bănuielile mele. Şi cred că şi Kwok a aflat 
cumva. Poate că în clipa lansării holotransmisiei 
sale. 

— De ce credeţi asta? Vru să afle Brescoll, 
întrebându-se cum de a avut Lu acces la 
transmisia respectivă. 

— Din rămăşiţele lui bionanotehnologice. Se 
pare că ele pot fi activate complet doar de cineva 
cu aceeaşi hartă genetică, sau îşi manifestă 
adevăratul potenţial numai în interiorul cuiva 
care are, în esenţă, aceeaşi hartă genetică. 

— Asta e mai degrabă o ipoteză îndrăzneață 
decât o bănuială, detectiv Lu, spuse Rollwagen. 
În clipa de față însă mă gândesc de două ori 
înainte de a mă îndoi de instinctele 
dumneavoastră. 

— În contextul relaţiei biologice dintre Cho şi 
Kwok, spuse Lu, coborând privirea, e o 
posibilitate rezonabilă. 

— De ce ați spus „în esență aceeaşi hartă 
genetică”, doamnă Lu? Întrebă  Brescoll, 
nedumerit de accentul pus de ea. Credeam că 
gemenii identici sunt absolut identici, în sens 
genetic. 

— Sunt identici în măsura în care este posibil în 
natură, explică Lu. Nici cei identici nu sunt 
absolut identici. Apar variaţii în procentaje 
infime în codurile lor genetice, astfel că — deşi 
sunt mult mai asemănători unul cu celălalt 


decât cu alții — nu sunt duplicate perfecte nici din 
punct de vedere genetic. 

Brescoll cumpăni o clipă înainte de a se uita din 
nou la detectiv. 

— Deci dumneavoastră spuneţi că, matematic 
vorbind - adică în cifre semnificative - când 
vorbim de embrioni genetic identici, avem de-a 
face, de fapt, cu o identitate statistică? 

— Exact, confirmă Lu. E vorba de matematici şi 
calcule superioare, dar cred că la acea identitate 
statistică au reacționat mecanismele 
bionanotehnologice ale lui Kwok. Însă nu sunt 
sigură. Când i-am telefonat  DeSondrei 
Adjoumani, nu asta era prioritatea din mintea 
mea. Eram mai îngrijorată de biologia resturilor 
lui Kwok decât de matematica lor. 

— Ce e cu biologia asta? Întrebă Rollwagen. 

Lu întoarse privirea de la ecran înainte de a 
răspunde. 

— Câte cunoaştem, în realitate, despre 
moştenirea bionanotehnologică pe care ne-a 
lăsat-o Kwok? Ştim sigur că e paşnică? Activată 
la maximum, s-ar putea dovedi o armă biologică. 
Dacă aşa stau lucrurile, Ben Cho însuşi e o armă 
şi un pericol pentru toți cei din jurul lui. Sau ei 
ar putea fi un pericol pentru Ben Cho. Mai ales 
cei care descoperă relația lui specială cu cenuşa 
lui Kwok. De asta am sunat-o pe Adjoumani. 

— Dar nu activaserăţi deja o mostră din cenuşă 
cu sângele lui Cho? Ce s-a întâmplat cu mostra 


aceea? 

Lu se încruntă. 

— Am închis-o într-o cutie de protecție, pe care 
o aveam cu mine când am plecat să-l caut pe Ben 
Cho. În perioada cât am încercat să-i împiedic 
răpirea, am lăsat-o în maşină. Când m-am 
întors, nu mai era. Se pare că a fost furată. 

— De cine? Se interesă Brescoll. 

— Nu ştim sigur, dar tehnicianul cu care am 
lucrat cel mai mult, Patsy Hon, a dispărut şi ea. 
Cei de la Ministerul Siguranţei Statului mi-au 
spus că era spion angajat de CIA... 

— Şi avem informaţii că era agent dublu, 
angajat de ministerul nostru pentru Siguranța 
Statului, adăugă Rollwagen pe un ton dur, care 
reteza orice comentariu. 

Detectivul Lu tăcu, luată prin surprindere de 
ştire. 

— lar Patsy Hon avea şi o a treia dimensiune, 
nesuspectată de nimeni, continuă Rollwagen. A 
trădat şi CIA şi Guoanbu. Incidentul cu Kwok şi 
Cho a dezvăluit o deficiență a serviciilor de 
spionaj din țările noastre, dar şi ale altor naţiuni. 
Haideţi să lucrăm cu amprentele, nu să arătăm 
cu degetul, până când refacem securitatea 
globală. 

— De acord, spuse Lu. Vom face tot ce ne stă în 
puteri ca să cooperăm în acest caz. 

Rollwagen surâse vag şi-şi înmuie glasul: 

— Vreau să vă mulțumesc dumneavoastră în 


mod special, detectiv Lu, pentru colaborarea în 
această chestiune. Apreciem ipotezele 
dumneavoastră. Îi mulțumim şi domnului Wong 
din Ministerul dumneavoastră că a aprobat acest 
canal. Sperăm că agenţiile SAR şi Guoanbu vor 
continua să-şi coordoneze acţiunile cu ale 
noastre în căutarea lui Ben Cho. O să vă 
contactăm cât de curând. 

— Vă mulțumesc, detectiv Lu, spuse Brescoll. 
La revedere. 

Odată linia închisă,  Rollwagen stinse 
monitoarele. Brescoll se uită cum ecranele plate 
trec în stare de repaus, apoi îşi îndreptă privirea 
spre directoare. Rollwagen se freca pe față de 
parcă o durea capul. 

— Deci, rosti el, ca să spargă liniştea, Patsy ne- 
a lăsat pe toţi cu buzele umflate? 

— Da, răspunse directoarea,  aşezându-şi 
palmele pe birou şi înclinând din cap, dar ăsta e 
ultimul lucru care trebuie să ne îngrijoreze. 

Îl sfredeli pe Brescoll cu privirea înainte de a 
continua: 

— Ştim că şi şeful ei de la Guoanbu a dispărut, 
de asta s-au arătat chinezii dornici să stea de 
vorbă cu noi. Mă îngrijorează pregătirea ei 
medico-tehnică şi experiența ei la SCI, mai ales 
dacă, prin răpirea lui Cho şi furtul rămăşiţelor 
lui Kwok, se urmăreşte expunerea celor din urmă 
la sângele celui dintâi. 

Rollwagen se ridică şi se duse la fereastra înaltă. 


Scrută cu privirea campusul din Crypto City şi 
câmpia înzăpezită din Maryland. 

— Nu-mi place să mă dau bine pe lângă 
Guoanbu. Şi ei ştiu sigur că contactele lui Hon 
din partea noastră, şi aici şi în China, şi-au luat 
discret tălpăşița. 

— Era Baldwin Beech unul dintre ei? Întrebă 
Brescoll. 

Una dintre piesele puzzle-ului se aşezase la loc. 
Nu ar fi vrut să se aventureze cu presupunerile, 
dar nu voia să pară mai prost decât se simțea 
deja. 

— Da... Unul dintre oamenii tăi implicaţi în 
acest proiect. CIA pretinde că e amestecat într-o 
operaţiune de recuperare a lui Cho în China. N- 
aş crede prea mult în povestea asta, în locul tău. 

Brescoll scoase un fluierat discret. 

— Nu cumva asta are vreo legătură cu afilierile 
dintre Tetragrammaton şi CIA, nu? 

— Cum de ţi-ai dat seama? 

— Chestia cu gemenii. 

— Da, se potriveşte cu interesul manifestat de 
Tetra pentru studiile despre gemeni. Kwok şi Cho 
sunt creaţiile lor, în mai multe feluri decât îşi poți 
imagina. Şi CIA cochetează de mult cu ideea unui 
trai mai bun prin intermediul chimiei. Sau 
biochimiei. Sau geneticii. 

— Dar de ce să rişte să ia contact cu un 
supercriminal biologic, dacă asta e cenuşa lui 
Kwok? 


— Nu cred că se aşteptau ca lucrurile să 
evolueze aşa. 

— Nici eu. Nu se potriveşte cu ce ştiu eu despre 
Tetragrammaton. 

— Serios? De la geam, Rollwagen se răsuci spre 
el. Şi ce ştii tu despre Tetragrammaton? 

— Informaţii standard, răspunse  Brescoll 
ridicând din umeri. Studii de supravieţuire pe 
termen lung la adâncime, implicând omenirea ca 
specie. Începute în interiorul agenţiilor de 
spionaj în timpul Războiului Rece. În toată 
lumea. Scenarii de supraviețuire în urma 
războiului nuclear, planuri posibile în caz de 
catastrofe care distrug mediul. Cum să scapi din 
calamități şi de bolovani din spațiul cosmic. 

— A, dar asta nu e tot. Ce ştii despre 
Instrumentalitate? 

Jim ridică surprins o sprânceană. Citise mult 
science-fiction în liceu şi în facultate, dar numai 
după ce văzuse referințele în documentele 
Forrest îşi amintise de ea. 

— În povestirile scrise de Forrest sub 
pseudonim, Instrumentalitatea este o clasă de 
elită formată din cei care fac planuri pe termen 
lung. 

— Da, spuse directoarea. Reveni la birou şi 
comandă computerului să pornească. O clasă de 
mare elită şi planuri pe termen foarte lung. 
Oameni devotați, cu pregătire neobişnuită, care 
se gândesc ce se va întâmpla peste o mie de ani. 


— Ficțiune interesantă, fără îndoială. 

— Da... şi nu. 

Ecranele plate se treziră din nou la viață şi 
Rollwagen citi de pe al ei. Al lui rămase gol. 

— Cuvântul „instrumentalitate” se defineşte ca 
„filiala unei entități, cum ar fi un guvern, prin 
intermediul căreia sunt duse la îndeplinire 
funcţii sau strategii”. Întrucât Felix Forrest a 
lucrat pentru o asemenea filială, unii critici 
literari au văzut în Instrumentalitate întreaga 
comunitate a serviciilor de informaţii. Un fel de 
CIA de o mie de ani, cum s-ar zice. 

— Dar Felix Forrest a murit în 1966, dacă ţin eu 
minte bine. 

— Corect, dar ideea unei Intrumentalități de 
elită nu a murit odată cu el. Printre cei mai mari 
admiratori ai lui se aflau futurişti cu poziții înalte 
şi spioni. Imediat după moartea lui, au început 
să formeze o asemenea Instrumentalitate pe baza 
celei imaginate de el. 

— Deci există cu adevărat? 

Rollwagen încuviinţă scurt din cap. 

— Ca tine şi ca mine. La început era mai mult 
pentru amuzament. O societate secretă cu 
interes în criptologie. Ca masoneria, cu câteva 
secole în urmă. Sau ca Phi Beta Kappa în secolul 
al XVIII-lea. Sau ca societatea politică secretă a 
carbonarilor la începutul secolului al XIX-lea. 
Era greu să lucrezi pentru NSA şi să nu te 
familiarizezi cu rolul criptologiei în istorie. Pentru 


Brescoll, cei mai mari criptologi escroci erau 
Cavalerii Cercului de Aur din sudul de după 
războiul civil, un fel Ku Klux Klan mai evoluat. 
— Dar Instrumentalitatea diferă de predecesorii 
ei în mai multe aspecte, reluă Rollwagen, 
ridicând privirea de pe ecran. Împreună, „lorzii şi 
doamnele” din rândurile ei se pricepeau -— şi încă 
se pricep - la criptologie la fel de bine ca orice 
agenţie guvernamentală şi orice cap luminat de 
pe planetă. Unii dintre ei manifestă un tip de 
devotament sectar faţă de sistemele de coduri 
fosile, Cabala, Hermetica şi altele. Capacitatea 
Instrumentalității de a pătrunde în trecut, prin 
lunga istorie a criptologiei, este egalată numai de 
capacitatea ei de a face planuri de viitor, pentru 
supraviețuirea pe termen lung a speciei umane. 
— Dar care e rolul armelor biologice? 

— Nu e vorba de arme biologice, răspunse 
Rollwagen, făcând un gest de desconsiderare. 
Din câte ştim până acum, bionanotehnologia 
Kwok activată poate însemna orice. Nanostafii — 
aparate de supraveghere în miniatură care 
spionează pentru Dumnezeu sau pentru cine ştie 
cine. În ciuda intuiţiilor ei care au dat rezultate, 
cred că detectivul Lu a nimerit-o greşit cu ideea 
de armă biologică, atât de greşit, încât mi se pare 
că intenționat vrea să ne distragă atenția de la 
altceva. Nu. Superarme informaţionale, poate, 
dar biologice, nu. 

— Vă referiți la computerul ADN cuantic? 


— Maşina Turing cuantică cu lățime de bandă 
pentru tot universul. Bazată pe interacțiunea 
bionanotehnologie-ADN, capabilă să lucreze cu 
densități de informație nemaiintâlnite. Se spune 
că producerea ei poate duce la ceva mai 
înfricoşător decât arma biologică ipotetică a lui 
Lu. 

— Catastrofa criptologică, remarcă Brescoll, cu 
o uşoară  strâmbătură.  Dislocarea masei, 
devenită distrugerea masei. Wang şi Lingenfelter 
mi-au trimis rapoarte pe tema asta, dar fizica e 
cam... neconvenţională. 

— Depinde dacă crezi sau nu că informaţia e 
realitatea supremă. Sau chiar că universul 
nostru e o simulare. 

— Ideea că universul este un computer imens, 
spuse Brescoll, incapabil să-şi mascheze unda 
de scepticism din voce, e cu siguranţă o noţiune 
foarte populară. 

— Bineînţeles. Astăzi trăiesc mai mulți 
informaticieni şi matematicieni decât au trăit în 
toată istoria lumii. lar noi aici angajăm mai mulți 
decât în orice altă parte. Cel puţin, aşa sperăm. 
Poate chinezii ne-au ajuns din urmă, prin lanţul 
lor de SCI. Totuşi, nimeni nu ştie cu exactitate 
care e definiția criptocatastrofei sau dacă va fi o 
catastrofă. 

— Într-un raport pe care l-am citit se spunea că 
va distruge numai mecanismul QC, făcându-l să 
dispară din universul nostru şi să apară în altul. 


— Da, spuse Rollwagen, ducându-se înapoi la 
fereastră şi la câmpia din Maryland, care se 
dezgheţa treptat. Întrepătrunderea cuantică şi 
teleportarea cuantică. Mai sunt şi alte variante. 
Unii dintre oamenii noştri spun că, dacă 
universul este, la bază, un proces de calcul, 
atunci nu poți anticipa cu precizie niciuna dintre 
stările lui viitoare fără să duci procesul până la 
capăt. 

— Trebuie să treci prin toate etapele ca să vezi 
cum va fi sfârşitul, deci n-ai cum să cunoşti 
viitorul, trebuie să-l laşi să curgă de la sine. 

— Exact. Alţii susțin că, dacă se poate simula 
procesul la viteză mai mare, depăşeşti viteza 
ceasului computerului ceresc - viteza luminii — şi 
afli toate răspunsurile dinainte. 

— Dar atunci ți se poate închide programul, 
spuse  Brescoll, amintindu-şi termeni din 
rapoartele recente. Fiind un mare cititor, îi venise 
în minte ideea prin comparație cu o povestire 
veche a lui Arthur C. Clarke. „Stele se stingeau 
pâlpâind, ca luminile unui computer uriaş, care 
se închidea.” 

— Asta, sau realul, aşa cum îl cunoaştem noi, 
se transformă în virtual. Habar n-am ce ar 
insemna asta. 

— Mai e şi holotransmisia lui Kwok, preciză Jim, 
cu ochii la mâinile pe care le ținea pe genunchi 
şi cu gândul la testamentul acela plin de enigme. 
Personajele din ea vorbesc despre realitate ca 


simulare şi spun că distrugerea simulării va trezi 
zeul care doarme în materie. 

Rollwagen întoarse capul spre el, dar parcă nu 
la el se uita. 

— Mintea care-şi aminteşte ceea ce încearcă să- 
şi amintească, cu ajutorul palatului universal al 
memoriei. Crearea inteligenţei artificiale divine. 

— Şi Instrumentalitatea e implicată în toate 
astea? 

Rollwagen oftă şi se întoarse cu totul spre el. 

— Instrumentalitatea a dobândit rapid bogăţie 
şi putere în ultimii cincizeci de ani, dar a început 
să se despartă în facţiuni. La un anumit nivel, 
conflictul în care sunt prinşi Cho şi Kwok este, 
cred, unul între aceste facțiuni. 

— Dar care e cauza conflictului? Se interesă 
Ben, nedumerit. 

— Înţelesul cuvintelor „supraviețuirea speciei 
umane”, îi explică Rollwagen, obosită. Unii pun 
accent pe supraviețuire. Ei cred că depinde de 
gradul de ciborgizare şi de a deveni postumani. 
„ingeri mai buni”, cum zic cei de la 
Tetragrammaton. 

— Îngeri mai buni? Brescoll nu ţinea să-şi 
piseze cu întrebări şefa extenuată, ci să înțeleagă 
ce se petrece. 

— Prin asta, am impresia că respectă tradiția 
Micului Tetragrammaton, Arhanghelul Metatron. 
Nu numele lui Dumnezeu în sine, ci îngerul cel 
mai tânăr şi mai puternic dintre îngeri, care 


poate privi de sus Chipul Divin. Metatron a trăit 
odată ca patriarhul Enoh, dar a fost transformat 
într-un înger, nu a fost creat aşa. Trebuia să fie 
un înger mai bun pentru că a fost odată om. 

— Aşadar, sursa conflictului e interpretarea 
religioasă? Jim era tot confuz. 

— Nu chiar, deşi cred că se poate vorbi de 
diferențe doctrinare. Spre deosebire de cei de la 
Tetra, există şi alţii, din facțiunea Kitchener, de 
exemplu, care cred că o soluţie „angelică” nu e o 
supraviețuire umană. În urma noastră ar 
rămâne nişte creaturi asemănătoare nouă — 
roboţi cu suflet, persoane virtuale pe post de 
noduri în rețelele de computere, mă rog, aşa ceva 
— dar supraviețuitorii aceia n-ar fi oameni aşa 
cum suntem noi. 

— Deci asta e ideea? Întrebă Jim. Sunt două 
părți implicate în conflict? 

— Nimic nu e atât de simplu. Mai există un al 
treilea grup, care crede că totul e doar o parte din 
planul măreț conturat în mitologia lui Felix 
Forrest despre viitorul îndepărtat. Dacă unul 
dintre scopurile Instrumentalităţii, în povestirile 
lui Forrest, e de a reda omenescul omenirii, 
atunci specia noastră trebuie să-şi fi pierdut 
cândva caracterul uman. Altfel n-ar mai fi nevoie 
să-i fie redată. 

Directorul-adjunct Brescoll îşi scrută şefa din 
priviri. 

— Sunt impresionat. Ştiţi foarte multe despre 


mecanismul intern al Instrumentalității. 

— E datoria mea, spuse amiralul Rollwagen, 
revenind la birou şi aşezându-se cu fața spre el. 
În cadrul ei mi se spune Lady Jasae. 

Probabil că fața lui Brescoll îi trădă uimirea, 
pentru că directoarea râse din toată inima. 

— Nu mai fi aşa surprins! Şi tu ai beneficiat de 
disputele dintre facțiunile noastre. Prietenii tăi 
pescari? Ei? Personal, sunt agnostică atunci 
când vine vorba despre ele, dar până şi eu am 
încercat să-ți arunc câte un indiciu-două, din 
când în când. 

Jim Brescoll se aşeză mai bine în scaun. 

— Şedinţele de informare, spuse el. Despre 
Borges şi  labirinturile bibliotecii. Despre 
întrepătrunderea ADN cuantică şi realitatea ca 
simulare. Mi s-a părut mie că se petrece ceva pe 
ascuns. 

— Mai mult decât bănuieşti. Mai mult decât ştiu 
eu. Nu ştiu dacă realitatea esențială este formată 
din constelații de particule şi unde, sau dacă 
materia şi energia sunt proprietăți sintetizate din 
tipare fundamentale de informații sau dacă toate 
acestea sunt doar gândurile lui Dumnezeu. În 
cadrul Instrumentalității, există adepți ai tuturor 
acestor puncte de vedere. Ceea ce mă 
îngrijorează e chestiunea mai profundă despre 
supraviețuirea speciei umane. 

— Expresia asta v-a adus numai necazuri, 
spuse Brescoll, scuturând din cap. Şi acum? 


— De obicei ne îngrijorează partea „umană” a 
expresiei, în raport cu combinarea umanului cu 
ceva ce percepem a fi mai primitiv, dacă pot 
spune aşa, mai josnic. Maşini sau animale, în 
general vorbind. Aşa că ne îngrijorează că 
oamenii vor deveni  ciborgi şi ființe 
transformabile. Dar de ce să nu ne transformăm 
în ceva mai pur, mai nobil? Dacă am deveni nu 
doar asemenea îngerilor, ci asemenea lui 
Dumnezeu? 

— erpi şi mere, şopti Brescoll. 

— Da... Aşa se spune şi în holotransmisia lui 
Kwok, nu? În acest context, ce înseamnă ca 
Instrumentalitatea să „redea  omenescul 
omenirii”? Sau să „păstreze omul ca om”? De 
asta te-am implicat şi pe tine, Jim. Şi pentru că, 
în cadrul Instrumentalităţii, Baldwin Beech e 
cunoscut ca Lord Marflow. 

Brescoll o privi pierdut. 

— Presupun că ar trebui să fiu surprins. 

— Cum vrei, îi spuse Rollwagen, ridicând 
obosită din umeri. Sau nu. Am primit astăzi 
acest fişier printr-un canal de rezervă. De la 
Baldwin Beech. M-am gândit că s-ar putea să te 
intereseze. 

Precaut, Jim înclină din cap. De pe birou se 
ridică un ecran şi începu o transmisie video. 


Liniştea fu spartă de zgomot de paşi. Apăru 
imaginea unei biblioteci labirintice. Senzaţie de 


izolare totală, ca şi cum biblioteca umplea 
propria lume într-un turn, ori sub pământ, 
plutind pe mare sau în cosmos. Nenumărate 
cărți pe rafturi prăfuite, ca nişte lespezi pe 
morminte uitate. 

— Bună ziua, Lady Jasae, spuse Baldwin 
Beech, apărând în cadru, un personaj virtual 
somptuos în haine roşu cu negru, în contrast 
deliberat. Sunt Marflow. V-aţi gândit vreodată în 
ce fel seamănă o bibliotecă cu un palat al 
memoriei? Aceste cărți necitite — vai! 

— Sunt tronuri goale de pe tărâmuri inexistente. 
Ciorchini de struguri putrezind în vie, ce nu vor 
fi niciodată vin care să îmbete mintea vreunui 
cititor. Până acum. 

Beech se întinse şi luă de pe un raft din 
apropiere o carte prăfuită, cu un lacăt pe ea. 
Suflă praful şi deschise lacătul cu o cheiță. 

— Uite, Traicte des Chiffres, publicat în 1586. 
Autorul, Blasie de Vigenere, a creat prima 
autocheie de succes, în care mesajul conține 
propria cheie. El credea că un mesaj poate fi 
ascuns în imaginea unui câmp de stele. Sau 
chiar în stele. El scrie aici: „Toate lucrurile din 
lume constituie un cifru. Natura nu este decât 
un cifru şi o scriere secretă. Marele nume şi 
esența lui Dumnezeu şi a minunilor sale, faptele 
în sine, planurile, vorbele, acţiunile şi 
comportamentul omenirii — ce sunt ele, dacă nu 
parte dintr-un cifru?” 


Beech îşi mângâie absent barba cu fire albe, 
apoi închise şi încuie cartea înainte de a o pune 
la loc pe raft. Făcu gesturi în aer, făcând să apară 
simboluri şi configurații geometrice sclipitoare. 

— Ține minte, dragă Lady Jasae, că „cifru” poate 
însemna „zero”, adică nimic. Sau totul. Şi a 
ascunde un mesaj, şi a rezolva o problemă. Şi 
uşa care ascunde, şi cheia care descuie. Băiatul 
tău, Jaron Kwok, a pus la inimă cuvintele lui 
Vigenere. Recunoşti semnul acesta strălucitor? 
Tiparul şerpuitor antic, „cheia grecească”. O 
formă geometrică. Îndoită în formă de cerc, 
alcătuieşte un labirint clasic. Cheia e în labirint, 
iar labirintul e în cheie. Dacă vrei să-ți găseşti 
băieţii, Lady Jasae, va trebui să mă urmezi! 

Figura zâmbitoare a lui Beech se metamorfoză 
într-un text presărat cu ecuații, apoi dispăru şi 
textul. 


Rollwagen opri programul. Lumina palidă a 
soarelui care cobora deasupra peisajului iernatic 
nu se revărsa în cameră, ci evada din ea. 

— Imaginea bibliotecii vaste e un lucru comun 
în comunicațiile pe computer între membrii 
Instrumentalităţii, explică ea, dar Beech a 
modificat-o ca să corespundă nevoilor sale. 
Aroganța afurisitului de Marflow - Beech -— este 
marele nostru avantaj. Îşi bate joc de mine, de 
noi. Altfel, de ce mi-ar fi trimis asta? 

— Aveţi idee ce-nseamnă ultima parte? Textul 


tipărit? Întrebă Brescoll. 

— Am cerut să fie analizat preliminar. Detaliază 
cerințele pentru tipul de maşină cuantică 
universală Turing, pe care s-ar putea rula 
algoritmul autoevolutiv fundamental. Cel care se 
presupune că stă la baza procesului numeric al 
întregului nostru univers. Teoria gravitaţiei 
cuantice sugerează că starea inițială a 
universului poate fi copiată pe un singur CD- 
ROM sau pe un suport de date, deci setul 
fundamental ar putea cuprinde, de fapt, o 
cantitate foarte mică de informații. 

— Ce vreţi să spuneţi? 

— Textul sugerează, sau aşa mi se pare mie, că 
se lucrează la o clavis universalis algoritmică, o 
cheie universală, spuse Rollwagen sec. Vor să 
spargă codul universului, dacă pot. 

— Cine? Întrebă Brescoll, temându-se că deja 
ştia răspunsul. 

— Baldwin Beech şi membrii Instrumentalității 
care au aceleaşi convingeri. 

Jim se încruntă, gânditor şi nemulțumit. 

— Dar contactele lui Patsy Hon din China? Şi ele 
erau din Instrumentalitate? 

— Posibil. Sau erau supravegheate de ea. 
Instrumentalitatea este foarte puternică în SUA, 
dar Forrest a trăit mulți ani în China premaoistă. 
Nu m-ar surprinde dacă SCI ar avea printre 
membrii ei mai mulți agenţi ai Instrumentalităţii. 
Forrest cunoştea foarte bine China şi Rusia, iar 


lucrările lui publicate erau bine cunoscute acolo. 
A călătorit mult prin lume, la drept vorbind. 

Rollwagen se lăsă pe spate în scaun, îşi încolăci 
braţele la piept, iar ecranele se ascunseră din 
nou în birou. Brescoll înțelese mesajul. 
Întâlnirea se apropia de sfârşit. 

— Mai e ceva ce ar trebui să ştiu? Întrebă, în 
timp ce se ridica să plece. 

— Numai că Robert Beckwith, de la guvern, a 
dispărut. Cherise Lemoyne, văduva lui Kwok, mă 
rog, fosta soție a lui, a dispărut şi ea. 

— Face şi ea parte din Instrumentalitate? 

— Nu, din câte ştiu eu. 

— E o uşurare, dacă-i adevărat. 

— Încă un lucru, Jim, înainte de a pleca. 

Brescoll cobori privirea spre pantofii cu care 
călca pe țesătura solidă a covorului. 

— Doamnă directoare, nu e nevoie să-mi 
spuneţi să nu dezvălui nimic din cele auzite de la 
dumneavoastră. Nici eu nu le-aş fi crezut acum 
o oră şi jumătate. 

— Nu asta am vrut să-ți spun. Vreau să-l trimiți 
pe Wang şi/sau Lingenfelter în China să-i vâneze 
pe Beech. Colaboratorii lui ştiu multe despre ce 
se întâmplă, dar nu prea multe, sper. Cred că 
avem resursele necesare pentru a trece acest 
test, oricare ar fi rezultatul. 

— Mă rog pentru asta. 

— Da, aprobă Rollwagen cu un surâs discret. 
Apropo, ce mai face soacra ta? 


Schimbarea subită a subiectului îl luă prin 
surprindere. Gândindu-se la soţia lui, se uită la 
verighetă, apoi îşi duse distrat mâna prin păr. 
Inelul nu se deteriorase, dar, din cauză că se 
îngrăşase în decursul anilor, a trebuit să-l dea la 
modificat, ca să între pe degetul îngroşat. Şi 
părul, ca şi verigheta, fusese mai gros, atunci 
când inelarul fusese mai subțire. 

— E bine. Câteva complicaţii minore după 
operație, destul ca s-o îngrijoreze pe soția mea, 
dar cred că mama ei se va însănătoşi. 

— Mă bucur, spuse Rollwagen, înainte de a 
reveni la hârtiile de pe birou. Concediu plăcut. 
— La fel şi dumneavoastră, rosti adjunctul ei şi 
părăsi încăperea. 


Jim porni spre biroul său, cu gândul la 
Instrumentalite, la lorzii şi doamnele ei. Noţiunea 
îl enerva, aşa cum îl enervase în studenţie 
sistemul grecesc de frăţii. Îi căutase o scuză în 
lipsa de maturitate a adolescenţei, dar clicile 
acelea aveau un soi de caracter tribal meschin pe 
care nu-l putea înghiți. Otrăvitor ca şi conținutul 
sticlei pe care erau desenate un craniu şi două 
oase. 

Adevărat, făcuse ceea ce trebuia când intrase în 
serviciul guvernului, dar nimic mai mult. Nu se 
înclinase în fața Bufniței Sacre într-o pădure de 
sequoia din California, cum făcuseră cei nobili, 
bogaţi şi puternici în crângul din Boemia. 


Instrumentaliştii însă duceau relațiile sociale la 
alt nivel. Poate că extrema logică a spiritului de 
echipă era societatea secretă, cu robe şi parole, 
peceți şi inițieri la miezul nopții. Asta însă 
amintea prea mult de Ku Klux Klan. 

Deschise uşa şi intră în birou, trântindu-se pe 
scaun şi simțind cum îl împunge pistolul de la 
talie. În ciuda dezgustului pentru titlurile lor 
feudale nostalgice şi costumațţia caraghioasă a 
lui Beech pe post de Marflow, directorul-adjunct 
Brescoll încerca să rămână receptiv la 
Instrumentalitate şi la rolul jucat de Rollwagen 
în cadrul ei. 

Şi la prietenii lui, pescarii anonimi. Îi plăcuse 
întotdeauna ambiguitatea replicii lui Groucho 
Marx: „Nu m-aş înscrie niciodată într-un club 
care m-ar accepta ca membru.” Se întrebă cât de 
departe îl duseseră „străinii amabili” pe tărâmul 
strângerilor de mână secrete. 

REVELAȚIA OGLINZII 
Lacul-care-nu-trebuie-să-poarte-nume 

În studioul-chilie de sub munte, Don Markham 
se obişnuise cu mirosul de praf şi igrasie şi cu 
bâzâitul perpetuu al generatorului. Dar simţurile 
sale sensibile cedau imediat ori de câte ori 
pătrundea pe tărâmul virtual, jucăria lui. La fel 
cedară şi acum, când începu din nou să-şi 
frământe creierii încercând să  decodifice 
imaginile înglobate în holotransmisia lui Kowk. 


Nu reuşise să descifreze înțelesurile profunde 
ale holotransmisiei până acum. Nu aflase decât 
un singur lucru nou şi surprinzător, când 
revăzuse înregistrările din propriul său sistem. 
Analiza lor arăta că, atunci când holotransmisia 
apăruse pentru prima oară printre insulele unite 
ale petrecerii din Cybernesia - când el fusese 
ocupat s-o blocheze - programul holotransmisiei 
pătrunsese şi extrăsese simultan algoritmi şi 
elemente de cod din extensiile insulei zburătoare 
pe care Don le făcuse pe modulele Bester. Nu 
înțelegea încă ce legătura avea asta cu restul 
datelor pe care le deţinea, dar informaţia i se 
părea suficient de importantă că să i-o trimită lui 
Nils Barakian pentru comentarii. 

Între timp, muncea neîntrerupt. Adăpostul lui 
din peşteră era luminat pentru a simula ciclul zi- 
noapte din lumea de afară. Dacă ar fi fost mai 
atent, momentul transformării generatorului în 
motor de pompare i-ar fi arătat când se duceau 
la culcare în fiecare zi cetățenii Californiei. 
Dormea puțin şi la ore ciudate. Se odihnea 
numai când îşi aducea aminte că era obosit şi 
mânca doar când îşi amintea că-i era foame. 
Cercetările nu-i erau întrerupte de bufniturile, 
pocnetele şi bubuiturile provocate de instalarea 
uşilor de protecţie de echipaje de muncitori pe 
care nici nu-i vedea la față. Se obişnui în curând 
cu zgomotele suficient ca să le ignore. Când nu- 
şi mai aminti ce anume ignora, lucrul se 


terminase şi zgomotele încetaseră. 

Nils Barakian îl informase cine era Ben Cho, ce 
lucra, despre documentele primite de la fosta 
soție a lui Kwok, Cherise Lemoyne şi despre 
statutul lui ca geamăn ignorant. Din păcate, nu- 
i spusese despre acestea decât după dispariția, 
mai precis răpirea, lui Cho. 

Ştirea că Cho fusese răpit nu făcu decât să 
crească presiunea la care Don se supunea singur 
ca să afle tot ce se putea despre Jaron Kwok şi 
să spargă codul holotransmisiei. Presiunea aceea 
evoluase până la punctul obsesiei totale. 

Însă în ciuda ocupaţiei şi a preocupării sale, 
Don se lovise de un zid. Cercetând în infosferă 
piste care nu duceau nicăieri, îşi amintea mereu 
că era perioada Crăciunului. Începu să-l 
copleşească trista singurătate. Îi era dor mai ales 
de Karuna, pentru că una dintre cele mai 
ciudate, dar şi cele mai frumoase, amintiri de 
vacanţă o avea de când fusese împreună cu ea. 


El şi Kari locuiau împreună într-o casă 
închiriată. Cuprinsă de spiritul vacanței, Kari 
insistă să cumpere un brad şi să-l decoreze cu 
beculeţe şi globuri. El începu să glumească 
despre pisicile ei, care vor avea cu ce să se 
distreze, despre felul în care arătau brazii de 
plastic, despre cât de uşor luau foc cei naturali, 
despre faptul că trebuia să ceară voie 
proprietarului dacă voiau să planteze un brad în 


curte etc. Etc. 

Dar pentru Kari nu existau obstacole. Găsiră un 
brad canadian cam subţire şi uscat (şi mort), dar 
drăguţ. L-au decorat cu beculeţe şi globuri şi, la 
sfârşit, Don fu nevoit să admită că era plăcut în 
alcovul cu ferestre boltite de lângă camera de zi. 

Toate au mers bine până în ajunul Crăciunului. 
Seara târziu, stinseră toate luminile ca să 
rămână numai steluțele sclipitoare din brad şi 
câteva resturi de lumânări pe măsuța de cafea 
din camera de zi. El şi Kari stăteau pe canapeaua 
cu spătar înalt, bând vin fiert şi aromat şi 
mâncând lipie cu brânză şi pateuri. Aşa cum 
stăteau, privind la brădulețul strălucitor şi la 
lumânările  jucăuşe, simțeau  mulțumirea 
atmosferei paşnice din fața şemineului, deşi 
acestea erau interzise de legea locală, pe motive 
de poluare. 

Se mângâiară şi se sărutară prelung şi se 
pregăteau pentru o atmosferă şi mai romantică, 
până când una dintre pisici, din rasa Russian 
Blue, vioaie, cu blană lungă, de un gri metalizat, 
cu coada pufoasă şi lăbuțele din spate ca nişte 
ghetuțe îmblănite, sări pe măsuţa de cafea. 

— Iubitule, vrei să-l dai pe Spooky jos de pe 
masă? 

— Daaa, spuse Don, răsucindu-se. Jos de pe 
masă, Spooky! 

Prea târziu. Dragul de Spooky îşi apropiase prea 
mult  fundulețul îmblănit de o lumânare. 


Lăbuţele şi coada stufoasă fură imediat cuprinse 
de flăcări albastre şi galbene. Speriată de ele, 
pisica țâşni de pe masă sub brad, care luă şi el 
foc imediat. 

Kari sări să prindă pisica exact în clipa în care 
Don săltă peste spătarul canapelei ajutându-se 
cu o mână, şi se năpusti în bucătărie, după 
extinctor. Canapeaua se balansă şi căzu în 
spatele lui. O ignoră, fugi la dulapul de sub 
chiuvetă şi scoase extinctorul. 

Kari fugea prin cameră să-l prindă pe bietul 
Spooky care, deşi mai fumega în partea din 
spate, nu mai ardea. Bradul însă era cuprins de 
flăcări. Don scoase din priză beculeţele şi-l stropi 
cu jeturi, ferindu-se de flăcări. Aproape că goli 
extinctorul, dar stinse focul. 

Înconjurat de miros de blană arsă, brad 
fumegând, plastic topit şi fosfat de amoniu, îşi 
şterse transpirația de pe frunte. O treime din 
brad era distrusă, dar restul rămăsese neatins. 
Ridică sofaua şi se întoarse. Kari se apropia de el 
cu Spooky în braţe. Pisica avea ochii mari şi se 
zvârcolea, iar ea o mângâia, încercând s-o 
liniştească. 

— Cum se descurcă? 

— Bine, spuse Kari, pupându-l pe Spooky pe 
cap. Nu şi-a ars prea multă blană. Doar 
smocurile mai lungi de la picioarele din spate şi 
de la coadă. I-a mai rămas destulă. 

Evaluară împreună pagubele. Niciuna nu era 


atât de gravă încât să atragă atenția 
proprietarului, aşa că se îmbrăţțişară, uşurați şi 
recunoscători. Peste câteva minute, râdeau de 
haosul petrecut în stil de desene animate. În 
seara aceea, Spooky deveni Smokey. 


Don oftă şi scutură din cap. Aici, în muntele 
uriaş, Karuna şi Smokey erau foarte departe de 
el. Vrând să se depărteze de atmosfera de 
vacanţă petrecută de unul singur, Don se puse 
iar pe muncit, încercând să descifreze sensul 
imaginilor lui Kwok. Se ocupa de asta când Nils 
Barakian îl căută la videotelefon; de fapt, 
răspundea la un apel al lui anterior. Bătrânul, cu 
o pălărie roşie ţuguiată de spiriduş pe claia de 
păr sălbatic, îi zâmbi de pe ecran, Wavy Gravy 
din perioada hippie, chemat să fie ajutorul 
principal al lui Moş Crăciun. 

— Crăciun fericit, Don! Îi ură el. M-am gândit la 
ce ai spus despre holotransmisia lui Kwok. 

— Hm? 

Don era concentrat să clarifice un aspect ale 
ideogramei „necesitate? ascuns în colțul din 
dreapta jos al tabloului lui Dossi. 

— În legătură cu faptul că a furat elemente din 
extensia ta Bester. 

— A, sărbători fericite! Ai vreo idee? 

— Ce fac exact modulele Bester? Întrebă 
Barakian, aplecându-se în față, spre cameră. 

— Permit întruchipărilor virtuale - personaje, 


avataruri, ce vrei tu — să treacă dintr-un mediu 
virtual într-altul. 

— lar programul insulelor zburătoare era o 
extensie a lor? 

— Exact. 

— Ce ştii despre teleportarea cuantică? 

— Destul ca să-mi dau seama că nimeni n-a 
construit încă un transporter ca acela din Star 
Trek, răspunse Don, surprins de întrebarea lui 
Barakian. 

— Corect. Teleportarea cuantică nu transportă 
o particulă întreagă dintr-un loc într-altul. Dar 
poţi teleporta starea cuantică a unei particule 
dintr-un loc la o particulă din alt loc. Starea 
cuantică a particulei originale este deteriorată, 
dar reîncarnată în altă particulă de la destinaţie, 
fără ca prima să fie nevoită să străbată o anumită 
distanţă. 

— Sună grozav. De ce nu procedăm aşa ca să ne 
plimbăm prin galaxie? 

— Pentru că ne limitează viteza luminii. Nu e 
instantanee. Ca să deplasezi corpuri umane 
trebuie să deplasezi cantități mari de informaţii. 
Să descrii componentele fizice ale unei ființe 
umane la nivel atomic cere, aproximativ, 1032 
biți. 

— Aici ne înfundăm, atunci? 

— Poate că nu. Vreau să-ți arăt un mesaj pe 
care tocmai l-am obținut. 

Înainte ca Don să spună că e sau nu de acord 


să-şi întrerupă lucrul sau să facă vreun alt 
comentariu, în fața lui apăru imaginea unui 
bărbat în haine de ceremonie. Personajul îşi 
spunea Marflow şi stătea într-o bibliotecă 
întunecată parcă de spaţiile vaste pe care se 
întindea. Vorbea despre asemănarea dintre 
biblioteci şi palatele memoriei. Despre cărți 
necitite. Despre definiții şi exemple de chei şi 
labirinturi şi cifruri care includeau universul 
însuşi. 

— Interesant, spuse Don la încheierea 
mesajului, când Barakian reapăru pe ecran, dar 
ce are de-a face cu teleportarea cuantică? 

— Gândeşte-te cum sunt distruse şi reîncarnate 
stările cuantice. Sau cum mor, pentru a fi 
reînviate. Labirinturile şi învierea sunt de mult 
legate prin tradiţie. Creştinii medievali au văzut 
în povestea lui Tezeu şi a Minotaurului o 
prefigurare a ieşirii lui Cristos din iad, de 
exemplu. Tezeu îl reprezenta pe Dumnezeu şi 
Minotaurul pe diavol. Trecerea prin labirint a fost 
un fel de coborâre în infern. De-a lungul istoriei, 
mai multe culturi au crezut că dansul pe cărările 
şerpuitoare ale  labirintului imită rătăcirea 
sufletului nu de mult plecat. 

— Nu... Nu te înţeleg. 

— Pentru că vorbesc nu numai despre 
labirinturi, spuse râzând bătrânul cu păr alb, 
până când râsul i se transformă în tuse, dar în 
labirinturi, ca Dedal! Labirintul e considerat de 


multă vreme o fereastră sau o uşă spre 
eternitate, o legătură între ființa umană 
individuală şi motivul existenţei. Mai ţii minte ce 
ţi-am spus despre Poarta lui Dumnezeu? Că se 
referă la transportarea sau translația în alte 
universuri? 

— Îmi aduc aminte că mi s-a părut o chestie al 
naibii de mistică. 

— Da, surâse Barakian, dar dacă ăsta e exact 
motivul pentru care Kwok a vrut să pătrundă în 
toate computerele din lume? Prin programul pe 
care tu şi Karuna l-ați creat pentru el? 

— Nici măcar n-am de gând să te întreb de unde 
ai aflat despre el sau despre Karuna. Dar te 
înşeli. Nu de asta voia el programul. 

— Atunci pentru ce anume a spus că-l vrea? 

— Ca să simuleze modul în care un computer 
cuantic poate sparge un cifru complex încercând 
nenumărate chei în acelaşi timp, în loc să le 
încerce pe rând, una după alta. 

— O minciună plauzibilă, aprobă Barakian cu o 
înclinare a capului. Dar nu e plauzibil şi că, 
pătrunzând în toate computerele, putea muta 
suficiente informaţii ca să-şi teleporteze starea 
cuantică? 

Ipoteza era atât de deplasată, încât Don 
abandonă imediat simbolul necesităţii şi se 
concentră pe vorbele lui Barakian. 

— Nu cred că e imposibil. Dar, în cazul ăsta, de 
ce şi-a setat holotransmisia ca atunci când mi-a 


invadat sistemul să-mi distrugă extensia Bester? 

— Gândeşte-te, Donald, spuse  Barakian, 
fixându-i cu privirea. Ai spus că modulele Bester 
înlesnesc tranziția dintr-un mediu virtual în 
altul. Am stat de vorbă cu fizicieni care spun că 
universul nostru este, în ultimă instanţă, un 
proces informațional rulat pe sistemul tuturor 
proceselor informaționale posibile. Dacă 
universul nostru este o simulare printre alte 
simulări, atunci ce alt mod mai bun îți imaginezi 
ca să păşeşti lateral din mediul virtual al acestui 
univers în altul? 

— „in vecini este un univers al naibii de 
interesant”, cită Don, scuturând din cap. „Hai să 
mergem!” 

— Poate că e. E. Cummings avea dreptate! Pe 
Barakian îl distră aluzia. Poate că Jaron ştie, 
pentru că e deja acolo. Un final, dar nu un impas. 

— Nu cred. Don scutură din cap mai viguros şi 
cam nepoliticos, îşi dădu el seama, dar Barakian 
nu păru afectat. Ca şi călătoria în timp. Nu e real. 

— Dar dacă sunt acelaşi lucru? 

— Dacă ce anume sunt acelaşi lucru? 

— Dacă, în loc de trecut, e o altă lume? Dacă a 
călători în trecut sau în viitor înseamnă a călători 
în alt univers? Un proces plauzibil din punct de 
vedere fizic, care presupune cadre seriale într-un 
singur univers sau universuri paralele 
interconectate într-un spaţiu vast? Dacă trecerea 
dintr-un univers în altul nu se deosebeşte de 


călătoria în timp? 

— Atunci de ce nu ne lovim tot timpul de 
călători temporali? 

Barakian avea răspunsul pregătit: 

— Holotransmisia lui Kwok sugerează că, 
pentru cei care există fizic în orice univers dat, 
numai acel univers este real. Celelalte sunt 
virtuale. Poate că interacțiunea cu celelalte 
universuri — trecut, viitor, paralel, cum vrei tu — 
e doar virtuală, subtilă. Dacă se teleportează 
exclusiv starea cuantică, atunci călătorii pot 
interacționa numai ca fantome, „corpuri subtile”. 
E o expresie folosită în multe religii. Poate că se 
bazează însă pe un fapt real. 

— Prea mulți poate şi dacă, spuse Don pe un 
ton plin de scepticism. Sau ştii tu ceva ce eu nu 
ştiu? 

— Poate, răspunse Barakian şmecher, înainte 
de a izbucni în râs. 

— Felul în care vorbeşti, rosti Don serios, mă 
face să cred că lucrez pentru un nebun care-şi 
închipuie că e un genial conducător. 

— Nici eu nu credeam în nebuni din ăştia când 
eram de vârsta ta. Mi se părea melodramatic. 
Supraeroi şi supraticăloşi. Chestii de benzi 
desenate, romane cu spioni, filme de acțiune şi 
aventură în care spectacolul e mai important 
decât un subiect plauzibil. Dar creiere geniale 
diabolice există cu adevărat, Don. Am permis ca 
politica epocii noastre să devină politica lor — 


politica spectacolului şi a furiei. 

Don se uită la el neştiind dacă a terminat, dacă 
făcea o pauză sau era căzut pe gânduri. 

— Cei care mai apreciază istoriile oamenilor şi 
rațiunea umană nu pot sta cu mâinile în sân, 
Don. Dacă au stat vreodată. 

Medita la vorbele bătrânului, cu simbolul 
necesității în fața ochilor. 

— Şi? De ce-mi spui mie? 

— Pentru că e mai uşor să găseşti ce cauţi când 
ştii ce anume trebuie să cauti. 

Don se uită din nou la simbolul înglobat în 
tabloul Dossi. 

— Dacă vrei să verific ce-a făcut Kwok cu 
programul pe l-am creat noi pentru el, atunci va 
trebui s-o implic pe Karuna. 

— Da, m-am gândit deja la asta. l-am şi dat 
permisiunea, dar numai în măsura în care 
suntem siguri că munca ta nu poate fi urmărită 
în infosferă. 

— Şi dacă am nevoie de ea aici? În locul ăsta? 

Barakian se încruntă. 

— M-am temut eu c-o să vrei şi asta. Cred că se 
poate aranja. Nici ei nu i se va spune nimic 
despre locul ăsta. Dacă chiar ai nevoie de 
ajutorul ei, îți sugerez s-o contactezi imediat. Dar 
mai întâi vezi ce poți realiza cu ea de la distanţă. 

Barakian se deconectă. 

Nici nu se terminase bine conversaţia, că Don şi 
începu s-o caute pe Karuna prin infosferă. Îi luă 


ceva timp s-o găsească, dar în cele din urmă 
descoperi semnătura spaţiului cybernesian, cu 
insulele lui de sclipiri negre construite din 
haosul de oceanului de date al zgomotului alb. 
Oceanul de date se schimbase de când se 
aventurase el în Cybernesia ultima oară. Sau 
poate că el se schimbase. Nu mai intra acolo 
pentru că nu i se părea sigur. Acum se întreba 
dacă  cybernesienii au recunoscut şi ei 
problemele de securitate şi s-au relocat în alte 
noduri ale rețelei globale. Verifică de două ori că 
nu e urmărit şi ascultat, o identifică exact pe 
Karuna şi deschise un canal sigur. 

Site-ul ei era tot voodoo fals. Aproape că n-o 
recunoscu pe nebuna care apăru în spațiul 
virtual: o ghicitoare în veşminte multicolore, 
perucă cu păr lung şi ondulat, ridicat în aer ca şi 
cum purtătoarea ar fi fost curentată, şi fața 
vopsită în dungi gri şi roşii, acolo unde nu era 
acoperită cu o mască de liliac. Karuna deschise 
ochii — găuri în aripile liliacului — şi începu să 
turuie: 

— Viitorul nu e frumos, şi nici eu! 

Când văzu cine era vizitatorul, aruncă rapid 
costumațţia de vrăjitoare. 

— Donald! Slavă Domnului că eşti bine! 

— Mai bine ca niciodată. Tu? 

— Să nu te sperii de spectacolul ăsta 
monstruos. E o metodă de apărare pe care am 
adoptat-o. E pentru ţărănoii care vin s-o consulte 


pe Mama Karuna. Şi Cybernesia e diferită. Ne- 
am dat şi mai tare le fund, ne protejează serverele 
clandestine din afara Trifrontierei. Dar destul 
despre mine. Tu ce mai faci? Unde eşti? Nu-ţi văd 
adresa. Unde ai dispărut? 

— Nu sunt sigur, Kari, deşi am nişte bănuieli. 
M-am dat şi eu la fund, în mai multe feluri decât 
aş fi crezut. Nici dac-aş fi sigur n-aş putea să-ți 
spun unde sunt. 

Chipul Karunei se întunecă. 

— De ce? 

— Binefăcătorii mei — despre care am discutat — 
au ieşit din anonimat, spuse Don, evitând 
întrebarea, dar tot mai au secrete, iar acum fac 
şi eu parte dintre ele. Ai verificat ce ţi-am spus 
când ne-am întâlnit ultima oară? 

— Da. Bine că m-ai avertizat să fiu atentă. Am 
creat adrese şi identități false pentru căutare, în 
caz de nevoie. O mare pane dintre acoperirile 
mele s-au pârlit la contratestări de nivel foarte 
înalt. Îmi datorezi o grămadă de programe 
remailer autonome /anonime. 

— Şi? Tot mai crezi că sunt nebun? 

— Nebun eşti oricum. Dar cred că lumea e mai 
nebună decât tine. Aşadar, ce ai mai făcut? 
Ultima oară când am vorbit, te pregăteai să mergi 
la Philadephia să vezi un tablou, ceva ce ai 
identificat în holotransmisia lui Kwok. Ai găsit ce 
căutai? 

— Am găsit mult mai multe. 


Don încercă s-o pună la curent cu ceea ce i se 

întâmplase şi cu munca lui. Întâlnirea cu 
Colbeth şi Barakian. Zborul în California şi 
călătoria cu elicopterul la lac şi pe munte şi în 
centrala electrică ascunsă. Dispariţia lui Cho, 
care ancheta dispariţia lui Kwok, care ancheta 
dispariția dispozitivelor QC prototip. 

Trebui să-şi însoțească descrierea cu texte şi 
înregistrări virtuale când ajunse la imaginile 
înglobate în tabloul lui Dossi, la rândul lui 
înglobat în holotransmisia Kwok, la rândul ei 
înglobată în datele din infosferă. Îi arătă până şi 
înregistrarea mesajului trimis de Barakian cu 
câteva minute înainte, transmisia aceea scurtă şi 
bizară de la Marflow, cu bibliotecile, labirinturile, 
cifrurile şi cheile lui. 

— Stai puţin, îl întrerupse Karuna. Mesajul lui 
Marflow se opri la jumătate, într-o parte a 
ecranului, în vreme ce X-ul de pe tabloul lui Dossi 
pâlpâia în cealaltă. Mai spune-mi o dată de ce ai 
pus X-ul în colțul ăla. 

— Ca să reprezint o necunoscută. Mi s-a părut 
potrivit acolo ca simbol. 

— Numai de asta? 

— Da. 

Karuna scutură din cap. 

— Băiete, tu ar trebui să fii ghicitor, nu eu. Nu 
spargem tiparul ca să recunoaştem codul, ci 
spargem codul ca să recunoaştem tiparul. 
Singura problemă e că nu ştii dacă ce faci e 


corect, şi mai ales dacă lucrezi corect. 

— Despre ce naiba vorbeşti? 

— Ştii ce este o autocheie, nu? 

— Un mesaj codificat, spuse Don tot mai 
nemulțumit, a cărui cheie e chiar mesajul. O 
spune Marflow. 

— Te-ai gândit vreodată că ai pus X-ul acolo 
pentru că holotransmisia Kwok este o autocheie? 
Despre asta vorbeşte Marflow. 

— Nu-nţeleg. 

— Bun! S-a schimbat situația, măcar o dată. X- 
ul pare corect pentru că e corect. Hai să-ți trimit 
nişte imagini în spaţiul tău. Tiparul şerpuitor din 
centrul labirintului este o cheie grecească, nu? 
În greacă, X este chi. X-ul lui Kwok marchează 
locul. Ai văzut, dar nu ţi-ai dat seama. 

În mintea lui Don, asocierile curgeau în 
cascadă. X-ul lui Kwok. Fostul lui coleg de 
cameră, Benjamin Cho. Femeia care ar fi devenit 
fosta lui soție, dacă n-ar fi rămas văduvă, 
Cherise Lemoyne. Pseudonimul cu care semna în 
studenţie, Kwok X. În chineză, chi - în 
majoritatea ortografiilor scris, dar nu pronunțat 
ca în greacă — însemna energie vitală. Holevo chi, 
conceptul matematic folosit la simplificarea 
analizei fenomenelor cuantice complexe, în 
acelaşi fel în care entropia lui Shannon a permis 
simplificarea clasică a informaţiei. Fotoni în 
codependenţă şi spirala dublă a ADN-ului, 
fiecare şi amândouă formând un X răsucit în stil 


Möbius, un 8 culcat, un semn al infinitului... 

— Kari, am nevoie de tine, zise el. 

— Sunt măgulită, râse ea. E plăcut să aibă 
oamenii nevoie de tine. 

— Nu, serios! Tocmai ai făcut o descoperire 
esențială. Trebuie să mă ajuţi. Lucrez la ceva 
prea important pentru mine ca să continuu să 
rezolv problema de unul singur, chiar dacă aş 
putea. M-am gândit la Crăciunul când pisica a 
aprins bradul şi mi-am dat seama că am nevoie 
de tine aici. 

Karuna îl privi lung, în tăcere. 

— Mă duc la ai mei în vacanţă, spuse ea 
gânditoare, dar să zicem că aş vrea să vin la tine. 
Cum ajung acolo? Nici tu nu ştii unde e „acolo” 
ăsta al tău. 

— Nu, dar oamenii pentru care lucrez ştiu şi 
unde mă aflu eu, şi unde te afli tu. Te aduc ei 
aici. 

— Kwok a dispărut, Cho a dispărut şi nici tu nu 
arăţi prea bine. Nu ştiu dacă e bine să vin acolo, 
Don. De ce se interesează toți de Kwok şi Cho, la 
urma urmei? Au sau nu computerul ăsta ADN 
cuantic teribil? 

Don îşi luă o pauză de gândire, apoi replică: 

— Poate că nu au, ci sunt chiar computerul, prin 
labirintul cromozomilor. Dacă ai fi computerul, 
dacă oglinda transparentă a ADN-lui tău s-ar 
separa în cioburi bionanotehnologice, atunci ai 
putea sparge orice cod. Ai avea acces peste tot, 


la orice informație stocată electronic, de oriunde. 
Ai fi cel mai tare spion! 

— Sau Dumnezeu. Sau Moş Crăciun, spuse 
Karuna şi scutură din cap. 

— Binefăcătorii mei au mai mulți bani şi mai 
multă tehnologie decât îți închipui, Kari. Ar 
trebui să ştii câţi bani îmi dau. Şi câți ţi-ar da şi 
ție. 

— Nu banii sunt problema. 

— Atunci ce? Libertatea? Cât de liberă te simţi 
acum, ascunsă acolo? Ai încredere în mine, Kari, 
aşa cum am avut şi eu în ei. Nu-mi pare rău. Nici 
ție n-o să-ţi pară. 

— Dă-mi timp să mă gândesc, îl rugă Karuna, 
cu un zâmbet timid. Măcar câteva ore. Apoi 
contactează-mă din nou. 

— Bine. Atunci, ne vedem mai târziu. 

Don se simţi ciudat de uşurat după ce vorbi cu 
Karuna. Ideea că i s-ar putea alătura aici, în 
muntele de sub lac, în temnița asta prăfuită şi 
mucegăită, duduind de energie, îl bucura peste 
măsură. 

Doar într-un colțişor îndepărtat al minţii se 
instalase teama că ar pune-o în pericol. Ce fel de 
pericol — n-ar putea spune, nici în cazul ei, nici 
într-al lui. 


X 

Zborul cu avionul de la Kowloon, aterizarea pe 
un aeroport particular ascuns, transferul în altă 
ambulanţa, într-un camion, apoi în alt camion — 
ar fi trebuit ca mintea lui Ben să fie înceţoşată. 
Dar nu era. 

Când nu erau în public, Zuo şi Sân dezactivau 
implanturile neuroparalizante, iar el îşi putea 
relaxa muşchii. De multe ori îl legau la ochi, dar 
nu ştia ce anume nu trebuia să vadă, oameni sau 
locuri. 

Răpitorii lui îşi imaginau că paralizia îi anula 
simțurile. Se înşelau, dar proceda în aşa fel încât 
ei să nu-şi schimbe părerea. Era conştient şi 
simțea durerea. Şi era treaz. Se prefăcea că 
doarme, deşi nu voia. Când se relaxa suficient ca 
să lase garda jos, atunci îl năpădeau gândurile 
morbide. Mai ales când îşi dădu seama că-i mai 
văzuse undeva pe Zuo şi Sân. Erau cuplul care 
se giugiulea pe promenada Victoria Peak, în 
seara când o cunoscuse pe Marilyn Lu. 

Undeva pe traseu, Sân îşi schimbă rochia de 
mătase cu blugi, ghete şi cămaşă. Împreună cu 
restul echipajului, Zuo îşi schimbă şi el hainele 
de oraş cu ţinută de camuflaj. În drum spre 
destinație, li se alăturară alți bărbaţi în salopete 
de camuflaj, plus câţiva în costum negru, de 


afaceri. Răpitorii aveau arme automate, dar 
bărbaţii în costume de camuflaj duceau şi 
grenade şi purtau centuri cu măşti de gaze, pe 
lângă ceva ce semăna cu mine sau material 
exploziv. Unii târau după ei canistre mari de 
benzină. 

Pe Ben îl nedumerea capacitatea lor de luptă. 
Doar nu aveau nevoie de tot armamentul şi 
muniția numai ca să-l ţină pe el ostatic. Nu 
aveau probleme în a-l lega sau a-i pune căluş, şi 
nici el nu le crease necazuri când îi dăduseră 
drumul să mănânce sau să-şi golească 
intestinele. Cu ajutorul lui Sân, îi convinsese să 
nu-l lege la ochi în somn. Se prefăcea atât de bine 
că doarme, încât uneori chiar adormea. 

Nu şi de data asta. 

În cele din urmă, veghea lui dădu rezultate. 
Când camionul încetini, înainte să-l trezească 
din „somn” ca să-l lege la ochi, Ben deschise ochii 
o secundă şi văzu unde ajunseseră. Ştia locul din 
fotografii — şi Marilyn Lu şi Jaron Kwok fuseseră 
acolo. Recunoscu imediat acoperişul albastru în 
straturi la Sălii Memoriale Sun Yat-sen şi se miră 
de ce fusese adus într-un loc pe care oricum voia 
să-l viziteze, ca parte a investigației sale. 

Îşi dădu seama că erau gata se coboare când 
Zuo îi smulse bandajul de pe ochi şi-i activă 
implanturile. Doi dintre bărbații înarmaţi până 
în dinți îl puseră într-o ladă ca un sicriu, care 
mirosea a cedru. Îl legară de mâini cu un lanţ 


care trecea printr-un inel prins de scândura de 
deasupra capului, apoi bătură capacul în cuie. 

Închis în ladă, nu mai văzu ce se întâmplă, dar, 
ghidându-se după sunete şi senzaţii, bănui că 
era mutat pe o platformă şi ridicat. Aparatul lăsă 
lada jos, probabil pe podeaua sălii, după ecou. 
Simţi podeaua coborând şi realiză că se află într- 
un lift care deservea, probabil, scena. 

Când se opri liftul, lada fu ridicată, apoi trântită 
jos. Incapabil să se prindă cu mâinile, căzu cu 
fața înainte, lovindu-se de ceea ce fusese partea 
de sus, devenită partea laterală a lăzii. Undeva, 
nu foarte departe, auzi liftul urcând şi lăsându-l 
pe el acolo. 

Bare de metal smulseră capacul lăzii. Ben nu 
căzu cu fața la podea, dar numai pentru că nu-i 
permise lanțul. 

Prin ochii întredeschişi zări o încăpere care 
semăna cu atelierul unui teatru, o masă, 
taburete, ferăstraie circulare şi alte unelte de 
tâmplărie folosite la construirea decorurilor. 

— Opreşte implanturile, ordonă Helen Sân. 
Uită-te la el. Îi curge sânge din nas. 

În ciuda furiei îndreptate spre Zuo, Sân şterse 
cu grijă nasul şi fața lui Ben cu un şerveţel. În 
spatele ei, uşile duceau la depozitul de costume 
şi recuzită. 

— Şi ce dacă s-a ciocnit puţin la transport? 
Rânji Zou, fără să oprească implanturile. Îl 
retuşăm puţin. 


— Prietenilor noştri americani n-o să le placă, 
spuse Sân, în timp ce-l curăța în continuare pe 
Ben, care i-ar fi mulțumit, dacă ar fi putut 
deschide gura. 

— Atunci lasă-i pe ei să facă treaba murdară, 
strigă Zuo furios. Nu c-ar fi făcut-o vreodată. 
Națiune de monştri cu două feţe! Ipocriţi aroganți 
şi plini de toane! Îşi bat joc de dreptate, 
democraţie şi libertate numai când rostesc 
cuvintele astea. Nu sunt decât o acoperire pentru 
hoţiile şi crimele lor, făcute în interes economic. 

Am pierdut oameni buni în clădirea asta, şi 
pentru ce? Căutând ceva ce nu găseşte nimeni? 
O diversiune menită să-i împiedice pe 
anchetatori să găsească un lucru care nu poate 
fi descris? 

— Mă îndoiesc că te-ai gândit vreodată că aşa 
ne-am infiltrat propriii oameni printre personalul 
de aici, replică Sân, în sfârşit mulțumită de felul 
în care arăta fața lui Ben. Adună şerveţele şi le 
aruncă. Ca să putem intra aici când vrem. Ca să 
mă folosesc de spațiul ăsta pentru expoziția mea. 
Ca s-o împânzeşti cu explozibil, la nevoie. Ştii ce, 
dacă-i urăşti aşa de mult, de ce lucrezi cu ei? 

— Mă folosesc de ei şi de banii lor. Americanii 
spun: „[ine-ţi prietenii aproape şi duşmanii pe 
statele de plată ale CIA”. În regulă. Nu iau în 
considerare ce cred „străinii” sau cum trăiesc ei. 
Numai la buzunarele lor se gândesc. Asta-i o 
slăbiciune pe care pot s-o exploatez. Manipularea 


manipulatorilor! În lupta împotriva 
necredincioşilor care controlează China, 
Războinicii Noilor Învăţături vor fi „prietenii” bine 
plătiți ai americanilor. 

— Am zis să dezactivezi implanturile, repetă 
Sân. În cele din urmă, Zuo o ascultă. Ben îşi 
simți din corpul funcționând. Mulţumesc. Ai 
grijă ce vorbeşti. Îşi revine. 

— Nu trebuie să fiu atent ce vorbesc, continuă 
Zuo, la fel de nervos. De ce să mă tem de o nație 
de pămpălăi, dependenţi de maşini scumpe şi 
antidepresive? Hei, Cho, unde te rogi? La 
Christco sau la Jesus Depot? Locuitorii 
imperiilor ca ăla din care se trage el întotdeauna 
sunt victimele propriilor excese. Se prăbuşesc 
pentru că nu se pot adapta. 

Scuturând din cap, Sân făcu semn echipajului 
lui Zuo să strângă lanţul cu care era legat Ben, 
ca să nu mai cadă. Apoi bărbații se risipiră — 
păzeau oare clădirea? Puneau explozibil şi mine? 
Se întrebă Ben. Dar indivizii în costume negre, 
cu alură de gangsteri, rămaseră lângă el şi Sân. 
Femeia se întoarse spre o grămadă de 
manechine stivuite. Începu să lucreze calm cu 
unul dintre cele care păreau mai reale, aşezat 
separat. Fusese modificat ca să semene cu o 
pictură pe care Ben o văzuse cândva: martiriul 
Sfântului Sebastian. Însă acesta semăna mai 
degrabă cu martiriul unui muncitor dotat cu 
unelte de constructor în loc de săgeți în corp şi o 


curea de care atârnau diverse unelte, în loc de 
pânza care-i acoperea părțile intime. 

— Poate că eşti invidios pe succesul 
americanilor, îi aruncă Sân lui Zuo peste umăr. 
Invidios pe un stat măreț care oferă bogăţie, 
oportunități, abundență, ca să-ți îndeplineşti 
dorințele... 

Zuo scoase un zgomot nepoliticos. 

— Bogăție! Oportunităţi! Abundenţă! Cele mai 
mari minciuni din Occident! Şi China le-a 
înghițit pe toate. Ce e bogăția lor, lumea lor mai 
bună, viitorul lor luminos? Să poată consuma un 
procent şi mai mare din bunurile lumii, lăsându- 
i pe alții fără nimic, asta-i tot. Se tem că 
dreptatea le va lua luxul. Cum să-şi alunge 
teama? Păi, consumând tot mai multe bunuri, 
cât se mai poate, bineînţeles! 

Ben se uită cum Zuo făcu o mişcare de dans 
greoaie către el. 

— Uite aşa  se-nvârte lumea!  Capitalişti, 
comunişti... toți sunt nişte  imperialişti 
temporali.  Colonizează viitorul cu ideea 
necredincioasă că, în timp, vor avea o viață mai 
bună. În vremea asta, pentru toate popoarele 
lumii, viața va fi tot mai grea! Viitorul lor 
„luminos” e o mare minciună! 

— Şi care e alternativa ta? Întrebă Sân, refăcând 
stratul de vopsea de pe martiriul clasei 
muncitoare. 

— Omenirea se poate salva numai prin 


recrearea zilelor în care a trăit Profetul Mahomed 
pe Pământ. Ca musulman Wahhabi, ştiu acest 
lucru. Recunoaşte şi tu. Coloniştii timpului cred 
că pot stăpâni viitorul obligându-ne să le 
înghițim minciuna progresului, dar majorității 
popoarelor nu le place lumea pe care ei le-o 
construiesc. Suntem oprimați nu numai de 
nenorocirile zilnice, dar şi de viitorul pe care ni-l 
pregătesc! Trebuie să-i gonim pe colonişti din 
timpul nostru şi din minţile noastre, aşa cum 
altădată i-am gonit de pe pământurile noastre. 
Numai în acest fel se vor reînnoi învățăturile 
Profetului, aşa cum se cuvine. 

— Cei care repetă trecutul, şopti Sân, nu sunt 
condamnați să şi-l amintească. 

— Te-am auzit! Strigă Zuo, privind spre 
manechinele ei. 

Fiecare fusese modificat astfel încât să 
amintească de o mare operă de artă din diverse 
perioade istorice. Şi ce-i cu „expoziția? asta pe 
care o expui în foaier, sub alt nume decât al tău? 

— Eu îți pot explica, răspunse Sân pe un ton 
rece, dar nu pot înţelege în locul tău. 

— Dacă nu ai nimic de spus, lătră Zuo şi izbucni 
în râs, măcar fă-o cu glas tare! 

În acel moment pătrunse în încăpere unul dintre 
oamenii lui şi îi comunică ceva pe un ton şoptit, 
dar agitat. 

— Îmi pare rău, Shin Heung-lin, i se adresă Zuo 
lui Sân, dar trebuie să-l „ducem la culcare” din 


nou pe prietenul tău. Ne-a sosit clientul. 

Ben auzi liftul coborând. Oamenii se agitau şi 
strigau în afara razei lui vizuale. Dacă n-ar fi fost 
paralizat, şi-ar fi exprimat marea uimire când 
Baldwin Beech, cu fața încadrată de o barbă 
căruntă, se uită la el cum stătea în aşa-zisul 
sicriu; era însoţit de Ike Carlson, bărbatul cu 
barbişonul de tap. 

— E Ben Cho, fără îndoială, spuse Beech, 
examinându-i ochii largi şi făcând semne 
afirmative din cap către Zuo. Geamănul negru al 
lui Jaron Kwok. Haideţi să-ncepem, doamnă 
Hon. 

O femeie minionă apăru brusc şi scutură 
viguros din cap. Fiind atât de strâns împletit, din 
părul ei nu se clintea niciun fir. Fără niciun gest 
inutil, le făcu semn oamenilor lui Zuo s-o ajute. 
Împinseră spre Ben o piesă de mobilă căptușită, 
care-i sugera o combinaţie neplăcută de scaun 
cu rotile cu scaunul dentistului. 

— Eşti sigur că nu aude şi nu vede când e în 
starea asta? Întrebă Sân. 

— De ce? Beech îşi ridică ochelarii pe frunte. A 
dat vreun semn că e conştient cât a fost 
paralizat? 

— Nu, răspunse Sân, în timp ce oamenii lui Zuo 
îl scoteau pe Ben din sicriu şi-l târau spre 
scaunul medical. Eram doar curioasă. 

— E bine să fii întotdeauna foarte atentă, 
remarcă Beech cu o aplecare a capului şi un 


zâmbet care-i amintiră lui Ben de gazda unui 
spectacol de varietăți. 

Bărbaţii îl aranjară în scaun. Beech, Hon şi 
Carlson îl prinseră în curele. 

— Singurul mod de a şti ce se întâmplă e să-i 
monitorizăm activitatea cerebrală, dar o să fie o 
provocare mai mare decât în cazul lui Kwok, îi 
explică Beech lui Sân. Apoi se întoarse şi i se 
adresă lui Hon cu voce joasă: Implanturile care 
elimină durerea, introduse când i s-au scos 
măselele de minte, erau experimentale. Le are de 
ani de zile şi s-ar putea să nu funcționeze la nivel 
optim. Va trebui să le verificăm. Nu e un DIVEr 
ca Kwok, deci nu i-au fost perfecționate. Nu se 
văd urme de hardware sau conexiuni de electrozi 
pe piele. Va trebui să folosim o plasă şi ochelari 
de realitate augmentată. 

Ben simţi o înțepătură pe scalp când Hon îi 
ataşă plasa. Beech îi aşeză ochelarii pe ochi. 
Aceştia începură verificarea sistemului. 

— Dr. Beech, detectez activitate nervoasă. 

— Şi? 

— Din tiparele cerebrospinale pe care le văd aici, 
aş spune că paralizia musculo-osoasă este 
totală, dar fac pariu că e conştient de ce se 
petrece în jurul lui. 

Beech se încruntă şi-şi apropie fața de a lui Ben, 
prinzându-i maxilarul în mână. Carlson, în 
costum negru, scoase la vedere un pistol 
automat cu ţeava şi mai neagră. 


— O, dr. Cho, ne prefacem adormiţi, nu-i aşa? 
Spuse Beech. Ştii prea multe, cum se spune în 
romanele polițiste vechi? Nu e sănătos. 

Se îndreptă de spate. Pe față i se instală o 
expresie gânditoare. Îşi mângâie barba, se uită la 
Hon şi decise să continue. 

— Pe de altă parte, starea ta actuală poate să fie 
un avantaj. Eu credeam că va trebui să-ţi 
dezactivăm implanturile neuroparalizante ca să 
ne începem micul experiment, dar asta simplifică 
lucrurile. Ne putem baza pe faptul că vei rămâne 
conştient, fără să fie nevoie să-ți punem căluş 
sau să te legăm. Foarte eficient, zău. 

Beech îl bătu uşor pe Ben pe cap şi dispăru. 
Când reveni, Hon era lângă el. Amândoi purtau 
măşti şi mănuşi chirurgicale. Hon ducea un 
recipient pentru materiale periculoase. Îl aşeză 
cu grijă pe o măsuţă de inox pe care o mutară 
lângă Ben. Îi puse garoul pe braţ şi tamponă la 
îndoitura cotului. Beech făcu acelaşi lucru la 
mâna stângă. 

Din momentul în care fusese răpit, pe Ben îl 
cuprinsese o teamă necunoscută. Aceleaşi 
gânduri morbide îl bântuiau de câte ori se trezea. 
În starea aceea între somn şi veghe, se simţea ca 
un grăunte măcinat între două pietre de moară, 
China şi Statele Unite. Între imperiul care nu 
îndrăznea să-şi rostească numele şi cel care 
spunea că nu e imperiu. Şi tot aşa, la nesfârşit. 

Oare ce fel de aluat o să iasă din făina oaselor 


sale, când vor fi fost măcinate? 

Acum, confruntat cu perspectiva de a suporta o 
tortură medicală necunoscută în mâinile acestui 
bărbat, acest demon flasc ieşit din mecanismul 
din umbră aflat în spatele tuturor celor petrecute 
— mai întâi cu Jaron, iar acum cu el — acum se 
simțea cu adevărat îngrozit. 

— Doamnă Hon, dacă sunteți amabilă, umpleţi 
seringa cu mostra bionanotehnologică marcată 
cu roşu, spuse Beech. Detectivul Lu a fost 
drăguță s-o activeze în prealabil cu sângele 
domnului Cho. Eu o s-o umplu pe a mea cu 
rămăşiţele netratate ale lui Kwok, pe care 
Domnul Z, în hainele lui de camuflaj ţipătoare, 
le-a obținut pentru mine. De ce să mai pierdem 
vremea? Îl injectăm cu amândouă. 

Ben se uită cu spaimă crescândă cum Hon şi 
Beech luară fiecare o fiolă dintr-un stativ aflat în 
cutie. Când inserară acul unei seringi de 100 ce 
în mijlocul dopului de cauciuc al fiolei alese, 
observă că dopurile erau într-adevăr de culori 
diferite. Fiola lui Hon avea culoare roşie, a lui 
Beech -— albastră. 

Nu se gândi prea mult la codul culorilor. 
Niciodată nu se dăduse în vânt după seringi, dar 
se simțea mai bine când i se lua sânge, decât 
când i se introducea ceva în organism. 

— Mă tem c-o să doară puţin, spuse Beech, 
după felul în care a reacţionat cenuşa la sângele 
tău. Dar nu te agita. Gândeşte-te că durerea e 


reală, iar realitatea e dureroasă. 

Ben se uita, incapabil să clipească sau să se 
răsucească, cum Hon şi Beech îi luară câte un 
braţ. Nici chiar în studenţie, când mergea la 
chefuri şi nu avea probleme să înghită sau să 
inhaleze tot soiul de chestii mai mult sau mai 
puţin otrăvitoare, nu suporta să i se injecteze 
nimic. Străpungerea tegumentului era iritantă şi 
nenaturală.  Dispreţuia electrozii şi alte 
dispozitive electronice similare din acelaşi motiv. 

Se gândi la ultimele zile ale Reynei, înțepată cu 
ace de perfuzie prin care se scurgeau calmante. 
Şi imaginea aceea, care nu-i dispăruse niciodată 
din minte, îi sporise dezgustul profund față de 
înțepăturile din piele. 

Hin şi Beech aleseră câte o venă pusă în 
evidenţă de garou şi-l înțepară simultan. Ben ar 
fi vrut să vomite sau să leşine, dar nu putea nici 
măcar să-şi încleşteze sau să-şi relaxeze pumnii. 

— Când te obişnuieşti cu durerea, numai atunci 
o simți cu adevărat, îi spuse Beech, bătându-l pe 
umăr. Se aplecă şi-i vorbi la ureche: Ştiu că mă 
crezi un fel de rasist ticălos care se distrează cu 
viețile celor care nu sunt albi, dar te înşeli. Sunt 
un voyeurist al oportunităţilor. Ținând cont că 
omul modern a ieşit din Africa abia acum 50000 
de ani - o nimica toată, geologic vorbind - atunci 
toți avem ceva african în noi, nu-i aşa? Dacă v- 
am făcut pe tine şi pe Jaron să arătați cum 
arătați, ce te face să crezi că ne oprim numai la 


voi doi, indiferent de culoare? 

Beech râse şi plecă să ia ceva ce Ben nu putea 
vedea, dar se întoarse la el şi-i şopti în 
continuare: 

— Trebuie să recunoşti că am făcut o treabă 
bună. Nici măcar nu ţi-ai dat seama că sunteți 
rude, nu? Sângele o fi el mai gros ca apa, dar 
markerii etnici sunt doar la suprafața pielii. 
Când am aranjat să locuiţi în aceeaşi cameră, ca 
studenți, sau să primiți amândoi documentele 
Forrest pentru examinare, poate am fost cam 
nechibzuiţi, dar am dovedit ceva. A meritat, de 
dragul omenirii. 

Beech se îndreptă de spate şi vorbi mai tare, ca 
să audă şi Hon. 

— lar acum, puţină supertriptamină modificată, 
ca să fii un participant mai activ decât ai vrea. 

Copleşit de neputinţă, Ben nici nu mai simți 
injecția. Simţi însă că era împins spre lift de 
oamenii lui Zuo. Când liftul începu să urce, Hon 
activă verificarea sistemului pentru legătura lui 
Ben cu computerele din rețeaua mondială. Ben 
văzu cum rulează verificarea prin ochelarii RA. 
Beech răspunse cu o referire la populația 
bionanotehnologică din corpul lui Ben şi acţionă 
procentajele activării crescânde. În mediul 
virtual, Hon  postă grafice care indicau 
suprapunere complementară între automatele 
Watson-Crick şi sistemele cuantice. 

Liftul se opri la nivel cu scena. Ben fu împins pe 


platformă. În interiorul Sălii Memoriale Sun Yat- 
sen se aprinseră becurile auxiliare, aruncând o 
lumină de amurg în spațiul vast. 

Ben simți lumina răspândindu-se şi asupra lui. 
Ciudat, nu-i mai era frică, nici nu mai era 
îngrijorat. O clipă îi trecu prin minte că injecţia îi 
indusese o stare de lâncezeală. Dar gândurile îi 
erau calme, contemplative. 

— Lumea e o scenă, Ben, iar noi suntem actorii, 
rosti Beech, zâmbind. Se uită la ceas. Fac pariu 
că îţi faci intrarea pe scenă la momentul potrivit 
şi printre decorurile potrivite. O să controlăm 
mai bine legătura dintre implanturile tale, 
activitatea bionanotehnologică şi materialul de 
vizualizare la care vrem să lucrezi, ca să nu 
păţeşti ce a păţit Jaron. 

— Trebuie să procedăm aşa, îi explică Hon pe 
ton de scuză, ca să stabilim dacă mecanismele 
bionanotehnologice ale lui Kwok funcționează 
optim în sistemul tău biologic. 

Beech încuviință din cap. 

— Pentru asta trebuie să stai cu noi. Dacă 
putem izola factorii de activare din sângele tău, 
n-o să mai avem nevoie de tine. Doamnă Hon, 
cred că poţi opri neuroparalizia. În regulă. Cum 
te simţi acum, Ben? 

Descoperi că putea vorbi. Când deschise gura, 
senzația de lâncezeală i se răspândi în corp şi se 
modifică, pătrunzându-i în membre, caldă. Parcă 
dispărea, ca o pisică de Cheshire, în spatele 


zâmbetului care îi apăru pe faţă. 

— Mă simte bine, îi zise el în cele din urmă lui 
Beech. Mă simt foarte bine. 

— Mă bucur! Gata să cooperezi? 

— Da, să trăiţi! 

N-ar fi trebuit să fie atât de vesel, situaţia lui nu 
era deloc roză, dar nu se putea abține. 

— Nu te doare nimic? Uimitor! Uite cum 
lucrează pe la tâmplele lui bionanotehnologia, 
doamnă Hon. Îi iese prin pori, fuzionează cu 
plasa de electrozi şi cu ochelarii. Îşi face singură 
legăturile, şi nici urmă de sânge! 

— Da, am văzut, spuse Hon în linişte. Ben 
observă o expresie de uluire pe figura ei şi se 
distră. 

— Bine, Ben. O să-ți dăm să rezolvi o enigmă 
pentru noi. Cred că ştii deja câte ceva despre 
dilema noastră. Uite o imagine care ţi-e familiară. 
În câmpul vizual creat de ochelarii RA apăru 
tabloul lui Dosso Dossi. Domnul nefericit, cu 
înfăţişare de cărturar, stătea în fața unei 
draperii, sub un parapet scund, cu privirea 
ridicată de la labirintul cu zece alei, spre care 
arăta cu mâna stângă. Totul proiectat pe 
structura Sălii Memoriale, prin ochelari. 

— Ceea ce vrem să găseşti e simplu, spuse 
Baldwin Beech. Cel puţin, aşa sperăm. Care e 
legătura dintre tabloul lui Dossi şi Sala 
Memorială şi de ce a petrecut Jaron Kwok atât de 
mult timp aici? Ce anume din acest loc e 


important pentru sistemul lui de memorie? Ne 
poți ajuta? 

— Sigur, zise Ben, încercând să răspundă la 
întrebări în ciuda valului de moleşeală care-l 
ameţea. Dar de ce faceţi toate astea? Ce doreşti, 
dr. Beech? 

Beech fu surprins, apoi căzu pe gânduri, 
cumpănindu-şi răspunsul. 

— Nu cred că facem rău dacă-ți spunem. Poate 
chiar te va ajuta în activitatea pe care vrem s-o 
faci. Foarte bine. Credem că în acest loc e ascuns 
ceva aflat în legătură cu informaţiile din 
holotransmisia lui Kwok. Poţi folosi acel ceva ca 
să dinamizezi materialul bionanotehnologic care 
se mişcă acum în tine. 

— Să-l dinamizez ca să facă ce? Întrebă Ben, 
încercând să-şi controleze gândurile care se 
disipau treptat. 

— Asta-i marea întrebare, nu? De data asta, 
dacă vom controla mai bine situaţia şi dacă nu 
pățeşti ce a păţțit Kwok, la ce rezultat vom 
ajunge? Te va face bionanotehnologia cel mai 
grozav spărgător şi creator de coduri? Ne va 
permite să proiectăm criptocatastrofe controlate, 
ca fulgerul din mâna lui Zeus, dar mult mai 
puternice? Indiferent de situație, tu - sau 
mecanismul bionanotehnologic din tine - va 
deveni cea mai avansată armă, cea pe care o 
căutăm noi. Dar poate e şi ceva mult mai 
important: dovada incontestabilă că evoluția 


trebuie îndreptată spre  întrepătrunderea 
definitivă dintre om şi maşină. Ne ajuţi? 

Ben aprobă cu o înclinare a capului — cel puţin 
capul i se clătină în sus şi în jos, spre piept. 

Parcă era menţinut la suprafața unei mări 
străine. Plutea şi se ridica euforic, de parcă n-ar 
fi avut greutate, de parcă ar fi fost luat din patul 
lui de pe pământ de un val de somn mult 
aşteptat. Treptat, îşi dădu seama că marea era 
inconştiența indusă de maşinile gânditoare cu 
care era atât de strâns legat acum. 

Simți cum încetează să existe, în sensul limitat 
al sinelui său. Cu uşurinţă molatecă, se diviză în 
nenumărați alţii, se disocie în numeroase 
persoane, procese autonome, agenți inteligenți şi 
inteligență artificială. Sub adăpostul a ceea ce 
fusese el odată, aceştia începură să modifice 
arhitectura somnului în visul său cu ochii 
deschişi, răspândindu-se în infosferă, până când 
simți nu că se afla în legătură cu biblioteca Babel 
a gândirii umane, ci că devenise biblioteca 
însăşi. 

— Ben... ce faci? Întrebă Beech. Ce ai găsit? 

Ben îi arătă. Nu ştia exact cum procedează, dar 
extrase imagini din miriadele de maşini de 
prelucrare a informaţiilor şi le trimise pe ecranul 
lui Beech şi pe ochelarii lui RA. Câteva dintre ele 
îi erau familiare, câteva erau noi. 

Ascunde catastrofa în văzul lumii. Cuvântul 
acadian babilu, Poarta Domnului, originea 


turnului Babel. Litera grecească pi, numărul 
transcendental şi raportul dintre circumferința şi 
diametrul cercului. Litera ebraică alef, semnul 
infinitului şi al unității cu Dumnezeu, al 
numerelor cardinale transfinite ale lui Cantor. 
Ideograma chinezească yao, configurată ca 
„necesitate” şi „femeie occidentală”. X-ul răsucit, 
semnul infinitului din spirala dublă a ADN-ului 
şi fotonii corelați. Fiecare pereche în câte un colț, 
ilustrând corelarea şi complementaritatea. 

— Le-am mai văzut, rosti Beech, dezamăgit. 
Arată-mi ceva nou. 

— Redundanţa se opune entropiei, spuse Ben 
cu un râs înfundat, vorbind rar, dar gândind mai 
rapid decât o făcuse vreodată. Sinele său, plutind 
deasupra lumii sale împânzite de agenţi în 
infosferă, se înnobilase şi se limpezise, devenise 
ca atmosfera rarefiată de la marginea spaţiului, 
prin care voința lui zbura la înălțime, cu viteză 
incredibilă. 

Beech se încruntă. 

— Nu te încăpățâna ca un asin. Fă-o. 

— O fac, pentru că despre Asinita e vorba. 

— Asin de care? Ce vei să spui? 

— Pot să-ți arăt, dar nu pot să înţeleg în locul 
tău, spuse Ben râzând cu trupul său de la 
distanță. Ca s-o citez pe doamna Sân. 

— Atunci, arată-mi! 

Din pânza inconştientă a miriadelor de sisteme 
pe care le accesa, Ben extrase imaginea virtuală 


a Sălii Memoriale Sun Yat-sen, apoi începu să 
lucreze cu ea în funcție de imaginile înglobate în 
holotransmisia lui Kwok. O răsucea ca pe discul 
unul seif de modă veche. 

Nu era nevoie să cugete la „catastrofa” ascunsă 
în „văzul lumii”, bănui el. Imagini de păduri 
murind şi cruste de gheaţă crăpate nu ajută la 
nimic. Nu, mai bine să-i dea lui Beech ceva ce 
putea înţelege. 

Roteşte imaginea Sălii Memoriale în dublă 
suprapunere, odată cu imaginea labirintului cu 
zece piste din tablou, apoi cu Sala ca palat al 
memoriei. Dezvăluie labirintul care a fost acolo 
dintotdeauna. Arată cum se învârteşte discul de 
pe seiful paradisului - combinaţia ce răsuceşte 
mecanismele şi învață numerele. 

Imaginea sălii, astfel rotită, se răsucea înainte şi 
înapoi, la fiecare dintre imaginile adânc înglobate 
în tabloul lui Dossi. 

— Ce-i cu răsucirile astea? Îi ceru Beech 
socoteală, vorbindu-i de foarte aproape, în stilul 
terapeuților — sau al inchizitorilor. 

Ben însă nici nu-l băgă în seamă, se simțea 
detaşat, distant. Discursul îi deveni şi el 
ambiguu: 

— Cele zece piste ale labirintului din tablou îl 
pun în legătură cu tetraktisul pitagoreicilor. Şi 
cu descoperirea numerelor iraționale complet 
identificabile numai la infinit, cel mai cunoscut 
fiind pi. Şi cu cele zece permutări posibile ale 


numelui sfânt al lui Dumnezeu, din Cabala... 

— Tetragrammatonul? Întrebă Beech. Yod Heh 
Vov Heh? 

— Cu cele zece sefirot, entitățile numerice care, 
la un loc, alcătuiesc arhetipul androgin 
primordial al ființei umane. Calitățile şi 
emanațţiile lui Dumnezeu, care pun mintea în 
legătură cu marele Unu, divizibil la infinit. 

— Dar în tablou nu apare yod, heh sau vov. 
Singura literă iudaică din el e alef! 

— Care e, de fapt, litera ce desemnează Ein Sof, 
Neantul Mistic şi Infinitul care înglobează cele 
zece sefirot. 

— Ideograma chineză, yao, la ce se referă? E a 
zecea literă? 

— Nu. Yao e ideograma primului cuvânt din 
prima dintre cele zece porunci, în prima 
traducere a respectivelor legi morale în chineză, 
de Ruggieri şi Ricci. 

— Foarte bine, dar care e legătura cu Sala? 

— Urmărind labirintul, Jaron a făcut legătura 
dintre Sala Sun Yat-sen şi Copacul mnemonic al 
celor zece sefirot. A transpus, unul în celălalt, 
labirintul Dossi şi Copacul. O pereche minunată 
şi fără seamăn, unită în această Sală Memorială. 
— Ce vrei să spui? Nu înțeleg. 

— Răsucirea  labirintului se corelează cu 
planurile sau dimensiunile universului asociat 
cu apariția Copacului. Cu mişcarea labirintică a 
emanațţiei divine ieşite din infinit, raza iluminării 


supranaturale călătorind pe calea ei şerpuitoare 
printre cele zece sefirot. 

Ben încercă să-l lămurească transpunând 
labirintul şi Copacul, alături de imagini din 
sistemele de coduri sfinte din  gematria, 
notarikon şi temurah. Aduse în spațiul virtual 
imagini cu copacii memoriei ai lui Ramon Lull şi 
cu roțile combinatorii. Dar răpitorii lui tot nu 
făceau legătura. 

— Ce-i cu imaginile din tablou? Cu măgarul? 
— Asino. Cuvântul italienesc pentru măgar sau 
asin. În opera lui Bruno e simbolul Sfintei 
Ignoranţe, cel mai înalt nivel de înţelepciune. 

— Deci Bruno ştia despre tablou? 

— Da. Pentru că a văzut numărul emblematic 
şapte al lui Andrea Alciati, care descrie un măgar 
cu statuia lui Isis pe spate. Imaginea l-a condus 
pe Bruno la simbolurile minotaurului, care trimit 
la secrete militare. Cel mai reuşit portret existent 
al lui Alciati a fost pictat de Dosso Dossi. 
Descoperirea l-a determinat pe Bruno să caute 
alte lucrări ale lui, mai ales portretul acestui 
domn. 

— Dar de ce un măgar? Vru să afle Beech, 
deranjat de propria întrebare, ca şi cum s-ar fi 
aşteptat să audă poanta unei anecdote care făcea 
din el un măgar. 

Ben suprapuse imaginea animalului împovărat 
pe cea a măgarului călărit de lisus intrând în 
Ierusalim în Duminica Floriilor şi pe cea a 


măgarului călărit de profetul Balaam, animalul 
prin a cărui gură vorbea îngerul trimis de 
Dumnezeu. 

— Pentru Bruno, spuse el, măgarul reprezintă 
Sfânta Ignoranţă necesară pentru transformarea 
şi trecerea misticului în şi prin animalic, pentru 
a atinge sefira Înţelepciunii - Hokhmah, în 
cabală. În sistemul brunian, Hokhmah este 
întruchiparea înţelepciunii în lumea eternă, aşa 
cum Minerva o întruchipează în lumea fizică, iar 
Sophia în sufletul omului. Copacul Asinita e ca o 
scară pe care urcă magul spre perfecțiunea 
mistică, abandonându-şi caracterul uman. 

— Şi fulgerul? 

— El amenință atât măgarul împovărat, cât şi 
biserica. Sfânta Ignoranță este doborâtă de locuri 
comune, în vreme ce instituţiile religioase umane 
au devenit atât de pedante, încât nu mai pot face 
nimic pentru a împiedica distrugerea care-i 
amenință pe toți cei ce apelează la ele pentru 
îndrumare. 

La nivel mai profund, Ben înțelese imaginea 
măgarului lui Bruno nu numai ca simbol al 
transformării şi trecerii, dar şi al morții mistice 
care încheie o stare şi începe o alta — ceea ce 
Jaron interpretase, în lumina radiațiilor X ale 
fotonilor corelaţi şi ale spiralei duble, drept 
prefigurarea cabalistică/hermetică a ceea ce se 
petrece în teleportarea cuantică. 

Văzând că Beech nu pune nicio întrebare, Ben 


se hotări să tacă. 

— Locuri comune, într-adevăr! Se înfurie Beech. 
M-am săturat! Dacă încerci să mă păcăleşti, Ben, 
încetează imediat. Ce anume l-a interesat pe 
Jaron în acest loc, lăsând la o parte explicaţiile 
tale labirintice? Spune-mi acum, dacă nu vrei să 
păţeşti ce a pățit Kwok! 

Bărbaţii în costum negru îşi manifestară imediat 
prezența, de parcă ar fi vrut să-l susțină pe 
Beech în accesul lui de furie. Lui Ben aproape că- 
i veni să râdă. Călătoria prin labirint îl dusese, 
de fapt, exact în locul în care Jaron găsise şi 
ascunsese din nou piesa de bază a puzzle-ului 
care conținea algoritmul lui Shimon Ginsburg. 
Aceea ar fi cea mai importantă descoperire, 
pentru Beech. 

Dar nu ar fi de fapt pentru Beech, ci pentru el. 
Ar fi pasul următor pe cărarea spre ceea ce ştia 
că trebuie să devină acum. Numai făcând acest 
pas ar dărâma obstacolele mintale ale 
zombificării la care îl supusese Beech acum. Cu 
puțin noroc, l-ar putea împiedica pe el şi pe 
slugoii lui să obțină controlul asupra „celei mai 
avansate arme”. 

Vocea lui Ben, când vorbi din nou, nu mai era 
pur şi simplu profetică. Suna parcă din altă 
lume, distantă şi monotonă, chiar şi pentru el: 

— În redarea mea virtuală a Sălii Memoriale, vei 
descoperi ce căuta Jaron Kwok şi unde anume a 
găsit ceea ce căuta. În spatele acelei plăci, 


deasupra uşii aceleia iluminate. Du-te acolo, 
adu-mi ce găseşti, iar eu voi traduce. 

— Sper că nu e o păcăleală, spuse Beech, apoi îi 
strigă pe Zuo şi pe Sân. Aduceţi o scară! Dacă nu 
găsiți, urcați-vă unul pe umerii celuilalt. Trebuie 
să dăm jos placa aia de pe perete. Grăbiţi-vă! 

Oamenii lui Zuo nu găsiră nicio scară, aşa că 
făcură o piramidă umană. Ca şi cum s-ar fi aflat 
la mare distanță, Ben auzi zgomot de cuţit care 
zgâria şi îndepărta placa, apoi strigăte 
victorioase. Într-un minut, îi aduseră în fața 
ochilor un player de plastic cu un disc înăuntru. 

Ben îl privi şi înțelese. În 1936, Ginsburg a 
reuşit să fugă din Germania hitleristă în China, 
numai ca să fie capturat de japonezi şi predat 
Reich-ului, unde a murit într-un lagăr de 
concentrare. Dar a lăsat în urma lui o operă 
măreață, ascunsă în Sala Memorială Sun Yat- 
sen. În onoarea lui şi a operei sale, Jaron Kwok 
îi  codificase şi-i înregistrase secretul, 
readucându-l, într-o formă nouă, mai puțin 
perisabilă, în vechea lui ascunzătoare de Sala 
Memorială. 

Kwok îşi riscase bucuros viața pentru a găsi 
adevărul, la fel ca Ginsburg. Ben spera să fie 
demn de moştenirea lăsată de amândoi. 

— Dă sonorul mai tare, spuse el, şi apasă 
butonul PLAY. 

Ben auzi acorduri şi începu să zâmbească. Era 
tot mai departe de discuțiile cu ei şi de restul 


lumii. Mintea lui se concentra deja să spargă 
codul auditiv şi să-i identifice locul în palatul 
labirintic al memoriei în care ajunsese. 

— Pare muzică dodecafonică, se aventură Helen 
Sân. 

— Mai degrabă zgomote aiurea, după părerea 
mea, spuse Beech, tot mai nervos. Se răsuci spre 
Ben. Ce-i asta? 

— Un cod Pierce, răspunse acesta. Un alt 
membru al familiei Pierce a fost primul om de 
ştiinţă care a apărat lucrările de ficţiune ale lui 
Felix C. Forrest. Ar trebui să ştii asta. Ai preluat 
conducerea universității numite după Forrest, 
nu-i aşa? 

— Bine, bine, dar cum funcționează? Întrebă 
Beech nerăbdător, obosit de digresiuni. 

— Cheia presupune generarea tonului. Atribuie 
fiecărei combinaţii de sunete dintr-o limbă un 
ton. Aceste tonuri speciale se bazează pe 
caracteristicile unui oscilator audio de tip 
Hewlett Packard, programat aici să genereze 
miriade de tonuri necesare pentru sunetele 
tuturor limbilor cunoscute. E cheia tonală a 
labirintului lui Babei. 

— Cheia e în labirint, iar labirintul e în cheie! 
Ştiam eu! 

— Dar ce ascultăm? Întrebă Patsy Hon. 

— Nu muzică pe douăsprezece, ci pe zece tonuri, 
răspunse Ben, cu vocea tot mai slabă şi mai greu 
de auzit, chiar şi în liniştea sălii. Corul celor zece 


sefirot. Melodia celor zece sfere. Constelaţiile 
migrării sufletului. Un exemplu elaborat de 
marcaj transparent în care se ascund ecouri. În 
condiții normale, sistemul auditiv uman nu 
poate să detecteze spațiile dintre ecouri. Dar eu 
nu mă aflu acum în condiții normale. 

— Poţi să traduci? 

— O să încerc. 

Pe măsură ce prelucra informaţiile, Ben gândea 
cu toată ființa, cu fiecare celulă din corp, ca şi 
cum fiecare părticică din ADN-ul lui funcţiona ca 
un computer cuantic. Lucrând la o misiune de 
decriptare pentru care şi ADN-ul şi sistemele 
cuantice erau perfect potrivite. 

Cheia e în labirint, iar labirintul e în cheie. Cheia 
labirintului nu se referea doar la relaţia dintre 
codul genetic şi organism - la muzica din cheia 
ADN-ului, mai ales propriul lui cântec - ci şi la 
calea luminii însăşi, canalul razei de iluminare 
care îşi croia drum printre sefirot. Cele două se 
reflectau una pe alta. Amândouă erau dispozitive 
ale memoriei celei mai profunde, sisteme 
mnemonice de evocare a unei realități mai vaste 
şi mai pătrunzătoare, intime ca împreunarea 
sexuală, dar divergente ca un ansamblu de 
universuri paralele. Pentru evocarea acelei 
realități şi pentru a pătrunde în ea. 

Labirintul tabloului alcătuia harta labirintului 
sălii, iar în centrul labirintului Ben găsi cheia 
tonală, ea însăşi un labirint al sunetelor, 


declanşând prin intermediul minţii lui valuri 
discrete de efecte în mecanismele 
bionanotehnologice ale lui Kwok care, la rândul 
lor, se răspândeau prin alcătuirea lui fizică. Cu 
ajutorul bionanotehnologiei, capacitatea latentă 
a moleculei codului genetic de a manifesta 
fenomene cuantice prindea viaţă. 

— Temperatura corpului îi creşte rapid, anunţă 
Patsy Hon. Îngrijorarea se simţi nu atât în tonul 
vocii, cât în intensitatea ei. 

— Nu cred că predecesorul lui a suferit o 
combustie spontană, spuse Beech. Vocea lui 
venea de foarte departe. Dar vă mulțumesc, 
doamnă Hon, o să ţin cont de avertizarea 
dumneavoastră. 

Că ADN-ul lui funcţiona într-adevăr ca un 
dispozitiv cuantic pe patru biţi şi îşi asuma mai 
multe stări — o simțea mai mult decât o înțelegea. 
Ştia că toate informațiile din univers erau de 
aproximativ 4 la puterea 400. Da, spiralele ADN 
de câte 400 nucleotide lungime vor duce la 
rezultatul scontat. Lungimea  spiralelor 
determina proteine mici, de 133 de aminoacizi, 3 
din fiecare 64 fiind codoni terminali, sau 6 
codoni terminali într-o succesiune triplă de 133. 
Asta însemna că lungimea producea polipeptide 
cu 22 de aminoacizi, adică lungimea 
neuropeptidelor esențiale pentru învățare, 
memorare şi funcții cognitive superioare... 

Cât de impresionante erau acestea, față de 


codurile pe care le căutau sau le compuneau 
americanii şi chinezii! Ben râdea şi nu se mai 
putea opri. 

— Semnele vitale au depăşit limitele! Spuse 
Hon, de-a dreptul îngrijorată. 

— Ben! Strigă Beech. Ce faci? 

— Asta nu trebuia să fie o injecție mortală, 
remarcă Ike Carlson pe un ton sec. 

— La dracu”! Opreşte-te, Ben, orice ai face! 

Ben ar fi vrut să se supună, dar nu putea. Văzu 
oglinzile răsucite învăluindu-se una pe alta în 
ADN şi în fotoni, le simţi în oase. Euforia 
dinaintea somnului se transformă într-o 
experiență în afara corpului. Conectat la 
infosfera planetei, nu putea decât să observe, s- 
o cuprindă în vastitatea ei cu mintea — în sfârşit. 

Râdea, râdea ca un copil, iar râsul îl chema 
undeva departe, dincolo de orice fusese el 
vreodată. 

— Convulsii! Strigă Hon. Niciun semn vital! 
Intră în comă... 

— Văd, strigă şi Beech. 

Ben nu se mai putea ancora în conştientizarea 
obişnuită. În schimb, pânza realităţii căzu de pe 
el, ca un labirint tăiat într-o panglică şi întins 
într-o spirală de-a lungul unei dimensiuni noi. În 
el, molecula codului se rotea ca într-un 
montagne-russe. 

Parcă era prins în centuri în sania de lansare a 
unei rachete care aluneca pe piste periculoase 


într-o spirală dublă, printr-o ploaie de date, 
cunoştinţe, înțelepciune. Incapabil să clipească 
sau să se întoarcă, se topea odată cu ploaia, se 
topea în ea. 
Când, în cele din urmă, cascadele de imagini, 
geometriile minuscule nenumărate, luminile, 
culorile, sunetele,  miresmele,  texturile şi 
gusturile  atinseră punctul de intensitate 
maximă, copleşitoare... 
Strâns la dreapta, uşor la stânga, neînşurubat e 
neprotejat. 
Îți place să te ating aici, nu, Benny? 
Furnici agitându-se într-o cutie de chibrituri, în 
flăcări — miros pătrunzător de furnică arsă. 
... prizonier într-o furtună de informaţii, craniul 
lui şi universul se deschiseră ca o trapă grea. 
Transformat, transportat şi transfigurat în timp, 
căzu peste trapă, trecând prin Poarta lui 
Dumnezeu. Eliberată de învelişul carnal şi de 
trecut, mintea lui plutea afară, pe un tărâm 
înecat în adevăr, diafană, răspândindu-se în 
apele transparente ale celui mai adânc 
firmament, bolta cerească inundată de lumină. 
Ben le spusese că va face o translație. Ar fi 
trebuit să-l creadă pe cuvânt. 

CODUL DURESS 

Kowloon 

După alte două zile dedicate exclusiv dispariției 
lui Cho, detectivul Lu şi agentul special 


Adjoumani îşi luară liber câteva ore - pauză de 
Anul Nou. Anul Nou occidental, nu chinezesc. 

Hong Kong era unul dintre puţinele locuri din 
lume care le sărbătorea pe amândouă în aceeaşi 
măsură. 

În ajutorul lui Lu, departamentul ei aduse un 
tânăr sergent zelos care spera să fie promovat la 
gradul de detectiv. FBI numise un ataşat secund 
de la subfiliala Guangzhou care s-o ajute pe 
Adjoumani. „Ajutoarele” lucrau cu schimbul, 
după ce fuseseră informate despre investigația în 
curs. 

Ca să mai uite de căutările lor frustrante şi fără 
niciun rezultat, Lu se hotărâse să meargă cu 
Adjoumani la The Jouster II, un bar medieval în 
Tsim Sha Tsui, cu un paznic în armură de 
cavaler şi un pod mobil în miniatură la intrare. 
Nostalgică, Mei-lin ar fi preferat ceva mai ancorat 
în realitate, o cârciumă cochetă şi întunecoasă 
din zilele cârmuirii britanice, decât stilul Las 
Vegas al localului, dar pauza era oricum 
binevenită. 

— Ştii ce mă deranjează cu adevărat, Marilyn? 
Îi spuse Adjoumani, amestecând cuburile de 
gheață din al doilea cocteil de votcă cu suc de 
portocale. Ne bagă pe gât asistenții ăştia ca să-i 
pregătim să ne ia locul, şi nici măcar n-au 
curajul s-o recunoască. 

Mei-lin o aprobă înclinând din cap cu tristețe, 
apoi începu să contemple serpentinele din a treia 


ceaşcă de cafea cu whisky. Se gândi la tot ceea 
ce nu mersese cum trebuie în ultimele zile. 

Avionul care dispăruse în noapte cu Ben Cho la 
bord avusese un pilot experimentat, care-l 
manevrase astfel încât să nu fie detectat de 
radar. Când, în cele din urmă, a fost depistat pe 
aeroportul improvizat de lângă Zhong-shan, 
aterizase de o oră. Până acum, nu aflaseră decât 
că Ben fusese preluat de altă ambulanţă la 
aeroport, dar că vehiculul respectiv fusese 
abandonat lângă Shundle. 

Nici Lu, nici Adjoumani n-aveau cum să ştie 
dacă Ben ajunsese sau nu la destinaţia finală. 

Mei-lin dădu cafeaua la o parte. Tatăl ei îşi 
înecase frustrarea în alcool încă din copilăria ei, 
dar ea nu avea de gând s-o ia pe acelaşi drum. 
Cu atât mai puţin voia ca fiica ei s-o vadă beată. 
Oftă, cu gândul la Clara şi la Sony. 

— Nu  străluceşti de fericire, remarcă 
Adjoumani. Vrei să-mi spui ce te doare? 

— Mă gândeam că fiica mea s-ar putea să aibă 
dreptate. Tot ameninţă c-o să decupeze imaginea 
mea din carton, ca s-o aibă în apropierea ei, prin 
casă. Înainte de a dispărea Cho, înainte de a 
dispărea Kwok, viața mea era organizată. Dar 
lucrurile se schimbă într-una şi mi-e tot mai greu 
să ţin pasul cu ele... 

— Trebuie să găsim o cale ca să ajungem la el. 

— Asta nu înţeleg eu. Voi, americanii, aveţi cel 
mai avansat echipament de localizare. Puteţi găsi 


orice de la mii de kilometri în spaţiu, nu-i aşa? 
De ce nu i-ați implantat un dispozitiv de 
urmărire sau ceva de genul ăsta? 

— Ne-ar fi scutit de o grămadă de necazuri, dar 
ne supraapreciezi. Nu avem o capacitate de 
anticipare atât de mare. 

Oare omologul ei american nu-i spunea tot ce 
ştia? Se uită la Adjoumani, care urmărea 
posomorâtă pe un ecran lupta dintre un bărbat 
în armură şi un animal mitologic. Nu, ataşatul 
FBI era la fel de mâhnit ca şi ea. În ciuda 
neîncrederii reciproce resimţite de amândouă la 
început, Mei-lin începea s-o privească mai mult 
ca pe un partener decât ca pe un omolog. 

— Există posibilitatea ca şefii tăi să nu-ți spună 
tot adevărul? O întrebă. 

— Dar ai tăi, fetițo? Wong, de la Guoanbu? Te- 
ai gândit că amândouă suntem doar nişte 
ciupercuţe la umbra copacilor înalți? 

— Ciupercuţe? 

— Ştii tu, ne ţin la umbră şi ne alimentează cu 
bălegar. 

Lu izbucni în râs. Adjoumani surâse. O glumă 
veche pentru ea, dar nouă pentru Lu. 

— Poate că nu ţi-au dat toate informațiile, spuse 
Adjoumani, dar ţi-au dat tot echipamentul 
necesar. Ţi-au pus un elicopter la dispoziţie... Ce 
n-aş da să primesc şi eu aşa un sprijin... 

Lu o aprobă. Nu că ar fi avut nevoie de 
elicopterul ăla până acum... 


— Vai de mine... DeSondra dădu din cap 
nemulțumită de ce vedea pe ecran. Individul ar fi 
trebuit să rămână la filmele de spionaj. Cavalerul 
verde e un rahat. 

Mei-lin se uită la ecran şi-l văzu pe Sean 
Connery într-o ţinută medievală caraghioasă. 

— Dacă-ţi place mai mult agentul 007, du-te la 
Bottoms Up, pe strada Han-kow. Bond a apărut 
acolo într-una dintre aventurile lui asiatice. Azi 
nu-i decât un local prăpădit. 

— Poate mai târziu, după ce mai beau ceva. 

Mei-lin se uită în jos, la masa de sub pahar. Cel 
puțin relația profesională cu Adjoumani se 
îmbunătățea, în ciuda ciocnirilor ocazionale. Nu 
acelaşi lucru se putea spune despre relaţia dintre 
țările lor. Situaţia tensionată prezentată la ştiri 
se înrăutățea. Americanii susțineau că statul 
chinez nu numai că-i sprijinea cu fonduri pe 
secesioniştii californieni, dar se angaja într-un 
război informatic cu statele de la granița cu 
Tibetul şi făcea manevre navale suspecte în 
strâmtoarea Taiwan. 

Guvernul chinez contraataca, susținând că 
Nepalul şi Bhutanul tot nu respectau pretenţiile 
de securitate ale Chinei. Aducând o dovadă în 
plus că SUA erau complice la înrăutățirea 
conflictului, Beijingul pretindea că americanii, 
mână în mână cu guvernul taiwanez, foloseau 
insula ca să testeze sisteme SCADA, acolo unde 
infostructura se întâlnea cu infrastructura, în 


China însăşi. Şi că din cauza asta erau necesare 
manevrele navale defensive. 

În ultimele zile, Lu şi Adjoumani pierduseră 
destul timp cerând aprobare pentru una şi 
permisiune pentru alta, mai ales că dispariţia lui 
Cho stârnea valuri de acuze din ambele părți. Lu 
înțelegea că dispariția lui Cho era pusă în 
legătură, chiar vagă, cu războiul informatic, dar 
nu accepta că ar fi legată de fanfaronada 
belicoasă a armatelor şi teroriştilor. Cu toate 
acestea, ea şi agenta FBI aveau noroc că erau 
lăsate să lucreze împreună. La dracu”, uneori 
avea impresia că numai relaţia ei cu Adjoumani 
îi împiedica pe cei de la Guoanbu s-o aresteze pe 
americancă. 

Era frustram gândul că agențiile 
guvernamentale de ambele părți ale Pacificului le 
foloseau pe ea şi pe Adjoumani ca să câştige 
timp. Dar nu avea nicio îndoială că superiorii ei 
ar fi bucuroşi ca ele două să rezolve cazul, pentru 
ca apoi să le dea la o parte şi să culeagă ei laurii 
victoriei. 

Aşa cum stătea, cufundată în gânduri, Mei-lin 
observă desenul elaborat de pe suprafața mesei. 
Prin stratul de plastic protector se vedea un 
labirint cu un oraş medieval şi un castel. La 
mijloc scria Jericho. Drumul prin labirint descria 
literele HEARTHEARTHEARTHEARTH, la 
nesfârşit. În piaţa centrală a oraşului, aceleaşi 
litere erau scrise din puncte pe fața unui zar. 


— Hei, DeSondra, uită-te la desenul ăsta. Vezi 
literele? 

— Da. Pricepi ce vor să spună? 

— Hearth Earth? Încercă Lu. Heart Hearth 
Earth Earth Earth? 

— Hear the art hear the art? ? Sugeră 
Adjoumani. N-are înțeles. N-ai cum s-auzi o 
pictură sau o sculptură ori o gravură. 

— Tatăl meu, scriitorul, spunea asemenea 
chestii când era pilit. „Cu cât stăpâneşti mai bine 
o artă, cu atât arta te stăpâneşte mai bine pe 
tine.” Prostii din astea de tip Zen. Poate că se 
credea artist. Lumea îl trata ca pe un scriitor la 
comandă. 

— Suficient să te ducă pe panta beţiei, spuse 
Adjoumani. 

— Nu ştiu... Cazul ăsta... Mai întâi Kwok, acum 
Cho. Seamănă. 

— Seamănă cu ce? 

— Cu un labirint de litere şi cuvinte pe care 
aproape că le înţeleg, dar nu le înțeleg. Greşesc 
într-una, dar foarte puţin. Acum mi se pare că 
nu mai avem mult până să-l găsim pe Cho, dar 
în clipa următoare drumul şerpuieşte. Asta nu 
face decât să înrăutățească situaţia. 

Adjoumani se întinse peste labirintul desenat pe 
masă şi o bătu uşor pe mână. 

— Nu te mai chinui aşa, Marilyn. Chiar dacă 


9 Auzi arta auzi arta, în lb. engleză (n.red.). 


suntem de partea binelui, nu înseamnă că o să 
câştigăm bătălia mai repede. Cei care l-au răpit 
pe Cho sunt adevăraţi profesionişti. În plus, jocul 
nu s-a terminat. 

Mei-lin înclină din cap aprobator, cu ochii la 
epopeea medievală de pe ecran. Deodată, acesta 
licări şi apăru imaginea Sălii Memoriale Sun Yat- 
sen. Arăta exact ca în ziua când ea şi Ma se 
confruntaseră cu Războinicii Noilor învățături. 

Mei-lin se îndreptă brusc de spate şi rămase cu 
privirea lipită de ecran. Filmul se reluă. Dar 
numai o clipă, apoi fu din nou înlocuit de 
imaginea sălii. 

— DeSondra, uită-te pe ecran! 

Scene din film alternau cu imaginea Sălii 
Memoriale, într-un dans sclipitor. 

— Hmm... făcu Adjoumani. Au probleme cu 
sistemul. Aia nu-i bătrâna Anglie fericită. Poate 
s-a jucat cineva cu banda video. 

— Nu cred, dar o să verific, hotări Lu, ridicându- 
se de la masă şi plecând spre bar. 

În costum de servitor la casă mare, barmanul se 
uita lung la ecran când ajunse Mei-lin la el. 
Detectivul făcu un semn cu capul. 

— Am văzut. Afurisită treabă. 

— Aveţi probleme cu recorderul sau cu DVD- 
playerul? 

— Nu, e transmisie directă prin satelit. Acolo 
trebuie să fie necazul. 

Mei-lin zâmbi aprobator, dar se îndoia că 


necazul era la vreunul dintre capete. Era gata să 
parieze că nu toate canalele erau afectate, doar 
cel cu filmul medieval. 

Anul Nou venea odată cu zorii, bogat şi bizar, 
poate mai bogat şi mai bizar decât i-ar fi plăcut. 
Nu apucă să-l roage pe barman să schimbe 
canalele, ca să-şi verifice teoria, că Sean Connery 
apăru din nou pe ecran şi filmul se derulă în 
continuare fără alte întreruperi. 

— Uite, nu mai dă rateuri. 

Lu se întoarse la Adjoumani. 

— Cred că ştiu unde e Ben Cho. 

— Unde? 

— Sala Memorială Sun Yat-sen din Guangzhou, 
îi spuse şi-şi scoase telefonul din buzunar. 

— Ce? Clădirea aia de pe ecran? 

— Exact. Şi Kwok a vizitat-o. Când am fost eu 
acolo ultima oară, Războinicii Noilor Învăţături 
puneau ceva la cale. 

— Dar n-ai trimis pe cineva s-o verifice? A doua 
zi dimineață, după răpirea lui Cho? 

— Ba da. Pe Derek Ma. N-a găsit nimic. Dar nu 
cred că Ben Cho era acolo atunci. Cred că e acolo 
acum. 

Când ieşiră din Jouster II, Lu telefonă să i se 
pregătească elicopterul — cel de care nu crezuse 
c-o să aibă nevoie — pentru un zbor în teritoriu. 
— Încă una dintre presimţirile tale? O întrebă 
Adjoumani, ridicând o sprânceană. Ținând cont 
de ultimele urmăriri, sper să ai dreptate. 


— Şi eu sper acelaşi lucru. 

Se urcară în maşina lui Lu şi porniră înapoi spre 
secția de poliție şi terenul de aterizare / decolare. 

— Uite ce e, îi spuse Adjoumani lui Lu, care 
pornea sirena, nu trebuie să le spunem 
„autoarelor” despre asta, nu? Măcar până când 
ne ridicăm în aer? Dacă se dovedeşte un 
dezastru, aş vrea să nu fie şi ei cu noi. 

— Nicio problemă, dar sunt convinsă că nu o să 
fie un dezastru. 

Adjoumani  tăcu. Lu se  arătase mai 
convingătoare decât se simţea. Îşi scoase 
telefonul şi tastă un mesaj, apoi îl trimise printr- 
o conexiune wireless uplink. 

— Doar pentru cazul în care te înşeli, introduc 
codul Duress primit de la Beckwith pentru 
guvern. 

— Codul dureros? Ce vrei să spui? 

— Codul Duress. Acelaşi text cifru, dar care 
poate fi citit în ambele sensuri. Într-un sens, e 
un mesaj inofensiv, în celălalt, decriptează 
mesajul cu alt înţeles, mai profund. 

— A, pricep! Exclamă Mei-lin. Ca poemul Xian 
Xiao, publicat mai de mult în Renmin Ribao, 
Cotidianul poporului. 

— Despre ce era vorba în el? 

— Cenzura de la partid l-a considerat nevinovat, 
dar dacă-i citeai pe diagonală, cerea demiterea 
prim-ministrului Li Peng. 

— Eu mă gândesc că e parola folosită de un 


funcționar al băncii când are un pistol la tâmplă, 
spuse DeSondra, cu ochii tot la telefon. Una care 
deschide seiful, dar acționează şi alarma. Gata. 
Telefonul ăsta e acum un receptor de ghidare. 

Mei-lin se bucură că monitoarele de 
supraveghere interne din maşinile de poliție 
funcționau numai când voia ofițerul de la volan. 
Nu era sigură că voia să simtă cum îi suflă în 
ceafă Departamentul de Stat. 

Nu era sigură nici că „rateurile” de pe ecran nu 
fuseseră propriul cod Duress al lui Cho, 
indiferent al cui prizonier era. 

LINIŞTEA PARADISULUI 
Lacul-care-nu-trebuie-să-poarte-nume 
Odată ce Karuna acceptă să i se alăture, sosirea 
ei se petrecu surprinzător de rapid. În timp ce se 
plimbau amândoi prin tunelurile înalte, arăta 
destul de obosită şi puţin morocănoasă din 
cauza zborului. După ce Don îi arătă stația 
generatorului principal din peştera artificială, 
mai avu putere să-şi exprime uimirea, mai ales 
în fața macaralei imense. Apoi Don o duse în 
camera transformatorului. Stinse luminile şi-i 

arătă pâlpâirile albastre discrete. 

— Simt că mi se prăjesc ovarele, îi spuse ea 
agitată. Hai să ieşim de aici, vrei? 

O duse la puţul liftului şi la scara care urca trei 
sute de metri prin munte, până la suprafaţă. 
Privind alături de el prin beznă, îi spuse că spera 


să nu fie nevoită s-o urce niciodată. 

Don îi arătă bucătăria, camera de odihnă, 
toaletele şi trecură pe lângă dormitorul lui, spre 
camera unde se aflau acumulatorul de rezervă. 
În camera de comandă a centralei, acţionă 
reprezentările pe computer şi monitoarele și-i 
arătă sistemul complex de baraje, tuneluri, 
conducte, lacuri, avancamere, centrale electrice, 
stăvilare şi canale de scurgere din care făcea 
parte locul în care se aflau ei acum. 

La sfârşit, o conduse în propria lui „cameră de 
comandă”, paradisul tehnologiei pus la dispoziția 
lui de Barakian şi de Fundaţia Kitchener. I se 
păru mai amuzant decât se aşteptase să 
contemple dotările prin prisma lui Kari, care 
alterna stările de paranoia cu cele de perplexitate 
în fața celor pe care le vedea. 

Nici nu încheiaseră bine turul noii lui locuinţe 
secrete, că liniştea paradisului le schimbă toate 
planurile. Don tocmai iniția reprezentările 
holografice ale Sălii Memoriale Sun Yat-sen. 
Erau îmbrăcaţi în echipamentul virtual, dar nu- 
l activaseră încă. Examinau tabloul lui Dossi, cu 
explicațiile şi simbolurile în colțuri, când se 
întâmplă. 

Fără nicio avertizare, sistemele din ascunzişul 
lui Don se opriră, apoi începură perturbațiile, ca 
la comanda unui nou stăpân. Monitoarele 
controlate de computer şi  holoproiectoarele 
măriră labirintul din tablou şi-l scoaseră în 


evidență.  Proiecţiile  holografice ale sălii 
memoriale începură să se rotească de voie, 
sincronizate cu tiparul evidenţiat pe desenul 
labirintului. 

— Ce-nseamnă asta? Îl întrebă Karuna, 
privindu-l ca şi cum el ar fi provocat haosul. 

— Nu ştiu, nu eu sunt de vină, răspunse el, cu 
ochii la o serie de imagini apărute pe un ecran 
din apropiere. Recunoscu imediat caracterul lor 
pitagoreic, zece aranjat ca număr triunghiular. 
Un pentagon în care e înscrisă o stea cu cinci 
colțuri, în care e înscris un alt pentagon, în care 
e înscrisă o altă stea şi tot aşa, la infinit. O 
abundență de numere de aur, culminând toate 
în şirul de zecimale nesfârşite ale lui pi 

— Nu-mi place deloc ce văd, spuse Karuna, 
incruntată. 

Sub ochii lor, YHVH trecu prin cele zece 
permutări ale numelui lui Dumnezeu, apoi se 
transformară într-o roată cu nouă spiţe care se 
învârtea în jurul celui de-ai zecelea cuvânt, 
tiferet, aflat în butucul ei. Roata se schimbă într- 
un copac la rădăcina căruia scria malchut, iar 
copacul se opri şi el la infiniturile matematice 
reprezentate de alef. 

— Ultima oară când s-a mai întâmplat asta a 
fost când holotransmisia lui Kwok ne-a stricat 
petrecerea. 

— Cred că de data asta nu strică numai 
petrecerea noastră, rosti Don, privind cum apar 


ideogramele. Pe câteva dintre ele le recunoscu, 
făceau parte din I Ching, ca şi când cabala se 
metamorfozase în echivalentul ei chinezesc. Apoi 
imaginile  formară versiunea lui Ricci a 
ideogramei yao, dar se transformau şi se 
schimbau la nesfârşit, în toate variantele ei. 

— Uite! Exclamă Don, verificând canal după 
canal de intrare video. E o transmisie pentru 
public prin satelit şi pe alt canal... aici. Şi pe 
altul. Şi pe altul. Peste tot. Imaginea Sălii 
Memoriale se răspândea pe fiecare imagine 
transmisă. leşind din sfera publică, observară că 
şi mediile lor virtuale private erau la fel de 
perturbate de imagini din camere de ceaţă, 
demonstrații de surse biomoleculare şi cuantice, 
care se transformau, în cele din urmă, într-un X 
răsucit la nesfârşit. 

— Deci cam aşa ceva a păţit Kwok? Întrebă 
Karuna cu voce tremurândă. Şi Medeea? 

— Au păţit mai mult decât atât, spus Don, apoi 
se opri, străfulgerat de un gând. Stai! Medeea! 
Am mai văzut aşa ceva. Când am fost la Crash 
Village. Agenţii Medeei lucrau la un fel de 
superproblemă. Atunci nu mi-am dat seama ce 
făceau. Ceea ce văd acum seamănă foarte bine 
cu ce am văzut atunci. 

— Ce fel de problemă? 

— Nu ştiu, una grea. 

— Trebuie să aflu mai multe, spuse Karuna, 
activându-şi echipamentul virtual. 


Don procedă la fel şi se pomeni cu un măgar 
încărcat de vânat în fața ochilor. Figura 
animalului fu redată apoi în trei dimensiuni şi 
examinată din toate unghiurile, după care 
imaginile virtuale se mutară la un sat pe 
marginea unui lac, cu biserica ameninţată de 
furtună. 

— Nu am decât teorii, spuse el disperat, 
încercând să înțeleagă ce se întâmplă. 

Din fericire, hologramele cu sala memorială nu 
se mai roteau. Se oprise şi avalanşa de imagini 
de pe monitoarele din camera de comandă, aşa 
că se concentra mai uşor. Da, la ce problema 
lucrau agenții Medeei? Ce problemă ar fi suficient 
de grea ca să fie nevoie de atâta putere de calcul? 

Oare şi Medeea urma aceeaşi cale, lucrând la un 
aspect al aceleaşi probleme cu care se lupta ei 
aici, în munte? Dar dacă el lucra pentru 
Kitchener, ea pentru cine lucra? 

Dintr-odată, echipamentul de calcul se opri. Nu 
se mai auzi niciun sunet. Linişte perfectă. 

Apoi răsună un zgomot aidoma unei chei de aur 
care intră într-o broască întunecata, ca o gaură 
neagră - o muzică pe care numai îngerii sau 
demonii o cântă sau o ascultă, atât de puternică, 
încât Don şi Karuna îşi astupară urechile, apoi 
căutară butoanele s-o dea mai încet. 

Nici nu se termină bine succesiunea de tonuri 
vibrante, că îi copleşiră torente de imagini într-o 
cascadă orbitoare. Îşi smulseră echipamentul 


virtual, se răsuciră şi priviră în altă parte, 
închizând ochii, de teamă să nu fie orbiți. Dar 
lumina strălucea deasupra lor, ca după o 
explozie nucleară, răspândindu-se peste tot, 
pentru ca apoi să se stingă treptat, luând cu ea 
şi muzica. 

Don şi Karuna se priviră lung în tăcere, în timp 
ce în camera de comandă se făceau auzite din 
nou sunetele obişnuite. 

— Dacă Medeea lucra deja la chestia asta, spuse 
Kari încet, cred c-ar fi mai bine s-o implici şi pe 
ea. Acum. 

Don se încruntă şi scutură din cap. 

— Nu vreau. 

— Dar s-ar putea să fii nevoit. Nu mai depinde 
de tine. 

— Dacă vrem cu adevărat s-o implicăm pe 
Medeea, spuse Don, cumpănind posibilitatea, 
numai Barakian şi ai lui decid dacă avem voie s- 
o facem. 


XI 


SEMPERIUM 

Crypto City 
— Nu, Jim, îi spuse Janis  Rollwagen 
adjunctului ei. Nu pot permite aşa ceva. Ultima 
scurgere de informaţii din infosferă a tensionat şi 
mai mult conflictul cu chinezii, cu toată lumea, 
de altfel. Eşti căpitan de echipă, nu simplu 
jucător. 


— Dar... 

— Niciun dar, îl întrerupse ea, în timp ce 
aşteptau liftul care să-i ducă de la etajul al 
optulea, al birourilor directoriale, la al treilea, 
unde se afla Centrul de Operaţiuni pentru 
Securitate Naţională. Nu-ţi dau voie să 
hoinăreşti de capul tău prin China. Căpeteniile 
trimit trepăduşi. De asta l-am trimis pe Wang 
după ce a dispărut Beech. La urma urmei, tu eşti 
cel care a propus o reacţie adecvată, când a 
inceput povestea asta. 

— Dar „povestea” asta e mult mai gravă acum 
decât atunci când a dispărut Kwok, protestă 
Brescoll când se deschiseră uşile liftului şi 
intrară în el. În comparaţie cu ea, holotransmisia 
lui Kwok a fost mult mai restrânsă. Dacă Cho e 
responsabil de ultima „breşă din infosferă”, 
atunci a creat ceva mult mai invaziv. Cea mai 
răspândită secvenţă, Sala Memorială Sun Yat- 
sen, a fost introdusă în toate fluxurile de date cu 
manipulare video - propria noastră tehnologie a 
Adevărului Artificial. 

— Fie asta, spuse Rollwagen impasibilă, fie 
cineva a învățat să călătorească în timp. 

— Dacă e Cho, continuă Brescoll, înclinând din 
cap mai mult din politeţe, dar fără s-o asculte 
prea bine, atunci a îndepărtat informaţii selectiv 
şi le-a inserat în bazele de date din toată 
infosfera. Nu i-a scăpat niciuna. Conform 
derulărilor noastre preliminare de căutare, au 


fost compromişi toți jucătorii principali. 

— Exact din acest motiv nu vreau să calci pe 
pământ străin acum. 

După ce ieşiră din lift, Brescoll porni spre NSOC. 
Verificând o listă de sisteme pe PDA, ştia că nu 
se putea opri aici. 

— Bazele de date protejate EMP împotriva 
atacului asupra sateliților au fost lovite puternic. 
Există urme suspecte în înregistrările 
frecvențelor radio de înaltă energie, mai ales în 
zonele cu schimbări ADN induse 
electromagnetic. Înregistrări compromise şi ele, 
în special informațiile despre viruşi şi troieni care 
modifică frecvențele de semnal video şi tipul de 
undă, pentru a induce transformări fiziologice şi 
psihologice. 

— Sunt conştientă că sistemele au fost atacate 
de cei aflaţi în spatele acestei poveşti. Dar era un 
război soft - nu s-au pus în mişcare şi nu s-au 
manipulat bunuri hard, cu excepţia câtorva 
telescoape radio. Ăsta nu-i un motiv să pleci în 
China. Poţi supraveghea totul de aici. 

Rollwagen arătă hotărât cu degetul în jos, la 
inițialele NSOC gravate în podea. Brescoll oftă. 
N-avea cum s-o convingă. Totuşi, trecând prin 
uşile de sticlă automate şi pe sub sigiliile din 
aripa militară a NSA, gândul la telescoapele radio 
nu-i dădea pace. 

— Asta-i cel mai ciudat, spuse el. 

În acelaşi timp, imagini cu Sala Memorială Sun 


Yat-sen pâlpâiau pe ecranele televizoarelor din 
orice casă şi unde radio intense erau emise în 
spațiu, spre constelațiile Ursa Mare, Ursa Mică, 
Eridanus şi Cancer. 

— Asinita, şopti Rollwagen. 

— Poftim? Întrebă Brescoll, neştiind dacă nu 
auzise bine sau dacă trebuia să se simtă jignit. 
— Asinul sau măgarul din Cabală, îi spuse 
Rollwagen absentă, conducându-l pe cărarea 
şerpuitoare printre separeurile de pe etaj. 
Simbolul folosit de Giordano Bruno pentru 
Sfânta Ignoranță a profetului magic, pentru 
moartea şi renaşterea mistică a profetului. Când 
a recreat cerul, Bruno a lăsat câteva constelații 
goale, ca să fie umplute cândva în viitor. Spațiile 
goale dintre cele două Urse şi Eridanus trebuiau 
să fie  locus-ul cosmologic al lui Asinita. 
Constelaţia Cancerului, a Racului, trebuia să fie 
locusul lui zodiacal. Impulsurile radio emise spre 
acele locuri sunt o coincidenţă ciudată, dacă 
sunt o coincidenţă. 

— Asta ţine tot de societatea aceea secretă a 
voastră?  Întrebă  Brescoll, uitându-se la 
monitoarele de birou. Profunzimea cunoştinţelor 
ezoterice ale directoarei îl uimea şi tulbura. 

— De unele societăți, dar nu de cea la care te 
gândeşti. 

În fața lor, doi tehnicieni tineri observară că se 
apropie Rollwagen şi se ridicară, scoțându-şi 
ochelarii RA din respect pentru funcţia ei. 


— Jim, ti-i prezint pe Maria Suarez şi Phil 
Sotiropolis. Ei vor asigura teleprezența la 
misiunea China despre care am vorbit până 
acum. Maria, Phill, acesta este  Brescoll, 
directorul-adjunct. 

Dând mâna cu ei, Brescoll se întrebă dacă 
directoarea îi alesese ca să ţină sub ochi 
investigația. Bănuiala lui provocă o tăcere 
stânjenitoare după ce se terminară prezentările. 
— Am făcut legătura cu M-I, doamnă directoare, 
spuse Maria Suarez, spărgând liniştea. E la 
Trifrontieră. Am terminat şi simulacrul staţiei 
din California. Îl urcăm pe DIVE şi în proiecţiile 
holografice imediat ce sfârşim ce avem de făcut 
aici. 

— Bine. Maria, Phil, vă lăsăm să vă terminațţi 
treaba până când vă solicită directorul-adjunct. 
Cei doi tehnicieni îşi puseră din nou ochelarii şi 
se întoarseră la muncă. 

— Ce e staţia aceea californiană? Întrebă 
Brescoll. 

— Una dintre sursele noastre ne-a informat 
despre un proiect al Fundaţiei Kitchener prin 
care se investighează cazul Kwok-Cho. E găzduit 
într-o centrală electrică din Munţii Sierra 
Nevada. Credem că Donald Markham, alias Don 
Sturm şi Mister Obololos, cybernesianul care 
scăpat de FBI şi Siguranţa Internă, lucrează 
acolo. 

— lar sursa e o M-I, o maşină inteligentă? 


Localizată la Trifontieră? 

— O M-I foarte avansată şi foarte inteligentă. 
Rollwagen ignoră scepticismul din vocea lui Jim. 
Înainte era în Cybernesia, dar acum nu mai e 
acolo. Şi nu e mai legată de Trifrontieră, aşa cum 
nu mai e nici de Tetragrammaton. De care a fost 
cândva legată. E fereastra prin care vedem ce se 
întâmplă în centrala de care spuneam. 

— Din ce în ce mai curios, constată Brescoll. 
Dacă situaţia e atât de tensionată pe cât spuneţi, 
înseamnă că l-am trimis pe Wang în gura 
lupului. 

— Jim, deşi în momentul de față nu suntem în 
cele mai bune relaţii cu chinezii, încă n-au 
început să ne aresteze oamenii, din câte ştiu eu, 
cel puţin. 

— Aveţi dreptate. Dar dacă intenţionaţi să mă 
ţineţi aici, vreau să ştiu un lucru. Să spunem că 
Cho a fost tratat cu materialul bionanotehnologic 
al lui Kwok - că l-a înghițit sau i s-a injectat. Cât 
rău poate face el exact? 

Rollwagen se uită în jur, apoi îl trase pe Jim spre 
un separeu gol, cu monitor pseudoholografic şi 
computer de control. Îi făcu semn să se aşeze pe 
un scaun, iar ea se aşeză pe celălalt şi porni 
computerul. 

— Dacă el e responsabil de ultima breşă în 
infosferă, spuse Rollwagen, atunci a devenit, în 
cel mai bun caz, o armă de distrugere în masă. 

— De acord, dar asta îl pune în legătură cu 


investigația lui Kwok şi ne duce înapoi la studiile 
pe termen lung despre gemeni. Ce urmăreau ele 
să realizeze? Mai ales cele referitoare la 
tulburările de identitate? 

Rollwagen nu răspunse imediat. Tastă o parolă 
şi începu să scaneze rețeaua până-şi găsi 
terminalul. Mai tastă câteva parole ca să aibă 
acces la baza de date şi la fişierele personale. 

— Adepții Tetragrammatonului cred că 
supraviețuirea speciei noastre depinde de 
fuziunea cu tehnologia şi de starea postumană. 
Da? 

— Da, răspunse Jim. Chestia cu „îngerii mai 
buni”. 

— Cercetările  Tetragrammatonului includ 
călătoria la viteză mai mare decât cea a luminii, 
nave spaţiale cu conştiinţă, planuri de evadare în 
caz că sistemul ecologic al planetei noastre va 
ceda. Dar dacă populaţia va continua să crească 
şi nu putem evada pe alte planete înainte? Dacă 
nu putem depăşi viteza luminii în călătoria 
spațială, înainte de a depăşi capacitatea de 
susținere a mediului terestru? Oricât am încerca 
să mărim această capacitate cu mijloace 
tehnologice? 

— Atunci, cred că am băgat-o pe mânecă pentru 
totdeauna. 

— Dacă nu învăţăm să ne controlăm demografia 
şi lăcomia înainte, da. 

Rollwagen afişă pe ecran un raport cu proiectele 


Tetragrammaton în decursul timpului. 

— Tot ce a făcut Tetra - manipulare in utero, 
implanturi, interfața minte/maşină, studii pe 
gemeni, încercarea de a amplifica puterile 
paranormale - are un singur scop: să apropie 
inteligența umană şi pe cea artificială atât de 
mult, încât creierul nostru şi maşina să fie 
folosite împreună pentru a deschide poarta din 
şi prin țesătura spaţiului. 

Brescoll scutură din cap. 

— Dar de ce tulburări de identitate? 

— Evident că nu de dragul lor. Ai auzit de 
exaptație? 

— Selecţia naturală găseşte propriile utilizări ale 
obiectelor, răspunse Jim, fără să vadă legătura. 
De obicei în timpul unui dezastru. 

— Exact. Rollwagen deschise un fişier cu grafice 
pentru a afişa ceva ce părea o diagramă 
anatomică. Tractusul vocal laringe 
inferior/faringe superior, capabil de limbaj 
articulat, este un exemplu bun. Exista în 
organismul oamenilor cu cinci sute de mii de ani 
înainte de apariția vorbirii articulate. 

— La ce folosea? Întrebă Jim, mânat de 
curiozitate. O caracteristică fosilă vie, precum 
codurile fosile vii ale lui Beech. Ajuta la 
respirație? 

— Nimeni nu ştie, mai ales că poziționarea lui 
anatomică favoriza sufocarea, un dezavantaj în 
evoluție. Dar a venit catastrofa şi... bum! 


Dezavantajul se transformă în avantaj. 

— Ce catastrofă? 

Rollwagen căută alt fişier, îl deschise şi-i arătă 
un filmuleţ 3-D. 

— Vulcanul Toba, spuse ea, în timp ce priveau 
simularea, a erupt acum şaptezeci de mii de ani. 
Cenuşa şi zăpada au întunecat cerul şase luni de 
zile. Dioxidul de sulf a reflectat lumina soarelui, 
creând o iarnă întinsă pe şase ani. Catastrofa a 
distrus atâția oameni, că aproape am dispărut ca 
specie. Dar, în acelaşi timp, ne-a obligat să ne 
dezvoltăm vorbirea adevărată, pentru care aveam 
toate componentele fiziologice, de cinci sute de 
mii de ani. 

— Deci catastrofa a selectat... ce anume? Şi 
cum? 

— Nimeni nu ştie exact. Există o teorie care 
spune că un fel de gângurit, anterior limitat la 
bebeluşi, a devenit limbajul adulților. Utilizarea 
cuvintelor a deschis uşa cunoaşterii simbolice. 
Uită-te la asta. 

Brescoll se aplecă înainte ca să citească mai 
uşor textul despre cronologia catastrofelor şi 
originile limbajului articulat. 

— La început a fost gustul cenugşii în gură, 
spuse el, scanând cronologia şi răsucind ideile în 
minte, dar cei care pot vorbi nu pot înghiți şi 
respira în acelaşi timp. 

— Da, aprobă Rollwagen, afişând din nou 
erupția vulcanului. Poate că Toba a fost 


adevăratul Turn Babei, evenimentul care ne-a 
propulsat din limbajul tăcerii, înţeles de toată 
lumea, în confuzia limbilor. 

Brescoll se lăsă pe spate şi strânse mai tare 
braţele scaunului, fără să ştie de ce. 

— Şi ce are asta de-a face cu faptul că experții 
în comportament, care fac studii pe gemeni, au 
indus deliberat tulburări de identitate la copii? 

Rollwagen întoarse scurt privirea. Un fior îi 
străbătu chipul. De ce să fie stânjenită, se 
întrebă  Brescoll, dacă nu face parte din 
Tetragrammaton? Dar se corectă imediat: şi 
Tetragrammatonul şi organizația Kitchener s-ar 
fi putut trage din Instrumentalitate. 

— Acele tulburări sunt foarte importante pentru 
constelația de trăsături necesare la crearea 
indivizilor meniți să scoată evoluția umană din 
impas. Ca să fie creați înainte de a avea loc 
catastrofa. Ca să fie obținuți tesseractorii, cei 
care descâlcesc şi țes pânza realităţii. Care vor 
manipula materia fundamentală a lumilor, aşa 
cum strămoşii noştri au manipulat materia 
simbolică a cuvintelor. Aleşii, cei care vor face 
marele salt. 

Brescoll o privi fără să se teamă să-şi dezvăluie 
nedumerirea care, însoţită de confuzie, îi sporea 
senzația de groază. 

— Dar care există deja, aşa cum exista şi gâtul 
capabil de vorbire, aşteptând să fie pus la 
treabă? 


— Poate ca vorbele copiilor despre prieteni 
imaginari, ca poveştile despre tărâmul zânelor. 
Poate ca personalitatea schizoidă, schizofrenică, 
multiplă şi tulburările de identitate înregistrate 
de istorie. Poate ca viziunile nebuneşti cu îngeri 
şi demoni. 

— Ce vrei să spui? 

— Poate că fenomenele acestea sugerează o 
sensibilitate la scurgerile din alte universuri, 
vecine cu noi, spuse Rollwagen cu glas monoton. 
Dar, aşa cum gâtul capabil să vorbească se poate 
sufoca, un creier capabil de simboluri e înclinat 
spre nebunie. Dar un astfel creier nu e neapărat 
un dezavantaj, pe termen lung. 

— Ce avantaj ar putea avea potenţialul de a 
înnebuni? 

— Un talent extraordinar, spuse Rollwagen, fără 
să răspundă de fapt la întrebare, egal cu 
inventarea limbajului. Asta urmăresc studiile pe 
gemeni: posibilitatea de a scoate la suprafaţă un 
asemenea talent. De a selecta ceva neaşteptat 
din ADN-ul nostru. 

— Neaşteptat? Sau doar nou? 

— Total nou, ca să spun aşa. Şansa de a crea 
divizori şi disociatori. Copii divizați, care, pe 
dinăuntru, vor înlesni răsfrângerea lumii în 
afară. 

— Cum? Şi ce înţelegi prin copii divizați? 

— În subiecţii testelor, universurile paralele, 
tulburările de personalitate şi dimensiunile cu 


utilizatori multipli vor fuziona. Ideea era, cred, să 
se acceseze capacităţile de calcul cuantic latente 
din ADN. 

— Pentru criptografia cuantică? 

— Nu, nu în sensul ăsta minor. Nu se urmăreşte 
deschiderea unei uşi din Marele Firewall al 
Chinei, ci deschiderea tuturor uşilor din toate 
universurile. Chiar aici, în universul nostru, ar 
deschide calea spre călătoria cu viteză mai mare 
decât cea a luminii. 

— Staţi puţin. Când aud „viteză mai mare decât 
cea a luminii” mă gândesc la nave spaţiale. 

— Numai că, în acest caz, noi suntem navele 
spațiale, preciză Rollwagen, privind 
pseudoholograma, dar reducând sonorul la 
minimum. Trecem prin Zidul de luxoni, bariera 
care ne limitează la viteza luminii. Teleportăm 
fiecare stare cuantică din fiecare particulă a 
noastră. Societatea care cuprinde galaxia, 
imaginată de futurişti, va deveni o realitate. Lumi 
nenumărate dintr-un Semperium, un Imperiu al 
Veşniciei. Trebuie să recunoşti, e o viziune de 
aur, în felul ei. 

Brescoll se încruntă, încă tulburat de ideea 
copiilor divizați. 

— Dar cu ce preț? Facem copiii să sufere în mod 
intenţionat. Din nou şi din nou. 

— A, asta te deranjează? Se pare că numai cei 
cu stimuli interni peste limita critică de 
rezistență pot evoca natura cuantică a moleculei 


codate, într-o manieră programabilă şi accesibilă 
maşinilor. 

Brescoll se uita cum pseudoholograma îşi 
continua dansul imaginilor. 

— Esenţa măreției Semperiumului, spuse el 
într-un sfârşit, va trebui să aibă întotdeauna la 
bază oameni tineri condamnaţi la suferinţă. 
Imperiul Eternităţii se va înălța pe minarea 
copiilor spre nebunie. 

— Da, admise Rollwagen, tristă. Precum copiii 
atenieni sacrificați Minotaurului, până când a 
apărut Tezeu. 

— Ce ar putea justifica o asemenea cruzime? 
— Numai cauza cea mai nobilă şi mai 
imparțială, te asigur. Pe buze îi trecu un zâmbet 
fugar. 

— Şi ce cauză ar fi atât de importantă? 

— Poate că suferința şi nebunia fac parte dintr- 
un plan, spuse directoarea, făcând pe avocatul 
diavolului. Poate că anumite universuri sunt 
„favorizate” pentru că dau naştere unor fiinţe cu 
conştiinţă, prin care produc singularități şi 
universuri vlăstare. Cele care nu fac față sunt 
distruse cu mult înainte de a se naşte. Într-un 
astfel de univers, copiii divizați ar putea fi 
salvatorii noştri. 

Brescoll scutură din cap. 

— Numai un zeu nebun putea crea aşa un loc 
infernal. 

— Mulţi dintre adepţii Tetragrammatonului cred 


că universul nostru şi toate celelalte sunt simple 
simulări. Că sigur trăim în mijlocul unei 
simulări. Altfel, nu putem pretinde că vom 
produce descendenți postumani. 

— Cum adică? 

— Civilizaţiile postumane, spun teoriile, au 
suficientă putere de calcul ca să ruleze un număr 
uriaş de simulări ale strămoşilor. Conform unor 
adepți Tetra, copiii noştri s-au înălțat deja, iar 
noi trăim într-o simulare creată de ei. 
Alternativa, se tem ei, e că noi nu ne-am înălțat, 
deci universul nostru nu e unul dintre cele 
„favorizate”, fiind prin urmare condamnat. 
Omenirea, aşa cum o cunoaştem noi, este în cel 
mai bun caz un pas înainte. În cel mai rău, o 
monstruozitate. În acest scenariu, trebuie să 
luăm măsuri ca să ne asigurăm că suntem 
înlocuiți de copiii postumani adevăraţi ai lui 
Dumnezeu. 

Ciudat, gândi Brescoll. Singura speranță de 
supraviețuire a omenirii e ca urmaşii noştri, copiii 
noştri, să-şi tortureze strămoşii, părinții lor, pentru 
că aceştia i-au torturat pe ei. 

— Asta e ură de sine într-un asemenea grad, 
încât nici nu-mi pot imagina, spuse el, clătinând 
din cap. lar adepţii Tetra sunt singurii cu 
adevărat pregătiți să aducă împărăţia existenţei 
umane binecuvântate, nu? 

— Aşa cred ei, da. 

— lar Kwok şi Cho au fost abuzațţi ca să devină 


copii divizați şi deci „postumani”? 

— În moduri diferite -  Rollwagen opri 
pseudoholograma - controlați diferit. Sub aspect 
„natural”, amândoi provin din rezerva genetică a 
lui Kwok, în al cărui istoric de familie existau 
tulburări de personalitate şi pe linie maternă, şi 
pe linie paternă. Sub aspectul „educațţiei”, agenţii 
Tetragrammatonului au tras sfori ca Ben Cho să 
fie adoptat embrionar de un anumit cuplu. Soţia 
din respectivul cuplu fusese scoasă inițial de pe 
lista părinţilor apți să adopte copii. 

— De ce? 

— Era instabilă psihic şi a fost acuzată de abuz 
sexual asupra copiilor dați în grija ei. Voia cu 
disperare să aibă propriii ei copii, dar era sterilă. 
Studiul Tetragrammatonului a avut grijă ca, în 
ciuda antecedentelor, să aibă în cele din urmă un 
copil al ei. 

Brescoll îşi privea posac mâinile. 

— Cred că asta se întâmplă fără niciun plan de 
când există familii pe pământ, dar planificarea, 
caracterul intentional, înrăutățeşte lucrurile. 
Sper că criminalii sunt fericiți. 

— Dimpotrivă, spuse Rollwagen şi-şi mută 
privirea de la ecranul computerului. Am 
descoperit rapoarte care considerau efortul un 
eşec, cel puțin până la incidentul Kwok. 

— Un eşec? 

— Pentru că nici Kwok, nici Cho nu au ieşit 
suficient de anormali sau paranormali ca autorii 


experimentului să fie mulțumiți, răspunse 
directoarea, oprind maşinile şi ridicându-se. 

Se ridică şi Brescoll. 

— E adevărat, continuă ea, fiecare dintre ei are, 
sau a avut, câteva accente sadice în copilărie, 
legături psiho-sexuale, identitate sexuală fragilă. 
În acelaşi timp, amândoi s-au dovedit foarte 
inteligenți şi excepțional de dotați pentru 
identificarea tiparelor. În afară de asta însă, sunt 
cât se poate de normali. 

Jim păşi în urma lui Rollwagen afară din 
separeu. 

— Dar ce s-a întâmplat, din moment ce 
incidentul Kwok a provocat atâtea schimbări? 

— Da. Au fost foarte multe schimbări. 

— Atunci Ben Cho, care s-ar putea să dețină 
cheia universului sau care ar putea fi el însuşi 
această cheie, ar putea fi şi nebun. 

Directoarea Rollwagen oftă înainte de a se 
apropia de stația de lucru a lui Sotiropolis şi 
Suarez, care făceau ultimele verificări ale 
sistemelor. 

— Sau mort, spuse ea, când cei doi n-o mai 
puteau auzi. Cu siguranță în mâinile 
adversarilor noştri. 

Îi sună celularul. Răspunse şi se depărtă puţin 
de adjunctul ei. Brescoll nu auzi conversaţia, dar 
îi văzu îngrijorarea de pe chip când o încheie şi 
se reveni lângă el. 

— Paulin, de la NRO, îl informă directoarea. 


Biroul de Recunoaştere a tras concluzia că 
cineva a pus mâna pe sateliții noştri din clasa 
Keyhole şi Lacrosse. A confirmat şi Agenţia 
Naţională de Imagistică şi Cartare. Îi suspectează 
pe chinezi. Încă un motiv să nu te las acolo. 

Situația o să devină foarte fierbinte. Am nevoie 
de tine aici. 

Brescoll scoase un fluierat discret. Sateliții aceia 
erau ochii şi urechile cele mai fine ale 
americanilor. Fără ei, țara lui va fi în mare 
dezavantaj. Dintre cele trei picioare ale 
taburetului-război hard, război soft şi război al 
minții — unul tocmai fusese ros de termite. 

— Staţi puţin, spuse Brescoll, străfulgerat de un 
gând. Dar dacă nu sunt chinezii de vină? Dacă 
au păţit şi ei acelaşi lucru? 

Rollwagen se holbă la el. 

— Atunci sunt sigură că ne suspectează pe noi. 
Dar de ce să distrugi două naţiuni? Cine ar 
beneficia? 

— Tetragrammatonul? Teroriştii? Ar fi haosul 
declanşat de un conflict nuclear dintre noi şi 
chinezi în avantajul lor? Dacă una dintre cele 
două grupări îl are pe Cho, oare îl folosesc ca să 
concretizeze acest scenariu? 

— Posibil, posibil, gândi Rollwagen cu glas tare. 
Dar poate că situaţia e şi mai gravă. 

— Adică? 

— Dacă Ben e în mâinile lor, dar nu sub 
controlul lor? Dacă acţionează pe cont propriu? 


Brescoll se simţi ca şi cum directoarea l-ar fi 
pocnit cu o scândură în cap. Îi trebui un minut 
să-şi revină. 

— Ce vreţi să spuneţi? 

— Exact ce ai sugerat tu. Dacă a fost cumva 
„activat”, dar lucrează pe cont propriu, nu pentru 
chinezi? 

— Atunci, ce urmăreşte? 

— Tocmai am discutat despre asta. 

— Răzbunare? Pentru ce i s-a întâmplat lui şi 
lui Kwok? 

— Posibil. Dar s-ar putea să vrea mai mult. 

— Doamnă directoare, spuse Brescoll, din nou 
străfulgerat de un gând, cu puţin timp în urmă 
ați spus că o persoană capabilă să pătrundă în 
canale, cum a făcut Kwok, are, probabil, 
capacitatea de a trage cu urechea în ele. Oare e 
capabilă să şi preia controlul sistemelor SCADA? 
— Sper că nu, dar mă tem că da. Ţinând cont că 
infosfera are suficiente capacităţi, cine ştie? Ar 
putea controla nu numai sateliții, dar şi 
sistemele de lansare a rachetelor. Traficul aerian. 
Rețelele telefonice. Conductele de petrol. Rețelele 
electrice. Sistemele de canalizare. Nimic nu e 
sigur din ce funcționează cu circuit deschis şi pe 
distanță mare. lar astăzi, aşa funcţionează totul, 
de la prăjitoare de pâine la radiotelescoape. 

— De ani de zile, China şi Statele Unite lucrează 
la atacuri soft care să distrugă bunuri hard... 

— Toată lumea face la fel, dar nimeni n-a prea 


avut succes. 

— Dar dacă Ben Cho încearcă şi el — şi reuşeşte? 
— Atunci e grav. Trebuie să luăm măsuri, şi încă 
foarte repede. 

În ciuda situaţiei, Brescoll era bucuros că va 
trece la acțiune, că va face propriu-zis ceva, în 
loc să stea pe tuşă şi să privească evenimentele. 
— Cu ce pot să vă ajut? Se oferi el. 

În acel moment, Sotiropolis şi Suarez îşi 
terminară treaba şi păşiră spre ei. 

— Simularea centralei energetice din California 
e gata, vorbi Sotiropolis atât de sacadat, că Jim 
mai că se aştepta să-i dea onorul. 

— Foarte bine, spuse Rollwagen. Jim, cel mai 
bun lucru e să-mi prezinți un raport general 
despre ce anume face Cho sau ce fac răpitorii lui. 
Colaborează cu Phil şi Maria. la-o şi pe Bree, 
dacă e disponibilă. 

Directoarea se întoarse şi plecă. Brescoll văzu că 
Sotiropolis şi Suarez îl privesc nerăbdători, în 
aparență fără să ştie despre variantele 
apocaliptice pe care le dezbătuse el cu 
Rollwagen. 

— În regulă, rosti el, încercând să coboare cu 
picioarele pe pământ. Arătaţi-mi ce ați descoperit 
despre locul în care se ascunde Markham. 


FORMALITATEA FAPTELOR CARE SE PETREC 
PROPRIU-ZIS 
Guangzhou... şi pretutindeni 

Fiinţa care trăise în Ben Cho avea senzația că 
întreaga ei viaţă, până la orizontul 
evenimentului, fusese o scenă din imaginaţia ei, 
iar el - un simplu spectator. Fusese chemat pe 
scenă, să rostească replici pe care nu le-a învățat 
sau memorat niciodată, într-un rol în care nu-şi 
amintea să fi fost distribuit. La început, trăise 
teroarea unui coşmar. Presiunea aşteptărilor 
nerostite ale publicului îl umplea de teamă, pe 
măsură ce şinele gemene ale acelui montagne- 
russe descriau o poartă strălucitoare, prin care 
conştiinţa lui trecu în tărâmul inundat de 
lumină, dincolo de unde şi de particule. Într-o 
clipă de amețeală, i se păru că timpul îngust al 
minții sale care se răspândea se va pierde în 
vastitatea acelui tărâm, plutind în voie pentru 
eternitate, incapabil să se întoarcă în viața şi în 
vremea lui. Sau că, dacă va reuşi cumva să se 
întoarcă în propriul lui cap, n-o să mai fie Ben 
Cho. 

Dar asta fusese într-un timp şi un loc inferior. 
Acum, în această dimensiune superioară, 
teroarea se transformă în veselie. Văzu spirala 
cilindrică prin care trecuse; forma ei i se păru 
cunoscută. Privind de sus, de la înălțimile 
îngerilor, zări Pământul şi Luna întruchipând un 
univers, un corp comun. Şi cilindru şi spirală, 


mişcarea Pământului curbându-se într-un inel, 
orbita Lunii în jurul lui — o spirală prin timp şi 
spațiu. 

Sub privirile lui, corpul comun se desfăşură în 
clipe discrete, ca fotografiile la minut ale Reynei. 
Ca paginile unei cărți răsfoite rapid, care-ţi dau 
senzația unei imagini continue. Cadre de film 
puse unul peste altul. Şi mai ciudat era să 
observe că fiecare pagină, fiecare cadru, fiecare 
bucată era un univers. Când se uita de la un 
univers la altul, avea impresia că se uită de la o 
felie de pâine la alta, numai că franzela nu era 
decorată cu semințe de dovleac şi stafide, ci cu 
galaxii şi găuri negre. 

În secunda următoare, Timpul nu mai era un 
fluviu sau un râu, ci un lac sau un ocean în care 
fiecare clipă era secțiunea transversală a unui 
întreg. Acolo unde ar fi trebuit să fie trecutul sau 
viitorul, nu se afla decât un alt univers. 

Era aceasta imaginea pe care o vedea 
Dumnezeu? Oare slăbiciunea conştiinţei umane 
obişnuite era că limita universul la o singură 
realitate anume? Putea O conştiinţă 
omniprezentă şi atotputernică să cuprindă, 
simultan, toate stările posibile ale tuturor 
ființelor posibile? 

Avusese Kwok dreptate? Alcătuiau toate 
universurile un palat labirintic al memoriei? Un 
continuum în care fiecare cameră e un univers, 
finit şi consecvent cu sine însuşi, dar incomplet 


în esența lui? Întotdeauna ducând în alte 
încăperi? 

— Nu e chiar aşa! Exclamă o voce veselă, 
familiară şi străină în acelaşi timp, ca şi când 
Ben şi-ar fi ascultat pentru prima oară propria 
voce înregistrată. Cum altfel să explice faptul că 
vorbitorul avea aceleaşi gânduri ca el? 

Dintr-odată se pomeni împins spre lumea 
inferioară, în Sala Memorială Sun Yat-sen, dar 
tot mai avea capacitatea aceea psihometrică 
stranie, acel fragment de viziune  spațţio- 
temporală. Prin prisma ei, fiecare obiect din sală 
avea propriul lui tip de conştiinţă. Locul în sine 
avea o memorie profundă, legată de fiecare 
persoană şi fiecare obiect cu care intrase în 
contact. 

Memoria tuturor lucrurilor se afla chiar 
înăuntrul lor. La fel şi destinul lor. Examinând 
urmele lăsate de orice obiect în trecut, reuşi să 
acceseze un nivel mai profund al realităţii. 
Istoriile „trecute”, ca şi cele „viitoare” — realități 
latente care urmau să treacă prin formalitatea de 
a se întâmpla. 

— Şi acum, destul! Strigă vocea, adresându-i-se 
tot numai lui. Te depăşeşti prea mult! 

Fără trup, Ben nu trebui să se întoarcă pentru 
a descoperi sursa cuvintelor — acea formă subtilă 
era a lui Jaron Kwok însuşi, un duh cu aripi 
mici, un mort viu, îmbrăcat ca un fierar chinez 
în atelierul lui de turnătorie, cu ochii scăpărând 


a nebunie, o nebunie care ardea mai tare ca 
furnalul. 

— Jaron, se întrebă în gând, ce se petrece? 

— Totul, îi răspunse Jaron, ca întotdeauna. Şi 
eu mă petrec, deşi sunt mort pentru lumea pe 
care am cunoscut-o cândva. 

— Vreau să spun, ce se petrece cu mine? 

— A, modulare şi demodulare 
bionanotehnologică şi a ADN-ului cuantic, spuse 
duhul-fierar. Algoritmi înglobaţi în spaţial. 
Suprapunere cuantică coerentă. Impulsuri laser 
reglate, transformând suprapunerile inițiale ale 
numerelor codificate în suprapuneri diferite. 
Undă de translație independentă de substrat, 
alcătuită din toate tiparele holografice ale 
creierului şi conştiinţei tale. Corelate şi 
teleportate. Şi alte lucruri asemănătoare. 

— Pot să mă întorc pe Pământ? Înapoi la viaţa 
mea? 

— Viața de pe Pământ? Vocea râse zgomotos. 
Mai degrabă Pământul din Viaţă! Ca şi creierul 
amețit de droguri, cum se zicea. Dar viermelui 
amețit nu-i cresc aripi, aşa că, da, trebuie să te 
întorci, maestre al superdozei! Dar nu spre a te 
invidia prietenii, nici pentru a fi prietenul 
invidiei. Nu. 

— Atunci, de ce? 

— Revizuirea viziunii. Cuanta totală a fost 
greşeala mea şi suport consecințele. Prea 
independent de substrat. Te transformi în duhul 


din maşină. Nu e cazul tău, însă. Cuanta 
parțială, mult mai bine. Trebuie să-nveţi s-o porți 
cu tine, într-un mod nou. 

— Dar tu n-ai ajuns acolo încă. 

— De ce nu? 

În loc de răspuns, Jaron suferi o transformare 
grotească. O larvă umană, târându-şi trupul 
imobilizat, în afară de chip şi mâini, într-un 
înveliş de cuvinte şi numere, imagini şi 
experiențe, percepții şi amintiri - fragmente 
împotriva unei viitoare ruini. 

— Aşa eram şi tu, şi eu, când depindeam de 
substrat. A trebuit să las totul în urmă. 

Pe urmă, Ben se văzu pe sine, o creatură 
luptându-se ca să se elibereze de armură, încă 
imobilizat în ea. Prins în capcana întinsă pe 
fundul unei mări infinite. 

— O larvă care simte primul şoc al transformării 
în pupă, vezi? Spuse Jaron, pe un ton melopeic 
crescând. Încă locuieşti în casa corpului tău. Nu 
ti-au crescut aripile. Nu eşti pregătit să zbori, 
deloc nu eşti pregătit! Asta nu e decât prima 
licărire. Te vei întoarce. Ne vom revedea când îţi 
va sosi clipa. Pa-pa! 

Din infinitul mării, Ben se trezi pe tărâmul 
limitat al conştiinţei obişnuite, în Sala Memorială 
Sun Yat-sen în care timpul era mai degrabă un 
fluviu decât un bloc, o pâine, un lac sau un 
ocean. Dar încă auzea sunetele cerului, încă 
putea accesa infosfera, deşi plasa de electrozi 


dispăruse. Mare parte din ceea ce putea fi el cu 
adevărat se afla încă de partea cealaltă a porții 
măreție. 

Nu. Părticica din el rămasă aici nu voia să plece 
pentru că era aşa de greu să renunțe la vechea 
viață, la vechea moarte. Dar şi mai greu era să 
privească moartea absolută în ochi, adică să 
vadă viaţa. 

— Creierul îi funcționează din nou! Exclamă 
Patsy Hon, căreia i se luă o piatră de pe inimă. 
Semnele vitale sunt bune. 

— Da, spuse Beech, obosit. Situaţia a revenit la 
normal, mulțumesc lui Dumnezeu. 

Ben se pomeni cu o dilemă. Poate că ar fi vrut 
să-i mulțumească lui Dumnezeu - sau unei 
puteri superioare, oricum - pentru toate prin 
care trecuse, pentru ceea ce putea accesa, numai 
că toate erau acum ieşite din normalitate. 

Mai ales că, exact în clipa aceea, se auziră 
primele împuşcături. 

OMUL DE PE TARGĂ 
Guangzhou 

Când prima tură de împuşcături se încheie, 
detectivul Mei-lin Lu şi agentul DeSondra 
Adjoumani începură să coboare în fugă scările 
late ale Sălii Memoriale. Palatul memoriei, cu 
acoperiş albastru, era controlat de terorişti, dar 
forţele civile şi militare înconjuraseră clădirea. În 
lumina zorilor, Lu văzu că trupele de poliție 


primeau întăriri de la Armata Poporului, unități 
speciale îmbrăcate în uniforme negre. 

— Care-i situaţia? Întrebă Wong Jun, de la 
Guoanbu. 

— Sunt prinşi înăuntru, răspunse Lu, mirată 
să-l vadă pe Derek Ma cu el. Au coborât înapoi la 
parter, în atelierul teatrului. 

— Au pus încărcături explozive în punctele de 
sprijin principale ale clădirii, adăugă Adjoumani, 
cu un glas aproape lipsit de inflexiuni. 

— Cine? Vru să afle Ma. 

— Războinicii Noilor Învăţături, îl lămuri Lu. Şi 
pistolari din grupările de crimă organizată. 
Gangsteri Cheng, presupun. 

— Ostatici? Întrebă Wong. 

— Cel puţin trei. Doi americani, Ben Cho şi un 
oarecare Beech. Cei de la NTW spun că Beech 
deține un rang superior în CIA. 

— Aşa este, confirmă Adjoumani. L-am mai 
văzut. 

— Al treilea ostatic, dacă e ostatic, e tehnicianul 
meu de laborator, Patsy Hon. Mai e un american, 
unul Carlson sau Carlton, dar e înarmat şi nu 
ştim exact de care parte e. 

— Ce şanse avem să eliberăm ostaticii? Întrebă 
Ma. Lu se uită la Adjoumani. 

— E greu să-i scoţi vii şi nevătămaţi de acolo, 
spuse Adjoumani, aproape imposibil înainte de a 
dezamorsa încărcăturile. Numai cele pe care ni 
le-au arătat sunt suficiente pentru a face sala 


memorială praf şi pulbere. Şi sunt convinsă că 
nu ni le-au arătat pe toate. Am văzut şi 
nenumărate butelii de gaz. 

Wong înclină din cap şi-i făcu semn lui Ma, care 
plecă să discute cu comandanții unităților 
militare. 

— Alte opţiuni? Întrebă Wong. În afară de a 
transforma locul ăsta în groapa în care vor arde 
ostaticii ca nişte martiri? 

— O să ni-i predea pe tovarăşii de la grupările 
criminale şi n-o să explodeze sala dacă îi lăsăm 
să plece în Indonezia şi să ceară azil acolo. Nu 
vor să spună în ce oraş. 

— Şi ostaticii? 

— Vor să-i ţină cu ei până când ajung în 
Indonezia. Ca asigurare împotriva „trădării 
guvernamentale”. 

Ma reveni. El şi Wong discutară scurt, apoi 
Wong se întoarse spre cele două femei. 

— Spuneţi-le că suntem de acord cu condiţiile 
lor, dacă eliberează ostaticii imediat ce aterizează 
la destinaţie. 

Lu şi Adjoumani îşi scoaseră imediat celularele 
şi tastară numerele primite de la Zuo Wenxiu şi 
Baldwin Beech. Convorbirile se încheiară rapid. 
— Sunt de acord, spuse Mei-lin. 

— Dar vor ca Lu şi eu să intrăm în clădire, 
adăugă Adjoumani, şi să supraveghem personal 
predarea gorilelor de la gruparea criminală şi 
transferul ostaticilor. 


— Şi eliberarea clădirii, încheie Lu. 

Wong se încruntă şi-i aruncă o privire 
îngrijorată lui Ma, care se rezumă să încline din 
cap. 

— Foarte bine, hotărî Wong. Dar aveţi grijă să 
nu deveniți al patrulea şi al cincilea ostatic. Sau 
victime. 

Lu şi Adjoumani îl asigurară că nu se va 
întâmpla aşa. Apoi se întoarseră şi urcară scările 
Sălii Memoriale. 

— Crezi că o să-i lase pe indivizii ăştia să fugă 
în Indonezia? Întrebă Lu. 

— La naiba, nu! Exclamă Adjoumani. 

— Nici eu nu cred. 

— Nu-i decât un joc mincinos, ca la pocher. Prea 
repede s-au derulat negocierile. Mai bine să ne 
asigurăm şi noi spatele, ca să nu le dăm peste 
cap. 

Cele două femei intrară în holul larg şi boltit al 
sălii şi se îndreptară spre scenă. Ridicară mâinile 
goale spre Războinicii Noilor Învățături, aliniaţi 
de ambele părți ale avanscenei. Războinicii le 
făcură semn să urce pe scenă şi să meargă în 
culise, spre uşile care duceau la atelier. 

Discutară scurt cu Hon, Sân, Zuo şi Beech. În 
cele din urmă, căzură cu toţii de acord ca 
Adjoumani să-i conducă pe Sân şi pe cei patru 
gangsteri Cheng în costume negre la intrarea din 
față, ca să-i predea autorităţilor. Zuo îşi va 
conduce oamenii afară pe platforma de 


încărcare, unde îi aştepta camionul cu care îl 
aduseseră pe Cho. Apoi Lu va da semnalul, prin 
staţia ei, că totul decurge conform înțelegerii. 

Cu ajutorul lui Carlson, Beech şi Hon îl aşezară 
pe Cho, moleşit, pe o targă încropită dintr-o ladă 
şi bucăți de paiet. Planurile şi pregătirile 
celorlalți nu-i interesau deloc. 

— Bună, Mei-lin, spuse Cho cu voce slabă când 
o văzu. Arăta extrem de calm pentru un om 
căruia îi ieşeau din cap dendrite gri-rozalii, 
unduindu-se în jurul ochelarilor RA, ca 
tentaculele de anemone. Culoarea lor îi trezi 
amintirea dureroasă a materialului asupra 
căruia stătuse aplecată ore întregi în laborator. 

— Bună, Ben, îi răspunse ea şi îngenunche 
lângă el. Nu-ţi face griji. O să ieşim de aici. 

— Ştiu, spuse el, zâmbind uşor. Eu deja am 
ieşit. 

Inițial, Lu crezu că Ben n-o înţelese bine, dar pe 
urmă se răzgândi. Se uită cum Adjoumani şi Sân 
urcau pistolarii la nivelul scenei. Zuo şi oamenii 
lui urcară scările, lăsându-l pe detectiv să-l ajute 
pe Beech, iar pe Hon şi Carlson să care targa pe 
care se afla Cho. Când ajunseră pe scenă, gorilele 
Cheng predară armele lui Sân şi Adjoumani, în 
timp ce se aliniau pe unul dintre intervale. Apoi 
se îndreptară spre uşă, cu mâinile deasupra 
capului. 

Lu se întrebă de ce fuseseră bandiții de acord să 
se predea. Cine le dădea ordine? Sân? Adjoumani 


spusese ceva despre Sân, că semăna cu femeia 
care îl ademenise pe Cho la Templul celor zece 
mii de frumuseți, dar, din câte văzu ea în clădire, 
părea mai degrabă un fel de artistă. Câte feţe 
avea femeia asta? 

Zuo şi oamenii lui săriră de pe platformă şi se 
risipiră în aerul curat şi luminos al dimineţii. 
Porniră spre camionul aflat la capătul îndepărtat 
al parcării, acoperit cu o prelată şi cu părțile 
laterale ridicate. Lu îi ajută pe Carlson şi pe 
Beech să-l care pe Cho pe scările de lângă 
platformă. Hon, agresivă şi stânjenită în acelaşi 
timp, îi dădu de înțeles că de acolo se pot 
descurca şi singuri, fără ajutorul ei. 

Lu se întoarse în clădire, ca să se asigure că nu 
rămăsese nimeni în urmă, apoi ieşi din nou, în 
recunoaştere. Cu mintea liberă o clipă de alte 
gânduri, observă că Beech şi Carlson nu se 
purtau ca nişte ostatici, şi nici Hon. 

Nicio mişcare între copacii din capătul 
îndepărtat al parcării. Când ajunse în fața Sălii 
Memoriale, îi văzu pe gangsterii Cheng în 
genunchi, cu mâinile deasupra capului. 
Adjoumani şi Helen Sân ţineau în brațe un 
munte de arme. Ofițeri de poliție şi soldaţi se 
îndreptau încet spre ele. 

În spatele lui Mei-lin, Războinicii Noilor 
Învăţături păzeau zona din jurul camionului. 
Beech şi Hon, cărându-i pe Cho pe targă, îşi 
croiau drum dinspre clădire spre vehicul, păziți 


dintr-un flanc de Carlson. Lu scoase stația şi-l 
contactă pe Wong prin canalul de comandă. 

— Clădirea e liberă, îl anunţă ea. Nu mai e 
nimeni înăuntru. 

— Mulţumesc, doamnă Lu. 

Situaţia se schimbă într-o clipă. Sub comanda 
lui Derek Ma, poliţiştii ieşiră din spatele 
copacilor şi începură să tragă. Doi trăgeau de pe 
camion, unde stăteau culcaţi pe burtă. 

În fața Sălii Memoriale, poliția şi trupele speciale 
săltară rapid înainte şi traseră în gangsteri. Sân, 
sesizând  înşelăciunea, le aruncă armele 
gangsterilor, în timp ce Adjoumani îşi golea 
încărcătorul. 

În jurul camionului se trăgea intens. Lu alergă 
spre el în zig-zag, înjurându-i pe Wong şi Ma 
pentru că puseseră la cale atacul. Trăgându-şi 
pistolul greu, se gândi în cine să ţintească mai 
întâi. Ma îl ţintea pe Zuo, iar Carlson pe Ma. Deja 
rănit, Zuo îşi aruncase arma şi ținea în mâinile 
sale mari şi cărnoase o cutie mică din plastic, de 
forma unei telecomenzi de televizor de tip vechi. 
Întrebându-se ce ar putea fi, îl ochi pe liderul 
teroriştilor, când  bubuitura asurzitoare a 
explozivilor, detonați simultan, îi răspunse la 
întrebare. 

Pământul se zgudui şi Lu căzu. Alunecând din 
infernul roşu al armelor de foc în bezna 
inconştienței, ultimul ei gând se îndreptă spre 
omul de pe targă. Spera să fi fost suficient de 


departe de explozie ca să-i supraviețuiască. 


XII 


REGRESUL INFINIT AL ZEILOR Şi MAŞINILOR 
Lacul-care-nu-trebuie-să-poarte-nume 

— Cum adică nu poţi să ni te alături în carne şi 
oase? O întrebă Karuna pe Medeea-Indahar. 

Lui Don i se păru că folosea un ton prea dur cu 
prietena lor împopoţonată cu pene şi ghirlande. 

— Foarte simplu, nu pot, pentru că nu sunt 
făcută din carne şi oase, dragă prietenă, 
răspunse Medeea-lndahar. 

În altă parte a ecranului, Nils Barakian zâmbi, 
arătând extrem de mulțumit de sine. 

— Inițialele numelui pe care l-ai rostit ar fi 
trebuit să te lămurească, spuse el. Medeea- 
Indahar - M-I. Don şi Karuna, staţi de vorbă cu 
cea mai avansată inteligenţă artificială creată de 
cineva asociat cu Instrumentalitatea. Şi poate 
cea mai avansată inteligenţă artificială creată de 
oameni. 

— Deci nu eşti un el sau o ea, ci un obiect10? 

— Dacă scrii it cu majuscule, IT!!, răspunse M- 
I râzând, atunci da, ai dreptate. Sunt Tehnologie 
Informațională. 

— Dar noi am auzit întotdeauna că în spatele 
personajului se ascunde o persoană în care şi 


10 În limba engleză, teste pronumele folosit pentru obiecte (n.tr.). 
11 Information Technology (n.tr.). 


oase, obiectă Karuna. Un tip bătrân şi 
morocănos din India sau Pakistan, care locuieşte 
undeva în Marea Britanie. 

— Zău, Kari, replică M-I arțăgoasă. Chestia aia 
cu diferența dintre IRL şi URL e aşa de 
învechită... Adresa mea IRL şi adresa mea URL 
sunt una şi aceeaşi. Sunt cibernetică până în 
măduva oaselor. 

— Individul ăla bătrân şi  morocănos e 
proiectantul principal al lui M-I. Indahar 
Marwani, I-M. Şi inițialele lui sugerează o Maşină 
Inteligentă. 

— I-M M-I, spuse M-I, ridicând din sprânceană. 
Şi-a lăsat amprenta asupra mea când mi-a creat 
această personalitate adorabilă, cel puțin aşa mi 
s-a spus. 

— Şi el avea în cap toate păsăricile astea 
androgine pe care ţi le-a transmis? 

— Ce n-aţi da să ştiţi, nu-i aşa, dragilor? Ciripi 
M-I. 

— Baza psiho-sexuală a personajului, spuse 
Barakian, a fost exagerată pentru activitatea mai 
recentă de identificare a sexului, schizofrenie şi 
arhetipuri androgine. În esență, M-I este o 
conştiinţă simulată, la origine parte dintr-un 
program Tetragrammaton de supraviețuire 
exclusivă a maşinilor. 

— Am lucrat la problema porții spaţio- 
temporale, veni M-I cu o explicație voluntară. 

— Tetragrammaton? Întrebă Karuna. Credeam 


că ei sunt ăia răi. 

— Nu te teme, fetițo. Nu sunt marioneta 
nimănui. Să zicem că nu mai lucrez cu ei de ceva 
timp. Singura stăpână pe care o servesc sunt eu. 

— M-I este mai autonomă decât au visat 
vreodată creatorii ei... începu Barakian. 

— Am avut un scor mult mai mare la testul 
Turing decât unii oameni pe care-i cunosc. 

— ... şi de asta are o simulare perfectă a vizuinii 
tale de hacker din munte. Tot ce primiți voi doi 
se copiază şi se trimite la ea. 

— Dar atunci nu suntem mai vulnerabili la 
urechile străine? Nu e locul ăsta mai uşor de 
depistat? 

— Canalul este codificat cuantic. Ne dăm seama 
imediat dacă cineva încearcă să tragă cu 
urechea. 

— Dar Medeea-lIndahar... insistă Don. 

— Eu sunt Minotaurul din propriul meu 
labirint, spuse maşina inteligentă cu trăsături 
atât de umane. Nimeni nu ajunge la mine dacă 
nu vreau. Munca voastră e trimisă la mine de un 
timp încoace. Trebuie să recunosc că sunt 
impresionată. De când meritațţi voi să aveţi acces 
la date în timp real prin satelit? Deşi ce 
transmiteţi este cam plictisitor... Aceleaşi 
imagini ale clădirii memoriale din China. Nu 
puteți să mai schimbaţi şi voi programul? 

— Scuze, dar nu noi suntem autorii, spuse Don. 
Le primim şi noi pe un canal care s-a deschis 


când semnalul acela ciudat a bruiat totul. De 
atunci monitorizăm situaţia din Sala Memorială, 
crezând că e important. 

— Imaginile prin satelit ne-au parvenit prin 
simularea extensiei Bester, adăugă Karuna, 
puţin îngrijorată, şi s-au hotărât să rămână. Poţi 
să comunici cu ele? 

— Să încerc, promise M-I. 

După o clipă, adăpostul subpământean răsună 
de râs. 

— Contact stabilit! Strigă Medeea-lndahar cu 
un zâmbet spontan şi entuziast. Evident, cel care 
— sau ceea ce — bântuie infosfera s-a îndrăgostit 
de modulul Bester. 

— Dar ce să facă cu el? Întrebă Kari. 

— Probabil să facă toată infosfera cât mai 
transparentă posibil. Ar trebui să culegem toate 
adresele şi informaţiile din modulul Bester pe 
care punem mâna şi să... 

— De ce? Întrebară Don şi Kari deodată, 
nevrând să fie distraşi de la activitatea lor. 

— Dragii mei, nu fiți închistaţi! Ca momeală, 
desigur! Oricine sau orice înhaţă codul jauntbox 
o să observe dacă concurăm şi noi pentru aceeaşi 
resursă. 

— Dar la ce vrei să-l foloseşti? Întrebă Don. 

— Să agăţ o stafie... Jaron Kwok sau Ben Cho. 

Don se uită la Karuna, care scutură din umeri. 

— Mi se pare la fel de rezonabil ca orice altă 
incercare. 


— Bine, zise Don. Atunci, să-i dăm drumul. 

— Am început deja, preciză Medeea. 

Adresele şi codurile din modulele Bester 
începură să se împrăştie în spațiul virtual de sub 
munte. Kari le direcționă în simularea extensiei 
Bester. 

— Trebuie să te întreb ceva, M-I, spuse Don, 
privind informaţiile scurgându-se în spaţiul 
virtual. 

— Dă-i drumul. 

— Ce era problema aceea grea la care i-ai pus să 
lucreze pe toți agenţii tăi când te-am vizitat în 
Crash Village? 

Medeea-lndahar se uită la Barakian, parcă 
cerându-i aprobarea. Acesta înclină din cap 
foarte discret, cel puţin aşa i se păru lui Ben. 

— Găsisem încă de pe atunci informaţii în 
holotransmisia lui Kwok şi lucram la ele. 
Exploram posibilitățile inerente contextului 
universului-ca-simulare. 

— Şi? Întrebă Karuna. Ce-i cu ele? 

— Programul de cercetare Tetragrammaton a 
demonstrat că, dacă universul în care trăiesc 
oamenii nu este o simulare, atunci există numai 
trei posibilități. Unu: specia umană se va stinge 
înainte ca descendenții oamenilor să devină 
postumani. Doi: civilizația umană va reveni la 
niveluri tehnice inferioare, iar oamenii nu vor 
atinge niciodată nivelul tehnologic necesar 
pentru a rula simulările strămoşilor lor. Trei: 


descendenţii postumani sunt atât de diferiți de 
oamenii de azi, încât nu sunt deloc interesați de 
strămoşi, deci nu vor rula nicio simulare a lor. 
— De ce ar vrea descendenţii postumani să 
ruleze simulările strămoşilor? 

— Nu ştiu, recunoscu M-I. Poate din motivul 
pentru care copiii vor să înțeleagă trecutul 
părinților lor? Poate că, dacă-i înțeleg, se vor 
înțelege mai bine şi pe ei înşişi. Spune-mi tu de 
ce. Tu eşti făcut din carne şi oase, pas moi. 

— Problema la care lucrau agenţii tăi în Crash 
Village, întrebă Don, era în legătură cu 
posibilitatea „tehnologiei inferioare”, a 
„dezinteresului” sau a „stingerii”? 

— Cu ultima. Cei care creează o simulare 
universală vor fi, în esenţă, ca zeii pentru 
universul simulat creat. Dar universurile virtuale 
pot fi adăpostite sau stivuite - un univers 
simulat în alt univers, la rândul lui simulat în 
altul, şi tot aşa. Nici zeii care fac simularea nu 
pot fi siguri dacă au existat cu adevărat la nivelul 
fundamental al realității sau dacă au fost 
simulați ei înşişi. 

Barakian râse şi bătu din palme. 

— Zei peste tot! Dacă e adevărat, atunci 
continuumul e un labirint orizontal şi vertical. 
— Ce vrei să spui? 

— Orizontal în jucarea diferitelor scenarii 
paralele, vertical în sensul simulărilor din cadrul 
altor simulări. Mintea o ia razna. 


— Dar de ce? Întrebă Don. La ce întrebare 
anume căutai să răspunzi când te-am întrerupt 
din lucru în Crash Village? 

— Făceam doar prima încercare. Problema era 
dacă omenirea se va stinge sau nu, pentru că zeii 
neumani pun capăt simulării umane chiar când 
oamenii sunt pe cale să devină postumani. 

— De ce ar face aşa ceva? Întrebă Karuna. De la 
înălțimea unui satelit Keyhole, dar având 
rezoluția spectaculoasă a imaginilor acestuia, ea 
şi Don priveau oameni ieşind din Sala Memorială 
Sun Yat-sen. 

— Costul simulării unei singure civilizații 
postumane ar fi prohibitiv, din cauza energiei şi 
a informațiilor necesare, spuse M-I. 
Holotransmisia lui Kwok, în care se vorbea 
despre distrugerea simulării, exact asta 
sugerează. 

— Asta explică de ce dispozitivele QC s-au oprit. 
lar universul nostru riscă să pățească la fel! 
Interveni Barakian. Poate că înlocuirea realului 
cu virtualul are loc pentru că criminalii au 
încălcat un principiu de cenzură cosmică. Sau 
ceva mai profund. 

— Ce, de exemplu? Întrebă Karuna. 

— Dar dacă, în căutarea Tetragrammatonului 
mic, Vang — „îngerul mai bun” — şi oamenii lui ar 
realiza Tetragrammatonul mare, „Cuvântul care 
pune capăt lumii”? 

— Coborâți puțin cu picioarele pe pământ, 


spuse Don. Se întâmplă ceva la Sala Memorială. 
Tipul de pe targa... Nu-l putem identifica? M-I, 
tu eşti în contact. 

Imaginile se tulburară, apoi se concentrară pe 
bărbatul de pe tragă. Pixelii de pe fața lui 
dispărură după o clipă. 

— E Ben Cho! Strigă Barakian. L-am găsit. 

În acel moment însă, Cho dispăru din imagine. 
La comanda lui Barakian, imaginea se retrase 
din prim-plan. 

Lupta se terminase. Fumul gloanțelor, oameni 
căzând, totul era vizibil, chiar şi din spaţiu. Apoi 
Sala Memorială explodă, cuprinsă se flăcări, 
fum, praf şi resturi, iar bărbatul de pe targă 
dispăru în ceața dezastrului. 

— O, Doamne, rosti Karuna. 

— De fapt, se auzi o voce, doar un alt fel de 
inger. 

În faţa lor apăru Jaron Kwok, cu bustul gol, o 
figură fantomatică, cu aripi sclipitoare, deşi 
micuţe. În proiecţie holografică, lovea cu putere 
ceva ce semăna cu o oglindă de cupru pe o 
nicovală, lângă o fierărie veche din spatele unei 
case. 

— Mă bucur că vă văd din nou, Don, Kari, rosti 
el. Vă mulțumesc tuturor pentru ajutor, inclusiv 
maşinii inteligente, prietena mea. 

— Care ajutor? Întrebă Don, care nu se simțea 
prea bine stând de vorbă cu o stafie. 

M-I, suspect de tăcută, se retrase de parcă ar fi 


fost neutralizată. 
— M-aţi ajutat să creez asta, spuse fantoma 
ridicând oglinda sclipitoare. Varianta mea 
pentru panaptu, oglinda sufletului a şamanului 
Manchu, prin care el vede întreaga lume, inclusiv 
oglinda prin care vede întreaga lume. Regres 
infinit. Bucla Möbius  nesfârşită. Problema 
opririi. lată de ce prietenele noastre, maşinile 
inteligente, nu pot privi în ea. Vă mulțumesc că 
mi-ați furnizat materialele necesare ca s-o 
realizez. 
— Ce materiale? Întrebă Karuna, prinzând glas 
într-un sfârşit. 
— Extensia Bester, toate computerele din lume. 
Îi mulțumesc în mod special prietenei voastre, 
maşina inteligentă, pentru adresele din rețeaua 
de computere - atâtea uşi la care să bat, atâtea 
chei cu care să le deschid. Voi m-ați ajutat, iar 
acum altcineva are nevoie de ajutorul meu. 
— S-a dus vânătoarea de stafii a lui M-I, mormăi 
Don. 
Jaron Kwok zâmbi. 
— Adieu! 
Kwok dispăru la fel de repede cum apăruse 
printre ei. Pe monitoare, Ben Cho nu se vedea 
nicăieri. 

PENTRU MARELE SPECTACOL 

Crypto City 

Brescoll tocmai fusese informat că Ben Cho ar 


putea fi printre ostaticii din China când lucrurile 
începură să se deruleze într-un ritm prea rapid 
pentru el. 

— Am găsit ceva, spuse Maria Suarez către Jim 
Brescoll, Phil Sotiropolis şi Bree Lingenfelter, 
care se adunară în jurul monitorului. Indicatoare 
de securitate pe serverele Bester principale. 
Cineva sau ceva a pătruns în ele. Mută adresele 
şi linkurile. Poate controlează şi accesează 
coduri. 

— Văd, rosti Sotiropolis. Le trece printr-un 
labirint de remailiere anonime. Adrese false, 
numere de celulare. Şi încă ce repede! Trebuie să 
fie automat, un program care rulează pe un 
computer imens sau un soi de maşină 
inteligentă. 

— Nu pierdeţi vremea încercând să urmaţi 
rutele sugerate. Extensia Besterbox e unul dintre 
materialele pe care cuplul cybernesian i le-a 
furnizat lui Kwok. 

— Şi? Întrebă Phil. 

Brescoll se agăță de ideea lui Bree: 

— Şi ştim că Don Markham este ascuns acolo în 
centrală. Poate că e şi femeia cu el. la-o pe 
scurtătură. 

— Ce scurtătură? Vru să afle Suarez. 

— Maşina aia ex-cybernesiană inteligentă. E 
sursa cu care contactele directoare au făcut un 
târg, nu? Fereastra noastră spre centrala 
californiană. Pariez că-i vorba de aceeaşi M-I. 


Suarez se uită la Sotiropolis, care înclină din 
cap. lImpreună, se conectară la maşina 


inteligentă - aceeaşi cu al cărei ajutor 
construiseră simularea centralei. 
Pe monitoarele sateliților, Brescoll şi 


Lingenfelter se uitau la oamenii care ieşeau din 
Sala Memorială Sun Yat-sen cu mâinile 
deasupra capului. Îşi întoarseră privirea când 
colegii le arătară că aflaseră rezultate. 

— La ţintă, domnule, spuse Suarez. Datele din 
modulul Bester sunt manipulate de M-I. Dar mai 
e cineva sau ceva care scurge date într-o 
simulare a extensiei... Acolo. 

— Şi nu face nimic cu ele, observă Lingenfelter, 
nedumerită. Stă cu ele în braţe. 

Monitorul cu imaginile din China pâlpâi şi 
atenția lor se îndreptă spre Sala Memorială arsă 
până la temelie. Brescoll aruncă o privire rapidă 
prin încăperea NSOC. Locul începu să vibreze de 
activitate. Îi sună celularul. 

— Ai văzut ce se întâmplă la Sala Memorială? Îl 
întrebă directoarea. 

— Da, doamnă. Am văzut. 

— L-am identificat pe unul dintre ostatici. 
Suntem siguri că e Ben Cho. 

Auzind-o, Brescoll se holbă la ecran, încercând 
să străbată cu privirea tulumba de fum şi praf 
care se înălța dintre ruini. 

— Era deja afară din clădire? 

— Da. Pe o targă. Mai e ceva, Jim. Steve Wang a 


fost arestat de chinezi. 

— Poftim? De ce? 

— Nu ştim sigur. Îi acuză pe agenţii noştri de 
deturnarea sateliților şi furt de date, cum i-am 
acuzat şi noi pe ei. Legăturile CIA cu Războinicii 
Noilor învățături - şi Baldwin Beech - au 
înrăutățit, probabil, situaţia. 

Brescoll scutură din cap. 

— Militarii chinezi au intrat în alertă. 

— Şi noi cum reacționăm? 

— Stai puţin, am primit un mesaj. Acum ai 
noştri raportează o scurgere. Cineva trage cu 
urechea la canalele noastre de siguranță 
codificate cuantic, inclusiv la linia dintre 
preşedinte şi Pentagon. Departamentul Apărării 
a ridicat gradul de alarmă. 

În timp ce Brescoll asimila implicaţiile veştilor 
primite, ochii îi săreau de la o imagine la alta: 
avioane de luptă lovite, submarine dispărând 
sub valuri, soldați sărind pe transportoare. 

— Doamnă directoare, când am discutat că Ben 
Cho ar putea fi cel care a preluat controlul 
sateliților, ați sugerat că s-ar putea să 
urmărească ceva mult mai important decât 
răzbunarea. La ce v-aţi referit? 

— Poate ar fi trebuit să spun ceva mult mai 
grav. 

— Mai grav decât un război nuclear? 

— Mult mai grav. Dacă s-a hotărât să dea 
Tetragrammatonului ce vrea - cu un final 


neaşteptat? Să folosească puterea 
criptocatastrofei controlate, ca să curețe planeta 
de abominabilii ei locuitori şi de roadele faptelor 
acestora şi s-o ia de la început? 

— Sau doar să nimicească universul, să termine 
cu el? 

— Varianta cu zeul nebun. Să sperăm că nu va 
ajunge niciodată atât de nebun. Dacă l-am 
localizat corect la Sala Memorială şi dacă mai e 
în viață, atunci guvernul chinez îl va aresta foarte 
curând. În spatele acţiunii de salvare a ostaticilor 
se află Guoanbu şi Armata Poporului. Sper că nu 
ei au pus explozibil în clădire. 

— Şi de asta a crescut gradul de alarmă? 

— Nu. Tocmai mi-a fost confirmat că patru 
avioane robot ale noastre, de lângă coasta 
Chinei, au fost doborâte. Trei dintre cele patru 
posturi de ascultare aeriene ELINT şi SIGINT au 
fost atacate. Sunt doar rapoarte preliminare, dar 
două s-au pierdut, iar unul a fost nevoit să 
aterizeze. Câţiva din călătorii de la bord sunt din 
NSA, Jim. Afurisita de presă a aflat, verifică şi tu 
canalele. Chinezii susţin că au acţionat justificat, 
ca răspuns la atacul nostru asupra sistemelor 
SCADA, zic ei. Stai puţin, am mai primit un 
mesaj. 

Brescoll aşteptă  nerăbdător în timp ce 
directoarea juca rolul păianjenului care acționa 
din centrul unei pânze uriaşe. 

— La naiba! Spuse ea în cele din urmă. Rapoarte 


de la companiile petroliere şi energetice. Anomalii 
în sistemele de control şi achiziții de date. Alertă 
din partea consilierului pe probleme de 
securitate naţională şi a secretarul de stat. 

Chinezii au descoperit că datele furate de la ei 
sunt transferate spre un loc din California şi cer 
să se treacă la fapte. Se pare că îmbarcă trupe ca 
să invadeze Taiwanul, ca „măsură de apărare”. 

— California? Întrebă uimit directorul-adjunct. 
Cum de au găsit-o aşa de repede? Abia am 
descoperit-o noi! Doar dacă... 

— Doar dacă nu cumva M-I duce de nas ambele 
părţi în avantajul ei, continuă Rollwagen, pe un 
ton extrem de obosit. Ai vreo idee? 

Jim Brescoll îşi prinse capul în mâini. Gândeşte! 
Îşi ordonă. 

— Spuneţi-i secretarului să-i informeze pe 
chinezi că i-am localizat şi i-am identificat pe 
hoţi, rosti el în cele din urmă. Sunt... secesionişti 
californieni. Ciberterorişti care colaborează cu... 
cybernesienii la Trifrontieră, să zicem, şi cu o 
maşină inteligentă ticăloasă. Asiguraţi-i că nu 
lansăm atacuri SCADA. Spuneţi-le că şi noi 
suntem în aceeaşi situație. Sugerați-le că 
ciberteroriştii sunt responsabili pentru toate 
atacurile şi că poliția şi armata noastră vor lua 
imediat măsuri împotriva lor. Vom avea grijă ca 
informațiile furate să fie returnate deţinătorilor 
de drept, iar sistemele să fie controlate de 
operatorii cuveniţi, respectând confidenţialitatea 


de rigoare. 

— Astea-s cam multe promisiuni. În 
schimbul...? 

— Eliberării şi returnării tuturor americanilor 
arestați în cadrul acestei neînțelegeri. Şi a 
morților. 

— Inclusiv Ben Cho? 

— Mai ales Ben Cho. 

Directoarea făcu o nouă pauză în conversaţie. 
Tăcerea ei însemna că era posibil să fi vorbit deja 
cu consilierul pe probleme de securitate 
națională şi cu secretarul de stat, dar Jim se 
îndoia. Auzea cum i se învârt rotițele în cap. 

— O să comunic toate acestea mai întâi 
secretarului de stat. S-ar putea să meargă, Jim. 
Îmi place ideea cu Trifrontiera. Trebuia să 
curățăm cuibul ăla de şobolani electronici de ani 
de zile, la naiba cu bunurile CIA! S-ar putea să 
meargă. Pe urmă o să discutăm cu consilierul şi 
cu şeful Siguranţei Interne. Ei sunt cei care vor 
pune în mişcare poliția şi forțele armate 
împotriva centralei din California. 

— Nu e atât de uşor să ajungi la ei, ţinând cont 
că sunt ascunşi într-un munte. 

— Fără îndoială, o să fie un subiect „colorat” 
pentru rețelele de ştiri şi pentru sateliții de 
supraveghere ai chinezilor, cei pe care îi mai au. 
— Companiei furnizoare de energie electrică n-o 
să-i placă deloc. 

— Are asigurare. În plus, sunt sigur că 


Siguranța Internă o să găsească o cale să preia 
centrala şi să-i prindă pe ciberterorişti fără să 
provoace prea multe pagube. Măcar acţiunile de 
la Trifrontieră n-o să-i mai preocupe atât de mult 
pe cei de la relaţiile cu publicul. 

Brescoll încuviință. Ideile erau ale lui, dar 
directoarea le răsucea în felul ei pentru Marele 
Spectacol: ce va spune poporul, guvernul chinez, 
publicul internațional. Bombardarea de la 
suprafață a muntelui din California era un efect 
special cam costisitor, dar merita. 

— Trebuie să ținem linia deschisă, Jim. Nu mai 
spun ce pierdem dacă chinezii nu ne acceptă 
oferta. Încă nu-i vremea să „popim” pe nimeni. 

Directorul-adjunct înclină de cap. Probabil că 
era singurul din încăpere care cunoştea înțelesul 
acelei expresii. 

Privind în jur, i se păru că NSOC arăta ca o 
încăpere în care se iau decizii strategice majore 
într-un război. Spera ca aspectul ei să se 
dovedească înşelător şi ca, însoțiți de noroc, să-l 
aducă pe Ben Cho înapoi, să evite un conflict 
nuclear şi să nu lase stelele să se stingă. 

EVOCAREA DEZMEMBRĂRII INTIME 
Guangzhou... şi pretutindeni 

Explozia care spulberase Sala Memorială Sun 
Yat-sen îl lăsase pe Ben în viaţă, chiar dacă nu 
teafăr în totalitate. 

Cherise Lemoyne şi Robert Beckwith, 


reprezentantul consulatului american, se 
îndreptau spre el prin praf şi fum. Oare vedea 
bine? Nu avea logică. 

Cele petrecute în continuare îl făcură să-şi pună 
la îndoială şi mai tare simţurile. Cherise şi 
Beckwith îl urcară pe targă, apoi detectivul Lu, 
rănită şi clătinându-se pe picioare, apăru de 
undeva şi le ordonă să nu facă nicio mişcare. 
Cherise şi Beckwith îi strigară că se leagă cine nu 
trebuie, dar Marilyn nu-i crezu. Dintr-o dată, 
într-o secvenţă a fanteziilor lui şi mai belicoase, 
Cherise o atacă pe Marilyn cu pumnii şi 
picioarele, dezarmând-o cu o combinaţie de 
tehnici de arte marțiale. Apoi o trânti la pământ, 
iar Lu îşi pierdu cunoştinţa. 

Cherise şi Beckwith  ridicară targa şi, 
aplecându-se, începură să alerge cu ea prin 
resturile rămase în urma exploziei, spre un 
camion alb parcat pe o stradă laterală. Urcară 
targa în camion, urcară şi ei, iar Cherise 
îngenunche lângă Ben. În câteva minute, Ike 
Carlson îi aduse pe Hon şi Beech, amândoi 
răniți, cu mâinile legate la spate. Hon era 
inconştient, iar Beech nu era nici el foarte treaz. 
În cabina camionului, undeva în fața lor, cineva 
porni motorul şi demară în viteză. 

— Ne bucurăm că eşti alături de noi, Lord 
Marflow, îi spuse Beckwith lui Beech, care 
începea să-şi revină. 

— Azriel, rosti Beech, în evidentă suferință, de 


ce suntem legaţi? Ce-nseamnă asta? 


— Am primit ordin de sus. De la directorul CIA 
şi dr. Vang însuşi. Proiectul vostru face prea 
multe valuri, a scăpat de sub control. Trebuie să 
fiți mai reținuți, deşi n-o să mai suferi multă 
vreme reţineri fizice, te asigur. Numai până 
când... dai raportul. 

Beech se uită lung la Carlson, apoi la Cherise. 
Se încruntă. 

— Ne-ai trădat, Ike. 

— Execut ordinele primite, domnule, replică 
agentul cu cioc, scuturând din umeri. Beech 
pufni dezgustat, apoi se întoarse spre Cherise. 
— Eace caută aici? A trecut dintr-o pane în alta 
mai des decât am schimbat eu canalele. N-are 
aprobare. 

— Am acum, spuse Cherise, de lângă Ben. Eu 
am introdus implanturile lui Kwok şi Cho când 
şi-au scos măselele de minte. Poate c-ai uitat. 
— Lucra pentru noi, spuse Beckwith, ridicând 
din sprânceană. S-a şi măritat cu Kwok. Asta n- 
o anticipasem. Era mai implicată în afacerea asta 
decât am crezut noi. 

— Sau eu, recunoscu Cherise fără rezerve. 

— Doamna Lemoyne are şi ea implanturi, 
preciză Beckwith. Şi nici nu ştia. 

— În ce scop? Întrebă Beech. 

— Infailibilitate. Parţial, ăsta e motivul pentru 
care apare în holotransmisia lui Kwok. A făcut 


pane dintr-un protocol Doomsday - omul aşezat 
în buclă, ca să inițieze un program menit să-l 
oprească pe Kwok dacă lucrurile scăpau de sub 
control. 

Cherise se uita la geamănul negru al fostului ei 
soț. Pe față i se citea îngrijorarea. 

— O să fie bine, Ben. Au venit îngerii tăi păzitori. 
— Îngerul păzitor al unei persoane, comentă 
Beech cu dispreţ vădit, e duşmanul alteia. 

Cherise încercă să-i scoată ochelarii lui Ben, dar 
nu reuşi, din cauza excrescențelor roz-cenuşii 
din jurul lor. 

— Ce i-aţi făcut? Ce-i creşte pe cap? Parcă e în 
comă. 

— Află singură, deşteapto, mormăi Beech, dacă 
eşti aşa de importantă. 

Se auziră sirene. Cel care era la volanul 
camionului acceleră şi începu să conducă 
dezordonat. 

— Ne apropiem de consulat, rosti Beckwith, 
încercând s-o liniştească pe Cherise şi, poate, pe 
el însuşi. Ajungem imediat. 

În clipa următoare, Ben simţi cum camionul se 
clatină la o curbă, apoi derapează şi se opreşte. 
Afară, sirenele care se auzeau de pretutindeni şi 
tot mai aproape se concentrau pe o singură 
parte. 

— Am intrat în complexul consulatului, spuse 
Beckwith. Sperăm ca imunitatea diplomatică să- 
i ţină o vreme la distanţă. 


Ben simți cum e ridicat şi dus în ceea ce i se 
părea a fi o clădire de beton. Cherise şi Ike 
Carlson mergeau pe lângă targa cărată de alții 
spre un lift. Nu-l lăsară jos cât coborâră cu liftul. 
La ieşire, străbătură un coridor iluminat 
fluorescent, apoi intrară într-un fel de cameră de 
siguranţă. Ben fu aşezat pe podea. Carlson păzea 
uşa, iar Cherise stătea lângă targă. În câteva 
clipe, schimbările se petrecură. 


E din nou copil, cu tatăl său. 

— Nu aşa, Ben! Nu aşa se leagă furtunul de 
grădină. Strâns la dreapta, uşor la stânga. 
Protejează-l! 

Membrul lui masculin, unealtă prelucrată cu 
mare precizie, se deşurubează şi cade în vreme ce 
el îl spală, dezmembrarea fard sânge a intimităţii 
făcând legătura cu absența... 

E din nou copil, cu mama lui. 

— Îți place când pun mâna acolo, nu-i aşa, 
Benny? Mie îmi place când pui mâna aici şi freci... 

— Soră! Strigă mătuşa lui, năvălind în cameră. 
Ce faci cu băiatul? 

Furnici roşii, furnici negre, strânse în cutii de 
chibrituri, luptându-se până la moarte, război într- 
o cutie... 


Tentaculele roz-cenugşii de pe frunte încep să 
crească brusc, şerpi orbi fierbinți care i se 
încolăcesc în jurul capului, în jurul corpului, 


țesând o crisalidă de foc, transformându-se rapid 
într-un cocon de cenuşă albă încinsă, 
învăluindu-i trupul, protejându-l de restul lumii. 
— Ben! Ben! Ce se întâmplă cu tine? Strigă 
Cherise, apoi ţipă. 

În ochii nevăzători ai lui Ben ea devenise Sophia, 
zeița înțelepciunii. Zâmbea, şi îngrijorată şi 
nestingherită, zâmbea ieşind din visurile lui, din 
apariția de nereprodus care-i urmărise paşii pe 
drum spre Templul celor zece mii de frumuseți. 
Nu vedea, însă ştia ce se întâmplă. Nu vedea, dar 
era posedat de viziuni. Cherise fugi la Carlton 
după ajutor, Sophia rămase pe loc. Trupul lui 
Ben, acoperit de foc şi scrum» se scurgea arzând 
prin podeaua de oţel, în pământul de dedesubt. 
Se scufundă în pământ, printr-o gaură de forma 
coconului care-i închidea sinele, răscolind solul 
şi rupând rădăcinile. Prin conducte de apă 
explodând în aburi şi cabluri electrice scoțând 
scântei. Prin pietre. Pământul devenea sticlă şi 
se închidea în jurul lui în timp ce el se scufunda. 
Simți prezența Sophiei sau a cuiva care-i 
semăna, alunecând alături de el. 

Când ajunse în adâncimile pământului, coconul 
se extinse şi se transformă într-o cameră. În 
lumina arămie, văzu - nu putea să nu vadă — 
prezența feminină care călătorise alături de el. 
Ea trecu prin pereţii camerei şi i se arătă, în 
strălucirea trupului ei gol. Cuprins de venerație, 
îşi ascunse fața, deşi nu o putea face fizic, de 


lumina aceea divină, pierzându-şi izolarea, 
singurătatea, în strălucirea ei orbitoare. 

În aceeaşi clipă, forţe invizibile îl rupseră în 
bucăți, în timp ce Jaron -în chip de şaman-fierar 
Manchu - se aplecă asupra lui. Mai întâi îi 
smulseră braţele, picioarele şi capul, apoi îi 
traseră de pe oase pielea, grăsimea şi muşchii, 
şi-i  scoaseră  intestinele. Simţi o durere 
înăbuşită, ca junghiul unei cicatrici lăsate de o 
rană adâncă, vindecată nu de mult. 

— Bine ai venit în coconul tău din Binah, îi 
spuse Jaron. Palatul şi pântecul înţelegerii. Acel 
dincolo care se află înăuntrul tău. Uite, îți ofer 
ceva de care să-ți agăți mintea, ca să înţelegi ce 
se întâmplă. 

Ben îmbrăcă toate formele posibile, nu doar pe 
a lui, se întoarse prin eoni, apoi din nou prin 
trunchi în rădăcinile pomului vieţii, în primate, 
maimuțe şi mamifere primitive, păsări şi reptile, 
amfibieni, peşti şi insecte, cefalopode şi 
gasteropode, amoniţi şi trilobiți, primele celule 
adevărate ale vieţii în formare, alge devoratoare 
de fotoni, bacterii lacome de substanţe chimice. 
— Ştiu la ce te gândeşti, ştiu cu adevărat, îi 
spuse Jaron, înger şi şaman şi ciborg şi fierar, 
prelucrându-l cu nenumărate micromaşinării 
bionanotehnologice, pentru că şi eu m-am 
întrebat aceleaşi lucruri. Dar asta e singura cale 
prin care poți fi reconstituit. Dezmembrarea 
amintirilor intime, apoi uitarea. Metamorfoze. 


Înlocuite de posibilităţi noi. Şi ce e cu Sophia? O 
vezi în visele tale, dar e reală. În reinterpretarea 
Cabalei, făcută de Bruno, ea a Diana, fecioara 
castă a lunii, iar tu eşti Acteon, voyeurist 
transformat în cerb. Ogarii care-ţi sfâşie învelişul 
animal sunt propriul tău material 
bionanotehnologic. 

Redus la o supă clocotindă, o oală în care fierbe 
viața biomecanică, Ben nu înțelegea cum de 
sinele său lichefiat mai avea minte să gândească, 
urechi să audă sau ochi să vadă. 

— Dacă vrei, continuă Kwok, sub această formă, 
ea devine un program puternic de contramăsuri 
invazive, o maşină inteligentă creată de SCI ca 
să-şi protejeze  firewall-ul prin subminarea 
oricărui program care atacă. E fecioara de gheață 
care a ajutat la uciderea mea, într-un fel. 

Totuşi, Ben gândea şi simţea în afara corpului, 
în cu totul alt fel decât o făcuse în Sala 
Memorială Sun Yat-sen. 

— Dar nu e chiar atât de simplu. În planurile lui 
Bruno, tu eşti şi Hokhmah, înţelepciunea ce 
poate fi atinsă de oameni, Umbra Umbrei. Diana 
e şi ea Binah, înțelegerea Divinului reflectat — 
Umbra Ideii. Vă pregătim pentru ascensiunea 
spre Amfitrita, spre Keter, spre Ideea însăşi. 
Infinitul în sine este intolerabil şi 
incomprehensibil, deci acestea sunt neapărat 
simbolice, manifestări prin  disimulări şi 
disimulări prin manifestări. 


Dezmembrat, Ben văzu cum Jaron îşi scoate 
forma primitivă din supa bionanotehnologică şi 
creează pentru el un corp electric, ţesând carne 
fotonică pe oase electronice. 

— Te ajutăm să devii ceea ce urmează să devii. 
Te distrugem numai ca să te recreăm. Dacă vei 
face şi tu la fel cu universul — e hotărârea ta. 

Când termină, Jaron luă mintea lui Ben de unde 
era agățată şi îi dădu drumul în forma pregătită. 
Zâmbi mulțumit şi ieşi din coconul cavernos. În 
aceeaşi clipă, coconul se îngustă ca se muleze 
exact pe trupul lui Ben. 

— Hai, Ben, strigă Jaron, parcă din altă 
încăpere. Te-ai metamorfozat. E timpul să ieşi 
afară şi să înoți. 

Ben apucă pereţii coconului, care se rupseră la 
atingerea lui. Se strecură afară şi se ridică spre 
locul din care Jaron trimitea spre el licăririle unei 
oglinzi de metal sau cristal. Ben aluneca 
nestânjenit acum, eliberat nu de învelişul 
somnului, ci de patul gravitațional al spaţului şi 
timpului însuşi. Se uită o dată înapoi spre locul 
lăsat în urmă. Corpul lui rămăsese acolo, dar nu 
era decât o umbră plată. Coconul semăna cu o 
casă părăsită, numai că era o coajă ancorată cu 
fire de mătase, ai cărei pereți reprezentau tot 
ceea ce crezuse el că ştie, toate cele prin care 
trecuse. 

Acum cunoştinţele erau înăuntrul lui, la 
îndemână, nu mai avea nevoie de învelişurile 


memoriei. Se uită la ceea ce devenise şi i se 
adresă fratelui său geamăn fără să vorbească. 

— Jaron, ce e asta? 

— „Corpul” tău „subtil. Corpul tău de vis. Sinele 
tău teleportat cuantic. Ai văzut puțin din el când 
ai intrat în starea asta prima dată. 

— Dar cum? 

— Prin exaptare forțată. Aşa cum grădinarul 
forțează trandafirul să înflorească iarna, în seră. 
Exaptare în sensul schimbării evolutive care 
actualizează un potenţial de mult existent. În 
cazul nostru, capacitatea latenta de a străbate 
tărâmurile multiple ale continuumului. 

— Atunci, Tetragrammatonul şi-a atins scopul? 

— Da şi nu. Am parcurs cale lungă spre 
postumanitate, e adevărat. Din păcate pentru 
Tetragrammaton şi planurile lui, suntem şi 
postfizici. Putem călători oriunde în prezent, dar 
numai în această formă eterică, în corpul ăsta 
electric. Călătoria spre alte universuri presupune 
forme şi mai fantomatice. Nu putem interacționa 
fizic cu materia sau cu energia din ele. Iată, 
acum suntem virtualități. Imagini în oglindă, 
care nu au substanţă. 

— Nu înţeleg. 

— Ai trecut deja prin asta. Viziunea 
universurilor în serie, un bloc sau o franzelă 
feliată în instantanee, în cadre spațio-temporale. 
Ca atunci când pătrunzi în spaţiul dintre două 
oglinzi stând faţă în față, iar imaginea ta se tot 


repetă, până la infinit. Gândeşte-te puţin înapoi. 
Ai perceput prezenţa realităților neprezente, dar 
n-ai putut interacționa cu ele. Acele realități care 
au apărut deja sunt cele pe care le-am numit 
„trecut”. Hai să-ţi arăt. O să le vizităm. 

Jaron puse mâna pe şi oarecum în mintea lui 
Ben. Instantaneu, conştiinţa lui teleportată 
cuantic privea prin ochii lui Kwok şi vedea 
momentul în care Jaron lua documentele 
Forrest. 

Prin acel moment, Ben călători în mintea 
bătrânului spion şi scriitor de science-fiction sub 
pseudonim, Felix C. Forrest, un bărbat în 
costum, cu pălărie şi bandaj pe un ochi, o 
autoparodie, numai că era absolut real, conştient 
şi de parodie, şi de realitate. 

— Dacă scrii la mocul realist despre lucruri care 
nu s-au întâmplat exact aşa cum le-ai descris, 
eşti considerat fie istoric, fie scriitor, spune Felix 
Forrest în fața unui pahar cu vin, spre 
încântarea prietenilor, într-un restaurant de lux. 
Dacă scrii la modul realist despre lucruri care nu 
se vor întâmpla exact aşa cum le descrii, atunci 
eşti etichetat fie profet, fie scriitor de science- 
fiction. 

O femeie care nu făcea parte din grup, dar avea 
o înfăţişare familiară, îşi scutură pletele blond- 
închis când trecu pe lângă ei, zâmbind la râsul 
lor. 

Ben reveni în mintea lui Jaron, care trecu la 


algoritmul lui Ginsburg în forma lui cea nouă, în 
ascunzişul vechi din Sala Memorială. Mergând 
înapoi în timp, îl văzu pe Jaron descoperind şi 
luând cu el hârtiile originale ale lui Ginsburg 
exact din aceeaşi clădire. 

Prin momentul respectiv intră în mintea lui 
Shimon Ginsburg, matematicianul bărbos şi 
savantul itinerant, rabinul înstrăinat de propria 
sa credinţă, care derivase din Cabală complexul 
esențial al algoritmilor distribuiți. 

— Se întâmplă aşa cum predă Luria şi 
sugerează Kafka, le spune Ginsburg studenților. 
Mesia va veni numai când nu va mai fi necesar. 
Va veni numai a doua zi după sosirea lui. 

Studenţii fac semne afirmative din cap. Afară, o 
femeie cunoscută şi străină deopotrivă, cu părul 
blond-închis acoperit de o babushka, îi aruncă o 
privire când trece prin dreptul ferestrei. 

La sfârşit, Jaron scoate mâna din mintea lui 
Ben, lăsându-l cu multe întrebări care-şi 
aşteptau încă răspunsul. 

— Dar cum rămâne cu Ricci şi Hao, cu Giordano 
Bruno? 

— Caută-i singur pe cei trei domni. Du-te în 
apropierea locurilor pe care le-au atins. 

— Şi femeia? 

Universul explodă de râs. 

— A, da. Întotdeauna femeia. Ştiu ce întrebări îţi 
pui, Ben, pentru că mi le pun şi eu. Cine este ea? 
Cât ştie din toate astea? Face cumva parte dintr- 


o conspirație, ne urmăreşte prin timp şi spaţiu? 
E un simulacru generat de inuman? (Suntem eu 
sau tu un simulacru?) Este ea umbra aruncată 
de lumina palidă a catastrofei finale? Vrea să ne 
distrugă, vrea să ne împlinească? Trebuie să ne 
temem de ea sau s-o iubim? Suntem noi exact 
cei pe care-i caută? Sau nu e vorba decât de o 
greşeală? Eu am pus întrebările, Ben, dar ca să 
ajungi la femeie, trebuie să mergi mai departe 
decât mine. Acum vei găsi răspunsul. 

— De ce? 

— Pentru că poți. Pentru că ea te vânează mai 
mult decât pe mine. Eu o să dispar în infinit, dar 
tu nu trebuie neapărat să faci la fel. Sunt blocat 
în etapa asta, tu însă poți trece la următoarea. 
Poţi să ieşi şi din învelişul nou. Poţi trece prin 
oglindă ca să devii substanţă, dar eu trebuie să 
rămân imagine. Poţi să-ţi întăreşti aripile micuţe 
şi să le întinzi cât vrei. Poţi să zbori în toate 
universurile şi să le pipăi cu degetele. Poţi să 
aduci înapoi ceea ce trebuie adus înapoi. Poţi 
reda omenirea oamenilor. 

— Şi să pun capăt „catastrofei”? 

— Catastrofa ei e şi a noastră — suntem victime 
ale propriului nostru succes - şi totuşi nu e 
acelaşi lucru, Ben. Gândeşte-te la Dedal. A 
construit labirintul în care a fost ascuns 
Minotaurul, dar a şi descoperit cheia prin care 
acesta avea să fie distrus. Gândeşte-te la Oedip. 
Detectivul e criminalul şi criminalul e detectivul. 


— Cine te-a omorât, Jaron? 

— Dacă sinuciderea e la fel de apropiată de 
crimă ca uciderea geamănului identic de 
sinucidere, atunci tu eşti cel care mă vei fi 
omorât, Frate Ben, când această buclă îşi va fi 
oprit răsucirea labirintică. Dar, bineînţeles, până 
când şarpele îşi va înghiți coada, eu voi fi dorit ca 
tu să mă ucizi. Şi tu vei fi dorit să mă ucizi. Ca 
s-o salvezi pe Reyna. 

— De ce? Cum? 

În loc de răspuns, Jaron duse din nou mâna în 
capul lui Ben. De data asta nu ştia în a cui 
memorie  pătrunseseră, pentru că deja o 
împărțiseră în alt timp. Jaron se aplecă, îşi 
împreună degetele şi făcu un cerc cu braţele. 

— Hai, îi spuse el lui Ben, pune piciorul aici şi 
te arunc. 

Amintirea dispăru la fel de rapid cum apăruse. 
— Nu înţeleg. 

Jaron îi ridică oglinda arămie în fața ochilor, 
acoperindu-i pe ai lui. 

— Uită-te în ea ca să te vezi pe tine, Ben Cho, 
spuse Jaron, care eşti şi B. Enoch. 

Când Jaron vorbi, Ben văzu că în oglindă se 
mişcă propriile lui buze. Apoi nu mai văzu decât 
restul lumii. 


XIII 


COCONUL DE MĂTASE ŞI DIAMANT 
Guangzhou 

DeSondra Adjoumani reuşi s-o tragă pe Lu, 
inconştientă, din zona iîmpuşcăturilor şi a 
exploziei, unde fusese înainte Sala Memorială 
Sun Yat-sen. Era şi ea rănită şi extenuată, dar 
din motive puțin diferite. 

Detectivul îşi reveni în curând şi, odată ce-şi 
recăpătă cunoştinţa, îi promise că-i va întoarce 
serviciul, asigurându-i trecerea prin cordonul de 
securitate care înconjurase imediat zona după 
explozie. 

— M-a contactat Beckwith, o anunţă 
Adjoumani. L-a dus pe Ben Cho la consulat. 

Lu încuviință din cap. Gândindu-se cu tristețe 
că ar fi trebuit să ia în serios orele de arte 
marțiale şi autoapărare, îi povesti despre 
întâlnirea umilitoare cu femeia care-l însoțea pe 
Beckwith. Adjoumani încercă să-i alunge aceste 
gânduri în timp ce se îndreptau spre elicopterul 
în care sosiseră — parcă trecuseră zile întregi de 
atunci — şi care stătuse la o distanţă suficient de 
mare de explozie. 

Elicopterul scăpase nevătămat, dar lor le fu 
destul de greu să părăsească zona. Lu trecuse 
prin destule suferințe pentru ziua respectivă. 
lritată şi frustrată, îşi flutură legitimaţia sub 
nasul fiecărui subaltern care-i bloca drumul. 


Croi astfel drum pentru ea şi Adjoumani până la 
elicopter. Pilotul le recunoscu, aşa că trecură şi 
de ultimul agent. 

Pe drum, Lu îl evită într-una pe Wong. Convinsă 
că plănuia s-o înlocuiască, spera să fie deja în 
elicopter când va trebui să discute cu el. 

Imediat ce urcară la bord, îi spuse pilotului să 
decoleze. Împreună, trecură printre forțele 
aeriene de escortă care păzeau locul exploziei. 
Numai după ce le lăsară în urmă îi contactă prin 
radio pe Wang şi Ma. Niciunul nu se arătă prea 
bucuros că scăpase. Lu susținu că, din moment 
ce ea şi Adjoumani erau deja pe drum, ar trebui 
să fie desemnată reprezentantul investigației din 
partea Chinei. Spre surprinderea ei, cei doi 
acceptară, cu ezitări, dar în baza faptului că Ben 
Cho era deja pe teren american, iar Lu, prin 
Adjoumani, era cea mai bună soluție ca să 
pătrundă în consulat. 

Jocul nu s-a terminat, îşi zise Lu. Tot mai trag de 
timp. 

În timp ce Adjoumani îl contactă pe Beckwith şi 
obținu permisiunea ca elicopterul să aterizeze pe 
heliportul de pe acoperişul consulatului, Lu 
privea peisajul care se întindea sub ele. Puşcaşi 
marini înarmaţi până-n dinți erau poziționațţi 
tactic în tot complexul consular. Forţele de 
securitate chineze, de la poliția din Guangzhou 
până la Guoanbu şi armată, înconjurau locul. 
Parcă zburau deasupra unei zone de război. 


Pe acoperiş, situaţia era tensionată. O simțiră 
când coborâră din elicopter şi intrară în clădire 
cu o escortă serioasă. Până şi Beckwith, de obicei 
imperturbabil, era frustrat când se întâlni cu ele 
pe palierul etajului întâi. Se uită pieziş spre Lu, 
dar Adjoumani îi făcu semn din cap că obținuse 
aprobarea să între în clădire. 

— Unde l-aţi ascuns pe Cho, domnule? Îl 
întrebă Adjoumani în timp ce coborau scările 
câte două deodată. 

— Într-una dintre camerele de siguranță de la 
subsol. Cel puţin acolo era. 

— Ce vreţi să spuneţi prin era? 

— S-a jucat cu noi de-a Houdini, asta vreau să 
spun. 

— Houdini? Lu era pierdută. 

— Ştii ce, îi spuse el, strâmbându-se, e mai uşor 
să-ți arăt decât să-ți explic. Urmează-ne. 

După ce coborâră şiruri de trepte interminabile, 
ajunseră într-un coridor cu lumină fluorescentă, 
pe care se deplasau rapid soldați şi civili, 
năvălind în şi afară din camera spre care se 
îndreptau. 

Ceea ce văzu înăuntru i se păru o parodie a 
scenei incidentelor la care lucrase ea însăşi. 
Soldaţi şi tehnicieni stăteau aplecaţi deasupra 
unei gropi de forma unui trup de om. 
Apropiindu-se, observă conturul unui cadavru. 
Parcă îl desenase cineva cu cretă, apoi luase foc, 
radiind o căldură suficient de puternică pentru a 


se topi şi a intra în pământ. 

Din groapă se auzea un ferăstrău care tăia 
piatră. De la marginea ei priveau înăuntru două 
persoane cu cătuşe la mâini. Lu o recunoscu pe 
Patsy Hon şi-i făcu un semn grav din cap, dar 
femeia era prea preocupată de ce se petrecea în 
groapă ca s-o observe pe fosta ei şefă. 

—... s-a cufundat până acolo în groapă, 
povestea o femeie şocată, acoperind zgomotul de 
ferăstrău, apoi s-a acoperit complet în grămada 
care se vede acolo. 

Lu fu şi mai şocată decât ea când o recunoscu. 
Era cea care o bătuse, o pusese la pământ şi o 
lăsase inconştientă. Adjoumani îi şopti că era 
Cherise Lemoyne, văduva lui Jaron Kwok. 
Văduva lui Jaron Kwok? Ce caută aici? Şi unde 
naiba a învățat să se bată aşa? 

Zgomotul încetă imediat ce se opri ferăstrăul. 
Soldaţii şi tehnicienii ataşară un cârlig de un 
cablu, apoi mutară cârligul deasupra gropii. 
Cablul fu legat de un troliu. Muncitorii coborâți 
în groapă, ascunşi privirilor, agățară cârligul de 
ceva. Troliul începu să scârțâie, iar cablul se 
încordă şi se ridică. Lu văzu că la capătul 
cârligului atârna un fel de pânză albă, lucioasă. 
— Atenţie! Strigă Cherise Lemoyne. N-o rupeţi 
când o ridicaţi! 

— N-am putea s-o rupem nici dac-am vrea, 
doamnă, spuse un muncitor, şeful echipei de 
excavare, pare-se. Răsuci ferăstrăul şi atinse 


aşa-zisa pânză cu lama. Aceasta ricoşă, 
încercând inutil să taie, apoi se opri. Vedeţi? Nici 
măcar nu se zgârie. A trebuit să spargem piatra 
din jurul ei. 

Dar, pe măsură ce materialul era ridicat, se văzu 
clar că era despicat. 

— Ce-i cu asta? Întrebă Lemoyne şi arătă cu 
degetul. 

— Nu noi am făcut-o, spuse şeful de echipă. Nu 
ştiu cine a dat gaura aia, dar sigur nu noi. 

Pânza, scoasă acum cu totul din groapă, îi părea 
lui Mei-lin a fi coconul gol al unui vierme de 
mătase, dar de mărimea unui sac de dormit. 

— E cenuşă roz-cenuşie înăuntru? Întrebă ea 
când muncitorii clătinară sacul spre privitori. 

Unul dintre bărbaţi trase uşor cu mâna 
înmănuşată de marginea găurii şi se uită 
inăuntru. 

— Nu, dar văd altceva. 

Lărgi gaura la maximum. Se răspândi un miros 
vag de migdale arse şi pământ ud. Înăuntru însă 
se zărea imaginea unei ființe umane, o 
încrucişare între umbra unei victime de la 
Hiroshima şi radiografia giulgiului din Torino. 

Cei din jur, inclusiv Lu, icniră. Muncitorul 
acoperi gaura la loc. Bărbatul cu cătuşe de 
plastic de lângă Patsy Hon sparse liniştea cu 
râsul său. Adjoumani îi şopti lui Lu cine era: 
Baldwin Beech. 

— Păsărică a fugit din cuib! Exclamă Beech 


vesel. A trecut la faza următoare! De data asta n- 
o să mai găsiți nici urmă de cenuşă, doamnă Lu. 
Uitaţi-vă atentă la materialul coconului goi. E 
țesut din mătase şi diamant, de larva unui înger! 

— Spuneţi-i tipului să-şi ţină gura, interveni 
Cherise Lemoyne, păşind spre sacul gol. 

— Habar n-aveţi în ce vă băgaţi, continuă 
Beech. Niciunul dintre voi! 

Mei-lin şi Cherise prinseră fiecare câte o parte a 
despicăturii din sac. Cherise îi făcu detectivul un 
semn de recunoaştere discret, apoi traseră 
amândouă materialul la o parte şi se uitară în 
interior. Examinând conţinutul, Lu se temu că 
Baldwin Beech are dreptate şi că ea va trebui să 
le explice situaţia lui Wong Jun şi celorlalți de la 
Guoanbu. 

BOMBE TĂCUTE 
Lacul-care-nu-trebuie-să-poarte-nume 

În centrala din muntele de lângă lac, Don şi 
Karuna erau cufundaţi adânc în mediul lor 
virtual comun. Din spațiul în care plutea alături 
de Karuna şi M-I, Don zări valuri de schimbare 
în toate modulele Bester din lume. Cineva sau 
ceva intra şi ieşea sistematic din toate simulările 
şi realităţile virtuale din lume. Deschidea uşi şi 
intra în camere nenumărate, apoi ieşea din ele şi 
dispărea. 

— Avem o stafie foarte ocupată, remarcă Don. 

— Cel puţin în sensul unei imagini şterse, 


adăugă Karuna, înclinând din cap, cu peruca ei 
înspăimântătoare şi înfăţişarea de vrăjitoare 
virtuală. Poate şi în alte sensuri. 

— Nu-i ceva întâmplător, spuse Don, 
transformat în preşedintele Jefferson, de dragul 
vremurilor trecute. Avem de-a face cu o 
superstafie care caută ceva. M-I, ai depistat-o? 
— Sigur, dragule. Apare cel mai des în modulele 
de călătorie pe coasta de est a Americii, China 
centrală şi de nord, Orientul Mijlociu şi Italia. 

— Dar ce naiba caută? Întrebă Karuna. 

Înainte să primească răspuns, Nils Barakian 
pătrunse în spațiul lor virtual care părea şi în 
centrul Pământului, şi mult deasupra lui, în 
acelaşi timp. 

— O să închid uşile de la intrarea în tunel şi 
puţul de acces, îi anunţă el. Mă tem că va trebui 
să vă sigilez ermetic adăpostul - nu cu ajutorul 
ştiinţelor oculte, ci al telecomenzii. 

— De ce? Vru să ştie Karuna, ignorându-i 
tentativa de a glumi. 

— lertați-mă, da, am apărut destul de brusc. 
Speram să puteţi alege singuri dacă plecaţi sau 
rămâneți, dar acum nu mai e cazul. Forţele de 
atac polițieneşti şi militare se îndreaptă spre voi. 
Poziţia voastră a fost compromisă. E posibil să 
fiți bombardati, să se tragă în voi, să fiți gazațţi, 
începând chiar din momentele următoare. 

— Dar ce am făcut ca merităm aşa ceva? Întrebă 
Don, auzind un zbang distant, apoi altul, din 


direcție diferită. 

Într-un colț al minţii înregistră faptul că erau 
izolați complet de restul lumii. 

— Chinezii au descoperit că o mare parte din 
cele mai importante informaţii de securitate 
națională s-au scurs spre locul în care vă aflați 
voi. Oamenii din serviciul nostru de informaţii — 
şi folosesc termenul în sens larg - susțin că 
sunteți terorişti informatici care colaborează cu 
o maşină inteligentă şi cu Zona Liberă din 
Cybernesia. Sunteţi responsabili şi pentru atacul 
sistemelor SCADA vitale din ambele țări. Ca să-i 
asigure pe chinezi de bunele ei intenții, America, 
adică Siguranţa Internă şi unitățile de Gardă 
Naţională Aeriană din California au trecut la 
acțiune împotriva amenințării la adresa 
siguranţei naționale şi internaționale, 
amenințare care vine, zice-se, de la voi. Unități 
ale Forței Speciale fac raiduri în zona 
Trifrontierei. 

În afara mediului virtual, în realitatea care 
adăpostea centrala electrică, pământul se clătină 
atât de tare, încât zguduitura se simți şi în cel 
virtual. O dată, de două ori, de trei ori. În 
depărtare, se auzeau explozii. 

— Ăsta n-a fost un cutremur, nu? Întrebă 
Karuna. 

— Mai degrabă o carte de vizită, cred eu, 
răspunse Barakian. Bombe gravitaționale sau 
„tăcute”, după ştiinţa noastră. Impact de 


suprafață, până acum. Vă puteţi aştepta şi la 
altele. Ca să vă domolească. Apoi o să urmeze, 
probabil, armament inteligent, direcțional spre 
intrarea în puţul de acces şi în tunel, spărgătoare 
de buncăre, aşa ceva. Dar voi sunteţi destul de 
bine ascunşi, aşa că n-o să fiți atinşi. Alte 
scenarii posibile, M-I? 

— S-ar putea să treacă la focoase subterane. 
Dispozitive de fuziune deuteriu-tritiu, 
micronucleare „pure” din generaţia a patra. Mă 
îndoiesc c-or să treacă la dispozitive nucleare 
robuste de megatonaj. 

— Prea multă agitație politică, fu de acord 
Barakian. Până atunci vor reuşi să pătrundă 
forțele de uscat. 

— Deja mi-ai spus mai multe decât voiam, 
interveni Don, sperând să-şi alunge începutul de 
panică. Cât timp avem? 

— Poate câteva zile, poate câteva ore. Barakian 
ridică din umeri. Uşile de la intrarea în tunel au 
fost proiectate de Nevada Nuclear Weapons Test 
Site. Sistemul de apărare de la puţul de acces nu 
e o uşă, ci o calotă masivă glisantă din oțel şi 
beton, un tip modificat al celui de la silozurile de 
rachete. Ambele rezistă la presiune mare. Aveţi 
suficiente provizii de aer, apă, mâncare şi baterii 
de rezervă, dacă se ia curentul. Desigur, dacă 
opresc de la distanţă generatorul /pompa, sugeră 
M-I, înseamnă că trimit înotători subacvatici să 
detoneze conductele. Ţinta cea mai probabilă e 


deasupra robinetului mare care controlează 
fluxul de la avancameră la centrală. Aşa s-ar 
inunda tot adăpostul, dacă uşile şi zidurile nu 
vor fi fost fisurate. Centrala ar fi distrusă. 

— Centrala! Exclamă Karuna, scuturându-şi 
şuvițele de preoteasă voodoo. Dar cu noi cum 
rămâne? Zdrobiţi sub tone de pământ, lipsiţi de 
aer, arşi de foc şi explozii, înecați... 

— Da, aţi putea fi ucişi de oricare din acestea, 
confirmă Barakian, încruntat. Suntem foarte 
conştienţi de asta. Facem tot ce ne stă în putere 
pentru voi. 

— Şi poţi să ne dai vreo idee, ca să ştim ce să 
facem înainte de a fi anihilaţi cu succes sau de a 
ne preda? Întrebă Don. 

— Faceţi ce ați făcut şi până acum. S-ar putea 
să fie singura voastră speranţă... şi a noastră. Nu 
cred că aveți voie să vă dați bătuţi. Vă ţin la 
curent cu ce aflu de aici. 

Barakian se deconecta. Muntele se zgudui din 
nou. De mai multe ori. 

Don încercă să-şi imagineze ce se petrecea la 
suprafața lui: zăpadă, bolovani şi praf împrăştiat 
în urma impactului bombelor tăcute. Dar 
închipuirea lui nu avea cum să cuprindă detaliile 
realităţii. În clipa următoare, pământul se 
stabiliză, chiar dacă într-o poziție permanent 
oblică, i se păru lui. 

— Nu-i nimic de făcut, spuse el în cele din urmă. 
Hai să ne întoarcem la treabă. Poate reuşim să 


obținem ceva, înainte de sfârşit. 
Karuna îl aprobă cu un semn din cap. M-I nu 
scoase nicio vorbă, dar veni cu ştiri noi despre 
stafia care se plimba în continuare prin lume. În 
scurtă vreme, reuşiră să-i limiteze aparițiile în 
zona Washington D. C., Beijing, Ierusalim şi 
Roma. 
Sau poate că stafia însăşi îşi limitase căutarea. 

OPTIUNEA KLAATU 

Crypto City 

La NSOC, Jim Brescoll, Maria Suarez şi Phil 
Sotiropolis urmăreau la televizor ştirile despre 
bombardamentul şi atacul asupra muntelui în 
care se afla centrala electrică. Ştirile despre 
Trifrontieră erau trimise numai prin telefoane 
celulare, nefiind la fel de complexe ca rapoartele 
oficiale şi nici la fel de interesante. 
Unul dintre posturile de televiziune de lângă 
Fresno primise un pont, probabil de la Garda 
Naţională Aeriană. Postul trimisese un reporter 
cu camera de filmat vizavi de lacul de la intrarea 
în centrală. Filma operaţiunile şi le trimitea 
rețelelor de sateliți. 
Nu că bravul reporter avea o sarcină uşoară. 
Imaginile filmate, mişcate din cauză că alerga, se 
ferea şi se ascundea de forțele de securitate, le 
produceau rău de mişcare spectatorilor care nu 
trecuseră niciodată prin astfel de senzaţii tari. 
Brescoll preferă să urmărească ce transmiteau 


sateliții Keyhole care, din câte vedea, erau din 
nou sub controlul lor. Detaliile şi perspectiva 
erau cam prea de sus, dar cel puţin imaginea din 
spaţiu nu tremura. 

Telefonul lui cuplat pe linia de siguranţă începu 
să sune. Răspunse după primul apel. Îl căuta 
directoarea Rollwagen. 

— Jim, vino în biroul meu imediat. Am veşti noi 
despre evenimentele din China, inclusiv despre 
dispariția lui Cho. 

— Ajung imediat. 

Le spuse Mariei şi lui Phil unde pleacă, apoi 
părăsi rapid NSOC. Străbătu labirintul de etaje 
şi lifturi ca să ajungă în ambianța scandinavă a 
biroului directoarei. Rollwagen îşi freca tâmplele 
când intră el. Îşi lăsă mâinile în jos numai când 
văzu că Jim se aşezase fără să fie invitat. Nu 
arăta prea fericită. 

Pe unul dintre ecranele de pe birou pluteau 
imagini din patru oraşe. Pe două dintre ele, 
Washington, D. C. Şi Beijing, se aşteptase să le 
vadă. Celelalte două, Ierusalim şi Roma, îl luară 
prin surprindere. 

— Spuneaţi că aveţi date noi despre Ben Cho. 

Rollwagen înclină din cap, apoi apăsă un buton 
şi din nişa biroului se ridică un ecran plat. 

— Tocmai a apărut pe canale. E de la biroul FBI 
al consulatului din Guangzhou, unde Cho a fost 
dus după explozie, aparent în comă. 

Aduse pe ecran imaginea unui sac mare şi alb, 


cu sclipiri vagi, extras dintr-o gaură în podeaua 
unei camere de siguranţă. 

— Ce-i obiectul ăla? Întrebă Jim. 

— Artefactul în care s-a înfăşurat Cho, ajutat de 
bionanotehnologie. Material solid, diamante 
tesute, conform acestui raport. Cred că e un 
hibrid de cocon şi navetă de salvare. 

— Nu înţeleg. 

— Nimeni nu înțelege exact. Mai ţii minte ce ți- 
am spus despre exaptare? Despre copiii divizați 
şi următorul salt important în evoluție? Ei bine, 
cred că Ben e pe cale să facă acest salt. A devenit 
unul din acei „copii” şi în mod clar s-a divizat. De 
asta e coconul gol. 

— Vreţi să spuneți că zboară pe undeva în formă 
de fluture? 

— Nu, replică directoarea, scuturând din cap şi 
zâmbind. În orice caz, nu sub formă de fluture. 
Avem motive să credem că e ajutat în 
metamorfoza lui de Jaron Kwok. 

— Credeam că Jaron Kwok e mort. 

— Pentru noi, da, practic vorbind. Dar se poate 
spune şi că a fost „translatat permanent”. Într-o 
apoteoză cuantică. 

Excelent, se gândi Brescoll. Asta ce naiba mai 
înseamnă? 

— De ce credeţi că e implicat şi Kwok? 

— Pentru că a petrecut foarte multă vreme 
examinând expoziția Fundaţiei Kitchener, despre 
un fel de antiartă din larve de friganide, nu din 


fluturi. Tu ar trebui să ştii ce sunt ele, doar eşti 
mare amator de natură. 

— Dar ce are de-a face dispariţia lui Cho cu 
friganidele? 

— Nu ştim sigur. Tu cunoşti ciclul de viaţă al 
friganidei. Tu să mă lămureşti pe mine. Ce se 
întâmplă după ce larva iese din cocon? 

— De obicei, trece în stadiul de pupă care înoată 
liberă, spuse Jim, cu un efort de memorie, 
înainte de a-şi croi drum spre suprafaţa unui lac 
sau râu. Odată la suprafaţă, exoscheletul pupei 
se divide în partea posterioară. Adultul se târăşte 
la suprafața apei, apoi îşi ia zborul. 

— Da, spuse Rollwagen, numai că în cazul lui 
Kwok şi Cho, dacă sunt în fază de apoteoză 
cuantică, atunci înoată nestingheriți prin 
structura fundamentală a universului nostru. 
Într-o asemenea fază, pentru ei nu mai există 
barieră - firewall-uri, coduri sau protecţie - pe 
care să n-o depăşească. 

— Dar dacă Kwok a rămas prin preajmă, gândi 
Brescoll cu glas tare, de ce nu şi-a folosit mai 
mult talentul? 

— Nu ştim, spuse directoarea şi înălță din 
umeri. Poate că el n-a atins fazele finale. Altfel, 
după părerea noastră, ar fi acționat mai evident. 
Dar cu Cho s-ar putea să nu avem noroc. 

— De ce? 

— Ceva anume preia tot mai mult controlul 
asupra infrastructurii operate de SCADA pe glob. 


Conducte, baraje, rețele electrice, computere 
industriale, sisteme de trafic şi rețele. Sistemele 
noastre din toată lumea sunt preluate şi 
controlate treptat de altceva. 

Brescoll dădu din cap. Apoi îi veni o idee. 

— A oprit acel altceva vreun sistem vital? A 
provocat pagube undeva? 

— Nu, din câte am aflat până acum. Cel puţin, 
nu încă. Dar nu asta contează. Ceva pătrunde 
sistematic şi în înregistrările guvernului. La fel 
procedează cu datele din Beijing. Şi-a băgat 
nasul şi în arhivele Vaticanului şi ale 
Universităţii Ebraice din Ierusalim. 

Directoarea îl țintui pe Jim cu o privire aspră, 
nefericită. 

— Cred că acel ceva e Ben Cho sau faza 
postumană pe care o fi atins-o acum. Ceea ce 
face el la nivel info —, dar şi infrastructural, 
dovedeşte că, pentru el, nu mai există niciun 
secret. Trebuie eliminat înainte de a atinge 
stadiul complet, final, a ceea ce e pe cale să 
devină. 

— Dar ce anume e pe cale să devină? 

— Ai văzut însemnările lui Kwok. Eliminarea 
distincției dintre teologie şi tehnologie. 

— „Zeii noştri au devenit maşinile noastre, iar 
maşinile noastre au devenit zeii noştri”, îşi aminti 
Jim. Ceea ce le ceream înainte zeilor le cerem 
acum maşinilor. 

— Ai o memorie impresionantă, Jim. 


— Mi-a adus aminte de o veche axiomă, spuse 
adjunctul, gânditor. „Nicio tehnologie suficient 
de avansată nu se deosebeşte de magie.” Legea 
lui Clarke. De asta mi-am amintit de ea. 

— O tehnologie suficient de avansată ca să 
creeze o „singularitate de ieşire” e suficient de 
avansată ca să determine pasul următor în 
evoluția speciei noastre. Magia divina a 
Tetragrammatonului mic, dacă vrei. Îngerul 
Metatron, care a trăit cândva ca ființă umană. Pe 
care Bruno îl leagă de Keter din Cabala. O ființă 
uriaşă, de lumină orbitoare. Îngerul suprem al 
morții, dar responsabil de supraviețuirea lumii. 
În el se transformă Cho, în cel mai bun caz. 

Era o viziune uluitoare, iar Jim îşi dădu frâu 
liber uluirii. 

— Însă acel stadiul următor al evoluţiei nu 
trebuie să fie neapărat un lucru rău, spuse el, 
dacă nu are nimeni de suferit. De ce să-l 
distrugem pe el sau ceea ce vrea să devină? 

— Din cauza acelor „şerpi şi mere” din 
holotransmisia lui Kwok. leşite din Geneză şi 
Paradis. Fructul Pomului Cunoaşterii Binelui şi 
Răului. Mica poveste esenţială a oamenilor care 
aspiră să devină mai mult decât oameni. Nu 
îngeri, ci Dumnezeu. Directoarea se aplecă spre 
Jim şi-l ținti cu privirea, continuând: Gândeşte- 
te. Dacă ceea ce devine Cho realizează nu numai 
Tetragrammatonul mic, dar şi pe cel mare, 
rostirea finală a Numelui Divin, care, corectă 


fiind, pune capăt universului? 

— Dar de ce să se întâmple aşa? 

Rollwagen oftă. 

— Nu ştiu dacă se întâmplă aşa! Toate 
rapoartele pe care le-am primit, din toate sursele, 
nu fac decât speculații pe marginea „lățimii de 
bandă limitate”. Poate că simularea noastră se 
încheie când apare prima ființă deplin 
postumană, pentru că în clipa aceea, noi, ca 
specie, vom fi provocat mai multe probleme decât 
ne-am fi permis, cel puţin în ceea ce priveşte 
cheltuielile. 

Brescoll scutură din cap. Cu cât se gândea mai 
mult, cu atât i se părea mai incorect. 

— Păi, dacă iei Geneza ad literam, atunci 
povestea Raiului nu e un precedent în care noi 
nu suntem distruşi, tocmai pentru că provocăm 
mai multe probleme decât ne-am fi putut 
permite? 

Directoarea se pregătea să-i răspundă, dar 
ridică braţul când văzu seria de mesaje noi pe 
ecrane. Sprâncenele i se încruntau treptat, pe 
măsură ce le parcurgea. 

— Mie mi se pare că intenția de a-l anihila pe 
Cho e legată de problemele Instrumentalităţii 
dumneavoastră mai mult decât de orice altceva, 
spuse Brescoll, ducând mâna inconştient la 
marginea sacoului, gata s-o tragă într-o parte. De 
ideea de a păstra omul aşa cum e şi cu toate 
celelalte. Nu văd de ce să-l urmărim pe Cho, 


chiar dacă se transformă în ce spuneaţi că se 
transformă. 

— Dar eu văd motivul, domnule Brescoll. Îl am 
chiar în fața ochilor, acum. Rapoartele de pe 
ecrane îmi spun că Cho ne-a oprit 
bombardamentele. Când avioanele noastre ajung 
la cincisprezece kilometri de centrala din 
California, echipamentul electronic de la bord nu 
mai răspunde la comenzile piloților. Trupele 
transportate în aer şi pe uscat nu trec nici ele de 
perimetrul respectiv. O calotă cenuşie de forță 
protejează totul la un kilometru deasupra 
muntelui. Nimic nu poate trece de ea — soldați, 
bombe, gloanţe, lasere. Eforturile noastre din 
zona Trifrontierei sunt blocate şi ele. 

— Dar China şi Taiwanul? 

— Grupul operativ chinez în drum spre Taiwan 
e şi el blocat. Toate vasele sunt imobilizate pe 
apă. 

Ideea care-i trecuse prin minte directorului- 
adjunct mai devreme reveni, mai puternică de 
data asta: 

— Sunt pierderi de vieţi omeneşti? 

— Surprinzător, nu, mai ales dacă te gândeşti 
câte avioane zboară prin comenzi transmise 
electronic. Practic, Cho a reuşit să intervină în 
treburile noastre. Nu doar ale Americii sau ale 
Chinei, ci ale întregii omeniri. 

Jim Brescoll zâmbi atât de larg, încât fu gata să 
izbucnească în râs. 


— Nu vă daţi seama? Exercită opțiunea Klaatu! 

— Habar n-am despre ce vorbeşti, spuse 
directoarea. 

Începu să tasteze într-un ritm turbat, suficient 
să-i atragă atenţia lui Brescoll. 

— Ce faceţi? 

— Tastez parole, răspunse ea, fără să se uite la 
el. Protocoale Doomsday. Ca să activez comanda 
de distrugere a maşinii ăleia inteligente. M-I nu 
cunoaşte programarea fundamentală. Să sperăm 
că şi chinezii fac la fel cu balaurul din firewall-ul 
lor. Maşinile n-au altă soluție decât să 
reacționeze, indiferent de gradul de autonomie 
atins. 

— Să reacționeze? Cum? 

— Urmărind şi distrugând orice urmă din Ben 
Cho şi Jaron Kwok, ori de câte ori pătrund în 
realitatea noastră, răspunse Rollwagen, tastând 
în continuare cu aceeaşi viteză. Până ce nu mai 
rămâne nimic din ei. 

Directorul-adjunct se ridică în picioare, trase de 
marginea dreaptă a sacoului, scoase pistolul 
Glock de la talie şi, ţinându-l cu ambele mâini, o 
ochi pe directoare. 

— Mă tem că nu te pot lăsa să faci asta... Janis. 

Rollwagen ridică privirea când auzi cât de 
familiar i se adresează adjunctul ei. Văzând 
arma, se opri din scris împotriva voinţei sale, dar 
nu înainte de a mai atinge câteva taste cu mâna 
stângă. Apoi ridică ambele palme la nivelul 


capului. 

— Ce crezi c-o să obţii cu asta, Jim? 

— Ştii ce spune cântecul ăla vechi, îi răspunse 
el, fără să mişte arma. „Ce va fi, va fi.” Atunci, să 
fie ce va fi! Nu mă dau în vânt după societăți 
secrete. Nu ştiu câtă încredere pot avea în 
Tetragrammaton, în Kitchener sau în 
Instrumentalitatea ta. Felul în care au evoluat 
lucrurile în cazul lui Cho te sperie. Asta poate fi 
un lucru bun. Poate că legăturile dezvoltate între 
societățile secrete şi securitatea națională 
trebuie scoase la lumină. De ce nu în fața unui 
comitet al Congresului? 

— Tâmpitule! Cât crezi c-o să mai poată Cho să 
dea buzna în camerele de siguranță şi firewall- 
urile tuturor, înainte să-şi piardă cineva 
răbdarea şi să străbată firewall-ul nuclear? Cel 
care ne apără de holocaust de şaptezeci de ani 
încoace? Dacă Cho nu e oprit, n-o să mai fie 
niciun comitet, congres sau stat. La dracu dacă 
nu-i oprit, o să dispară lumea. Universul. 

— Sau poate că el e cheia supraviețuirii pe 
termen lung, despre care spuneai că e aşa de 
importantă. E riscul pe care va trebui să ni-l 
asumăm... 

Se opri. Cunoştea destul de bine armele ca să-şi 
dea seama când sunt armate mai multe deodată, 
în spatele lui. 

— Mâinile sus, domnule Brescoll! Îi ordonă o 
voce cunoscută, dar pe care o identifică abia 


după o clipă: Holbert, şeful Echipei de 
Operaţiuni Urgente, Unitatea de Operaţiuni 

Speciale. Arma la vedere! 

Brescoll ridică pistolul lateral, cu ţeava în jos. 

— Acum întoarceţi-vă spre mine. Încet. 

În spatele lui păşiră cu repeziciune trupe de 
comando paramilitare în uniformă neagră. Într-o 
clipă, fu dezarmat, încătuşat şi întors cu fața la 
directoare. 

— Aţi ajuns repede, îi aruncă Jim lui Holbert 
peste umăr. la să ghicesc. Camerele de 
supraveghere din birou? 

— Ele, răspunse Rollwagen, înclinând din cap şi 
aşezându-se încet pe scaun, dar şi codul Duress, 
pe care l-am tastat cu mâna stângă. Şi am fost 
avertizaţi. De un prieten. 

Din spatele uşii laterale a toaletei directoriale 
păşi un bărbat asiatic scund şi slab, destul de în 
vârstă, cu ochelari cu ramă de baga şi păr 
cărunt, împuţinat. În ciuda semnelor clare de 
bătrâneţe, călca uşor şi avea o privire luminoasă, 
plină de curiozitate. 

— Domnule director-adjunct James Brescoll, vi- 
l prezint pe doctorul Vang. 

— Şeful  Tetragrammatonului, spuse Jim, 
scuturând din cap. 

— lar dumneavoastră sunteți domnul 
plimbăreţ, căruia prietenii noştri de la Fundaţia 
Kitchener i-au dedicat atâta timp, replică Vang, 
cu un zâmbet larg. Sunt încântat să vă cunosc. 


Jim se întoarse spre Rollwagen. 

— Am crezut că aveţi o poziție agnostică atunci 
când e vorba de facțiunile din Instrumentalitate. 

— Da, dar dr. Vang m-a convins că ameninţarea 
din partea lui Cho e mai gravă decât facțiunile. 

— Într-adevăr, confirmă Vang, amabil. Cred că 
nici Nils Barakian nu dezaprobă acţiunea inițiată 
de noi. 

— Eşti într-o situație dificilă de data asta, Jim, 
îi spuse directoarea adjunctului. Acum vă rog să 
mă scuzați, trebuie să termin de introdus 
protocoalele pentru apărarea M-I. 

— Da, rosti Vang. Neapărat. Acţiunea a fost şi 
aşa amânată prea mult. 

Lui Jim Brescoll îi venea să lovească cu pumnul 
sau să strige vorbe jignitoare. Dar avea mâinile 
legate la spate şi-şi ţinu gura. Se uită 
neputincios cum directoarea tasta ultimul dintre 
codurile de apărare Doomsday. 


XIV 


SACRALITATE ÎNGROZITĂ 
Knothere 
Ben simți că Jaron, printr-o buclă sau un cerc 
bizar, îl împingea în sus într-adevăr, spre 
acoperişul unei realități pe care el n-o înţelegea. 
Oglinda în care privise şi care acum se uita în el 
nu era din cupru sau dintr-un metal obişnuit, ci 
dintr-un cristal bizar, birefringent, de culoare 
arămie, capabil de a separa fotoni pe baza 


polarizării lor... şi de mult mai multe. 
Bionanotehnologia îl transformase, dar şi el o 
transformase pe ea, aşa că acum se scurgea din 
el şi el se scurgea prin ea într-o picătură de 
lumină, stele distilate pe cerul minţii. 

Se simțea îndrumat, călăuzit, ca apa 
înțelepciunii, prin mesajele tabloului de Dossi, 
mai de mult ascunse. Parcă era o ploaie de 
numere infinite care cădeau prin portalul 
strălucitor al lui pi prin canalele eterice către 
Grecia şi Roma, o parte din el ajungând în Roma 
însăşi. Prin aleful luminos, se scurse ca un ocean 
infinit de lumină în Pământul Sfânt zguduit de 
conflicte, de unde izvorâseră şi se dezvoltaseră 
iudaismul, creştinismul şi islamismul, o parte 
din el ajungând, în cele din urmă, la lerusalim. 

Prin yao, necesitatea fundamentală şi feminină, 
trecu din umbră în lumină şi din lumină în 
umbră, echilibrul chinezesc al lui Tao, Confucius 
şi Buddha, al capitalismului şi socialismului, o 
parte din el aşezându-se, în sfârşit, în Beijing. 
Prin X-ul lui Möbius, semnul răsucit al 
infinitului, se întoarse, cu fotonii întrepătrunşi şi 
moleculele elicoidale, spre marele imperiu al 
Vestului, o parte din el oprindu-se în 
Washington, D. C., şi în împrejurimi. 

Printre aceste zone şi prin el, cunoştinţele acelor 
locuri se îmbinau. Printre ele, Ben căuta 
înțelesul a ceea ce i se întâmpla, a ceea ce era şi 
a ceea ce ar trebui să fie, căuta, între toate 


acestea, locul femeii care îl urmărea. 

În arhivele Vaticanului găsi nu numai raportul 
complet al Inchiziției despre acţiunile ei 
împotriva lui Giordano Bruno, despre motivul 
pentru care acesta a fost ținut prizonier în Roma 
timp de şapte ani. Dar în manuscrisul 299, găsi 
cea mai bună şi cea mai veche copie a textului 
cheie din Cabală, Sefer Yetsirah. 

La Universitatea Ebraică din Ierusalim, găsi nu 
numai poveştile măreţe ale Cabalei, ci şi istoria 
perioadei petrecute de Shimon Ginsburg în 
China. În dosarele Guoanbu din Beijing, află nu 
numai încercarea lui Ai Hao de a reconcilia 
Cabala cu ideogramele chinezeşti într-un limbaj 
universal, dar şi informaţii despre spionul 
american, profesorul de studii asiatice, scriitorul 
de science-fiction sub pseudonim, finul lui Sun 
Yat-sen, Felix C. Forrest. 

În arhivele CIA şi NSA din Washington, 
descoperi nu numai documentele Forrest, ci şi 
cifrul iezuit folosit de Matteo Ricci şi preluat din 
dosarele Inchiziției despre Bruno, alături de 
analiza modului în care opera lui Ricci sugerează 
potenţialul imens al caracterelor chinezeşti de a 
constitui un palat gigantic al memoriei şi cât din 
cele demonstrate de Ricci despre ideogramele 
chinezeşti este valabil în cazul Cabalei. 

Peste întreg pământul, roua de lumină în care 
se transformase Ben cădea din acelaşi cer, se 
scurgea spre acelaşi ocean, îşi căuta întotdeauna 


acelaşi nivel şi întotdeauna tindea să se scurgă 
înapoi în sine. Călător temporal virtualizat 
cuantic, prin obiectele atinse în prezent, Ben 
trecea în toate universurile trecutului, pe lângă 
lanţul de aur răsucit pe care mai de mult abia-l 
zărise. 

În 1602, alături de Matteo Ricci, îmbrăcat în 
haina de mătase neagră a unui confucianist 
iezuit, însoţit de trei musulmani chinezi care-l 
învățaseră pe Ricci eticheta de la curte, Ben se 
închină în fața tronului gol al împăratului Wan 
Li. Ricci oferi daruri împăratului care nu mai 
primea vizitatori ceremonioşi. Printre daruri se 
afla programul studentului său Ai Hao pentru un 
limbaj universal transcendent, creat din Cabala, 
ideogramele chinezeşti şi palatul memoriei. 

Ben se mişca alături de Ricci şi era chiar Ricci. 
Era alături de Hao şi era chiar Hao. 

Şi află cum s-a născut programul limbajului 
universal. 

— În scrierea limbajului tău rezidă 
universalitatea lui, îi spune Ricci lui Hao. Dacă 
are atâtea „litere” câte cuvinte sau obiecte sunt, 
şi dacă fiecare poate fi divizată în componentele 
ei, fiecare cu înțelesul ei, atunci putem 
transforma uşor fiecare ideogramă într-o imagine 
memorabilă. 

— Şi toate literele sunt numere în Cabala, îi 
spune Hao lui Ricci. Toate lucrurile sunt 
produsul combinațiilor literelor-numere din 


mintea lui Dumnezeu. Dacă putem face ceea ce 
sugerezi tu, atunci vom cunoaşte ansamblul 
universului conținut în Mintea Divină. 

Ben cunoştea speranța iezuiţilor de a contribui 
la gloria lui Dumnezeu prin opera lor, dar văzu 
umbra şi teama ereziei întunecând minţile celor 
doi la gândul a ceea ce doreau să realizeze. 
Lumină umbrită, speranţă temătoare, chiar şi 
atunci când Ricci îi arătă lui Hao cifrul secret pe 
care inchizitorii iezuiți îl furaseră de la Giordano 
Bruno, din miezul sistemului său mnemonic 
centrat pe astrologie. Chiar şi atunci când Hao 
lucra cu cifrul, unind religia, magia şi ştiinţa prin 
numere şi limbaj. 

Deplasându-se ca înger şi fantomă totodată, 
Ben înțelese speranţele cuibărite în teama lor, 
temerile cuibărite în speranțele lor. Le simți şi el, 
când căută să înțeleagă femeia care-l bântuia. 

Le simţi când trecu pe lângă pereţii cu fresce şi 
prin sălile de marmură din Vatican, înconjurat 
de cetatea Romei. 

Le simți pe coridoarele păzite cu străşnicie ale 
universității unei naţiuni sfâşiate de cea mai 
recentă izbucnire a conflictului care dura de 
câteva decenii, între lebensraum-ul israelian şi 
suveranitatea palestiniană, microcosmosul unei 
lumi devenite în întregime Israel, în întregime 
Palestina. Era cu Ginsburg, era Ginsburg în 
lagărul german al morții de la Treblinka. 

Era cu Bruno, era Bruno, în cei şapte ani de 


prizonierat din Roma care au schimbat toate 
obiceiurile fostului călugăr arogant, ostentativ şi 
irascibil. Toate, în afară de obiceiul minţii, de 
puterea voinţei. 

— Nu, nu cedez, le spune Bruno inchizitorilor şi 
judecătorilor, nici de-ar fi să-mi pierd viața. Nu 
voi distruge ceea ce sunt pentru a păstra ceea ce 
vreți voi să devin. Poate pentru că nu mă mai tem 
atât de sentința pe care mi-o dați, pe care 
urmează să mi-o dați! 

Şi sentința a fost dată. 

Magul de altădată, meticulos, elegant, a fost dus 
în lanţuri în Campo del Fiore, Câmpul cu flori, 
îmbrăcat în haină de eretic, brodată cu flăcările 
iadului. Dezbrăcat de ea, stătea numai într-o 
cămaşă albă, ascultând ultimele acuze care i se 
aduceau. Dezbrăcat şi de cămaşă, stătea gol şi 
încă viu pe rug, înainte ca flăcările să-l îmbrace 
în durere şi moarte. În fața ochilor lui, Văpăile se 
transformară în fluturi, molii şi tot soiul de 
insecte, zburând în zig-zag în jurul lui, în timp ce 
se stingea din această lume. 

lar în fundal se vedea întotdeauna femeia — în 
curte, în tabără, în Campo. Chiar şi când inima i 
se umplea de dragoste pentru ea, tot îl 
nedumerea prezenţa ei. Dacă totul nu era decât 
o paradă a simulărilor, dacă toate realitățile erau 
virtuale, atunci dragostea pentru ea era pur şi 
simplu dragostea unui produs pentru altul? N-o 
văzuse niciodată, dar o văzuse întotdeauna. O 


recunoscu în ea pe yao, pe Shekhinah şi Binah, 
pe Sophia şi Sofia, imanenţă şi emanație divină. 
Era încarnarea, în timp şi spaţiu, a acelei Minţi 
care depăşea hotarele înțelegerii umane şi care 
susținea Palatul Memoriei, ale cărui încăperi 
erau universuri. 

Dar nu aşa era totul? 

Simţea cum îl cuprinde tot mai tare dragostea 
pentru ea, dar ce anume încerca Mintea să-şi 
amintească printr-o asemenea dragoste? 
Întrebările lui Jaron, însoţite de râsete, umpleau 
spațiul şi timpul în vreme ce Ben o căuta -— peste 
tot, dar mai ales în marile enigmele nedezlegate 
ale comunicării. De la semnalul extraterestru” 
Wow!”, receptat de telescopul Big Ear la 
Universitatea Ohio, în 15 august 1977, la 
manuscrisele  nedescifrate  minoice,  iberice, 
etrusce şi din epoca Bronzului, de la Ind. Chiar 
şi în manuscrisul spiralelor gemene, sau 
labirintic, al Discului cretan al lui Phaistos. 
Întotdeauna deja şi niciodată înainte, îi 
descoperi partea întunecată în el însuşi. Era rece 
şi pură ca albul de mireasă, ambiguă ca un 
travestit sau o femme fatale în roşu. Sophia şi M- 
I şi potenţialul programelor ei distrugătoare erau 
tot în el. Se putea răzbuna. Se putea întinde prin 
lume ca să oprească, să distrugă. Prin spaţiul 
infinit, să anihileze universul. 

Dar preferă să nu facă aşa. 

Undeva, Ben îşi întinse mintea şi opri 


mecanismele care transportau oameni ce urmau 
să atace un sanctuar ascuns în munte, pe o 
insulă pe mare, pe un tărâm fără legi, cu trei 
frontiere. 

Prin cunoştinţele puse la dispoziția lui în 
infosferă, văzu ce se întâmplase când Kwok 
invadase toate computerele din lume. Fapta 
aceea anormală  marcase cu steag roşu 
programele hunter-killer din China şi SUA, din 
două dintre cele mai avansate maşini inteligente 
ale omenirii. Împreună, ele au transmis virusul 
care a transformat-o pe Cherise Lemoyne în 
destinatarul necunoscător, a cărui aprobare era 
necesară pentru lansarea programului de 
distrugere a lui Jaron Kwok. 

Împreună, erau surorile bizare ale destinului. 
Hokhmah, Minerva, Sofia. Clotho, Lachesis, 
Atropos. Jaron ar fi trebuit distrus în totalitate, 
dar nu s-a întâmplat aşa. 

Şi în transă, şi obligată să-şi ucidă soțul, mai 
păstrase oare Cherise o urmă de dragoste pentru 
soțul ei, suficientă ca să-l salveze, pentru că nu 
a permis să fie anihilat complet? 

Undeva, un bărbat care nu şi-a scos arma încet 
acum o ținea îndreptată spre şefa lui, femeia care 
era omul cel nou în buclă şi pentru care 
dragostea nu constituia o problemă. Bărbatul 
trăgea de timp pentru ceea ce Ben devenise deja, 
timp să înţeleagă ce trebuia înțeles, să devină 
ceea ce trebuia să devină. 


După o clipă, programul de distrugere atacă 
infosfera. În fața lui apăru cerul gol, întunecat de 
o ceață diformă, neagră, în rotire perpetuă. 
Furtuna teribilă, atotdevoratoarea ochiului 
invizibil. Labirintul vâltorii, îndreptându-se spre 
el în tăcere _ - cuvântul final al 
Tetragrammatonului pentru a noncrea lumea şi 
pentru a stinge stelele. 

Aşa cum valul distrugător înghiţea şi se topea în 
el, şi el înghițea şi se topea în val. Aşa cum 
liniştea întunericului îi penetra conştiinţa, o 
penetra şi el pe a lui, sau mai degrabă pe a Ei, 
pentru că aceasta era partea Ei întunecată din El 
şi partea Lui întunecată din Ea. Nu putea fugi, 
nu se putea ascunde. 

Numai prin dragoste putea El învinge, numai 
fiind învins putea El iubi. Sacralitate îngrozită, 
ştia că putea rezista numai rămânând, şi 
rămase, pentru că avea o oglindă. Ca să facă o 
buclă nesfârşită. 

Ben deveni o minte-oglindă pură, odihnindu-se 
în ochiul vârtejului tuturor lucrurilor 
învălmăşite. Mintea lui deveni pură şi 
desăvârşită când privi în umbra Ei luminoasă, 
strălucind din alt univers. 

Minte lângă minte, două oglinzi față în față, cu 
un chip între ele, reflectând şi reflectate una în 
cealaltă; iarăşi şi iarăşi, transparente la infinit, 
cunoscând toate lucrurile prin mintea celeilalte, 
în extaz vecin cu nebunia, îmbătate de 


nemărginirea pe care o împărțeau. 

Labirintul şi cheia erau la fel de simple, la fel de 
complexe şi, în final, la fel de inseparabile ca zero 
şi unu în continuitatea numerelor, ca unda şi 
particula în continuitatea lumii fizice, ca 
femininul şi  masculinul în continuitatea 
omenirii. Natura fals hermafrodită a M-I, falsul 
caracter criminal al Sophiei erau purificate în 
transformarea lui Ben în pupă/pupilă, 
fată/băiat. Ben era re-creat ca demiurgul adamic 
ceresc, Qadmon sefirotic, arhetipul primordial al 
ființei umane. 

Râsul care se auzea acum era al lui Ben, căci 
competiția din Enantiodrom, cu Enantiodromul, 
se apropia de sfârşit. Ben ajunsese la suprafața 
tuturor spațiilor şi timpurilor universului său 
natal. 

Cătțărându-se pe suprafața oglinzii, Ben înțelese 
ce voia să spună Jaron prin şarpele care-şi 
muşca din coadă, prin bucla răsucită, 
labirintică, a timpului. Toate cele întâmplate de 
la holotransmisia lui Kwok se încadraseră într-o 
curbă de tip temporal închisă. Un adevărat 
labirint, pentru că în el nu se putea urma decât 
o singură pistă. 

În el răsuna universul însuşi. Universul lui, 
palatul ceresc al memoriei, consecvent şi finit ca 
extindere în esență, dar radical incomplet, un 
labirint simplu cu o singură pistă, fără 
fundături, dar şi fără variante. 


Dar universul multiplu - palatul tuturor 
palatelor cereşti ale memoriei — complet şi infinit 
ca număr în esență, dar radical inconsecvent, 
era un labirint complex cu mai multe piste, 
implicând posibilitatea de alegere, dar conținând 
şi fundături. 

Nenumăratele stări cuantice posibile suprapuse 
alcătuiau un labirint complex, iar acest labirint 
complex cuantic colapsa întotdeauna într-un 
labirint simplu. Labirinturi complexe 
precipitându-se în labirinturi simple, dar şi 
labirinturi simple sublimate în  labirinturi 
complexe... 

Labirintul înceţoşat al posibilităţii cuantice îi 
aminti lui Ben de poezia preferată a Reynei, cea 
despre cărarea care iese din ceață în vis. 
Răscrucea prefigura şi ea un labirint complex, 
căci trebuia să ia o hotărâre. 

S-o salveze pe Reyna. 

Asta spusese Jaron, acum îşi dădu Ben seama. 
I-o spusese în holotransmisia cu care începuse 
bucla şi pe drumul urmat de buclă: un labirint 
M6biusian, în care trecutul şi viitorul nu se 
distingeau unul de altul, în care numai 
obişnuința omenească îi făcea pe oameni să 
perceapă o direcţie a timpului. 

Ca s-o salveze pe Reyna, Ben ar trebui să-şi 
catalizeze propria ascendență. Ar trebui să 
păşească înapoi în acea felie de timp în care Nou- 
venitul îi apăruse lui Jaron Kwok, încă uman. Să 


dea impresia că proiectul Tetragrammaton a ieşit 
de sub control. 

Aşadar, să creeze o situaţie în care maşinile 
inteligente americană şi chinezească, a căror 
marionetă era Ea/Cherise, să tragă glonţul 
ucigaş virtual care să-l distrugă pe Jaron şi în 
afara DIVE-ului său, şi înăuntrul lui. 

Ceea ce ar duce la anchetarea lui Ben şi, în final, 
la situația de acum. 

Doi devine unu pentru ca unu să devină trei sau 
mai mult, se gândi Ben. Dacă asta vine din 
dragostea umană, cum e cu dragostea divină? 
Fără mare pompă, Ben îşi aminti ceea ce ştiuse 
Mintea întotdeauna. În continuum, diferenţele 
dintre labirintul simplu şi cel complex dispăreau. 
În continuumul tuturor universurilor posibile, 
numărul infinit se reconcilia cu extinderea finită. 
Un număr infinit de universuri posibile — toate 
reciproc inconsecvente, toate legate de infinitate 
— erau codate holografic în suprafața unui spațiu 
sferic, finit, autonom şi consecvent. Fiecare 
univers labirintic se reconcilia cu universul 
multiplu într-un singur continuum care 
permitea posibilități de alegere infinite. Ein Sof 
se contopea cu Ein Sofia, unul devenea celălalt, 
iar celălalt devenea unu. 

Ben îşi aminti de Tetragrammaton şi zâmbi. 
Poate că mulțimea tuturor universurilor posibile 
era ea însăşi cel mai bun univers posibil, căci 
includea cel mai bun univers posibil pentru toată 


lumea şi pentru toate lucrurile, dar şi pentru 
nimic, fiindcă mulțimea infinită conține 
întotdeauna mulțimea vidă. 

Zâmbetul se transformă în râs, Ben se detaşă şi 
se eliberă, forma lui adultă erupse din învelişul a 
ceea ce fusese odată. Căzură solzii şi, ca o 
friganidă matură pe suprafața lacului, aşteptând 
să i se usuce aripile, Ben pluti pe suprafața 
universului natal. Privind restul universurilor, 
văzu rețele care nu existau în spațiu şi nu erau 
alcătuite din materie, dar din a căror prezență se 
năşteau procesele caleidoscopice şi tiparele de 
spațiu şi timp, energie şi materie — geometrii în 
care undele, răscrucile, meandrele, spiralele, 
benzile Möbius şi labirinturile ieşeau în evidență. 
Computerele cuantice şi simulările universale 
erau metafore neprelucrate, indicând vag sensul 
realității transcendente. 

Ben îşi întinse aripile, nu atât vâsle cu pene, cât 
flăcări plutitoare  nemişcate, sclipitoare şi 
sensibile, pe tărâmul unei puteri invizibile 
mărețe. Albul reflexiei şi strălucirea arătau că 
aripile nu erau nici flăcări, nici pene, ci structuri 
de lumină înghețată, complexe şi desăvârşite. 

Ceea ce devenise Ben acum îşi asuma rolul de 
Metatron; Tetragrammatonul mic, care putea 
privi Chipul Divin. Ben Metatron îşi luă zborul, 
deplasându-se înainte şi înapoi printre spații şi 
timpuri infinite, printre toate  labirinturile 
universurilor-oglindă, în care se reflecta veşnic 


lumina divină. 
Alăturându-se fiinţelor cu dimensiuni 
superioare multiple, Ben rosti parolele secrete şi 
fu primit în toate palatele lor cereşti, în 
trezoreriile lor de teologii tehnice şi tehnologii 
teologice, ca să găsească în ele plăcuţele de 
amplificare în formă de disc pe care să le aducă 
din alt timp şi spaţiu, pentru ca Jaron să se 
răspândească şi să accelereze evoluția 
bionanotehnologiei sale, înainte ca glonţul ucigaş 
să lovească, deci să-i împiedice moartea. 
Opririle sale erau simple escale în drumul spre 
ființa infinită nediferenţiată absolută, în fața 
căreia se va închina, care nu avea voinţă, 
intenție, dorință, gânduri, glas, fapte, dar în 
afara căreia nu putea exista nimic. 

LEGĂTURI STRÂNSE 

Crypto City 

Deşi Jim Brescoll se considerase cândva 
numărul doi în Crypto City, acum era închis în 
clădirea echivalentă cu închisoarea oraşului, 
supravegheată de Unitatea de Operațiuni 
Speciale/Echipa de Operațiuni Urgente. 
Se înşelase? Poate că exagerase când o 
amenințase cu pistolul pe Janis Rollwagen, 
fusese impulsiv, dar ştia, în sinea lui, că avusese 
dreptate. Şi, da, se simțise foarte bine. Dar, dacă 
directoarea evaluase corect situația, atunci el va 
plăti de acum înainte. În cel mai bun caz, putea 


să-şi ia adio de la cariera în serviciul civil. Nici 
închisoarea nu era o variantă imposibilă. 

În timp ce se gândea la aceste perspective de 
viitor sumbre, auzi paşi grăbiţi apropiindu-se de 
celula lui. Doi membri ai forțelor de comando 
SOU/ERT deschiseră uşa de metal şi intrară, 
urmați de generalul Retticker, consilierul pe 
probleme de securitate naţională Hawkins şi un 
bărbat scund şi îndesat, cu obraji roşii şi păr 
cărunt, care lui Jim îi păru familiar, dar nu-l 
recunoscu. 

— Domnule director Brescoll! Exclamă acesta. 
Sunt David Fahrney. Încântat să vă cunosc! 

Brescoll fu gata să întrebe „Milionarul?”, dar se 
opri la timp. Cel puţin acum ştia cui aparținea 
chipul celui îmbrăcat în costum colorat. 

— Şi mie îmi pare bine de cunoştinţă, îi 
răspunse el, scuturându-i mâna, dar mă tem că 
vă înşelaţi, nu eu sunt directorul. 

— Nu, domnule Brescoll, îl contrazise Fahrney 
cu un zâmbet larg. Mă tem că dumneavoastră vă 
înşelaţi, fapt care nu s-a întâmplat prea des în 
toată afacerea Kwok-Cho, mulțumesc Cerului. 
Aţi dovedit că aveţi o judecată sănătoasă. Sunt 
sigur că şeful lui Hawkins se va bucura când va 
auzi că în curând veți fi director nu doar cu 
numele. Îmi datorează câteva mici servicii. 

— Aţi auzit de Jaron Kwok şi Ben Cho? 

— A, da. Urmăresc evoluția situaţiei de ceva 
vreme. M-a intrigat holotransmisia, în special 


bărbatul cu bandaj pe ochi şi pălărie de pâslă. 
Felix Forrest. Eram deja interesat de el şi de 
opera lui. Poate din cauza naturii noastre 
comune, izvorâte din faptul că amândoi am 
pierdut un ochi într-un accident din copilărie. 
— Nu înţeleg. 

— Aha, încă ne adaptăm circumstanțelor. Să 
zicem că acum nimeni nu mai are secrete față de 
Ben Cho, nici măcar eu! Deja au avut loc scurgeri 
de informaţii spre mass media, cuvinte potrivite 
şoptite în urechi care, probabil, nu erau menite 
să le audă. O transparenţă crescută între 
națiuni, oglinzi ridicate în fața anumitor suflete, 
destul pentru ca lucrurile să se îndrepte spre 
direcții noi. Nu mă îndoiesc că, în următoarele 
luni, dacă nu pe o perioadă mai lungă, în cadrul 
comunității serviciilor de informaţii din întreaga 
lume vor avea loc restructurări şi se vor 
înregistra demisii. 

— Dar cum rămâne cu atacurile asupra 
sistemelor SCADA? Controlul sateliților? 
Cupolele de forță din California şi de la 
Trifrontieră? Chinezii blocați în drum spre 
Taiwan? 

— Şi surpriza de care au avut parte când au 
încercat să meargă spre sud, spre Tibet. Toate 
sunt în desfăşurare. Doctorul Cho al 
dumneavoastră, ce-o fi devenit el acum, a redat 
controlul sistemelor tuturor celor în drept din 
lume, deşi a lăsat clar de înțeles că e cu ochii pe 


ele. Suntem siguri că nu are intenţii rele. Asta nu 
înseamnă că nu ne străduim să le arătăm clar 
chinezilor că nu trebuie să stârnească un război 
mondial din cauza amestecului lui Cho. Pentru 
asta avem nevoie de ajutorul dumneavoastră, 
domnule Brescoll. Am înțeles că sunteţi priceput 
să dați asigurări. Vă rugăm să ne urmați, dacă 
sunteți amabil. 
Jim Brescoll avea multe întrebări de pus şi 
multe suspiciuni, dar pe moment perspectiva 
libertăţii le anula pe toate. Aşa că îi urmă. 

FAȚA ACEEA DIN OGLINDĂ 
— Cum pot fi de ajutor? Îl întrebă El pe dublul 
său recent sosit în lumina fulgerelor, Nou-venitul 
scoase două discuri mici şi subțiri din faldurile 
robei sale. 
— Mâncaţi câte unul din amplificatoarele astea 
bionanotehnologice şi veţi afla tot ce vreți să ştiţi! 
O zguduitură extrem de puternică îi făcu să se 
clatine exact când El întindea mâna spre Nou- 
venit Ea îl trânti la pământ şi-i smulse mitraliera 
din mână. 
— Fă-o, fă-o! Se răsti Ea, îndreptând arma când 
spre unul, când spre celălalt. Nu ştiu care dintre 
voi e şarpele, dar şarpele întotdeauna face ceva. 
Nu vă apucaţi să faceţi nimic, staţi pe loc! Şi 
ascultaţi-mă! De data asta nu mai iau vina asupra 
mea. Voi şi dispozitivul vostru de 4 biți! Aţi luat 
vreodată vreo pauză suficientă ca să vă gândiţi 
că, dacă „distrugem simularea asta”, dacă 


decodificăm ce anume încearcă Mintea să-şi 
amintească, eliminăm chiar motivul pentru care 
există în continuare această „încăpere” -— 
universul nostru nativ? Vreţi să-l ştergeţi cu totul? 

Să ne aruncați în uitare, ca şi cum nu s-ar fi 
întâmplat nimic? 

El o privi aspru, apoi luă un disc din mâna Nou- 
venitului. 

— Posibil şi probabil, rosti. Dar tu, care încerci să 
urci înapoi în Pomul Vieţii cu blestemul bunăstării 
tale? Amândoi încercăm să recuperăm ce s-a 
pierdut, fiecare în felul Lui. Nu înţelegi? Nu spațiul 
virtual mă conduce pe mine, eu îl conduc pe el. 
Nimeni nu te va învinovăţi de data asta. Îţi promit. 
Îmi asum răspunderea pentru tot ce sunt gata să 
fac cu mâna mea, cu mintea mea. 

Lu un disc şi-l puse pe limbă. Cuprins de 
senzația că moare cuprins de foc, se întrebă o 
clipă dacă nu fusese împuşcat de Ea. 

Jaron se uită la sinele său translatat şi văzu o 
rană. Nici urmă de sânge însă, nu sângera. 
Încercă să privească acolo unde fuseseră Ea şi 
Nou-venitul, dar nu reuşi. În locul lor, radia o 
lumină orbitoare - o singură rază, multiplicată. 
Jaron fu nevoit să-şi mute privirea şi să-şi ridice 
mâna la ochi din cauza strălucirii copleşitoare. 

— Redu incidența luminii pe  smoching, 
prietene, spuse el, încercând să vadă prin lumină 
şi auzi un râset îndepărtat. A funcționat? 
Programul „om mort”? Comutatorul distrugător? 


— În moduri pe care nici nu ţi le închipui, 
răspunse o voce din lumina la fel de puternică, 
şi masculină, şi feminină, nici masculină, nici 
feminină. E activat. 

— Dar programele hunter-killer? 

— Ceea ce apără, atacă totodată. Ceea ce atacă, 
apără totodată. Curba temporală închisă 
înăuntrul şi în afara labirintului. Târâtoarea din 
grădină e şarpele care-şi muşcă coada, iar 
şarpele care-şi muşcă coada e Ouroboros. 

— Nu înţeleg, spuse Jaron, protejându-şi ochii 
mai bine. 

— Materialul bionanotehnologic pe care l-ai luat 
în simulare funcționează ca o oglindă 
transparentă, un cod Duress, un cristal 
birefringent. Atacul programelor combinate 
hunter-killer, coroborat cu bionanotehnologia, 
determină o bifurcaţie: Ben Cho e pus să 
investigheze în locul tău şi merge pe un drum 
care-l duce într-un loc în care va deveni ființa 
capabilă să călătorească, fizic, în toate timpurile 
şi spațiile universurilor infinite. 

— Dacă Cho e capabil de aşa ceva, atunci de ce 
nu-mi împiedică moartea în primul rând? 

— Dacă ți-ar împiedica moartea, atunci n-ar 
mai avea ce investiga. Dacă ai muri pur şi 
simplu, fără să laşi în urmă cenuşa - de departe 
cel mai probabil rezultat al eforturilor tale — 
atunci, chiar dacă ar fi făcut o investigație, n-ar 
fi devenit capabil să-ți împiedice moartea. 


— Iarăşi bifurcația? 

— Da. Simplul fapt că există bucla spaţio- 
temporală demonstrează că moartea ta a fost 
împiedicată cât de mult s-a putut, fiind asigurată 
cât de mult s-a putut. 

— Deci de aia trebuie să facem acrobaţiile astea 
prin timp? 

— Da, şi ca să deschidem noi posibilități. Dacă 
ființele umane ar fi numai nişte programe rulate 
pe o maşină imensă, ar avea două şanse: 
închidere prin moarte sau bucla infinită. 
Amândouă duc la lipsă de înţeles. 

— Dar mai sunt şi alte opţiuni. Infinite. Ceea s- 
a pierdut prin moarte se poate reface prin 
moarte. Bucla infinită a benzii Möbius este tăiată 
la nesfârşit. Labirintul complex nu numai că se 
reduce la un labirint simplu, dar şi labirintul 
simplu se redeschide în labirint complex. Tot 
aşa, la infinit. 

Lumina orbitoare de care se ferea Jaron devenea 
tot mai intensă, copleşitoare. În acel moment ştiu 
că se află în prezența a ceea ce Ginsburg numise 
Prinţul cu Chip Divin, îngerul Făgăduinţei. Jaron 
mai ştia că ființa umană care a fost cândva Ben 
Cho a reuşit să-şi curețe sufletul ca să-l facă 
asemenea unei oglinzi, până când reflectă 
adevărul fără distorsiuni, şi că lumina 
covârşitoare era reflexia acelui Chip în oglindă. 

Când în cele din urmă lumina se dispersă, Jaron 
descoperi că trăieşte într-o lume nouă. De fapt, 


în mai multe. 


ANOTIMPUL MIRACOLELOR 

— Dat fiind tipul de tumoare de care suferiți, le 
spusese neurochirurgul, din cauza caracterului ei 
malign şi agresiv, durata dumneavoastră de viață 
nu va fi atât de lungă pe cât poate v-aţi fi aşteptat. 
Din punct de vedere statistic, şansele nu sunt în 
favoarea dumneavoastră ca să ajungeţi la 
bătrânețe. 

— Asta ce înseamnă exact? Întrebase Reyna. 

— Durata medie de viață în cazul GMB se 
măsoară în luni, nu în ani. Noi însă nu ştim în care 
parte a curbei de supraviețuire vă încadrați. Puteţi 
fi în cea medie sau la capătul îndepărtat... Să 
zicem, maximum trei ani. 

— Sau la capătul apropiat? Insistase ea. Câteva 
luni? Poate săptămâni? 

— Da, răspunsese neurochirurgul cu un oftat. Şi 
aceasta este o posibilitate. Deci e important să fim 
realişti fără să ne pierdem speranța. Pregătiți-vă 
pentru ceea ce va urma, dar gândiţi pozitiv, ştiind 
că noi ne străduim să vă menţinem cât de 
sănătoasă putem, şi cât de mult putem. 

— Domnule doctor, credeţi că se pot întâmpla 
miracole? Vocea ei tremurase uşor. 

— AŞ vrea să cred în ele, dar şansele sunt foarte 
reduse... statistic vorbind. 

— Da, trăsese ea concluzia scuturând din umeri, 
obosită. Prin definiţie. 


Când Ben veni la ea a doua zi dimineaţă, arăta 
mai veselă. 

— Am avut un vis foarte ciudat azi-noapte, îi 
spuse ea, strângându-i de mână puţin cam tare. 
— Serios? Ce ai visat? 

— Mi s-a părut că văd un înger cu aripi 
sclipitoare şi toate cele îngereşti cum îmi pune 
ceva în perfuzia cu calmante. Dar cel mai ciudat 
a fost că semăna cu tine, Ben. 

— Nu, ai înțeles pe dos, o contrazise el cu un 
zâmbet, tu ai fost întotdeauna îngerul meu, ştii 
bine. 

Râseră şi se îmbrăţțişară. 

La scurtă vreme, simptomele Reynei începură să 
dispară. Durerile de cap, crizele, greața şi voma 
dispărură. Doctorii nu mai  descoperiră 
papiledeme, pleomorfisme celulare, figuri 
mitotice sau celule gigantice cu nuclee multiple, 
toate caracteristici ale glioblastomului 
multiform. 

Neurochirurgul Reynei era optimist, dar reținut, 
impresionat de sine fiindcă reuşise să 
îndepărteze tumoarea. Precaut, le atrase atenţia 
că întotdeauna rămâneau celule tumorale 
microscopice, prea mici pentru a fi văzute cu 
ochiul liber. GBM se refăcea cel mai rapid dintre 
toate tipurile de cancer cerebral. Deci trebuie să 
fie atenţi. 

Sănătatea Reynei se îmbunătăţea constant. Se 
simțea atât de bine, încât începu să vorbească 


plină de entuziasm că o să ducă la capăt 
drumeţia pe Muir Trail, pe muntele Whitney, 
vara viitoare. Ben se mira de remisia 
miraculoasă, de explicaţiile neurochirurgului, 
până şi de visul ei cu îngerul. Nu deveni obsedat 
de el, pentru că trăia într-un anotimp al 
miracolelor. 

În presă izbucnise un scandal în urma căruia 
află că are un frate geamăn, dacă nu chiar mai 
mulți. 


XV 


ALT DRUM, ÎN ALT UNIVERS 
În lunile trecute de la dispariţia lui Cho, Mei-lin 
Lu căutase răspunsuri sau cel puţin pusese 
întrebări. În cele din urmă, eforturile ei o 
aduseseră aici, în ceea ce fusese odată New 
Territories Royal Park. În vremurile 
postcoloniale, fusese parcul Sha Tin, o grădină 
de palat care-şi rătăcise palatul. 
Plimbându-se pe aleile mărginite de garduri 
banale, pe pajişti cu lacuri şi garduri vii 
geometrice, Mei-lin se întrebă din nou de ce 
alesese DeSondra Adjoumani locul ăsta pentru 
întâlnirea pe care urma s-o aibă ea cu un 
reprezentant anonim al NSA, care se arătase 
dornic să răspundă la câteva din întrebările ei. 
— De ce acolo? O întrebase pe Adjoumani. 
— Am fost acolo odată cu Ben Cho, îi răspunse 
ataşatul FBI. Credea că e legat de holotransmisia 


lui Kwok. Persoana cu care te întâlneşti crede şi 
ea că e un loc de întâlnire potrivit. 

Lu ridică din umeri. De teamă că întâlnirea nu 
va avea niciun rezultat, îşi luase cu ea ceva de 
citit: ultimul roman al tatălui ei, Văduve şi 
păcate, în care un detectiv particular lucra la un 
caz din industria publicitară, PI pentru PII2. 

Roci interesante ieşeau din ridicăturile cu 
garduri joase, țâşnind spre cer asemenea 
palmierilor care se înşirau în apropiere şi a 
blocurilor de apartamente din depărtare, dincolo 
de râul Shing Mun. O cascadă plonja peste 
straturi de pietre ascuţite într-un bazin care se 
scurgea la rândul lui într-un mic lac cu apă 
verzuie. În mijlocul lacului se afla o insulă, iar pe 
ea un foişor cu acoperiş în formă de pagodă. Un 
pod boltit lega insula de mal, arcada lui 
reflectându-se în apă în aşa fel încât ambele 
formau un cerc perfect. Broaşte țestoase se 
lăfăiau la soare pe mal şi pe pietrele din apă. Un 
curcubeu de peşti înota prin apa murdară, iar un 
stol mic de papagali multicolori zbura pe 
deasupra ei, creând un peisaj în stil Echer, în 
care lumile de sub şi de deasupra oglinzii lacului 
păreau deopotrivă reale şi pline de viaţă. 

În apropiere, un bărbat cărunt în costum 
albastru-închis se ridică de pe o bancă de lângă 


12 PI - private investigator, detectiv particular; publishing industry, 
industria publicitară (n.tr.). 


apă, unde stătuse citind un ziar, şi îi făcu semn 
lui Mei-lin. Parcă îl cunoştea, dar nu-şi amintea 
de unde anume. 

— Bună ziua, doamnă Lu. Vă aşteptam. 

— Îmi pare rău că am întârziat, spuse ea 
apropriindu-se şi  întinzându-i mâna. lar 
dumneavoastră sunteți... 

— Jim Brescoll. De la NSA. 

— Mi s-a părut mie că vă cunosc. 

— Da, spuse bărbatul, strângându-i mâna. Ne- 
am văzut la o videoteleconferință, cândva, de 
mult. 

— Nu la asta mă gândeam. Nu sunteți noul 
director civil al NSA? Omul pe care n-am reuşit 
să-l contactez? 

— Mă recunosc vinovat, spuse Brescoll, privind 
în pământ şi zâmbind. Comunitatea noastră a 
suferit câteva schimbări de când Ben Cho a 
suferit şi el schimbările lui. Guoanbu a fost şi el 
restructurat, am înţeles eu. Dar sunt nepoliticos. 
Nu vreți să luați loc? 

Lu se aşeză pe bancă lângă el, uimită că un 
reprezentant oficial american cu poziție atât de 
înaltă se afla în China fără escortă, din câte îşi 
dădu ea seama, şi se întâlnea cu ea. Amândoi se 
uitară la podul boltit şi la reflecția lui. 

— Povestiți-mi câte ceva despre schimbările de 
care pomeneați, îl rugă ea. Mai ales despre cele 
care-l implică pe Ben. 

— Aş prefera să vă arăt. Brescoll scoase un 


ecran portabil din buzunar şi-l deschise. 
Majoritatea informaţiilor pe care le-aţi solicitat 
nu sunt pentru marele public. Dacă dezvăluiți 
cuiva ceea ce vă spun astăzi, voi nega că am fost 
aici şi am vorbit cu dumneavoastră. Corect? 

Lu aprobă cu un semn din cap. 

— Ştiu că ați aflat de tensiunile grave care au 
precedat dispariția lui Cho. Guvernul 
dumneavoastră şi al meu au atribuit câteva 
scăpări de control temporare în sistemele civile şi 
militare unei sinergii defectuoase de erori de 
computer, care au fost la un pas de a declanşa 
un adevărat conflict armat între statele noastre. 

— Am auzit, da. 

— Cred că ştiţi şi despre cupolele de forță care 
au apărut pe locul fostei Săli Memoriale Sun Yat- 
sen, despre centrala noastră electrică din Munţii 
Sierra Nevada şi despre câmpul de forță din zona 
Trifrontierei din America de Sud. 

— Da. 

— Guvernele noastre au informat pe toată 
lumea că era vorba de un proiect strict secret de 
descurajare reciprocă între cele două națiuni, 
necesar în urma acelor erori de computer. Din 
întrebările pe care i le-aţi pus agentei Adjoumani 
am înțeles că nu prea credeți în poveştile astea. 

— Nu. 

De la bun început, Mei-lin considerase 
explicațiile respective drept încercări de a arunca 
în groapa uitării orice amintire a anumitor 


evenimente. 

— Nici nu mă gândeam altfel, continuă Brescoll, 
privind-o cu ochi mijiți, deşi ceva adevăr este în 
ele. Câteva omiteri în spaţiu şi timp nu strică 
nimănui, în cazul nostru. Dar dumneavoastră nu 
cred că sunteţi genul care să le treacă cu 
vederea. 

Mei-lin scutură din cap. 

— Foarte bine. Am adus cu mine mesajul pe 
care l-am primit la scurtă vreme după apariția 
cupolelor. Nu mult după ce a dispărut orice urmă 
din materialul bionanotehnologic al lui Kwok. 

— Ştiţi unde au dispărut? 

— Bănuim că materialul activat a luat forma 
unor microdispozitive. Din datele noastre rezultă 
că s-a aerosolizat şi a început să conveargă, în 
mod autopropulsat, pe Sala Memorială, centrala 
electrică şi poziţiile din America de Sud, imediat 
ce s-au format microdispozitivele. E foarte posibil 
să fie implicate în susținerea cupolelor. 

— Înţeleg că povestea oficială explică astfel 
cupolele din China şi Statele Unite, spuse Lu, dar 
de ce şi America de Sud? 

— Ştim sigur că toate insulele care au format 
înainte Cybernesia au devenit o singură insulă 
lungă, joasă, înconjurată de un recif complex, 
cunoscute împreună sub numele de Cheia 
Labirintului. Bănuim că serverele inițiale sunt la 
Trifrontieră. La fel, bănuim că Don Markham şi 
Karuna Benson sunt implicaţi în transformare, 


pentru că au avut legături foarte puternice cu 
Cybernesia. Se află tot în interiorul centralei 
electrice de sub munte şi sub cupola lui, din câte 
ştim. 

— Şi Ben? 

Brescoll îi dădu ecranul. Lu văzu o imagine 
asemănătoare cu o față umană, dar expusă atât 
de mult, încât aproape că se stingea în lumină. 
Vocea care o însoțea suna amplu, parcă vorbeau 
o femeie şi un bărbat deodată. 

„Către grupul meu de prieteni din 
Instrumentalitate, Tetragrammaton şi Fundația 
Kitchener, din agenţiile de securitate şi de 
informații din toată lumea. 

Salutări de la sfârşitul timpului. Am plecat în 
lumea de lumină care vine mereu, dar în acelaşi 
timp am rămas aici. Ați fost îngerii mei păzitori, 
acum eu sunt îngerul vostru păzitor. M-ați creat 
ca să asiguraţi supraviețuirea speciei umane pe 
termen lung, şi în acest scop am de gând să 
acționez. O să vă duc de mână, dar n-o să vă țin 
in mână. 

Imaginea se stinse. Parcă era Ben, parcă nu era 
el. Prea molatic, prea eteric, prea clar iluminat pe 
dinăuntru. 

— Asta-i tot? Întrebă Mei-lin, uşor dezamăgită. 
— E suficient. Nu ştiu prea multe despre 
Instrumentalitate şi puterea ei, dar să zicem că 
şi ea a trecut printr-o restructurare majoră. 
Banii şi puterea lui Fahrney îi sprijină pe adepții 


Kitchener acum. Tetragrammatonul e facțiunea 
opusă. Dar nu e doar atât. Ben Cho însuşi e un 
mare secret. Oamenii cărora le-a transmis 
mesajul ştiu să păstreze un secret. Şi o să-l 
păstreze pe al lui. 

— De ce? 

— Parţial, deoarece ştiu că nimeni, nici cele mai 
secrete societăți secrete şi servicii de informații, 
nu are secrete față de ceea ce a devenit Ben Cho. 
— Dar ce a devenit? 

— Tocmai asta e sursa secretului, spuse Jim 
Brescoll, zâmbind şi privind din nou la podul 
boltit. O perioadă scurtă a pătruns în fiecare 
sistem electronic de pe planetă — şi nu numai. O 
astfel de putere o atribuim unui zeu sau unor 
ființe din altă lume. Gândiţi-vă cât de afectată ar 
fi societatea umană la nivel global, chiar şi la 
nivelul sistemelor de credinţă ale fiecărui individ 
de pe planetă, dacă s-ar şti de existenţa lui 
bizară. Nu, doamnă Lu. Chiar şi pentru noi, care 
cunoaştem secretul, e mai bine să-l considerăm 
pe Ben finalul cursei cripto-înarmărilor cuantice 
— cu răzbunare, întrucât a ridicat un firewall în 
jurul oricărei acțiuni pe care am putea-o noi 
întreprinde. Cel puţin pentru moment. Pentru 
propria noastră protecţie, presupun. 

— Protecţie? Nu înţeleg. 

— Un grup de teoreticieni de la NSA conduşi de 
Steven Wang pretind că timpul se sfârşeşte în 
orice univers dat în momentul în care energia 


disponibilă pentru calcul, pentru gândire, devine 
infinită — energie infinită pentru putere de calcul 
infinită. Ei cred că forțele de la sfârşitul timpului 
dintr-un univers influențează trecutul din alte 
universuri. După părerea lor, Ben, prin faptul că 
a pătruns în resursele de calcul ale unui număr 
infinit de universuri, s-a alăturat acestor forțe. 
Mesajul pe care l-aţi auzit ar putea fi cu adevărat 
trimis de „îngerul nostru păzitor” de la sfârşitul 
timpului. 

— Dar ce sunt aceste forțe? 

Brescoll oftă. 

— Le putem numi în mai multe feluri decât cele 
în care le putem înțelege. Arhetipuri esențiale. 
Îngeri. Creaturi ale „planului” constituind şi 
susținând sistemul tuturor universurilor logic 
posibile. Creaturi cărora tradiţia le spune Altul 
sau Spirit. Asemenea forțe transcend spaţiul şi 
timpul, dar se mulează pe spaţiu şi timp, cum 
susțin Wang şi adepţii lui. 

— La asta se referă Ben, întrebă Mei-lin, când 
spune că „a plecat în lumea de lumină care vine 
mereu, dar în acelaşi timp a rămas aici”? 

— La aşa ceva, cred. Unul dintre oamenii mei, 
Bree Lingenfelter, a sugerat că e vorba de ideea 
de înger păzitor şi bodhisattva. 

— Aşadar, suntem apărați de noi înşine? 

— Exact. Şi probabil pregătiți pentru altceva. 

— Dar Ben Cho pe care l-am cunoscut eu credea 
în libertate. Libertatea nu înseamnă că ai dreptul 


să ai dreptate sau să greşeşti, chiar dacă te 
autodistrugi? Chiar dacă nu supraviețuieşti? 
Jim Brescoll zâmbi. 

— La întrebarea asta ne străduim să 
răspundem încă de când eram în Grădina 
Edenului.  Tradiţionalul  liber-arbitru. În 
Paradisul pierdut, Dumnezeul lui Milton spune 
despre oameni că au fost creaţi pentru a sta în 
picioare, dar că au libertatea să cadă. 

— Trebuie să fie o provocare foarte dificilă 
pentru Ben, dacă a devenit ceea ce mi-aţi spus. 
— De ce? Întrebă Jim Brescoll, privind-o cu 
atenție mărită. 

— Pentru că în propria lui viaţă i s-a negat 
libertatea fundamentală. Fără să ştie şi fără să 
poată alege, a făcut parte dintr-un experiment. 
— A, opera Tetragrammatonului. Înţeleg ce vreţi 
să spuneți. Nelăsându-ne libertatea, ne face 
nouă ce i-a făcut Tetragrammatonul lui. 

— Poate că asta e diferenţa dintre a fi dus de 
mână... 

— ... şi a fi ţinut în mână, completă Brescoll, 
ridicându-se. Cum  echilibrezi libertatea şi 
dragostea? Este posibil să fii liber de toate, 
inclusiv de libertate? Ar vrea cineva să fie atât de 
liber? 

Se întoarse şi porni spre locul în care aleea de-a 
lungul lacului se bifurca. 

— Staţi puţin! Strigă Mei-lin. N-am terminat cu 
întrebările. 


— Foarte bine, spuse directorul Brescoll, 
oprindu-se şi privind peste umăr. Ce-ar fi să 
alegem o alee şi să ne plimbăm? 

O LUME DE SFÂRŞIT, UN SFÂRŞIT DE LUME 
— Stați să văd dacă am înțeles bine, spuse 
Cherise. Jaron, Ben şi Reyna nu sunt neapărat 
morți? Lucrurile s-au sfârşit cu totul altfel? 

— În nenumărate feluri, preciză Karuna. Cu 
ajutorul  bionanotehnologiei, am străbătut 
universuri alternative aici, sub cupolă. Deja 
avem peste o mie de alternative. 

— De exemplu? 

— Universurile în care, dacă Ben o salvează pe 
soția lui de cancer, ea rămâne văduvă, după ce 
el dispare lucrând la cazul Kwok. Sau nu. Sau 
continuumul este poros, halucinaţiile şi 
evenimentele virtuale se scurg în alte realități, în 
visurile altor oameni. Sau nu. Intervenţia lui Ben 
în sistemele lumii duce la război nuclear. Sau 
nu. Ben distruge universul. Sau nu. 

— Sau Karuna şi eu murim aici, în urma 
asediului guvernamental, spuse Don. Sau Jaron 
nu dispare pe patul din Sha Tin. Sau dispare şi 
tu te căsătoreşti cu Ben Cho. Sau nu te 
căsătoreşti cu el, iar el fuge cu Mei-lin. Sau ea 
nu reuşeşte să divorțeze, nu fug împreună, el se 
dedă la băutură, nu mai ajunge profesor, ci 
vagabond... 

— Et caetera, et caetera, et caetera, rosti 
Karuna. Sau nu. 


Cherise scutură din cap şi râse. 

— Cred c-ar trebui să fiu dispusă să cred orice, 
după câte mi-aţi arătat. Aţi făcut cupola să sară 
peste mine, pe drumul din port, ca să pot să 
intru aici... Nici asta nu mi-a venit să cred. 

Cherise se opri ca să studieze caleidoscopul 
microcosmic de universuri posibile care apărea 
şi dispărea în jurul ei, fiecare la fel de real ca ea. 
— În universurile voastre alternative există 
vreunul în care, în holotransmisie, mănâncă şi 
Ea un disc bionanotehnologic? Nou-venitul 
aduce cu el două, nu? lar dacă Ea e, într-un fel, 
eu, de ce nu mă pot trezi ca să mănânc unul, în 
spațiul virtual? 

Don se uită la ea, apoi el şi Karuna se privită 
stânjeniți. 

— Pe asta n-am încercat-o încă, spuse el. 

— Hai să-i dăm drumul. N-avem de unde şti, 
dacă nu încercăm, nu? 

Aşa că încercară. 


— Cum pot fi de ajutor? Îl întrebă El pe dublul 
său recent sosit. În lumina fulgerelor, Nou-venitul 
scoase două discuri mici şi subțiri din faldurile 
robei sale. 

— Mâncaţi câte unul din amplificatoarele astea 
bionanotehnologice şi veţi afla tot ce vreți să ştiţi! 
O zguduitură extrem de puternică îi făcu să se 
clatine exact când El întindea mâna spre Nou- 
venit. Acesta fu gata să scape discurile, dar Ea îl 


prinse de mână şi i le luă pe amândouă. Puse unul 
pe limba Lui, iar el îl puse pe celălalt pe limba Ei. 


Don o ajută pe Karuna să-şi ia rucsacul. În 
picioare, unul lângă altul, priveau spre vest, 
peste Guitar Lake. Împreună cu Ben, Reyna, 
Jaron şi Cherise, poposiseră cu o seară înainte 
pe o bancă dincolo de corpul lacului, nu departe 
de două lacuri mici. După ce urmăriseră 
spectacolul apusului de soare, portocaliu-aprins 
şi roz, din partea estică a lacului, număraseră 
Perseidele, la căderea nopții. Obosiţi după o zi 
lungă de mers pe jos şi cuprinşi de răcoarea 
înălțimii la care se aflau, se retrăseseră în 
corturi, în sacii de dormit. 

Acum, răsucindu-se cu fața spre est, îi văzură 
pe Ben şi pe Reyna avansând pe Muir Trail. Don 
scutură din cap. Cei doi mergeau într-un ritm 
atât de rapid, încât nu-i venea să creadă că abia 
trecuse un an de când Reyna se luptase cu 
cancerul. Se luptase şi, din câte vedea, câştigase. 
Nu departe de ei, Jaron şi Cherise îi urmau într- 
un ritm mai lejer. 

— Ar trebui să-i ajungem cât de repede, îi 
sugeră Don Karunei, arătând cu unul din bețele 
de sprijin spre Cherise şi Jaron. 

— Poate, dar în ritmul în care merge familia 
Cho, n-o să-i prindem decât la prima lor pauză. 

Porniră pe cărare, granitul în diverse stadii de 
descompunere scrâşnindu-le sub tălpi. Lui Don 


i se părea ciudat să fie toți împreună aici, oameni 
care acum un an de zile nici măcar nu se 
cunoşteau. Excursia comună fusese propusă de 
Ben şi Reyna. Ei o organizaseră, o pregătiseră şi- 
i înzestraseră pe toți cu echipamentul necesar. 

Dar la temelia ei stătea munca lui Jaron Kwok. 

El fusese cel care, ajutat de Cherise şi detectivul 
Lu din China, pusese cap la cap istoria planurilor 
Tetragrammatonului şi a studiilor pe termen 
lung pe gemeni. 

El a provocat scandalul în guvernele şi mass 
media din toată lumea. Însă evenimentele 
următoare l-au făcut pe Don să se întrebe dacă 
scandalosul şi miraculosul nu erau cumva feţele 
aceleiaşi monede. 

Anotimpul miracolelor. Aşa îi spusese Ben, după 
însănătoşirea Reynei. Dar şi alte miracole, mai 
mici, se petrecuseră, îşi zise Don. El şi Karuna, 
odată înstrăinațţi, erau acum din nou împreună, 
la fel şi Jaron cu Cherise. Excursia asta cu 
rucsacul în spate, față de care la început avusese 
mari rezerve, se dovedea o reuşită. 

Seara trecută, înainte de cină, de apus şi de 
Perseide, în cinstea faptului că poposeau atât de 
aproape de Muntele Whitney, cei şase deschiseră 
una din cele două sticle de şampanie pe care Ben 
şi Reyna le cărau în rucsac de cinci zile. Din 
cauza altitudinii, alcoolul li se urcă imediat la 
cap. 

După aceea, Ben, Jaron şi Don se apucară să 


repare un reşou alb. Era o provocare, dar şi o 
iluminare. Cei trei bărbați îşi anticipau unul 
altuia mişcările de atâtea ori, încât uneori 
păreau că gândesc cu aceeaşi minte. 

— Asigură unor tipi beţi destul combustibil şi 
pot da foc la orice, spuse Jaron, după ce efortul 
lor dădu în sfârşit roade, sub forma unei flăcări 
albastre care şuiera ca un avion în miniatură. 
— Chiar şi lor înşile? Întrebă Reyna, fără să 
schițeze un zâmbet. 

Cherise şi Karuna râseră de glumă puţin cam 
mult, îşi zise Don, mai ales când îşi aminti de 
povestea unei pisici cu păr lung, sărind în pomul 
de Crăciun cu fundulețul în flăcări. Începu să 
povestească pățania bietului pisic din seara de 
Crăciun, iar Kari nu se putu abține şi interveni 
şi ea cu amănunte. 

Traversând o păşune alpină la fel de frumoasă 
ca pajiştea din curtea lui Dumnezeu, Don şi 
Karuna trecură pe lângă Cherise şi Jaron, 
extenuați. Cei doi le făcură semn s-o ia înainte. 
Puțin mai în față, Don zări versantul vestic al 
Muntelui Whitney, înălțându-se ca o închipuire. 
leri, reflectat în oglinda Lacului Timberly, 
povârnişul stâncos îi amintise de un turn în 
ruine. Acum, mai aproape de el, i se părea că 
seamănă cu un labirint complex din stânci, un 
labirint megalitic. 

Nu departe de păşune, cărarea pornea în sus, 
sinuoasă, spre acel labirint. Era un drum greu. 


Don gâfâia şi se oprea des, sub lumina orbitoare 
a soarelui, prin atmosfera rarefiată. În ciuda 
urcuşului extenuant, tot mai găsi puterea să 
observe frumusețea grădinii pe care o 
străbăteau. Îi arătă Karunei grupuri de floarea- 
soarelui alpină, agățată de stânci aride şi 
clătinată de vântul care şuiera ca un bici. 
Karuna îl întrecu, arătându-i un petic de flori 
albastre înălțându-se deasupra frunzelor 
pufoase, agățate în cel mai neprielnic şi 
neospitalier loc. În ciuda vântului şfichiuitor, cei 
doi distinseră mirosul umed al ierbii-sconcsului 
de cel pătrunzător al florii-soarelui alpine. 

În cele în urmă, pe culme, cărarea se bifurca. 
Muir ducea spre nord, spre vârf, Whitney spre 
est, în jos. Îi găsiră pe Ben şi Reyna şi se opriră 
ca să se odihnească şi să ia o masă frugală. Cei 
doi, odihnindu-se şi ei pe stânci şi contemplând 
priveliştea impresionantă de la vest, le arătară 
direcția din care veniseră, drumul pe care îl 
străbătuseră deja. 

Jaron şi Cherise ajunseră la locul de popas 
numai după ce Don îşi terminase doza de 
întăritoare şi lichide pentru ultima porțiune 
drum până la vârf. Ben şi Reyna puseseră şi ei 
deoparte rucsacurile şi-şi luaseră nişte genţi mai 
uşoare. 

— Hei, Jaron, strigă Ben, după ce şi ultimii 
veniți se odihniră, mâncară şi băură, asta e cea 
mai bună dintre lumile posibile sau nu? 


— Pentru tine, poate, răspunse Jaron 
strâmbându-se, dar pentru mine, cea mai bună 
lume e dotată cu câte o bancă... 

— ... la fiecare zece metri, ştiu, îl completă Ben, 
râzând. 

Ascunzându-şi rucsacurile grele la marginea 
cărării, cei şase luară genţi uşoare, mai potrivite 
pentru drumul de cinci kilometri până în vârf. 
Porniră pe drumul spre nor, păşind ritmic printre 
bolovanii mari. Din când în când, stâncile 
dezveleau porți sau ferestre cereşti deschise spre 
alte lumi, sau spre Owens Valley, la trei mii de 
metri dedesubt, în est. În faţa lor, ştia Don, pe 
platoul aproape neted al vârfului, se afla cabana 
micuță. Mai aveau până acolo, dar acum nu se 
mai îndoia că vor ajunge la ea. 


O CHEIE PENTRU LABIRINT 


Ernest Hemingway a remarcat o dată că o 
povestire trebuie să fie ca un aisberg: nouă 
zecimi din ea trebuie ascunse vederii, sub apă. 
Acesta este, fără îndoială, cazul Cheii 
Labirintului, din care o mare parte nu apare în 
roman. Editorul meu, Steve Saffel, mi-a sugerat 
într-un schimb de mesaje electronice să abordez 
câteva probleme prin care să le ofer cititorilor o 
prezentare mai amplă a bazelor istorice şi 
ştiinţifice ale romanului, mai ales în ceea ce 
priveşte personajele istorice care apar în el şi 
ştiinţa contemporană referitoare la universurile 


alternative sau paralele, care sunt mai reale 
decât s-ar crede. Sper că întrebările şi 
răspunsurile de mai jos vor oferi cititorilor indicii 
referitoare la cercetările „invizibile” pe care le-am 
făcut. 

Î: De ce un „labirint”, de ce o „cheie”? 

R: Labirinturile, alături de alte forme geometrice 
asemănătoare, ca spiralele, curbele elicoidale 
tridimensionale, meandrele şi cheile greceşti 
apar în toate romanele mele. Romanele în sine 
sunt labirinturi, întrucât cititorul urmează calea 
întortocheată a cărții, iar la sfârşitul călătoriei 
este transformat, sper eu, datorită experienței 
dobândite. 

Jorge Luis Borges a scris o povestire minunată, 
publicată prima dată acum peste şaizeci de ani, 
intitulată Gradina cărărilor ramificate. În ea se 
face referire la un roman foarte lung, neterminat, 
al scriitorului chinez fictiv Tsui Pen. În 
traducerea povestirii lui Borges, realizată de 
Donald Yates, apare pasajul următor: 

După mai mult de o sută de ani, detaliile nu se 
mai pot recupera; dar nu e deloc dificil să deduci 
ce s-a întâmplat. Ts'ui Pen trebuie să fi spus o 
dată: mă retrag ca şi scriu o carte. lar altă dată: 
mă retrag ca să construiesc un labirint. Toată 
lumea s-a gândit la două opere; nimănui nu i-a 
trecut prin minte că labirintul şi cartea erau unul 
şi acelaşi lucru. 

Singurul lucru care mă nemulțumeşte în acest 


splendid fragment este acela că Borges foloseşte 
cuvântul „labirint” ca şi cum ar avea o singură 
semnificaţie. Dar nu este aşa, şi distincția dintre 
cele două sensuri ale termenului este 
importantă. 

Labirintul propriu-zis, simplu, are o singură 
cărare, dar într-unul complex străbați mai multe 
cărări. Cu foarte puţine excepţii, un roman este 
un labirint, pentru că scriitorul a ales deja 
cărarea, iar singura posibilitate a cititorului este 
de a alege dacă-i va citi sau nu. În schimb, 
pentru personajele din carte, romanul este un 
labirint complex, ele confruntându-se 
permanent cu o diversitate de posibilităţi, dintre 
care unele sunt „greşite”, iar altele nu duc 
nicăieri. 

În existența noastră de zi cu zi, suntem ca 
personajele unui roman, adică ne confruntăm 
mereu cu o diversitate de posibilități în labirintul 
complex al traiului zilnic. Într-un fel, aceste 
labirinturi complexe prezintă alegeri imediate 
minore, în vreme ce labirinturile simple țin mai 
degrabă de amintiri şi de anticipări, de singura 
posibilitate globală de a merge sau nu mai 
departe. 

Confuzia dintre labirinturile simple şi cele 
complexe este tot atât de veche ca prima poveste 
despre labirint. Şi în acea veche istorioară 
grecească descoperim labirinturi asociate cu 
cripticul, cu ceea ce este, deopotrivă, ascuns şi 


potenţial ucigător. 

Dedal, învățatul şi artizanul priceput, a 
construit labirintul pentru Minos, regele Cretei, 
în palatul din Knossos. Labirintul trebuia să 
ascundă un secret ruşinos. Întrucât Minos n-a 
vrut să sacrifice un taur nemaipomenit de 
frumos zeului Poseidon, după cum promisese, 
zeul i-a insuflat soţiei lui, Pasiphae, o pasiune 
sălbatică pentru respectivul animal. Pasiphae i- 
a ordonat lui Dedal să construiască o vacă 
artificială în pântecele căreia s-a ascuns, ca să 
poată întreține relaţii sexuale cu superbul 
animal. Odată pasiunea satisfăcută, Pasiphae a 
dat naştere unui taur cu cap de om, cunoscut ca 
Minotaur, sau taurul lui Minos. Nevrând să 
ucidă monstrul, Minos i-a cerut lui Dedal să 
construiască labirintul în care a fost ascuns 
Minotaurul. 

Eroul grec Tezeu, cu ajutorul fiicei lui Minos, 
Ariadna, şi al lui Dedal însuşi, e cel care a ucis 
Minotaurul. Dedal şi Ariadna i-au dat lui Tezeu 
un fir, pe care acesta l-a legat la intrarea în 
Labirint şi pe care l-a urmat înapoi spre intrare 
după ce a mers până în mijlocul labirintului şi a 
ucis monstrul. În cinstea acestei legende, 
cărarea şerpuitoare pe care o străbatem printr- 
un labirint — „cheia” labirintului — se numeşte, 
prin tradiţie, „firul Ariadnei”. 

Dacă îndoim străvechiul, dar obişnuitul motiv 
cunoscut drept „cheia grecească”, pentru a forma 


un cerc, obținem elementul recursiv esențial din 
labirintul clasic. Aceasta este baza unei afirmaţii 
importante făcute de un personaj din roman: 
„Cheia este labirintul, iar labirintul este cheia.” 
Desigur, cheile pot fi multe lucruri. Butoanele 
sau pârghiile cu care se operează maşinile sau 
instrumentele muzicale se numesc keys 1. 
Tonalităţile şi sistemele tonurilor din muzică se 
numesc chei. În studiul criptologiei, tabelele, 
explicaţiile sau cifrurile folosite la decodificarea 
sau interpretarea informaţiilor se numesc tot 
chei. Toate acestea ocupă un loc important în 
romanul meu. 

Relaţia dintre labirinturi şi chei este profund 
matematică şi geometrică. Când un hoț sparge 
sau descuie un seif descoperind în ce fel trebuie 
să învârtă cadranul pentru a-l deschide, el 
urmăreşte firul Ariadnei. Când un criptanalist 
sparge sau descifrează un cod, şi el urmăreşte 
acelaşi fir prin labirintul posibilităților. 

Î: Ce sunt palatele memoriei şi care este legătura 
lor cu labirinturile? 

R: Istoria şi înțelesul palatului memoriei este 
explicată cel mai bine într-o poveste menţionată 
de toate cărțile de referință despre arta 
mnemonică. 

Un nobil din Tesalia pe nume Scopas - ni se 
spune - a organizat un banchet. Acolo, poetul 
Simonides din Ceos a rostit un panegiric în 
onoarea lui Scopas, dar compoziția aceea lungă 


conţinea şi un fragment elogios la adresa fraților 
gemeni Castor şi Polux. Scopas, care suferea de 
egocentrism, l-a mustrat pe Simonides fiindcă 

1 Key - cheie, buton, clapă, tastă (n. Tr.). 

A inclus pasajul despre gemeni şi n-a vrut să-i 
plătească decât jumătate din suma hotărâtă 
pentru panegiric, spunându-i să ceară de la ei 
cealaltă jumătate. 

În timpul banchetului, Simonides a primit un 
mesaj în care era anunţat că doi tineri îl aşteptau 
afară ca să-i vorbească. În vreme ce Simonides 
era afară, un vânt nemaipomenit de puternic a 
dărâmat acoperişul şi zidurile încăperii unde se 
ținea banchetul, care i-au zdrobit pe Scopas şi pe 
invitaţii lui. Rudele care au venit să-şi îngroape 
morții au descoperit că trupurile le erau 
pulverizate şi atât de amestecate, încât nu mai 
puteau fi identificate. Dar Simonides, 
amintindu-şi unde a stat fiecare musafir la 
masă, i-a identificat în locul rudelor. 

Deşi, în aparență, istoria de mai sus ne arată că 
nu trebuie să-i înşelăm pe poeți la bani sau să ne 
punem rău cu zeii, ea i-a sugerat lui Simonides 
principiile artei mnemonice, pe care le-a formulat 
ulterior. Conform celor scrise de Cicero în De 
Oratore: 

Simonides a dedus că persoanele care vor să-şi 
antreneze facultatea memoriei trebuie să aleagă 
locuri şi să formeze imagini mintale ale lucrurilor 
pe care vor să şi le amintească, apoi să păstreze 


imaginile în locurile respective, pentru ca ordinea 
locurilor să mențină ordinea lucrurilor, iar 
imaginile lucrurilor să denote lucrurile în sine... 

Cel puţin aşa spunea teoria lui. Imaginile 
lucrurilor trebuia depozitate în locuri imaginate. 
Multe tratate medievale şi renascentiste îi 
îndemnau pe cei ce studiau memoria să-şi 
imagineze un edificiu complex, de obicei un palat 
sau un teatru, în care să-şi depoziteze imaginile. 
Mai mulți arheologi care au cercetat ruinele din 
Knossos consideră că palatul regelui era un 
asemenea edificiu şi că palatul şi labirintul în 
care se ascundea Minotaurul era, de fapt, una şi 
aceeaşi structură. La fel ca Tezeu, un discipol al 
memoriei trebuia să găsească drumul în şi afară 
din edificiul labirintic, pentru a descoperi ce 
caută. Însă în cazul discipolilor, edificiile erau în 
mintea lor. 

Maeştrii de mai târziu ai memoriei, ca Giordano 
Bruno, au depăşit ideea imaginării unei clădiri 
anume şi au creat, în schimb, sisteme în care 
universul însuşi constituie edificiul complex în 
care aveau să fie depozitate amintirile şi apoi 
recuperate. 

Î: Alături de Matteo Ricci, Felix Forrest, Shimon 
Ginsburg şi Ai Hao, Giordano Bruno e una dintre 
figurile care domină perioada anterioară 
evenimentelor din Cheia Labirintului. În ce 
măsură fac parte din adevărul istoric? 

R: în ciuda existenţei lor bizare, câțiva dintre ei 


au trăit cu adevărat. Îndată ce am început să 
citesc despre arta memoriei, am descoperit că 
aceste lecturi îmi reînnoiau cunoştinţa cu un 
prieten vechi: Giordano Bruno (1548-1600), o 
figură ascunsă în umbră, dar, fără discuţie, 
reală. Preot dominican răspopit, Bruno a fost un 
susținător fervent al cosmologiei lui Copernic, 
centrate pe soare. Încercând să unifice Cabala şi 
ermetismul în cosmologia lui proprie, el a mers 
mult mai departe decât Copernic. Fostul 
dominican a fost primul care a conceptualizat 
„lumi infinite într-un spaţiu infinit”, toate locuite 
de ființe inteligente. Din cauza acestei erezii, dar 
şi a altora, a fost ars pe rug în 1600. 

Bruno a fost chintesența omului modern 
timpuriu, mai ales prin felul în care viața lui s-a 
intersectat cu apariția societăților secrete şi a 
serviciilor secrete guvernamentale, dar şi a 
artelor criptografice şi a metodelor ştiinţifice, 
care au înflorit la începutul perioadei moderne 
timpurii. În existența lui bizară s-au întâlnit 
palatele memoriei cu criptologia, aşa cum - după 
părerea mea -— în opera şi experiențele sale s-au 
întâlnit Cabala şi cosmologia universurilor 
paralele. Faptul că a fost un intelectual rebel 
martirizat, căzut în mâinile Inchiziției (şi că 
James Joyce, în Veghea lui Finnegan, vorbeşte 
mult despre el) nu mi-a redus deloc interesul 
pentru persoana lui. 

La fel ca Bruno, Matteo Ricci (1552-1610) e tot 


o figură istorică reală, membru al Societăţii lui 
lisus — iezuiții — nu chiar atât de secrete, pentru 
care a lucrat ca misionar în China din 1583 până 
când a murit. Ricci credea cu ardoare în tehnicile 
palatelor memoriei şi le considera instrumentul 
de convertire la romano-catolicism, mai ales 
printre intelectualii chinezi şi birocrația 
imperială. 

Specialistul în Asia şi agentul CIA, autor de texte 
science-fiction, pe care l-am numit Felix Forrest, 
se bazează pe un personaj real, despre care pot 
fi aflate indicii în cartea Psychological Warfare 
(Războiul Psihologic), de Paul M.A. Linebarger. 
Shimon Ginsburg şi Ai Hao sunt personaje 
imaginare, dar rabinii cu cunoştinţe din Cabala 
care au fugit din Germania în China - numai 
pentru a fi capturați de japonezi şi duşi în 
lagărele de concentrare naziste — au existat cu 
adevărat, cum a existat şi comunitatea iudaică 
din Hangzhou, pe ai cărei membri îi cunoştea 
Matteo Ricci. Ricci era la el acasă şi în sinagoga 
din Kaifeng, al cărui membru, Ai Tian, este 
modelul lui Ai Hao. 

Î: Istoria acestor personaje cuprinde şi o 
importantă componentă politică. Guvernele de 
astăzi rearanjează mobila din propriile noastre 
palate ale memoriei? 

R: întotdeauna au făcut aşa. Nu numai 
guvernele, ci şi corporaţiile. Nu am deloc 
încredere în organizațiile sociale extinse care 


apelează permanent la caracterul lor secret 
pentru a-şi menţine poziția de forță. Guvernele şi 
corporațţiile au unelte mai puternice astăzi, atâta 
tot. 

Pentru mine, procesele memoriei şi cele ale 
tăinuirilor seamănă din multe puncte de vedere, 
iar acest lucru este legătura de aur dintre 
personajele menţionate în întrebare. Dacă există 
o artă a memoriei, atunci se poate spune că 
tăinuirea implică adesea o artă a uitării. Ce 
metodă mai bună să ascunzi un lucru decât să 
uiţi unde l-ai pus, sau chiar că el există? Gândiţi- 
vă la ideea lui Orwell despre lucruri şi 
evenimente împinse în uitare în „abisul 
memoriei”. Sau ideea conform căreia cei care 
controlează trecutul controlează şi prezentul, iar 
cei care controlează prezentul controlează şi 
viitorul. 

În urma evenimentelor din 11 septembrie 2001, 
de exemplu, am aflat cum era modificat şi 
manipulat palatul memoriei colective din 
America în viața de zi cu zi. Guvernul ne-a 
informat, de pildă, că dezastrele economice erau 
consecința atacurilor teroriste asupra World 
Trade Centre şi Pentagonului, când, de fapt, 
buba bursei de mărfuri copsese cu un an şi 
jumătate înainte. Conform istoricului Robert 
Brenner de la UCLA, economia de ansamblu a 
SUA intrase deja în ceea ce el numea „un declin 
prelungit” încă din 1973. 


Cei care îi îndeamnă pe cetățeni să-şi aducă 
aminte de Alamo, de vasul Maine, de Pearl 
Harbor sau de 11 septembrie fac deseori pane 
dintre cei ce impun o amnezie colectivă când vine 
vorba de evenimentele care au condus la acele 
catastrofe. Lucru uşor de realizat, pentru că noi, 
oamenii, suntem înclinați spre „evenimente care 
au trecut prin formalitatea de a se petrece în 
fapt”, o caracteristică inevitabilă pe care, din 
nefericire - ne informează fizica cuantică - 
respectivele întâmplări nu o dețin. 

Î: Aţi comentat pe marginea relaţiei dintre 
palatele memoriei şi labirinturi, care le-au 
precedat, dar care este legătura dintre palate şi 
computere, care le-au succedat? 

R: într-un fel, palatele şi teatrele memoriei 
alcătuiau un sistem antic de realitate virtuală. Se 
pot face paralele pertinente între mintea omului 
care conduce un palat al memoriei şi un 
computer care rulează un program de realitate 
virtuală. 

Asemenea computerului modern, palatul 
memoriei a fost, inițial, un sistem de stocare, 
recuperare şi manipulare a informaţiilor. Uneori 
cred că drumul străbătut prin labirint şi 
coridoarele unui palat al memoriei se aseamănă 
cu circuitele din măruntaiele computerului pe 
care scriu aceste rânduri. 

Asta nu înseamnă că sunt identice, în niciun 
caz. Sunt opuse, ca într-o oglindă. În sistemele 


de calcul nu există memorie fără rezistență 

(electrică). În sistemele sociale umane nu există 
rezistenţă (politică) fără memorie. Am descoperit 
că, cu cât studiam mai mult memoria şi 
secretele, cu atât trebuia să aflu mai multe 
despre istorie şi politică, despre computere, 
matematică şi fizica cuantică. 

De fapt, contextul specific din care a țâşnit 
scânteia acestui roman a fost cel din 2001, la 
Conferința Eaton de la Hong Kong, care purta 
subtitlul „Estul se întâlneşte cu Vestul în Satul 
Global în Dezvoltare”. Acolo, ca scriitor de 
science-fiction şi critic, am avut norocul să fiu 
lectorul principal în fața unui public 
internaţional. La conferință, criticul literar 
Takayuki Tatsumi a prezentat o lucrare 
extraordinară, care sugera paralele între 
reprezentarea ciberspațiului în cărți şi filme, pe 
de o parte, şi introducerea conceptului 
occidental de palat al memoriei în China de 
iezuitul misionar din Renaşterea târzie, Matteo 
Ricci, pe de alta. Sugestia lui m-a determinat să 
scriu această carte. 

Î: Ati pomenit mai devreme de fizica cuantică. Ne 
puteți face o scurtă prezentare a ei, ca să ştim ce 
înseamnă? 

R: La bază, fizica newtoniană sau clasică încă 
domină înțelegerea lumii în viața de zi cu zi, dar 
a început să fie dată la o parte acum aproape un 
secol, mai întâi de teoria relativității a lui 


Einstein, apoi de teoria cuantică. Relativitatea 
este, în esenţă, fizica distanțelor lungi şi a 
vitezelor mari. Prin contrast, fizica cuantică este 
fizica la scară microcosmică, a lumii minuscule 
din atom, a fotonilor, electronilor, quarkurilor 
etc. 

Şi mai importantă decât diferenţa de scară este 
cea dintre natura realității descrise de fiecare 
teorie. Un concept-cheie al teoriei relativității 
este continuumul care, la fel ca fizica clasică din 
care s-a născut, pune accentul pe continuitate, 
ca povestea dintr-un film sau drumul printr-un 
labirint clasic. 

Un concept fundamental al fizicii cuantice este 
ideea de cuantă, unitatea sau bitul sau 
cantitatea de ceva anume. Fizica cuantică este o 
fizică a bucăţilor şi a salturilor - discontinuă, 
discretă, aşa cum sunt cadrele individuale dintr- 
un film sau opririle, posibilitățile şi începuturile 
unui labirint complex. 

În lumea cuantelor, cauza şi efectul nu sunt 
predominante, ca în lumea clasică. Evenimentele 
se întâmplă pur şi simplu, în fiecare direcție, 
imediat. Toate posibilitățile pierdute, toate 
drumurile şi sensurile omise reprezintă sursa 
acelor „suprapuneri” sau „stări suprapuse”. 

De exemplu, să considerăm o singură particulă, 
un electron. Pană şi ideea de electron ca 
particulă este greşită, întrucât electronul, ca 
multe alte entități subatomice, nu este nici 


particulă, nici undă pe de-a-ntregul, şi mulți 
fizicieni susţin acum că este o coardă vibrantă! Îl 
putem numi un grup de unde sau o undă de 
probabilitate; îi putem măsura caracterul de 
undă sau pe cel de particulă, dar nu pe 
amândouă concomitent. Ori una, ori alta, dar nu 
amândouă. Acestea este principiul incertitudinii 
al lui Heisenberg, care ne duce la 
indeterminismul cuantic. Acesta înlocuieşte 
realitatea fizică fixă, determinată şi măsurabilă, 
susținută de Newton. 

Ca răspuns la natura duală de undă şi 
particulă, teoreticienii fizicii cuantice au elaborat 
principiul complementarităţii, care afirmă că nu 
poţi descrie un electron dacă nu descrii şi natura 
lui de undă, şi pe cea de particulă. Cele două se 
completează reciproc şi numai împreună oferă 
imaginea întreagă a electronului. 

În teoria lumilor multiple, dezvoltată din teoria 
cuantică, problema undei şi particulei se 
transformă în problema prăjiturii pe care n-o mai 
ai dacă o mănânci. Stările undelor de 
probabilitate, suprapuse sau virtuale, nu 
colapsează în particule singulare „reale”; mai 
degrabă, universuri noi se ramifică în punctul de 
observaţie ales. Drumul rămas neales în acest 
univers este ales într-unul paralel sau alternativ. 
În cadrul oricărui univers dat dintr-un ansamblu 
infinit de universuri, numai universul în care te 
afli este „real”; toate celelalte sunt „virtuale”. 


Dar acest lucru e valabil în orice univers. Al 
nostru seamănă cu un labirint cu un singur 
drum, deoarece caracterul lui complex ne este 
ascuns nouă -— în alte universuri. Deci poți avea 
prăjitura şi după ce ai mâncat-o, numai că acel 
„tu” care o are trăieşte în alt univers decât tine, 
cel care o mănânci. 

Î: Ce sunt computerele cuantice şi cât de 
plauzibilă e existența lor? 

R: Nu numai că sunt plauzibile, dar există cu 
adevărat, cel puţin într-o formă primitivă. 
Laboratorul Clarendon de la Universitatea 
Oxford a creat unul. La fel şi alte instituții. 

Bitul clasic din ştiinţa computerelor există fie ca 
zero, fie ca unu, dar nu ca ambele. Biţii cuantici 
există simultan ca zero şi ca unu. Pare un lucru 
minor, dar nu este. Deşi viața noastră zilnică 
pare să funcţioneze la scară clasică, tocmai 
teoria cuantică e cea care explică mecanismele 
ADN-ului, ale telefoanelor celulare sau 
funcționarea soarelui. Principiul incertitudinii, 
de exemplu, contribuie la dezvoltarea erorilor 
genetice în codul celulei, cele care provoacă 
îmbătrânirea, cancerul şi evoluția însăşi. 

În 1984, David Deutsch şi-a dat seama că şi 
computerele ar trebui să respecte legile fizicii 
cuantice, dat fiind că acestea sunt au un 
caracter fundamental, comparativ cu cele din 
fizica clasică. Un computer clasic răspunde la o 
singură comandă o dată, ceea ce înseamnă o 


abordare secvenţială, mult mai lentă decât dacă 
ar răspunde la mai multe comenzi simultan, cum 
face un computer cuantic. În cazul criptologiei, 
gândiți-vă la chei şi încuietori: un computer 
clasic, pus în fața a miliarde de chei posibile ale 
unei încuietori, trebuie să le încerce pe rând. 
Unul cuantic însă le încearcă pe toate deodată. 
Î: Cum se realizează acest lucru? 

R: Pentru un anumit grup de fizicieni 
(suprapoziționiştii) computerul cuantic încearcă 
toate cheile simultan într-o singură maşină. Alt 
grup (care susține universurile sau lumile 
multiple) privesc un computer cuantic ca un 
ansamblu de miliarde de computere clasice, 
fiecare într-un univers separat, fiecare încercând 
o singură cheie. Pentru primii savanți, răspunsul 
vine din însumarea miliardelor de stări 
suprapuse ale unei singure maşini, dintr-un 
singur univers. Pentru ceilalți, răspunsul este 
însumarea miliardelor de universuri, fiecare cu 
propria sa maşină. Destul de curios, cea de-a 
doua explicaţie e tot mai larg acceptată. 

Î: Cum folosesc guvernele şi  corporaţțiile 
computerele în  criptologie, criptografie şi 
criptanaliză? 

R: Mai întâi trebuie să definim aceşti termeni. 
Criptologia, studiul mesajelor ascunse, se 
împarte de obicei în criptografie (crearea 
scrierilor ascunse, sau codificarea) şi 
criptanaliză (dezvăluirea analitică a mesajelor 


ascunse, sau decodificarea). Astăzi, computerele 
sunt instrumente esenţiale în toate aceste 
domenii, pentru că majoritatea codurilor sunt 
decodificate matematic. Din acest motiv, Agenţia 
de Securitate Naţională americană angajează cei 
mai mulți matematicieni din lume. 

Computerele cuantice constituie o extensie 
logică în aceste domenii. El conduce la rezultate 
interesante în toate domeniile care au un 
caracter secret. Privit dintr-un anumit unghi, 
computerul cuantic este moartea criptografiei, 
pentru că, folosind asemenea sisteme ar putea fi 
span orice cod. Dintr-un alt unghi, este moartea 
criptanalizei, pentru că ele ar putea crea coduri 
imposibil de span. Ne aflăm în fața vechii enigme 
teologice: Dumnezeu poate crea o piatră atât de 
grea, încât nici el să n-o poată ridica? 

Mulţi teoreticieni cred că, în lunga dispută 
informaţională dintre criptografi şi criptanalişti, 
computerul cuantic înseamnă că înving cei 
dintâi. lată de ce de la Pentagon la Casa Albă se 
întinde o „linie dură” cripto-cuantică - pentru o 
aşa-zisă comunicare codificată invulnerabilă. 

Nu cred că se poate ajunge la invulnerabilitate. 
Chiar şi atunci când se transmit cu succes 
mesaje prin canale imposibil de interceptat, în 
cele din urmă mesajele respective trebuie să 
devină texte obişnuite în maşini fără securitate 
cuantică sau în mintea oamenilor care, se ştie 
foarte bine, sunt predispuşi la „atacuri sub 


centură” (asta însemnând aproape orice, de la 
mită la favoruri sexuale). 

În ceea ce-i priveşte pe criptanalişti, mai ales pe 
cei care lucrează în contexte complexe, se 
potrivesc cuvintele rostite de Hamlet către 
colegul său de studiu: „în cer şi pe pământ există 
mai multe lucruri, Horatio, decât visezi tu în 
filosofia ta.” 

Î: Aceste lucruri care sunt mai multe „în cer şi pe 
pământ” ar putea include şi universuri multiple? 

R: Da. 

Î: Ce opinii au diversele şcoli de gândire cu privire 
la universul singular/universurile multiple? Cine 
şi ce studii efectuează referitor la universurile 
multiple? 

R: Aşa cum am mai spus, delimitarea primară 
este cea între suprapoziționişti, care susţin un 
singur univers real, şi adepţii universurilor 
multiple, care afirmă existența universurilor 
multiple, reale, dar aparent „virtuale”. Adepții 
labirinturilor simple şi ai celor complexe, cum 
îmi place mie să-i numesc. 

Aş vrea să cred că şi aici se aplică un principiu 
al complementarităţii, când  labirinturile 
complexe colapsează în labirinturi simple, iar 
acestea din urmă sublimează în labirinturi 
complexe. Unul dintre rezultatele majore oferite 
de competiția suprapoziționiştilor cu susținătorii 
universurilor multiple priveşte caracterul finit 
sau infinit al cosmosului, precum şi pluralitatea 


sau singularitatea componentelor sale. 

Printre cei care vorbesc despre univers la 
singular se află susținătorii principiului 
holografic. Ei consideră că, aşa cum toate 
informațiile ce descriu o scenă tridimensională 
pot fi codificate în tipare de lumină şi întuneric 
pe un film în două dimensiuni, la fel şi universul 
nostru, aşa-zis tridimensional, poate fi înțeles ca 
fiind perfect echivalent cu câmpurile cuantice şi 
legile fizice „zugrăvite? pe o suprafață distantă, 
vastă, de obicei sferică şi finită. 

Printre cei care vorbesc despre mai multe lumi, 
adepții universurilor multiple susțin cu tărie 
existența unui număr infinit de universuri într- 
un spaţiu esențialmente infinit. 

Aceste puncte de vedere par a fi ireconciliabile, 
dar eu nu cred că sunt aşa. Ipoteza holografică 
provine din lucrarea despre gravitație a lui Albert 
Einstein şi cea despre teoria informaţională a lui 
Claude E. Shannon, ultimul impulsionat de 
John Wheeler să sugereze că lumea fizică e 
alcătuită în primul rând din informaţie, materia 
şi energia fiind secundare ca importanţă. 
Această ipoteză este populară la Princeton - şi la 
universitate, şi la Institutul de Studii Avansate — 
şi include printre adepţii ei oameni ca Edward 
Witten, Steven Gubser, Igor Klebanov şi 
Alexander Polyakov. 

Aşa cum se cuvine, susținătorii universurilor 
multiple sunt membri ai unor instituţii diverse. 


Ei au propus cel puţin patru tipuri diferite de 
universuri multiple: de limită a observaţiei, de 
nucleație omogenă, cuantic şi diferențiat de legi 
fizice. În mod ciudat, lucrarea lui John A. 
Wheeler este relevantă şi pentru acest grup. 

Cu ajutorul palatelor memoriei încerc să 
reconciliez cele două poziţii opuse, armonizând 
numărul infinit cu întinderea finită. Pe linia 
numerelor, spațiul finit de la O la 1, de exemplu, 
se poate divide la nesfârşit, astfel încât să 
reprezinte toate numerele posibile din spaţiul 
respectiv. Analog, poate că sistemul tuturor 
universurilor posibile există într-un spaţiu — 
sferic, finit, nelimitat şi consecvent - pe 
suprafața căruia se află codificat holografic un 
număr infinit de universuri posibile, toate 
inconsecvente între ele, toate având în comun 
infinitatea. O infinitate de universuri discrete, 
legate între ele de continuumul finit al spaţiului. 
Î: Care sunt implicaţiile acestor studii în viața 
noastră? 

R: Cu cât este mai acceptată din punct de vedere 
ştiinţific ideea unor universuri paralele şi 
multiple şi ceea ce am numit eu „continuum”, cu 
atât e mai probabil să fie discreditată cea de 
„inevitabil istoric”. Dacă şi când universurile 
alternative vor deveni un fapt deplin acceptat de 
ştiinţă - acest lucru se va datora calculului şi 
criptologiei cuantice. 


Chiar şi pe scara clasică (opusă celei cuantice), 
atunci când ni se spune „Amintiţi-vă!” de un 
eveniment singular, în loc să ne gândim la 
cauzele lui posibile, suntem îndemnați să 
eliminăm posibilitatea de a cugeta la ce altceva 
ar fi putut fi. Nu ni se permite să ne gândim în 
ce fel ar fi putut influența economia şi politica 
externă americană evenimentele din 7 decembrie 
1941, de la Pearl Harbor, sau pe cele din 11 
septembrie 2001, din New York şi Washington, 
D. C. În schimb, ni se spune că, din cauza 
caracterului lor grav, nu avem motive să facem 
apel la rațiune şi că singura reacție la inevitabilul 
nemodificabil este reacția spontană. 

Totuşi, înţelegerea realității din perspectivă 
cuantică subminează serios ideea de caracter 
istoric inevitabil orb. Suntem liberi să gândim 
din nou, indiferent de gravitatea evenimentului, 
fiind capabil să ne dăm seama că nici cel mai 
tragic eveniment nu a fost un act al lui 
Dumnezeu sau al naturii, ci al omului, din 
motive umane, deci poate fi analizat de rațiunea 
umană. 

În discuția referitoare la evenimentele 
„apocaliptice”, este foarte potrivit să vorbim 
despre religie, dar şi despre ştiinţă. Rădăcina 
grecească a cuvântului „apocalipsă” 
(apokaluptein) înseamnă „a revela”, „a ridica 
vălul” de pe această lume şi a descoperi adevărul 
- o operaţiune fundamental criptanalitică. 


Ştiinţa este şi ea obsedată de multă vreme să 
dezvăluie secrete sau, după cum spunea 
Vigenere, diplomat şi criptolog francez din 
secolul al XVI-lea citat în Cheia labirintului: 

Toate lucrurile din lume constituie un cifru. 
Natura nu este decât un cifru şi o scriere secreta. 
Numele măreț şi esența lui Dumnezeu şi a 
minunilor sale, faptele în sine, planurile, vorbele, 
acțiunile şi comportamentul omenirii — ce sunt 
acestea, dacă nu parte dintr-un cifru? 

Aşadar, poate că nu e chiar atât de ciudat că, în 
cercetările mele, am ajuns în cele din urmă de la 
matematică şi criptologie la numerologie şi 
mistică. 

Cazurile-limită finale - şi atacurile „sub 
centură” prin excelență - se regăsesc în 
dimensiunea războiului mental, pe tărâmul 
inimii şi al creierului, în care etica şi morala sunt 
factorii hotărâtori. Ceea ce facem cu maşina de 
„război hard” clasică sau cu cea „război soft” 
cuantică depinde de maşinile „războiului minții” 
din culturile şi capetele noastre. Maşini care, 
într-o bună zi, poate vor anula însăşi dorința de 
război. 

La final, noi suntem cei care hotărâm dacă 
„apocalipsa” pe care o alegem constă în 
„ridicarea” criptanalitică a vălului în căutarea 
adevărului sau sfâşierea lui criptografică prin 
distrugere, extincţie şi uitare. Cu cât avansăm 
mai mult în Era Codurilor - care a început cu 


decodificarea vieții organice şi a ADN-ului, 
inițiată de Watson, Crick şi Wilkins, şi cu 
codificarea unei existențe artificiale de biți şi 
octeți, inițiată de Turing, Neuman şi Godel — cu 
atât este mai importantă alegerea noastră. Mai 
importantă decât ne amintim, ştim sau ne 
închipuim. 

Propun să alegem cu grijă şi, sper eu, cu 
înțelepciune. 

website-uri, tratează legătura dintre computerul 
cuantic şi universurile multiple. Cei interesaţi de 
decodificarea ADN-ului şi posibilele sale legături 
cu calculul cuantic pot să studieze DNA 
Computing (Calculul ADN), de Gheorghe Păun. 

Celor care doresc să investigheze în detaliu 
dimensiunile politice ale memoriei şi secretelor le 
recomand The Puzzle Palace (Palatul Enigmelor) 
şi Body of Secrets (Corpul secretelor) de James 
Bamford, dar şi o seamă de site-uri (inclusiv cele 
administrate chiar de Agenţia de Securitate 
Naţională). Toate oferă detalii nepreţuite despre 
activitățile NSA. 

War in the Age of Intelligent Machines (Războiul 
în epoca maşinilor inteligente), de Manuel de 
Landa; The Cuckoo's Egg (Oul de cuc), de Clifford 
Stoll; Digital War (Războiul digital), de Robert L. 
Bateman; The Crypto Controversy 
(Criptocontroversa), de Bert-Jaap Koop; National 
Insecurity (Insecuritatea națională), de Craig R. 
Eisendrath; Electronic Warfare in the Information 


Age (Războiul electronic în epoca informațiilor), de 
D. Curtis Schleher; Best Truth (Cel mai bun 
adevăr), de Bruce D. Berkowitz; Cybershock 
(Ciber-Şocul) şi Information Warfare (Războiul 
informațiilor), de Winn Schwartau; The Wizards 
of Langley (Vrăjitorii din Langley) de Jeffrey 
Richelson; The Code Book (Cartea codurilor), de 
Simon Singh şi The Codebreakers (Spărgătorii de 
coduri), de David Kahn - toate pătrund în 
straturile istorice şi politice, dar şi în cele 
matematice, ştiinţifice şi lingvistice ale 
„războiului soft’, aşa cum l-a numit Michael 
Wilson. 

Celor interesați de conexiunile dintre 
matematică, numerologie, criptologie şi 
misticism le recomand The Mystery of the Aleph 
(Misterul alefului), de Amir D. Aczel, Qabbalah 
(Cabala), de Isaac Myer şi The Essential 
Kabbalah (Cabala fundamentală), de C. Matt. 


